उत्‍पति

कितापको परिचय

उत्‍पतिको मानेखे “नाःओ अथबा सुरु” त दाह्‍य्‌ति चिसा खाइना। इ कितापइ जुदा सङ्‍सारको स्रिस्‍ति, मनुवा जाति नाःओ, पापको सुरु र ल्‍हाउदयबाङहाङ स्‍यावो दुख-कस्‍तलम र परमेस्‍वरइ मनुवा जातिकुस जाह्‍ङ्‍सास्‍यावो ब्‍यबहारलमको बारेहाङ तोओ मुना। इ उत्‍पतिको कितापकाय मुख्‍य जाह्‍ङ्‌ति निस भाकहाङ वेङ्‌ति योसा खाइना।

१) अध्‍याय १—११ जुदा सङ्‍सारको स्रिस्‍ति र मनुवा जातिको सुरुको इतिहास। इहाङ आदम र हवा, कयिन र हाबिल, नोआ र भलतिः र बाबेलको धरहराको बारेहाङ लेखओ मुना।

२) अध्‍याय १२—५० इस्राएलिलमको जुदासय ङ्‍हाको पुर्‌खालमको इतिहास। यातम् पुर्‌खाको मय्‍ङ्‍खे अब्राहाम खेना, ओउइ परमेस्‍वरकहाङ जाह्‍ङो बिस्‍वास र आग्‍या पालन महत्‍वको मुना। ओहाङसयको ओउको चो इसाक र प्‍लोम याकुब (ओउकाय “इस्राएल” त मा तोना), याकुबको बाह्र जना चोलम, ओउमयकसयले इस्राएलहाङ बाह्र गोता बङ्‍स सुरु स्‍यावा, ओउमयको एतताह्‍ङो विनरायलम इ भाकहाङ ङाइसा खाइनातह्‍य्‌नि। ओउ बाह्र जना चोलममध्‍ये योसेफ र ओउकुस स्‍यावो घतनालम, र याकुब र ओउको अरु चोलम लयको माचरलम लात्‍ति योसेफ याक्‍तिमुओ मिस्रताङ याक्‌लाङ पाह्‍यो कुराको बारेहाङमा इहाङ बिसेस जाह्‍ङ्‌ति तोओ मुना।

इ कितापहाङ मान्‍तालमको विनराय मुयाकायमा बिसेस जाह्‍ङ्‌ति परमेस्‍वरइ जाह्‍ङ्‍सास्‍यावो कामलमको बारेहाङ बयान जाह्‍ङो मुना। परमेस्‍वरइ जुदा सङ्‍सार जाह्‍ङ्‍सास्‍यावा त दाह्‍य्‌ति इ कितापहाङ सुरु स्‍याउना अनि परमेस्‍वरइ लयको मान्‍तालमको बारेहाङ वास्‍ता जाह्‍ङ्‍सास्‍याउना त दाह्‍यो कुराको बाचा जाह्‍ङ्‌ति द्‍युम्‍ना। इ उत्‍पतिको कितापभरिहाङले मुख्‍यखे परमेस्‍वरले खेसास्‍याउना। परमेस्‍वरइ दुस्‍त काम जाह्‍ङोलमकाय न्‍याय जाह्‍ङ्‌ति दन्‍द बइसास्‍याउना, र लयको मान्‍तालमकाय अगुवाय जाह्‍ङ्‌ति सहयोग जाह्‍ङ्‍सास्‍याउना अनि ओउमयको इतिहासको रुप तयार जाह्‍ङ्‍सास्‍याउना। इ उहिलेको पुरानो कितापखे परमेस्‍वरहाङ बिस्‍वास जाह्‍ङो मनुवा जातिको इतिहासको लेखाजोखा जाह्‍ङ्‍सा र ओउमयको बिस्‍वासकाय जिउदो गम्‍साकाय सहयोगको लागि लेखओ खेना।

त्‍युनो बिसय-सुचि

जुदा सङ्‍सार र मनुवा जातिलमको स्रिस्‍ति १:१—२:२५

पाप र दुख-कस्‍तको सुरु ३:१-२४

आदमको पालाहाङसय नोआको पालासम्‍म ४:१—५:३२

नोआ र भलतिः ६:१—१०:३२

बाबेलको धरहरा ११:१-९

सेमको पालाहाङसय अब्रामको पालासम्‍म ११:१०-३२

पुर्‌खालम— अब्राहाम, इसाक र याकुब १२:१—३५:२९

एसाबको सन्‍तानलम ३६:१-४३

योसेफ र ओउको हउचोङ-पुःचोङलम ३७:१—४५:२८

मिस्रहाङ इस्राएलिलम ४६:१—५०:२६

उत्‍पति

स्रिस्‍तिको विनराय

१

१ जुदासय ङ्‍हा परमेस्‍वरइ फेलबाङ र ल्‍हाउदयबाङ जाह्‍ङ्‍सास्‍यावा।

२ ओउतोक बेलाहाङ इ ल्‍हाउदयबाङहाङ दोहमा नाःआक्‌ल,

जुदा थोकले रुप नाःमातो खेतो।

ज्‍युह्‍मो तिःकाय च्‍‍याकोइ बोःमो खेतो र तिःको आसाङहाङ परमेस्‍वरको ग्‍वालाम तोय्‌ति मुसास्‍‍याउतो।

३ अनि परमेस्‍वर दाह्‍य्‌सास्‍यावा,

“थोङतो स्‍याउपाना” अनि थोङतोले स्‍यावा।

४ र ओउ च्‍यउति परमेस्‍वर आससास्‍यावा।

अनि परमेस्‍वरइ थोङोकाय च्‍याकोसय थे जाह्‍ङ्‍सास्‍यावा।

५ परमेस्‍वरइ थोङोकाय “हिदिङ” अनि च्‍‍याकोकाय “याह्‌दिङ” त मय्‍ङ्‍सास्‍यावा।

राह्‍म स्‍यावा र न्‍‍‍याम थोङा— ओउखे यातम् दिन खेतो।

६ अनि परमेस्‍वर दाह्‍य्‌सास्‍यावा,

“फेलबाङको तिः र ल्‍हाउदयबाङको तिःकाय थे-थे जाह्‍ङ्‍साको लागि तिःको माझहाङ फाःओ भाक स्‍याउपाना।”

७ अनि तोओ लेखाले स्‍याउमाआ।

परमेस्‍वरइ ल्‍हाउदयबाङको तिः र फेलबाङको तिःकाय थे जाह्‍ङ्‍साको लागि एतताह्‍ङो भाक जाह्‍ङ्‍सास्‍यावा।

८ परमेस्‍वरइ ओउ फाःओ भाककाय “फेलबाङ” त दाह्‍य्‌ति मय्‍ङ्‍सास्‍यावा।

राह्‍म स्‍यावा र न्‍‍‍याम थोङा— ओउखे निसम् दिन खेतो।

९ अनि परमेस्‍वर दाह्‍य्‌सास्‍यावा,

“लउ,

फेलबाङ ताल्‍गेको तिःलम यातज्‍यो थाउहाङले हुमपनय,

र सोःतो भुयारमा थापाना।”

अनि तोओ लेखाले स्‍याउमाआ।

१० परमेस्‍वरइ सोःतो भुयारकाय “ल्‍हाउदयबाङ” त दाह्‍य्‌ति मय्‍ङ्‍सास्‍यावा,

र यातज्‍यो थाउहाङ हुमो तिःलमकायखे “समुन्‍द्र” त दाह्‍य्‌ति मय्‍ङ्‍सास्‍यावा।

र ओउ च्‍यउति परमेस्‍वर आससास्‍यावा।

११ अनि परमेस्‍वर दाह्‍य्‌सास्‍यावा,

“भुयारइ अन्‍नलम र सायलम साइताको जुदा खालको बोत-बिरुवालम ल्‍हाउदयबाङहाङ दुङताक्‍पनउ।

हरेक बोत-बिरुवाको बिउलमइले ओउतताह्‍ङो नाःतो बोत-बिरुवालम दुङताक्‌लेनउ।”

अनि तोओ लेखाले स्‍याउमाआ।

१२ भुयारइ अन्‍नलम र सायलम साइताको जुदा खालको बोत-बिरुवालम दुङताकाकान,

र ओउ च्‍यउति परमेस्‍वर आससास्‍यावा।

१३ राह्‍म स्‍यावा र न्‍‍‍याम थोङा— ओउखे सुमम् दिन खेतो।

१४ अनि परमेस्‍वर दाह्‍य्‌सास्‍यावा,

“हिदिङ र याह्‌दिङ थे-थे स्‍याउसाको लागि फेलबाङहाङ न्‍याम,

लाह र तारालम थापनय।

ओउमयखे दिनलम,

बर्‌सलम र बर्‌सको थे-थे समयलम तह्‍य्‌ताक्‍साको लागि चिनो स्‍याउपनय।

१५ र ओउमय ल्‍हाउदयबाङहाङ ज्‍योति बइसाकाय फेलबाङहाङ थोङपनय।”

अनि तोओ लेखाले स्‍याउमाआ।

१६ र परमेस्‍वरइ ताह्‍ङो निसज्‍यो ज्‍योति न्‍याम र लाह जाह्‍ङ्‍सास्‍यावा।

परमेस्‍वरइ ताह्‍ङ्‍तो थोङो न्‍यामखे दिनहाङ थोङ्‍साको लागि,

र मइतो थोङो लाहखे याह्‌दिङहाङ थोङ्‍साको लागि जाह्‍ङ्‍सास्‍यावो खेना।

अनि परमेस्‍वरइ तारालममा जाह्‍ङ्‍सास्‍यावा।

१७ परमेस्‍वरइ ल्‍हाउदयबाङहाङ थोङताक्‍साको लागि न्‍याम,

लाह र तारालमकाय फेलबाङहाङ गम्‍सास्‍यावा।

१८ हिदिङ र याह्‌दिङहाङ थोङ्‍साको लागि,

अनि च्‍याकोसय थोङोकाय थे जाह्‍ङ्‍साको लागि ओउमयकाय फेलबाङहाङ गम्‍सास्‍यावो खेना।

र ओउ च्‍यउति परमेस्‍वर आससास्‍यावा।

१९ राह्‍म स्‍यावा र न्‍‍‍याम थोङा— ओउखे प्‍लयम् दिन खेतो।

२० अनि परमेस्‍वर दाह्‍य्‌सास्‍यावा,

“लउ,

समुन्‍द्र नाःतो खालको जिउदो प्रानिलमइ ब्‍लिङ्‍पनय,

र ल्‍हाउदयबाङ त्‍याःव फेलबाङमा नाःतो खालको स्‍युङो वाःलमइ ब्‍लिङ्‍पनय।”

२१ ओउतझ्‍यान्‍ते परमेस्‍वरइ समुन्‍द्रको ताह्‍ङो जिउदो प्रानिलम र तिःहाङ याको जुदा खालको प्रानिलम,

र जुदा खालको स्‍युङो वाःलम जाह्‍ङ्‍सास्‍यावा।

अनि ओउ च्‍यउति परमेस्‍वर आससास्‍यावा।

२२ परमेस्‍वरइ ओउमयकाय एतदाह्‍य्‌ति आसिक बइसास्‍यावा,

“लउ,

तिःहाङ याको जुदा खालको प्रानिलम ब्‍याउपनय र तिःहाङ ब्‍लिङ्‍पनय,

र वाःलममा ल्‍हाउदयबाङहाङ ब्‍याउति आल्‍पनय।”

२३ राह्‍म स्‍यावा र न्‍‍‍याम थोङा— ओउखे पोङम् दिन खेतो।

२४ अनि परमेस्‍वर दाह्‍य्‌सास्‍यावा,

“लउ,

ल्‍हाउदयबाङहाङ नाःतो खालको पसुलम— किमहाङ स्‍यासो,

बनहाङ याको,

अनि ताह्‍ङो र मयो खालको पसुलम थापनय।”

अनि तोओ लेखाले स्‍याउमाआ।

२५ परमेस्‍वरइ नाःतो खालको बन पसुलम,

किमहाङ स्‍यासो पसुलम र म-मयो पसुलम जाह्‍ङ्‍सास्‍यावा।

र ओउ च्‍यउति परमेस्‍वर आससास्‍यावा।

२६ अनि परमेस्‍वर दाह्‍य्‌सास्‍यावा,

“लउ,

द्‍याह निइ मनुवाकाय नि लय लेखा ताह्‍ङ्‍तो लयको रुपहाङले जाह्‍ङ्‌नि।

ओउमयइ तिःको ङाःलम,

फेलबाङको वाःलम,

किमहाङ स्‍यासो र बनहाङ याको पसुलम,

र जुदा खालको साःहाङ याको म-मयो प्रानिलमकहाङ राज्‍य जाह्‍ङ्‍पानानि।”

२७ ओउतझ्‍यान्‍ते परमेस्‍वरइ मनुवाकाय लयको रुपहाङले स्रिस्‍ति जाह्‍ङ्‍सास्‍यावा।

परमेस्‍वरइ मान्‍ताकाय परमेस्‍वरको रुपहाङले जाह्‍ङ्‍सास्‍यावो खेना।

परमेस्‍वरइ ओउनिसकाय गोय्‍चो र मोम्‍चोले जाह्‍ङ्‍सास्‍यावा।

२८ परमेस्‍वरइ ओउनिसकाय आसिक बइधय तोसास्‍यावा,

“निङ्‌जिको चो-चोद्‍याङलम नाःतोले स्‍याउपनय,

र निङ्‌जिको सन्‍तानलमइ जुदा ल्‍हाउदयबाङले ब्‍लिङ्‍पनय र ल्‍हाउदयबाङको जुदा थोकलमहाङ राज्‍य जाह्‍ङ्‍पानानि।

तिःको ङाःलम,

फेलबाङको वाःलम र साःहाङ याको जुदा खालको प्रानिलमकहाङमा राज्‍य जाह्‍ङ्‍पानानि।”

२९ अनि परमेस्‍वरइ एतमा तोसास्‍यावा,

“साइजु,

ङाइ निङ्‌जिकाय जेःसाको लागि जुदा खालको अन्‍नलम र सायलम साइताको जुदा खालको बोत-बिरुवालम ल्‍हाउदयबाङहाङ बइनेनाङ्‍ज।

३० ओउतले जुदा खालको पसुलम,

फेलबाङको वाःलम,

अनि साःहाङ यउलन्‍ति वाहो म-मयो प्रानिलमकाय जेःसाको लागिखे ङाइ प्‍लिओ घास र लोःमातलम बइनाङ।”

अनि तोओ लेखाले स्‍याउमाआ।

३१ अनि परमेस्‍वरइ लयइ जाह्‍ङ्‍सास्‍यावो जुदा थोकलमकाय योसास्‍यावा,

र ओउ च्‍यउति परमेस्‍वर माहा जोक्‍तो आससास्‍यावा।

राह्‍म स्‍यावा र न्‍‍‍याम थोङा— ओउखे छनम् दिन खेतो।

२

१ ओउतहाइतिले परमेस्‍वरइ फेलबाङ,

ल्‍हाउदयबाङ र ओहाङ नाःओ जुदा थोकलम जाह्‍ङ्‌ति द्‍योक्‍सास्‍यावा।

२ छनम् दिनहाङ परमेस्‍वरइ लयइ जाह्‍ङ्‍सास्‍यावो काम जाह्‍ङ्‌ति द्‍योक्‍सास्‍यावा।

र सातम् दिनहाङखे लयइ जाह्‍ङ्‍सास्‍यावो काम द्‍योकाक्‍तिको आराम जाह्‍ङ्‍सास्‍यावा।

३ अनि परमेस्‍वरइ सातम् दिनकाय आसिक बइसास्‍यावा र बिसेस दिन जाह्‍ङ्‍सास्‍यावा,

धइतिदाह्‍य्‌सा ओउ दिनखे स्रिस्‍तिको जुदा काम जाह्‍ङ्‌ति द्‍योकाक्‍तिको आराम जाह्‍ङ्‍सास्‍यावो दिन खेतो।

४ इखे फेलबाङ र ल्‍हाउदयबाङको स्रिस्‍तिको बिबरन खेना।

अदनको बगइचा

जब प्रभु परमेस्‍वरइ फेलबाङ र ल्‍हाउदयबाङ जाह्‍ङ्‍सास्‍यावा,

५ परमेस्‍वरइ ल्‍हाउदयबाङहाङ तिः वाताक्‍धाङ्‍मालोझ्‍यान्‍ते,

भुयारहाङ दोह बोत-बिरुवालममा दुङो नाःआक्‌ल।

र राङहाङ काम जाह्‍ङ्‍साकाय मान्‍तामा नाःआक्‌ल।

६ तर ल्‍हाउदयबाङ ताल्‍गेसय तिः स्‍याक्‍ति वाङतो र जुदा भुयारकाय न्‍यात्‍ताकुतो।

७ अनि प्रभु परमेस्‍वरइ भुयारको केहि साः रोत्‍सास्‍यावा र ओउसय मान्‍ताको ज्‍यान जाह्‍ङ्‍सास्‍यावा।

परमेस्‍वरइ रुवाङ बयो लयको सास ओउ मान्‍ताको नेहहाङ फोह्‍र्‌सास्‍यावा,

ओहाङसयको ओउ जिउदो मान्‍ता स्‍याउमाआ।

८ अनि प्रभु परमेस्‍वरइ दाहन्‍यामसयको अदन त तोओ थाउहाङ यातज्‍यो बगइचा जाह्‍ङ्‍सास्‍यावा,

र लयइ जाह्‍ङ्‍सास्‍यावो मान्‍ताकाय ओउ बगइचाहाङले गम्‍सास्‍यावा।

९ प्रभु परमेस्‍वरइ नाःतो खालको योगारसिओ र जेःसाकाय साय साइताको सिङलम भुयारहाङ दुङताक्‍सास्‍यावा।

परमेस्‍वरइ बगइचाको माझहाङ निसज्‍यो सिङमा दुङताक्‍सास्‍यावा।

यातज्‍यो सिङको सायइखे रुवाङ बयुतो र अर्‌को सिङको सायइखे पेओ र पेमालो चिओ ग्‍यान बयुतो।

१० बगइचा न्‍यात्‍ताक्‍साको लागि अदनसय यातज्‍यो खोला होति वाङतो,

र ओहाङसय वेङ्‌ति प्‍लय भाक स्‍याउति खोला होति आल्‍तो।

११ यातम् खोलाको मय्‍ङ पिसोन खेना।

ओउ खोलाखे हविला त तोओ देसको जुदा भेक स्‍याउति होति आल्‍ना,

र ओहाङ सुन दोःना।

१२ ओउ देसको सुनखे माहा पेतो स्‍याउना,

र म्‍हक-म्‍हक त सय्‍ङ्‍ओ अत्‍तर र गोमेद त तोओ महङ्‍गो पत्‍थरमा ओहाङ दोःना।

१३ निसम् खोलाको मय्‍ङ गिहोन खेना।

ओउ खोलाखे कुस त तोओ देसको जुदा भेक स्‍याउति होति आल्‍ना।

१४ सुमम् खोलाको मय्‍ङ ताइग्रिस खेना।

ओउ खोलाखे अस्‍सुर त तोओ देसको दाहन्‍यामसयको भेक स्‍याउति होति आल्‍ना।

र प्‍लयम् खोलाको मय्‍ङ्‍खे युफ्रेतिस खेना।

१५ ओहाङसयको प्रभु परमेस्‍वरइ अदनको बगइचाहाङ काम जाह्‍ङ्‍सा र योसाकाय लयइ जाह्‍ङ्‍सास्‍यावो मान्‍ताकाय ओहाङ गम्‍सास्‍यावा।

१६ र प्रभु परमेस्‍वरइ ओउ मान्‍ताकाय आग्‍या बइति तोसास्‍यावा,

“लउ,

नाङइ इ बगइचाको जुदा सिङको साय जेःया स्‍याउना,

१७ तर पेओ र पेमालो चिओ ग्‍यान बयो सिङको सायखे नाङइ जुगाङमा जेःलाम,

धइतिदाह्‍य्‌सा गाउ दिन नाङइ ओउ साय जेःतेनउ,

नाङ दोङ्‌सिले सिलेतेना।”

१८ अनि प्रभु परमेस्‍वरइ तोसास्‍यावा,

“मान्‍ताकाय एकान याक्‍सा जुगाङमा पेतो स्‍याउल।

ङाइ ओउको लागि ओउकाय त्‍याक्‍तो यातज्‍यो सहयोगि जाह्‍ङ्‌ति बइनाङ।”

१९ ओहाङसयको प्रभु परमेस्‍वरइ भुयारको साःसय ङ्‍हाखाले जाह्‍ङ्‍सास्‍यावो जुदा खालको पसुलम र वाःलमकाय मान्‍ताकहाङ वान्‍सास्‍यावा।

मान्‍ताइ ओउमयकाय दोह-दोह मय्‍ङ बइनउ त दाह्‍य्‌ति परमेस्‍वरइ योसा चाहसास्‍यावो खेतो।

अनि मान्‍ताइ जुदा खालको पसुलम र वाःलमकाय दोह-दोह मय्‍ङ बयाकान,

ओउले ओउमयको मय्‍ङ स्‍यावा।

२० ओउतले मान्‍ताइ किमहाङ स्‍यासो पसुलम,

फेलबाङको वाःलम र बन पसुलमकाय मय्‍ङ बयाकान।

तर ओउ जुदा पसुलम र वाःलममध्‍येहाङ मान्‍ताकाय त्‍याक्‍तो सु सहयोगिमा ङाइलेल।

२१ ओउतझ्‍यान्‍ते प्रभु परमेस्‍वरइ मान्‍ताकाय भुह्‍ङ्‌ति एःन्‌ताक्‍सास्‍यावा।

ओउ एःनापछि प्रभु परमेस्‍वरइ ओउको रिपलममध्‍येको यातज्‍यो रिप त्‍याःल्‌सास्‍यावा,

र ओउ रिप त्‍याःलो थाउहाङ माइ काति स्‍याक्‍ताक्‍सास्‍यावा।

२२ अनि प्रभु परमेस्‍वरइ ओउ मान्‍ताकसय त्‍याःलो रिपसय यातचाक मोम्‍चो जाह्‍ङ्‍सास्‍यावा,

र ओउ मोम्‍चोकाय मान्‍ताकहाङ वान्‍सास्‍यावा।

२३ अनि मान्‍ता एत दाह्‍या,

“लउ,

देङे इखेपाय ङा लेखाले खेना।

इपाय ङाको ह्रुसको ह्रुस,

र माइको माइले खेना।

इकाय ‘मोम्‍चो’ त दाह्‍य्‌ति तोलेना,

धइतिदाह्‍य्‌सा इकाय मान्‍ताकसय त्‍याःलो खेतो।”

२४ ओउतझ्‍यान्‍ते मान्‍ताइ लयको आपा-आमाकाय फेनउ,

र लयको माचाकुस ब्रक्‍त याक्‌लेना,

र ओउनिस यातज्‍यो ज्‍यान लेखाले स्‍याउनाच।

२५ मान्‍ता र ओउको माचा नाय लाउमात सोहले खेचतो,

तर ओउनिस रासाक्‍चल।

परिछ्‍या र पतन

३

१ प्रभु परमेस्‍वरइ जाह्‍ङ्‍सास्‍यावो बन पसुलममध्‍ये रुखे जुदासय माहा पेमातो चलाख खेतो।

यात दिन रुइ मोम्‍चोकहाङ वाङ्‌ति ह्‍वताथय,

“दोह परमेस्‍वरइ निङ्‌जिकाय बगइचाको गाउ सिङको सायमा जेःलाम त दाह्‍य्‌ति तोसास्‍यावो मुना?”

२ मोम्‍चोइ रुकाय जवाफ बयाकान,

“बगइचाहाङ मुओ गाउ सिङको सायमा निचिइ जेःसा खाइनाङ्‍चु,

३ तर परमेस्‍वरइ एतदाह्‍य्‌ति तोसास्‍यावो मुना,

‘बगइचाको माझहाङ मुओ सिङको सायखे निङ्‌जिइ जेःलाम,

र धिन्‍मालाम,

नत्रपाय निङ्‌जि सितेनाज।’”

४ तर रुइ मोम्‍चोकाय तोआकान,

“खेल!

निङ्‌जि दोङ्‌सिले सिलेतेजल।

५ धइतिदाह्‍य्‌सा परमेस्‍वरइ चिसास्‍याउना कि जब निङ्‌जिइ ओउ साय जेःतेनाजु,

निङ्‌जिइ ग्‍यान दोःलेतेनाज।

अनि पेओ र पेमालो चिओ ग्‍यान दोःति निङ्‌जि परमेस्‍वर लेखाले स्‍याउतेनाज।”

६ जब मोम्‍चोइ ओउ सिङको साय जेःसाकाय पेतो र योसाकाय झाक्‍सितो च्‍यवाकान,

र ओउ मोम्‍चो ओउ सिङकाय आन झाका,

धइतिदाह्‍य्‌सा ओउ सिङइ ओउ मोम्‍चोकाय बुद्‍दिमानि जाह्‍ङ्‍चाथय खेतो।

ओउतझ्‍यान्‍ते ओउइ केहि साय काह्‍उति जेःआकान र लयको पाचाकायमा बयाकान र ओउइमा जेःआकान।

७ अनि ओउतोक बेलाहाङले ओउनिसइ ग्‍यान दोःआकाच,

र दोह नायमा लाउमात सोहले मुओ कुरा ओउनिसइ चिआकाचु।

ओउतझ्‍यान्‍ते ओउनिसइ न्‍याम्‍सिको लोः काह्‍उति रुपाकाचु र लयकाय बोःमाकाचु।

८ अनि ओउ राह्‍म चकमन्‍न स्‍याउतोक बेलाहाङ प्रभु परमेस्‍वर बगइचाहाङ वाह्‍सास्‍यावो सवास ओउनिसइ सायाकाचु।

ओहाङसयको निस पय्‍क्‌चामा बगइचाको सिङलमको माझहाङ प्रभु परमेस्‍वरको नजरसय नुकाकाच।

९ तर प्रभु परमेस्‍वरइ मान्‍ताकाय ह्‍वत्‍सास्‍यावा,

“नाङ गाहाङ मुतेना?”

१० अनि मान्‍ता त्‍याङा,

“ङाइ बगइचाहाङ नाङ वाह्‍सास्‍यावो सायालाङ,

र ङा नाय लाउमात सोहले मुओझ्‍यान्‍ते ङा नाङकाय रइति नुकालाङ।”

११ परमेस्‍वरइ ह्‍वत्‍सास्‍यावा,

“नाङ सोहले मुतेना त दाह्‍य्‌ति नाङकाय सुइ ते तोआ?

दोह ङाइ जेःलाम त दाह्‍य्‌ति तोओ सिङको साय नाङइ जेःतेआकान?”

१२ मान्‍ताइ जवाफ बयाकान,

“नाङइ इहाङ ङाकुसि मुसाकाय गम्‍सास्‍यावो मोम्‍चोइ ङाकाय ओउ सिङको साय बयाताङ,

र ङाइ ओउ जेःआलाङ।”

१३ अनि प्रभु परमेस्‍वरइ मोम्‍चोकाय ह्‍वत्‍सास्‍यावा,

“नाङइ धइति एतताह्‍ङो काम जाह्‍ङ्‍तेआकान?”

मोम्‍चोइ जवाफ बयाकान,

“रुइ ङाकाय धोका बयाताङ,

ओउतझ्‍यान्‍ते ङाइ साय जेःआलाङ।”

परमेस्‍वरइ न्‍याय जाह्‍ङ्‍सास्‍याउना

१४ ओउतझ्‍यान्‍ते प्रभु परमेस्‍वरइ रुकाय तोसास्‍यावा,

“नाङइ ओउत जाह्‍ङोझ्‍यान्‍ते,

जुदा खालको किमहाङ स्‍यासो पसुलम,

र बन पसुलममध्‍येहाङ ङाइ नाङकाय मात्र सराप बइनेनाङ।

द्‍याह्‍हाङसय नाङ लयको तुकइ वाह्‍तो स्‍याउतेना,

र नाङ स्‍याक्‍ति मुच्‍युकसम्‍मले भुयारको साः जेःतो स्‍याउतेना।

१५ ङाइ नाङ र मोम्‍चोकाय,

अनि नाङ र मोम्‍चोको सन्‍तानलमकाय सधयको लागि यात अर्‌काको बइरि स्‍याउतो जाह्‍ङ्‍नाङ।

मोम्‍चोको सन्‍तानलममध्‍येको यातचाकइखे नाङको तालाङ न्‍याताक्‍तेना,

र नाङइखे ओउको दोमको गोःदेहाङ नेःतेनउ।”

१६ अनि प्रभु परमेस्‍वरइ मोम्‍चोकाय तोसास्‍यावा,

“नाङइ बालाख नाःतोक बेलाहाङ दोःसाखेओ दुख,

ङाइ नाङकाय नाःतो जाह्‍ङ्‌ति बइनेनाङ।

नाङखे लय स्‍याक्‍ति मुच्‍युक सम्‍मले लयको पाचाकाय आससितो जाह्‍ङ्‍सा बोङतेनउ,

तर नाङको पाचाइखे नाङकाय लयको अधिनहाङ गम्‍तेना।”

१७ अनि प्रभु परमेस्‍वरइ मान्‍ताकाय तोसास्‍यावा,

“नाङइ लयको माचाइ तोओ कुरा साइति ङाइ जेःलाम त दाह्‍य्‌ति तोओ सिङको साय ते जेःआकान,

ओउतझ्‍यान्‍ते नाङको कारनइ भुयारकाय सराप परओ मुना।

लयकाय जेःओ थोक दुङताक्‍साको लागि स्‍याक्‍तिमुच्‍युकसम्‍म नाङइ भुयारहाङ दुख जाह्‍ङ्‍सा परतेना।

१८ भुयारइ नाङको लागि जुदा खालको चुः नाःओ बोतलम दुङताक्‍ति बइतेना,

र नाङइखे भुयारहाङ दुङो बोत-बिरुवालमको साग र सायलम जेःतेनउ।

१९ नाङखे सिआक्‍तिको साःहाङ द्‍याह्‍न्‌माच्‍युकसम्‍मले जेःगा-तुङ्‍गाको लागि ल्‍हप्‍रतिः पान्‍तोसम्‍म नाःतो दुख जाह्‍ङ्‍सा परतेना।

धइतिदाह्‍य्‌सा ङाइ नाङकाय साःसयले जाह्‍ङो खेङतो,

र नाङ फेरि साःले स्‍याउतेना।”

२० ङ्‍हाको मान्‍ताको मय्‍ङ्‍खे आदम खेना,

र ओउइ लयको माचाकाय हवा त दाह्‍य्‌ति मय्‍ङ्‍आकान,

धइतिदाह्‍य्‌सा ओउखे जुदा जिउदो मान्‍तालमको आमा खेना।

२१ अनि प्रभु परमेस्‍वरइ आदम र ओउको माचाकाय पसुको छालाको नाय जाह्‍ङ्‌ति लावति बइसास्‍यावा।

आदम र हवाकाय अदनको बगइचासय रुःन्‌ति ल्‍होको

२२ अनि प्रभु परमेस्‍वर दाह्‍य्‌सास्‍यावा,

“लउ,

द्‍याह मान्‍ताखे पेओ र पेमालो चिओ ग्‍यान दोःति नि लेखाले स्‍यावो मुना।

द्‍याह ओउइ रुवाङ बयो सिङको साय काह्‍उति जेःसा,

र सधयभरिको लागि स्‍याक्‍सा दोःजेलाम।”

२३ ओहाङसयको प्रभु परमेस्‍वरइ मान्‍ता र ओउको माचाकाय,

ओउनिसकाय जाह्‍ङो साःहाङ राङ मेःन्‌लाङ अदनको बगइचासय रुःन्‌ति ल्‍होक्‍सास्‍यावा।

२४ प्रभु परमेस्‍वरइ मान्‍ताकाय ओहाङसय रुःन्‌सास्‍यावापछि,

अदनको बगइचाको दाहन्‍यामसयको मुल दह्‍य्‌लोहाङ सुरछ्‍यादुतलम र ल्‍युङ्‌तिमुओ नासुइ गम्‍सास्‍यावा।

ओउ नासुइखे रुवाङ बयो सिङकाय सुरछ्‍या जाह्‍ङ्‍साको लागि लयले वेताङ-ङोइताङ साह्‍ङ्‌ति मुतो।

कयिन र हाबिल

४

१ आदम लयको माचा हवाकुस एःना,

र हवाइ चो लाताकान।

ओउइ यातज्‍यो चो नाःआकान,

र ओउइ चोकाय कयिन त दाह्‍य्‌ति मय्‍ङ्‍आकान।

अनि ओउ एत दाह्‍या,

“प्रभु परमेस्‍वरको सहयोगसय ङाइ यातज्‍यो चो नाःआलाङ।”a

२ र फेरि लोन्‍हे हवाइ कयिनको हउ हाबिलकाय नाःआकान।

जब ओउनिस ताह्‍ङाकाच,

हाबिलखे भेदा ह्राःमो गोथालो स्‍यावा,

र कयिनखे राङ मेःनो किसानि स्‍यावा।

३ केहि समय लोन्‍हे प्रभु परमेस्‍वरकाय मान-सम्‍मान जाह्‍ङ्‍साको लागि कयिनइ लयको खेतिको केहि भाक भेति वानाकान।

४ र हाबिलइखे लयको भेदालमको ङ्‍हा नाःओ पाथोलम सात्‍ति माहा पेओ छवो भाकलम प्रभु परमेस्‍वरकाय बयाकान।

अनि प्रभु परमेस्‍वरइ हाबिल र ओउको भेतिकाय सुइकार जाह्‍ङ्‍सास्‍यावा।

५ तर परमेस्‍वरइ कयिन र ओउको भेतिकाय सुइकार जाह्‍ङ्‍सास्‍याउल।

ओउतझ्‍यान्‍ते कयिन आन जोक्‍तो रिस वाङा,

र ओउको खेन गालच्‍यापाना त स्‍यावा।

६ अनि प्रभु परमेस्‍वरइ कयिनकाय तोसास्‍यावा,

“नाङ धइति रिस वाङतेना?

धइति नाङको खेन गालच्‍यापाना त स्‍यावा?

७ यदि नाङइ पेओ काम जाह्‍ङ्‍तेनउ त खेया,

दोह नाङकाय सुइकार जाह्‍ङ्‍ङल र?

तर यदि नाङइ पेओ काम जाह्‍ङ्‍तेउलु त खेया,

पापखे नाङको दह्‍य्‌लोहाङ ल्‍युह्‍ङ्‌तिले मुना।

ओउ पापइ नाङकाय अधिनहाङ गम्‍सा बोङतेना,

तर नाङइखे ओउकाय लयको अधिनहाङ गम्‍सा परतेना।”

८ तर यात दिन कयिनइ लयको हउ हाबिलकाय तोआकान,

“लउ,

निचि राङताङ आल्‍च।”

जब ओउनिस राङखा दाहाकाच,

कयिनइ ओउको हउ हाबिलकाय आक्रमन जाह्‍ङ्‌ति साताकान।

९ ओहाङसयको प्रभु परमेस्‍वरइ कयिनकाय ह्‍वत्‍सास्‍यावा,

“नाङको हउ हाबिल गाहाङ मुना?”

ओउ त्‍याङा,

“ङाइ चिःङल।

दोह ङा,

ङाको हउ योसामुओ मान्‍ता खेनाङ र?”

१० अनि प्रभु परमेस्‍वरइ तोसास्‍यावा,

“नाङइ धइति एतताह्‍ङो पेमालो काम जाह्‍ङ्‍तेआकान?

सायु,

नाङइ लयको हउकाय सात्‍तेआकान,

र साःहाङ ल्‍याह्‍वो ओउको वुइइ नाङकाय दन्‍द बइताक्‍साको लागि ङाकाय र्‌याति तोधय मुना।

११ नाङकाय भुयारको सराप लागओ मुना र द्‍याह्‍हाङसय नाङइ भुयारहाङ खेति जाह्‍ङ्‍सा दोःतेल।

धइतिदाह्‍य्‌सा नाङइ सातो नाङको हउको वुइ तुङ्‍साकाय भुयारइ लयको म्‍होतोङ गाओ मुना।

१२ जब नाङइ खेति जाह्‍ङ्‍साकाय राङ तह्‍उतेनउ,

भुयारइ नाङकाय दोह अन्‍नमा दुङताक्‍ति बइतेल।

नाङखे इ ल्‍हाउदयबाङहाङ किम नाःमालो भ्‍याःम्‌ति वाहो भतुवाले स्‍याउतेना।”

१३ अनि कयिनइ प्रभु परमेस्‍वरकाय तोआकान,

“नाङइ बइसास्‍यावो इ दन्‍दखे ङाइ सहसामा खाइमातो नाःतोले स्‍यावा।

१४ साइसास्‍याउपाना,

नाङइ ङाकाय इ भुयारसय र लयको नजरसय रुःन्‌ति ल्‍होक्‍सास्‍याउना।

अनि ङा इ ल्‍हाउदयबाङहाङ किम नाःमालो भ्‍याःम्‌ति वाहो भतुवाले स्‍याउनाङ,

र ङाकाय सुखेइ क्रुस्‍नाताङ,

ओउइ ङाकाय सात्‍लेनाताङ।”

१५ तर प्रभु परमेस्‍वरइ ओउकाय तोसास्‍यावा,

“ओउत खेल!

यदि कुनय मान्‍ताइ नाङकाय सात्‍तेना त खेया,

ङाइ नाङकाय बयो दन्‍दसय सात भाक नाःतो दन्‍द ङाइ ओउकाय बइनाङ।”

अनि कयिनकाय क्रुसो सुइ खेयाकायमा ओउकाय सात्‍लाम त दाह्‍य्‌ति परमेस्‍वरइ ओउकहाङ यातज्‍यो चिनो गम्‍ति बइसास्‍यावा।

१६ ओहाङसयको कयिन प्रभु परमेस्‍वरको नजरसय ग्‍ल्‍युह्‍ङ्‌ति अदनको दाहन्‍यामसयको नोदb त तोओ देसहाङ आल्‍ति याका।

\it बाइबलको उत्‍पति ४:१७ हाङसय ५:३२ सम्‍मखे आदम र हवाकसय वाङो नाःतो सन्‍तानलमको बारेहाङ लेखओ बिबरन मुना।

a 

४:१ “प्रभु परमेस्‍वरको सहयोगसय ङाइ यातज्‍यो चो नाःआलाङ।” हिब्रु भासाहाङ “कयिन” त तोधार्‌ना “चो नाःसा” त तोओलेखा साइना, ओउतझ्‍यान्‍ते हवाइ लयको चोकाय “कयिन” त दाह्‍य्‌ति मय्‍ङ्‍आकान।

b 

४:१६ नोद हिब्रु भासाहाङ “नोद” त तोओ मुना। र ओउको मानेखे “भ्‍याःम्‌ति वाहो भतुवा” त स्‍याउना।

५

ल्‍हाउदयबाङहाङ मान्‍तालमको दुस्‍त कामलम

६

१ जब मान्‍तालम ल्‍हाउदयबाङहाङ ब्‍याउति आलाकाय,

र ओउमयको चोद्‍याङलममा नाःआकाय।

२ ओउतोक बेलाहाङ लाङकादुत लेखाताह्‍ङो केहि प्रानिलमइ मान्‍तालमको चोद्‍याङलमकाय ङोस्‍तो च्‍यवाकानि,

र ओउमयइ ल-लयइ झाकोकाय छ्‍युह्‍ङ्‌ति बिह्‍या जाह्‍ङ्‍लाङ आःलाकानि।

३ अनि प्रभु परमेस्‍वर दाह्‍य्‌सास्‍यावा,

“ङाको ग्‍वालाम मान्‍ताकहाङ सधयभरिकाय सङ्‍घर्‌स जाह्‍ङ्‌ति मुलेलa,

धइतिदाह्‍य्‌सा ओउखेपाय सिसाखेओ प्रानिले खेना।

ओउको आयुखे यात सय बिस बर्‌सच्‍युककाय स्‍याउलेना।”

४ ओउतोक बेलाहाङ,

र लोन्‍हेमा इ ल्‍हाउदयबाङहाङ नेफिलिम त तोओ मान्‍तालम खेइतो।

जब लाङकादुत लेखाताह्‍ङो प्रानिलम मान्‍ताको चोद्‍याङलमकहाङ वाङाकाय,

ओउ मोम्‍चोलमइ बालाख नाःआकानि।

ओउमयले उहिलेको पालाहाङ जिःङकालि र जुदाइ तह्‍यो सारो मान्‍ता खेइतो।

५ ल्‍हाउदयबाङहाङ मान्‍तालमइ आन पेमातो दुस्‍त काम जाह्‍ङो,

र मान्‍तालमको ल्‍हुङतुक जुदा खालको पेमालो दुस्‍त बिचारइ ब्‍लिङधय आलो प्रभु परमेस्‍वरइ च्‍यउसास्‍यावा।

६ अनि ल्‍हाउदयबाङहाङ मान्‍ताकाय जाह्‍ङोहाङ प्रभु परमेस्‍वरइ पछुतो जाह्‍ङ्‍सास्‍यावा,

र परमेस्‍वर लयको ल्‍हुङतुकहाङ आन दुखि स्‍याउसास्‍यावा।

७ ओउतझ्‍यान्‍ते प्रभु परमेस्‍वर दाह्‍य्‌सास्‍यावा,

“ङाइ जाह्‍ङो इ मान्‍तालम,

साःहाङ याको जुदा खालको पसुलम र फेलबाङहाङ स्‍युङो वाःलमकाय ङाइ म्‍हेत्‍ति वाइलेनाङ,

धइतिदाह्‍य्‌सा इमयकाय जाह्‍ङोहाङ ङा आन दुखि स्‍यावालाङ।”

८ तर प्रभु परमेस्‍वर नोआकुसिखे म्रोसास्‍याउतो।

नोआ र भलतिः

९ इखे नोआ र ओउको माचरको विनराय खेना।

नोआखे परमेस्‍वरको नजरहाङ पेओ मान्‍ता खेतो,

र ओउतोक बेलाहाङ ओउइ मात्र दोह पेमालो काममा जाह्‍ङाकुलु,

धइतिदाह्‍य्‌सा ओउखे परमेस्‍वरको इच्‍छ्‍या अनुसारले याक्‍तो।

१० नोआको सेम,

हाम,

येपेत त मय्‍ङ्‍ओ सुम जना चोलम खेइतो।

११ ओउतोक बेलाहाङ ल्‍हाउदयबाङको जुदा मान्‍तालम परमेस्‍वरको नजरहाङ भ्रस्‍त खेइतो,

र ल्‍हाउदयबाङभरि जुदा मान्‍तालम यात अर्‌काको बिरोतहाङ पेमातो ब्‍यबहार जाह्‍ङ्‍काइतो।

१२ परमेस्‍वरइ ल्‍हाउदयबाङकाय योसास्‍यावा र ल्‍हाउदयबाङ भ्रस्‍त स्‍यावो च्‍यउसास्‍यावा,

धइतिदाह्‍य्‌सा जुदा मान्‍तालमको ब्‍यबहार भ्रस्‍त स्‍याउतिभ्‍याओ खेतो।

१३ ओउतझ्‍यान्‍ते परमेस्‍वरइ नोआकाय तोसास्‍यावा,

“लउ,

ङाइपाय जुदा जिउदो प्रानिलमकाय म्‍हेत्‍ताक्‍सा पक्‍का बिचार जाह्‍ङालाङ,

धइतिदाह्‍य्‌सा जुदा मान्‍तालम यात अर्‌काको बिरोतहाङ पेमातो ब्‍यबहार जाह्‍ङ्‍कायनय।

ओउतझ्‍यान्‍ते ङाइ ओउमयकाय ल्‍हाउदयबाङसय म्‍हेत्‍ति वाइलेनाङ।

१४ नाङइ लयको लागि पेओ सिङको यातज्‍यो तिः जहास जाह्‍ङु।

तिः जहासभित्र कोथालम जाह्‍ङु,

र तिः पोक्‍ताक्‍मासाकाय तिः जहासको बाहिर र भित्रसय अलकत्राइ लेकु।

१५ नाङइ तिः जहासखे उच्‍युक ताह्‍ङ्‍तो जाह्‍ङ्‍सा परतेना— ओउखे यात सय तेतिस मितर ग्‍याङ्‍तो,

बाइस मितर घोक्‍तो,

अनि तेर मितर यास्‍तोb स्‍याउपाना।

१६ तिः जहासको त्‍याःउसय छाना जाह्‍ङु,

अनि छाना र बारको भित्‍ताको माझहाङ यात क्रुच्‍युककाय यास्‍तो झ्‍याल गमु।

अनि तिः जहासको अर्‌कोसय यातज्‍यो दह्‍य्‌लो गमु,

र तिः जहासभित्रखे सुमज्‍यो चोता जाह्‍ङु।

१७ धइतिदाह्‍य्‌सा सायु,

फेलबाङ ताल्‍गे सास नाःओ जुदा जिउदो प्रानिलमकाय म्‍हेत्‍ताक्‍सा ङाइ ल्‍हाउदयबाङहाङ ताह्‍ङो भलतिः वान्‍नाङ।

ल्‍हाउदयबाङहाङ याको जुदा प्रानिलमखे सिलेनय।

१८ तर नाङकुसिखे ङाइ यातज्‍यो बाचा जाह्‍ङ्‍नाङ।

नाङखे लयको माचा,

चोलम,

र चो कमालमकुस तिः जहासभित्र पोक।

१९ र जुदा खालको प्रानिलमको भाल्‍या र पोथि जाह्‍ङ्‌ति नि-निसज्‍योको दक्‍कालहाङ नाङकुसि तिः जहासभित्र पोसु।

ओउतस्‍याउधार्‌ना ओउमय म्‍हेत्‍ति वाइलेइलि।

२० जुदा खालको वाःलम,

जुदा खालको ताह्‍ङो र मयो पसुलमको भाल्‍या-पोथि स्‍याक्‍ति मुलाङ नाङकहाङ वाङपनय।

२१ नाङइ लय र लयको माचरको लागि जेःसाकाय जुदा खालको जेःगा-तुङ्‍गा,

र जुदा वाःलम र पसुलमको लागि आहारालम त्‍युह्‍म्‌ति गमु।”

२२ परमेस्‍वरइ आग्‍या जाह्‍ङ्‍सास्‍यावो अनुसारले नोआइ जुदा कुरा जाह्‍ङाकान।

a 

६:३ ङाको ग्‍वालाम मान्‍ताकहाङ सधयभरिकाय सङ्‍घर्‌स जाह्‍ङ्‌ति मुलेल हिब्रु भासा अनुसार इको मानेखे “ङाको ग्‍वालाम सधयभरि मान्‍तालमकुसि मुलेल” त दाह्‍यो स्‍याउना।

b 

६:१५ यात सय तेतिस मितर ग्‍याङ्‍तो, बाइस मितर घोक्‍तो, अनि तेर मितर यास्‍तो हिब्रु भासाहाङखे इकाय “सुम सय क्रुच्‍युक ग्‍याङ्‍तो, पचास क्रुच्‍युक घोक्‍तो, अनि तिस क्रुच्‍युककाय यास्‍तो” त दाह्‍य्‌ति तोओ मुना।

७

११ नोआ छ सय बर्‌सको खेतोकहाङ निसम् महिनाको सत्रम् दिनहाङ ल्‍हाउदयबाङ ताल्‍गेको ताह्‍ङो तिःको मुल पक्‍ति ग्‍ल्‍युह्‍ङ्‌ति वाङा,

र फेलबाङसय ताह्‍ङ्‍तो तिः वाआ।

१२ अनि चालिस दिन र चालिस याह्‌दिङसम्‍म तिः ताह्‍ङ्‍तोले वातिमुआ।

१३ ओउ ताह्‍ङो तिः वानम दिनले नोआ लयको माचा,

सुम जना चोलम सेम,

हाम र येपेत,

र चो कमालमकुस तिः जहासभित्र पोका।

१४ जुदा खालको किमहाङ स्‍यासो र बनहाङ याको पसुलम,

अनि जुदा खालको साःहाङ याको म-मयो प्रानिलम र वाःलममा नोआ र ओउको माचरलमकुस तिः जहासभित्र पोकाकाय।

१५ सास नाःओ जुदा जिउदो प्रानिलम नि-निसज्‍योको दक्‍कालहाङ नोआकहाङ वाङाकाय।

१६ ओउतहाइति परमेस्‍वरइ नोआकाय आग्‍या जाह्‍ङ्‍सास्‍यावो अनुसारले जुदा प्रानिलमको भाल्‍या र पोथि तिः जहासहाङ पोकाकाय।

अनि ओउमय जुदा भित्र पोक्‍ति भ्‍याआपछि परमेस्‍वरइ तिः जहासको दह्‍य्‌लो राक्‍सास्‍यावा।

१७ ल्‍हाउदयबाङहाङ चालिस दिनसम्‍म तिः वातिले मुआ।

तिः नाःतो स्‍याउति ज्‍युह्‍म्‌ति आला र तिः जहासकाय साःसय त्‍याःउखा च्‍युनाथय।

१८ तिःखे ल्‍हाउदयबाङहाङ ब्‍लिङ्‌ति आला र आन ज्‍युह्‍म्‌तो स्‍यावा,

अनि तिःको मल्‍गहाङ तिः जहास तोय्‍सा फाङाकान।

१९ ल्‍हाउदयबाङको जुदा थाउहाङ तिः नाःतोले ब्‍लिङ्‌ति आला र यासो दान्‍दालमकायमा फुयाथास।

२० तिः उच्‍युक नाःतो ज्‍युह्‍मा कि माहा यासो दान्‍दालमकायमा सात मितरच्‍युककाय क्‍ल्‍युमाथास।

२१ ओउतहाइतिले ल्‍हाउदयबाङहाङ नाःओ जुदा जिउदो प्रानिलम— वाःलम,

किमहाङ स्‍यासो र बनहाङ याको पसुलम,

साःहाङ याको म-मयो प्रानिलम,

र मान्‍तालम जुदाले सिआकाय।

२२ ल्‍हाउदयबाङहाङ याको सास नाःओ जुदा प्रानिलम सिलेआकाय।

२३ परमेस्‍वरइ ल्‍हाउदयबाङहाङ नाःओ जुदा जिउदो प्रानिलम— जुदा मान्‍तालम,

जुदा ताह्‍ङो र मयो पसुलम,

र जुदा वाःलमकाय म्‍हेत्‍ताक्‍सास्‍यावा।

नोआ र ओउकुस तिः जहासभित्र मुओलम मात्र स्‍याकाकाय।

२४ अनि भलतिःखे ल्‍हाउदयबाङहाङ यात सय पचास दिनसम्‍मले ब्‍लिङ्‌ति मुआ।

भलतिः योःओ

८

१ तर परमेस्‍वरइ नोआ र ओउकुस तिः जहासहाङ मुओ जुदा पसुलमकाय सम्‍झसास्‍यावा।

अनि परमेस्‍वरइ ल्‍हाउदयबाङहाङ माःरु वान्‍सास्‍यावा,

र तिः योःलाङ फाङाकान।

२ परमेस्‍वरइ ल्‍हाउदयबाङ ताल्‍गेको ताह्‍ङो तिःको मुल सिप्‍ताक्‍सास्‍यावा,

र फेलबाङसय वाओ तिःमा अउताक्‍सास्‍यावा।

३ ओउतझ्‍यान्‍ते ल्‍हाउदयबाङसय भलतिः योःधयले आला।

ओहाङसयको ओउ यात सय पचास दिन लोन्‍हे,

४ तिः जहासखे आरारात त तोओ छेत्रको यातज्‍यो दान्‍दाको भेकहाङ न्‍यासलाङ दाहा।

ओउखे ओउ बर्‌सको सातम् महिनाको सत्रम् दिन खेना।

५ तिः योःति आला,

अनि दसम् महिनाको यातम् दिनहाङ दान्‍दालमको च्‍यो थाआ।

६ चालिस दिन लोन्‍हे नोआइ लयइ जाह्‍ङो तिः जहासको झ्‍याल फोलाकान,

७ र यातज्‍यो कावाःकाय स्‍युङ्‍ताक्‌ति ल्‍होकाकान।

अनि जुदा तिः सिप्‍माच्‍युकसम्‍म कावाः द्‍याह्‍न्‌ति पाह्‍य्‌ति वाङ्‍ल,

र ओउ वेताङ-ङोइताङले स्‍युङ्‌ति मुआ।

८ अनि भुयारको तिः योःआ या त दाह्‍य्‌ति चिसाकाय नोआइ यातज्‍यो धुकुर वाःकायमा स्‍युङ्‍ताक्‌ति ल्‍होकाकान।

९ तर ल्‍हाउदयबाङभरि अझले तिः मुओझ्‍यान्‍ते धुकुर वाःइ गाहाङमा तेकसा थाउ दोःल,

र ओउ नोआकताङले तिः जहासहाङ द्‍याह्‍न्‌ति पाह्‍य्‌ति वाङा।

ओउतझ्‍यान्‍ते नोआइ धुकुर वाःकाय क्रुत प्‍योति त्‍याकाकान र तिः जहासभित्र वानाकान।

१० नोआइ अर्‌को सात दिनच्‍युक ल्‍युह्‍ङाक्‍तिको फेरि धुकुर वाःकाय स्‍युङ्‍ताक्‌ति ल्‍होकाकान।

११ ओउतोक बेलाहाङखे भखरले काह्‍वो जयतुन सिङको यातज्‍यो मात सय्‍कइ जइक्‌ति राह्‍मसय धुकुर वाः नोआकहाङ द्‍याह्‍न्‌ति दाहा।

अनि भुयारहाङ तिः योःआ त दाह्‍य्‌ति नोआइ चिआकान।

१२ अनि नोआइ अरु सात दिन ल्‍युह्‍ङ्‌ति फेरि धुकुर वाःकाय स्‍युङ्‍ताक्‌ति ल्‍होकाकान,

तर ओउतोक बेलाहाङखे धुकुर वाः ओउकहाङ द्‍याह्‍न्‌ति वाङ्‍ल।

१३ नोआको उमेर छ सय यात बर्‌स स्‍याउतोकहाङ यातम् महिनाको यातम् दिनहाङ ल्‍हाउदयबाङसय तिः सिप्‌आ।

नोआइ तिः जहासको छाना फोल्‍ति बाहिरताङ योआकान,

र भुयार सोत्‍तो च्‍यवाकान।

१४ अनि निसम् महिनाको सताइसम् दिनहाङखे भुयार पेतोले सोत्‍लेआ।

१५ अनि परमेस्‍वरइ नोआकाय तोसास्‍यावा,

१६ “नाङको माचा,

नाङको चोलम,

र चो कमालम लात्‍ति नाङ तिः जहाससय बाहिर ग्‍ल्‍युह्‍ङ।

१७ भित्र मुओ जुदा वाःलम र पसुलमकायमा नाङकुस बाहिर ग्‍ल्‍युनु,

र ओउमय ल्‍हाउदयबाङहाङ नाःधय र ब्‍याउधय आल्‍पनय।”

१८ ओउतझ्‍यान्‍ते नोआ लयको माचा,

चोलम,

र चो कमालम लात्‍ति तिः जहाससय बाहिर ग्‍ल्‍युह्‍ङा।

१९ र ल्‍हाउदयबाङहाङ याको जुदा खालको ताह्‍ङो र मयो पसुलम,

र जुदा खालको वाःलममा ल-लयको समुहहाङ तिः जहाससय ग्‍ल्‍युह्‍ङ्‌ति वाङाकाय।

नोआइ फुःओ भोक बयो

२० अनि नोआइ प्रभु परमेस्‍वरको लागि यातज्‍यो बेदि जाह्‍ङाकान।

ओउइ केहि सुद्‍ध पसुलम र वाःलम बेदिहाङ फुःआक्‍तिको प्रभु परमेस्‍वरकाय फुःओ भोक बयाकान।

२१ फुःओ भोकको हुम म्‍हक-म्‍हक त सय्‍ङ्‍ओ बासना नाम्‍हाक्‍तिको प्रभु परमेस्‍वरइ लयकाय तोसास्‍यावा,

“लउ,

द्‍याह ङाइ मान्‍तालमको पेमालो कामलमको कारनइ ल्‍हाउदयबाङकाय सराप बइङल,

धइतिदाह्‍य्‌सा ङाइ चिनाङ मयो उमेरहाङसयले ओउमयको ल्‍हुङतुकको बिचार दुस्‍त स्‍याउना।

इ पालाहाङ ङाइ जाह्‍ङोलो लेखा,

द्‍याह ङाइ फेरि गाउ जिउदो प्रानिलमकायमा गलमा म्‍हेत्‍ताक्‍ङल।

२२ इ ल्‍हाउदयबाङ मुच्‍युककाय बिया सुको र अन्‍न काह्‍वो,

निःको र धाहो,

धाह्‍काले र झ्‍युङकाले समय,

अनि दिन र याह्‌दिङ स्‍याउति मुलेना।”

परमेस्‍वरइ नोआकुस बाचा जाह्‍ङ्‍सास्‍यावो

९

१ ओहाङसयको परमेस्‍वरइ नोआ र ओउको चोलमकाय आसिक बइधय तोसास्‍यावा,

“निङको चो-चोद्‍याङलम नाःतोले स्‍याउपनय,

र ओउमय ब्‍याउति ल्‍हाउदयबाङभरिले याक्‍पनय।

२ ल्‍हाउदयबाङको जुदा ताह्‍ङो र मयो पसुलम,

जुदा वाःलम र जुदा ङाःलम निङकाय रइतिले याक्‍पनय।

धइतिदाह्‍य्‌सा ङाइ ओउलमकाय निङको अधिनहाङ गमो मुना।

३ ओउलमखे निङको लागि जेःगा स्‍याउलेना।

ङाइ निङको पुर्‌खालमकाय जेःसाको लागि अन्‍नलम,

सायलम,

र प्‍लिओ सागलम बयो लेखाले,

ओउ पसुलमखे ङाइ निङकाय जेःसाको लागि बइनेनाङ्‍स।

४ तर रुवाङखे वुइहाङ स्‍याउना।

ओउतझ्‍यान्‍ते वुइ मुओ माइखे निङइ जुगाङमा जेःलाम।

५ यदि कुनय मान्‍ता अथबा पसुइ कुनय मान्‍ताकाय सात्‍नउ त खेया,

ओउइ दन्‍द दोःसाले परना।

र ओउको दन्‍दखे सिमय खेना।

६ जब कुनय मान्‍ताइ अर्‌को मान्‍ताकाय सात्‍नउ,

ओउकायमा अर्‌को मान्‍ताइ सात्‍लेनाथय।

धइतिदाह्‍य्‌सा ङा,

परमेस्‍वरइले जुदा मान्‍तालमकाय लयको रुपहाङ जाह्‍ङो खेनाङ।

७ “तर निङखे नाःतो चो-चोद्‍याङलम नाःतेपनय,

र निङको सन्‍तानलम जुदा ल्‍हाउदयबाङभरि ब्‍लिङ्‍पनय।”

८ अनि परमेस्‍वरइ नोआ र ओउको चोलमकाय तोसास्‍यावा,

९ “साइनु,

ङाइ निङकुस र निङको लोन्‍हेको पुस्‍तालमकुस ङाको यातज्‍यो बिसेस बाचा जाह्‍ङ्‍नाङ।

१० ङाइ इ बाचाखे तिः जहाससय निङकुस ग्‍ल्‍युह्‍ङ्‌ति वाङो जुदा खालको वाःलम,

किमहाङ स्‍यासो अथबा बनहाङ याको पसुलमकुसमा जाह्‍ङ्‍नाङ।

इ बाचाखे ल्‍हाउदयबाङहाङ याको जुदा पसुलमकायमा खेना।

११ ङाइ ङाको बाचा निङकुस जाह्‍ङ्‍नाङ।

ङाइ फेरि एतहाइति गाउ जिउदो प्रानिलमकायमा भलतिःइ म्‍हेत्‍ताक्‍ङल,

र ल्‍हाउदयबाङ म्‍हेत्‍ताक्‍साकाय अर्‌को भलतिःमा ल्‍होक्‍ङल।”

१२ अनि परमेस्‍वरइ पाःति तोसास्‍यावा,

“ङाइ निङ र जुदा जिउदो प्रानिलम,

र वाङसाखेओ पुस्‍तालमको माझहाङ गमो बाचा चिताक्‍साको लागि यातज्‍यो चिनो बइनेनाङ्‍स।

१३ ङाइ ङाको यो मुसहाङ दाङताक्‍नाङ।

ओउखे ङा र ल्‍हाउदयबाङको माझहाङ गमो बाचाको चिनो स्‍याउलेना।

१४ जब ङाइ फेलबाङहाङ मुस ल्‍होक्‍नाङ,

ओउ मुसहाङ यो दाङना,

१५ ओहाङसयको ङाइ निङ र जुदा जिउदो प्रानिलमकुस जाह्‍ङो ङाको बाचा सम्‍झनाङ,

र द्‍याह्‍हाङसय फेरि ङाइ गाउ जिउदो प्रानिलमकायमा गलमा भलतिःइ म्‍हेत्‍ताक्‍ङल।

१६ जब मुसहाङ यो दाङना,

ङाइ ओउकाय योनाङ र सधयभरिको लागि ङा र ल्‍हाउदयबाङको जुदा जिउदो प्रानिलमको माझहाङ जाह्‍ङो बाचाकाय सम्‍झनाङ।”

१७ अनि परमेस्‍वरइ नोआकाय तोसास्‍यावा,

“इखे ङा र ल्‍हाउदयबाङहाङ याको जुदा प्रानिलमको माझहाङ ङाइ जाह्‍ङो बाचाको चिनो खेना।”

\it बाइबलको उत्‍पति ९:१८ हाङसय १०:३२ सम्‍मखे नोआ र ओउको माचरलमकसय वाङो नाःतो सन्‍तानलमको बारेहाङ लेखओ बिबरन मुना।

१०

बाबेलको धरहरा

११

१ ओउतोक बेलाहाङ ल्‍हाउदयबाङको जुदा मान्‍तालम यातज्‍यो भासाले नोःइतो र यातय खालको सब्‍दलमले प्रयोग जाह्‍ङ्‌नितो।

२ मान्‍तालम लयमय याको थाउ फेति दाहन्‍यामताङ आलाकाय,

र सिनार त तोओ यातज्‍यो लेङो थाउहाङ दाहाकाय,

अनि ओउमय ओहाङले याक्‍सा फाङाकानि।

३ अनि ओउमय लयमय नोःकायाकाय,

“लउ,

द्‍याह वाङन,

निइ इत्‍ता जाह्‍ङ्‌नि र चाक्‍तो स्‍याउताक्‍साकाय म्‍हेहाङ फुःनि।”

अनि ओउमयइ बाङको होन्‍त इत्‍ता,

र हिलो साःको होन्‍त अलकत्रा प्रयोग जाह्‍ङाकानि।

४ अनि ओउमय नोःकायाकाय,

“लउ,

द्‍याह निइ लयमयको लागि यातज्‍यो सहर,

र फेलबाङसम्‍म दाह्‍तो यातज्‍यो धरहरा जाह्‍ङ्‌नि।

ओउत स्‍याउतोकहाङ नि सारो मान्‍ता स्‍याउनातहि,

र ल्‍हाउदयबाङभरि वेङकाइति याक्‍सा परतहिलि।”

५ तर मान्‍तालमइ जाह्‍ङ्‍धयमुओ सहर र धरहरा योसाकाय प्रभु परमेस्‍वर काःम्‌खा ग्‍ल्‍युह्‍ङ्‌ति वाङसास्‍यावा।

६ ओहाङसयको प्रभु परमेस्‍वर दाह्‍य्‌सास्‍यावा,

“लउ,

यदि इमय जुदाले यातयज्‍यो जाति स्‍याउति यातयज्‍यो भासाले नोःनय त खेया,

र एतहाइतिले काम जाह्‍ङ्‍धय आल्‍नय त खेया,

द्‍याह इमयइ योजना जाह्‍ङो दोह कुरामा असम्‍भब स्‍याउलेल।

७ ओउतझ्‍यान्‍ते द्‍याह नि काःम्‌खा आलि,

र ओउमयको भासाकाय ग्‍याह्‍ङ्‌सितो जाह्‍ङ्‌ति बइनि।

ओउत स्‍याउतोकहाङ ओउमयइ लयमय नोःओ भासाकाय चिसा खाइनिलि।”

८ ओहाङसयको प्रभु परमेस्‍वरइ ओउमयकाय ल्‍हाउदयबाङभरि वेङकाइतो जाह्‍ङ्‍सास्‍यावा,

र ओउमयइ ओउ सहर जाह्‍ङ्‍सा फेआकानि।

९ ओउतझ्‍यान्‍ते मान्‍तालमइ ओउ सहरको मय्‍ङ बाबेल त दाह्‍य्‌ति गमाकानि,

धइतिदाह्‍य्‌सा ओहाङले परमेस्‍वरइ जुदा मान्‍तालमको भासा ग्‍याह्‍ङ्‌सितो जाह्‍ङ्‍सास्‍यावो खेतो,

र ओहाङसयले जुदा मान्‍तालमकाय ल्‍हाउदयबाङभरि वेङकाइतो जाह्‍ङ्‍सास्‍यावा।

तेरहको सन्‍तानलम

२७ इखे तेरह र ओउको माचरको विनराय खेना।

तेरहखे अब्राम,

नाहोर र हारानको आपा खेना,

र हारानखे लोतको आपा खेना।

२८ हारानको आपा जिउदो मुतोकहाङले,

लय नाःओ कल्‍दि देसको उर त तोओ सहरहाङ हारान सिआ।

२९ अब्राम र नाहोरइ बिह्‍या जाह्‍ङाकाचु।

अब्रामको माचाको मय्‍ङ साराय,

र नाहोरको माचाको मय्‍ङ्‍खे मिल्‍का खेतो।

मिल्‍का र इस्‍काखे हारानको चोद्‍याङ खेचतो।

३० साराय थारो स्‍यावोझ्‍यान्‍ते ओउको सन्‍तान नाःआक्‌ल।

३१ तेरहइ लयको चो अब्राम,

हारानको चो लयको प्‍लोम लोत,

अब्रामको माचा लयको चो कमा सारायकाय लात्‍ति कल्‍दि देसको उर त तोओ सहर फेति कनान देसताङ वाहा।

तर जब ओउमय हारान त तोओ सहरहाङ दाहाकाय,

ओउमयइ ओहाङले बास मुसा निर्‌नय जाह्‍ङाकानि।

३२ तेरहको उमेर निस सय पोङा बर्‌स स्‍याउतोकहाङ ओउ हारान त तोओ सहरहाङले सिआ।

प्रभु परमेस्‍वरइ अब्रामकाय छ्‍युह्‍ङ्‍सास्‍यावो

१२

१ प्रभु परमेस्‍वरइ अब्रामकाय तोसास्‍यावा,

“देङे नाङ लय याक्‍तिमुओ देस,

र नाङको लयको साखा-सन्‍तानलम र नाङको आपाको किमहाङ याको जुदा मान्‍तालमकाय फेउ,

र गाउखे देस ङाइ नाङकाय छ्‍यान्‍नेनाङ,

नाङ ओहाङले आल।

२ ङाइ नाङकाय नाःतो सन्‍तानलम बइनेनाङ,

र ओउमय यातज्‍यो महान् जाति स्‍याउलेनय।

ङाइ नाङकाय आसिक बइनेनाङ,

र नाङको मय्‍ङ जुदा मान्‍तालमइ तह्‍य्‌तो जाह्‍ङ्‍लेनाङ,

अनि नाङखे मान्‍तालमको लागि आसिकको मुल स्‍याउलेतेना।

३ सु मान्‍तालमइ नाङकाय आसिक बइतेना ङाइ ओउमयकाय आसिक बइलेनाङ,

र सु मान्‍तालमइ नाङकाय सराप बइतेना ङाइ ओउमयकाय सराप बइलेनाङ।

र ल्‍हाउदयबाङको जुदा जातिलमकाय ङाइ नाङकल्‍यामले आसिक बइलेनाङ।”

४ ओउतझ्‍यान्‍ते प्रभु परमेस्‍वरइ तोसास्‍यावो अनुसारले अब्रामइ हारान सहर फेआकान,

र लोतमा ओउकुसले आला।

हारान देस फेतोकहाङ अब्रामको उमेर पचतर बर्‌सको खेतो।

५ अब्रामइ लयको माचा साराय,

ओउको लोत त मय्‍ङ्‍ओ भतिस चो,

र हारानहाङ याक्‍तोकहाङ कमावो जुदा धन-सम्‍पतिलम र नोकरलम लात्‍ति कनानताङ आला,

र ओउमय कनानहाङ दाहाकाय।

६ अब्राम र ओउकुस मुओ मान्‍तालम सेकेम सहरको मोरेह् त तोओ थाउ द्‍याङतो यातज्‍यो ताह्‍ङो सिङहाङ दाहाकाय।

ओउतोक बेलाहाङ कनानि जातिलम ओउ देसहाङले याक्‍तिमुओ खेइतो।

७ प्रभु परमेस्‍वर अब्रामकहाङ थासास्‍यावा र ओउकाय तोसास्‍यावा,

“ङाइ नाङको सन्‍तानलमकाय सधयभरिको लागि इ कनान देसa बइलेनाङ।”

ओउतझ्‍यान्‍ते लयकहाङ थासास्‍यावो प्रभु परमेस्‍वरको लागि अब्रामइ ओहाङ यातज्‍यो बेदि जाह्‍ङाकान।

८ ओहाङसयको अब्राम सेकेम सहर फेआक्‍तिको दखिनसयको यातज्‍यो वारको थाउहाङ आला,

अनि ब्‍लकन्‍यामसयको बेथेल सहर र दाहन्‍यामसयको अइ सहरको माझहाङ यातज्‍यो पालकिम जाह्‍ङाकान।

ओहाङ ओउइ अर्‌को यातज्‍यो बेदि जाह्‍ङाक्‍तिको प्रभु परमेस्‍वरको प्रसङ्‍सा जाह्‍ङाकान।

९ ओहाङसयको अब्राम नेगेवb त तोओ कनानको दखिनसयको भेकताङ आला।

\it उत्‍पति १२:१० हाङसय १४:२४ सम्‍म,

अब्राम र ओउको माचरलम मिस्रताङ आलो,

अनि ओहाङसयको कनान देसताङ द्‍याह्‍नो कुरा बाइबलइ निकाय तोओ मुना।

a 

१२:७ कनान देस कनान देस त तोओखे देङेको मान्‍तालमइ तोओ लेखाताह्‍ङो देस खेल। इखे नाःतो खालको जातिको मान्‍तालम याको यात प्रकारको छेत्र अथबा भेक खेना।

b 

१२:९ नेगेव कनान देसको दखिनताङको सुमा याक्‍मालो थाउको छेत्रकाय “नेगेव” त दाह्‍य्‌ति तोना।

१३

१४

प्रभु परमेस्‍वरइ अब्रामकुस बाचा जाह्‍ङ्‍सास्‍यावो

१५

१ ओहाङसयको प्रभु परमेस्‍वरइ अब्रामकाय दर्‌सनहाङ तोसास्‍यावा,

“अब्राम,

नाङ रइलाम!

ङाइ नाङकाय सुरछ्‍या जाह्‍ङ्‍नेनाङ,

र नाङकाय ताह्‍ङो इनाम बइनेनाङ।”

२ तर अब्रामइ तोआकान,

“अ प्रभु परमेस्‍वर,

देङेसम्‍म ङाको यातज्‍यो सन्‍तानमा नाःल,

नाङको इनामइ ङाकाय दोह पेतो स्‍याउना र?

ङा सिआपछि ङाको किमको नोकर एलिएजर मात्र ङाको जुदा सम्‍पतिको हकदार स्‍याउलेना।”

३ अब्रामइ एतमा तोआकान,

“नाङइ ङाकाय सन्‍तानले बइतेचिलि,

ओउतझ्‍यान्‍ते ङाको किमको नोकरलमध्‍येको यातचाक ओउले ङाको सम्‍पतिको हकदार स्‍याउलेना।”

४ अनि प्रभु परमेस्‍वरइ ओउकाय तोसास्‍यावा,

“खेल!

नाङको नोकर एलिएजरखे नाङको सम्‍पतिको हकदार स्‍याउलेल,

तर नाङको लयकोले यातज्‍यो चो स्‍याउना,

र ओउले नाङको हकदार स्‍याउलेना।”

५ अनि प्रभु परमेस्‍वरइ अब्रामकाय बाहिर आःल्‌ति तोसास्‍यावा,

“फेलबाङताङ त्‍याउति योउ,

ओहाङ नाङइ थेङसामा खाइमातो नाःतो तारालम मुना।

ओउतहाइतिले नाङको सन्‍तानलममा थेङसामा खाइमातो नाःतो स्‍याउलेना।”

६ अनि अब्रामइ प्रभु परमेस्‍वरको कुराहाङ बिस्‍वास जाह्‍ङाकान,

ओउतझ्‍यान्‍ते प्रभु परमेस्‍वरइ ओउकाय धार्‌मिक मान्‍ता त दाह्‍य्‌ति सुइकार जाह्‍ङ्‍सास्‍यावा।

\it उत्‍पति १५:७ हाङसय १७:१४ सम्‍मखे,

परमेस्‍वरइ अब्रामकुस नाङको नाःतो सन्‍तानलम स्‍याउलेना त दाह्‍य्‌ति बाचा जाह्‍ङ्‍सास्‍यावापछि,

ओउको सन्‍तानलमइले कनान देसहाङ अधिकार दोःनय त दाह्‍य्‌ति परमेस्‍वरइ बाचा जाह्‍ङ्‍सास्‍यावो कुरा बाइबलइ निकाय तोओ मुना।

तर अब्रामको माचा साराय बुधि स्‍यावोझ्‍यान्‍ते चोः नाःसा खायुलु,

ओउतझ्‍यान्‍ते ओउनिसइ परमेस्‍वरइ लयको बाचा पुत्‍ताकमाच्‍युकसम्‍म ल्‍युह्‍ङ्‍चुलु।

ओउनिसइ सारायको नोकर्‌नि हागारकाय अब्रामको कान्‍छि माचा जाह्‍ङ्‍साको लागि तयार जाह्‍ङाकाचु।

ओउ हागार चोःतुक स्‍यावा,

र ओउइ अब्रामको लागि ङ्‍हाको यातज्‍यो जेथा चोः इस्‍माएल नाःति बयाथय।

चउध बर्‌सपछि,

१७ अध्‍यायको सुरुहाङ परमेस्‍वरइ अब्रामकुस जाह्‍ङ्‍सास्‍यावो बाचाकाय फेरि दाःन्‌सास्‍यावा।

परमेस्‍वरइ अब्रामकाय बाचाको चिनोको रुपहाङ नाङको सन्‍तानलमको खतना जाह्‍ङ्‍सा परना त दाह्‍य्‌ति तोसास्‍यावा।

र परमेस्‍वरइ अब्रामको मय्‍ङमा अब्राहाम त दाह्‍य्‌ति मय्‍ङ्‍सास्‍यावा।

१६

१७

१५ अनि परमेस्‍वरइ अब्राहामकाय फेरि तोसास्‍यावा,

“नाङको माचा सारायकाय नाङइ साराय त दाह्‍य्‌ति तोलाम,

द्‍याहहाङसय ओउको मय्‍ङ्‍खे सारा स्‍याउना।

१६ ङाइ ओउकाय आसिक बइनाङ,

र ओउकसय ङाइ नाङकाय यातज्‍यो चो बइनेनाङ।

ङाइ ओउकाय आसिक बइनाङ,

र ओउखे नाःतो जातिको मान्‍तालमको आमाa स्‍याउलेना,

र ओउको सन्‍तानलममध्‍येसयले राजालम स्‍याउलेनय।”

१७ अनि अब्राहाम साःताङ खुःङ्‌ति लयको मनहाङ निःधय लयकाय तोआकास,

“दोह यात सय बर्‌सको बुधा मान्‍ता चोको आपा स्‍याउसा खाइना र?

दोह नब्‍बे बर्‌सको साराइ चो नाःसा खाइचउ र?”

१८ अनि अब्राहामइ परमेस्‍वरकाय तोआकान,

“यदि नाङइ बाचा जाह्‍ङ्‍सास्‍यावो अनुसार इस्‍माएलले ङाको आसिकको चो स्‍याउयापाय पेतो स्‍याउचा खेतो।”

१९ तर परमेस्‍वरइ तोसास्‍यावा,

“खेल!

नाङको माचा साराइले नाङकाय चो नाःति बइतेना,

र नाङइ ओउको मय्‍ङ इसाक त दाह्‍य्‌ति गम्‍तेनउ।

ङाइ ओउकुस र ओउको लोन्‍हेको सन्‍तानलमकुस सधयभरिको लागि बाचा गम्‌लेनाङ।

२० इस्‍माएलको लागि नाङइ जाह्‍ङो बिन्‍ति ङाइ सायालाङ,

ओउतझ्‍यान्‍ते ङाइ ओउकाय नाःतो सन्‍तानलम बइति आसिसित जाह्‍ङ्‍नाङ।

ओउखे बाह्र सासकलमको आपा स्‍याउलेना,

र ङाइ ओउकाय यातज्‍यो ताह्‍ङो जाति जाह्‍ङ्‍लेनाङ।

२१ तर ङाइ ङाको बाचाखे नाङको चो इसाककुसले जाह्‍ङ्‍नाङ,

ओउकाय साराइ अर्‌को बर्‌स इ बेलाहाङले नाङको लागि नाःति बइतेना।”

२२ परमेस्‍वरइ अब्राहामकुस नोःति भ्‍याआपछि ओउकाय फेति पाह्‍य्‌सास्‍यावा।

२३ ओउ दिनले परमेस्‍वरइ तोसास्‍यावो अनुसार अब्राहामइ लयको चो इस्‍माएल,

लयको किमहाङ नाःओ र थेपो बइति लेःओ जुदा गोय्‍चोलमको खतना जाह्‍ङ्‍सास्‍यावा।

२४ अब्राहामको खतना जाह्‍ङ्‍धार्‌ना ओउ उनन्‍सय बर्‌स स्‍यावो खेतो,

२५ र ओउको चो इस्‍माएलखे ओउको खतना जाह्‍ङ्‍धार्‌ना तेर बर्‌सको खेतो।

२६ अब्राहाम र ओउको चो इस्‍माएलको खतनाखे ओउ यातयज्‍यो दिनहाङले स्‍यावो खेतो।

२७ ओउको किमहाङ नाःओ र थेपो बइति लेःओ जुदा गोय्‍चो मान्‍तालमको खतनामा अब्राहामकुसिले स्‍यावा।

a 

१७:१६ नाःतो जातिको मान्‍तालमको आमा साराको इसाक त मय्‍ङ्‍ओ यातज्‍यो मात्र चो खेना। तर ख्रिस्‍तखे इसाक दुवारा अब्राहामको सन्‍तान खेसास्‍याउना, र इ येसुइले सङ्‍सारको जुदा मान्‍तालमकाय आसिक वान्‍सास्‍याउना। अब्राहामइ लेखा बिस्‍वास जाह्‍ङो जुदा जातिको मान्‍तालमकाय अब्राहामको दोङ सन्‍तानले खेना त दाह्‍य्‌ति परमेस्‍वरइ मानसास्‍याउना। ओउ मान्‍तालमले देङे इसाकको आमा साराकोमा सन्‍तानलम खेनय। (रोमि ४:१६-१७; गलाति ३:६-९; ४:२६-३१)

१८

१९

२०

इसाक नाःओ

२१

१ प्रभु परमेस्‍वरइ लयइ जाह्‍ङ्‍सास्‍यावो बाचा अनुसार साराकाय आसिक बइसास्‍यावा।

२ साराइ चो लाताकान र अब्राहाम बुधा स्‍याउतोकहाङ ओउको लागि साराइ यातज्‍यो चो नाःति बयाथय।

परमेस्‍वरइ तोसास्‍यावो समयहाङले बालाख चो नाःआ।

३ अब्राहामइ बालाखको मय्‍ङ इसाक त दाह्‍य्‌ति गमाकान।

४ जब इसाक आथ दिनको स्‍यावा,

परमेस्‍वरइ आग्‍या जाह्‍ङ्‍सास्‍यावो अनुसार अब्राहामइ बालाख चोको खतना जाह्‍ङाकान।

५ इसाक नाःधार्‌नाखे अब्राहामको उमेर यात सय बर्‌स स्‍यावो खेतो।

६ सारा दाह्‍या,

“परमेस्‍वरइ ङाकाय आसति चोङाइसितो जाह्‍ङ्‍सास्‍यावो मुना,

इ कुरा सायो जुदाले ङाकुसि आसति निःलेनय।”

७ अनि ओउ एतमा दाह्‍या,

“कुनय दिन ङाइ बालाख चोकाय दुत बइनाङ त दाह्‍य्‌ति सुखेइ अब्राहामकाय तोसा खायो खेतो र?

तर ओउ बुधा स्‍याउतोकहाङले ङाइ ओउको लागि यातज्‍यो चो नाःति बयालाङ।”

८ बालाख चो ताह्‍ङ्‍धय आला,

र ओउइ आमाको दुत तुङ्‍सा फेआकान,

बालाखइ दुत तुङ्‍सा फेओ दिनले अब्राहामइ ताह्‍ङो भोस बयाकान।

अब्राहामको बिस्‍वासको जाच

२२

१ केहि समय लोन्‍हे परमेस्‍वरइ अब्राहामको बिस्‍वासको जाच जाह्‍ङ्‍सास्‍यावा,

अनि ओउकाय गोःसास्‍यावा,

“अ अब्राहाम।”

अब्राहाम त्‍याङा,

“प्रभु,

ङा साइधयले मुनाङ।”

२ अनि परमेस्‍वरइ अब्राहामकाय तोसास्‍यावा,

“नाङको यातज्‍योले खेओ आन राप्‍तो चो इसाककाय लात्‍ति मोरिया त तोओ थाउताङ आल।

ओहाङ ङाइ नाङकाय यातज्‍यो दान्‍दा छ्‍यान्‍नेनाङ,

र ओउकाय साताक्‍तिको ओहाङले ङाको लागि फुःओ भोक बयु।”

३ अब्राहाम स्‍याह्‍ङ्‍लो बिहान सइबर च्‍योका र यात्राको लागि गधाको तयारि जाह्‍ङाकान।

ओउइ निसचाक नोकर र लयको चो इसाककाय लयकुस लाताकान।

जब फुःओ भोकको लागि ओउइ सिङ गोतिभ्‍याआ,

अनि परमेस्‍वरइ तोसास्‍यावो थाउताङ आला।

४ ओउमयको यात्राको सुमम् दिनहाङ,

अब्राहामइ त्‍याःउताङ योधार्‌ना ओउ थाउ च्‍यवाकान।

५ अनि ओउइ लयको नोकरनिसकाय तोआकान,

“निङ्‌जि इहाङ गधाकुस मुज,

ङा र ङाको गोय्‍चोखे ओउ दान्‍दाहाङ आल्‍ति परमेस्‍वरकाय भक्‍ति जाह्‍ङ्‍नाङ्‍चु,

ओहाङसयको निचि निङ्‌जिकताङ द्‍याह्‍न्‌ति वाङनाङ्‍च।”

६ ओहाङसयको अब्राहामइ लयको चो इसाककाय फुःओ भोकको लागि गोसिङ लात्‍ताकाकान,

र लयइखे म्‍हेद्‍युन र च्‍युपि लाताकान।

निस आपाचा ब्रक्‍त आल्‍धय मुतोकहाङ,

७ इसाकइ लयको आपा अब्राहामकाय ह्‍वताकान,

“अ आपा?”

आपा त्‍याङा,

“धइति चो य?”

ओउइ ह्‍वताकान,

“निचिकुस म्‍हेद्‍युन र सिङपाय मुना,

तर फुःओ भोकको लागि भेदाको पाथोखे गाहाङ मुना?”

८ अब्राहाम त्‍याङा,

“ङाको चो,

परमेस्‍वरइले फुःओ भोकको लागि भेदाको पाथो जुर्‌याउति बइसास्‍याउना।”

अनि निस आपाचामा ब्रक्‍तले आलाकाच।

९ जब ओउनिस आपाचा परमेस्‍वरइ तोसास्‍यावो थाउहाङ दाहाकाच,

अब्राहामइ बेदि जाह्‍ङाकान र ओउको मल्‍ग सिङलम देङाकान।

र लयको चो इसाकको दोम-क्रुत पानाक्‍तिको बेदिको सिङको मल्‍ग इसाकान।

१० अनि ओउइ प्रभु परमेस्‍वरको लागि लयको चो भोक बइसाकाय च्‍युपि च्‍युन्‍ति अःवाकान।

११ तर प्रभु परमेस्‍वरको दुतइ ओउकाय हिह्‌ति तोआथय,

“अब्राहाम,

अ अब्राहाम!”

ओउ त्‍याङा,

“प्रभु,

ङा साइधयले मुनाङ।”

१२ दुतइ तोआथय,

“नाङको चोकाय सात्‍लाम र दोह पेमातोमा जाह्‍ङ्‍लाम।

देङे ङाइ चिआलाङ नाङइ परमेस्‍वरको सम्‍मान र आग्‍या पालन जाह्‍ङ्‍तेनउ।

धइतिदाह्‍य्‌सा नाङको यातज्‍योले खेओ चोकायमा परमेस्‍वरको लागि भोक बइसाकाय इन्‍कार जाह्‍ङ्‍तेउलु।”

१३ अब्राहामइ त्‍याःउताङ योआकान र यातज्‍यो बोका भेदा झ्‍युरहाङ रोङ छास्‍ति मुओ च्‍यवाकान।

अब्राहाम ओहाङ आल्‍ति भेदाकाय लात्‍ति वानाकान,

र लयको चोको होन्‍त ओउकाय सात्‍ति परमेस्‍वरकाय फुःओ भोक बयाकान।

१४ ओउतझ्‍यान्‍ते अब्राहामइ ओउ थाउको मय्‍ङ “प्रभु परमेस्‍वरइ जुर्‌याउसास्‍याउना” त दाह्‍य्‌ति गमाकान।

र देङे सम्‍ममा मान्‍तालम “प्रभु परमेस्‍वरको दान्‍दाहाङ,

प्रभु परमेस्‍वरइले निकाय चाहओ थोक जुर्‌याउति बइसास्‍याउना” त दाह्‍य्‌लेनय।

१५ प्रभु परमेस्‍वरको दुतइ लाङकासय अब्राहामकाय निसम् पल्‍त गोःसास्‍यावा।

१६ प्रभु परमेस्‍वरइ तोसास्‍यावो कुरा लाङकादुइ तोआकान,

“ङाइ लयको मय्‍ङहाङले बाचा जाह्‍ङालाङ,

धइतिदाह्‍य्‌सा नाङइ नाङको यातज्‍योले खेओ चोकायमा ङाको लागि भोक बइसाकाय इन्‍कार जाह्‍ङ्‍मालोझ्‍यान्‍ते,

१७ ङाइ नाङकाय ताह्‍ङो आसिक बइनेनाङ,

र फेलबाङको तारालम र समुन्‍द्रको किनारको बलुवालम लेखा ङाइ नाङकाय नाःतो सन्‍तानलम बइनेनाङ।

नाङको सन्‍तानलमइ बइरिलम याको सहरकाय लयको अधिनहाङ जाह्‍ङ्‍नानि।

१८ नाङको सन्‍तानलमकसयले ल्‍हाउदयबाङको जुदा जातिलमइ आसिक दोःलेनय,

धइतिदाह्‍य्‌सा नाङइ ङाको आग्‍या ङ्‍हाम्‍तेआकान।a”

१९ ओहाङसयको अब्राहाम र ओउको चो इसाक लयकुस वाङो नोकरनिसकताङ द्‍याह्‍नाकाच,

र ओउमय लयमय याको बेर्‌सेबा त तोओ थाउताङ ब्रकले द्‍याह्‍नाकाय।

\it उत्‍पति २२:२० हाङसय २५:१८ सम्‍म,

अब्राहामको माचा सारा सिओको बारेहाङ बाइबलइ तोओ मुना।

अब्राहामइ लयको चोः इसाककाय माचा बोङ्‌ति वान्‍साको लागि लयको यातचाक नोकरकाय लयको ङ्‍हाको गाउताङ ल्‍होकाकान।

लय सिसासय ङ्‍हा,

अब्राहामइ कमावो लयको जुदा सम्‍पति लयको ‍चोः इसाककाय बयाकान।

a 

२२:१८ इ १८ पदकाय हिब्रु भासाहाङ एतदाह्‍य्‌तिमा उल्‍था जाह्‍ङ्‍सा खाइना— “जुदा जातिको मान्‍तालमइ ओउमयकाय आसिक बइसाको लागि ङाकाय तोनाताङ्‍स, ओउतहाइतिले ङाइ नाङको सन्‍तालमकायमा आसिक बइनाङ, धइतिदाह्‍य्‌सा नाङइ ङाको आग्‍या ङ्‍हाम्‍तेआकान।”

२३

२४

२५

एसाब र याकुब नाःओ

१९ इखे अब्राहामको चो इसाकको विनराय खेना।

२० जब इसाक चालिस बर्‌सको स्‍यावो खेतो,

ओउइ बतुएलको चोद्‍याङ,

पद्‍दन आरामहाङ याको लाबानको हउद्‍याङ रेबिका त मय्‍ङ्‍ओ मोम्‍चोकुस बिह्‍या जाह्‍ङाकान।

२१ इसाकइ लयको माचा रेबिका थारो स्‍यावोझ्‍यान्‍ते प्रभु परमेस्‍वरकुस प्राथना जाह्‍ङाकान।

प्रभु परमेस्‍वरइ ओउको प्राथनाको जवाफ बइसास्‍यावा,

र रेबिकाइ जउल्‍या चो लाताकान।

२२ रेबिकाको तुकहाङ मुओ निसज्‍यो चो लयनिस कायकायचतो।

ओउतझ्‍यान्‍ते रेबिकाइ “धइति ङाकाय एत स्‍याउधय मुना?”

त दाह्‍य्‌ति प्रभु परमेस्‍वरकाय ह्‍वताकान।

२३ प्रभु परमेस्‍वरइ ओउकाय जवाफ बइसास्‍यावा,

“नाङको तुकहाङ मुओ निसज्‍यो चोनिसखे निसज्‍यो जाति स्‍याउनाच,

ओउ निसज्‍यो जातिखे यात अर्‌काको बिरोतहाङ सधय कायकायनाच।

यातज्‍यो जातिखे अर्‌को जातिसय बल्‍यो स्‍याउलेना,

र जेथा चोइखे कान्‍छा चोको सेवा जाह्‍ङ्‍लेनउ।”

२४ जब रेबिकाको चो नाःसा बेला दाहा,

ओउको तुकहाङ निसज्‍यो जउल्‍या चो खेतो।

२५ ङ्‍हा नाःओ जेथा चोखे दुलामा खेतो,

र ओउको ज्‍यानखे मेःनसय जाह्‍ङो नाय लेखा खेतो।

ओउतझ्‍यान्‍ते ओउमयइ ओउको मय्‍ङ एसाबa त दाह्‍य्‌ति गमाकानि।

२६ ओहाङसयको ओउको हउखे लयको क्रुतइ पुःखेको गोःदे चुम्‍ति ग्‍ल्‍युह्‍ङ्‌ति वाङा।

ओउतझ्‍यान्‍ते ओउको मय्‍ङ याकुबb त दाह्‍य्‌ति गमा।

रेबिकाइ जउल्‍या चो नाःधार्‌ना इसाकखे साथि बर्‌सको स्‍यावो खेतो।

एसाबइ जेथा चो स्‍याउति नाःओ अधिकार विनो

२७ गोय्‍चोनिस ताह्‍ङ्‌ति वाङाकाच।

एसाबखे किमहाङ मधिम त मुमात सधय बाहिर ब्‍याह्‍तिवाहो सिपालु सिखारि स्‍यावा।

तर याकुबखे सधय पालकिमहाङ मुसा झाको मधिम त खेओ मन नाःओ मान्‍ता स्‍यावा।

२८ इसाकइ एसाबकाय रापुतो,

धइतिदाह्‍य्‌सा एसाबइ सिखार जाह्‍ङ्‌ति वानो बन पसुलमको माइ ओउइ जेःसा दोःतो।

तर रेबिकाइखे याकुबकाय रापुतो।

२९ यात दिन याकुबइ गहतक्‍यान खाङधय खेतो,

एसाबखे सिखारसय दाह्‍तिवाङा।

ओउपाय आन योङक्रायति ह्रयाम्‍ति दाहो खेतो।

३० एसाबइ याकुबकाय “ङा आन योङक्राय प्रातालाङ,

नाङइ खाङ्‍धय मुओ ओउ दुओ गहतक्‍यान ङाकाय जेःसा बइचि” त दाह्‍य्‌ति तोआकान।

(ओउतझ्‍यान्‍ते मान्‍तालमइ एसाबकाय “एदोम” त दाह्‍य्‌ति मय्‍ङ्‍आकानि,

ओउको मानेखे दुओ त स्‍याउना।)

३१ याकुबइ जवाफ बयाकान,

“यदि नाङइ नाङको जेथा चो स्‍याउति नाःओ अधिकारc ङाकाय बइतेनाचि त खेया,

ङाइ नाङकाय गहतक्‍यान बइनेनाङ।”

३२ एसाबइ तोआकान,

“योउ,

ङापाय योङक्रायइ सिसाले लागआलाङ,

देङे जेथा चो स्‍याउति नाःओ अधिकारइ ङाकाय दोहले पेतो स्‍याउना र?”

३३ तर याकुबइ तोआकान,

“ङ्‍हा नाङको जेथा चो स्‍याउति नाःओ अधिकार ङाकाय बइनेनाङ त दाह्‍य्‌ति बाचा जाह्‍ङु।”

ओहाङसयको एसाबइ बाचा जाह्‍ङाकान र लयको अधिकार याकुबकाय बयाकान।

३४ अनि याकुबइ केहि लाङ र गहतक्‍यान एसाबकाय जेःसा बयाकान।

ओउ जेःति-तुङ्‌ति भ्‍याआक्‍तिको लयको ल्‍यामताङ आला।

ओउतहाइति एसाबइ लयको जेथा चो स्‍याउति नाःओ अधिकार इन्‍कार जाह्‍ङाकान।

\it उत्‍पति २६:१-३५ सम्‍महाङ परमेस्‍वरइ आब्राहामकुस जाह्‍ङ्‍सास्‍यावो बाचा फेरि इसाककुस दाःन्‍ति जाह्‍ङ्‍सास्‍यावो कुरा निकाय बाइबलइ तोनातहि।

परमेस्‍वरइ इसाक र ओउको सन्‍तानलमकाय आसिक बइसा र ओउमयकाय कनान देस बइसाकायमा बाचा जाह्‍ङ्‍सास्‍यावा।

a 

२५:२५ एसाब हिब्रु भासाहाङ “एसाब” त दाह्‍य्‌ति पेह्‍धार्‌ना “मेह्‍नो” त दाह्‍य्‌ति तोओलेखा साइना।

b 

२५:२६ याकुब हिब्रु भासाहाङ “याकुब” त दाह्‍य्‌ति पेह्‍धार्‌ना “गोःदे” त दाह्‍य्‌ति तोओलेखा साइना।

c 

२५:३१ जेथा चो स्‍याउति नाःओ अधिकार ओउ पालाहाङ किमको आपा सिआपछि जेथा चोले किमको मालिक स्‍याउतो। जेथा चो स्‍यावो कारनइ आपाको सम्‍पतिहाङ ओउकायखे निसभाक बइतो। ओउतहाइति जेथा चोले किमको मुख्‍य मालिक स्‍यावो कारनइ जाह्‍ङ्‍धार्‌ना किमको जुदा माचरको हेरबिचार जाह्‍ङ्‍सामा ओउकोले जिम्‍मेवारि स्‍याउतो। ओउ जेथा चोइखे लयको आमा र बिह्‍या जाह्‍ङ्‍धाङ्‍मालो नाःचोङलमकायमा हेरबिचार जाह्‍ङ्‍सा परतो।

२६

इसाकइ याकुबकाय आसिक बयो

२७

१ जब इसाक बुधा स्‍याउति मिक च्‍यउसा खाइमातो स्‍यावा,

ओउइ लयको जेथा चो एसाबकाय गोःति तोआकान,

“अ ङाको चो?”

एसाब त्‍याङा,

“हजुर आपा,

ङा साइधयले मुनाङ।”

२ ओउइ तोआकान,

“सायु,

द्‍याह ङा बुधा स्‍यावालाङ,

ङा गच्‍युक दिनकाय स्‍याक्‍नाङ त दाह्‍यो कुरा ङाइ चिःङल।

३ द्‍याह नाङको लाः लुइ लात्‍ति सिखार जाह्‍ङ्‍लाङ बनताङ आल,

र ङाको लागि यातज्‍यो सिखार सात्‍ति वान।

४ ङा झाको माइक्‍यान न्‍युम्‍तो खाङ्‌ति ङाकाय जेःसा बइचि,

अनि ओउ माइक्‍यान जेःआक्‍तिको लय सिसासय ङ्‍हा ङाइ नाङकाय ङाको बिसेस खालको आसिक बइनेनाङ।”

५ तर इसाकइ एसाबकाय तोओ कुरा रेबिकाइ साइधय मुओ खेतो।

जब एसाब सिखार जाह्‍ङ्‌ति माइ वान्‍साको लागि बनताङ आला,

६ रेबिकाइ लयको चो याकुबकाय तोआकान,

“सायु,

नाङको आपाइ एसाबकाय तोओ कुरा ङाइ सायालाङ,

७ ‘ङाको लागि सिखार जाह्‍ङ्‌ति साताक्‍तिको माइक्‍यान न्‍युम्‍तो खाङ्‌ति जेःसाकाय बइचि,

माइ जेःति भ्‍याआक्‍तिको ङा लय सिमाखा,

ङाइ नाङकाय प्रभु परमेस्‍वरको ङ्‍हा आसिक बइनेनाङ।’

८ द्‍याह,

ङाको चो य,

घिःति सायु र ङाइ तोओ अनुसार जाह्‍ङु।

९ बथानहाङ आल्‍ति निसज्‍यो द्‍युनो मेछ्‍याको पाथो लात्‍ति वान।

ङाइ ओउकाय सात्‍ति नाङको आपा झाको खालको क्‍यान खाङ्‌ति ल्‍हानेनाङ।

१० अनि नाङइ ओउ माइक्‍यान नाङको आपाकाय आःल्‌ति बयु,

ओहाङसयको ओउ जेःआक्‍तिको नाङको आपाइ लय सिसासय ङ्‍हा नाङकाय आसिक बइतेपाना।”

११ याकुबइ लयको आमा रेबिकाकाय तोआकान,

“ङाको पुः एसाबको ज्‍यान ब्‍लिङतो नाःतो मेःन मुना,

तर ङाकोपाय नाःल।

१२ यदि ङाको आपाइ ङाकाय साह्‍म्‌सास्‍याउना र ङाइ माःओ त दाह्‍य्‌ति चिसास्‍याउना त खेयापाय,

आसिकको होन्‍त ङाकाय सराप बइसास्‍याउना।”

१३ ओउको आमाइ ओउकाय तोआथय,

“ङाको चो य,

यदि ओउत स्‍याउना त खेया,

नाङको होन्‍त ङाकायले सराप दिह्‍जेपा।

ङाइ तोओ लेखा मात्र जाह्‍ङु,

आल र निसज्‍यो मेछ्‍याको पाथो ङाकाय वान्‍ति बइचि।”

१४ ओउतझ्‍यान्‍ते ओउ आला र निसज्‍यो मेछ्‍याको पाथो वान्‍ति आमाखेकाय बयाकान।

अनि रेबिकाइ ओउ त्‍याकाकान र इसाक झाकोलो लेखाले माहा न्‍युम्‍तो माइक्‍यान खाङाकान।

१५ अनि रेबिकाइ किमहाङ गमो जेथा चो एसाबको पे-पेओ नायलम वान्‍ति ओउको हउ याकुबकाय लावति बयाकान।

१६ रेबिकाइ याकुबको क्रुतहाङ र कय्‍कको काह्‍सय मेःन नाःमालो भाकहाङ मेछ्‍याको पाथोको छाला लावति बयाकान।

१७ अनि ओउइ लयइ खाङो न्‍युमो माइक्‍यान र केहि लाङमा याकुबको क्रुतहाङ ल्‍हाआकान।

१८ ओहाङसयको याकुब जेःगा लाताक्‍तिको लयको आपाकहाङ आला र तोआकान,

“अ ङाको आपा?”

अनि आपा त्‍याङा,

“अ चो य,

नाङ ङाको गाउखे चो ते खेना?”

१९ याकुबइ लयको आपाकाय तोआकान,

“आपा य,

ङा नाङको जेथा चो एसाब खेनाङ।

नाङइ तोसास्‍यावो लेखाले ङाइ जाह्‍ङालाङ।

द्‍याह च्‍योक्‍ति च्‍युःङसास्‍याउपा र ङाइ वानो सिखारको माइक्‍यान जेःसास्‍याउपाना।

अनि ङाकाय नाङको आसिक बइसास्‍याउपाना।”

२० तर इसाकइ लयको चोकाय तोआकान,

“ङाको चो य,

नाङइ गतहाइति ते उच्‍युक रेह्‍न्‌तो सिखार ङाइतेआकान?”

अनि ओउ त्‍याङा,

“आपा य,

नाङको प्रभु परमेस्‍वरको सहयोगइले ङाइ सिखार ङाइसा खायालाङ।”

२१ अनि इसाकइ याकुबकाय तोआकान,

“चो य,

ङाको द्‍याङ्‍तो वाङ,

नाङ ङाको चो एसाब खेतेना या खेतेल या त दाह्‍य्‌ति चिसाकाय ङा नाङकाय धिन्‍सा चाहनाङ।”

२२ याकुब लयको आपाको द्‍याङ्‍तो आला,

अनि आपाखेइ ओउकाय धिनाथय र तोआथय,

“नाङको हाउनयपाय याकुबको लेखा साइना,

तर नाङको क्रुतखे एसाबको लेखाले मेह्‍न्‌तो मुना।”

२३ याकुबको क्रुत एसाबको लेखा मेह्‍नोझ्‍यान्‍ते इसाकइ ओउकाय पेतो तह्‍य्‌सा खाइथाल।

ओउतझ्‍यान्‍ते याकुबकाय आसिक बइसाकाय इसाक तयार स्‍यावा।

२४ तर इसाकइ याकुबकाय फेरि ह्‍वताकान,

“नाङ दोङ्‌सिले ङाको चो एसाबले खेतेना र?”

याकुब त्‍याङा,

“मा आपा,

ङा एसाबले खेनाङ।”

२५ अनि इसाकइ तोआकान,

“ओउतखेया ङाको चो य,

नाङइ सिखार जाह्‍ङ्‌ति वानो माइक्‍यान ङाकाय जेःसा बइचि,

ओहाङसयको ङाइ नाङकाय ङाको आसिक बइनेनाङ।”

याकुबइ माइक्‍यान र तुङ्‍साकाय केहि ङोतिः वान्‍ति आपाकाय बयाकान।

२६ अनि इसाकइ याकुबकाय तोआकान,

“ङाको चो य,

द्‍याङ्‍तो वाङ्‌ति ङाकाय तुःम्‌चि।”

२७ याकुब द्‍याङ्‍तो आल्‍ति आपाकाय तुःमाकान।

जब इसाकइ एसाबको नायको बासना नाह्‍माकान,

ओउइ एतदाह्‍य्‌ति ओउकाय आसिक बयाकान,

“आहा,

ङाको चोको बासनापाय प्रभु परमेस्‍वरइ आसिक बइसास्‍यावो खेतराङको बासना लेखाले मुना।

२८ परमेस्‍वरइ नाङकाय पेओ खेतराङ

र फेलबाङसय तिः बइतेपाना,

ओउत स्‍याउतोकहाङ नाङइ ओउ खेतराङसय प्रसस्‍त मात्राहाङ अन्‍नलम

र ङोतिःको उब्‍जनि दोःतेपाना।

२९ अरु जात-जातिको मान्‍तालम नाङको सासनहाङ स्‍याउपनय,

र ओउमयइ नाङकाय सेवतेपाना।

नाङ लयको मान्‍तालमको अगुवा स्‍याउतेपाना,

र नाङको आमाको सन्‍तानलमइखे नाङको सेवा जाह्‍ङ्‍तेपाना।

नाङकाय सराप बयोलमकाय सराप बइलेना,

र नाङकाय आसिक बयोलमकायखे आसिक बइलेना।”

इसाकको आसिक दोःसाकाय एसाबको बिन्‍ति

३० इसाकइ याकुबकाय आसिक बइति भ्‍यानातासले याकुब आपाकाय फेति ग्‍ल्‍युह्‍ङा,

ओउबेलाहाङले एसाबमा सिखारसय दाह्‍तिवाङा।

३१ एसाबइमा आन न्‍युम्‍तो माइक्‍यान खाङ्‌ति आपाकाय बइलाङ वानाकान।

अनि ओउइ आपाकाय तोआकान,

“ङाको आपा,

द्‍याह च्‍योक्‍ति च्‍युःङसास्‍याउपा र ङाइ वानो सिखारको माइक्‍यान जेःसास्‍याउपाना।

अनि ङाकाय नाङको आसिक बइसास्‍याउपाना।”

३२ तर ओउको आपा इसाकइ ओउकाय ह्‍वताथय,

“नाङ सु खेतेना र?”

अनि ओउ त्‍याङा,

“ङा नाङको जेथा चो एसाब खेनाङ।”

३३ ओउत साइति इसाक आन जोक्‍तो ल्‍याःउ-ल्‍याःउ त रिह्‍ङा र तोआकान,

“ओउतखेया सिखारको माइक्‍यान वान्‍ति ङाकाय जेःसा बयो ओउ सु खेतो त?

नाङ वाङसासय ङ्‍हा माइक्‍यान जेःआक्‍तिको ङाइ ओउकाय ङाको बिसेस आसिक बयालाङ,

र द्‍याह ओउले आसिसित स्‍याउलेना।”

३४ जब एसाबइ लयको आपाको कुरा सायाकान,

ओउ आन निरास स्‍याउति हिह्‌ति र्‌याआ,

र आपाकाय तोआकान,

“अ ङाको आपा,

ङाकायमा आसिक बइसास्‍याउपाना।”

३५ तर इसाकइ तोआथय,

“नाङको हउ वाङ्‌ति ङाकाय माःआताङ,

र नाङको आसिक ओउइले आःलाकान।”

३६ एसाब दाह्‍या,

“ङाको हउकाय याकुब त मय्‍ङ्‍ओले पेतो स्‍यावा,

ओउइ ङाकाय इकुसि निसपल्‍त माःआताङ।

ङ्‍हा ओउइ ङाको जेथा चो स्‍याउति नाःओ अधिकार आःलाकान,

र देङेखे ङाको आसिकमा आःलाकान।”

अनि ओउइ ह्‍वताकान,

“दोह नाङइ यातज्‍यो आसिकमा ङाको लागि रेति गम्‍सास्‍याउल र?”

३७ इसाकइ एसाबकाय जवाफ बयाकान,

“ङाइ ओउकाय मेसखाले नाङको मालिक जाह्‍ङ्‌ति खायालाङ,

र जुदा लयको मान्‍तालमकाय ओउको नोकर जाह्‍ङालाङ।

ङाइ ओउको लागि अन्‍न र ङोतिः प्रसस्‍त स्‍याउपाना त दाह्‍य्‌ति आसिक बइतिले खायालाङ।

द्‍याह नाङकाय बइसाको लागि ङाकुस दोहले मुना र,

ङाको चो?”

३८ एसाबइ आपाकाय तोआकान,

“आपा य,

दोह नाङकुसि ङाको लागि यातज्‍यो आसिकमा नाःल र?

ङाकायमा आसिक बइसास्‍याउपा,

ङाको आपा।”

अनि एसाब आन दुख साइति र्‌याआ।

३९ अनि ओउको आपाइ ओउकाय तोआथय,

“नाङखे पेओ खेतराङसय लोक्‍तोले याक्‍सा परतेना,

र नाङको भुयारहाङ फेलबाङसय तिः वालेल।

४० नाङइ लयको जिविका चलाउसाको लागि लयको नासुइको प्रयोग जाह्‍ङ्‍सा परतेना,

र नाङइ लयको हउको सेवा जाह्‍ङ्‍तेनउ।

तर जब नाङ छुत्‍कारा दोःसा चाहतेना,

नाङ लयले ओउको बन्‍धनसय छुत्‍कारा दोःतेना।”

४१ एसाबइ लयको हउ याकुबकाय हेला जाह्‍ङ्‍सा फाङाकान,

धइतिदाह्‍य्‌सा ओउको आपाइ याकुबकाय आसिक बयो खेतो।

ओउइ लयकाय तोआकास,

“ङाको आपाको सिसाखेओ दुखको दिन द्‍याङ्‍तोले दाहो मुना,

ओहाङसयको ङाइ ङाको हउ याकुबकाय सात्‍लेनाङ।”

४२ जब केहि मान्‍तालमइ एसाबइ याकुबकाय सात्‍सा जालसाजि जाह्‍ङो कुरा रेबिकाकाय ल्‍हाक्‍ति छ्‍यानाकानि,

अनि ओउइ याकुबकाय गोत्‍ति तोआकान,

“सायु,

नाङको पुः एसाबइ नाङकुस बदला लेःसाको लागि नाङकाय सात्‍सा जालसाजि जाह्‍ङो मुना।

४३ ओउतझ्‍यान्‍ते चो य,

ङाको कुरा घिःति सायु,

नाङ इहाङसय क्रउति हारानहाङ याको ङाको पुः लाबानको किमताङ नुकलाङ आल।

४४ नाङको पुःको रिस स्‍याक्‍माच्‍युककाय नाङ केहि दिनच्‍युक ओहाङ लाबान मामाकुसले मुअ।

४५ जब नाङको पुःको रिस स्‍याक्‍ना र नाङइ ओउको आसिक आलो कुरा ओउइ म्‍हेनउ,

ङाइ नाङकाय लेःलाङ कुनय यातचाककाय ल्‍होक्‍नाङ।

धइतिदाह्‍य्‌सा निङ्‌जि निसचाकमा यातय दिनहाङले सिओ ङा योसा चाहङल।”

इसाकइ याकुबकाय लाबानकहाङ ल्‍होको

४६ अनि रेबिकाइ इसाककाय तोआकान,

“ङा एसाबको परदेसि माचालमको ब्‍यबहारइ जाह्‍ङ्‍धार्‌ना आन जोक्‍तो साःवालाङ।

यदि याकुबइमा इ लेखाले कनान देसको हित्‍ति मोम्‍चोलममध्‍येसयले बिह्‍या जाह्‍ङ्‌ति वान्‍नउ त खेयापाय,

ङा सिओले पेतो स्‍याउना।”

२८

१ ओहाङसयको इसाकइ याकुबकाय गोत्‍ति आसिक बइधय आग्‍या जाह्‍ङाकान,

“नाङइ इ कनानि मोम्‍चोलममध्‍ये सुकुसिमा बिह्‍या जाह्‍ङ्‍लाम।

२ बरु पद्‍दन आरामहाङ नाङको माउलि बाज्‍या बतुएलको किमताङ आल,

अनि नाङको मामा लाबानको चोद्‍याङलममध्‍ये यातज्‍योकुस बिह्‍या जाह्‍ङु।

३ जुदा जिःङ नाःओ प्रभु परमेस्‍वरइ नाङकाय आसिक बइतेपाना,

र नाङकाय नाःतो सन्‍तानलम बइतेपाना,

ओउतझ्‍यान्‍ते नाङ नाःतो जातिलमको पुर्‌खा स्‍याउतेना।

४ परमेस्‍वरइ अब्राहामकुस जाह्‍ङो बाचा अनुसार नाङ र नाङको सन्‍तानलमकाय आसिक बइसास्‍याउपाना,

र देङे नि परदेसि स्‍याउति याक्‍तिमुओ इ देसमा नाङको अधिकारहाङ स्‍याउपाना।”

५ अनि इसाकइ याकुबकाय पद्‍दन आरामहाङ याको आरामि बतुएलको चो लाबानकहाङ ल्‍होकाकान।

लाबानखे याकुब र एसाबको आमा रेबिकाको पुः खेतो।

याकुबइ बेथेलहाङ सपना च्‍यवो

१० याकुब बेर्‌सेबा सहर फेति हारानताङ आला।

११ जब ओउ यातज्‍यो कुनय थाउहाङ दाहा,

न्‍याम याहोझ्‍यान्‍ते ओउ ओहाङले बास मुआ।

ओउइ ओहाङ यातज्‍यो बाङ रोताकान,

अनि ओउ बाङहाङले कुःम्‌ति एःना।

१२ ओउ एःन्‍तोकहाङ ओउइ यातज्‍यो एतताह्‍ङो सपना च्‍यवाकान— भुयारहाङ पोत्‍तिगमो यातज्‍यो ल्‍हयसिङको च्‍यो लाङकासम्‍मले दाहो खेतो,

र ओउ ल्‍हयसिङहाङ परमेस्‍वरको लाङकादुतलम त्‍याःउताङ लह्‍न्‌धय र काःम्‌ताङ ग्‍ल्‍युह्‍ङ्‌धय खेइतो।

१३ ओउ ल्‍हयसिङको त्‍याःउसय चिङ्‌ति मुसास्‍यावो प्रभु परमेस्‍वरइ याकुबकाय तोसास्‍यावा,a

“ङा प्रभु परमेस्‍वर,

नाङको बाज्‍या अब्राहामको परमेस्‍वर,

र नाङको आपा इसाकको परमेस्‍वर खेनाङ।

नाङ र नाङको सन्‍तानलमको लागि देङे नाङ एःन्‌तिमुओ इ भुयार ङाइ बइनेनाङ्‍स।

१४ नाङको सन्‍तानलम ल्‍हाउदयबाङको धुलो लेखा सुइमा थेङसा खाइमातोसम्‍म स्‍याउलेनय,

ओउमय दाहन्‍याम,

ब्‍लकन्‍याम,

उत्‍तर र दखिनसम्‍म तोःम्‌ति याक्‍नय।

ङाइ नाङ र नाङको सन्‍तालमकसयले ल्‍हाउदयबाङको जुदा जातिलमकाय आसिसित जाह्‍ङ्‍नाङ।

१५ ङा नाङकुसले मुनाङ र नाङ गाहाङले आल्‌याकायमा ङाइ नाङकाय ओमपाइति गम्‍नेनाङ,

र यात दिन इ देसहाङ ङाइ नाङकाय द्‍यान्‍ति वान्‍नेनाङ।

ङाइ नाङकाय बइनेनाङ त दाह्‍य्‌ति जाह्‍ङो बाचा पुत्‍माच्‍युकसम्‍म ङाइ नाङकाय फेनेङल।”

१६ जब याकुब एःनोसय लेआ र दाह्‍या,

“दोङ्‌सिले प्रभु परमेस्‍वर इ थाउहाङ मुसास्‍याउना,

र इ कुराखे ङाइ चिओ नाःआक्‍ङल।”

१७ ओउ आन जोक्‍तो रया र एत दाह्‍या,

“‌इ थाउपाय गतताह्‍ङ्‍तो रइसितो रय्‍स।

इ थाउखे परमेस्‍वरको किम,

र लाङका पाह्‍यो दह्‍य्‌लोले स्‍याउसा परना।”

१८ स्‍याह्‍ङ्‍लो बिहान याकुब सइबर च्‍योका,

र लय कुःम्‌ति एःनो बाङ रोत्‍ति खाम्‍बालो पोताक्‍तिको सम्‍झनाको लागि यातज्‍यो चिनो जाह्‍ङाकान,

अनि ओउइ बाङको च्‍योहाङ जयतुनको साति पुहाकान।

१९ ओउइ ओउ थाउको मय्‍ङ बेथेलb त गमाकान,

तर ङ्‍हाखे ओउ सहरको मय्‍ङ लुज खेतो।

२० अनि याकुबइ प्रभु परमेस्‍वरकुस यातज्‍यो बाचा जाह्‍ङाकान,

“यदि नाङ ङाकुस मुसास्‍याउना र ङाको यात्राहाङ ङाकाय ओमपाइसास्‍याउना त खेया,

र ङाको लागि जेःगा र लावनाय बइसास्‍याउना त खेया,

२१ र यदि ङा पेतोकुसले ङाको आपाको किमहाङ द्‍याह्‍न्‌ति दाह्‍नाङ त खेया,

नाङ दोङ्‌सिले ङाको परमेस्‍वर खेसास्‍याउतेना।

२२ ङाइ सम्‍झनाको लागि पोतो बाङको खाम्‍बाखे नाङकाय सेवा जाह्‍ङो थाउ स्‍याउलेना,

र नाङइ ङाकाय बइसास्‍यावो जुदा थोकलमको दसङ्‍स ङाइ नाङकाय बइनेनाङ।”

a 

२८:१३ ओउ ल्‍हयसिङको त्‍याःउसय चिङ्‌ति मुसास्‍यावो प्रभु परमेस्‍वरइ याकुबकाय तोसास्‍यावा, हिब्रु भासाहाङ इको माने एतमा स्‍याउना— “याकुबको छेउसय चिङ्‌ति मुसास्‍यावो प्रभु परमेस्‍वरइ याकुबकाय तोसास्‍यावा,”

b 

२८:१९ बेथेल हिब्रु भासाहाङ “बेथेल” को मानेखे “परमेस्‍वरको किम” खेना।

याकुब लाबानको किमहाङ दाह्‍ना

२९

१ अनि याकुब पद्‍दन आरामको यात्राहाङ आल्‍धय मुतोकहाङ दाहन्‍यामताङको छेत्रहाङ याको मान्‍तालमको यातज्‍यो देसहाङ दाहा।

२ जब ओउइ वेताङ-ङोइताङ योआकान,

ओउइ पुहसय यातज्‍यो ताह्‍ङो ब्‍लेकबाङइ बोःम्‌तिगमो यातज्‍यो इनार खेतराङको माझहाङ च्‍यवाकान।

ओहाङ इनार द्‍याङ्‍तो भेदालमको सुमज्‍यो बथान न्‍यास्‍तिमुओ खेइतो,

धइतिदाह्‍य्‌सा गोथालोलमइ भेदालमकाय ओउ इनारको तिःले तुङ्‍सा बइनितो।

३ तर जुदा भेदालम यात थाउहाङ ब्रक्‍त हुम्‍माच्‍युककाय ओउ थाउको मान्‍तालम अरु भेदालमकाय ल्‍युह्‍ङ्‌ति मुइतो,

जुदा भेदालम यात थाउहाङ हुमापछि मात्र इनारकाय बोःम्‌तिगमो ब्‍लेकबाङ यातताङ सारआक्‍तिको गोथालोलमइ ओउमयको भेदालमकाय यातय पल्‍तहाङले तिः तुङ्‍सा बइनितो।

अनि भेदालमइ तिः तुङ्‌ति भ्‍याआपछि ओउमयइ यातज्‍यो ब्‍लेक बाङइ इनारकाय बोःम्‌नितो।

४ याकुब गोथालोलम द्‍याङ्‍तो आला र ओउमयकाय ह्‍वताकान,

“अ होयालम,

निङ गाहाङको खेतेनय?”

“निपाय हारानको खेनाङ्‍सु” त दाह्‍य्‌ति गोथालोलम त्‍याङाकाय।

५ याकुबइ ओउमयकाय ह्‍वताकान,

“दोह निङइ नाहोरको प्‍लोम लाबानकाय तह्‍य्‌तेनानि या?”

“मा,

निइ ओउकाय तह्‍य्‌नाङ्‍सु” त दाह्‍य्‌ति ओउमय त्‍याङाकाय।

६ याकुबइ ह्‍वताकान,

“दोह ओउ सेलले मुसास्‍याउना या?”

ओउमय त्‍याङाकाय,

“ओउपाय सेलले मुना।

लउ योसास्‍याउपा,

लाबानको भेदाको बथान लात्‍ति ओउको चोद्‍याङ राहेल इताङले वाङधय मुना।”

७ याकुबइ ओउमयकाय तोआकान,

“योनु,

देङेसम्‍मपाय न्‍याम थोङतोले मुधाङ्‍ना,

र भेदाको बथान हुम्‍सा बेलामा स्‍याउधाङ्‍ल।

ओउमयकाय तिः बयाक्‍तिको फेरि ह्राःम्‌लाङ आःल्‍नु।”

८ ओउमय दाह्‍याकाय,

“निइ ओउत हाइसा खाइङसुलु,

जुदा गोथालोलम भेदाको बथान लात्‍ति दाहाक्‍तिको मात्र इनारकाय बोःम्‌तिगमो ब्‍लेकबाङ यातताङ सारनाङ्‍सु,

ओहाङसयको भेदालमकाय तिः बइनाङ्‍सु।”

९ याकुब ओउमयकुस एतदाह्‍य्‌ति नोःति मुतोकहाङले राहेल भेदाको बथान लात्‍ति ओहाङ दाह्‍तिवाङा।

१० जब याकुबइ लयको मामा लाबानको चोद्‍याङ राहेल र मामाको भेदालमकाय च्‍यवाकान,

इनारहाङ आलाक्‍तिको इनारकाय बोःम्‌तिगमो ब्‍लेकबाङ सारति भेदालमकाय तिः बयाकान।

११ अनि याकुबइ राहेलकाय तुःम्‌ति अभिबादनa जाह्‍ङाकान,

र आन आसति र्‌यासा फाङाकान।

१२ याकुबइ राहेलकाय तोआकान,

“ङा नाङको आपाको हउद्‍याङ रेबिकाको चो खेनाङ।”

ओहाङसयको राहेल तन्‍ति पाह्‍या र लयको आपाकाय याकुबको बारेहाङ ल्‍हाक्‍ति छ्‍यानाकान।

१३ लाबानइ लयको भानिस याकुबको बारेहाङ सायाकान अनि ओउ भानिसकाय क्रुसलाङ तन्‍ति वाङा,

ओउइ याकुबकाय ग्रोम्‍ति तुःमाकान र लयको किमहाङ वानाकान।

र याकुबइ लयको बारेहाङ जुदा कुरा लाबानकाय ल्‍हाक्‍ति छ्‍यानाकान।

१४ अनि लाबानइ ओउकाय तोआथय,

“मा,

नाङ दोङ्‌सिले ङाको माइ र वुइ खेतेना।”

याकुबइ राहेल र लेआकुस बिह्‍या जाह्‍ङो

याकुब ओहाङ मुओ यात महिनाच्‍युक स्‍यावापछि,

१५ लाबानइ ओउकाय तोआथय,

“नाङ ङाको लयको मान्‍ता खेतेना त दाह्‍यो कुरा ङाइ चिनाङ,

तर नाङ ङाको लयको मान्‍ताले खेतेना दाह्‍या भन्‍दयहाङ नाङइ ङाको काम सोहले जाह्‍ङ्‍सा परना र?

दाह्‍य,

नाङको ज्‍याला गच्‍युक स्‍यावो ते नाङ चाहना?”

१६ लाबानको निसचाक चोद्‍याङनिस खेचतो,

जेथि चोद्‍याङको मय्‍ङ लेआ र कान्‍छि चोद्‍याङको मय्‍ङ राहेल खेतो।

१७ लेआको मिक पेतोb खेतो,

तर राहेलकोखे रुप ङोस्‍तो अनि ज्‍यानमा तोहाइतो खेतो।

१८ याकुबइ राहेलकाय रापुतो,

ओउतझ्‍यान्‍ते ओउइ लाबानकाय तोआकान,

“यदि नाङइ ङाकाय नाङको कान्‍छि चोद्‍याङ राहेलकुस बिह्‍या जाह्‍ङ्‍सा बइतेनाचि त खेया,

ङाइ सात बर्‌ससम्‍म नाङको काम जाह्‍ङ्‍लेनाङ।”

१९ लाबानइ तोआथय,

“ङाको चोद्‍याङ अरु सुलाङ मान्‍ताकाय बयोसय पाय,

ङाइ ङाको चोद्‍याङ राहेल नाङकायले बइनेनाङ।

ओउतझ्‍यान्‍ते इहाङले मुति ङाको लागि काम जाह्‍ङु।”

२० ओहाङसयको राहेल दोःसाको लागि याकुबइ सात बर्‌ससम्‍म काम जाह्‍ङाकान,

तर ओउ सात बर्‌स ओउको लागि केहि दिन लेखा मात्र स्‍यावा,

धइतिदाह्‍य्‌सा ओउइ राहेलकाय आन रापुतो।

२१ अनि याकुबइ लाबानकाय तोआकान,

“नाङको चोद्‍याङ ङाकुस बिह्‍या जाह्‍ङ्‍सा बइचि,

धइतिदाह्‍य्‌सा ङाइ नाङको काम जाह्‍ङ्‍सा परओ समय द्‍योक्‍तिभ्‍याआ।”

२२ ओहाङसयको लाबानइ जुदा छिमेकिलमकाय बिह्‍याको निम्‍तो बयाकान र बिह्‍या भोसमा जाह्‍ङाकान।

२३ तर जब न्‍याम च्‍याका,

ओउइ लेआ त मय्‍ङ्‍ओ लयको जेथि चोद्‍याङ वान्‍ति याकुबकाय बयाकान,

अनि याकुब लेआकुस एःना।

२४ (अनि लाबानइ लयको नोकर्‌नि जिल्‍पाकाय लयको चोद्‍याङ लेआको नोकर्‌नि स्‍याउसाकाय बयाकान।)

२५ जब स्‍याह्‍ङ्‍लो बिहान याकुब च्‍योका,

याह्‌दिङखा लयकुस एःनोपाय लेआ त दाह्‍य्‌ति ओउइ चिआकान।

ओउतझ्‍यान्‍ते याकुबइ लाबानकाय तोआकान,

“नाङइ धइति ङाकुसि एत हाइसास्‍यावो?

ङाइपाय नाङको काम राहेलको लागि जाह्‍ङो खेङतो।

नाङइ ङाकाय धइति ते माःतेआचि?”

२६ लाबान त्‍याङा,

“निको देसहाङपाय जेथि चोद्‍याङसय ङ्‍हा कान्‍छि चोद्‍याङको बिह्‍या जाह्‍ङ्‌ति बयो चलन नाःल।

२७ इ यात साताखे लेआको बिह्‍या जाह्‍ङो बिसेस साता खेना,

ओउतझ्‍यान्‍ते इ यात साताकाय ल्‍युह्‍ङाकु अनि ङाइ राहेलमा नाङकायले बइनेनाङ।

तर नाङइ ङाको लागि अर्‌को सात बर्‌स काम जाह्‍ङ्‍सा परतेना।”

२८ ओउतझ्‍यान्‍ते अर्‌को सात बर्‌स काम जाह्‍ङ्‍साकाय याकुब सहमत स्‍यावा।

याकुबइ लेआकुस बिह्‍या जाह्‍ङो यात साता लोन्‍हे,

लाबानइ लयको कान्‍छि चोद्‍याङ राहेलमा याकुबको माचा स्‍याउसा बयाकान।

२९ (अनि लाबानइ लयको नोकर्‌नि बिल्‍हाकाय लयको चोद्‍याङ राहेलको नोकर्‌नि स्‍याउसाकाय बयाकान।)

३० याकुब राहेलकुसमा एःना,

र ओउइ लेआकाय भन्‍दामा नाःतो राहेलकाय रापुतो।

अनि ओउइ अर्‌को सात बर्‌स ओहाङ मुआक्‍तिको लाबानको लागि काम जाह्‍ङाकान।

\it उत्‍पति २९:३१ हाङसय ३५:२२‘क’ सम्‍म,

याकुबइ गतहाइति लयको तो लाबानको लागि काम जाह्‍ङाकान त दाह्‍यो कुरा बाइबलइ निकाय तोओ मुना।

याकुबको निसज्‍यो माचानिस यात अर्‌काकुस चोःर्‌कायोझ्‍यान्‍ते,

ओउनिसइ ल-लयको नोकर्‌निनिसकाय याकुबको लागि माचा स्‍याउसा बयाकाचु।

राहेलइ लयको नोकर्‌नि बिल्‍लाह,

र लेआइखे लयको नोकर्‌नि जिल्‍पाकाय याकुबको माचा स्‍याउसा बयाकाचु।

इ प्‍लय जना मोम्‍चोलमकसयले याकुबको बाह्र जना चोःलम स्‍यावो खेना।

a 

२९:११ तुःम्‌ति अभिबादन ओउ मान्‍तालमको रितिथिति अनुसार लयको होयालम र लयको मान्‍तालमकाय स्‍वागत अथबा अभिबादन जाह्‍ङ्‍धार्‌ना ग्रोम्‍नितो अथबा तुःम्‌नितो। याकुबइ राहेलपाय लयको मान्‍ताले खेना त दाह्‍य्‌ति तह्‍योझ्‍यान्‍ते ओउइ राहेलकाय तुःम्‌ति अभिबादन जाह्‍ङाकान।

b 

२९:१७मिक पेतो हिब्रु भासाहाङ “मिक पेतो” त दाह्‍य्‌ति तोओ कुराकाय कुनय मान्‍तालमइखे “मिक कमजोर” त दाह्‍य्‌तिमा चिसा खाइनानि।

३०

३१

३२

३३

३४

३५

याकुबको चोलम

(१ इतिहास २:१-२)

२२ इखे याकुबको बाह्र जना चोलमको मय्‍ङ खेना—

२३ लेआको चोलम रुबेन (याकुबको जेथा चो),

सिमियोन,

लेबि,

यहुदा,

इस्‍साखार र जबुलुन खेइतो।

२४ राहेलको चोनिसखे योसेफ र बिन्‍यामिन खेचतो।

२५ राहेलको नोकर्‌नि बिल्‍हाको चोनिस दान र नप्‍तालि खेचतो।

२६ लेआको नोकर्‌नि जिल्‍पाको चोनिस गाद र आसेर खेचतो।

इ चोलमखे पद्‍दन आरामहाङ याक्‍तोकहाङ नाःओ याकुबको चोलम खेइतो।

३६

योसेफ र ओउको पुःलम

३७

१ याकुब फेरि लयको आपा इसाक याको कनान देसहाङले याक्‍सा फाङाकान।

२ इखे याकुब र ओउको माचरको विनराय खेना— योसेफ सत्र बर्‌सको स्‍याउतोकहाङ,

ओउइ लयको आपाको माचानिस बिल्‍हा र जिल्‍पाको चोलमकुस लयको आपाको भेदा ह्राःमो काम जाह्‍ङुतो।

र पुःलमइ जाह्‍ङो पेमालो कामलमको बारेहाङ ओउइ लयको आपाकाय ल्‍हाक्‍ति छ्‍यानुतो।

३ याकुबइ लयको अरु चोलमकायसय योसेफकायखे नाःतो रापुतो,

धइतिदाह्‍य्‌सा लय बुधा स्‍याउतोक बेलाहाङ योसेफ नाःओ खेतो।

याकुबइ योसेफको लागि ब्रावो खालको यातज्‍यो माहा पेओ लावनाय रुप्‌ति बयाकान।

४ जब आपाइ लयमयकायसय योसेफकाय नाःतो राप्‍सास्‍याउना त दाह्‍य्‌ति ओउमयइ चिआकानि,

ओउमयइ योसेफकाय हेला जाह्‍ङ्‍सा फाङाकानि र पेतोकुसमा नोःआकिलि।

५ यातपल्‍त योसेफइ यातज्‍यो सपना च्‍यवाकान,

र जब ओउइ ओउ सपना लयको पुःलमकाय ल्‍हाक्‍ति छ्‍यानाकान,

ओउमयइ झन् नाःतो ओउकाय हेला जाह्‍ङ्‍सा फाङाकानि।

६ योसेफइ ओउमयकाय तोआथास,

“ङाइ च्‍यवो सपनाको बारेहाङ साइनु।

७ नि जुदा खेतराङहाङ गहुङको मुथालम पान्‍धय खेतहितो।

अचानक ङाको मुथा च्‍योक्‍ति धेङतो चिङा।

र निङको मुथालमखे ङाको मुथाको वरिपरिसय हुम्‍ति मान जाह्‍ङ्‍साको लागि ओउकाय सेवधय खेइतो।”

८ ओउको पुःलमइ ओउकाय तोआथय,

“दोह नाङ दोङ्‌सिले राजा स्‍याउति निकाय सासन जाह्‍ङ्‍नाङ त म्‍हर्‌तेना?”

एतहाइति योसेफइ लय च्‍यवो सपनाको बारेहाङ ल्‍हाक्‍ति छ्‍यानोझ्‍यान्‍ते ओउको पुःलमइ ओउकाय झन् नाःतो हेला जाह्‍ङ्‍सा फाङाकानि।

९ अनि योसेफइ अर्‌को यातज्‍यो सपना च्‍यवाकान,

र ओउ सपनामा पुःलमकाय ल्‍हाक्‍ति छ्‍यानाकान,

“साइनु,

ङाइ फेरि अर्‌को यातज्‍यो सपना च्‍यवालाङ।

ङाइ सपनाहाङ न्‍याम,

लाह र एघार गोता तारालमइ ङाकाय सेवतिमुओ च्‍यवालाङ।”

१० जब ओउइ इ सपनाको बारेहाङ लयको आपाकायमा ल्‍हाक्‍ति छ्‍यानाकान,

ओउको आपाइ आन जोक्‍तो रिस वाङ्‌ति थत्‍ति तोआथय,

“ओउ गतताह्‍ङो सपना खेना?

दोह दोङ्‌सिले नाङको आमा,

नाङको पुःलम र ङा वाङ्‌ति नाङकाय सेवसा परनाङ्‍सु र?”

११ योसेफको पुःलमइ झन् नाःतो चोःर्‌ति ओउकुस रिस वाङसा फाङाकानि।

तर ओउको आपाइखे ओउ सपनाको बारेहाङ जुदा कुरा लयको मनहाङले गमाकान।

योसेफकाय ओउको पुःलमइ विनो

१२ यात दिन योसेफको पुःलम लयको आपाको भेदाको बथान ह्राःम्‌लाङ सेकेमको सहर द्‍याङ्‍तो यातज्‍यो चरनहाङ आलाकाय।

१३ याकुबइ योसेफकाय तोआकान,

“नाङइ चिओले मुना,

नाङको पुःलम सेकेम द्‍याङ्‍तो यातज्‍यो चरनहाङ भेदालम ह्राःम्‌ति मुनय।

ङाइ नाङकाय ओउमयकहाङ ल्‍होक्‍नेनाङ।”

योसेफ त्‍याङा,

“स्‍याउना आपा,

ङा आल्‍सा तयार मुनाङ।”

१४ अनि याकुबइ योसेफकाय तोआकान,

“आल्‍ति योउ,

नाङको पुःलम र भेदाको बथानलम पेतो मुनय या मुइलि या,

अनि खबर लात्‍ति ङाकहाङ द्‍याह्‍न्‌ति पाह्‍य्‌ति वाङ।”

एतहाइति याकुबइ ओउकाय हेब्रोनको ब्‍याङ्‌सिसय ल्‍होकाथय।

योसेफ सेकेमहाङ दाहा,

१५ र यातचाक मान्‍ताइ ओउकाय बनराङखा केहि थोक बोःङ्‍धय वाह्‍तिमुओ च्‍यउति ह्‍वताथय,

“नाङ दोह बोःङ्‍धय ते मुतेना?”

१६ ओउ त्‍याङा,

“ङाइ भेदा ह्राःम्‌लाङ वाङो ङाको पुःलमकाय बोःङ्‍धय मुनाङ।

दोह नाङइ तोसा खाइतेनाचि ओउमयइ गाहाङ भेदा ह्राःम्‌धय मुनय?”

१७ ओउ मान्‍ताइ तोआथय,

“ओउमयपाय मेसखाले इहाङसय वाह्‍तिभ्‍याआकाय।

‘द्‍याह निपाय दोतान त तोओ थाउताङ आलि’ त दाह्‍य्‌ति ओउमय नोःकायो ङाइ सायो खेङतो।”

ओहाङसयको योसेफ पुःलमकाय बोःङ्‍धय आला र ओउमयकाय दोतानहाङ क्रुसाकान।

१८ तर योसेफ लयमयकहाङ दाह्‍सासय ङ्‍हा लोक्‍तो मुतोकहाङले योसेफको पुःलमइ ओउकाय च्‍यवाकानि,

र ओउकाय सात्‍साकाय जालसाजि जाह्‍ङाकानि।

१९ ओउमय लयमय नोःकायाकाय,

“योनु,

ओउ सपना च्‍यवो इताङले वाङधय मुना।

२० द्‍याह वाङन,

ओउकाय साताक्‍तिको यातज्‍यो तिः नाःमालो इनारहाङ ताति वाइनि,

र ओउकायपाय बन पसुइ जेःआथय त दाह्‍य्‌ति मान्‍तालमकाय तोनि।

अनि ओउको सपना गतहाइति ताप्‍ना,

निइमा योनि।”

२१ तर जब रुबेनइ इ कुरा सायाकान,

योसेफकाय ओउमयकसय दल्‍ताक्‍साको लागि रुबेनइ ओउमयकाय एत तोआकान,

“ओउकाय सात्‍तिलेखे वाइलाम।

२२ र ओउकाय दोह चोतमा जाह्‍ङ्‍लाम,

बरु इ सुमा याक्‍मालो थाउको यातज्‍यो तिः नाःमालो इनारहाङ ताति वाइनि।

तर निइखे ओउकाय सात्‍ति वाइजेलाम।”

योसेफकाय ओउमयकसय दल्‍ताकाक्‍तिको आपाकहाङ आःल्‌ति बइसाको लागि रुबेनइ ओउत तोओ खेतो।

२३ जब योसेफ लयको पुःलमकहाङ दाहा,

ओउमयइ ओउ लावतिमुओ माहा पेओ लावनाय लाआक्‍तिको क्रेताकानि।

२४ ओहाङसयको ओउमयइ ओउकाय आःल्‌ति तिः नाःमालो इनारहाङ ताति वायाकानि।

२५ केहि समय लोन्‍हे ओउमय जेःगा जेःसाको लागि च्‍युःङाकाय,

ओउमयइ त्‍याःउताङ त्‍याउति योतोक बेलाहाङ यात हुल इस्‍माएलि ब्‍यापारिलमकाय गिलादसय मिस्रताङ आल्‍धयमुओ च्‍यवाकानि।

ओउमयइ लयमयको उतलमकाय बासना वाङो नाःतो खालको मसलालम लात्‍ताको खेइतो।

२६ यहुदाइ लयको पुःचोङलमकाय तोआकान,

“यदि निइ निको हउकाय सात्‍नातह्‍य्‌नि र निइ जाह्‍ङो अपराध मान्‍तालमको नजरसय नुस्‍नातह्‍य्‌नि त खेयाकायमा निकाय दोह फाइदा स्‍याउना र?

२७ बरु ओउकाय नि लयमयइ सातोसय पाय,

ओउ इस्‍माएलि ब्‍यापारिलमकायले विन्‍ति ल्‍होक्‍नि।

धइतिदाह्‍य्‌सा ओउमा ता निको लयको हउले खेना।”

अनि ओउको पुःलममा ओउको कुराहाङ सहमत स्‍यावाकाय।

२८ जब मिद्‍यान त तोओ थाउसय वाङो इस्‍माएलि ब्‍यापारिलम ओउ ल्‍याम स्‍याउति वाङाकाय,

योसेफको पुःलमइ ओउकाय तिः नाःमालो इनारसय तानति त्‍याःलाकानि,

र बिस गोता चान्‍दिको ध्‍याकहाङ इस्‍माएलिलमकाय विन्‍ति ल्‍होकाकानि।

अनि ओउमयइ योसेफकाय मिस्रताङ लात्‍ति आःलाकानि।

२९ जब रुबेन ओउ तिः नाःमालो इनारहाङ द्‍याह्‍न्‌ति वाङा,

ओहाङ ओउइ गोह्‍य्‌ति योआकान,

तर योसेफकाय च्‍यउलु।

अनि आन लिह्‍तिझ्‍यान्‍ते ओउइ लयको लावनाय क्रेत्‍ति वायाकान।

३० ओहाङसयको ओउ लयको हउलमकताङ द्‍याह्‍न्‌ति आला र तोआकान,

“गोय्‍चोपाय ओहाङ मुल!

द्‍याह ङाइ दोह हाइचाङ?”

३१ ओहाङसयको ओउमयइ यातज्‍यो बोका मेछ्‍या साताकानि र ओउको वुइहाङ योसेफको लावनाय जोःआकानि।

३२ अनि ओउमयइ ओउ लावनाय लयको आपाकाय वान्‍ति ल्‍हाआकानि र तोआकानि,

“निइ इ लावनाय ङायालाङ्‍सु,

र इ नायकाय पेतोकुस योसास्‍याउपाना।

दोह इ नाय नाङको चो योसेफको खेल र?”

३३ याकुबइ इ नायपाय योसेफकोले त दाह्‍य्‌ति तह्‍याकान अनि दाह्‍या,

“मा,

इ नायपाय ङाको चोकोले खेना।

ङाको चोकायपाय बन पसुइले जेःओ स्‍याउसा परना।

पक्‍कामा ओउकाय चोक्‍ता-चोक्‍ताले जाह्‍ङाथय।”

३४ अनि याकुबइ लिह्‍तिझ्‍यान्‍ते लयको लावनाय क्रेताक्‍तिको बोराको नाय लावाकास,

र नाःतो दिनसम्‍मले चोको सोकहाङ क्रेस्‍ति हुताकान।

३५ याकुबको जुदा चो-चोद्‍याङलम वाङ्‌ति ओउकाय सान्‍तवना बयाथय,

तर सुइमा ओउकाय सम्‍झाउसा खाइनिलि।

ओउ दाह्‍या,

“अह,

ङा लयको चोको लागि सिमाच्‍युक सम्‍मले सोक जाह्‍ङ्‍नाङ।”

ओउतझ्‍यान्‍ते ओउइ लयको चोको सोकहाङ र्‌यातिले हुताकान।

३६ ओउतोक बेलाहाङले मिद्‍यानि ब्‍यापारिलमइ योसेफकाय मिस्रहाङ लात्‍ति आःलाक्‍तिको पोतिफर त तोओ मान्‍ताकाय विनाकानि।

ओउखे मिस्रको राजाको दरबारहाङ राजाकाय सुरछ्‍या जाह्‍ङो जुदा मान्‍तालमको हाकिमि खेतो।

\it उत्‍पति ३८:१ हाङसय ४०:२३ सम्‍म,

योसेफकाय पोतिफरकहाङ विनो समयहाङसय लेःति ४१ अध्‍यायहाङ परमेस्‍वरइ फारो राजाकाय निसज्‍यो सपना बयो बेलासम्‍म तेर बर्‌स बितओ कुराको बारेहाङ बाइबलइ निकाय तोओ मुना।

योसेफखे लयको मालिक पोतिफरको लागि पेओ नोकर खेतो,

र पोतिफरइ योसेफकाय झन्-झन् बिस्‍वास जाह्‍ङुतो।

ओउइ योसेफकाय लयको किमको जुदा कुराहाङ अधिकार जाह्‍ङ्‍सा बयाकान,

अनि योसेफको कारनइ परमेस्‍वरइ पोतिफरकायमा माहा नाःतो आसिक बइसास्‍यावा।

तर पोतिफरको माचाइ ङाकुस एःन्‌साकाय कोसिस जाह्‍ङो त दाह्‍य्‌ति योसेफकाय स्‍याताहा गाल बयाकान,

ओउतझ्‍यान्‍ते पोतिफरइ योसेफकाय झेलकनहाङ काआथय।

झेलकनहाङ मुतोकहाङ योसेफको ब्‍यबहार पेओझ्‍यान्‍ते झेलकन योओ मान्‍ताइ ओउकाय झन्-झन् बिस्‍वास जाह्‍ङाथय।

ओउतझ्‍यान्‍ते ओउइ झेलकनभित्र स्‍यावो जुदा कामलम योसाको लागि योसेफकाय जिम्‍मा बयाकान,

र फेरिमा परमेस्‍वरइ योसेफकाय आसिक बइसास्‍यावा।

ओउतोक बेलाहाङले फारो राजाइ ङोतिः बइति सेवा जाह्‍ङो मुख्‍य हाकिमि र मुख्‍य भान्‍स्‍यारिकाय रिस वाङ्‌तिझ्‍यान्‍ते झेलकनहाङ काआथाच।

ओउनिस योसेफको अधिकारहाङ मुतोक बेलाहाङ लोन्‍हे ओउनिसकाय दोह स्‍याउसा लागधय मुना त दाह्‍योको बारेहाङ परमेस्‍वरइ ओउनिसकाय निसज्‍यो सपना बइसास्‍यावा।

परमेस्‍वरइ योसेफकाय सपनाको माने बइसास्‍यावा र ओउइ ओउ निसचाककाय दोह स्‍याउना त दाह्‍योको बारेहाङ तोआकान।

योसेफइ तोओलेखाले ओउ मुख्‍य भान्‍स्‍यारिकाय साताथय,

र ङोतिः बइति सेवा जाह्‍ङो मुख्‍य हाकिमिकायखे झेलकनसय फेआथय र ङ्‍हाकोसयमा ताह्‍ङो हाकिमि स्‍याउति सेवा जाह्‍ङ्‍सा दोःलेआ।

योसेफइ ओउ ङोतिः बइति सेवा जाह्‍ङो मुख्‍य हाकिमिकाय झेलकनसय बाहिर ग्‍ल्‍युह्‍ङापछि ङाकायमा सहयोग जाह्‍ङ्‌चि त दाह्‍य्‌ति तोआकान,

तर ओउइ योसेफकाय म्‍हेआकान।

ङोतिः बइति सेवा जाह्‍ङो मुख्‍य हाकिमि झेलकनसय ग्‍ल्‍युह्‍ङो निस बर्‌स लोन्‍हे,

परमेस्‍वरइ फारो राजाकाय निसज्‍यो सपना बइसास्‍यावा।

ओउबेलाहाङखे ओउ ङोतिः बइति सेवा जाह्‍ङो मुख्‍य हाकिमिइ योसेफकाय सम्‍झआथय।

३८

३९

४०

मिस्रको राजाको सपना

४१

१ निस बर्‌स लोन्‍हे मिस्रको राजा फारोaइ निल नदिको किनारहाङ लय चिङ्‌तिमुओ यातज्‍यो सपना च्‍यवाकान।

२ ओउइ लयको सपनाहाङ सात गोता आन पेतो द्‍युनो स्‍याःलम नदिसय ग्‍ल्‍युह्‍ङ्‌ति वाङो,

र चाःइघास जेःसा फाङो च्‍यवाकान।

३ ओहाङसयको अर्‌को सात गोता आन पेमातो ग्रेङो स्‍याःलम नदिसय ग्‍ल्‍युह्‍ङ्‌ति वाङाकाय,

र ओउमयमा नदिको किनारहाङ ङ्‍हा चिङ्‌तिमुओ द्‍युनो स्‍याःलमकुस ब्रकले चिङाकाय।

४ अनि ओउ आन पेमातो ग्रेङो स्‍याःलमइ सात गोता आन पेतो द्‍युनो स्‍याःलमकाय जेःआथास।

ओउच्‍युक खेरले राजा सपनासय लेमाआ।

५ राजा फारो फेरि द्‍याह्‍न्‌ति एःना र अर्‌को यातज्‍यो सपना च्‍यवाकान।

ओउ सपनाहाङ यातज्‍यो अन्‍नको बोतहाङले सात गोता आन पेतो बोःनो बालालम ब्‍ल्‍यातो खेइतो।

६ अनि लोन्‍हे दाहन्‍यामसयको माःरुइ झ्‍यार्‌ताक्‍ति सेपर्‌या स्‍यावो अन्‍नको अरु सात गोता बालालममा ब्‍ल्‍याताकाय।

७ ओउ सेपर्‌या बालालमइ ङ्‍हाको सात गोता बोःनो बालालमकाय योकाकानि।

अनि राजा लेआ र इपाय सपना मात्र खेना त दाह्‍य्‌ति ओउइ चिआकान।

८ बिहान च्‍योक्‍नातासले सपनाको कारनइ राजाकाय आन लिह्‌सितो जाह्‍ङाथय।

ओउतझ्‍यान्‍ते राजाइ मिस्र देस भरिको जुदा ग्‍यानि मान्‍तालम र सपनाको माने तोति बइसाखायो जुदा मान्‍तालमकाय लयकहाङ गोताकान।

राजाइ ओउमयकाय लयइ च्‍यवो सपना ल्‍हाक्‍ति छ्‍यानाकान,

तर सुइमा राजाकाय सपनाको माने तोतिबइसा खाइनिलि।

९ अनि राजा फारोकाय ङोतिः बइति सेवा जाह्‍ङो मुख्‍य हाकिमिइ राजाकाय तोआथय,

“ए!

ङाइपाय नाङकाय केहि कुरा तोसा म्‍हेति गल्‍ति जाह्‍ङालाङ,

तर देङे ङाकाय ओउ कुराको सम्‍झना स्‍यावा।

१० यातपल्‍त ङा र मुख्‍य भान्‍स्‍यारिकुस नाङ रिस वाङसास्‍यावो खेतो,

र नाङइ निचिकाय पालेलमको अगुवाको झेलकनहाङ कुङ्‌ति गम्‍सास्‍यावो खेतो।

११ यात याह्‌दिङ निचि निसचाकइमा या-यातज्‍यो सपना च्‍यवालाङ्‍चु,

र निसज्‍यो सपनाको मानेखे थे-थेले खेतो।

१२ यातचाक हिब्रु गोय्‍चोमा निचिकुसले झेलकनहाङ खेतो,

र ओउखे पालेलमको कप्‍तानको नोकर खेतो।

निचि निसचाकइमा ल-लयको सपना ओउकाय ल्‍हाक्‍ति छ्‍यानालाङ्‍चु,

र ओउइमा निचिको सपनाको माने तोति बयाताङ्‍च।

१३ जुदा कुरा ओउइ निचिकाय तोओ लेखाले दोङलाङ वाङा।

नाङइ ङाकाय ङ्‍हाको कामहाङले द्‍यान्‍ति गम्‍सास्‍यावा,

तर ओउकायखे योकोति सात्‍साकाय आग्‍या बइसास्‍यावा।”

१४ राजा फारोइ योसेफकाय गोत्‍लाङ ल्‍होकाकान र ओउकाय रेह्‍न्‌तोले झेलकनसय त्‍याःलाकानि।

जब ओउ लयको म्‍याङ तात्‍ति,

गोन्‍छे खुर्‌ति र पेओ नाय लावतिभ्‍याआ,

अनि ओउ राजाको ङ्‍हा चिङ्‍लाङ वाङा।

१५ राजाइ ओउकाय तोआथय,

“ङाइ यातज्‍यो सपना च्‍यवो मुना,

र सुइमा ओउको माने छ्‍यान्‍तिबइसा खाइनिलि।

तर सपना सायापछि नाङइ ओउको माने तोतिबइसा खाइताङ्‍तेनउ त दाह्‍यो कुरा ङाइ सायो मुना।”

१६ योसेफइ राजाकाय तोआकान,

“अ हजुर,

ङा लयइलेपाय एत हाइसा खाइङल,

तर परमेस्‍वरइखे नाङको सपनाको दोङ माने बइसास्‍याउना।”

२५ अनि योसेफइ राजाकाय तोआकान,

“राजा फारोको निसज्‍यो सपनाको मानेखे यातज्‍योले खेना।

लयइ दोह जाह्‍ङ्‍सा लागओ त दाह्‍यो कुरा परमेस्‍वरइ नाङकाय छ्‍यान्‍सास्‍यावो मुना।

२६ ओउ सात गोता आन पेतो द्‍युनो स्‍याःलम र आन पेतो बोःनो बालालमइ सहकालको सात बर्‌स जनाउनउ।

निसज्‍यो सपनाको मानेखे यातज्‍योले खेना।

२७ लोन्‍हेसय ग्‍ल्‍युह्‍ङ्‌ति वाङो ओउ सात गोता आन पेमातो ग्रेङो स्‍याःलम र दाहन्‍यामसयको माःरुइ झ्‍यार्‌ताक्‍ति सेपर्‌या स्‍यावो अन्‍नको बालालमइखे अनिकालको सात बर्‌स जनाउनउ।

२८ ङाइ तोओ अनुसारले इ स्‍याउलेना।

धइतिदाह्‍य्‌सा लयइ दोह जाह्‍ङ्‍सा लागओ त दाह्‍यो कुरा परमेस्‍वरइ नाङकाय छ्‍यान्‍सास्‍यावो मुना।

२९ “द्‍याह वाङो सात बर्‌सखे मिस्र देसको जुदा थाउहाङ ताह्‍ङो सहकाल स्‍याउलेना।

३० तर ओहाङसय लोन्‍हेको सात बर्‌सखे माहा पेमातो अनिकाल स्‍याउलेना।

र अनिकालइ देसको भुयारले सखाप जाह्‍ङोझ्‍यान्‍ते मिस्र देसको ओउ सहकालको समयकाय जुदा मान्‍तालमइ म्‍हेलेनानि।

३१ सहकालको समयकाय जुगाङले म्‍हेनानि,

धइतिदाह्‍य्‌सा ओउसय लोन्‍हेको अनिकाल माहा दुख च्‍यउतो स्‍याउलेना।

३२ नाङइ यातय खालको निसज्‍यो सपना च्‍यउसास्‍यावोको कारनखे एत स्‍याउसाको लागि परमेस्‍वरइ दोङ्‌सिले पक्‍का जाह्‍ङ्‍सास्‍यावो मुना,

र रेह्‍न्‌तोले पुत्‍ताक्‍सास्‍याउना।

३३ “ओउतझ्‍यान्‍ते द्‍याह नाङइ ग्‍यान र बुद्‍दि नाःओ यातचाक मान्‍ताकाय छ्‍युह्‍ङाक्‍तिको मिस्र देसभरिको मुख्‍य नाइक्‍या जाह्‍ङ्‍सास्‍याउपाना।

३४ अनि ओउ सहकालको सात बर्‌सभरि उब्‍जनि स्‍यावो अन्‍नलमको पोङा भाकको यात भाक हुम्‍साकाय अरु कामदारिलममा छ्‍युह्‍ङ्‍सास्‍याउपाना।

३५ र सहकालको सात बर्‌सभरि उब्‍जनि स्‍यावो अन्‍नलम हुमाक्‍तिको सहर-सहरको भकारिलमहाङ त्‍युह्‍म्‌ति गम्‍साकाय ओउ कामदारिलमकाय अधिकार बइसास्‍याउपाना।

३६ एतहाइति हुमो अन्‍नलमखे मिस्र देसहाङ लोन्‍हे स्‍याउलाङ वाङसाखेओ अनिकालको सात बर्‌सको लागि प्रसस्‍तकुसि जेःसाकाय स्‍याउलेना।

खेल त खेया मिस्र देसको मान्‍तालम योङक्रायइ सिलेनय।”

योसेफकाय मिस्र देसको सासक जाह्‍ङो

३७ राजा फारो र ओउको कामदारिलमइ योसेफको योजनाकाय सुइकार जाह्‍ङाकानि।

३८ ओउतझ्‍यान्‍ते राजाइ लयको कामदारिलमकाय ह्‍वत्‍सास्‍यावा,

“दोह निइ परमेस्‍वरको ग्‍वालामइ भरपुर स्‍यावो योसेफ लेखाताह्‍ङो अर्‌को मान्‍ता ङाइसा खाइनातह्‍य्‌नि र?”

३९ अनि राजाइ योसेफकाय तोसास्‍यावा,

“परमेस्‍वरइ नाङकाय सपनाको माने छ्‍यान्‍तिबइसास्‍यावो मुना,

ओउतझ्‍यान्‍ते नाङ लेखाताह्‍ङो ग्‍यान र बुद्‍दि नाःओ मान्‍ता अरु सुमा नाःलेइलि।

४० ङाइ नाङकाय ङाको देसको सासक जाह्‍ङ्‍नेनाङ,

र ङाको जुदा मान्‍तालमइ नाङको आग्‍या ग्‍यासा परलेना।

राजा स्‍यावो कारनइ मात्र ङा नाङसय ताह्‍ङो स्‍याउलेनाङ।”

४१ ओहाङसयको राजाइ घोसना जाह्‍ङ्‍सास्‍यावा,

“ङाइ नाङकाय जुदा मिस्र देसभरि अधिकार जाह्‍ङ्‍साको लागि सासक जाह्‍ङ्‍नेनाङ।”

४६ राजा फारोइ योसेफकाय मिस्रको सासक जाह्‍ङ्‍तोक बेलाहाङ ओउको उमेरखे तिस बर्‌सको स्‍यावो खेतो।

अनि योसेफइ राजाको दरबार फेति ग्‍ल्‍युह्‍ङा,

र मिस्र देसभरिको जुदा थाउहाङ यात्रा जाह्‍ङाकान।

४७ सहकालको सात बर्‌सभित्रहाङ भुयारसय प्रसस्‍त मात्राहाङ अन्‍नलम उब्‍जनि स्‍यावा।

४८ अनि योसेफइ ओउ सहकालको सात बर्‌सभित्रहाङ उब्‍जनि स्‍यावो जुदा अन्‍नलमको भाक हुमाकान र सहर-सहरको भकारिहाङ त्‍युह्‍माकान।

अन्‍नलम उब्‍जनि स्‍यावो खेतराङलम द्‍याङ्‍तोको सहरलमहाङले अन्‍न त्‍युह्‍म्‌नितो।

४९ योसेफइ समुन्‍द्रको बलुवा सरह प्रसस्‍त मात्राहाङ अन्‍नलम त्‍युह्‍माकान।

अनि ओउ त्‍युह्‍मो अन्‍नलम माहा नाःतो स्‍यावोझ्‍यान्‍ते योसेफइ ओउको हिसाब गम्‍साले फेआकान।

५३ मिस्रहाङ सहकालको सात बर्‌स द्‍योका।

५४ अनि योसेफइ ङ्‍हा तोओ लेखाले अनिकालको सात बर्‌स सुरु स्‍यावा।

र जुदा देसलमहाङमा अनिकाल स्‍याउलेआ,

तर मिस्रको जुदा सहरको भकारिलमहाङखे प्रसस्‍त मात्राहाङ अन्‍नलम खेतो।

५५ जब मिस्रको मान्‍तालममा जेःगा नाःमात योङक्राय प्रात्‍सा लागआकाय,

ओउमयइ जेःगाको लागि राजाकाय बिन्‍ति जाह्‍ङाकानि।

अनि राजाइ मिस्रको जुदा मान्‍तालमकाय तोसास्‍यावा,

“योसेफकहाङ आल्‍न,

र ओउइ तोओ अनुसारले जाह्‍ङ्‍नु।”

५६ मिस्र देसभरि माहा पेमातोकुस अनिकाल नाःधय आला,

ओउतझ्‍यान्‍ते योसेफइ अन्‍नलम त्‍युह्‍मो जुदा भकारिलम फोलाकान र मिस्रको मान्‍तालमकाय विनाकान।

५७ जुदा देसको मान्‍तालममा योसेफकसय अन्‍नलम लेःसाकाय मिस्रहाङ वाङाकाय।

धइतिदाह्‍य्‌सा ल्‍हाउदयबाङभरिले माहा पेमातोकुस अनिकाल स्‍यावो खेतो।

\it उत्‍पति ४२:१ हाङसय ४५:२८ सम्‍मखे,

याकुब र ओउको माचरलम याको कनान देसहाङ ताह्‍ङो अनिकालइमा दुख बयो कुराको बारेहाङ बाइबलइ निकाय तोओ मुना।

ओउतझ्‍यान्‍ते याकुबइ लयको दस जना चोःलमकाय अन्‍न लेसाको लागि मिस्रताङ ल्‍होकाकान।

मिस्रको सासक योसेफ खेना त दाह्‍य्‌ति ओउमयइ चिओ नाआकिलि।

जब याकुबको चोःलम योसेफको ङ्‍हा वाङाकाय,

योसेफइ लयको पुःलमकाय तह्‍याकान,

तर ओउमयइखे योसेफकाय तह्‍य्‌सा खाइनिलि।

योसेफइ ओउमयकाय निङपाय जासुसि ते खेनय त दाह्‍य्‌ति गाल बइति ओउमयको जाच जाह्‍ङाकान।

ओउइ ओउमयकाय अन्‍न विनाकान,

तर निङको कान्‍छा हउ बेन्‍जामिनकाय लात्‍ति वान्‍तेनिलि त खेया अर्‌को पल्‍त मिस्रहाङ द्‍याह्‍न्‌ति वाङ्‍सा दोःतेइलि त दाह्‍य्‌ति ओउमयकाय तोआकान।

(धइतिदाह्‍य्‌सा बेन्‍जामिनखे योसेफको लयकोले साक्‍खय हउ खेतो।)

दिन बितधय आल्‍तोक बेलाहाङ कनान देसहाङ अन्‍न द्‍योक्‍तिले आला,

ओउतझ्‍यान्‍ते याकुबइ ओउमयकुस बेन्‍जामिनकायमा मिस्रताङ आल्‍सा अनुमति बयाकान।

योसेफइ फेरिले ओउमयको जाच जाह्‍ङाकान र ओउमयकाय लयको बारेहाङ लयइले चिताकाकान।

ओउमयइ योसेफकाय मिस्रताङ नोकरको रुपहाङ विन्‍ति ल्‍होकोझ्‍यान्‍ते द्‍याह ओउ अधिकार नाओ योसेफइ निकुस बदला लेनउ या त म्‍हर्‌ति ओउमय योसेफकुस रयाकाय।

तर योसेफइ ओउमयकाय तोआथास,

“मान्‍तालमको रुवाङकाय स्‍याक्‍ताक्‍साको लागिले परमेस्‍वरइ ङाकाय निङसय ङ्‍हा इहाङ ल्‍होक्‍सास्‍यावो खेना।”

योसेफइ लयको पुःचोङलमकाय लयको आपा याकुबकाय लात्‍ति वान्‍न त दाह्‍य्‌ति तोआक्‍तिको कनान देसताङ द्‍यान्‍ति ल्‍होकाकान,

धइतिदाह्‍य्‌सा ओउ अनिकालको बेलाहाङ लयको आपा र माचरलमकाय पेतो स्‍याहार्‌सा दोपाङ त दाह्‍य्‌ति योसेफ म्‍हरो खेतो।

a 

४१:१ मिस्रको राजा फारो मिस्र देसको जुदा राजालमकाय “फारो” त दाह्‍य्‌ति तोना। फारो त तोओखे राजाको मय्‍ङ खेल, तर हरेक राजाको लयकोले मय्‍ङ स्‍याउना, र राजाकाय मान जाह्‍ङ्‍साको लागि मान्‍तालमइ “राजा फारो” त दाह्‍य्‌ति तोनितो। फारो त तोओ सब्‍दखे मिस्रि भासाको सब्‍द खेना, र मिस्र देसको राजाकाय बयो उपाधि अथबा पदकायले “फारो” त दाह्‍य्‌ति तोओ खेना।

४२

४३

४४

४५

याकुब लयको माचर लात्‍ति मिस्रताङ आलो

४६

१ याकुब लयको जुदा सम्‍पतिलम लाताक्‍तिको मिस्रको यात्राहाङ ग्‍ल्‍युह्‍ङा।

र जब ओउ बेर्‌सेबा त तोओ थाउहाङ दाहा,

ओउइ लयको आपा इसाकको परमेस्‍वरकाय भोक बयाकान।

२ अनि याह्‌दिङको बेला सपनाहाङ परमेस्‍वर याकुबकहाङ थासास्‍यावा र तोसास्‍यावा,

“याकुब,

अ याकुब।”

याकुब त्‍याङा,

“हजुर,

ङा साइधयले मुनाङ।”

३ अनि परमेस्‍वरइ तोसास्‍यावा,

“ङा परमेस्‍वर,

नाङको आपाको परमेस्‍वर खेनाङ।

काःम मिस्रताङ आल्‍साकाय रइलाम,

धइतिदाह्‍य्‌सा ङाइ ओहाङ नाङको सन्‍तानलमकाय यातज्‍यो ताह्‍ङो जाति जाह्‍ङ्‍लेनाङ।

४ ङा नाङकुसि काःम मिस्रताङ ब्रकले आल्‍नाङ र नाङको सन्‍तानलमकाय फेरि इ कनान देसहाङ द्‍यान्‍ति वान्‍लेनाङ।

अनि नाङ सितोक बेलाहाङखे योसेफ नाङकुसि स्‍याउलेना।”

५ ओहाङसयको याकुब बेर्‌सेबा त तोओ थाउ फेति मिस्रताङ आला।

र ओउको चोलमइ लयको आपा याकुब,

म-मयो चो-चोद्‍याङलम,

र लयमयको माचालमकाय मिस्रको राजा फारोइ लेःलाङ ल्‍होको गादालमहाङ लह्‍न्‌ताक्‍ति आःलाकानि।

६ ओउमयइ किमहाङ स्‍यासो पसुलम र कनानहाङ मुधार्‌ना कमावो जुदा सम्‍पतिलममा लात्‍ति आःलाकानि।

ओउतहाइति याकुब र ओउको जुदा माचरलम मिस्रताङ आलाकाय।

७ याकुबइ लयको चो-चोद्‍याङलम,

मोःम-प्‍लोमलम र जुदा सन्‍तानलमकाय लयकुसि मिस्रताङ लात्‍ति आःलाकान।

४७

याकुबको अन्‍तिम बिन्‍ति

२७ इस्राएलिलम मिस्रको गोसेन त तोओ छेत्रहाङ याकितो।

ओहाङ मुति ओउमयइ सम्‍पति कमावाकानि र ओउमयको सन्‍तानलममा नाःतो ब्‍यावाकाय।

२८ याकुब मिस्रहाङ दाहाक्‍तिको सत्र बर्‌सच्‍युक स्‍याका,

र ओउ सितोक बेलाहाङ ओउको उमेर यात सय सर्‌चालिस बर्‌स स्‍यावो खेतो।

\it उत्‍पति ४७:२९ हाङसय ४९:२८ सम्‍म,

याकुबइ लय सिसासय ङ्‍हा,

ङा सिआपछि ङाको म्‍हाङ मिस्रसय कनान देसहाङ आःल्‍ति ङाको पुर्‌खालमकाय पाह्‍मो थाउहाङले पाह्‍म्‌नाङ्‍स त दाह्‍य्‌ति लयको चोः योसेफकाय बाचा जाह्‍ङ्‍ताकाकान।

अनि याकुबइ लयको बाह्र जना चोःलमकाय आसिकमा बयाकान,

ओउमयले लोन्‍हे इस्राएलको बाह्र जातिलम स्‍यावाकाय।

४८

४९

याकुब सिओ

२९ अनि याकुबइ लयको चोलमकाय आग्‍या जाह्‍ङाकान,

“ङा रेह्‍न्‌तोले सिलेनाङ र लयको पुर्‌खालमकुस ब्राःङलाङ आल्‍नाङ।

ङाकाय हित्‍ति जातिको एप्रोन त तोओ मान्‍ताकसय लेःओ राङको ल्‍युमपुकहाङ ङाको आपा र बाज्‍याकुसले पाह्‍म्‌नाङ्‍स।

३० ओउ ल्‍युमपुक कनान देसको मम्रे त तोओ थाउ द्‍याङ्‍तो मक्‍पेला छेत्रहाङ मुना।

ओउ राङखे अब्राहामइ तेसराङ जाह्‍ङ्‍साको लागिले हित्‍ति एप्रोनकसय लेःओ खेतो।

३१ अब्राहाम र ओउको माचा साराकाय ओहाङले पाह्‍मो खेना।

इसाक र ओउको माचा रेबिकाकायमा ओहाङले पाह्‍मो खेना।

र लेआकायमा ङाइ ओहाङले पाह्‍मो खेनाङ।

३२ ओउ राङ र ल्‍युमपुक ङाको बाज्‍या अब्राहामइ हित्‍तिलमकसय लेःओ खेना।

ङाकाय ओहाङले पाह्‍म्‌नाङ्‍स।”

३३ जब याकुबइ लयको चोलमकाय इ आग्‍या बइतिभ्‍याआ,

ओउ फेरि लयको न्‍हापहाङ द्‍याह्‍न्‌ति एःना,

र ओउ सिमाआ।

५०

१ जब याकुब सिआ,

योसेफइ लयको आपाकाय ग्रोमाकान।

ओउ आन दुख साइति र्‌याआ,

र लयको आपाको खेनहाङ तुःम्‌सा फाङाकान।

२ अनि योसेफइ लयको आपाको ज्‍यानहाङ बासना वाङो मलम ल्‍यान्‍ताक्‍साको लागि लयको सेवा जाह्‍ङो बइदाङ्‌गिलमकाय आग्‍या जाह्‍ङाकान।

ओउतझ्‍यान्‍ते बइदाङ्‌गिलमइ याकुबको ज्‍यानहाङ बासना वाङो मलम ल्‍यानाकानि।

३ ओउ बासना वाङो मलम म्‍हाःङहाङ ल्‍यान्‍ति तयार जाह्‍ङ्‍साको लागि बइदाङ्‌गिलमकाय चालिस दिन लागआ।

मिस्रिलमइ याकुबको लागि सतरि दिनसम्‍म सोक जाह्‍ङाकानि।

४ जब सोक जाह्‍ङो समय द्‍योका,

योसेफइ राजा फारोको कामदारिलमकाय लयको बारेहाङ राजाकाय तोतिबइसाको लागि एतदाह्‍य्‌ति तोआकान,

५ “जब ङाको आपा सिसाले लागओ खेतो,

कनान देसहाङ लयइ तयार जाह्‍ङो तेसराङहाङले ङाकाय पाह्‍म्‌चि त दाह्‍य्‌ति ङाकाय बाचा जाह्‍ङ्‍ताकाताङ।

ओउतझ्‍यान्‍ते ङाकाय ओहाङ आल्‍ति ङाको आपाको म्‍हाःङ पाह्‍म्‌सा बइपाताङ,

ओहाङसयको ङा द्‍याह्‍न्‌ति वाङ्‍लेनाङ।”

६ राजाइ योसेफको बिन्‍ति सायाकान र तोआथय,

“नाङको आपाइ नाङकाय बाचा जाह्‍ङ्‍ताको अनुसारले नाङ ओहाङ आल र लयको आपाकाय पाह्‍मु।”

७ ओउतझ्‍यान्‍ते योसेफ लयको आपाकाय पाह्‍म्‌लाङ कनानताङ आला।

राजाको जुदा कामदारिलम,

राजदरबारको जुदा मुख्‍य मान्‍तालम,

र मिस्रको जुदा अगुवालममा योसेफकुस आलाकाय।

८ ओउतहाइति योसेफको जुदा माचरलम,

ओउको पुःचोङलम,

र आपाको जुदा माचरलममा योसेफकुस आलाकाय।

ओउमयको म-मयो चो-चोद्‍याङलम,

भेदालम,

मेछ्‍यालम,

र स्‍यासो पसुलम मात्र गोसेन त तोओ थाउहाङ मुआकाय।

९ रथहाङ लह्‍नो र घोदाहाङ लह्‍नो सेनालममा योसेफकुस आलाकाय।

ओउखे मलामि आलो मान्‍तालमको ताह्‍ङो हुल खेतो।

१० जब ओउमय यर्‌दन खोलाको दाहन्‍यामसय आतादको खालाहाङ दाहाकाय,

ओउमय आन दुख सायोझ्‍यान्‍ते ज्‍याङ्‍तोसम्‍म माहा सोतो हिह्‌ति र्‌याआकाय।

अनि ओहाङ योसेफइ सात दिनसम्‍म लयको आपाको लागि सोक जाह्‍ङ्‌ति हुताकान।

११ अनि जब ओउ छेत्रहाङ याको कनानिलमइ ओउमयकाय आतादको खालाहाङ क्रेस्‍ति सोक जाह्‍ङ्‍तिमुओ च्‍यवाकानि,

ओउमय एत दाह्‍याकाय,

“मिस्रिलमइपाय गतताह्‍ङ्‍तो दुख साइसितो सोक जाह्‍ङ्‌ति मुनय!”

ओउतझ्‍यान्‍ते ओउमयइ ओउ थाउकाय हाबिल-मिस्रइमa त दाह्‍य्‌ति मय्‍ङ्‍आकानि।

१२ ओउतले याकुबको चोलमइ लयको आपाको लागि आपाइ तोओ लेखाले जाह्‍ङाकानि।

१३ ओउमयइ लयको आपाको म्‍हाःङ कनानसम्‍म आःलाकानि र मम्रे त तोओ थाउ द्‍याङ्‍तो मक्‍पेला छेत्रहाङ मुओ ल्‍युमपुकहाङ आपाकाय पाह्‍माकानि।

ओउ ल्‍युमपुकखे अब्राहामइ तेसराङ जाह्‍ङ्‍साको लागिले हित्‍ति एप्रोनकसय लेःओ खेना।

१४ अनि योसेफ लयको आपाकाय पाह्‍म्‌ति भ्‍याआपछि लयको पुःचोङलम र लयकुस वाङो जुदा मलामिलमकुस ब्रकले मिस्रताङ द्‍याह्‍ना।

योसेफइ लयको पुःचोङलमकाय सान्‍तवना बयो

१५ याकुब सिआपछि,

योसेफको पुःचोङलम लयमय एतदाह्‍य्‌ति नोःकायाकाय,

“यदि योसेफइ निकाय अझले हेला जाह्‍ङ्‍नातहि,

र निइ ओउकाय जाह्‍ङो जुदा पेमालो कुराको बदला ओउइ निकुस लेःनातहि त खेया दोह स्‍याउचा?”

१६ ओउतझ्‍यान्‍ते ओउमयइ योसेफकाय एतदाह्‍य्‌ति खबर ल्‍होकाकानि,

“निको आपाइ लय सिसासय ङ्‍हा,

निकाय आग्‍या जाह्‍ङ्‍सास्‍यावो खेतो,

१७ आपाइ नाङकाय एत तोसास्‍यावा,

‘नाङको पुःचोङलमइ नाङकाय माहा पेमातो जाह्‍ङ्‍तेआ,

तर नाङइखे ओउमयइ जाह्‍ङो दुस्‍त अपराधकाय छेमा जाह्‍ङ्‌ति बयु।’

ओउतझ्‍यान्‍ते निपाय नाङको आपाको परमेस्‍वरको सेवक खेनाङ्‍सु,

निको बिन्‍ति साइति नाङइ निकाय छेमा जाह्‍ङ्‌ति बइसास्‍याउपाना।”

जब योसेफइ इ खबर सायाकान,

ओउ आन दुख साइति र्‌याआ।

१८ अनि योसेफको पुःचोङलम वाङाकाय र ओउको ङ्‍हा खुःङाक्‍तिको एत तोआकानि,

“योसास्‍याउपा,

नि नाङको नोकर खेनाङ्‍सु।”

१९ तर योसेफइ ओउमयकाय तोआथास,

“ङाकाय रइलाम!

निङकाय न्‍याय जाह्‍ङ्‍सा र दन्‍द बइसाकाय,

दोह ङा परमेस्‍वर खेनाङ र?

२० निङइ ङाकाय पेमातो जाह्‍ङ्‍सा बोङतेआकानि,

तर परमेस्‍वरइ इ जुदा कुराकाय पेओको लागि जाह्‍ङ्‍सास्‍यावा।

परमेस्‍वरइ ङाकाय इ ताह्‍ङो जिम्‍मेवारि बइसास्‍यावा,

ओउतझ्‍यान्‍ते ङाइ नाःतो मान्‍तालमकाय स्‍याक्‍ताक्‍सा खायालाङ।

२१ ओउतझ्‍यान्‍ते रइलाम,

ङाइ निङ र निङको चो-चोद्‍याङलमकाय स्‍यास्‍लेनाङ।”

एतहाइति योसेफइ पेतो नोःति ओउमयकाय सान्‍तवना बयाकान।

योसेफ सिओ

२२ योसेफ लयको आपाको माचरलमकुस मिस्र देसहाङले याका।

योसेफको उमेर यात सय दस बर्‌स स्‍याउतोकहाङ ओउ सिआ।

२३ योसेफ एफ्राइमको चो-चोद्‍याङ र मोःम-प्‍लोमलम च्‍यउच्‍युकसम्‍मले स्‍याका।

ओउइ मनस्‍सेको चो माकिर र ओउको चो-चोद्‍याङलमकायमा च्‍यवाकान,

र योसेफइ ओउको चो-चोद्‍याङलमकाय बिसेस पुर्‌खेउलि अधिकारमा बयाकान।

२४ अनि योसेफइ लयको पुःचोङलमकाय तोआकान,

“ङा सिसाले लागआलाङ,

तर परमेस्‍वरइ पक्‍कामा निङकाय वास्‍ता जाह्‍ङ्‍सास्‍याउना,

र अब्राहाम,

इसाक र याकुबकुस जाह्‍ङो बिसेस बाचा अनुसारको देसहाङ परमेस्‍वरइ निङकाय इ देससय आःल्‌सास्‍याउना।”

२५ ओहाङसयको योसेफइ इस्राएलको चोलमकाय बाचा जाह्‍ङ्‍ताकाकान,

अनि तोआकान,

“परमेस्‍वर पक्‍काले निङकहाङ वाङसास्‍याउना।

अनि निङइखे इहाङसय ङाको म्‍हाःङ लात्‍ति आःल्‍नु।”

२६ ओहाङसयको योसेफ यात सय दस बर्‌सको उमेर स्‍याउतोकहाङ मिस्रहाङले सिआ।

अनि बइदाङ्‌गिलमइ ओउको म्‍हाःङहाङ बासना वाङो मलम ल्‍यानाक्‍तिको सिङको बिसेस बकासहाङ काति मिस्रहाङले गमाकानि।

a 

५०:११ हाबिल-मिस्रइम हिब्रु भासाहाङ हाबिल-मिस्रइम त तोओ मय्‍ङको मानेखे “मिस्रिलमइ जाह्‍ङो सोक” त दाह्‍य्‌ति चिसा खाइना।

परमेस्‍वरको पेओ समचारको किताप

लुका

कितापको परिचय

लुकाइ लेखओ इ पेओ समचारको कितापइ येसुकाय इस्राएलिलमको लागि बाचा जाह्‍ङो मुक्‍तिदाता र इ ल्‍हाउदयबाङको जुदा मान्‍तालमकाय स्‍याक्‍ताक्‍साखेओ मुक्‍तिदाता त दाह्‍य्‌ति छ्‍यानो मुना। लुकाइ लेखओ इ किताप अनुसार जुदा मान्‍तालमकाय परमेस्‍वरको पेओ समचार बइलाङ र खाचोहाङ परओलमकाय सहयोग जाह्‍ङ्‍लाङ परमेस्‍वरइ येसुकाय इ ल्‍हाउदयबाङहाङ ल्‍होक्‍सास्‍यावो खेना। इ कितापहाङ परमेस्‍वरको पेओ समचारको आससिओ कुरा पेतोकुस छ्‍यानो मुना, बिसेस रुपहाङ ङ्‍हाको अध्‍यायलमहाङ येसु वाङसास्‍यावो कुरा र लोन्‍हेको अध्‍यायहाङखे येसु लाङका पाह्‍य्‌सास्‍यावो कुरा तोओ मुना। येसु लाङका पाह्‍य्‌सास्‍यावापछि इ ल्‍हाउदयबाङहाङ ख्रिस्‍तिय बिस्‍वास नाधय आलो र वेताङ-ङोइताङ ब्‍याउधय आलो घतनालमको बारेहाङ लुकाइ लयको अर्‌को प्रेरित त तोओ कितापहाङ लेखओ मुना।

भाक २ र ६ को घतनालम— “‘लाङकादुतलमइ मेओ प्रसङ्‍साको गित,’ ‘येसु नासास्‍याउधार्‌ना गोथालोलम येसुको दर्‌सन जाह्‍ङ्‍लाङ वाङो,’ ‘येसु बालाखको समयहाङ परमेस्‍वरको मन्‍दिरहाङ आल्‍सास्‍यावो,’ ‘र पेओ सामरि र मिह्‍ओ चोको विनराय’” इ पेओ समचारको कितापहाङ मात्र लेखओ मुना। ओउतहाइतिले इ कितापभरि प्राथना, पबित्र ग्‍वालाम, येसुको सेवाको कामहाङ मोम्‍चोलमको जिम्‍मेवारि, र मान्‍तालमको पापहाङ परमेस्‍वरको छेमाको बारेहाङ बिसेस रुपहाङ तोओ मुना।

त्‍युनो बिसय-सुचि

१) परिचय (१:१-४)

२) बप्‍तिस्‍मा बयो युहन्‍ना र येसु नासास्‍यावो (१:५—२:५२)

३) बप्‍तिस्‍मा बयो युहन्‍नाको सेवाकाइ (३:१-२०)

४) येसुको बप्‍तिस्‍मा र परिछ्‍या (३:२१—४:१३)

५) गालिलहाङ येसुको सेवाकाइ (४:१४—९:५०)

६) येसु गालिलसय यरुसलेमसम्‍म आल्‍सास्‍यावो (९:५१—१९:२७)

७) यरुसलेमहाङ येसुको लोन्‍हेको साता (१९:२८—२३:५६)

८) येसु सिओसय उह्‍ति च्‍योक्‍ति लाङका पाह्‍य्‌सास्‍यावो (२४:१-५३)

परमेस्‍वरको पेओ समचारको किताप

लुका

लुकाइ इ किताप येसुको बारेहाङ थियोफिलसको लागि लेखओ

१

१ ङाको राप्‍तो होया थियोफिलस,

नातो मान्‍तालमइ निको माझहाङ घतना स्‍याउति पुतो कुरालमको बयान लेखओ काम जाह्‍ङाकानि।

२ ओउ घतनालमखे ङ्‍हाहाङसयले लयको मिकइ च्‍यवो र इको बारेहाङ परमेस्‍वरको पेओ समचार प्रचार जाह्‍ङोलमइ ल्‍हाको खेना।

३ माननिय थियोफिलस,

ङाइमा इको बारेहाङ ङ्‍हाहाङसयले होसियारिकुस बोङालाङ र नाङकाय इ बिसयहाङ मेलोकुसले लेखसा पेतो स्‍याउना त म्‍हर्‌ति लेखधय मुनाङ।

४ ओउतझ्‍यान्‍ते नाङकाय अरुइ स्‍यानो कुरालमको बारेहाङ नाङइ इ सत्‍यता पेतो चितेपउ त दाह्‍य्‌ति ङाइ इ बयान लेखओ काम जाह्‍ङो खेनाङ।

बप्‍तिस्‍मा बयो युहन्‍ना नासाखेओको बारेहाङ लाङकादुतइ तोओ

५ यहुदिया छेत्रको राजा हेरोदको पालाहाङ जकरिया त मय्‍ङ्‍ओ यातचाक पुजारि खेतो।

ओउ अबिया त तोओ पुजारि समुहको मान्‍ता खेतो।

ओउको माचाको मय्‍ङ एलिसिबा खेतो र ओउखे हारुनको बङ्‍सको खेतो।

६ ओउ निसचाक परमेस्‍वरको नजरहाङ धर्‌मि खेचतो अनि प्रभु परमेस्‍वरको जुदा आग्‍या र नेमलम पालन जाह्ङ्‍चुतो।

७ तर एलिसिबा थारो स्‍यावोझ्‍यान्‍‍‍ते ओउनिसको सन्‍‍‍‍तान नाआक्‌ल अनि ओउनिस पय्‍क्‌चामा नातो उमेरको स्‍यावो खेचतो।

८ यातदिन जकरिया लयको समुहको पालो अनुसार परमेस्‍वरको मन्‍दिरहाङ पुजारिको काम जाह्ङ्‍धय खेतो।

९ पुजारिलमइ पालन जाह्ङ्‍धय वाङो ओउमयको चलन अनुसार,

बेदिहाङ धुप दोह्‍ल्‌सा पालोa जकरियाको खेतो।

ओउतझ्‍यान्‍ते ओउ परमेस्‍वरको मन्‍दिरभित्र धुप दोह्‍ल्‌लाङ पोका।

१० जब ओउइ धुप दोह्‍लाकान,

बाहिर आङगनहाङ हुम्‍तिमुओ नातो मान्‍तालमखे प्राथना जाह्ङ्‍धय खेइतो।

११ अनि परमेस्‍वरइ ल्‍होक्‍सास्‍यावो लाङकादुत जकरियाको ङ्‍हा थाआ।

ओउ लाङकादुतखे धुप उलो बेदिको ङोइसय चिङ्‌तिमुओ खेतो।

१२ जब जकरियाइ लाङकादुतकाय च्‍यवाकान,

ओउ आन ल्‍हुङ रिह्‍ङ्‍तो रया।

१३ तर लाङकादुतइ ओउकाय तोआथय,

“जकरिया,

नाङ रइलाम!

परमेस्‍वरइ नाङको प्राथना साइसास्‍यावो मुना।

नाङको माचा एलिसिबाइ यातज्‍याङ चो दोति बइतेना,

अनि नाङइ ओउको मय्‍ङ युहन्‍ना त गम्‍सा परतेना।

१४ ओउबेलाहाङ नाङ आन आसतेना र चोङाइतेना र अरु नातो मान्‍तालममा ओउ नाःओहाङ चोङाइलेनय।

१५ प्रभु परमेस्‍वरको नजरहाङ ओउ महान् स्‍याउलेना।

ओउइ धाकसायको ङोओ तिः अथबा अरु ङोओ खालको चिसलम गलमा तुङुलु।

ओउ आमाको कोखहाङ मुधार्‌नाले पबित्र ग्‍वालामइ ब्‍लिङलेना।

१६ ओउइ इस्राएलि जातिको नातो मान्‍तालमकाय ओउमयको प्रभु परमेस्‍वरकताङ द्‍यान्‍लेनउ।

१७ ओउइ ग्‍वालाम र जिङहाङ एलियालेखाले स्‍याउति प्रभुको ङ्‍हा वाङ्‌ति प्रभुको ल्‍याम तयार जाह्‍ङ्‍नउ।

ओउइ आपा-आमा र चो-चोद्‍याङलमको माझहाङ मेलमिलाप वान्‍नउ र ग्‍यामालोलमकाय परमेस्‍वरको आग्‍या ग्‍याओ मान्‍ताको ग्‍यानताङ वान्‍‍‍लेनउ।

एतहाइति ओउइ प्रभुको मान्‍तालमकाय प्रभुको लागि तयार जाह्‍ङ्‍नउ।”

१८ जकरियाइ लाङकादुतकाय तोआकान,

“इ कुरा दोङना त दाह्‍य्‌ति ङाइ गतहाइति चिचाङ र?

ङापाय बुधा स्‍यावालाङ र ङाको माचामा बुधि स्‍याउतिभ्‍‍याआ।”

१९ लाङकादुतइ ओउकाय जवाफ बयाथय,

“ङा लाङकादुत गब्रिएल खेनाङ,

ङा परमेस्‍वरको ङ्‍हा चिङ्‌ति मुनाङ।

परमेस्‍वरइले ङाकाय नाङकुसि नोताक्‌लाङ र इ पेओ समचार छ्‍यान्‍‍‍ताक्‌लाङ ल्‍होक्‍सास्‍यावो खेना।

२० तर द्‍याह सायु,

नाङइ ङाइ वानो खबरकाय बिस्‍वास जाह्ङ्‍तेउलु,

इ कुराखे सहि समयहाङले पुत्‍लेना।

धइतिदाह्‍य्‌सा नाङइ ङाइ तोओ कुराकाय बिस्‍वास जाह्‍ङ्‍मालोझ्‍यान्‍‍‍ते,

ङाइ तोओ कुरा पुत्‍माच्‍युककाय नाङखे नोसा खाइमातो स्‍याउतेना।”

२१ मान्‍तालम बाहिर जकरियाकाय ल्‍युह्‍ङ्‌तिमुओ खेइतो र ओउ ज्‍याङतो समय मन्‍दिरभित्र मुओझ्‍यान्‍‍‍ते ओउमय ग्‍याह्‍ङाकाय।

२२ जब जकरिया बाहिरताङ ग्‍ल्‍युह्‍ङ्‌ति वाङा,

ओउइ मान्‍तालमकुस नोसाले खायुलु।

ओउतझ्‍यान्‍ते मन्‍दिरभित्र ओउइ दर्‌सन दोआ त दाह्‍यो कुरा ओउमयइ चिआकानि।

ओउइ नोसाले खाइमालोझ्‍यान्‍‍‍ते बाहिर ल्‍युह्‍ङ्‌तिमुओ मान्‍तालमकाय क्रुतइ इसारा जाह्‍ङाकान।

२३ जकरियाको मन्‍दिरहाङ सेवा जाह्‍ङो पालो द्‍योकापछि ओउ लयको किमताङ द्‍याह्‍न्‌ति पाह्‍या।

२४ केहि दिनलोन्‍हे ओउको माचा एलिसिबाइ चो लाताकान,

अनि एलिसिबा पोङा महिनासम्‍म किमसय गाताङमा ग्‍ल्‍युह्‍ङ्‍ल।

२५ अनि ओउइ लयकाय तोआकास,

“प्रभु परमेस्‍वरइ ङाकाय चो लात्‍साको लागि सहयोग जाह्‍ङ्‍सास्‍यावो मुना।

परमेस्‍वरइ ङाकाय लयको अनुग्रह छ्‍यान्‍‍‍सास्‍यावो मुना र मान्‍तालमको हेलासय दल्‍ताक्‍सास्‍यावो मुना।”

येसु नासाखेओको बारेहाङ लाङकादुतइ तोओ

२६ एलिसिबा चोतुक स्‍यावो छ महिना स्‍याउधार्‌ना परमेस्‍वरइ फेरि गब्रिएल लाङकादुतकाय गालिलको नासरत सहरहाङ याको यातचाक एकराङ्‌गि मोम्‍चो मरियमकहाङ ल्‍होक्‍सास्‍यावा।

२७ राजा दाउदको बङ्‍सको योसेफ त मय्‍ङ्‍ओ मान्‍ताकुस मरियमको बिह्‍या जाह्‍ङ्‍साकाय पोङ न्‍यास्‍ति खायो खेतो।

२८ लाङकादुतइ ओउ मोम्‍चोकहाङ वाङ्‌ति तोआथय,

“झोरालाङ,

नाङकाय धोमाइतो स्‍याउपाना।

प्रभु परमेस्‍वर नाङकुसि मुसास्‍याउना र नाङकाय अनुग्रह जाह्‍ङ्‍सास्‍यावो मुना।”b

२९ तर इ कुरा साइति मरियम आन जोक्‍तो ग्‍याह्‍ङा र ओउ कुराको माने दोह खेचा त दाह्‍य्‌ति अलमल्‍ल त स्‍यावा।

३० अनि लाङकादुतइ ओउकाय तोआथय,

“मरियम,

नाङ रइलाम!

धइतिदाह्‍य्‌सा परमेस्‍वरइ नाङकाय ताह्‍ङो अनुग्रह जाह्‍ङ्‍सास्‍यावो मुना।

३१ द्‍याह सायु,

नाङइ चो लात्‍तेनउ र यातज्‍याङ चो नातेना।

अनि नाङइ ओउ चोको मय्‍ङ येसु त गम्‍सा परतेना।

३२ येसु महान् स्‍याउसास्‍याउना र येसुकाय जुदासय ताह्‍ङो प्रभु परमेस्‍वरको चो तोनानि।

प्रभु परमेस्‍वरइ येसुकाय ओउको आइकान-तोकान राजा दाउदकायलेखा राजा जाह्‍ङ्‍सास्‍याउना।

३३ र येसु सधयको लागि इस्राएलको मान्‍तालमको राजा स्‍याउसास्‍याउना र येसुको राज्‍य गलमा द्‍युम्‌लेल।”

३४ मरियमइ लाङकादुतकाय तोआकान,

“ङा बिह्‍या जाह्ङ्‍धाङ्‍मालो एकराङ्‌गि मोम्‍चोले खेनाङ,

अनि गतहाइति ङाइ चो लात्‍नाङ र?”

३५ लाङकादुतइ जवाफ बयाथय,

“जुदासय ताह्‍ङो प्रभु परमेस्‍वरको जिङकुसि पबित्र ग्‍वालाम नाङकहाङ वाङसास्‍याउना र नाङइ चो लात्‍तेनउ।

ओउतझ्‍यान्‍ते नाङको नासाखेओ बालाखखे परमेस्‍वरको पबित्र चो स्‍याउसास्‍याउना।

३६ सायु,

द्‍याह नाङको लयको मान्‍ता एलिसिबामा चो नासा लागओ मुना।

ओउकोपाय मान्‍तालमइ चो-चोद्‍याङले स्‍याउल त तोओ खेतो।

तर ओउ बुधि स्‍यावो खेयाकायमा देङे ओउको कोखहाङ छ महिनाको बालाख मुना।

३७ धइतिदाह्‍य्‌सा परमेस्‍वरइ जाह्‍ङ्‍सा खाइमालो दोह्‍मा नाल।”c

३८ अनि मरियमइ तोआकान,

“ङा प्रभु परमेस्‍वरको दासि खेनाङ,

नाङको बचन अनुसारले ङाकाय स्‍याउपाना।”

अनि लाङकादुतइ ओउकाय फेति पाह्‍या।

मरियम एलिसिबाकाय क्रुसलाङ आलो

३९ केहि दिनलोन्‍हे मरियम रेह्‍न्‌तोले जकरिया याको यहुदियाको यातज्‍यो वारको गाउहाङ आला।

४० र ओउइ जकरियाको किमहाङ पोक्‍ति एलिसिबाकाय झोरालाङ त तोआकान।

४१ जब मरियमइ झोरालाङ त तोओ एलिसिबाइ सायाकान,

ओउको कोखहाङ मुओ बालाख साह्‍ङा र ओउ पबित्र ग्‍वालामइ भरपुर स्‍यावा।

४२ अनि एलिसिबाइ ताह्‍ङो हाउनयहाङ तोआथय,

“मोम्‍चोलम मध्‍येहाङ नाङ धन्‍‍‍यको खेतेना,

र नाङकसय नासाखेओ बालाख धन्‍‍‍यको खेसास्‍याउना!

४३ ङाको प्रभुको आमा ङाकहाङ वाङतेआ,

धइति ङा उच्‍युक नातो आसिसित स्‍यावालाङ?

४४ धइतिदाह्‍य्‌सा नाङइ झोरालाङ त तोओ ङाइ साइनातासले,

ङाको कोखको बालाख आन चोङाइति साह्‍ङा।

४५ प्रभु परमेस्‍वरइ नाङकाय तोसास्‍यावो कुरा दोङ्‌सिले पुत्‍लेना त दाह्‍य्‌ति बिस्‍वास जाह्‍ङो नाङ गच्‍युक धन्‍‍‍यको खेतेना!”

मरियमको प्रसङ्‍साको गित

४६ अनि मरियमइ प्रभु परमेस्‍वरको प्रसङ्‍सा जाह्ङ्‍धय एतदाह्‍य्‌ति मेआ—

“ङाको ल्‍हुङतुकइ प्रभु परमेस्‍वरको प्रसङ्‍सा जाह्‍ङ्‍नउ,

४७ र ङाको ग्‍वालाम ङाको मुक्‍तिदाता परमेस्‍वरहाङ चोङाइलेना।

४८ धइतिदाह्‍य्‌सा परमेस्‍वरइ ङालेखा ताह्‍ङो आन मयो दासिकाय दुखहाङ योन्‍‍‍सास्‍यावो मुना,

द्‍याह्‍हाङसय जुदा मान्‍तालमइ ङाकाय धन्‍‍‍यको तोनाताङ।

४९ धइतिदाह्‍य्‌सा जिङनाओ परमेस्‍वरइ ङाको लागि महान् कामलम जाह्‍ङ्‍सास्‍यावो मुना,

र परमेस्‍वरको मय्‍ङखे पबित्र खेसास्‍याउना।

५० परमेस्‍वरकाय मान-सम्‍मान जाह्‍ङो मान्‍तालमकाय,

परमेस्‍वरइ पुस्‍ताहाङसय पुस्‍तासम्‍म योन्‍‍‍सास्‍याउना।

५१ परमेस्‍वरइ लयको जिङनाओ पाखुराको बलसय महान् काम जाह्‍ङ्‍सास्‍यावो मुना,

र मनभित्र ङाःओलमकाय स्रादाबादा त हाइसास्‍यावो मुना।

५२ परमेस्‍वरइ जिङनाओ ङाःरेउ राजालमकाय ओउमयको राजगद्‌दिसय काःम्‍खा क्लासास्‍यावो मुना,

र दुखि,

सोझो मान्‍तालमकाय त्‍याःउखा च्‍युन्‍‍‍सास्‍यावो मुना।

५३ परमेस्‍वरइ योङक्रायो गरिबलमकाय पेओ थोकलम बइति कोस्‍‍तो जाह्‍ङ्‍सास्‍यावो मुना,

र परमेस्‍वरइ धनि मान्‍तालमकाय सोह क्रुतले ल्‍होक्‍सास्‍यावो मुना।

५४ परमेस्‍वरइ लयको दास इस्राएलकाय सहयोग जाह्‍ङ्‍सास्‍यावो मुना,

र लयइ तोओ अनुसार योनमय छ्‍यान्‍‍‍सास्‍यावो मुना।

५५ परमेस्‍वरइ अब्राहाम र ओउको सन्‍‍‍‍तानलमकाय,

सधयभरिको लागि योनमय छ्‍यान्‍‍‍सा बाचा जाह्‍ङ्‍सास्‍यावो मुना।”

५६ मरियम एलिसिबाकुस सुम महिनासम्‍म मुआक्‍तिको लोन्‍हे लयको किमताङ द्‍याह्‍ना।

बप्‍तिस्‍मा बयो युहन्‍ना नाःओ

५७ जब एलिसिबाको चो नासा समय दाहा,

ओउइ यातज्‍यो गोय्‍चो चो नाःआ।

५८ प्रभु परमेस्‍वरइ ओउकाय ताह्‍ङो योनमय जाह्‍ङ्‍सास्‍यावो च्‍यउति ओउको छिमेकिलम र लयको मान्‍तालममा आन चोङायाकाय।

५९ जब बालाख नाःओ आथदिन स्‍यावा,

ओउ बालाखको खतना जाह्‍ङ्‍साको लागि ओउमय जुदाले हुमाकाय।

ओउको आपाको मय्‍ङ जकरियाझ्‍यान्‍‍‍ते,

ओउमयइ ओउ बालाखको मय्‍ङमा ओउतले गम्‍सा बोङाकानि।

६० तर ओउ बालाखको आमा एलिसिबा दाह्‍या,

“खेल,

इको मय्‍ङ जकरिया त गम्‌लाम।

इको मय्‍ङखे युहन्‍ना गम्‍सा परना।”

६१ ओउमयइ एलिसिबाकाय तोआकानि,

“नाङको लयको मान्‍तालमकहाङपाय युहन्‍ना त मय्‍ङ्‍ओ सुमा नाइलि,

ओउतझ्‍यान्‍ते नाङइ ओउ मय्‍ङ गम्‌लाम।”

६२ अनि ओउमयइ ओउ बालाखको आपाकाय चोको मय्‍ङ दोह गम्‍सा त दाह्‍य्‌ति क्रुतइ इसारा जाह्‍ङ्‌ति ह्‍वताकानि।

६३ अनि जकरियाइमा क्रुतइ इसारा जाह्‍ङ्‌तिले लेखसाकाय सिलोत तेआ र “इको मय्‍ङ युहन्‍ना खेना” त दाह्‍य्‌ति लेखआकान।

र ओउमय जुदाले ग्‍याह्‍ङाकाय!

६४ ओउच्‍युक खेरले जकरियाको बक फोला र फेरि नोसा खाइतो स्‍यावा,

अनि ओउइ परमेस्‍वरको प्रसङ्‍सा जाह्‍ङ्‍सा फाङाकान।

६५ ओउमयको जुदा छिमेकिलम ग्‍याह्‍ङाकाय।

अनि इ कुराखे ओउमयइ यहुदियाको वारको भेकहाङ याको मान्‍तालमकायमा तोआकानि।

६६ इ कुरा सायोलम जुदाइ “इ बालाख लोन्‍हे गतस्‍याउना खेचा?”

त दाह्‍य्‌ति अलमल्‍ल त स्‍यावाकाय।

अनि प्रभु परमेस्‍वर बालाखकुस खेसास्‍याउतो त दाह्‍य्‌ति ओउमयइ चिआकानि।

जकरियाको गित र भबिस्‍‍यबानि

६७ युहन्‍नाको आपा जकरिया पबित्र ग्‍वालामइ भरपुर स्‍यावा र परमेस्‍वरको आखर नोसा फाङाकान—

६८ “इस्राएलिलमको प्रभु परमेस्‍वरको प्रसङ्‍सा स्‍याउपाना,

धइतिदाह्‍य्‌सा परमेस्‍वर लयको मान्‍तालमकहाङ वाङसास्‍यावो मुना र छुत्‍कारा बइसास्‍यावो मुना।

६९ परमेस्‍वरइ लयको दास राजा दाउदको बङ्‍सहाङ,

यातचाक जिङनाओ मुक्‍तिदाताd तयार जाह्‍ङ्‍सास्‍यावो मुना।

७० परमेस्‍वरइ उहिलेको समयहाङ लयको पबित्र अगमबक्‍तालमको म्‍होतोङसय नोसास्‍यावोलेखाले,

७१ द्‍याह ओउइ निकाय निको बइरिलमकसय,

र निकाय हेला जाह्‍ङोलमको जिङसय दल्‍ताक्‍नातहि।

७२ द्‍याह परमेस्‍वरइ निको आइकान-तोकानलमकाय लयको योनमय छ्‍यान्‍‍‍सास्‍याउना,

र पबित्र बाचाकाय सम्‍झसास्‍याउना,

७३ ओउ बाचाखे परमेस्‍वरइ निको पुर्‌खा अब्राहामकुस जाह्‍ङ्‍सास्‍यावो खेना।

७४ परमेस्‍वरइ निकाय बइरिलमको क्रुतसय छुत्‍कारा बइसास्‍याउना,

ओउतझ्‍यान्‍ते निइ रइमामात परमेस्‍वरको सेवा जाह्‍ङ्‍सा खाइनातह्‍य्‌नि।

७५ परमेस्‍वरको नजरहाङ पबित्र र धर्‌मि स्‍याउति,

निइ निको रुवाङको जुदा समयलमहाङ परमेस्‍वरको सेवा जाह्‍ङ्‍सा खाइनातह्‍य्‌नि।”

७६ अनि जकरियाइ लयको बालाख चोकाय तोआकान—

“अ ङाको बालाख चो,

मान्‍तालमइ नाङकाय जुदासय ताह्‍ङो प्रभु परमेस्‍वरको अगमबक्‍ता त दाह्‍य्‌ति तोतेना,

धइतिदाह्‍य्‌सा नाङ प्रभुको ल्‍याम तयार जाह्‍ङ्‍लाङ प्रभुको ङ्‍हा आल्‍तेना।

७७ परमेस्‍वरइ गतहाइति लयको मान्‍तालमको पाप छेमा जाह्‍ङ्‍सास्‍याउना,

र स्‍याक्‍ताक्‍सास्‍याउना त दाह्‍यो कुरा नाङइ ओउमयकाय तोतेनउ।

७८ धइतिदाह्‍य्‌सा निको परमेस्‍वर योनमय र रापमय खेसास्‍याउना,

ओउतझ्‍यान्‍ते परमेस्‍वरइ मुक्‍तिको थोङो लाङकासय निकहाङ ल्होक्सास्याउना।

७९ अनि च्‍याको र सिमयको क्‍वालाङहाङ मुओलमकाय थोङो बइसास्‍याउना,

र ओउ थोङोइले निकाय धोमायो ल्‍यामहाङ स्‍याल्‍नातहि।”

८० बालाख आङ र ग्‍वालामहाङ ताह्‍ङ्‍धय आला।

तर इस्राएलिलमको माझहाङ प्रचार सुरु जाह्ङ्‍माच्‍युककाय ओउ सुमा याक्‍मालो थाउहाङले मुआ।

a 

१:९ बेदिहाङ धुप दोह्‍ल्‌सा पालो पुजारिलमलमइ मन्‍दिरको बेदिहाङ धुप दोह्‍ल्‌सा पालोखे चित्‍था आप्‍ति छ्‍युह्‍ङ्‌नितो।

b 

१:२८ केहि पुरानो कितापलमहाङ एतमा तोओ मुना— र मोम्‍चोलममध्‍येहाङ नाङ धन्‍‍‍यको खेतेना।

c 

१:३७ कुनय ङ्‍हाको लेखोतलमइ एतमा तोनउ, धइतिदाह्‍य्‌सा परमेस्‍वरको आखर गलमा द्‍युम्‌लेल।

d 

१:६९ग्रिकमुक्‍तिको रोःङ तयार जाह्‍ङ्‍सास्‍यावो मुना।

येसु नासास्‍यावो

(मति १:१८-२५)

२

१ ओउबेलाहाङ रोम देसको माहाराजा अगस्‍तसइ रोमि मुलुकभरिको जुदा मान्‍तालम थेङसाकाय ल-लयको मय्‍ङ लेखाउपानि त दाह्‍य्‌ति हुकुम जाह्‍ङाकान।a

२ एतहाइति मय्‍ङ लेखति थेङसाकाय ङ्‍हापाय गलमा हुकुम जाह्‍ङो नाआक्‌ल,

ओउबेलाहाङ सिरिया देसको ताह्‍ङो हाकिमिखे कुरेनियस खेतो।

३ माहाराजाइ हुकुम जाह्‍ङापछि जुदा मान्‍तालम ल-लयको आइकान-तोकानको गाउ र सहरताङ मय्‍ङ लेखाउताक्‌लाङ पाह्‍याकाय।

४ ओउबेलाहाङ योसेफखे गालिलको नासरत त तोओ सहरहाङ याक्‍तो।

तर योसेफको गाउखे लयको पुर्‌खा राजा दाउद नाःओ थाउ यहुदियाको बेथलेहेमहाङ खेतो,

धइतिदाह्‍य्‌सा ओउ राजा दाउदको सन्‍‍‍‍तान खेतो।

ओउतझ्‍यान्‍ते ओउ लयको मय्‍ङ लेखाउताक्‌लाङ बेथलेहेमताङ आला।

५ योसेफइ मरियमकाय ङ्‍हाले पोङ न्‍‍‍यासो खेतो,

ओउतझ्‍यान्‍ते योसेफइ मरियमकायमा लयकुस ब्रकले मय्‍ङ लेखाउताक्‌लाङ आःलाकान।

ओउबेलाहाङ मरियम चोतुक खेतो।

६ ओउनिस बेथलेहेम गाउहाङ मुओबेलाहाङले मरियम चो नासा लागआ।

७ मरियमइ लयको जेथा चो नाःआकान र नायइ पोलोति दोनहाङ इसाकान।

धइतिदाह्‍य्‌सा ओउनिस पय्‍क्‌चा मुसाकाय गाहाङमा किम दोचल।

गोथालोलम र लाङकादुतलम

८ बेथलेहेम गाउ द्‍याङ्‍तो यातज्‍याङ चवरहाङ गोथालोलम भेदालमको बथान ल्‍युह्‍ङ्‌ति याह्‌दिङभरि मुओ खेइतो।

९ प्रभुको लाङकादुत ओउमयको ङ्‍हा थाआ र प्रभुको थोङो ओउमयको वेताङ-ङोइताङ अङ्‍‍‍गथङ्‍‍‍ग त थोङा।

ओउ च्‍यउति गोथालोलम ल्‍हुङ रिह्‍ङ्‍तोले रयाकाय।

१० तर लाङकादुतइ ओउमयकाय तोआथास,

“रइलाम!

धइतिदाह्‍य्‌सा ङा जुदा मान्‍तालमकाय ल्‍हुङ धोमाइताको परमेस्‍वरको पेओ समचार लात्‍ति निङको ङ्‍हा वाङ्‌ति मुनाङ।

११ तेन राजा दाउदको सहरहाङ निङको लागि मुक्‍तिदाता ख्रिस्‍‍त राजा नासास्‍यावो मुना।

ओउले ख्रिस्‍‍त प्रभु खेसास्‍याउना।

१२ ओउकाय तह्‍य्‌साको लागि निङकाय इ चिनो स्‍याउना,

निङइ बालाखकाय नायइ पोलोति दोनहाङ गमो क्रुस्‍‍तेनानि।”

१३ अचानक ओहाङ अरु नातो लाङकादुतलम थाआकाय,

ओहाङसयको परमेस्‍वरको प्रसङ्‍सा जाह्ङ्‍धय गित मेसा लागआकाय—

१४ “जुदासय त्‍याःव लाङकाहाङ याक्‍सास्‍यावो परमेस्‍वरको महिमा स्‍याउपाना,

अनि ल्‍हाउदयबाङहाङ सु मान्‍तालमकुस परमेस्‍वर म्रोसास्‍याउना ओउमयखे ल्‍हुङ धोमाइतो स्‍याउपनय।”

१५ लाङकादुतलम लाङकाताङ द्‍याह्‍नापछि गोथालोलम लयमय नोकायाकाय,

“लउ,

प्रभु परमेस्‍वरइ निकाय तोसास्‍यावो कुरा बेथलेहेमहाङ योलाङ आलि।”

१६ ओहाङसयको ओउमय तन्‍ति आलाकाय।

ओहाङ ओउमयइ मरियम,

योसेफ र दोनहाङ इस्‍तिगमो बालाखकाय च्‍यवाकानि।

१७ जब गोथालोलमइ बालाख येसुकाय च्‍यवाकानि,

ओउमयइ बालाख चोको बारेहाङ लाङकादुतइ तोओ कुरा जुदाकाय ल्हाक्‍ति छ्‍यानाकानि।

१८ ओउ कुरा सायोजति जुदाले ग्‍याह्‍ङाकाय।

१९ तर मरियमइखे ओउ जुदा कुरा घिःति सायाक्‍तिको ल्‍हुङहाङले सेति गमाकान।

२० लाङकादुतइ तोओलेखाले जुदा कुरा साइसा र च्‍यउसा दोओझ्‍यान्‍‍‍ते गोथालोलम परमेस्‍वरको महिमा र प्रसङ्‍सा जाह्ङ्‍धय द्‍याह्‍नाकाय।

बालाख येसुको नउरान

२१ आथदिनहाङ,

बालाखकाय इस्राएलि नेम कानुन अनुसार खतना जाह्‍ङ्‍धार्‌ना,

बालाखको मय्‍ङ येसु त गमाकानि,

ओउ मय्‍ङखे येसु आमाको तुकहाङ वाङसा ङ्‍हासयले लाङकादुतइ बयो खेतो।

येसुकाय परमेस्‍वरको मन्‍दिरहाङ सुम्पओ

२२ मोसाइ बयो नेम कानुनको आग्‍या अनुसार,

जब चो नाःआक्‍तिको आमाकाय चोख्‍याउसा बेला दाहा,

योसेफ र मरियमइ येसुकाय यरुसलेमहाङ,

परमेस्‍वरकहाङ सुम्‍पलाङ परमेस्‍वरको मन्‍दिरहाङ वानाकाचु।b

२३ धइतिदाह्‍य्‌सा प्रभु परमेस्‍वरइ बयो नेम कानुनहाङ लेखओ मुना,

“सुको खेयामा ङ्‍हाको जेथा चोखे परमेस्‍वरको लागि पबित्र स्‍याउसा परना।”

२४ ओहाङसयको प्रभु परमेस्‍वरको नेम कानुनइ तोओलेखाले “धुकुर अथबा परेवाको यात जोर चो वाः मा भोक बइसा परतो।”

२५ ओउबेलाहाङ सिमियोन त तोओ मान्‍ता यरुसलेमहाङ याक्‍तो।

ओउपाय परमेस्‍वरकाय ङ्‍हामो धर्‌मि मान्‍ता खेतो र ओउइ परमेस्‍वरको भक्‍ति जाह्‍ङुतो।

ओउइपाय इस्राएलिलमकाय छुत्‍कारा बइसाखेओ ख्रिस्‍‍तको ल्‍याम योतिमुओ खेतो।

र पबित्र ग्‍वालाम ओउकुस मुसास्‍याउतो।

२६ “प्रभु परमेस्‍वरइ ल्‍होक्‍साखेओ मुक्‍तिदाता ख्रिस्‍‍तकाय च्‍यउमातो नाङ सितेल” त दाह्‍य्‌ति पबित्र ग्‍वालामइ ओउकाय चिताक्‍सास्‍यावो खेतो।

२७ पबित्र ग्‍वालामइ सिमियोनकाय परमेस्‍वरको मन्‍दिरहाङ आःलाथय।

ओउबेलाहाङले नेम कानुन पुत्‍ताक्‍सा मरियम र योसेफमा बालाख येसुकाय लात्‍ति मन्‍दिरहाङ दाहाकाच।

२८ सिमियोनइ बालाखकाय लयको खोसहाङ त्‍याकाकान र परमेस्‍वरको प्रसङ्‍सा जाह्ङ्‍धय तोआकान—

२९ “अ जिङनाओ प्रभु,

नाङइ लयइ बाचा जाह्‍ङोलेखाले,

द्‍याह नाङइ लयको नोकरकाय ओजाय त सिताक्‍सा बइचि।

३० धइतिदाह्‍य्‌सा ङाइ लयको मिकइले नाङइ ल्‍होक्‍सास्‍यावो मुक्‍तिदाता च्‍यउसा दोआलाङ।

३१ नाङइ ओउकाय जुदा जातिलमइ च्‍यउपानानि त दाह्‍य्‌ति ल्‍होक्‍सास्‍यावो खेना,

३२ ओउखे अरु जातिको मान्‍तालमकाय नाङको ल्‍याम छ्‍यानो थोङो ज्‍योति खेना,

र ओउइले नाङको इस्राएलिलमको महिमा जाह्ङ्‍‍‍‍ताक्नउ।”

३३ बालाखको बारेहाङ सिमियोनइ तोओ कुरा साइति येसुको आमा र आपा ग्‍याह्‍ङाकाच।

३४ सिमियोनइ ओउमयकाय आसिक बइति,

बालाखको आमा मरियमकाय तोआथय,

“इस्राएलहाङ नातो मान्‍तालम स्‍याक्‍पय र म्‍हेत्‍पय त दाह्‍य्‌ति परमेस्‍वरइ नाङको बालाखकाय छ्‍युह्‍ङ्‍सास्‍यावो मुना।

ओउखे परमेस्‍वरइ छ्‍यान्‍‍‍सास्‍यावो चिनो खेना,

तर ओउकाय नातो मान्‍तालमइ बिरोत जाह्ङ्‍नानि,

३५ र ओउत स्‍याउधार्‌ना ओउमयको ल्‍हुङतुकहाङ मुओ छ्‍यान्‍‍‍सा स्‍याउमालो कुरालम थालाङ वाङना।

अनि नाङको ल्‍हुङतुकखे ह्‍वानो नासुइइ च्‍युहोलेखा दुख दोतो स्‍याउतेना।”

३६ मन्‍दिरहाङ हन्‍‍‍‍ना त मय्‍ङ्‍ओ आसेरको बङ्‍सको फनुएलको यातचाक चोद्‍याङ खेतो।

ओउ आन बुधि स्‍यावो खेतो,

र बिह्‍या जाह्‍ङोको सात बर्‌सहाङले ओउको पाचा सिओ खेतो।

३७ अनि ओउ मोम्‍चो चउरासि बर्‌ससम्‍मले राङ्‌गि स्‍याउति मुओ खेतो।

ओउइ गलमा मन्‍दिर फेयाकुलु बरु हिदिङमा याह्‌दिङमा उपाङ मुति प्राथना जाह्ङ्‍धय परमेस्‍वरकाय भक्‍ति जाह्‍ङ्‌ति मुतो।

३८ ओउबेलाहाङ ओउइमा मरियम र योसेफको द्‍याङ्‍तो वाङ्‌ति परमेस्‍वरकाय धनेबाद त तोआकान र यरुसलेमकाय छुत्‍कारा जाह्‍ङ्‍सास्‍यावोको ल्‍याम योतिमुओ जुदाकाय बालख येसुको बारेहाङ ल्हाक्‍ति छ्‍यानाकान।

नासरतताङ द्‌याह्‍नो

३९ प्रभु परमेस्‍वरको नेम कानुनइ तोओ जुदा काम जाह्‍ङ्‌ति द्‍योकाक्‍तिको बालाख येसुकाय लात्‍ति योसेफ र मरियम गालिलको नासरत त तोओ लयको सहरताङ द्‍याह्‍नाकाच।

४० बालाख येसु आङहाङमा ताह्‍ङ्‌ति बल्‍यो स्‍याउति वाङा।

येसुकुस बुद्‌दिमा नातो खेतो,

र परमेस्‍वरको आसिकमा ओउकुसि खेतो।

येसु परमेस्‍वरको मन्‍दिरहाङ

४१ येसुको आमा-आपा बर्‌सयपिछि छुत्‍काराको छ्‍यात मानलाङ यरुसलेमहाङ आल्‍चतो।

४२ येसु बाह्र बर्‌स स्‍याउतोक बेलाहाङc ओउनिस येसुकायमा ब्रकले लात्‍ति सादाकोलेखाले छ्‍यात मानलाङ आलाकाच।

४३ छ्‍यात मानति द्‍योकापछि ओउनिस किम पाह्‍य्‌ति वाङाकाच,

तर येसुखे यरुसलेमहाङले मुआ।

ओउ कुराखे आमा-आपानिसइ चिचुलु।

४४ येसुखे ओउको अरु नातो होयालमकुस मुना त म्‍हर्‌ति ओउनिस यातदिनभरिको ल्‍याम वाहाकाच।

राह्‍म स्‍यावापछि लयको चिन्‍‍‍हओ मान्‍तालम र होयालमकुस मुना या त म्‍हर्‌ति बोङाकाचु।

४५ ओउनिसइ गाहाङ बोङ्‌तिमा येसुकाय ङाइचुलु,

ओउतझ्‍यान्‍ते येसुकाय बोङलाङ द्‍याह्‍न्‌ति यरुसलेमताङ आलाकाच।

४६ बोङदा-बोङदा सुमदिन लोन्‍हे चोकाय परमेस्‍वरको मन्‍दिरहाङ क्रुसाकाचु,

येसुपाय यहुदि धर्‌मगुरुलमकुस ब्रक्‍तले मुति ओउमयको कुरा साइधय र ह्‍वत्‍धय मुसास्‍यावो खेतो।

४७ ओउको ग्‍यान-बुद्‌दि र ओउ त्‍याङो च्‍यउति जुदाले ग्‍याह्‍ङाकाय।

४८ ओउतहाइति चोकाय ओहाङ च्‍यउधार्‌ना येसुको आमा-आपामा ग्‍याह्‍ङाकाच,

“गोय्‍चो,

नाङइ निकाय धइति एत हायो?

योउधाङ,

नाङको आपा र ङा आन लिह्‌ति नाङकाय बोङ्‍धय मुओ खेङचतो!”

त दाह्‍य्‌ति आमाखेइ तोआथय।

४९ येसु त्‍याङसास्‍यावा,

“निङ्‌जिइ ङाकाय धइति बोङसास्‍यावो?

ङा लयको आपाको किमहाङ मुसा परनाङ त दाह्‍यो कुरा निङ्‌जिइ चितेआक्‍जुलु र?”

५० तर येसुइ तोओ कुरा मरियम र योसेफइ चिसा खाइचुलु।

५१ ओहाङसयको येसु आमा-आपाकुस नासरत सहरताङ द्‍याह्‍न्‌सास्‍यावा,

र ओउनिसको आग्‍या ग्‍याति मुसास्‍यावा।

तर येसुको आमाइ इ जुदा कुरालमखे म्‍हेमात लयको ल्‍हुङहाङले सेति गमाकान।

५२ येसुखे परमेस्‍वर र मान्‍ताको अनुग्रह दोति,

आङहाङमा अनि बुद्‌दिहाङमा ताह्‍ङ्‍धय आल्‍सास्‍यावा।

a 

२:१ रोमि मुलुकको मान्‍तालमइ रोमि सरकारकाय कर बइपानानि त दाह्‍य्‌ति रोमको राजा म्‍हर्‌तो। ओउतझ्‍यान्‍ते जुदा मान्‍तालमइ ल-लयको मय्‍ङ लेखाउपानि त दाह्‍य्‌ति रोमि राजाइ हुकुम जाह्‍ङो खेना।

b 

२:२२ यहुदि मोम्‍चोइ चो नाःआपछि, ओउ मोम्‍चो आमा “असुद्‍ध” स्‍यावो बिचार जाह्‍ङ्‌नितो र ओउ मोम्‍चो चालिस दिनसम्‍म किमहाङले मुसा परतो। ओहाङसयको मात्र ओउ मोम्‍चो मोसाइ बयो नेम कानुन अनुसार भोक बइलाङ मन्‍दिर आल्‍सा परतो।

c 

२:४२ बाह्र बर्‌स स्‍याउतोक बेलाहाङ जब यहुदि गोय्‍चो चो बाह्र बर्‌सको स्‍याउतो, ओउकाय मयो गोय्‍चो चोको रुपहाङ योआक्‍निलि। ओउकाय अरु जवान गोय्‍चोलमको रुपहाङ चिनितो।

बप्‍तिस्‍मा बयो युहन्‍नाको प्रचार

(मति ३:१-१२; मर्‌कुस १:१-८; युहन्‍ना १:१९-२८)

३

१ रोम देसको माहाराजा तिबेरियसइ राज्‍य जाह्‍ङो पन्‍‍‍र बर्‌स स्‍यावो खेतो।

ओउबेलाहाङ पन्‍तियस पिलातस यहुदिया छेत्रको हाकिमि खेतो।

aहेरोद एन्‍तिपासइ गालिल छेत्रहाङ राज्‍य जाह्‍ङुतो र ओउको हउ फिलिपइ इतुरिया र त्राखोनितिस छेत्रहाङ राज्‍य जाह्‍ङुतो,

अनि लिसानियस त तोओ मान्‍ताइखे अबिलेने त तोओ छेत्रहाङ राज्‍य जाह्‍ङुतो।

२ अनि हन्‍‍‍‍नास र कयाफासखे ताह्‍ङो पुजारि खेचतो।

ओउबेलाहाङले सुमा याक्‍मालो थाउहाङ परमेस्‍वरइ जकरियाको चो युहन्‍नाकाय प्रचार जाह्‍ङ्‍साको लागि तोसास्‍यावा।

३ युहन्‍नाइ यर्‌दन त तोओ खोलाको वेताङ-ङोइताङको जुदा थाउहाङ आल्‍ति मान्‍तालमकाय एतदाह्‍य्‌ति प्रचार जाह्‍ङाकान,

“ल-लयको पाप चिति फेनु र बप्‍तिस्‍मा लेनु,

अनि परमेस्‍वरइ निङको पाप छेमा जाह्‍ङ्‌ति बइतेनय।”

४ एतहाइति यसय्‍या अगमबक्‍ताको कितापहाङ लेखओ नोराय पुत्‍लाङ वाङा—

“सुमा याक्‍मालो थाउहाङ ताह्‍ङो हाउनयहाङ यातचाक नोधय मुना,

‘प्रभु वाङसाखेओ ल्‍याम तयार जाह्‍ङ्‍नु,

ओउ वाह्‍साखेओ ल्‍यामलम धेङ्‍ताक्‍नु!

५ जुदा घोदुङ-याह्‍दुङलम पाह्‍म्‌सा परना,

जुदा दान्‍‍‍दा-कान्‍‍‍दा र वारलम लेङताक्सा परना।

गोङ्‍तो मुओ ल्‍यामलम धेङ्‍ताक्‍पाना,

र दुको ल्‍याम वाह्‍साकाय पेतो जाह्‍ङ्‍सा परना।

६ अनि जुदा मान्‍तालमइ परमेस्‍वरको मुक्‍ति च्‍यउनानि!’”

७ नातो मान्‍तालम युहन्‍नाकसय बप्‍तिस्‍मा लेलाङ ओउकहाङ वाङाकाय।

तर युहन्‍नाइ ओउमयकाय तोआथास,

“अ नेरेउ रुको खलकलम!

‘परमेस्‍वरइ जाह्‍ङ्‍साखेओ न्‍यायसय बेनसा खाइनातह्‍य्‌नि’ त दाह्‍य्‌ति निङकाय सुइ स्‍यान्‍‍‍‍तेआकाय?

८ निङइ दोङ्‌सिले ल-लयको पापकाय चिति फेआक्‍तिको लयको मन परमेस्‍वरकताङ द्‍यान्‍‍‍तेनानि त खेया,

ओउ अनुसारले वाह्‍न।

तर ‘नि अब्राहामको सन्‍‍‍‍तान खेनातहि’ त दाह्‍या भन्‍‍‍दयहाङ निङ बेन्‍‍‍नातहि त म्‍हर्‌लाम।

निङकाय ङाइ तोनेनाङ्‍स,

परमेस्‍वरइ इ बाङलमसयमा अब्राहामको लागि सन्‍‍‍‍तान नाताक्‍सा खाइसास्‍याउना।

९ रुतहाङसयले ओल्ताक्‍साकाय सिङको तुङहाङ वसराय अउति खायो मुना।

पेतो साय साइमालो जुदा सिङकाय ओल्‍ति म्‍हेहाङ काति वाइनानि।”

१० “ओउतखेया,

निइ दोह हाइसा परना?”

त दाह्‍य्‌ति मान्‍तालमइ युहन्‍नाकाय ह्‍वताकानि।

११ ओउ त्याङा,

“यदि निङकुस निसज्‍यो लावनाय मुना त खेया,

यातज्‍योमा नामालोलमकाय बइनु।

र यदि निङकुस प्रसस्‍त जेगालम मुना त खेया,

योङक्रायोलमकाय बइनु।”

१२ तिरो लेओ मान्‍तालममा बप्‍तिस्‍मा लेलाङ वाङाकाय र युहन्‍नाकाय ह्‍वताकानि,

“गुरु,

निइखे दोह हाइसा परनाङ्‍सु त?”

१३ “सरकारइ तोओसय नातो तिरो लेलाम” त दाह्‍य्‌ति युहन्‍ना त्‍याङा।

१४ सिपाहिलमइमा ओउकाय ह्‍वताकानि,

“निइ दोह जाह्‍ङ्‍सा परना त?”

युहन्‍नाइ ओउमयकाय तोआथास,

“कर जाह्‍ङ्‌ति अथबा अरुकाय स्‍याताहा नोति सुकुसमा थेपो लेलाम।

बरु लयको तलब ह्‍येउमात त्‍याक्नु।”

१५ मान्‍तालम मुक्‍ति बइसास्‍यावो ख्रिस्‍‍तकाय ल्‍युह्‍ङ्‌तिमुओ खेइतो अनि ओउमयइ लयमयको ल्‍हुङतुकहाङ “युहन्‍नाले ख्रिस्‍‍त खेना या?”

त म्‍हरधय खेइतो।

१६ ओउत चिति युहन्‍नाइ जुदाकाय तोआथास,

“लउ,

ङाइपाय निङकाय तिःको बप्‍तिस्‍मा बइनेनाङ्‍‍‍‍स,

तर ङासय ताह्‍ङो यातचाक वाङसास्‍याउधय मुना।

ङापाय ओउको जुताको तुनुला फास्‍‍सामा ज्‍योङल।

ओउइ निङकाय पबित्र ग्‍वालाम र म्‍हेइ बप्‍तिस्‍मा बइसास्‍याउना।

१७ परमेस्‍वरको अन्‍न क्रापो रा ओउइ लयको क्रुतइ चुम्‍सास्‍यावो मुना,

क्रापाक्‍तिको पेओ अन्‍नलमखे भकारिहाङ त्‍युह्‍म्‌सास्‍याउना,

तर पेमालो रोकलमखे गलमा म्हेत्मालो म्‍हेहाङ काति फुति वाइसास्‍याउना।”

१८ युहन्‍नाइ नातो अर्‌थिलम बइधय ओउमयकाय नातो तरिकासय परमेस्‍वरको पेओ समचार प्रचार जाह्‍ङाकान।

१९ राजा हेरोद एन्‍तिपासइ लयको हउ कमा हेरोदियासकाय लयको माचा जाह्‍ङोझ्‍यान्‍‍‍ते युहन्‍नाइ ओउकाय थत्‍ति जानाकान र ओउको जुदा पापलममा छ्‍यान्‍ति बयाकान।

२० ओउत चिति हेरोदइ युहन्‍नाकाय झेलकनहाङ कुङ्‌ति झन पेमालो काम जाह्‍ङाकान।

येसुको बप्‍तिस्‍मा

(मति ३:१३-१७; मर्‌कुस १:९-११; युहन्‍ना १:३२-३४)

२१ यातदिन जुदा मान्‍तालमइ बप्‍तिस्‍मा लेधय जाह्‍ङ्‍धार्‌ना येसुइमा बप्‍तिस्‍मा लेसास्‍यावा।

जब येसुइ प्राथना जाह्‍ङ्‍सास्‍याउधय खेतो,

फेलबाङ फोला,

२२ र पबित्र ग्‍वालाम धुकुर वाःको रुप थाङ्‌ति ओउकहाङ ग्‍ल्‍युह्‍ङ्‌ति वाङा।

अनि लाङकासय एतदाह्‍य्‌ति हाउनय वाङा,

“नाङ ङाको राप्‍तो चो ते खेना।

ङा नाङकुस आन म्रोति मुनाङ।”

येसु ख्रिस्‍‍तको आइकान-तोकानलम

(मति १:१-१७)

२३ जब येसुइ लयको पेओ समचार प्रचार जाह्‍ङ्‍सा थाल्‍सास्‍यावा,

ओउको उमेर तिस बर्‌सच्‍युक स्‍यावो खेतो।

मान्‍तालमइ योसेफकायले येसुको आपा त म्‍हरितो,

योसेफ एलिको चो खेतो,

२४ एलि मत्‍तातको चो,

मत्‍तात लेबिको चो,

लेबि मल्किको चो,

मल्कि यान्‍‍‍नाको चो,

यान्‍‍‍ना योसेफको चो,

२५ योसेफ मत्‍ताथियासको चो,

मत्‍ताथियास आमोसको चो,

आमोस नहुमको चो,

नहुम इसलिको चो,

इसलि नग्‍गयको चो,

२६ नग्‍गय माथको चो,

माथ मत्‍ताथियासको चो,

मत्‍ताथियास सेमिनको चो,

सेमिन योसेखको चो,

योसेख योदाको चो,

२७ योदा योआननको चो,

योआनन रेसाको चो,

रेसा यरुबाबेलको चो,

यरुबाबेल सालतियलको चो,

सालतियल नेरिको चो,

२८ नेरि मल्किको चो,

मल्कि अद्‌दिको चो,

अद्‌दि कोसामको चो,

कोसाम एलमादमको चो,

एलमादम एरको चो,

२९ एर यहोसुको चो,

यहोसु एलिएजरको चो,

एलिएजर योरिमको चो,

योरिम मत्‍तातको चो,

मत्‍तात लेबिको चो,

३० लेबि सिमियोनको चो,

सिमियोन यहुदाको चो,

यहुदा योसेफको चो,

योसेफ योनानको चो,

योनान एल्‍याकिमको चो,

३१ एल्‍याकिम मलेआको चो,

मलेआ मिन्‍‍‍नाको चो,

मिन्‍‍‍ना मत्‍ताथाको चो,

मत्‍ताथा नातानको चो,

नातान दाउदको चो,

३२ दाउद यिसयको चो,

यिसय ओबेदको चो,

ओबेद बोअजको चो,

बोअज सल्‍मोनको चो,

सल्‍मोन नहसोनको चो,

३३ नहसोन अम्‍मिनादाबको चो,

अम्‍मिनादाब एदमिनको चो,

एदमिन आरामको चो,

आराम हेसरोनको चो,

हेसरोन फारेसको चो,

फारेस यहुदाको चो,

३४ यहुदा याकुबको चो,

याकुब इसाकको चो,

इसाक अब्राहामको चो,

अब्राहाम तेरहको चो,

तेरह नाहोरको चो,

३५ नाहोर सरुगको चो,

सरुग रेउको चो,

रेउ पेलेगको चो,

पेलेग एबेरको चो,

एबेर सेलहको चो,

३६ सेलह केनानको चो,

केनान अर्‌पछेदको चो,

अर्‌पछेद सेमको चो,

सेम नोआको चो,

नोआ लेमेखको चो,

३७ लेमेख मतुसेलहको चो,

मतुसेलह हनोकको चो,

हनोक येरेदको चो,

येरेद महलालेलको चो,

महलालेल केनानको चो,

३८ केनान एनोसको चो,

एनोस सेतको चो,

सेत आदमको चो,

र आदमखे परमेस्‍वरको चो खेना।

a 

३:१ हेरोद एन्‍तिपास येसु नासास्‍याउधार्‌ना यहुदिहाङ राज्‍य जाह्‍ङो हेरोद एन्‍तिपास त तोओखे राजा हेरोदको चो खेना।

दुस्‍‍त सय्‍तानइ येसुकाय फसाउसा बोङो

(मति ४:१-११; मर्‌कुस १:१२-१३)

४

१ येसु पबित्र ग्‍वालामइ भरपुर स्‍याउति यर्‌दन खोलासय द्‍याह्‍न्‌सास्‍यावा।

पबित्र ग्‍वालामइ ओउकाय सुमा याक्‍मालो थाउताङ आःलाथय।

२ ओहाङ दुस्‍‍त सय्‍तानइ येसुकाय चालिस दिनसम्‍म पापहाङ फसाउसाको लागि परिछ्‍या जाह्‍ङाकान।

ओउ चालिस दिनसम्‍म येसुइ दोह्‍मा जेसास्‍याउल,

ओउतझ्‍यान्‍ते चालिस दिन पुत्‍तोकहाङ येसु आन योङक्राइसास्‍यावा।

३ ओउबेलाहाङले दुस्‍‍त सय्‍तानइ येसुकाय तोआथय,

“नाङ दोङ्‌सिले परमेस्‍वरको चो खेसास्‍याउना त खेया,

इ बाङकाय लाङ स्‍याउपा त दाह्‍य्‌ति हुकुम जाह्‍ङ्‍सास्‍याउपा।”

४ येसु त्याङ्‍सास्‍यावा,

“धर्‌मसास्‍‍त्रहाङ लेखओ मुना,

‘मान्‍ता जेगाइ मात्र स्‍याक्‌ल।’”

५ ओहाङसयको दुस्‍‍त सय्‍तानइ येसुकाय यासो वारको च्‍योहाङ आःलाथय र मिकको यातय प्रिङहाङ ल्‍हाउदयबाङको जुदा राज्‍यलम छ्‍यानाथय।

६ अनि दुस्‍‍त सय्‍तानइ तोआथय,

“ङाइ नाङकाय इ राज्‍यको राजा र इ जुदा धन-सम्‍पतिको मालिक जाह्‍ङ्‍सा खाइनेनाङ,

धइतिदाह्‍य्‌सा इ जुदा थोकलम ङाको हकहाङ मुना र ङाइ सुकाय झाक्नाङ,

ओउकाय बइसा खाइनाङ।

७ यदि नाङइ ङाकाय सेवतेनाचि त खेया,

इ जुदा थोकलम नाङकोले स्‍याउना।”

८ येसुइ जवाफ बइसास्‍यावा,

“धर्‌मसास्‍‍त्रहाङ लेखओ मुना,

‘नाङइ लयको प्रभु परमेस्‍वरकाय सेवउ र ओउकाय मात्र मान जाह्‍ङु।’”

९ अनि दुस्‍‍त सय्‍तानइ येसुकाय यरुसलेमताङ आःलाथय र परमेस्‍वरको मन्‍दिरको च्‍योहाङ गमाक्‍तिको येसुकाय तोआथय,

“नाङ दोङ्‌सिले परमेस्‍वरको चो खेतेना त खेया,

नाङ इहाङसय काम्ःताङ ज्‍योस्‍सास्‍याउपा।

१० धइतिदाह्‍य्‌सा धर्‌मसास्‍‍त्रहाङ लेखओ मुना,

‘नाङकाय ओमपाइति गम्‍साकाय परमेस्‍वरइ लयको लाङकादुतलमकाय आग्‍या जाह्‍ङ्‍सास्‍याउना।’

११ अनि एतमा तोओ मुना,

‘नाङको दोम बाङहाङ थुङ्‌ति चोत स्‍याउलाम त दाह्‍य्‌ति ओउमयइ नाङकाय क्रुत-क्रुतहाङले त्‍याक्‍तेना।’”

१२ तर येसुइ ओउ दुस्‍‍त सय्‍तानकाय तोसास्‍यावा,

“धर्‌मसास्‍‍त्रहाङ एतमा तोओ मुना,

‘नाङइ लयको प्रभु परमेस्‍वरकाय परिछ्‍या जाह्ङ्‍जेलाम।’”

१३ जब दुस्‍‍त सय्‍तानइ येसुकाय पापहाङ फसाउसाकाय नातो किसिमसय परिछ्‍या जाह्‍ङ्‌तिभ्‍‍‍याआ,

अनि अरु मउका दोमाच्‍युक सम्‍मकाय फेति पाह्‍या।

गालिल छेत्रहाङ येसुको काम सुरु

(मति ४:१२-१७; मर्‌कुस १:१४-१५)

१४ पबित्र ग्‍वालामको जिङ दोति,

येसु गालिलताङ द्‍याह्‍न्‌सास्‍यावा।

येसुको बारेहाङ वेताङ-ङोइताङ जुदा थाउहाङ भयभय त स्‍यावा।

१५ येसुइ सभाकिमलमहाङ स्‍यान्‍‍‍सास्‍यावा र जुदा मान्‍तालमइ येसुको प्रसङ्‍सा जाह्ङाकानि।

नासरतको मान्‍तालमइ येसुकाय ङ्‍हाम्‍मालो

(मति १३:५३-५८; मर्‌कुस ६:१-६)

१६ येसु लय हुर्‌कओ नासरत त तोओ सहरताङ आल्‍सास्‍यावा,

र सादाकोलेखाले यहुदि धोओ दिन सभाकिमहाङ आल्‍सास्‍यावा अनि धर्‌मसास्‍‍त्र पह्रसाकाय चिङसास्‍यावा।

१७ र यसय्‍या अगमबक्‍ताइ लेखओ किताप येसुकाय पह्रसा बयाकानि।

येसुइ किताप फोल्‍सास्‍यावा र एत लेखओ कुरा त्‍याल्ति पह्रसास्‍यावा—

१८ “प्रभु परमेस्‍वरको ग्‍वालाम ङाकहाङ मुना,

धइतिदाह्‍य्‌सा गरिबलमकाय परमेस्‍वरको पेओ समचार प्रचार जाह्‍ङ्‌साकाय परमेस्‍वरइ ङाकाय छ्‍युह्‍ङ्‍सास्‍यावो मुना।

झेलकनहाङ कुङ्‌तिगमोलमकाय बेनताक्‍सा,

मिक च्‍यउमालोलमकाय च्‍यउताक्‍सा,

अत्‍याचारहाङ परओलमकाय स्‍‍वतन्‍‍‍त्र जाह्‍ङ्‍सा,

१९ र प्रभु परमेस्‍वरको चोङाइसिओ दिनको घोसना जाह्‍ङ्‍साकाय,

परमेस्‍वरइ ङाकाय ल्‍होक्‍सास्‍यावो मुना।”

२० ओहाङसयको येसुइ किताप बन्‍‍‍दा जाह्‍ङ्‌ति द्‍यान्‍ति बयाक्‍तिको च्‍युङसास्‍यावा।

सभाकिमहाङ मुओ जुदा मान्‍तालमइ येसुकाय ताङ्‌ति योतिमुओ खेइतो।

२१ अनि येसुइ ओउमयकाय तोसास्‍यावा,

“तेन निङइ ङाकसय सायो धर्‌मसास्‍‍त्रको इ कुरा पुतो मुना।”

२२ जुदा मान्‍तालमइ येसुको प्रसङ्‍सा जाह्‍ङाकानि।

अनुग्रहइ भरपुर स्‍यावो येसुको नोराय साइति ओउमय ग्‍याह्‍ङाकाय।

“दोह इपाय योसेफको चो खेल र?”

त दाह्‍य्‌ति ओउमय नोआकाय।

२३ अनि येसुइ ओउमयकाय तोसास्‍यावा,

“द्‍याह पक्‍कामा निङइ ङाकाय इ आहान तोतेनानाङ्‍स,

‘अ बइदाङ्‌गि,

नाङ लयकाय स्‍याक्‍ताक्‍स।’

निङइ ङाकाय तोतेनानाङ्‍स,

‘कफर्‌नहुमहाङ जाह्‍ङोलेखा लयको सहरहाङमा ग्‍याह्‍ङ्‌सिओ काम जाह्‍ङु।’”

२४ येसुइ फेरि तोसास्‍यावा,

“दोङ्‌सिले ङाइ निङकाय तोनेनाङ्‍स,

सु अगमबक्‍ताकायमा लयको गाउ-थाउको मान्‍तालमइ पेतो ङ्‍हाम्‍निलि।

२५ ङाको नोराय साइनु,

दोङ्‌सिले एलियाको पालाहाङ सुम बर्‌स छ महिनासम्‍म तिः वामात ताह्‍ङो अनिकाल स्‍यावो खेतो।

ओउबेला इस्राएलहाङ पाचा सिओ राङ्‌गि मोम्‍चोलम नातो खेइतो।

२६ तर परमेस्‍वरइ एलियाकाय ओउ यहुदि राङ्‌गि मोम्‍चोलमकाय सहयोग जाह्‍ङ्‍लाङ ल्होक्‍सास्‍याउल।

परमेस्‍वरइ ओउकाय इस्राएल बाहिर सिदोन छेत्रको सारपत गाउहाङ याको यहुदि खेमालो यातचाक राङ्‌गि मोम्‍चोकाय सहयोग जाह्‍ङ्‍लाङ ल्‍होक्‍सास्‍यावा।

२७ ओउतले एलिसा अगमबक्‍ताको पालाहाङ इस्राएलहाङ नातो कोह्‍र्‌इ ङायो यहुदि मान्‍तालम खेइतो।

तर एलिसाइ ओउमयमध्‍ये सुकायमा स्‍याक्‍ताकुलु।

ओउइ सिरिया देसको यहुदि खेमालो नामान त मय्‍ङ्‍ओ मान्‍ताकाय मात्र स्‍याक्‍ताकाकान।”

२८ इ कुरा साइति सभाकिमहाङ मुओ मान्‍तालम आन रिस वाङाकाय।

२९ ओउमय चिङाकाय,

येसुकाय लम्ःति गाउसय बाहिर ग्ल्युनाकानि।

ओउमयको ओउ गाउखे दान्‍‍‍दाहाङ खेतो र ओउमयइ येसुकाय वारको च्‍योसय काम्ःताङ क्‍लाति ल्‍होक्सा बोङाकानि।

३० तर येसुखे नातो मान्‍तालमको पिसुलुङसय बेनति लयको ल्‍यामताङ पाह्‍य्‌सास्‍यावा।

लानइ ङायो मान्‍ता स्‍याको

(मर्‌कुस १:२१-२८)

३१ ओहाङसयको येसु गालिल छेत्रको काःम्‍खा कफर्‌नहुम त तोओ सहरहाङ आल्‍सास्‍यावा,

अनि यहुदि धोओ दिनहाङ येसुइ मान्‍तालमकाय स्‍यान्‍सास्‍याउतो।

३२ येसुको स्‍यानराय साइति ओउमय ग्‍याह्‍ङाकाय,

धइतिदाह्‍य्‌सा येसुइ ओउमयकाय अधिकारकुसि स्‍यान्‍सास्‍याउतो।

३३ सभाकिमहाङ यातचाक असुद्‍ध लानइ ङायो मान्‍ता खेतो।

ओउ मान्‍ताइ हिह्‌ति एत दाह्‍या,

३४ “अ नासरतको येसु,

नाङइ निकाय दोह हाइसा बोङो र?

दोह नाङ निकाय म्‍हेत्‍ताक्‌लाङ वाङसास्‍यावो या?

ङाइ नाङकाय चिनेनाङ— नाङपाय परमेस्‍वरइ ल्‍होक्‍सास्‍यावो पबित्र जनले खेसास्‍याउना!”

३५ अनि येसुइ ओउ लानकाय थत्‍ति तोसास्‍यावा,

“आसिमात मुअ र इ मान्‍ताकसय ग्‍ल्‍युह्‍ङ्‌ति पाह्‍य!”

ओउ मान्‍ताकाय जुदाको ङ्‍हाहाङले प्लाह्‍ताकाक्‍तिको लान ग्‍ल्‍युह्‍ङ्‌ति क्रवा,

तर ओउ मान्‍ताकाय दोह चोतलममा स्‍याउल।

३६ जुदा मान्‍तालम ग्‍याह्‍ङ्‌ति लयमय नोकायाकाय,

“गतताह्‍ङो नोराय खेचा?

पेमालो लानलमकायमा अधिकार र जिङकुसि हुकुम जाह्‍ङ्‍सास्‍याउना,

र ओउइ रुन्‍‍‍नाबितिक लानलममा ग्‍ल्‍युह्‍ङ्‌ति क्रउनय!”

३७ अनि कफर्‌नहुम छेत्रको जुदा गाउको वेताङ-ङोइताङ येसुको बारेहाङ भयभय त स्‍यावा।

येसुइ नातो मान्‍तालमकाय स्‍याक्‍ताक्‍सास्‍यावो

(मति ८:१४-१७; मर्‌कुस १:२९-३४)

३८ सभाकिमसय ग्‍ल्‍युह्‍ङ्‌ति येसु सिमोनको किमहाङ आल्‍सास्‍यावा।

ओउबेलाहाङ सिमोनको आइ अयोइ एङ्‌तिमुओ खेतो र किमको मान्‍तालमइ “ओउकाय स्‍याक्‍ताक्‍ति बइसास्‍याउपाना” त दाह्‍य्‌ति येसुकाय सेवति तोआकानि।

३९ येसुइ ओउको द्‍याङ्‍तो आल्‍ति अयोकाय रुन्‍सास्‍यावा अनि ओउ मोम्चो स्‍याका र चिङ्‌ति ओउमयको सेवा जाह्‍ङ्‍सा फाङाकान।

४० न्‍‍‍याम याह्‍सा बेलाहाङ मान्‍तालमइ नातो खालको बिरामिलमकाय येसुकहाङ वानाकानि।

येसुइ ओउमयकाय क्रुत झाम्ति जुदाकाय स्‍याक्‍ताक्‍सास्‍यावा।

४१ नातो मान्‍तालमकसय लानलममा एत दाह्‍य्‌धय हिह्‌ति ग्‍ल्‍युह्‍ङाकाय,

“नाङपाय परमेस्‍वरको चोले ते खेसास्‍याउना!”

तर येसुइ ओउ लानलमकाय जुगाङमा नोसा बयुलु,

धइतिदाह्‍य्‌सा येसुपाय मुक्‍ति बइसाखेओ ख्रिस्‍‍तले खेसास्‍याउना त दाह्‍य्‌ति ओउमयइ चिनितो।

सभाकिमहाङ येसुइ स्‍यान्‍‍‍सास्‍यावो

(मर्‌कुस १:३५-३९)

४२ न्‍‍‍याम थोङापछि येसु सुमा नामालो एकान्‍त थाउताङ आल्‍सास्‍यावा।

मान्‍तालम येसुकाय बोङ्‌ति ओहाङ दाहाकाय।

येसुकाय क्रुसापछि ओउमयइ “निकाय फेति पाह्‍य्‌जेलाम” त दाह्‍य्‌ति गम्‍सा बोङाकानि।

४३ तर येसुइ ओउमयकाय तोसास्‍यावा,

“ङाइ परमेस्‍वरको राज्‍यको पेओ समचार अरु थाउहाङमा प्रचार जाह्‍ङ्‍सा परनाङ,

धइतिदाह्‍य्‌सा इको लागिले परमेस्‍वरइ ङाकाय ल्‍होक्‍सास्‍यावो खेना।”

४४ अनि येसुइ यहुदिया छेत्रको सभाकिमलमहाङ आल्‍ति प्रचार जाह्‍ङ्‍सास्‍यावा।

येसुको ङ्‍हाको चेलालम

(मति ४:१८-२२; मर्‌कुस १:१६-२०)

५

१ यातदिन येसु गनेसरेत त तोओ गालिलको दुह्‍मान तिःको किनारहाङ चिङ्‌ति मुसास्‍याउधार्‌ना,

नातो मान्‍तालम परमेस्‍वरको आखर साइलाङ न्‍हेङ्‍काइतोसम्‍म वाङाकाय।

२ येसुइ दुह्‍मान तिःको किनारहाङ निसज्‍याङ दोङगा च्‍यउसास्‍यावा,

ङाः वारोलमखे दोङगा फेति लयको लाःङलम हुर्‌धय खेइतो।

३ यातज्‍याङ दोङगाखे सिमोनको खेतो।

येसु ओउको दोङगाहाङ लह्‍न्‌ति दोङगाकाय तिःताङ मइतोकाय धुसु त दाह्‍य्‌ति सिमोनकाय तोसास्‍यावा,

ओहाङसयको दोङगाहाङ च्‍युङ्‌ति मान्‍तालमकाय स्‍यान्‍‍‍सास्‍यावा।

४ स्‍यान्‍तिभ्‍‍याआक्‍तिको,

“दोङगाकाय बल ज्‍युह्‍मो तिःताङ लातु,

अनि ङाः चुम्साकाय नाङको लाःङ वारु” त दाह्‍य्‌ति येसुइ सिमोनकाय तोसास्‍यावा।

५ एत साइति सिमोनइ येसुकाय तोआकान,

“गुरु,

निइपाय याह्‌दिङभरि लाःङ वारालाङ्‍सु र यातज्‍यो ङाः मा ङाइङुसुलु।

तर नाङइ तोसास्‍यावोझ्‍यान्‍‍‍ते ङाइ लाःङ वार्‌नाङ।”

६ जब ओउमयइ लाःङ वाराकानि अनि ओउमयइ नातो ङाः ङास्‍‍ताकाकानि र ओउमयको लाःङले क्रेत्सा लागआ।

७ अनि ओउमयइ अर्‌को दोङगाहाङ मुओ होयालमकाय क्वाल्ति गोहाराकानि।

ओउमय वाङाक्‍तिको ङाः त्‍यालाकानि अनि निसज्‍याङ दोङगामा ङाःइ ब्‍लिङा र ओउमय ज्‍युप्सा लागआकाय।

८ एत च्‍यउति सिमोन पत्रुसइ येसुको दोमहाङ खुङ्‌ति सेवति तोआकान,

“प्रभु,

ङा पापि मान्‍ता खेनाङ,

ङाकसय लोक्‍तोले मुसास्‍याउपाना!”

९ धइतिदाह्‍य्‌सा उच्‍युक नातो ङाः लाःङहाङ ङासोझ्‍यान्‍‍‍ते सिमोन र ओउको होयालम ग्‍याह्‍ङाकाय।

१० र सिमोनकुस ब्रक काम जाह्‍ङो जबदियाको चोनिस याकुब र युहन्‍नामा आन ग्‍याह्‍ङाकाच।

येसुइ सिमोनकाय तोसास्‍यावा,

“रइलाम!

द्‍याह्‍हाङसय नाङइ ङाः खेल,

तर मान्‍तालमकायखे हुम्‍ति ङाको चेला जाह्‍ङ्‍लाङ वान्‍‍‍तेनउ।”

११ एत साइबति ओउमयइ दोङगाकाय तिःको किनारहाङ तानति वान्‍ति गमाकानि अनि जुदा थोकलम फेआक्‍तिको येसुकाय गुह्‍ल्‌ति वाहाकाय।

येसुइ कोह्‍र्‌इ ङायो मान्‍ताकाय स्‍याक्‍ताक्‍सास्‍यावो

(मति ८:१-४; मर्‌कुस १:४०-४५)

१२ यातबेला येसु गालिलको यातज्‍याङ गाउहाङ दाह्‍सास्‍यावो खेतो र ओउ गाउहाङ यातचाक कोह्‍र्‌इ ङायो मान्‍तामा खेतो।

येसुकाय च्‍यउति ओउ मान्‍ताइ येसुको दोमहाङ खुङ्‌ति एतदाह्‍य्‌ति सेवति तोआकान,

“प्रभु,

यदि नाङ चाहसास्‍याउना त खेया,

ङाकाय स्‍याक्‍ताक्‍ति सुद्‍ध जाह्‍ङ्‍साa खाइतेनाचि!”

१३ येसुइ ओउकाय क्रुतइ धिन्‍ति तोसास्‍यावा,

“ङा चाहनाङ,

नाङ पेतो स्‍याक्‍तेपा।”

अनि रेह्‍न्‌तोले ओउको कोह्‍र्‌चा स्‍याका।

१४ ओहाङसयको येसुइ ओउकाय दर्‌कति तोसास्‍यावा,

“लउ,

इ कुरा सुकायमा तोलाम,

बरु पुजारिकहाङ आल्‍ति लयकाय छ्‍यान्‍‍‍स र मोसाइ बयो नेम कानुनहाङ तोओलेखा भोक बयु र जुदा मान्‍तालमइ नाङ स्‍याक्‍ति सुद्‍ध स्‍यावो कुरा चिपानानि।”b

१५ तर ओउ दिनहाङसय झन येसुको बारेहाङ वेताङ-ङोइताङ भयभय त स्‍यावा अनि झन नातो मान्‍तालमको हुल येसुको स्‍यानराय साइलाङ र ल-लयको रोगसय स्‍याक्‌लाङ वाङाकाय।

१६ तर येसुखे सुमा नामालो एकान्‍‍‍त थाउहाङ आल्‍ति प्राथना जाह्‍ङ्‍सास्‍याउतो।

येसुइ कुइच्‍या मान्‍ताकाय स्‍याक्‍ताक्‍सास्‍यावो

(मति ९:१-८; मर्‌कुस २:१-१२)

१७ यातदिन येसुइ मान्‍तालमकाय स्‍यान्‍‍‍सास्‍याउधय खेतो,

यरुसलेम सहरसय अनि गालिल र यहुदिया छेत्रको जुदा गाउलमसय,

फरिसिलम र धर्‌मगुरुलममा वाङ्‌ति येसुको द्‍याङ्‍तो च्‍युङ्‌तिमुओ खेइतो।

येसुकुस बिरामिलमकाय स्‍याक्‍ताको प्रभु परमेस्‍वरको जिङ खेतो।

१८ मान्‍तालमइ यातचाक वाह्‍सा खाइमालो कुइच्‍या बिरामिकाय एनो न्‍‍‍हापहाङले लात्‍ति वानाकानि,

र ओउमयइ ओउ बिरामिकाय भित्र येसुकहाङ आःल्सा बोङाकानि।

१९ तर नातो मान्‍तालमको हुल मुओझ्‍यान्‍‍‍ते,

ओउमय येसुकहाङ दाह्‍सा ल्‍यामले दोइलि।

ओउतझ्‍यान्‍ते ओउमयइ बिरामिकाय किमको त्‍याःउसय लेङो छानाहाङ आःलाकानि र छाना भोह्‍लाक्‍तिको ओउसयले बिरामिकाय एनो न्‍‍‍हापदोहि ओम्‌त येसुको ङ्‍हाहाङ क्‍लाआकानि।

२० ओउ मान्‍तालमको उच्‍युक ताह्‍ङो बिस्‍वास च्‍यउति येसुइ बिरामिकाय तोसास्‍यावा,

“होया,

नाङको पापलम छेमा स्‍यावो मुना।”

२१ येसुइ तोसास्‍यावो इ कुरा साइति धर्‌मगुरुलम र फरिसिलम लयमय नोकायाकाय,

“पाप छेमा जाह्‍ङ्‍साकाय परमेस्‍वरबाहेक अरु सुइमा खाइनिलि!

परमेस्‍वरको अपमान जाह्‍ङ्‍सा इ मान्‍ता सु खेना र?”

२२ ओउमयको ल्‍हुङतुकको कुरा चिति येसुइ तोसास्‍यावा,

“निङ धइति लयको ल्‍हुङतुकहाङ ओउत म्‍हर्‌तेनय?

२३ ओउ कुइच्‍या मान्‍ताकाय ‘नाङको पापलम छेमा स्‍यावा’ त तोसा र ‘चिङ्‌ति वाह’ त तोसाहाङ गाउखे सजिलो स्‍याउना?

२४ तर ङा,

मान्‍ताको चोकाय इ ल्‍हाउदयबाङहाङ मान्‍ताको पाप छेमा जाह्‍ङ्‍सा अधिकार मुना त दाह्‍यो प्रमान ङाइ निङकाय बइनेनाङ्‍स।”

अनि येसुइ ओउ कुइच्‍या बिरामिकाय तोसास्‍यावा,

“ङाइ नाङकाय तोनेनाङ,

द्‍याह नाङ चिङ र लय एनो न्‍‍‍हाप लात्‍ति किम पाह्‍य।”

२५ ओउ मान्‍ता ओउमय जुदाको ङ्‍हाहाङ रेह्‍न्‌तोले चिङा र लयको न्‍‍‍हाप लात्‍ति परमेस्‍वरको प्रसङ्‍सा जाह्ङ्‍धय किम पाह्‍या।

२६ ओउमय जुदाले आन जोक्‍तो ग्‍याह्‍ङाकाय!

आन जोक्‍तो रइति ओउमय एतदाह्‍य्‌ति परमेस्‍वरको प्रसङ्‍सा जाह्ङ्‍धय तोआकानि,

“तेन निइपाय गतताह्‍ङो ग्‍याह्‍ङ्‍‍‍‍सिओ कुरा च्‍यवातह्‍य्‌नि!”

येसुइ लेबिकाय गोत्‍सास्‍यावो

(मति ९:९-१३; मर्‌कुस २:१३-१७)

२७ ओहाङसयको येसु बाहिरताङ आल्धय मुसास्‍याउधार्‌ना येसुइ लेबिc त मय्‍ङ्‍ओ यातचाक तिरो लेओ मान्‍ताकाय तिरो लेओ थाउहाङ च्‍युङ्‌तिमुओ च्‍यउसास्‍यावा।

येसुइ ओउकाय तोसास्‍यावा,

“ङाकाय गुह्‍ल्‌ति वाङ।”

२८ अनि लेबि चिङा र जुदा थोकलम फेति येसुकाय गुह्‍ल्‌ति आला।

२९ ओहाङसयको लेबिइ येसुकाय लयको किमहाङ भोस बयाकान,

ओउ भोसहाङ नातो तिरो लेओ मान्‍तालम र अरु मान्‍तालममा खेइतो।

३० तर फरिसिलम र ओउमयको केहि धर्‌मगुरुलमइ काथ्‍‍‍‍याउधय येसुको चेलालमकाय तोआकानि,

“निङ धइति तिरो लेओ मान्‍ता र पापि मान्‍तालमकुस ब्रक मुति जेतेनानि?”

३१ येसुइ ओउमयकाय जवाफ बइसासास्‍यावा,

“बइदाङ्‌गिपाय सेल मान्‍ताकाय खेल,

तर बिरामि स्‍यावो मान्‍तालमकाय चाहना।

३२ ओउतले लयकाय धर्‌मि त म्हरोलमकाय खेल,

तर लयकाय पापि त चिति पस्‍ताप जाह्‍ङ्‍सा झाकोलमकाय ङा गोत्‍लाङ वाङो खेनाङ।”

उपाङको बारेहाङ प्रस्‍‍न

(मति ९:१४-१७; मर्‌कुस २:१८-२२)

३३ गच्‍युक मान्‍तालमइ येसुकाय तोआकानि,

“बप्‍तिस्‍मा बयो युहन्‍नाको चेलालम गलखेयामा उपाङ मुनय र प्राथना जाह्ङ्‍नानि अनि फरिसिलमको चेलालमइमा ओउतले जाह्ङ्‍नानि,

तर नाङको चेलालमखे जेति र तुङ्‌ति मात्र मुनय।”

३४ येसुइ ओउमयकाय जवाफ बइसास्‍यावा,

“निङइ बिह्‍याको भोसहाङ दुलाहाकुस वाङो मान्‍तालमकाय दोह्‍मा जेसा बइमात गम्‍तेनानि र?

पक्‍कामा गम्‍तेनिलि!

३५ तर एतताह्‍ङो दिनमा वाङना जब दुलाहा ओउमयकसय वेङ्‍ति पाह्‍य्‌ना अनि ओउमय उपाङ मुनय।”

३६ अनि येसुइ इ ल्हाकरायमा तोसास्‍यावा,

“सुइमा नया नाय क्रेत्‍ति पुरानो नाय काप्‍निलि।

यदि काप्‌याकायमा,

नया नायमा बिग्रना र नया कापोमा पुरानो नायकुस ब्राङल।

३७ र सुइमा धाकसायको नया ङोओ तिः पुरानो छालाको स्‍‍योङथोङहाङ गम्‍निलि।

यदि गम्‍नानि त खेयाकायमा,

स्‍‍योङथोङd पक्‍ना र ङोओ तिः म्‍होक्‍ति वाइना।

३८ ओउतझ्‍यान्‍ते धाकसायको नया ङोओ तिःखे नया छालाको स्‍‍योङथोङहाङले गम्‍सा परना।

३९ र सुइमा धाकसायको पुरानो ङोओ तिः तुङबति धाकसायको नया ङोओ तिः तुङसा झाकिलि।

‘पुरानो ङोओ तिःखे न्‍‍‍युम्तो मुना’ त ओउमय दाह्‍य्‌नय।”

a 

५:१२ स्‍याक्‍ताक्‍ति सुद्‍ध जाह्‍ङ्‍सा यहुदि धार्‌मिक नेम कानुन अनुसार कोह्‍र्‌इ ङायो मान्‍ताखे असुद्‍ध स्‍याउतो। ओउतताह्‍ङो रोगइ ङायो मान्‍ता मन्‍दिरहाङ पोक्‍सा र अरु रोग नामालो मान्‍तालमकाय धिन्‍‍‍सामा स्‍यावाक्‌ल।

b 

५:१४ ओउतोक बेलाहाङ यदि कुनय यहुदि मान्‍ताकाय कोह्‍र्‌इ ङाइनउ त खेया ओउखे अरु सेल मान्‍तालमकुस ब्रक्‍त मुसा स्‍यावाक्‌ल। ओउकायखे गाउसय बाहिर मुताक्‍नितो। ओउ स्‍याका या स्‍याक्‌ल या त दाह्‍य्‌ति पुजारिइ मात्र जाचसा खाइनितो। यदि ओउ स्‍याक्‍ना त खेया, अरु सेल मान्‍तालमकहाङ आल्‍सासय ङ्‍हा, मोसाइ बयो नेम कानुन अनुसार भोक बइसा परतो (योनु लेबि १४:१-३२)।

c 

५:२७ लेबि लेबि त तोओखे मतिको अर्‌को मय्‍ङ खेना। धइतिदाह्‍य्‌सा ङ्‍हाको सताब्‍दिताङ यहुदि रितिहाङ न्‍‍‍हाङतोकाय दोङ मय्‍ङको होन्‍त अर्‌को मय्‍ङ प्रयोग जाह्‍ङ्‌नितो।

d 

५:३७ स्‍‍योङथोङ ओउतोक बेलाहाङ मान्‍तालमइ छालाको स्‍‍योङथोङ अथबा थइलोहाङ ङोओ तिःलम काति गम्‍नितो।

येसु यहुदि धोओ दिनको प्रभु खेसास्‍याउना

(मति १२:१-८; मर्‌कुस २:२३-२८)

६

१ यहुदि धोओ दिनहाङ येसु गहुङराङको ल्‍याम स्‍याउति आल्‍सास्‍याउधय खेतो।

येसुको चेलालमइ गहुङको बाला काह्‍उति क्रुतइ न्‍‍‍युत्‍ति जेसा लागआकाय।

२ ओउ च्‍यउति फरिसिलमइ येसुको चेलालमकाय ह्‍वताथास,

“धोओ दिनहाङ निको कानुनइ जाह्‍ङ्‍सा स्‍याउल त तोओ कामलम निङइ धइति जाह्‍ङ्‍तेनानि?”

३ येसुइ ओउमयकाय तोसास्‍यावा,

“राजा दाउद र ओउको होयालम योङक्रायो बेलाहाङ राजा दाउदइ दोह जाह्‍ङो खेतो निङ पह्रओ नाल?

४ ओउ परमेस्‍वरको किमभित्र पोका,

परमेस्‍वरकाय भेति बयो लाङ त्याल्ति जेआकान र होयालमकायमा जेसा बयाकान।

निको कानुन अनुसार पुजारिलमबाहेक अरु सुइमा ओउ लाङ जेसा स्‍यावाक्‌ल।”

५ अनि येसुइ नोराय द्‍युम्‍ताक्‍धय तोसास्‍यावा,

“ङा,

मान्‍ताको चो यहुदि धोओ दिनको प्रभु खेनाङ।”

यहुदि धोओ दिनहाङ प्रभुइ स्‍याक्‍ताक्‍सास्‍यावो

(मति १२:९-१४; मर्‌कुस ३:१-६)

६ फेरि अर्‌को यातज्‍याङ धोओ दिनहाङ येसुइ सभाकिमहाङ आल्‍ति स्‍यान्‍‍‍सास्‍यावा।

ओहाङ ङोइसय क्रुत सुह्‍यो मान्‍तामा खेतो।

७ केहि धर्‌मगुरुलम र फरिसिलमइ येसुकाय गाल बइसाकाय तुसलम बोङ्‍धय खेइतो,

ओउतझ्‍यान्‍ते येसुइ ओउ मान्‍ताको क्रुतकाय यहुदि धोओ दिनहाङ स्‍याक्‍ताक्‍नउ या त दाह्‍य्‌ति ओउमय योधय खेइतो।

८ तर ओउमयको मनको कुरा चिति येसुइ क्रुत सुह्‍यो मान्‍ताकाय तोसास्‍यावा,

“नाङ चिङ र इहाङ ङ्‍हा वाङ।”

रेह्‍न्‌तोले चिङ्‌ति ओउ मान्‍ता ङ्‍हाताङ आला।

९ अनि येसुइ ओउमयकाय तोसास्‍यावा,

“ङाइ निङकाय ह्‍वत्‍नेनाङ्‍स,

निको कानुनइ यहुदि धोओ दिनहाङ दोह जाह्‍ङ्‍सा पेतो स्‍याउना त दाह्‍य्‌ना?

पेओ जाह्‍ङु त तोनउ या पेमालो?

स्‍याक्‍ताकु त तोनउ या सातु?”

१० अनि येसुइ ओउमय जुदाकाय वेताङ-ङोइताङ योआक्‍तिको ओउ मान्‍ताकाय तोसास्‍यावा,

“नाङको क्रुत प्‍योताकु।”

ओउइ लयको क्रुत प्‍योआकास र स्‍याक्माआ।

११ एत च्‍यउति फरिसिलम र धर्‌मगुरुलम आन जोक्‍तो रिस वाङाकाय “द्‍याह निइ येसुकाय दोह हाइनि?”

त दाह्‍य्‌ति लयमय नोकायाकाय।

येसुइ बाह्रजना मुख्‍य चेलालमकाय छ्‍युह्‍ङ्‍सास्‍यावो

(मति १०:१-४; मर्‌कुस ३:१३-१९)

१२ ओउ समयहाङ येसु प्राथना जाह्‍ङ्‍साकाय वारको च्‍योताङ आल्‍सास्‍यावा र ओहाङ परमेस्‍वरकुस प्राथना जाह्‍ङ्‌ति याह्‌दिङभरि हुत्‍सास्‍यावा।

१३ जब न्‍‍‍याम स्‍याङा,

येसुइ लयको चेलालमकाय लयकताङ गोसास्‍यावा र ओउमयमध्‍ये बाह्रजनाकाय छ्‍युह्‍ङ्‍सास्‍यावा,

अनि ओउमयकाय मुख्‍य चेलालम त दाह्‍य्‌ति मय्‍ङ्‍सास्‍यावा—

१४ सिमोन (ओउकाय येसुइ पत्रुस त मय्‍ङ्‍सास्‍यावा) र ओउको हउ अन्‍द्रियास,

याकुब र युहन्‍ना,

फिलिप र बारथोलोमाइ,

१५ मति र थोमा,

अल्‍फयसको चो याकुब,

र सिमोन (ओउकाय देसभक्‍त त मा तोनितो),

१६ याकुबको चो यहुदा,

र यहुदा इस्‍‍करियोत,

ओउइ लोन्‍हे येसुकाय बिस्‍वासघात जाह्‍ङाकान।

येसुइ नातो मान्‍तालमकाय स्‍याक्‍ताक्‍सास्‍यावो

(मति ४:२३-२५)

१७ जब येसु मुख्‍य चेलालमकुस ब्रकले दान्‍‍‍दासय काम्ःताङ ग्‍ल्‍युह्‍ङ्‌ति वाङसास्‍यावा,

लयको अरु नातो चेलालमकुस येसु लेङो थाउहाङ चिङसास्‍यावा।

ओहाङ यहुदिया छेत्रको जुदा थाउसय र यरुसलेम सहरसय अनि ताह्‍ङो तिःको छेउहाङ परओ तुरोस र सिदोन छेत्रसय नातो मान्‍तालम वाङ्‌ति ओहाङ हुमो खेइतो।

१८ ओउमय येसुको स्‍यानराय साइलाङ र ल-लयको रोगलमसय स्‍याक्‌लाङ वाङो खेइतो।

पेमालो ग्‍वालामइ ङाइति दुख च्‍यवो मान्‍तालममा वाङाकाय र स्‍याकाकाय।

१९ जुदा मान्‍तालमइ येसुकाय धिन्‍‍‍सा बोङ्‌नितो,

धइतिदाह्‍य्‌सा जिङ येसुकसय बाहिर ग्‍ल्‍युह्‍ङ्‌ति वाङधय खेतो र ओउमय जुदाले स्‍याकितो।

चोङाइसितो र लिह्‌सितो

(मति ५:१-१२)

२० ओहाङसयको येसुइ लयको चेलालमकाय योति तोसास्‍यावा,

“निङ गरिबलम आन चोङाइजेन,

धइतिदाह्‍य्‌सा परमेस्‍वरको राज्‍य निङकोले खेना।

२१ निङ देङे योङक्रायोलममा चोङाइजेन,

धइतिदाह्‍य्‌सा निङ कोस्‍‍तेनय।

निङ देङे र्‌याओलममा चोङाइजेन,

धइतिदाह्‍य्‌सा निङ आसति नितेनय।

२२ “जब मान्‍तालमइ निङकाय ङा,

मान्‍ताको चोकाय बिस्‍वास जाह्‍ङोझ्‍यान्‍‍‍ते हेला जाह्‍ङ्‍तेनय,

इन्‍‍‍कार जाह्‍ङ्‍तेनय,

आन पेमातो तोतेनय,

र दुस्‍‍त त म्‍हर्‌ति निङकाय बेइजत जाह्‍ङ्‍तेनय त खेयाकायमा निङ आन झाक्‍ति चोङाइजेन।

२३ ओउबेलाहाङ आसति स्‍याह्‌ति चोङाइजेन,

धइतिदाह्‍य्‌सा निङको लागि लाङकाहाङ ताह्‍ङो इनाम गमो मुना।

ओउतहाइतिले निङको आइकान-तोकानलमइ उहिलेको अगमबक्‍तालमकायमा ओउतले सताउनितो।

२४ तर धिक्‍कार निङ देङे धनि स्‍यावोलमखे,

धइतिदाह्‍य्‌सा निङइ सुखको दिन दोति खायो मुना।

२५ धिक्‍कार निङ देङे कोसोलम,

धइतिदाह्‍य्‌सा निङ योङक्रायले स्‍याउतेनय।

धिक्‍कार निङ देङे निओलम,

धइतिदाह्‍य्‌सा निङइ दुख च्‍यउतेनानि र र्‌यातेनय।

२६ “धिक्‍कार,

जब जुदा मान्‍तालमइ निङको बारेहाङ लुङ्‍ति नोनय,

धइतिदाह्‍य्‌सा एतहाइतिले निङको आइकान-तोकानलमइमा स्‍याताहा अगमबक्‍तालमकाय लुङ्‌नितो।

बइरिकायमा राप्‍सा परना

(मति ५:३८-४८)

२७ “तर ङाको स्‍यानराय सायो निङकाय ङाइ तोनेनाङ्‍स,

लयको बइरिलमकाय राप्‍नु,

र लयकाय हेला जाह्‍ङोलमकाय पेतो जाह्‍ङ्‍नु,

२८ निङकाय प्रनोलमकाय आसिक बइनु,

र पेमातो जाह्‍ङोलमकाय प्राथना जाह्‍ङ्‍नु।

२९ यदि कुनय मान्‍ताइ नाङकाय यातज्‍याङ गेरहाङ प्र्‍याङ्‍तेना त खेया,

अर्‌को गेरमा हिल्‍ति त्‍याकु।

यदि कुनय मान्‍ताइ नाङको खकल्‍या आःल्‍नउ त खेया,

भोतोमा आःल्‍सा बयु।

३० निङकाय दोह थोकलम तेयामा जुदाकायले बइनु,

र जब निङको मालताल कुनय मान्‍तालमइ आःल्नानि,

आःलोलमकसय फेरि द्‍यान्‍ति तेलाम।

३१ अरुलमइ निङकाय गतहाइति ब्‍यबहार जाह्‍ङोते निङ झाक्‍तेनय,

ओउतले निङइमा अरुलमकाय जाह्‍ङ्‍नु।

३२ “यदि निङइ लयकाय रापोलमकाय मात्र राप्‍तेनानि त खेया,

निङकाय दोह फाइदा स्‍यावा र?

आखिर पापिलमइमा ता लयकाय रापोलमकाय ओउतले राप्‍नानि!

३३ फेरि लयकाय पेतो जाह्‍ङोलमकाय मात्र पेतो जाह्‍ङ्‍तेनानि त खेया,

निङकाय दोह फाइदा स्‍यावा र?

आखिर पापिलमइमा ता ओउतले जाह्ङ्‍नानि!

३४ यदि पाय्‍क्‌सा खायोकाय मात्र रिन बइतेनानि त खेया,

निङकाय दोह फाइदा स्‍यावा र?

आखिर पापिलमइमा ता पाय्‍क्‌सा खायो पापिलमकाय रिन बइनानि!

३५ ओउत खेल!

लयको बइरिलमकाय राप्‍नु र ओउमयकाय पेतो ब्‍यबहार जाह्‍ङ्‍नु,

र द्‍यान्‍ति बइपाताङ त म्‍हर्‌मात रिन बइनु।

ओउत जाह्‍ङ्‍तेनानि त खेया,

निङ ताह्‍ङो इनाम दोतेनय,

र निङ जुदासय ताह्‍ङो प्रभु परमेस्‍वरको सन्‍तान स्‍याउतेनय।

धइतिदाह्‍य्‌सा परमेस्‍वरइ बइगुनि र दुस्‍‍तकायमा योन्‍ति योसास्‍याउना।

३६ निङको लाङका आपा योनमय स्‍यावोलेखाले निङमा योनमय स्‍याउन।

अरुकाय न्‍याय जाह्‍ङ्‍लाम

(मति ७:१-५)

३७ “अरुकाय न्‍याय जाह्‍ङ्‍लाम,

अनि परमेस्‍वरइमा निङकाय न्‍याय जाह्‍ङ्‍तेइलि।

र अरुकाय गाल बइलाम,

अनि परमेस्‍वरइमा निङकाय गाल बइतेइलि।

अरुकाय छेमा बइनु,

अनि परमेस्‍वरइमा निङकाय छेमा बइसास्‍याउना।

३८ अरु मान्‍तालमकाय बइनु,

अनि परमेस्‍वरइ निङकायमा बइतेनय।

परमेस्‍वरइपाय निङ्ःति-निङ्ःति प्रसस्‍‍त मात्राहाङ झ्‍युइति बइसास्‍याउना।

गाउ नापइ अरुकाय बइतेनानि,

ओउ नापइले निङमा दोतेनय।”

३९ अनि येसुइ ओउमयकाय इ ल्हाकरायमा तोसास्‍यावा,

“यातचाक मिक च्‍यउमालोइ अर्‌को मिक च्‍यउमालोकाय स्‍याल्‍ति लात्‍सा खायुलु।

यदि ओउइ ओउत हाइनउ त खेया,

निसचाकमा खाल्‍ताहाङ परनाच।

४० सु चेला खेयामा लयको गुरुसय ताह्‍ङ्‍तो स्‍याउल।

तर जुदा चेलालम,

जब ओउमयइ तालिम लेतिभ्‍‍यानय,

अनि ओउमय लयको गुरुलेखाले स्‍याउनय।

४१ “धइति नाङइ लयको हउको मिकहाङ सिङका च्‍यउतेनउ,

तर लयको मिकको घ्‍यालसिङखे च्‍यउतेउलु?

४२ नाङइ लयको मिकको घ्‍यालसिङले चेउतेउलु त खेया,

‘अ हउ य,

नाङको मिकहाङ मुओ सिङका ङाकाय त्याल्‍सा बइचि’ त दाह्‍य्‌ति गतते तोसा खाइनउ?

निङ गनमार्‌यालम!

ङ्‍हाखे लयको मिकको घ्‍यालसिङ त्‍युःल्‍ति वाइनु,

ओहाङसय लयको हउको मिकको सिङका त्‍याःल्‍साकाय पेतो च्‍यउसा खाइतेनानि।

सिङ र ओउको साय

(मति ७:१६-२०; १२:३३-३५)

४३ “पेओ सिङइ पेमालो साय सायुलु र पेमालो सिङइमा पेओ साय सायुलु।

४४ गाउ सिङ खेयामा ओउको सायसय तह्‍य्‌सा खाइना।

चुको झ्‍युरसय न्‍‍‍यामसाय काह्‍उल नता ल्‍याङ्‌सिसय धाकसायले काह्‍उना।

४५ पेओ मान्‍तालमइ लयको पेओ ल्‍हुङतुकहाङ त्‍युह्‍म्‌तिगमो पेओ कुराले त्‍याल्‍नानि।

र पेमालो मान्‍तालमइ लयको पेमालो ल्‍हुङतुकहाङ त्‍युह्‍म्‌तिगमो पेमालो कुराले त्‍याल्‍नानि।

धइतिदाह्‍य्‌सा दोह कुराइ ल्‍हुङतुक ब्लिङो मुना ओउ कुराले मान्‍तालम नोनय।

निसखालको तोस

(मति ७:२४-२७)

४६ “ङाइ तोओ कुराले जाह्ङ्‍तेनिलि त खेया,

निङइ ङाकाय धइति ‘प्रभु,

प्रभु’ त तोतेनानाङ्‍स?

४७ ङाकहाङ वाङ्‌ति ङाको नोराय सायो र ङाइ तोओ ग्‍याओ मान्‍ताखे गत स्‍याउना,

ङाइ निङकाय तोनेनाङ्‍स।

४८ ओउपाय यातज्‍याङ किम जाह्‍ङो मान्‍तालेखाले खेना,

ओउइ ज्‍युह्‍म्‌तो द्‌याउति लयको किमको तोस चेनबाङहाङ जाह्‍ङाकान।

जब होह्‍ङ्‍रोक तिः होति वाङा,

ओउ तिःइ ओउ किमकाय ओल्‍सा खायुलु,

धइतिदाह्‍य्‌सा ओउ किम पेतो जाह्‍ङो खेतो।

४९ तर ङाको नोराय साइतिमा ग्‍यामालोखे तोस पेतो द्‌याउमात किम जाह्‍ङो मान्‍तालेखा स्‍याउना।

जब तिः वाति होह्‍ङ्‍रोक तिः होति वाङना ओउको किम ओल्‍ति गादाबादा त स्‍याउना!”

रोमि कप्‍तानको बिस्‍वास

(मति ८:५-१३)

७

१ मान्‍तालमको हुलकाय स्‍यानराय स्‍यानाक्‍तिको येसु कफर्‌नहुम सहरताङ आल्‍सास्‍यावा।

२ ओहाङ यातचाक रोमि कप्‍तान खेतो र ओउको आन राप्‍तो यातचाक नोकर बिरामि स्‍याउति सिसाले लागओ खेतो।

३ जब रोमि कप्‍तानइ येसुको बारेहाङ सायाकान,

ङाकहाङ वाङ्‌ति ङाको नोकरकाय स्‍याक्‍ताक्‍सा स्‍याउपाना त दाह्‍य्‌ति ओउइ केहि यहुदि अगुवालमकाय येसुकहाङ बिन्‍ति जाह्‍ङ्‍लाङ ल्‍होकाकान।

४ ओउ अगुवालम येसुकहाङ वाङाकाय र सेवति बिन्‍ति जाह्‍ङाकानि,

“रोमि कप्‍तान दोङ्‌सिले नाङको सहयोग दोसा ज्‍योओ मान्‍ताले खेना।

५ धइतिदाह्‍य्‌सा ओउइ निको यहुदि जातिलमकाय राप्‍नउ र ओउइ यातज्‍यो सभाकिम निको लागि जाह्‍ङ्‌ति बयो मुना।”

६ एत सेवति तोओ साइति येसु ओउमयकुस आल्‍सास्‍यावा।

किम द्‍याङ्‍तो दाह्‍सा लागओ बेलाहाङ कप्‍तानइ लयको होयालमकाय येसुकताङ एतदाह्‍य्‌ति खबर ल्‍होकाकान,

“अ प्रभु,

दुख जाह्‍ङ्‍जेलाम,

हजुरकाय ङाइ लयको किमभित्र आःल्‍सा ज्‍योङल,

७ नता ङा लयमा हजुरको ङ्‍हा वाङसा ज्‍योनाङ।

तर हजुरइ आग्‍या जाह्‍ङ्‍सा स्‍याउपाना,

र ङाको नोकर स्‍याक्‍ना।

८ ङा,

लयमा ताह्‍ङो हाकिमिलमको अधिनहाङ मुओ मान्‍ता खेनाङ,

र ङाको अधिनहाङमा सिपाहिलम मुनय।

ङाइ यातज्‍याङकाय ‘आल!’

त तोनाङ,

र ओउ आल्‍ना।

अर्‌कोकाय ‘वाङ!’

त तोनाङ,

र ओउ वाङना।

अनि लयको नोकरकायमा ‘एत जाह्‍ङु!’

त तोनाङ,

अनि ओउइ ओउतले जाह्‍ङ्‍नउ।”

९ इ कुरा साइति येसु जोक्‍तोले ग्‍याह्‍ङ्‍सास्‍यावा अनि लयकुस ब्रक वाङो मान्‍तालमको हुलताङ योति येसुइ तोसास्‍यावा,

“ङाइ निङकाय तोनेनाङ्‍स,

उच्‍युक ताह्‍ङो बिस्‍वास ङाइ इस्राएलको मान्‍तालमको माझहाङमा च्‍यवो नाआक्‌ल!”

१० ओहाङसयको ओउ खबर वानो होयालम कप्‍तानको किमताङ द्‍याह्‍नाकाय र नोकरखे स्‍याक्‍ति मुओ क्रुसाकानि।

येसुइ राङ्‌गि मोम्‍चोको चोकाय सिओसय स्‍याक्‍ताक्‍सास्‍यावो

११ केहि दिनलोन्‍हे येसु नाइन त तोओ सहरताङ आल्‍सास्‍यावा,

येसुको चेलालम र अरु नातो मान्‍तालममा येसुकुस ब्रकले आलाकाय।

१२ येसु सहरको मुल दह्‍य्‌लो द्‍याङ्‍तो दाह्‍तोकहाङ मलामिलम यातज्‍याङ सिओ म्‍हाःङ लात्‍ति आल्‍धय खेइतो।

सिओ गोय्‍चोखे यातचाक राङ्‌गि मोम्‍चोको यातज्‍याङ मात्र चो खेतो र सहरको नातो मान्‍तालममा ओउ राङ्‌गि मोम्चोकुस मलामि आल्‍धय खेइतो।

१३ जब प्रभु येसुइ ओउ मोम्‍चोकाय च्‍यउसास्‍यावा,

ओउकाय च्‍यउति प्रभुको ल्‍हुङतुक आन योन्‍ति वाङा,

र येसुइ ओउकाय तोसास्‍यावा,

“नाङ र्‌यालाम!”

१४ अनि द्‍याङ्‍तो आलाक्‍तिको येसुइ म्‍हाःङको माराङसिङ चुमाकान र म्‍हाःङ लातो मलामिलम न्‍‍‍यासाकाय।

अनि येसुइ म्‍हाःङकाय तोसास्‍यावा,

“गोय्‍चो,

ङाइ नाङकाय तोनेनाङ,

च्‍योक!”

१५ ओउ सिओ गोय्‍चो च्‍योका र नोसा फाङाकान,

अनि येसुइ ओउ गोय्‍चो ओउको आमाकाय सुम्‍पति बइसास्‍यावा।

१६ परमेस्‍वरको एतताह्‍ङो जिङ च्‍यउति ओउमय जुदा रयाकाय अनि परमेस्‍वरको प्रसङ्‍सा जाह्ङ्‍धय दाह्‍याकाय,

“यातचाक ताह्‍ङो अगमबक्‍ता निको माझहाङ थासास्‍यावो मुना!

परमेस्‍वर लयको मान्‍तालमकाय सहयोग जाह्‍ङ्‍लाङ वाङसास्‍यावो मुना!”

१७ येसुइ ओउ गोय्‍चोकाय स्‍याक्‍ताको कुरा यहुदियाभरि र ओउको वेताङ-ङोइताङको जुदा छेत्रहाङ भयभय त स्‍यावा।

बप्‍तिस्‍मा बयो युहन्‍नाइ ल्‍होको खबरदुतलम

(मति ११:२-१९)

१८ जब युहन्‍नाको चेलालमइ येसुइ जाह्‍ङ्‍सास्‍यावो जुदा कुरा लयको गुरुकाय ल्‍हाक्‍ति छ्‍यानाकानि,

अनि युहन्‍नाइ लयको चेलालममध्‍ये निसचाककाय गोताकान,

१९ अनि ओउनिसकाय प्रभु येसुकहाङ एतदाह्‍य्‌ति ह्‍वत्‍लाङ ल्‍होकाकान,

“निइ आसा जाह्‍ङो मुक्‍ति बइसाखायो ख्रिस्‍‍त नाङलेते खेसास्‍याउना या,

कि निइ अरु सुलाङकायले ल्‍युह्‍ङ्‍चाङ्‍सु?”

२० अनि ओउनिसइ येसुकहाङ वाङ्‌ति तोआकाचु,

“बप्‍तिस्‍मा बयो युहन्‍नाइ निचिकाय एतदाह्‍य्‌ति ह्‍वत्‍लाङ ल्‍होकाताङ्‍च,

‘निइ आसा जाह्‍ङो मुक्‍ति बइसाखायो ख्रिस्‍‍त नाङलेते खेसास्‍याउना या,

कि निइ अरु सुलाङकायले ल्‍युह्‍ङ्‍चाङ्‍सु?’”

२१ ओउबेलाहाङ येसुइ नातो मान्‍तालमकाय ओउमयको रोग,

बेथा र पेमालो ग्‍वालामलमसय स्‍याक्‍ताक्‍सास्‍यावा र मिक लोकोलमकायमा मिक च्‍यउताक्‍सास्‍यावा।

२२ येसुइ युहन्‍नाको चेलानिसकाय तोसास्‍यावा,

“निङ्‌जिइ दोह-दोह च्‍यउत्‍याकाजु र साइत्‍याकाजु,

ओउ कुरा द्‍याह्‍न्‌ति पाह्‍य्‌ति युहन्‍नाकाय तोजु,

मिक लोकोलमइ च्‍यउनानि,

खोन्‍‍‍द्‍यालम वाह्‍सा खाइनानि,

कोह्‍र्‌इ ङायोलम स्‍याक्‍नय,

नो लोकोलमइ साइनानि,

सिओ म्‍हाःङलम उह्‍ति च्‍योक्‍नय,

र दुखि गरिबलम परमेस्‍वरको पेओ समचार साइसा दोनय।

२३ ङाकाय सङ्‍खा जाह्‍ङ्‍मालो मान्‍तालम दोङ्‌सिले धोमाइतो स्‍याउनय!”

२४ युहन्‍नाको चेलानिस पाह्‍यापछि येसुइ मान्‍ताको हुलमुलकाय युहन्‍नाको बारेहाङ तोसास्‍यावा,

“सुमा याक्‍मालो थाउहाङ निङ दोह योलाङ आलो खेतेइतो?

दोह मारुइ लङ्‍ग्‍याउतिगमो क्रोङमालो मोलेखा ताह्‍ङो मान्‍ताकाय?

२५ निङ दोह योलाङ ग्‍ल्‍युह्‍ङ्‍तेइतो?

दोह पेओ नाय लावओ मान्‍ताकाय?

खेल,

पे-पेओ नाय लावओ मान्‍तालमपाय राजदरबारहाङ मोज मज्‍जाकुसि मुनय!

२६ दोङ्‌सिले दाह्‍य्‌न,

निङ दोह योलाङ आलो खेतेइतो?

दोह अगमबक्‍ताकाय?

ङाइ निङकाय तोनेनाङ्‍स,

मा!

निङइ च्‍यवो ओउ यातचाक मान्‍ताखे दोङ्‌सिले अगमबक्‍तासयमा ताह्‍ङो मान्‍ता खेना।

२७ धइतिदाह्‍य्‌सा युहन्‍नाको बारेहाङ धर्‌मसास्‍‍त्रहाङ परमेस्‍वरइ एत तोसास्‍यावो मुना,

‘ङाइ ङाको खबरदुतकाय नाङको ल्‍याम तयार जाह्‍ङ्‍सा नाङसय ङ्‍हा ल्‍होक्‍नाङ।’

२८ ङाइ निङकाय तोनेनाङ्‍स,

युहन्‍नासय ताह्‍ङो मान्‍ता इ ल्‍हाउदयबाङहाङ सुमा नाःओ नाल।

खेयाकायमा परमेस्‍वरको राज्‍यहाङ सुखे जुदासय मइतो स्‍याउना,

ओउखे युहन्‍नासयमा ताह्‍ङ्‍तो स्‍याउलेना।”

२९ (जुदा मान्‍तालम र ओउतले तिरो लेओलमइ इ स्‍यानराय साइति परमेस्‍वरको आग्‍या ङ्‍हामाकानि,

धइतिदाह्‍य्‌सा ओउमयइ युहन्‍नाकसय बप्‍तिस्‍मा लेओ खेइतो।

३० तर फरिसिलम र धर्‌मगुरुलमइखे ओउमयको लागि परमेस्‍वरको योजनाकाय इन्‍‍‍कार जाह्‍ङाकानि,

धइतिदाह्‍य्‌सा ओउमयइ युहन्‍नाकसय बप्‍तिस्‍मा लेसा ग्‍याओ नाआकिलि।)

३१ येसुइ फेरि तोसास्‍यावा,

“द्‍याह ङाइ इ पुस्‍ताको मान्‍तालमकाय दोह्‍कुस दान्‍‍‍जचाङ?

ओउमय गत ताह्‍ङ्‍नय?

३२ ओउमयपाय बजारहाङ च्‍युङ्‌तिमुओ बालाखलमलेखा खेनय।

यातज्‍यो हुलइ अर्‌कोकाय हिह्‌ति तोनउ,

‘निङको लागि निइ चोङाइसिओ बाङसुरि म्‍हुतालाङ्‍सु,

तर निङ स्‍याह्‍तेइलि!

निइ लिह्‌सिओ गित मेआलाङ्‍सु,

तर निङ र्‌यातेइलि!’

३३ बप्‍तिस्‍मा बयो युहन्‍ना वाङा,

ओउइ लाङ जेआकुलु र ङोओ तिःमा तुङाकुलु,

अनि निङ दाह्‍य्‌त्‍याकाय,

‘ओउकहाङपाय लान लह्‍नो मुना!’

३४ ङा,

मान्‍ताको चो वाङालाङ,

ङाइ जेआलाङ र तुङालाङ,

‘इ मान्‍ताकाय योनु!

तिरो लेओ र पापिलमको होया,

इपाय आन जेर्‌याक र तुङर्‌याक खेना!’

त दाह्‍य्‌ति निङ दाह्‍य्‌त्‍याकाय।

३५ तर परमेस्‍वरकसय बुद्‌दि दोओलमइले बुद्‌दिको कुरा तह्‍य्‌नानि।”

येसु सिमोन फरिसिको किमहाङ आल्‍सास्‍यावो

३६ यातचाक फरिसिइ येसुकाय लयकुस मुति जेलाङ गोताकान,

अनि येसु आल्‍ति ओउको किमहाङ पोक्‍ति जेसाकाय च्‍युङसास्‍यावा।

३७ ओउ गाउहाङ ल्हास्‍या काम जाह्‍ङ्‌ति याको यातचाक पापि मोम्‍चो खेतो।

येसु फरिसिको किमहाङ वाङ्‌ति जेति मुसास्‍याउना त दाह्‍य्‌ति ओउइ सायाकान,

ओउत चिति ओउइ यातज्‍याङ सिमबाङa ब्‍लिङतो म्‍हक-म्‍हक त सय्‍ङ्‍ओ अत्‍तर लात्‍ति ओहाङ दाह्‍तिवाङा।

३८ र ओउ काह्‍सय वाङा,

येसुको दोमसय चिङ्‌ति र्‌याआ र ओउको मिकतिइ येसुको दोम न्‍यात्‍ताकाकान।

ओहाङसयको ओउइ लयको म्याङइ येसुको दोम थ्‍‍‍‍युराकान,

तुम्‍ति लाताकान,

र येसुको दोम ब्‍लिङतो अत्‍तर ल्‍यान्‍ति बयाकान।

३९ जब फरिसिइ इ कुरा च्‍यवाकान,

लयको ल्‍हुङतुकहाङ एत म्‍हर्‌आ,

“यदि इ मान्‍ता दोङ्‌सिले अगमबक्‍ता खेयापाय,

ओउकाय धिनो मोम्‍चो सु खेना त दाह्‍य्‌ति चिचउ खेतो,

ओउ मोम्‍चोइ गतहाइति पाप काम जाह्‍ङ्‌ति याको मुना त दाह्‍य्‌तिमा चिचउ खेतो!”

४० अनि येसुइ ओउको ल्‍हुङतुकको बिचार चिति तोसास्‍यावा,

“सिमोन,

ङाइ नाङकाय केहि कुरा तोनेनाङ।”

ओउ त्‍याङा,

“गुरु,

दाह्‍य्‌सा स्‍याउपाना।”

४१ येसुइ तोसास्‍यावा,

“यातचाक धनि मान्‍ताको निसचाक आसामि खेचतो।

यातज्‍याङइ पोङासय चान्‍दिको ध्‍याक अनि अर्‌कोखेइ पचास चान्‍दिको ध्‍याक लेओ खेतो।

४२ ओउनिसइ सुइमा रिन द्‍यान्‍ति पाय्‍क्‌सा खाइचुलु,

ओउतझ्‍यान्‍ते साहुइ निसचाककोमा रिन मिनाहा जाह्‍ङाकान।

द्‍याह दाह्‍य,

ओउ निसचाकमध्‍ये सुखेइ साहुकाय नातो राप्‍नउ?”

४३ सिमोनइ तोआथय,

“ङाको बिचारहाङ,

नातो मिनाहा दोओइ राप्‍नउ।”

येसुइ तोसास्‍यावा,

“नाङइ दोङ्‌सिले दाह्‍य्‌तेआ।”

४४ ओहाङसय येसु मोम्‍चोकताङ हिल्‍ति सिमोनकाय तोसास्‍यावा,

“नाङइ इ मोम्‍चोकाय च्‍यउत्‍याकान?

ङा नाङको किमहाङ वाङालाङ,

नाङइ ङाकाय दोम हुर्‌सा तिःमा बइतेचिलि,

तर इ मोम्‍चोइपाय ङाको दोम लयको मिकतिइ हुर्‌ति लयको म्‍याङइ थ्‍‍‍‍युराकान।

४५ नाङइ ङाकाय तुम्‍ति स्‍वागत जाह्ङ्‍तेचिलि,

तर इ मोम्‍चोइपाय ङा वाङोहाङसयले ङाको दोमहाङ तुम्‍ति मुना।

४६ नाङइ ङाको म्‍याङहाङ साति ल्‍यान्‍ति बइतेचिलि,

तर इ मोम्‍चोइपाय ङाको दोमहाङ म्‍हक-म्‍हक त सय्‍ङ्‍ओ अत्‍तरइ ल्‍यानाताङ।

४७ ङाइ नाङकाय तोनेनाङ,

इ मोम्‍चोइ लयको ताह्‍ङो रापमय छ्‍यानोझ्‍यान्‍‍‍ते इको नातो पापलम छेमा स्‍यावो मुना।

तर मइतो पाप छेमा दोओ मान्‍तालमइखे मइतोले राप्‍नानि।”

४८ अनि येसुइ ओउ मोम्‍चोकाय तोसास्‍यावा,

“नाङको पाप छेमा स्‍याउतिभ्‍‍याओ मुना।”

४९ ओहाङ येसुकुस ब्रक्‍त च्‍युङ्‌ति जेतिमुओ मान्‍तालम लयमय नोकायाकाय,

“पाप छेमा जाह्‍ङ्‍साकाय इ मान्‍ता सु खेना र?”

५० तर येसुइ ओउ मोम्‍चोकाय तोसास्‍यावा,

“नाङको बिस्‍वासइ नाङकाय स्‍याक्‍ताक्‍तेआ।

द्‍याह ल्‍हुङ धोमाइति पाह्‍य।”

a 

७:३७ सिमबाङ यात खालको साति अथबा अत्‍तरलम गम्‍साकाय बाङकाय कुनति जाह्‍ङो चोने अथबा तुमुका।

येसुकाय सहयोग जाह्‍ङो मोम्‍चोलम

८

१ ओहाङसयको येसु परमेस्‍वरको राज्‍यको पेओ समचार प्रचार जाह्‍ङ्‌धय सहर-सहर र गाउ-गाउताङ आल्‍सास्‍यावा।

बाह्रजना मुख्‍य चेलालममा येसुकुस ब्रकले आलाकाय,

२ र दुस्‍‍त ग्‍वालामलम र रोगलमसय स्‍याको गच्‍युक मोम्‍चोलममा येसुकुस ब्रकले खेइतो,

मरियम (ओउकाय मग्‍दलिनि त मा तोनितो),

ओउकसय सात गोता लान रुन्‍ति क्लाओ खेतो,

३ हेरोद एन्‍तिपास राजाको किमहाङ काम जाह्‍ङो हाकिमि खुजासको माचा योअन्‍ना,

र सुसन्‍‍‍‍ना,

र अरु नातो मोम्‍चोलमइमा येसु र ओउको चेलालमकाय लयको थेपो बइति सेवा जाह्‍ङ्‌नितो।

बिया वारो ल्हाकराय

(मति १३:१-९; मर्‌कुस ४:१-९)

४ गाउ-सहरलमसय नातो मान्‍तालम येसुकताङ वाङधयले खेइतो।

अनि जब नातो मान्‍तालमको हुल हुम्‍ति भ्‍‍‍याआकाय,

येसुइ ओउमयकाय इ ल्हाकराय तोसास्‍यावा,

५ “यातबेला,

यातचाक मान्‍ता राङहाङ आल्‍ति बिया वाराकान।

ओउइ राङहाङ बिया वारतोकहाङ,

कोय बिया ल्‍यामहाङ दिह्‍लाङ आला,

र मान्‍तालमइ झोआकानि अनि बन वाःलम वाङ्‌ति जेआकानि।

६ गच्‍युक बियाखे ताह्‍ङो सिलाङ बाङहाङ दिह्‍लाङ आला,

ओहाङ दुङसापाय दुङा,

तर न्‍‍‍याःतो सा नामालोझ्‍यान्‍‍‍ते र्‌युमा।

७ र गच्‍युक बियाखे चुको झ्‍युरहाङ दिह्‍लाङ आला,

र चुको झ्‍युरइ बोम्‍तिझ्‍यान्‍‍‍ते दुङो बियाकाय पेतो ताह्‍ङ्‍सा बयुलु।

८ तर गच्‍युक बियाखे पेओ आह्‍य्‌साहाङ दिह्‍लाङ आला,

र होर्‌योर्‌यो त ब्रावा अनि यातज्‍याङ बियासय सय गुना नातो साया।”

येसुइ द्‍युम्‍ताक्‍धय तोसास्‍यावा,

“सुकुस साइसा नो मुना,

ओउमयइ साइपानि!”

ल्हाकरायहाङ तोओको कारन

(मति १३:१०-१७; मर्‌कुस ४:१०-१२)

९ येसुको चेलालमइ ल्हाकरायको माने दोह खेना त दाह्‍य्‌ति येसुकाय ह्‍वताकानि,

१० अनि येसुइ ओउमयकाय तोसास्‍यावा,

“परमेस्‍वरको राज्‍यको गुप्‍त कुरा चिओ ग्‍यान निङकाय बयो मुना।

तर अरुकुसखे ङा ल्हाकरायहाङले नोनाङ,

ओउतझ्‍यान्‍ते ‘ओउमयइ योसापाय योनानि तर च्‍यउनिलि र साइसापाय साइनानि तर चिनिलि।’”

येसुइ बिया वारो ल्हाकरायको बारेहाङ तोसास्‍यावो

(मति १३:१८-२३; मर्‌कुस ४:१३-२०)

११ “इ ल्हाकरायको माने इ खेना,

बिया त तोओखे परमेस्‍वरको आखर खेना।

१२ ल्‍यामहाङ दिह्‍लाङ आलो बियाइ इ चिताक्‍नउ,

कि ओउमयइ आखर साइसापाय साइनानि तर ल्‍हुङतुकहाङ गम्‍सा खाइनिलि,

धइतिदाह्‍य्‌सा बिस्‍वास जाह्‍ङ्‌ति स्‍याक्‍सा दोलाम त दाह्‍य्‌ति दुस्‍‍त सय्‍तान वाङना,

अनि सायो नोराय ओउमयको ल्‍हुङतुकसय सेक्‍ति आःल्‍नउ।

१३ ओउ ताह्‍ङो सिलाङ बाङहाङ दिह्‍लाङ आलो बियाइखे इ चिताक्‍नउ,

कि ओउमयइ परमेस्‍वरको आखर साइति आसति त्‍याक्‍नानि।

तर ओउमयकुस ज्‍युह्‍म्‌तो रुत नामालोझ्‍यान्‍‍‍ते आखर पेतो ल्‍हुङतुकहाङ गम्‍सा खाइनिलि।

ओउत स्‍याउधार्‌ना ओउमयको बिस्‍वास यातछिनकाय मात्र स्‍याउना,

अनि दुको र दुखको बेलाहाङ पतन स्‍याउना।

१४ अनि ओउ चुराङहाङ दिह्‍लाङ आलो बियाइखे इ चिताक्‍नउ,

कि ओउमयइ परमेस्‍वरको आखरपाय साइनानि,

तर ल्‍हाउदयबाङको लिह्‌सिओ थोकलम,

धन-सम्‍पतिलम र भोग-बिलासलमइ जाह्‍ङ्‍धार्‌ना बिस्‍वासकाय ब्‍याउसाले बयुलु र ओउमयकसय दोह सायमा साइल।

१५ तर ओउ आह्‍य्‌साहाङ दिह्‍लाङ आलो बियाइखे इ चिताक्‍नउ,

कि गच्‍युक जनाइ परमेस्‍वरको आखर साइनानि,

अनि आग्‍याकारि स्‍याउति सायो आखरकाय पेतोकुस ल्‍हुङतुकहाङ गम्‍नानि,

र साय साइमाच्‍युककाय मधिम त ल्‍युह्‍ङ्‍नानि।”

बत्‍तिको थोङो

(मर्‌कुस ४:२१-२५)

१६ “सुइमा बत्‍तिको थोङो पाथिइ बोम्‍निलि,

अनि भान्‍‍‍दाइ कोम्‍ति खात ताल्‍गेमा गम्‍निलि।

बरु किमभित्र मुओलमकाय थोङतो स्‍याउपा त दाह्‍य्‌ति बत्‍तिकाय तेउकाहाङ गम्‍नानि।

१७ “दोह थोक च्‍यउमातो मुना ओउ थोक थालाङ वाङना,

र दोह थोक बोम्‍तिगमो मुना ओउ थोक ङाइना र थोङोहाङमा वाङना।

१८ “ओउतझ्‍यान्‍ते निङइ सायो नोरायकाय पेतोहाइति घिःति साइनु,

धइतिदाह्‍य्‌सा सुकुस मुना ओउकाय अझले बइलेना,

तर सुकुसि दोह्‍मा नाल ओउकसय मुओमा लालेना।”

येसुको आमा र हउलम

(मति १२:४६-५०; मर्‌कुस ३:३१-३५)

१९ यातदिन येसुको आमा र हउलम येसुकाय क्रुसलाङ वाङाकाय,

तर मान्‍तालमको नातो हुल मुओझ्‍यान्‍‍‍ते ओउमयइ येसु द्‍याङ्‍तो आल्‍सा खाइनिलि।

२० यातचाकइ येसुकाय तोआथय,

“नाङको आमा र हउलम नाङकाय क्रुस्‍‍सा बाहिर ल्‍युह्‍ङ्‌ति मुनय।”

२१ येसुइ ओउमय जुदाकाय तोसास्‍यावा,

“परमेस्‍वरको नोराय सायो र ङ्‍हामोलमले ङाको आमा र हउलम खेनय।”

येसुइ गाइधकाय दिःताको

(मति ८:२३-२७; मर्‌कुस ४:३५-४१)

२२ यातदिन येसु लयको चेलालमकुस दोङगाहाङ लह्‍न्‌सास्‍यावा र ओउमयकाय तोसास्‍यावा,

“लउ,

द्‍याह नि दुह्‍मान तिःको पारिताङ आलि।”

ओहाङसयको ओउमय पारिताङ आलाकाय।

२३ दोङगाहाङ आल्धय जाह्‍ङ्‍धार्‌ना येसु एन्‍सास्‍यावा।

अचानक दुह्‍मान तिःहाङ ताह्‍ङो गाइध वाङा,

र दोङगाहाङ तिः ब्‍लिङसा लागआ,

ओउतझ्‍यान्‍ते ओउमय ताह्‍ङो आपतहाङ परआकाय।

२४ अनि येसुको चेलालम येसुको द्‍याङ्‍तो आलाकाय,

र येसुकाय म्‍हाङधय तोआकानि,

“गुरु,

गुरु,

निपाय सिसाले लागआलाङ्‍सु!”

एत साइति येसु च्‍योक्‍सास्‍यावा र ताह्‍ङो तिःकुस वाङो गाइधकाय एवेङ त स्‍याउसा आग्‍या बइसास्‍यावा।

र गाइध दिःआ र ओहाङ एवेङ त स्‍यावा।

२५ ओहाङसयको येसुइ चेलालमकाय तोसास्‍यावा,

“निङको बिस्‍वास गाहाङ मुना?”

तर ओउमय ग्‍याह्‍ङाकाय र रयाकाय,

अनि लयमय तोकायाकाय,

“इ मान्‍ता सु खेना र?

इ मान्‍ताइ आग्‍या बइनउ,

ओउतले गाइध र तिःलमइमा ओउको आग्‍या ग्‍यानय!”

येसुइ लानइ ङायो मान्‍ताकाय स्‍याक्‍ताक्‍सास्‍यावो

(मति ८:२८-३४; मर्‌कुस ५:१-२०)

२६ येसु र ओउको चेलालम गालिल दुह्‍मान तिःको पारिसय गेरासेनस त तोओ सहरहाङ दाहाकाय।

२७ दोङगासय ग्‍ल्‍युह्‍ङ्‍धार्‌ना ओउ थाउको यातचाक लानइ ङायो मान्‍ताकाय येसुइ क्रुस्‍‍सास्‍यावा।

ओउ मान्‍ताइ नातो दिनहाङसय नाय लावाक्‍सल,

तर किमहाङमा मुमात तेसराङको ल्‍युमपुकलमहाङ याक्‍तो।

२८ येसुकाय च्‍यउति ओउ जोक्‍तो हिह्‍आ,

र येसुको ङ्‍हा बाःति सेवति तोआकान,

“अ येसु,

जुदासय ताह्‍ङो प्रभु परमेस्‍वरको चो!

नाङको ङाकुस दोह काम र?

ङाइ नाङकाय सेवनेनाङ,

ङाकाय दन्‍‍‍द बइजेलाम!”

२९ येसुइ दुस्‍‍त ग्‍वालामकाय ओउकसय ग्‍ल्‍युह्‍ङ्‌ति क्रउसाकाय आग्‍या बयोझ्‍यान्‍‍‍ते ओउइ एत दाह्‍यो खेतो।

नातो खेप ओउकाय दुस्‍‍त ग्‍वालामइ ङायो खेतो,

मान्‍तालमइ ओउको क्रुत-दोम साङलाइ पान्‍ति गम्‍धार्‌नामा ओउइ साङला तेत्‍ति वायुतो अनि लानइ ओउकाय सुमा याक्‍मालो थाउताङ आःल्‍थातो।

३० येसुइ ओउकाय ह्‍वत्‍सास्‍यावा,

“नाङको मय्‍ङ दोह?”

“ङाको मय्‍ङ ‘फउज’a” त दाह्‍य्‌ति ओउ त्‍याङा,

धइतिदाह्‍य्‌सा ओउकाय नातो लानलमइ ङायो खेतो।

३१ ओउमयकाय ज्‍युह्‍मो नालाताङ ल्होक्‌लाम त दाह्‍य्‌ति लानलमइ येसुकाय बिन्‍ति जाह्‍ङाकानि।

३२ ओहाङ द्‍याङ्‍तो दान्‍‍‍दाको ध्‍यापहाङ नातो प्‍याकको बथानलम ह्राम्‍ति मुओ खेइतो।

अनि लानलमइ प्‍याकलमको बथानहाङ पोक्‍सा अनुमति बइताङ्‍सु त दाह्‍य्‌ति येसुकाय सेवति तोआकानि अनि येसुइ अनुमति बइसास्‍यावा।

३३ ओउ लानलम मान्‍ताकसय ग्‍ल्‍युह्‍ङ्‌ति प्‍याकलमकहाङ पोकाकाय।

अनि ओउ प्‍याकलमको बथान वारसय दुह्‍मान तिःहाङ ज्‍योस्‍ति ज्‍युप्‍ति सिआकाय।

३४ एत स्‍यावो च्‍यउति प्‍याक ह्राःमोलम क्रवाकाय र ओउ कुरा गेरासेनस सहरको वेताङ-ङोइताङको गाउ-थाउहाङ ल्हाक्‍ति छ्‍यानाकानि।

३५ नातो मान्‍तालम दोह स्‍यावो त म्‍हर्‌ति योलाङ वाङाकाय।

अनि जब ओउमय ओहाङ दाहाकाय,

ओउमयइ ओउ लानइ ङायो मान्‍ताकाय आन पेतो स्‍याकाक्‍तिको नाय लावति येसुको दोम द्‍याङ्‍तो च्‍युङ्‌तिमुओ क्रुसाकानि।

ओउत च्‍यउति ओउमय आन जोक्‍तो रयाकाय।

३६ ओउ मान्‍ता स्‍याको ङ्‍हा च्‍यवोलमइ,

सहरसय वाङो अरु मान्‍तालमकाय जुदा कुरा ल्हाक्‍ति छ्‍यानाकानि।

३७ ओहाङसयको ओउ गेरासेनसको मान्‍तालमइ येसुकाय इहाङसय पाह्‍य्‌सास्‍याउपाना त दाह्‍य्‌ति बिन्‍ति जाह्‍ङाकानि,

धइतिदाह्‍य्‌सा ओउमय आन जोक्‍तो रयो खेइतो।

ओउतझ्‍यान्‍ते येसुइ दोङगाहाङ लह्‍न्‌ति ओउ थाउ फेति पाह्‍य्‌सा बोङसास्‍यावा।

३८ लानलम ग्‍ल्‍युह्‍ङ्‌ति क्रवो ओउ मान्‍ताइ येसुकाय “ङामा नाङकुस वाङसा दोपाङ” त दाह्‍य्‌ति बिन्‍ति जाह्‍ङाकान।

तर येसुइ ओउकाय ल्होक्‍धय तोसास्‍यावा,

३९ “नाङ लयको किम पाह्‍य र परमेस्‍वरइ नाङकाय दोह ते जाह्‍ङ्‌ति बइतेआ ओउ कुरा अरुकाय ल्हाक्‍ति छ्‍यानु।”

येसुइ ओउकाय गतहाइति स्‍याक्‍ताकाथय त दाह्‍यो कुरा ल्हाक्‍ति छ्‍यान्‍धय,

ओउ मान्‍ता सहरको ल्‍याम स्‍याउधय पाह्‍या।

येसुइ याइरसको चोद्‍याङ र बिरामि मोम्‍चोकाय स्‍याक्‍ताक्‍सास्‍यावो

(मति ९:१८-२६; मर्‌कुस ५:२१-४३)

४० जब येसु दुह्‍मान तिःको पारिसय द्‍याह्‍न्‌सास्‍यावा,

मान्‍ताको हुलइ येसुकाय स्‍वागत जाह्‍ङाकानि,

धइतिदाह्‍य्‌सा ओउमयइ येसुकाय ल्‍युह्‍ङ्‌तिमुओ खेइतो।

४१ अनि यातचाक याइरस त मय्‍ङ्‍ओ मान्‍ता ओहाङ दाह्‍तिवाङा,

ओउखे ओहाङको रयथाने सभाकिमको हाकिमि खेतो।

ओउइ येसुकाय ङाको किमताङ वाङसास्‍याउपा त दाह्‍य्‌ति येसुको दोमहाङ खुङ्‌ति बिन्‍ति जाह्‍ङाकान,

४२ धइतिदाह्‍य्‌सा ओउको यातज्‍याङले खेओ बाह्र बर्‌सको चोद्‍याङ सिसा लागओ खेतो।

ओउको बिन्‍ति साइति येसुइ ओउकुस आल्‍सा बोङसास्‍यावा,

तर येसुकाय मान्‍तालमको हुलइ वेताङ-ङोइताङसय घेरतिगमो खेतो।

४३ ओउ हुलहाङ बाह्र बर्‌सहाङसय वुइ होओ बेथाइ दुख च्‍यवो यातचाक मोम्‍चोमा खेतो,

र सुइमा ओउ मोम्‍चोकाय स्‍याक्‍ताक्‍सा खायो नाआक्‌ल।b

४४ ओउइ मान्‍तालमको हुलहाङ काह्सय वाङ्‌ति येसुको नायको छेउसय धिनाकान,

अनि धिन्‍‍‍नातासले ओउको वुइ होओ बेथा स्‍याक्‍माआ।

४५ येसुइ ह्‍वत्‍सास्‍यावा,

“ङाकाय सुइ धिनाताङ?”

तर ओहाङ सुइमा धिनो कुरा जाह्‍ङ्‌निलि,

अनि पत्रुस दाह्‍या,

“गुरु,

नाङको वेताङ-ङोइताङ नातो मान्‍तालम मुनय र मान्‍तालमको हुलइ नाङकाय न्‍‍‍हेङो मुना।”

४६ तर येसुइ तोसास्‍यावा,

“सुखेलो यातचाकइ ङाकाय धिनाताङ,

धइतिदाह्‍य्‌सा ङाइ चिआलाङ ङाकसय जिङ ग्‍ल्‍युह्‍ङ्‌ति आलो मुना।”

४७ द्‍याह ङाकाय चिनाताङ त म्हर्‌ति ओउ मोम्‍चो आन रिह्‍ङ्‍तो रया,

र येसुको ङ्‍हा वाङ्‌ति दोमहाङ खुङा।

ओहाङ जुदा मान्‍तालमको ङ्‍हाहाङले,

धइति ओउइ येसुकाय धिनो खेतो र गतहाइति येसुकाय धिन्‍‍‍नातास ओउ स्‍याका त दाह्‍यो कुरा ओउ मोम्‍चोइ येसुकाय तोआथय।

४८ अनि येसुइ ओउकाय तोसास्‍यावा,

“ङाको चोद्‍याङ,

नाङको बिस्‍वासइ नाङकाय स्‍याक्‍ताको मुना।

द्‍याह ल्‍हुङ धोमाइति पाह्‍य।”

४९ जब येसु एत तोसास्‍याउधय खेतो,

सभाकिमको सासक याइरसको किमसय यातचाक खबरदुत ओहाङ वाङा।

ओउइ याइरसकाय तोआथय,

“नाङको चोद्‍याङ सितिखाया,

द्‍याह गुरुकाय दुख बइजेलाम।”

५० तर इ कुरा साइति येसुइ याइरसकाय तोसास्‍यावा,

“रइलाम,

बिस्‍वास मात्र जाह्‍ङु,

र नाङको चोद्‍याङ स्‍याक्‍ना।”

५१ जब येसु याइरसको किमहाङ दाह्‍सास्‍यावा,

येसुइ पत्रुस,

युहन्‍ना,

याकुब,

र चोद्‍याङको आपा-आमाबाहेक अरु सुकायमा भित्र पोक्‍सा बयुलु।

५२ ओहाङ हुम्‍तिमुओ जुदा मान्‍तालम मोम्‍चो सिओझ्‍यान्‍‍‍‍ते र्‌याति अनि लिह्‌ति मुओ खेइतो।

येसुइ ओउमयकाय तोसास्‍यावा,

“र्‌यालाम,

बालाख सिओ नाल,

ओउपाय एनो मात्र खेना!”

५३ इ कुरा साइति ओउमयइ येसुकाय निति थ्‍‍‍यावाकानि,

धइतिदाह्‍य्‌सा ओउ मोम्‍चो दोङ्‌सिले सितिखाया त दाह्‍य्‌ति ओउमयइ चिओ खेतो।

५४ तर येसुइ मोम्‍चोको क्रुत चुम्‍ति तोसास्‍यावा,

“चोद्‍याङ,

च्‍योक!”

५५ अनि मोम्‍चोको रुवाङ द्‍याह्‍न्‌ति वाङा,

र ओउ रेह्‍न्‌तोले च्‍योका,

अनि येसुइ “इ मोम्‍चोकाय केहि जेगालम जेसा बइनु” त दाह्‍य्‌ति ओउमयकाय तोसास्‍यावा।

५६ मोम्‍चोको आपा-आमा जोक्‍तो ग्‍याह्‍ङाकाच,

तर येसुइ ओउमयकाय “इ कुरा सुकायमा छ्‍यानलाम!”

त दाह्‍य्‌ति आग्‍या बयाथास।

a 

८:३० ‘फउज’ ग्रिक अनुसार “फउज” को मानेखे छ हजार सिपाहिलमको ताह्‍ङो समुह त दाह्‍य्‌ति चिसाखाइना।

b 

८:४३ केहि ङ्‍हाको लेखोतलमहाङ एतदाह्‍य्‌तिमा लेखओ मुना, “ओउ मोम्‍चोइ लयको जुदा थेपो ओखति जेसाकाय बइदाङ्‌गिलमकाय बइति द्‍योकाकान, तर ओउइ स्‍याक्‍साले खायो नाआक्‌ल।”

येसुइ बाह्रजना मुख्‍य चेलालमकाय प्रचारहाङ ल्‍होक्‍सास्‍यावो

(मति १०:५-१५; मर्‌कुस ६:७-१३)

९

१ येसुइ बाह्रजना मुख्‍य चेलालमकाय गोत्‍सास्‍यावा र जुदा खालको लानलमकाय क्रउताक्‍सा र बिरामिलमकाय स्‍याक्‍ताक्‍सा जिङ र अधिकार ओउमयकाय बइसास्‍यावा।

२ अनि येसुइ परमेस्‍वरको राज्‍यको बारेहाङ प्रचार जाह्‍ङ्‍लाङ र बिरामिलमकाय स्‍याक्‍ताक्‌लाङ ओउमयकाय ल्‍होक्‍सास्‍यावा,

३ येसुइ ओउमयकाय तोसास्‍यावा,

“निङको यात्राको लागि निङइ दोह्‍मा आःल्‍लाम।

ङोल्‍साकाय दाङ्‍ग,

मालताल लात्‍साकाय जाबि,

जेगातुङ्‍गा,

थेपो र फेरसा नायमा आःल्‍लाम।

४ सु मान्‍तालमइ निङकाय स्‍वागत जाह्‍ङ्‍तेनय,

ओउ गाउ फेति पाह्‍य्‌माच्‍युककाय ओउ यातज्‍यो किमहाङले मुन।

५ सु मान्‍तालमइ निङकाय स्‍वागत जाह्‍ङ्‍तेइलि,

परमेस्‍वरइ न्‍याय जाह्‍ङ्‍सास्‍याउना त दाह्‍यो कुरा ओउ मान्‍तालमकाय चिताक्‍साको लागि निङको दोमपाकको धाह्‍न्‌ काहाक्‍तिको ओउमयको गाउ फेति वाह्‍न।”

६ ओहाङसयको येसुकसय वेङ्‍ति चेलालम गाउ-गाउहाङ परमेस्‍वरको पेओ समचार प्रचार जाह्‍ङ्‍लाङ आलाकाय अनि नातो थाउको बिरामिलमकायमा स्‍याक्‍ताकाकानि।

हेरोद अलमल्‍ल स्‍यावो

(मति १४:१-१२; मर्‌कुस ६:१४-२९)

७ गालिल छेत्रहाङ राज्‍य जाह्‍ङो हेरोद एन्‍तिपासइ येसुइ जाह्‍ङ्‍सास्‍यावो कामलम भयभय त स्‍यावो कुरा सायाकान अनि हेरोद अलमल्‍ल स्‍यावा,

धइतिदाह्‍य्‌सा गच्‍युक मान्‍तालमइ “बप्‍तिस्‍मा बयो युहन्‍ना सिओसय उह्‍ति च्‍योका” त दाह्‍य्‌इतो।

८ गच्‍युक मान्‍तालमइखे “एलिया अगमबक्‍ता थालाङ वाङा” त दाह्‍य्‌इतो अनि अरुइखे “उहिलेको अगमबक्‍तालममध्‍ये यातचाक थाआ” त दाह्‍य्‌इतो।

९ तर हेरोदइखे एत दाह्‍या,

“युहन्‍नाको तालाङपाय ङाइले तात्‍ताकालाङ,

तर इ मान्‍ताखे सुखेना इको बारेहाङ ङाइ एतताह्‍ङो कुरालम साइधय मुनाङ?”

अनि ओउइ येसुकाय क्रुस्‍‍सा बोङाकान।

येसुइ पोङा हजार मान्‍तालमकाय जेताक्‍सास्‍यावो

(मति १४:१३-२१; मर्‌कुस ६:३०-४४; युहन्‍ना ६:१-१४)

१० जब येसुइ ल्‍होक्‍सास्‍यावो बाह्रजना मुख्‍य चेलालम प्रचार जाह्‍ङ्‌ति द्‍याह्‍नाकाय,

अनि लयमयइ जाह्‍ङो जुदा कुरा येसुकाय ल्हाक्‍ति छ्‍यानाकानि।

अनि येसुइ लयको चेलालमकाय लात्‍ति बेथसेदा गाउको सुमा याक्‍मालो थाउताङ आल्‍सास्‍यावा।

११ तर जब नातो मान्‍तालमको हुलइ ओउ कुरा चिआकानि,

ओउमय येसुकाय गुह्‍ल्‌ति आलाकाय।

येसुइ ओउमयकाय स्‍वागत जाह्‍ङ्‍सास्‍यावा,

र परमेस्‍वरको राज्‍यको बारेहाङ तोसास्‍यावा,

र बिरामिलमकायमा स्‍याक्‍ताक्‍सास्‍यावा।

१२ जब न्‍‍‍याम ब्‍लक्‍सा लागआ,

ओउ बाह्रजना मुख्‍य चेलालम वाङ्‌ति येसुकाय तोआकानि,

“इ मान्‍तालमकाय ल्होक्सास्याउपाना,

र ओउमय वेताङ-ङोइताङको द्‍याङ्‍तो गाउखा आल्‍ति ल-लयकाय जेसातुङसा र एन्‍‍‍साकाय जोहो जाह्‍ङ्‍पानानि,

धइतिदाह्‍य्‌सा इपाय सुमा याक्‍मालो थाउ खेना।”

१३ तर येसुइ ओउमयकाय तोसास्‍यावा,

“खेल,

निङ लयमयइले इमयकाय जेसा बइनु।”

ओउमय त्‍याङाकाय,

“प्रभु,

निकुस पोङाज्‍यो लाङ र निसमोसा ङाः मात्र मुना।

दोह निइ उच्‍युक नातो मान्‍तालमकाय जेगातुङ्‍गा लेति वान्‍‍‍चाङ्‍सु?”

१४ ओहाङ गोय्‍चो मान्‍तालम मात्र पोङा हजार च्‍युककाय मुओझ्‍यान्‍‍‍ते ओउमय एत त्‍याङो खेइतो।

येसुइ लयको चेलालमकाय तोसास्‍यावा,

“खेल,

मान्‍तालमकाय पचास-पचास जनाको तोङकहाङ च्‍युङताक्‍नु।”

१५ चेलालमइ मान्‍तालमकाय ओउतहाइतिले च्‍युङताकाकानि।

१६ ओहाङसयको येसुइ पोङाज्‍यो लाङ र निसमोसा ङाः त्‍याक्‍सास्‍यावा,

र लाङकाताङ त्‍याउति परमेस्‍वरकाय धनेबाद बइसास्‍यावा।

अनि येसुइ लाङ फह्‍न्‌सास्‍यावा,

र मान्‍तालमकाय वेःसाकाय येसुइ लाङ र ङाःलम चेलालमकाय ल्हासास्‍यावा।

१७ ओउमय जुदाइ तुक कोस्‍‍तो जेआकानि,

अनि चेलालमइ वेतिमुओ लाङ र ङाःलम हुम्‍धार्‌ना बाह्र सोह्‍लि स्‍यावा।

येसुले ख्रिस्‍‍त खेसास्‍याउना त दाह्‍य्‌ति पत्रुसइ सुइकार जाह्‍ङो

(मति १६:१३-१९; मर्‌कुस ८:२७-२९)

१८ यातदिन जब येसु एकानले प्राथना जाह्‍ङ्‍सास्‍याउधय खेतो,

चेलालम येसुको द्‍याङ्‍तो वाङाकाय।

येसुइ ओउमयकाय ह्‍वत्‍सास्‍यावा,

“मान्‍तालमइ ङाकाय सुखे त तोनाताङ्‍स?”

१९ ओउमय त्‍याङाकाय,

“केहि मान्‍तालमइखे बप्‍तिस्‍मा बयो युहन्‍ना खेना त दाह्‍य्‌नय,

कोयइखे एलिया अगमबक्‍ताa खेना त दाह्‍य्‌नय,

अनि अरुलमइखे उहिलेको सुलाङ अगमबक्‍तालममध्‍येको यातचाक सिओसय उह्‍ति च्‍योको खेचा त दाह्‍य्‌नय।”

२० येसुइ ओउमयकाय ह्‍वत्‍सास्‍यावा,

“अनि निङखे ङा सुखे त म्‍हर्‌तेनय?”

पत्रुस त्‍याङा,

“नाङपाय परमेस्‍वरइ ल्‍होक्‍सास्‍यावो ख्रिस्‍‍तले खेसास्‍याउना।”

येसुइ लयको सिमयको बारेहाङ तोसास्‍यावो

(मति १६:२०-२८; मर्‌कुस ८:३०—९:१)

२१ अनि येसुइ ओउमयकाय इ कुरा सुकायमा तोलाम त दाह्‍य्‌ति आन जोक्‍तो दर्‌कति तोसास्‍यावा।

२२ येसुइ इ कुरामा तोसास्‍यावा,

“ङा,

मान्‍ताको चोइ आन नातो दुख च्‍यउसा परनाङ र मान्‍तालमको अगुवालम,

मुख्‍य पुजारिलम,

र धर्‌मगुरुलमइ ङाकाय इन्‍‍‍कार जाह्ङ्‍नानि।

ङाकाय सात्‍नाताङ्‍स,

तर सुमदिनहाङ ङा फेरि सिओसय उह्‍ति च्‍योक्‌लेनाङ।”

२३ अनि येसुइ ओउ जुदा मान्‍तालमकाय तोसास्‍यावा,

“यदि निङ सुखेयामा ङाको चेला स्‍याउसा झाक्‍तेनय त खेया,

निङइ लयको मनको मात्र इच्‍छ्‍यालमकाय फेनु,

र दिनमले लयको क्रुस लात्‍तिb ङाको लोन्‍हे गुह्‍ल्‌ति वाङन।

२४ यदि निङइ लयको रुवाङ स्‍याक्‍ताक्‍सा बोङतेनानि त खेया,

निङइ ओउ रुवाङ मिह्‍ताक्‍तेनानि।

तर यदि निङइ लयको रुवाङ ङाको लागि बइतेनानि त खेया,

निङइ ओउ रुवाङ स्‍याक्‍ताक्‍तेनानि।

२५ मान्‍तालमइ लयकाय चाहओ जुदाथोकलम इ ल्‍हाउदयबाङहाङ दोसा खाइनानि,

तर ङाको चेला स्‍याउमात ओउमयइ लयको रुवाङ मिह्‍ताक्‍नानि त खेया,

ओउमयकाय दोह फाइदा स्‍याउना र?

२६ यदि निङ ङा र ङाको स्‍यानरायकुस रास्‍तेनय त खेया,

ङा,

मान्‍ताको चोइमा ङा लयको र परमेस्‍वर आपाको अनि पबित्र लाङकादुतलमको महिमाहाङ वाङधार्‌ना निङकाय लयको त तोसा रास्‍‍लेनाङ।

२७ तर ङाइ निङकाय दोङ्‌सिले तोनेनाङ्‍स,

परमेस्‍वरइ लयको मान्‍तालमकाय राज्‍य जाह्‍ङो च्‍यउमाच्‍युकसम्‍म इहाङ चिङ्‌तिमुओलममध्‍ये गच्‍युक जनाखे सितेइलि।”

येसुको रुप ल्‍हेसो

(मति १७:१-८; मर्‌कुस ९:२-८)

२८ इ कुरा तोओ यात साता लोन्‍हे पत्रुस,

युहन्‍ना र याकुबकाय लात्‍ति येसु वारहाङ प्राथना जाह्‍ङ्‍लाङ आल्‍सास्‍यावा।

२९ प्राथना जाह्‍ङ्‌ति मुतोकहाङ येसुको खेन ल्हेसा,

र ओउको नाय आन भाम्‍तो प्‍लिह्‍ङ्‍तो स्‍यावा।

३० अचानक ओहाङ निसचाक मान्‍ता येसुको ङ्‍हा थाआकाच र येसुकुस नोसा फाङाकाचु।

ओउनिसखे मोसा र एलिया खेचतो।

३१ ओउनिसमा लाङकाको थोङोहाङ थाआकाच,

र यरुसलेमहाङ येसु सिसाखेओको बारेहाङ येसुकुस नोधय खेचतो।

३२ पत्रुस र अरु निसचाक चेला भुह्‍ङ्‌ति एन्‍तिमुओ खेइतो,

जब ओउमय लेआकाय,

येसुको महिमा र निसचाक मान्‍ता येसुकुस चिङ्‌तिमुओ च्‍यवाकानि।

३३ ओउ निसचाक येसुकसय वेङ्‍ति पाह्‍य्‌सा बोङधार्‌ना पत्रुसइ येसुकाय तोआकान,

“गुरु,

नि जुदा इहाङ मुसा आन पेतो स्‍याउसा खाइनउ!

इहाङ मुसाकाय सुमज्‍याङ खोल्‍मा जाह्‍ङ्‌नि,

यातज्‍याङ नाङकाय,

यातज्‍याङ मोसाकाय,

र यातज्‍याङ एलियाकाय!”

तर पत्रुसइ लय दोह नोआलाङ त दाह्‍यो कुराले चिसा खायुलु।

३४ पत्रुस नोति मुतोकहाङले यातज्‍याङ मुस वाङ्‌ति ओउमयकाय घमाथास,

र ओउ मुस वाङ्‌ति लयमयकायमा घम्‍सा लागओझ्‍यान्‍‍‍ते चेलालम आन जोक्‍तो रयाकाय।

३५ अनि मुसभित्रसय यातज्‍याङ हाउनय वाङा,

“इपाय ङाइ छ्‍युह्‍ङो ङाको चो खेनाc,

ओउ मात्र यातचाक खेसास्‍याउना ओउकाय निङइ साइसाले परना।”

३६ जब हाउनय दिआ,

ओहाङ येसु एकानमात्र खेसास्‍याउतो।

चेलालम ङइमात मुआकाय र ओउमयइ लय च्‍यवो कुरा ओउबेलाहाङ सुकायमा ल्हाक्‍ति छ्‍यान्‍निलि।

येसुइ दुस्‍‍त ग्‍वालामइ ङायो गोय्‍चोकाय स्‍याक्‍ताक्‍सास्‍यावो

(मति १७:१४-१८; मर्‌कुस ९:१४-२७)

३७ स्‍याह्‍ङ्‍लो येसु र ओउको सुम जना चेलालम वारसय ग्‍ल्‍युह्‍ङ्‍धय खेइतो,

नातो मान्‍ताको हुल येसुकाय क्रुसलाङ वाङाकाय।

३८ अनि ओउ मान्‍तालमको हुलसय यातचाकइ हिह्‌ति गोआकान,

“गुरुज्‍यु!

ङाइ नाङकाय सेवति तोनेनाङ,

ङाको चोकाय योन्‍‍‍सास्‍याउपाना,

धइतिदाह्‍य्‌सा इपाय ङाको यातज्‍याङले चो खेनाबताङ!

३९ इकाय गलमा यातज्‍याङ दुस्‍‍त ग्‍वालामइ ङाइनाथय र ओउ अचानक हिह्‍ना।

ओउ दुस्‍‍त लानइ ओउकाय यउलन्‍ति वाह्‍ताक्‍नाथय र ओउको म्‍होतोङसय भोप ग्‍ल्‍युह्‍ङ्‍ना,

अनि ओउको आङहाङ चालम स्‍याउमाच्‍युककाय ग्‍वालामइ ओउकाय फेदय फेथाल।

४० ङाइ नाङको चेलालमकाय दुस्‍‍त ग्‍वालाम रुन्‍ति बइताङ्‍सु त दाह्‍य्‌ति बिन्‍ति जाह्‍ङालाङ,

तर ओउमयइ खाइनिलि।”

४१ येसुइ तोसास्‍यावा,

“निङपाय गतताह्‍ङो बिस्‍वास नामालो र भ्रस्‍त मान्‍तालम ते खेतेनय!

ङा निङकुस गच्‍युक दिनकाय मुचाङ र?

ङाइ निङको अबिस्‍वासकाय गच्‍युकसय सहति मुचाङ?”

ओहाङसयको येसुइ ओउ गोय्‍चोको आपाकाय तोसास्‍यावा,

“नाङको चोकाय इताङ लात्‍ति वाङ।”

४२ आपाखेइ चोकाय लात्‍ति वान्‍‍‍तोकहाङ लानइ ओउकाय साहाङले प्लाह्‍ताक्‍ति यउलन्‍ति वाह्‍ताकाथय।

तर येसुइ लानकाय थत्‍सास्‍यावा,

र गोय्‍चोकाय स्‍याक्‍ताक्‍ति ओउको आपाकाय सुम्‍पति बइसास्‍यावा।

४३ परमेस्‍वरको ताह्‍ङो जिङ च्‍यउति जुदा मान्‍तालम ग्‍याह्‍ङाकाय।

येसुइ फेरि लयको सिमयको बारेहाङ तोसास्‍यास्‍यावो

(मति १७:२२-२३; मर्‌कुस ९:३०-३२)

मान्‍तालम येसुको एत ताह्‍ङो काम च्‍यउति ग्‍याह्‍ङ्‌ति मुतोकहाङले, येसुइ लयको चेलालमकाय तोसास्‍यावा,

४४ “ङाइ निङकाय दोह कुरा तोसा बोङ्‍घय मुनाङ निङइ ओउ कुरा घिःति साइनु।

धइतिदाह्‍य्‌सा ङा,

मान्‍ताको चोकाय पक्रति मान्‍तालमको क्रुतहाङ सुम्‍पति बइनानि।”

४५ तर चेलालमइ एत तोओ दोह खेचा त दाह्‍य्‌ति चिसा खाइनिलि।

इ कुरा चिसाकाय ग्‍यान बइमालोझ्‍यान्‍‍‍ते येसुइ तोसास्‍यावो कुरा ओउमयइ चिसा खाइनिलि,

र इको माने दोह्‍खेलो त दाह्‍य्‌ति येसुकाय ह्‍वत्सामा रयाकाय।

ताह्‍ङो सु खेना?

(मति १८:१-५; मर्‌कुस ९:३३-४०)

४६ ओउबेला बाह्रजना चेलालममध्‍येहाङ सुखे ताह्‍ङो त दाह्‍यो कुरा स्‍यावा।

४७ येसुइ ओउमयको ल्‍हुङतुकको कुरा चिति यातज्‍याङ बालाखकाय लयको छेउहाङ चिङताकाकान,

४८ अनि ओउमयकाय तोसास्‍यावा,

“सुखेइ एतताह्‍ङो बालाखकाय ङाको मय्‍ङहाङ ग्रहन जाह्ङ्‍नानि,

ओउमयइ ङाकाय ग्रहन जाह्ङ्‍नानि,

अनि ङाकाय सुइ ग्रहन जाह्ङ्‍नानि,

ओउमयइ ङाकाय ल्‍होक्‍सास्‍यावो आपाकाय ग्रहन जाह्ङ्‍नानि।

निङमध्‍येहाङ सुखे जुदासय मइतो मुतेनय,

ओउखे जुदासय ताह्‍ङो स्‍याउना।”

४९ युहन्‍नाइ येसुकाय तोआथय,

“गुरुज्‍यु,

यातचाक मान्‍ताइ नाङको मय्‍ङहाङ लानलम रुन्‍ति ल्‍होको निइ च्‍यवालाङ्‍सु,

अनि निइ ओउकाय एत हाइलाम त दाह्‍य्‌ति तोआलाङ्‍सु,

धइतिदाह्‍य्‌सा ओउ निको मान्‍ता खेयाक्‌ल।”

५० येसुइ ओउकाय र अरु चेलालमकाय तोसास्‍यावा,

“ओउकाय निङइ ओउत हाइलाम त दाह्‍य्‌ति तोलाम,

धइतिदाह्‍य्‌सा सु निङको बिरोतहाङ नाल ओउ निङकोले खेना।”

सामरिलमइ येसुकाय सत्‍कार जाह्‍ङ्‍मालो

५१ येसुको लाङका पाह्‍य्‌साखेओ समय द्‍याङ्‍तो दाह्तोकहाङ,

येसुइ यरुसलेमताङ आल्‍साले बिचार जाह्‍ङ्‍सास्‍यावा।

५२ अनि येसुइ लयभन्‍‍‍दा ङ्‍हा लयको खबरदुतलमकाय ल्‍होक्‍सास्‍यावा,

अनि ओउमय आलाकाय र येसुको लागि जुदा कुरा तयार जाह्‍ङ्‍साकाय सामरिया छेत्रको यातज्‍यो गाउहाङ पोकाकाय।

५३ तर येसु यरुसलेम आल्‍धय मुसास्‍याउना त दाह्‍यो कुरा चिति सुइमा येसुकाय सत्‍कार जाह्‍ङ्‌निलि।

५४ जब येसुको चेलानिस याकुब र युहन्‍नाइ इ कुरा चिआकाचु,

ओउनिसइ येसुकाय तोआकाचु,

“प्रभु,

लाङकासय म्‍हे क्‍लाति निइ ओउमयकाय ह्‍योम्‍ताक्‍नि त नाङ म्‍हर्‌तेना या?”d

५५ तर येसुइ ओउनिसकताङ हिल्‍ति थत्‍सास्‍यावा।

[अनि एत तोसास्‍यावा,

“निङकहाङ गतताह्‍ङो मन स्‍याउसा परना,

ओउपाय निङइ चिओले नाल।

धइतिदाह्‍य्‌सा ङा,

मान्‍ताको चोपाय मान्‍तालमकाय म्‍हेत्‍ताक्‌लाङ त दाह्‍य्‌ति खेल,

तर ओउमयकाय स्‍याक्‍ताक्‌लाङ त दाह्‍य्‌ति वाङो खेनाङ।”]e

५६ ओहाङसय येसु लयको चेलालमकुस अर्‌को गाउताङ आल्‍सास्‍यावा।

येसुकाय गुह्‍ल्‌ति वाह्‍साझाको सुम जना मान्‍तालम

(मति ८:१९-२२)

५७ येसु र येसुको चेलालम ल्यामहाङ आल्‍धयमुतोकहाङ,

यातचाक मान्‍ता वाङ्‌ति येसुकाय तोआथय,

“नाङ गाहाङ ते आल्‍सास्‍याउना ङामा नाङकाय गुह्‍ल्‌ति वाङनाङ।”

५८ येसुइ ओउकाय तोसास्‍यावा,

“स्‍याललम याक्‍साकाय ल्‍युमपुकलम मुना,

बन वाःको छ्‍युतलम मुना,

तर ङा,

मान्‍ताको चोकोपाय आरामकुसि एन्‍साकाय लयको थाउले नाङल।”

५९ अनि येसुइ अर्‌को मान्‍ताकाय तोसास्‍यावा,

“ङाकाय गुह्‍ल्‌ति वाङ।”

तर ओउ मान्‍ताइ येसुकाय तोआथय,

“गुरु,

ङ्‍हा आल्‍ति ङाको आपाको म्‍हाःङ पाह्‍म्‌सा बइचि।”

६० तर येसुइ ओउकाय तोसास्‍यावा,

“ग्‍वालामहाङ सिओ म्‍हाःङलमइले ओउमयको म्‍हाःङलमकाय पाह्‍म्‌पानि।

तर नाङखे आल्‍ति परमेस्‍वरको राज्‍यको प्रचार जाह्‍ङु।”

६१ फेरि अर्‌को यातचाक मान्‍ताइ येसुकाय तोआथय,

“गुरु,

ङा नाङको लोन्‍हे गुह्‍ल्‌ति वाङनाङ,

तर ङाकाय ङ्‍हा किम पाह्‍य्‌ति लयको माचरलमकाय दाम्‍सा बइसास्‍याउपाना।”

६२ येसुइ ओउकाय तोसास्‍यावा,

“सु खेयाकायमा होलोकाय क्रुतइ चुमाक्‍तिको काह्‍ताङ द्‍याह्‍न्‌ति योतिमुओ मान्‍ताखे परमेस्‍वरको राज्‍यको लागि काम लागलेल।”

a 

९:१९ एलिया अगमबक्‍ता ख्रिस्‍‍तसय ङ्‍हा एलिया अगमबक्‍ता इस्राएलहाङ द्‍याह्‍न्‌ति वाङना त दाह्‍य्‌ति यहुदि मान्‍तालमइ बिस्‍वास जाह्‍ङ्‌नितो।

b 

९:२३ लयको क्रुस लात्‍ति सुखेयामा येसुकाय गुह्‍ल्‌ति वाह्‍सा झाकोलमखे दिनमले येसुइलेखा सिसा र दुख च्‍यउसा परलेना।

c 

९:३५ इपाय ङाइ छ्‍युह्‍ङो ङाको चो खेना कुनय सङ्‍सकरनलमइ “इपाय ङाको राप्‍तो चो खेना” त मा तोओ मुना।

d 

९:५४ “प्रभु, लाङकासय म्‍हे क्‍लाति निइ ओउमयकाय ह्‍योम्‍ताक्‍नि त नाङ म्‍हर्‌तेना या?” कुनय सङ्‍सकरनइ एतमा तोनउ, “प्रभु, एलिया अगमबक्‍ताइ जाह्‍ङोलेखा लाङकासय म्‍हे क्‍लाति निइ ओउमयकाय ह्‍योम्‍ताक्‍नि त नाङ म्‍हर्‌तेना या?”

e 

९:५५ नया नेम ङ्‍हापाय ग्रिक भासाहाङ लेखओ खेतो र मान्‍तालमइ जुदा कितापलम क्रुतइ लेखति तयार जाह्‍ङो खेतो। मान्‍तालमइ क्रुतइ लेखओ ङ्‍हाको कितापलमहाङ ओउ ताह्‍ङो कोस्‍‍थ भित्र मुओ कुरालम नाआक्‌ल।

येसुइ बहतरजना चेलालमकाय ल्‍होक्‍सास्‍यावो

१०

१ ओहाङसयको प्रभु येसुइ अरु बहतरजनाa मान्‍तालमकाय छ्‍युह्‍ङ्‍सास्‍यावा।

र ओउमयकाय नि-निसचाकको दक्‍कालहाङ लय आल्‍साखेओ गाउ र सहरताङ ङ्‍हा ल्‍होक्‍सास्‍यावा।

२ अनि येसुइ ओउमयकाय तोसास्‍यावा,

“राङहाङ अन्‍नपाय प्रसस्‍‍तले मुना,

तर खेत्‍लालमखे मइतो मुनय।

ओउतझ्‍यान्‍ते अन्‍न हुम्‍साकाय खेत्‍लालम ल्होक्सास्याउपा त दाह्‍य्‌ति अन्‍नको मालिककाय प्राथना जाह्ङ्‍नु।

३ द्‍याह निङ आल्‍न,

भेदालमकाय पारकुइलमकहाङ ल्‍होकोलेखाले ङाइ निङकाय मान्‍तालमको माझहाङ ल्‍होक्‍धय मुनाङ।

४ निङइ थेपो,

जाबि,

चपल,

दोह्‍मा लात्‍लाम,

र ल्‍यामहाङ मान्‍तालमकाय झोरालाङ त तोतिभ्‍‍‍याआपछि ओहाङ न्‍यास्‍ति मुलाम।b

५ निङ मान्‍ताको किमहाङ पोक्‍धार्‌ना ङ्‍हा एत तोनु,

‘इ किमको मान्‍तालमकाय धोमाइतो स्‍याउपाना।’

६ ओउ किमको मान्‍तालम धोमायो झाक्‍नय त खेया,

ओउमय धोमायो दोलेनय,

तर ओउमयइ धोमायो झाकिलि त खेया,

आसिक निङकताङले द्‍याह्‍न्‌ति वाङना।

७ निङ ओउ किमहाङले मुन,

ओउमयइ दोह बइतेनय,

ओउले जेनु र तुङनु,

धइतिदाह्‍य्‌सा खेत्‍लालमइ ज्‍याला दोसाले परना।

किमयपिच्‍‍छे बास एन्‍तिवाहो काम जाह्‍ङ्‍लाम।

८ ओउतहाइति सहरलमहाङ आल्‍धार्‌ना ओहाङको मान्‍तालमइ स्‍वागत जाह्‍ङ्‌ति जेसा बयो जेगा जेनु।

९ सहरहाङ मुओ बिरामिलमकाय स्‍याक्‍ताक्‍नु,

अनि ‘द्‍याह परमेस्‍वरको राज्‍य द्‍याङ्‍तो दाह्‍सा लागआ’ त दाह्‍य्‌ति प्रचार जाह्‍ङ्‍नु।

१० तर गाउखे सहरहाङ आल्‍धार्‌ना ओहाङको मान्‍तालमइ निङकाय स्‍वागत जाह्‍ङ्‍तेइलि त खेया,

ल्‍यामहाङ ग्‍ल्‍युह्‍ङ्‍न अनि तोनु,

११ ‘निको दोमको पाकहाङ ल्याह्‍वो निङको सहरको धाह्‍न्‌मा निङको बिरोतहाङ निइ काह्‍धय मुनाङ्‍सु।

तर निङइ इ कुरा चिति गम्‍नु,

परमेस्‍वरको राज्‍य द्‍याङ्‍तो दाह्‍तिभ्‍याओ मुना!’

१२ ङाइ निङकाय तोनेनाङ्‍स,

ओउ न्‍यायको दिनहाङ ओउ सहरको मान्‍तालमको हालतसयपाय बरु पापइ ब्‍लिङो सदोम सहरको मान्‍तालमको हालत सहसा खाइतोस्‍याउना!”

बिस्‍वास नामालो सहरलम

(मति ११:२०-२४)

१३ येसुइ तोसास्‍यावा,

“अ खोराजिन र बेथसेदाको मान्‍तालम,

निङकाय धिक्‍कार!

निङकहाङ जाह्‍ङो ग्‍याह्‍ङ्‌सिओ कामलम तुरोस र सिदोन सहरहाङ जाह्‍ङो खेया,

ओहाङको मान्‍तालमइ ङ्‍हाखाले ल-लयको पापकाय चिति फेति वाइचानि खेतो अनि ओउ कुरा तह्‍य्‌साकाय बोराको नाय लावति आङहाङ म्‍हेमुत ल्‍यान्‍‍‍चाइसि खेतो।

१४ तर न्‍यायको दिनहाङ निङको भन्‍‍‍दापाय तुरोस र सिदोनको मान्‍तालमको दन्‍‍‍द मइतो स्‍याउना।

१५ अ कफर्‌नहुमको मान्‍तालम,

दोह निङ त्‍याःव लाङका दाह्‍नाङ्‍सु त दाह्‍य्‌तेनय?

खेल,

निङपाय काःम्‍खा नरकहाङले दाह्‍तेनय!”

१६ येसुइ लयको चेलालमकाय तोसास्‍यावा,

“सुइ निङको नोराय साइनानि ओउमयइ ङाको नोराय साइनानि,

सुइ निङकाय ङ्‍हाम्‍तेइलि ओउमयइ ङाकाय ङ्‍हामनिलि।

अनि सुइ ङाकाय ङ्‍हामनिलि ओउमयइ ङाकाय ल्‍होक्‍सास्‍यावोकायमा ङ्‍हामनिलि।”

बहतरजना चेलालम द्‍याह्‍न्‌ति वाङो

१७ येसुइ ल्‍होक्‍सास्‍यावो ओउ बहतरजनाc चेलालम आन चोङाइति द्‍याह्‍न्‌ति वाङाकाय।

ओउमयइ प्रभुकाय तोआकानि,

“प्रभु,

जब निइ नाङको मय्‍ङहाङ आदेस बयालाङ्‍सु लानलममा निइ तोओ ग्‍याआकाय!”

१८ येसुइ ओउमयकाय तोसास्‍यावा,

“ङाइ फेलबाङसय बिजुलि प्लिह्‍ङोलेखा सय्‍तानकाय लाङकासय ग्‍लेधयमुओ च्‍यवालाङ।

१९ साइनु,

ङाइ निङकाय रु र नेकोसलमकाय झोति वाह्‍सा जिङ अनि निङको बइरि सय्‍तानको जुदा जिङलमसय जितसा अधिकार बयो मुना,

र दोह कुराइमा निङकाय दुख बइतेइलि।

२० तर दुस्‍‍त सय्‍तानलम निङको कुरा ग्‍यानय त म्‍हर्‌ति निङ आसलाम,

बरु लयको मय्‍ङ लाङकाहाङ लेखओ मुना त दाह्‍य्‌ति आसति चोङाइजेन।”

येसुइ लयको परमेस्‍वर आपाकाय धनेबाद बइसास्‍यावो

(मति ११:२५-२७; १३:१६-१७)

२१ ओउबेलाहाङ पबित्र ग्‍वालामइ ओजाय त स्‍याउति येसुइ तोसास्‍यावा,

“अ परमेस्‍वर आपा,

लाङका र ल्‍हाउदयबाङको मालिक!

ङाइ नाङकाय धनेबाद त तोनेनाङ,

धइतिदाह्‍य्‌सा बुद्‌दिमान र ग्‍यानि मान्‍तालमकसय नुस्‍ति गम्‍सास्‍यावो कुरा नाङइ दोह्‍मा चिमालोलमकाय चिताक्‍सास्‍यावा!

अ आपा,

एत जाह्‍ङ्‍साले नाङ झाक्‍तेआ।

२२ ङाको आपाइ जुदा कुरा ङाकाय सुम्‍पति बइसास्‍यावो मुना।

आपाइ मात्र ङा,

चोकाय तह्‍य्‌नाताङ अरु सुइमा तह्‍य्‌ताङल,

ओउतले ङा,

चोइ मात्र आपाकाय तह्‍य्‌नाङ।

तर ङा,

चोइ सुखेकाय तोनाङ ओउमयइ मात्र आपाकाय तह्‍य्‌नानि।”

२३ ओहाङसयको चेलालमकताङ हिल्‍ति ओउमयकाय गोपेहाङ तोसास्‍यावा,

“इ जुदा कुरा च्‍यउसा दोओ निङ गच्‍युक धन्‍‍‍यको खेतेनय!

२४ ङाइ निङकाय तोनेनाङ्‍स,

नातो अगमबक्‍ता र राजालमइ निङइ च्‍यवो इ कुरालम च्‍यउसा र साइसा ताह्‍ङ्‍तो इच्‍छ्‍या जाह्‍ङो खेइतो,

तर च्‍यउसा र साइसा दोइलि।”

पेओ सामरि मान्‍ताको ल्हाकराय

२५ यातचाक धर्‌मगुरुइ येसुकाय परिछ्‍या जाह्‍ङ्‍साकाय चिङ्‌ति ह्‍वताथय,

“गुरु,

ओउ गलमा द्‍युम्‍मालो रुवाङ दोसाकाय ङाइ दोह जाह्‍ङ्‍सा परनाङ?”

२६ येसुइ ओउकाय तोसास्‍यावा,

“ओउ कुराकाय मोसाइ बयो नेम कानुनहाङ दोह त तोओ मुना?

ओउकाय नाङइ दोह त चितेआकान?”

२७ ओउ मान्‍ता त्‍याङा,

“धर्‌मसास्‍‍त्रहाङ लेखओ मुना,

‘नाङइ लयको प्रभु परमेस्‍वरकाय लयको जुदा ल्‍हुङतुकसय,

जुदा प्रानसय,

जुदा जिङसय र जुदा मनसय रापु।’

अनि एतमा तोओ मुना,

‘लयको छिमेकिकायमा लयकाय रापोलेखाले रापु।’”

२८ येसुइ तोसास्‍यावा “नाङ दोङ्‌सिले पेतो नोतेआ,

ओउतले जाह्‍ङु नाङ स्‍याक्‍तेना।”

२९ ओहाङसयको ओउ धर्‌मगुरुइ लयकाय चिओ र पेओ मान्‍ता त दाह्‍य्‌ति छ्‍यान्‍‍‍साको लागि येसुकाय ह्‍वताकान,

“ओउतखेया,

ङाको छिमेकिखे सु खेना त?”

३० येसुइ ओउकाय तोसास्‍यावा,

“यातचाक मान्‍ता यरुसलेमसय यरिहोताङ आल्‍धय मुओ खेतो।

ओउबेलाहाङ ल्‍यामहाङ पेमालो कुरेउ मान्‍तालमइ ओउकाय क्रुस्‍ति लावोनायमा क्रेत्‍तो घानाक्‍तिको सिखेतो जाह्‍ङ्‌ति फेति पाह्‍याकाय।

३१ यातछिन पछि यातचाक पुजारि ओउ ल्‍याम स्‍याउधय आल्‍धयमुतोकहाङ ओउ सिखेति मुओ मान्‍ताकाय च्‍यउति बल लोक्‍तोसयले यातसय विखोल्‍ति पाह्‍या।

३२ ओउतले परमेस्‍वरको मन्‍दिरहाङ काम जाह्‍ङो यातचाक लेबिमा ओउ ल्याम स्‍याउधय वाङा,

ओउ सिखेओ मान्‍ताकाय च्‍यउति ओउमा बल लोक्‍तोसयले यातसय विखोल्‍ति पाह्‍या।

३३ ओउबेलाहाङ यातचाक सामरिd मान्‍तामा ओउ ल्‍याम स्‍याउधय वाङा,

ओउ सिखेओ मान्‍ताकाय च्‍यउति ओउको ल्‍हुङतुक आन योन्‍ति वाङा।

३४ ओउकहाङ आल्‍ति ओउ मान्‍ताको चालमहाङ जयतुनको साति र धाकसायको ङोओ तिः दलति नायइ पोलोति पानाकान।

ओहाङसयको ओउइ ओउ सिखेओ मान्‍ताकाय लयको गधाहाङ लात्‍ति यातज्‍याङ मयो पाहुना किमहाङ दाकाकान,

याह्‌दिङभरि लयइले पेतो योतिगमाकान।

३५ ओउनमको स्‍याह्‍ङ्‍लोहाङ ओउ सामरि मान्‍ताइ पाहुना किमको मालिककाय चान्‍दिको निसध्‍याक थेपो बयाक्‍तिको तोआकान,

‘लउ,

ङा द्‍याह्‍न्‌ति वाङमाच्‍युकसम्‍म इ मान्‍ताकाय पेतो स्‍याहार्‌ति गमु,

अरु नातो थेपो लागना त खेया,

ङा द्‍याह्‍न्‌ति वाङधार्‌ना बइनेनाङ।’”

३६ इ ल्हाकराय ल्हाक्‍ति छ्‍यानापछि ओउ धर्‌मगुरुकाय येसुइ ह्‍वताथय,

“नाङको बिचारहाङ ओउ सुम जनामध्‍ये पेमालो कुरेउलमइ घानो मान्‍ताको छिमेकि सुखे स्‍याउसा खाइनउ?”

३७ धर्‌मगुरु त्‍याङा,

“ओउ सिखेयो मान्‍ताकाय योनो मान्‍ताखे।”

ओहाङसयको येसुइ ओउकाय तोसास्‍यावा,

“पाह्‍य,

नाङइमा लयइ सहयोग जाह्‍ङ्‍सा खायो मान्‍तालमकाय ओउतले जाह्‍ङु।”

येसुइ मार्‌था र मरियमकाय क्रुस्‍‍सास्‍यावो

३८ येसु र ओउको चेलालम आल्‍धय मुधार्‌ना यातज्‍याङ गाउहाङ दाहाकाय।

ओहाङ मार्‌था त मय्‍ङ्‍ओ मोम्‍चोइ ओउमयकाय लयको किमहाङ स्‍वागत जाह्‍ङाथास।

३९ ओउको मरियम त मय्‍ङ्‍ओ यातज्‍यो हउद्‍याङ खेतो।

ओउ प्रभु येसुको दोमसय च्‍युङ्‌ति येसुको स्‍यानराय सायुतो।

४० तर मार्‌थाखे सेवा सत्‍कार जाह्‍ङो अरु नातो कामहाङले मुतो,

ओउतझ्‍यान्‍ते ओउइ येसुकहाङ वाङ्‌ति तोआकान,

“प्रभु,

सेवा सत्‍कार जाह्‍ङो कामहाङ ङाकाय हउद्‍याङइ एकानले फेआताङ,

दोह नाङइ च्‍यउसास्‍याउल र?

ओउकाय ङाकहाङ वाङ्‌ति काम पुलिङ्‍साकाय तोसास्‍याउपाना!”

४१ तर प्रभुइ ओउकाय तोसास्‍यावा,

“मार्‌था,

मार्‌था!

नाङ नातो कुराको बारेहाङ आन लिह्‍तेनउ,

४२ तर चाहओ कुरा यातज्‍याङ मुना।

ओउ पेओ कुराले मरियमइ छ्‍युह्‍ङाकान,

र ओउ कुरा ओउकसय सुइमा लानिलि।”

a 

१०:१ बहतरजनाकुनय सङ्‍सकरन (ङ्‍हाको लेखोत) लमइखे सतरिजना त तोओ मुना (र पद १७ मा योसा खाइतेनानि)।

b 

१०:४ झोरालाङ त तोतिभ्‍‍‍याआपछि ओहाङ न्‍यास्‍ति मुलाम। ओउतोक बेलाहाङ अभिबादन जाह्‍ङ्‌तिभ्‍याआपछि नातो समय नोति मुसा परतो। ओउतझ्‍यान्‍ते अभिबादनहाङ समय खेरो वाइलाम त दाह्‍य्‌ति येसुइ दर्‌कसास्‍यावो।

c 

१०:१७ बहतरजना कुनय सङ्‍सकरन (ङ्‍हाको लेखोत) लमइखे सतरिजना त तोओ मुना (र पद १ मा योसा खाइतेनानि)।

d 

१०:३३ सामरि ओउ बेलाहाङ यहुदिलमइ सामरि जातको मान्‍तालमकाय हेला जाह्‍ङ्‌नितो।

येसुइ स्‍यान्‍‍‍सास्‍यावो प्राथना

(मति ६:९-१३; ७:७-११)

११

१ यातदिन येसु यातज्‍यो थाउहाङ प्राथना जाह्ङ्‍धय मुसास्‍यावो खेतो।

जब येसुइ प्राथना जाह्‍ङ्‌ति द्‍युम्‍सास्‍यावा,

येसुको चेलालममध्‍येको यातचाकइ येसुकाय तोआथय,

“प्रभु,

युहन्‍नाइ लयको चेलालमकाय प्राथना जाह्‍ङ्‍सा स्‍यानोलेखा निकायमा स्‍यान्‍‍‍सास्‍याउपाना।”

२ येसुइ ओउमयकाय तोसास्‍यावा,

“जब निङइ प्राथना जाह्‍ङ्‍तेनानि,

निङइ एतदाह्‍य्‌ति प्राथना जाह्‍ङ्‍नु—

‘अ परमेस्‍वर आपा,

नाङको पबित्र मय्‍ङ लुङ्‌सितो स्‍याउपाना,

र नाङइ जुदा मान्‍तालमकाय राजा स्‍याउति राज्‍य जाह्‍ङ्‍सास्‍याउपाना।

३ निकाय चाहओ दिनमको जेगातुङ्‍गा निकाय दिनमले बइताङ्‍सु।

४ निको पापलम छेमा जाह्‍ङ्‌ति बइताङ्‍सु,

धइतिदाह्‍य्‌सा निको बिरोतहाङ पाप जाह्‍ङो जुदाकाय निइमा छेमा जाह्ङ्‍नाङ्‍सु।

अनि निकाय पाप जाह्ङ्‍ताको परिछ्‍यालमसय दल्‍ताक्‍सास्‍याउपाना।’”

५ ओहाङसयको येसुइ लयको चेलालमकाय तोसास्‍यावा,

“जुगुलाङ,

निङमध्‍ये यातचाकइ ल्हाक याह्‌दिङहाङ यातचाक होयाको किमहाङ आल्‍ति तोनउ,

‘अ होया,

ङाकाय सुमखोक लाङ पय्‍चो बइचिमा।

६ ङाको किमहाङ यातचाक होया आन लोक्‍तोसय वाङो मुना।

तर ओउकाय बइसा ङाकुसि जेगातुङ्‍गा दोह्‍मा नाल!’

७ ओउ होयाइ कुनासयले तोआथय,

‘द्‍याह ङाकाय दुख बइजेलाम!

खादोक राक्‍ति खायो मुना,

अनि ङाको बालाखलम र ङा लयमा न्‍‍‍हापहाङ एनालाङ्‍सु।

देङे ङा च्‍योक्‍ति नाङकाय दोह्‍मा बइसा खाइनेङल।’

८ उच्‍युक दाह्‍याकबति येसुइ ओउमयकाय तोसास्‍यावा,

ङाइ निङकाय तोनेनाङ्‍स,

ओउइ होया त म्‍हर्‌ति बइमायाकायमा तेओको तेओ जाह्‍ङ्‍नउ त खेया,

ओउ च्‍योक्‍ना र तेओच्‍युक ओउकाय बइनाथय।

९ “ओउतझ्‍यान्‍ते ङाइ निङकाय तोनेनाङ्‍स,

तेजेन,

अनि निङ दोतेनय।

बोङजेनु,

अनि निङइ ङाइतेनानि।

ध्‍याक-ध्‍याक त हाइनु,

अनि निङको लागि खादोक फोल्‍लेना।

१० धइतिदाह्‍य्‌सा सुखेइ तेना ओउइ दोलेना,

सुखेइ बोङना ओउइ ङाइलेना र सुखेइ ध्‍याक-ध्‍याक त हाइना ओउकाय खादोक फोल्‍लेना।

११ निङमध्‍ये सुखे आपा खेचा ओउको चोइ लाङ तेधार्‌ना बाङ बइचउ,a

अथबा ङाः तेधार्‌ना रु बइचउ?

१२ अथबा उम तेधार्‌ना चोकाय नेकोस बइचउ?

१३ निङ दुस्‍‍त स्‍याउतिमा लयको चो-चोद्‍याङकाय पेओ थोकलम बइतेनानि त खेया,

लाङकाहाङ मुसास्‍यावो निङको आपाइ ओउकुस तेओलमकाय दोङ्‌सिले पबित्र ग्‍वालाम बइसास्‍याउना!”

येसु र बालजिबुल

(मति १२:२२-३०; मर्‌कुस ३:२०-२७)

१४ यातचाक मान्‍ता लानइ ङाइति नोसा खाइमातो लाता स्‍यावो खेतो।

अनि येसुइ ओउकहाङ मुओ लानकाय रुन्‍ति ल्‍होक्‍सास्‍यावा र ओउ मान्‍ता नोसा फाङाकान।

एत च्‍यउति मान्‍तालम ग्‍याह्‍ङाकाय।

१५ तर ओउमयमध्‍येको गच्‍युक मान्‍तालमखे एत दाह्‍याकाय,

“ओउइपाय लानलमको मालिक बालजिबुलको जिङइ लान रुन्‍‍‍नउ।”

१६ गच्‍युक मान्‍तालमइखे येसुकाय आङकाउसा बोङ्‌ति तोआकानि,

“यदि नाङकाय लाङकासयले ल्‍होको त खेया,

निको लागि यातज्‍यो ग्‍याह्‍ङ्‌सिओ चिनो छ्‍यान्‍‍‍सास्‍याउपाना।”

१७ ओउमयको बिचार चिति येसुइ तोसास्‍यावा,

“गाउखे देसहाङ मिलाप स्‍याउल,

ओउ लयले म्‍हेत्‍ना।

गाउखे किमको माचरलम लयमय काइकाइनय,

ओउमयमा म्‍हेत्‍नय।

१८ ओउतले यदि सय्‍तानइ लयको बिरोत लयले जाह्‍ङ्‍नउ त खेया,

ओउको राज्‍य गतहाइति तिकसा खाइचउ र?

निङइ ङाकाय सय्‍तानको राजा बालजिबुलको जिङइ सय्‍तान रुनाकान त दाह्‍य्‌तेनय।

१९ ओउतखेया,

निङको चेलालमइखे सुको जिङइ लानलम रुन्‍‍‍नानि र?

निङको लयको चेलालमइले निङको ल्‍हुङतुकको पेमालो कुरा छ्‍यान्‍ति बइतेनय।

२० तर यदि ङाइ परमेस्‍वरको जिङइ लानलम रुन्‍‍‍नाङ त खेया,

परमेस्‍वरको राज्‍य निङको माझहाङ वाङ्‌तिभ्‍‍‍याओ मुना।”

२१ अनि येसुइ इ ल्हाकरायमा तोसास्‍यावा,

“यदि हतियार लातो बल्‍यो मान्‍ताइ किम ल्‍युह्‍ङ्‌ति योति मुना त खेया,

किमहाङ मुओ जुदा मालताललम दल्‍तो स्‍याउलेना।

२२ तर ओउसय बल्‍यो मान्‍ता वाङना त खेया,

ओउकाय हारताक्‍नाथय र ओउको भरहाङगमो जुदा हतियारलम लानानि अनि मालताललममा कुति आःल्‍ति लयको मान्‍तालमकुस वेःनानि।b

२३ “सु ङाको पक्‍छेहाङ नाइलि ओउ ङाको बिरोतहाङ स्‍याउना।

र सुइ ङाकाय हुम्‍सा पुलिङ्‍ताङ्‍ल ओउइ हुमोमा अदबद त जाह्‍ङ्‌ति बइनउ।

दुस्‍‍त ग्‍वालाम द्‍याह्‍न्‌ति वाङना

(मति १२:४३-४५)

२४ “जब दुस्‍‍त ग्‍वालाम मान्‍ताकसय ग्‍ल्‍युह्‍ङ्‌ति पाह्‍य्‌ना,

अनि ओउ सुमा याक्‍मालो थाउताङ आरामकुसि मुसा थाउ बोङ्‍धय वाह्‍ना।

र गाहाङमा थाउ दोमाधार्‌ना ‘ङ्‍हा मुओ किमहाङले आल्‍सा परआ’ त दाह्‍य्‌ति ओउ द्‍याह्‍न्‌ति वाङना।

२५ जब ओउ द्‍याह्‍न्‌ति दाह्‍ना,

ओउइ ङ्‍हाको किम सफा र सजाउतिगमो ङाइनउ।

२६ एत च्‍यउति ओउइ अरु सात गोता लयसयमा झन पेमालो दुस्‍‍त ग्‍वालामलमकाय गोत्‍ति वान्‍नउ र ओउमय जुदा भित्र पोक्‍ति याक्‍नय।

ओउ मान्‍ताको अबस्‍था ङ्‍हाकोसय झन आन पेमातो स्‍याउना।”

दोङ चोङाइसिओ

२७ येसु नोति मुतोकहाङले मान्‍ताको हुलसय यातचाक मोम्‍चोइ येसुकाय हिह्‌ति गोआथय,

“नाङकाय नाःओ र दुध तुङताको आमा गच्‍युक धन्‍‍‍यको खेना!”

२८ तर येसुइ तोसास्‍यावा,

“बरु ओउमय धन्‍‍‍यको खेनय,

सुखेइ परमेस्‍वरको आखर साइनानि र ङ्‍हाम्‍नानि!”

योनाको चिनो

(मति १२:३८-४२)

२९ मान्‍ताको हुललम नाधय आल्‍धार्‌ना येसुइ तोसास्‍यावा,

“तेनछ्‍याङको मान्‍तालम गच्‍युक दुस्‍‍त मुनय!

ओउमयइ ग्‍याह्‍ङ्‌सिओ चिनो योसा बोङनानि,

तर योनाको चिनोबाहेक इमयकाय अरु दोह चिनोमा छ्‍यान्‍‍‍लेल।

३० योना निनवे सहरको मान्‍तालमको लागि चिनो स्‍यावोलेखाले,

तेनछ्‍याङको मान्‍तालमको लागि ङा,

मान्‍ताको चोले चिनो स्‍याउलेनाङ।

३१ न्‍यायको दिनहाङ दखिनको सेबा देसको रानिइ चिङ्‌ति तेनछ्‍याङको मान्‍तालमकाय गाल बइलेनउ,

धइतिदाह्‍य्‌सा सोलोमन राजाको ग्‍यानको कुरा साइसाकाय ओउ आन लोक्‍तोसय धावति वाङो खेतो।

तर साइनु,

इहाङ यातचाक मुना,

ओउखे सोलोमनसयमा महान् खेना।

३२ न्‍यायको दिनहाङ निनवे सहरको मान्‍तालमइ चिङ्‌ति तेनछ्‍याङको मान्‍तालमकाय गाल बइनानि,

धइतिदाह्‍य्‌सा योनाइ परमेस्‍वरको स्‍यानराय प्रचार जाह्‍ङ्‍धार्‌ना ओउमयइ ल-लयको पापकाय चिति फेआकानि।

तर साइनु,

इहाङ यातचाक मुना,

ओउखे योनासयमा महान् खेना।

आङको थोङो

(मति ५:१५; ६:२२-२३)

३३ “दिप्‍फा थोङताक्‍ति सुइमा पाथिइ बोम्‍निलि अनि नुस्‍तिमा गम्‍निलि।

बरु भित्र वाङो मान्‍तालमकाय थोङतो स्‍याउपा त दाह्‍य्‌ति यासो तेउकाहाङ गम्‍नानि।

३४ नाङको आङको दिप्‍फाखे नाङको मिक खेना।

नाङको मिक पेतो मुना त खेया,

नाङको जुदा आङ थोङतोस्‍याउना,

तर यदि मिक पेतो नाल त खेया,

नाङको जुदा आङमा च्‍याक्‍तोस्‍याउना।

३५ ओउतझ्‍यान्‍ते होसियार स्‍याव,

नाङकुस मुओ थोङो च्‍याक्‍तो स्‍याउलाम।

३६ यदि निङको जुदा आङ माहा पेतो थोङतो मुना त खेया,

अथबा आङको दोह थोकमा च्‍याक्‍तो नाल त खेया,

ओउ जुदाले थोङतोस्‍याउना,

गतहाइति दिप्‍फाको सुरिङइ निङकाय थोङो बइतेनय।”

फरिसिलम र धर्‌मगुरुलमकाय येसुइ दर्‌कसास्‍यावो

(मति २३:१-३६; मर्‌कुस १२:३८-४०)

३७ जब येसुइ नोति द्‍युम्‍सास्‍यावा,

यातचाक फरिसिइ येसुकाय लयको किमहाङ लयकुसि जेलाङ गोताकान।

ओउतझ्‍यान्‍ते येसु ओउको किमभित्र पोक्‍ति जेसाकाय च्‍युङसास्‍यावा।

३८ येसुइ जेसासय ङ्‍हा लयको क्रुत जेस्‍‍मालो च्‍यउति ओउकाय जेलाङ गोतो फरिसि ग्‍याह्‍ङा।

३९ अनि प्रभु येसुइ ओउकाय तोसास्‍यावा,

“निङ फरिसिलम थाल र कचउरा हुरोलेखा लयकाय बाहिरसयखे हुर्‌तेनाइसि,

तर भित्र ल्‍हुङतुकखे लोभ र दुस्‍‍तइ ब्‍लिङो मुतेनय।

४० निङ मुर्‌ख मान्‍तालम!

दोह निङइ चितेनिलि?

बाहिरको रुप जाह्‍ङ्‍सास्‍यावो परमेस्‍वरइ भित्रको ल्‍हुङतुकमा जाह्‍ङ्‍सास्‍यावो खेल र?

४१ तर गरिबलमकाय लयको ल्‍हुङतुकसय म्रोतिले बइनु,

अनि निङको जुदा थोकले चोखो स्‍याउलेना।

४२ “निङ फरिसिलमकाय धिक्‍कार!

धइतिदाह्‍य्‌सा निङइ जरिबुतिको उब्‍जनिसय परमेस्‍वरकाय दसङ्‍स बइतेनानि,

तर निङइ मान्‍तालमकाय पेतो ब्‍यबहार जाह्ङ्‍तेनिलि र परमेस्‍वरकाय राप्‍तेनिलि।

निङइ मान्‍तालमकाय पेतो ब्‍यबहार जाह्‍ङ्‌ति र परमेस्‍वरकाय राप्‍ति दसङ्‍स बइसा परना।

४३ “निङ फरिसिलमकाय धिक्‍कार!

धइतिदाह्‍य्‌सा निङ सभाकिमलमहाङ मुख्‍य थाउहाङ च्‍युङसा र बजारहाङ निङकाय अरुइ सेवओ ते झाक्‍तेनय।

४४ निङकाय धिक्‍कार!

निङखे चिनो नामालो तेसराङcलेखा खेतेनय।

ओउतताह्‍ङो चिनो नामालो तेसको मल्‍गसय मान्‍तालम चिमात वाह्‍नय।”

४५ धर्‌मगुरुलममध्‍येको यातचाकइ येसुकाय तोआथय,

“गुरु,

एत नोति नाङइपाय निकायमा रासिसितो जाह्ङ्‍धय मुसास्‍याउना।”

४६ येसुइ जवाफ बइसास्‍यावा,

“निङ धर्‌मगुरुलमकायमा धिक्‍कार!

निङइ मान्‍तालमकाय धर्‌म-कर्‌मको लिओ भारि लात्‍ताकतेनानि।

तर निङ लयमयखे भारि च्‍युन्‍‍‍सापाय परले आल्‍पा ब्रह्‍य्‌इमा धिन्‍‍‍तेनिलि।

४७ निङकाय धिक्‍कार!

निङइ लयको आइकान-तोकानइ सातो अगमबक्‍तालमको लागि पेओ तेसलम जाह्‍ङ्‍तेनानि।

४८ एतहाइति निङइ निङको लयको आइकान-तोकानइ एतताह्‍ङो काम जाह्‍ङाकानि त दाह्‍य्‌ति सुइकार जाह्‍ङ्‍तेनानि।

ओउमयइ अगमबक्‍तालमकाय साताकानि अनि निङइखे ओउमयको तेस जाह्‍ङ्‍तेनानि।

४९ ओउतहाइतिले जुदा कुरा चिसास्‍यावो परमेस्‍वरइ ङ्‍हाखाले तोसास्‍यावा,

‘ङाइ इस्राएलको मान्‍तालमकहाङ अगमबक्‍ता र खबरदुतलम ल्‍होक्‍नाङ।

तर ओउमयइ गच्‍युककाय सात्‍नानि र गच्‍युककायखे सताउनानि।’

५० ओउतझ्‍यान्‍ते ल्‍हाउदयबाङको ङ्‍हाहाङसय देङेसम्‍म सातो अगमबक्‍तालमको वुइको गालको लेखाजोखा इ पुस्‍ताको मान्‍तालमइले बइसा परना।

५१ ङाइ निङकाय तोनेनाङ्‍स,

हाबिलको वुइहाङसय लेति बेदि र मन्‍दिरको पबित्र थाउको माझहाङ सातो जकरियासम्‍मको अगमबक्‍तालमको वुइको लेखाजोखा इ पुस्‍ताकुसि लेलेना!d

५२ “निङ धर्‌मगुरुलमकाय धिक्‍कार!

धइतिदाह्‍य्‌सा निङइ परमेस्‍वरकाय तह्‍य्‌ताको खादोकको सान्‍‍‍‍चो आःल्‍तेआकानि तर निङ लयमा भित्र पोक्‍तेइलि अनि अरुलमकायमा पोक्‍सा बइतेनिलि।”

५३ जब येसु ओहाङसय पाह्‍य्‌सास्‍यावा,

अनि धर्‌मगुरुलम र फरिसिलमइ येसुको आन पेमातो बिरोत जाह्ङ्‍धय नातो कुरालमहाङ येसुकाय ह्‍वत्‍सा बोङाकानि।

५४ येसु त्‍याङधार्‌ना गाहाङलो गल्‍ति ङाइसा खाइनाया त दाह्‍य्‌ति ओउमयइ मउका योसा बोङाकानि।

a 

११:११ ओउको चोइ लाङ तेधार्‌ना बाङ बइचउ इ कुराखे जुदा सङ्‍सकरनलमहाङ लेखओ नाल।

b 

११:२२ बल्‍यो मान्‍ताइखे सय्‍तानकाय जनाउनउ र अझ बल्‍यो मान्‍ता त तोओखे येसु खेसास्‍याउना। येसु सय्‍तानसय जितसास्‍याउना र सय्‍तानको बन्‍‍‍धनहाङ परओ मान्‍तालमकाय छुत्‍कारा बइसास्‍याउना।

c 

११:४४ चिनो नामालो तेसराङ ओउतोक बेलाहाङ यहुदिलमइ तेसराङहाङ चिनो गम्‍नितो, र कुनय मान्‍ताइ तेसकाय झोनउ त खेया ओउखे असुद्‍ध स्‍याउतो। ओउतहाइति चिहान धिनो यहुदि मान्‍ताखे सातदिनसम्‍म बिधि अनुसारले असुद्‍ध स्‍याउतो (योनु गन्‍ति १९:१६)।

d 

११:५१ बाइबल अनुसार पुरानो नेमहाङ हाबिलखे ङ्‍हा सातो अनि जकरियाखे लोन्‍हे सातो मान्‍ता खेना (योनु उत ४:८; २ इति २४:२०-२२)।

गनमार्‌यालमकाय दर्‌कओ

(मति १०:२६-२७)

१२

१ जब हजारउ मान्‍तालमको ताह्‍ङो हुल हुमाकाय,

नातो हुल स्‍यावोझ्‍यान्‍‍‍ते हुलमुलहाङ लयमयले दोम झोकाइतोसम्‍म स्‍यावाकाय।

ओउबेलाहाङ येसुइ ङ्‍हा लयको चेलालमकाय तोसास्‍यावा,

“निङ फरिसिलमको खमिरसय दल्‍ति मुन!

तोओको माने,

ओउमयको गनमार्‌या मनसय दल्‍ति मुन।

२ धइतिदाह्‍य्‌सा दोह थोक बोम्‍तिगमो मुना ओउ फोल्‍लेना र नुस्‍तिगमो जुदा कुरा चितो स्‍याउलेना।

३ निङइ याह्‌दिङको च्‍याकोहाङ दोह कुरा नोतेनय ओउ हिदिङको थोङोहाङ साइलेना।

अनि गुप्‍त कोथाहाङ छाह्‍ङ्‌ति नोकायो कुरामा किमको धुरिसय प्रचार स्‍याउलेना।”

परमेस्‍वरकाय रइसा परना

(मति १०:१९-२०,२८-३३; १२:३२)

४ येसुइ फेरि तोसास्‍यावा,

“अ ङाको होयालम,

ङाइ निङकाय तोनेनाङ्‍स,

ओउमयकुस रइलाम सुइ निङको आङकाय मात्र सात्‍सा खाइनानि,

तर निङको ग्‍वालामकाय ओउमयइ दोह्‍मा पेमातो जाह्‍ङ्‍सा खाइनिलि।

५ सुकुस रइसा परना त दाह्‍यो कुरा ङाइ निङकाय तोनेनाङ्‍स,

ओउकुस रइसा परना,

सुकुस साताकबति नरकहाङ वाइसा अधिकार मुना।

ङाकाय बिस्‍वास जाह्‍ङ्‍नु,

ओउ मात्र यातचाक खेसास्‍याउना ओउकाय निङ रइसाले परना!

६ “दोह पोङाज्‍यो भङगेरा ताम्‍बको निसपय्‍साaहाङ विन्‍निलि र?

तर ओउमयमध्‍येको यातज्‍यो भङगेराकायमा परमेस्‍वरइ म्हेसास्‍याउल।

७ झन निङकोपाय परमेस्‍वरइ या-यातज्‍यो म्‍याङसमेत थेङसास्‍यावो मुना।

ओउतझ्‍यान्‍ते रइलाम,

नातो भङगेरालमसयपाय निङ अझ नातो मोलको खेतेनय!

८ “ङाइ निङकाय तोनेनाङ्‍स,

सुइ ङाकाय मान्‍तालमको ङ्‍हा ‘ङाको प्रभु’ त दाह्‍य्‌ति सुइकार जाह्ङ्‍नानि,

ओउकाय ङा,

मान्‍ताको चोइमा परमेस्‍वरको लाङकादुतलमको ङ्‍हा ‘नाङ ङाकोले’ त दाह्‍य्‌ति सुइकार जाह्ङ्‍लेनाङ।

९ तर सुइ ङाकाय मान्‍तालमको ङ्‍हा इन्‍‍‍कार जाह्ङ्‍नानि,

ओउकाय ङा,

मान्‍ताको चोइमा परमेस्‍वरको लाङकादुतलमको ङ्‍हा इन्‍‍‍कार जाह्ङ्‍लेनाङ।

१० “अनि सुखेइ ङा,

मान्‍ताको चोको बिरोतहाङ नोनय,

ओउमयको पापखे छेमा स्‍याउना।

तर सुखेइ पबित्र ग्‍वालामको बिरोतहाङ नोनय,

ओउमयको पापखे गलमा छेमा स्‍याउलेल।

११ “जब मान्‍तालमइ निङकाय चुम्‍ति सभाकिमलमको अगुवालम र सरकारि हाकिमिलम अथबा न्‍यायधिसलमकहाङ आःल्‍तेनय,

ओउबेलाहाङ दोह नोसा र दोह तोसा त दाह्‍य्‌ति लिह्‍लाम।

१२ धइतिदाह्‍य्‌सा ओउबेलाहाङ निङइ दोह नोसा परतेनय पबित्र ग्‍वालामइ निङकाय स्‍यान्‍सास्‍याउना।”

मुर्‌ख धनि मान्‍ताको ल्हाकराय

१३ हुलमुलसयले यातचाक मान्‍ताइ येसुकाय तोआथय,

“गुरुज्‍यु,

ङाको पुकाय तोसास्‍याउपाना,

निचिको आपाइ फेतिगमो सम्‍पतिको अङ्‍‍‍‍स ओउइ ङाकाय वेःति बइपाताङ।”

१४ येसुइ ओउकाय तोसास्‍यावा,

“होया,

निङकाय न्‍याय जाह्‍ङ्‍सा अथबा निङको अङ्‍‍‍‍स वेःति बइसाकाय ङाकाय सुइ अधिकार बयाताङ?”

१५ अनि येसुइ ओहाङ हुमो मान्‍तालमकाय तोसास्‍यावा,

“निङ होसियार स्‍याउन,

र जुदा खालको लोभसय दल्‍ति मुन,

धइतिदाह्‍य्‌सा धन-सम्‍पति गच्‍युकले नातो मुयाकायमा ओउइ मान्‍ताकाय दोङ रुवाङखे बयुलु।”

१६ ओहाङसयको येसुइ ओउमयकाय यातज्‍यो ल्हाकराय तोसास्‍यावा,

“कुनय यातचाक धनि मान्‍ताको भुयारहाङ प्रसस्‍‍त उब्‍जनि स्‍यावा।

१७ ओउइ लयको ल्‍हुङतुकहाङ एत म्‍हरा,

‘उच्‍युक नातो अन्‍नलम गम्‍सा ङाकुस थाउ नाल।

द्‍याह ङाइ दोह हाइचाङ?’

१८ लयइ लयकायले तोआकास,

‘द्‍याह ङाइ एत हाइनाङ,

मयो धुङ र भकारिलम भङ्‌ति वायाक्‍तिको ओउसय ताह्‍ङ्‍तो जाह्ङ्‍नाङ र ङाको जुदा अन्‍न र मालताललम ओहाङले गम्‍नाङ।

१९ ओहाङसय ङा लयइ लयकाय तोनाङ्‍स,

नाङ गच्‍युक भाग्‍यमानि मुतेना!

नाङकुसि नातो बर्‌सकाय दाह्‍तो प्रसस्‍‍त सम्‍पति मुना,

सुखकुस मुअ,

जेउ,

तुङु र मोज जाह्‍ङु।’

२० तर परमेस्‍वरइ ओउकाय तोसास्‍यावा,

‘अ मुर्‌ख,

तेन याह्‌दिङले नाङको प्रान द्‍युम्‍ना र नाङइ सेतिगमो ओउ जुदा धन-सम्‍पति र मालताललम सुको स्‍याउचा र?’”

२१ अनि येसुइ इ ल्हाकराय द्‍युम्‍ताक्‍धय तोसास्‍यावा,

“लयको लागि धन-सम्‍पति त्‍युह्‍म्‌तिगमो तर परमेस्‍वरको नजरहाङ धनि स्‍याउमालो मान्‍ताको हालत एतले स्‍याउना।”

लिह्‍सा स्‍याउल

(मति ६:१९-२१,२५-३४)

२२ ओहाङसयको येसुइ लयको चेलालमकाय तोसास्‍यावा,

“ओउतझ्‍यान्‍ते ङाइ निङकाय तोनेनाङ्‍स,

स्‍याक्‍साको लागि दोह जेचाङ र लयको आङको लागि दोह लावचाङ त दाह्‍य्‌ति लिह्‍लाम।

२३ मान्‍ताको रुवाङखे जेगातुङ्‍गासय नातो महत्‍वको खेना,

र मान्‍ताको आङमा लावनायसय नातो महत्‍वको खेना।

२४ कावालमकाय योनु!

ओउमयइ न खेति जाह्ङ्‍नानि,

न बालि राःनानि,

ओउमयकुसपाय अन्‍न त्‍युह्‍म्‌साकाय धुङ अथबा भकारिमा नाल।

खेयाकायमा परमेस्‍वरइ ओउमयकाय जेगा बइसास्‍याउना।

निङपाय ओउ बन वाःलमसय आन नातो मोलको खेतेनय।

२५ निङमध्‍ये सुखेइ लिह्‌ति मइतो खेयामा लयको आयु नाताक्‍सा खाइतेनानि र?

२६ यदि निङइ उच्‍युक मयो काममा जाह्‍ङ्‍सा खाइतेनिलि त खेया,

अरु कुराकाय धइति लिह्‍तेनानि र?

२७ बनराङको रोलमकाय योनु,

ओउमयइपाय काममा जाह्‍ङ्‌निलि,

र लावसाकाय नायमा क्‍याह्‍निलि।

तर ङाइ निङकाय तोनेनाङ्‍स,

सोलोमन राजा आन नातो पे-पेओ नायलम लावसतो,

तर ओउइ लावओ नायलम रोलमलेखा योगार्‌सितो खेयाक्‌ल।

२८ यदि एतहाइति तेन मुओ अनि स्‍याह्‍ङ झ्‍योम्‍ति तय्‍क्‌ति वायो बनकायमा परमेस्‍वरइ आन पेतो जाह्‍ङ्‍नउ त खेया,

दोह झन परमेस्‍वरइ निङकाय लावओ नाय बइतेइलि र?

गाउ निङको बिस्‍वास?

२९ “ओउतझ्‍यान्‍ते निङ दोह जेसा अनि दोह तुङसा त दाह्‍यो बारेहाङ लिह्‍लाम।

३० परमेस्‍वरकाय तह्‍य्‌मालो इ ल्‍हाउदयबाङको मान्‍तालमइ मात्र एतताह्‍ङो लिह्‌सिओ कुरा जाह्ङ्‍नानि।

तर इ जुदा थोकलम निङकाय चाहना त दाह्‍य्‌ति निङको परमेस्‍वर आपाइ चिसास्‍याउना।

३१ एतताह्‍ङो कुरालमकाय लिह्‌ति मुमात ङ्‍हा परमेस्‍वरकाय लयको राजा जाह्‍ङ्‍नु अनि परमेस्‍वरइ इ जुदा थोकलम निङकाय बइतेनय।”

३२ “ङाको चेलालमको मयो हुललम,

निङ रइलाम!

धइतिदाह्‍य्‌सा निङको परमेस्‍वर आपा निङकाय लयको राज्‍यको मान्‍ता जाह्‍ङ्‍सा झाक्‍सास्‍यावो मुना।

३३ निङइ लयको सम्‍पति विन्‍ति गरिबलमकाय थेपो बइनु।

लयको लागि गलमा वाइमालो थइलि जाह्‍ङ्‍नु र गलमा म्हेत्‍मालो धन लाङकाहाङ त्‍युह्‍म्‌नु।

ओहाङ कुरेउ वाङल र म्हेतइमा जेउलु।

३४ धइतिदाह्‍य्‌सा गाहाङ निङको धन मुना,

ओहाङले निङको मनमा स्‍याउना।”

येसुको सेवकलम चङ्‍ख र बिस्‍वासिलो स्‍याउसा परना

३५ येसुइ फेरि लयको चेलालमकाय तोसास्‍यावा,

“सेवाको काम जाह्‍ङ्‍साकाय सधय तयार स्‍याउति मुन र निङको दिप्‍फालम थोङताक्‍ति गम्‍नु।

३६ निङ बिह्‍याको भोससय द्‍याह्‍न्‌ति पाह्‍य्‌तिवाङो मालिककाय ल्‍युह्‍ङ्‌तिमुओ नोकरलमलेखा खेतेनय।

जब मालिक दाह्‍ना र खादोक ध्‍याक-ध्‍याक त हाइनउ,

ओउमयइ मालिकको लागि रेह्‍न्‌तोले खादोक फोल्‍ति बइनानि।

३७ ओउ नोकरलम धन्‍‍‍यको खेनय,

जब मालिक पाह्‍य्‌ति वाङतोकहाङ मालिकइ ओउमयकाय एन्‍‍‍मात जागराम मुओ क्रुस्‍‍नउ।

ङाइ निङकाय दोङ्‌सिले तोनेनाङ्‍स,

ओउ नोकरलमकाय जेगातुङ्‍गा बइसाकाय मालिक लयले तयार स्‍याउना र ओउमयकाय सोखार्‌तो च्‍युङताक्‍ति मालिक लयइले जेगातुङ्‍गा बइनउ।

३८ यदि मालिक ल्हाक याह्‌दिङहाङ अथबा ओउसयमा लोन्‍हे पाह्‍य्‌ति वाङधार्‌नामा नोकरलमकाय एन्‍‍‍मात जागराम मुओ क्रुस्‍‍नउ त खेया,

मालिकइ ओउमयकाय नातो स्‍याबासि बइनउ र नोकरलममा झन नातो आसनय।

३९ “तर इ कुरा चिति गम्‍नु,

यदि कुरेउ गाउ बेला वाङना त दाह्‍य्‌ति किमको मालिकइ चिओ खेयाकाय,

ओउ एन्‍‍‍मात जागरामले मुचा खेतो र कुरेउकाय किमहाङ पोक्‍साले बयाकुलु।

४० ओउतले निङमा चङ्‍ख स्‍याउति मुन,

धइतिदाह्‍य्‌सा निङइ चिताउमालो बेलाहाङले ङा,

मान्‍ताको चो वाङलेनाङ।”

इमान्‍‍‍दार र बेइमान नोकरको ल्हाकराय

(मति २४:४५-५१)

४१ अनि पत्रुसइ येसुकाय ह्‍वताकान,

“प्रभु,

नाङइ इ ल्हाकराय निकाय मात्र तोसास्‍यावो खेना या अरु जुदाकायले तोसास्‍यावो खेना?”

४२ प्रभु येसुइ तोसास्‍यावा,

“ओउ बिस्‍वासि र बुद्‌दिमान सेवकखे सु खेना त दाह्‍य्‌ति ङाइ निङकाय तोनेनाङ्‍स।

मालिकइ लयको किमको जुदा कामलम सुम्‍पति बयापछि,

ओउ बुद्‌दिमान र भरपरसिओ सेवकइखे अरु सेवकलमकाय सहि समयहाङ जेगातुङ्‍गा बइलेनउ।

४३ ओउ सेवक धन्‍‍‍यको खेना,

ओउको मालिक किम पाह्‍य्‌ति वाङधार्‌ना ओउतले जाह्‍ङ्‌ति मुओ क्रुस्‍‍नउ।

४४ ङाइ निङकाय दोङ्‌सिले तोनेनाङ्‍स,

मालिकइ ओउ इमान्‍‍‍दार सेवककाय लयको जुदा धन-सम्‍पतिको अधिकार बइनउ।

४५ “तर जुगुलाङहाङ ओउ सेवकइ ‘ङाको मालिक द्‍याह्‍न्‌ति पाह्‍य्‌ति वाङसाकाय ज्‍याङना’ त म्‍हर्‌ति जेति,

तुङ्‌ति अनि ङोति ओहाङ मुओ अरु जुदा गोय्‍चो-मोम्‍चोलमकाय घान्‍‍‍सा बोङाकान त खेया,

४६ ओउ सेवकको मालिकखे ओउइ चिताउमालो दिन र समयहाङ दाह्‍लेना अनि ओउकाय ताह्‍ङो दन्‍‍‍द बइलेनउ र ओउको हालतखे मालिककाय ङ्‍हाम्‍मालो मान्‍तालमकोलेखा स्‍याउलेना।

४७ “लयको मालिकको ल्‍हुङतुकको इच्‍छ्‍या चितिमा जाह्‍ङ्‍सापरओ काम जाह्‍ङ्‍मालो सेवककायखे,

मालिकइ ताह्‍ङो सजाय बइलेनउ।

४८ तर मालिकको इच्‍छ्‍या चिमात पेमातो जाह्‍ङो नोकरइखे मइतो सजाय दोलेना।

सुकाय नातो बयो मुना,

ओउकसय नातोले तेलेना,

र ओउतले सुकाय नातो सुम्‍पओ मुना,

ओउकसय अझ नातोले लेलेना।”

निइ समयको बारेहाङ चिसाले परना

(मति ५:२५-२६; १०:३४-३६; १६:२-३)

४९ येसुइ तोसास्‍यावा,

“ङा ल्‍हाउदयबाङहाङ म्‍हे लावलाङ वाङो खेनाङ,

र ङ्‍हाले म्‍हे दोह्‍ल्‌तिभ्‍‍‍याओ खेयापाय पेतोले स्‍याउतो!

५० तर ङाइ यातज्‍याङ दुखको बप्‍तिस्‍मा लेसापरओ मुना,

र ओउ बप्‍तिस्‍मा लेमाच्‍युकसम्‍म ङा आन दुख दोसा परनाङ।

५१ दोह निङ म्‍हर्‌तेनय,

कि ङा ल्‍हाउदयबाङहाङ धोमायो वान्‍‍‍सा वाङो खेनाङ?

अह,

ङा धोमायो वान्‍‍‍साकाय खेल,

तर वेङकाइतो जाह्‍ङ्‍लाङ वाङो खेनाङ।

५२ धइतिदाह्‍य्‌सा द्‍याह्‍हाङसय पोङाजनाको माचरहाङ वेङकाइतो स्‍याउलेना।

सुम जनाइ निसचाकको र निसचाकइखे सुम जनाको बिरोत जाह्ङ्‍लेनानि।

५३ आपाइ लयको चोको बिरोत जाह्‍ङ्‍नउ,

र चोइखे लयको आपाको बिरोत जाह्‍ङ्‍नउ,

आमाइ लयको चोद्‍याङको बिरोत जाह्‍ङ्‍नउ,

र चोद्‍याङइखे लयको आमाको बिरोत जाह्‍ङनउ।

ओउतले आइइ लयको कमाको बिरोत जाह्‍ङ्‍नउ,

अनि कमाइखे लयको आइको बिरोत जाह्‍ङ्‍लेनउ।”

५४ येसुइ ओहाङ हुम्‍तिमुओ मान्‍तालमकाय एतमा तोसास्‍यावा,

“गोत्‍सिबाङसय मुस चिङ्‍धय लागओ च्‍यउति निङ ‘द्‍याह तिः वाना’ त दाह्‍य्‌तेनय र तिः वालेना।

५५ जब दखिनसय मारु वाङना निङ ‘द्‍याह धाह्‍काले बेला वाङना’ त दाह्‍य्‌तेनय र ओउतले स्‍याउना।

५६ अ गनमार्‌यालम!

ल्‍हाउदयबाङ र फेलबाङकाय योति तिः वाना या वाल या त दाह्‍य्‌ति चिसापाय खाइतेनानि,

तर निङइ धइति इ देङेको समयको माने चिसाखे खाइतेनिलि?

५७ “सहि समयहाङ सहि काम जाह्‍ङ्‍साकाय धइति निङइ लयइ लयकाय न्‍याय जाह्‍ङ्‍सा खाइतेनिलि?

५८ यदि सुलाङइ नाङकाय मुद्‍दा काति अदालतहाङ आःल्‍तेआ त खेया,

ल्‍यामहाङले ओउ मुद्‍दा काओ मान्‍ताकुस मिलाप जाह्‍ङु।

खेल त खेया,

ओउइ नाङकाय न्‍यायधिसको ङ्‍हा चिङताक्‍तेना अनि ओउइ नाङकाय सिपाहिको क्रुतहाङ सुम्‍पतेना,

र ओउइ आःल्‍ति नाङकाय झेलकनहाङ कुङतेना।

५९ ङाइ नाङकाय तोनेनाङ,

नाङइ जुदा थेपो पाय्‍क्‌माच्‍युकसम्‍म नाङ ओहाङसय बेनसा दोतेल!”

a 

१२:६ ताम्‍बको निसपय्‍सा ओउतोक बेलाहाङ यातज्‍यो ताम्‍बको पय्‍सा खेतहाङ यातघन्‍ता काम जाह्‍ङोलमकाय बयो ज्‍याला बराबर स्‍याउतो।

पस्‍‍ताप अथबा बिनास

१३

१ ओउबेलाहाङ केहि मान्‍तालम हुम्‍ति येसुकाय तोआकानि,

“परमेस्‍वरकाय भोक बइति मुओ बेलाहाङ पिलातसइ गच्‍युक जना गालिलिलमकाय साताकान र ओउमयको वुइ भोक बयो वुइकुस ल्‍याह्‍वाकान!”

२ येसुइ ओउमयकाय तोसास्‍यावा,

“ओउतहाइति सातो ओउ गालिलिलम दोह गालिलको अरु जुदा मान्‍तालमसय नातो पापि खेइतो त निङ म्‍हर्‌तेनय?

३ ओउत जुगाङमा खेल,

ङाइ निङकाय तोनेनाङ्‍स,

ल-लयको पापकाय चिति फेतेनिलि त खेया,

निङमा ओउतले म्हेत्‍ति वाइतेनय।

४ जब सिलोम त तोओ थाउहाङ धरहरा ओल्‍ति अथारजना मान्‍तालमकाय साताथास,

ओउमयको बारेहाङखे दोह तोसा त?

ओउ सिओ मान्‍तालमखे यरुसलेम सहरहाङ याको अरु मान्‍तालमसय नातो दुस्‍‍त खेइतो त दाह्‍य्‌ति दोह निङइ दाह्‍य्‌सा खाइतेनानि र?

५ ओउतमा जुगाङले खेल,

र ङाइ निङकाय तोनेनाङ्‍स,

यदि निङ लयको पाप चिति द्‍याह्‍न्‌तेइलि त खेया,

निङ जुदा ओउमय सिओलेखाले सितेनय।”

साय साइमालो न्‍याम्‍सि सिङको ल्हाकराय

६ ओहाङसय येसुइ ओउमयकाय यातज्‍यो ल्हाकराय तोसास्‍यावा,

“यातचाक मान्‍ताइ लयको राङहाङ यातबोत न्‍याम्‍सि सिङ सुकाकान।

ओउ बर्‌सयपिछि न्‍‍‍यामसाय साया खेचा त म्‍हर्‌ति योलाङ वाङतो,

तर दोह्‍मा दोआक्‌ल।

७ ओउतझ्‍यान्‍ते ओउइ राङहाङ काम जाह्‍ङो मान्‍ताकाय तोआकान,

‘इहाङ योउ!

इ न्‍याम्‍सि सिङहाङ न्‍‍‍यामसाय साया खेचा त दाह्‍य्‌ति ज्‍यालो सुम बर्‌सहाङसय देङेसम्‍म योआलाङ,

तर यातज्‍यो न्‍‍‍यामसाय सायोमा ङाइ च्‍यउङल।

इ सिङकाय खाह्‍म्‌ति ओल्‍ति वायु!

दोह सायमा साइल त खेया,

सालाङ्‍खा धइति इ सिङ स्‍यास्‍ति गम्‍सा र?’

८ “तर ओउ मान्‍ता त्‍याङा,

‘मालिक,

न्‍‍‍याम्‍पुकसम्‍म मुआक्‍पा या।

ङाइ इ सिङको वेसय-ङोइसय द्‍याउति मल काति बइनाङ।

९ यदि न्‍‍‍याम्‍पुकसम्‍महाङ साय साइना त खेया,

पेतोले स्‍याउना।

तर खेल,

दोह सायमा साइल त खेयाकायखे नाङइ तोओलेखाले तात्‍ति वाइचाङ।’”

येसुइ यहुदि धोओ दिनहाङ असक्‍त मोम्‍चोकाय स्‍याक्‍ताक्‍सास्‍यावो

१० यात पल्‍त यहुदि धोओ दिन,

यातज्‍यो सभाकिमहाङ येसुइ मान्‍तालमकाय स्‍यान्‍‍‍सास्‍याउधय खेतो।

११ ओहाङ अथार बर्‌सहाङसय दुस्‍‍त ग्‍वालामइ ङाइति असक्‍त स्‍यावो यातचाक मोम्‍चो खेतो।

ओउतझ्‍यान्‍ते ओउको गिङ गोङो खेतो र ओउइ धेङतो चिङसा खायाकुलु।

१२ जब येसुइ ओउ मोम्‍चोकाय च्‍यउति,

लयको ङ्‍हा गोत्‍ति तोसास्‍यावा,

“मोम्‍चो,

नाङ देङे लयको रोगसय स्‍याक्‍तेआ।”

१३ अनि येसुइ ओउको गिङहाङ लयको क्रुतइ धिन्‍‍‍सास्‍यावा र धिन्‍‍‍नातासले ओउ धेङतो चिङा,

र ओउइ परमेस्‍वरको प्रसङ्‍सा जाह्‍ङ्‍सा फाङाकान।

१४ तर यहुदि धोओ दिनहाङ ओउ मोम्‍चोकाय स्‍याक्‍ताको च्‍यउति सभाकिमको हाकिमि रिसवाङा।

स्‍याक्‍ताको कुरामा कामले खेना त दाह्‍य्‌ति ओउइ मान्‍तालमकाय तोआकान,

“निको यहुदि नेम कानुन अनुसार काम जाह्‍ङ्‍साको लागि यात साताहाङ छ दिन मुलेना!

यदि निङ स्‍याक्‍सा चाहओ खेयाकाय ओउ दिनलमहाङ वाङन र स्‍याक्‍न।

तर निको धोओ दिनहाङ वाङ्‌तिखे स्‍याक्‍ताको काम जाह्‍ङ्‍लाम!”

१५ तर प्रभु येसुइ ओउकाय जवाफ बइसास्‍यावा,

“निङ गनमार्‌यालम!

दोह निङइ धोओ दिनहाङ निङको स्‍या अथबा गधाकाय गोथसय फान्‍ति तिः तुङताक्‌लाङ आःल्‍तेनिलि र?

१६ इ मोम्‍चो निको आइकान-तोकान अब्राहामको सन्‍‍‍‍तान खेना।

ओउ अथार बर्‌सहाङसय सय्‍तानको बन्‍‍‍धनहाङ खेतो।

दोह धोओ दिनहाङ इ मोम्‍चोइ सय्‍तानको बन्‍‍‍धनसय छुत्‍कारा दोसा खायुलु र?”

१७ जब येसुइ एतताह्‍ङो जवाफ बइसास्‍यावा,

येसुकाय बिरोत जाह्‍ङो जुदा मान्‍तालम रासिसितो स्‍यावाकाय।

र ओहाङ मुओ अरु मान्‍तालमखे येसुइ जाह्‍ङ्‍सास्‍यावो ग्‍याह्‍ङ्‍‍‍‍सिओ काम च्‍यउति आसआकाय।

परमेस्‍वरको राज्‍यको बारेहाङ निसज्‍याङ ल्हाकराय

(मति १३:३१-३३; मर्‌कुस ४:३०-३२)

१८ अनि येसुइ तोसास्‍यावा,

“परमेस्‍वरको राज्‍य दोह्‍लेखा मुना?

ङाइ इकाय दोह्कुसि दान्‍‍‍जचाङ?

१९ इखे यातचाक मान्‍ताइ लयको राङहाङ सुको रायोको मयो बियालेखा खेना।

ओउ बिया ताह्‍ङ्‍ना अनि मयो सिङलेखास्‍याउना र बन वाःलम वाङ्‌ति ओउको दालालमहाङ छ्‍युत जाह्ङ्‍नानि।”

२० येसुइ फेरि तोसास्‍यावा,

“परमेस्‍वरको राज्‍यकाय ङाइ दोह्कुसि दान्‍‍‍जचाङ?

२१ इखे यातचाक मोम्‍चोइ लाङ कारधार्‌ना गहुङको ओय्‍कहाङ ल्‍याह्‍वो खमिरलेखा खेना।

ओउइ नातो ओय्‍कहाङ मइतो खमिर ल्‍याह्‍उनउ,

र जुदा ओय्‍क फति वाङना।”

साङरो खादोक

(मति ७:१३-१४)

२२ येसु नातो सहरलम र गाउलमको ल्‍याम स्‍याउति मान्‍तालमकाय स्‍यान्‍‍‍‍धय यरुसलेमताङ आल्‍सास्‍यावा।

२३ कुनय यातचाक मान्‍ताइ येसुकाय ह्‍वताथय,

“प्रभु,

दोह परमेस्‍वरइ मइतो मान्‍तालमकाय मात्र दल्‍ताक्‍सास्‍याउना र?”

२४ येसुइ ओउमयकाय जवाफ बइसास्‍यावा,

“लाङका पाह्‍य्‌साखेओ ल्‍यामखे साङरो खादोकलेखा खेना।

ओउतझ्‍यान्‍ते ओउ खादोकसय भित्र पोक्‍सा बल जाह्‍ङ्‍नु,

धइतिदाह्‍य्‌सा ङाइ निङकाय तोनेनाङ्‍स,

नातो मान्‍तालमइ दोङ्‌सिले परमेस्‍वरको राज्‍यभित्र पोक्‍सा बोङनानि,

तर ओउमयइ पोक्‍सा खाइनिलि।

२५ जब किमको मालिकइ खादोक राक्‍नउ,

अनि निङइखे बाहिरसय चिङ्‌ति खादोक ध्‍याक-ध्‍याक त हाइति तोतेनानि,

‘प्रभु,

निको लागि खादोक फोल्‍ति बइसास्‍याउपा!’

“तर मालिकइ निङकाय तोतेनय,

‘ङाइ इ खादोक फोल्‍ङल,

धइतिदाह्‍य्‌सा ङाइ निङकाय तह्‍य्‌नेङसल र निङ गाहाङसय वाङो ओउमा ङाइ चिङल!’

२६ “अनि निङइ तोतेनानि,

‘निइपाय नाङकुस ब्रकले मुति जेआलाङ्‍सु र तुङालाङ्‍सु,

र नाङइ निको गाउ-थाउको ल्‍यामलमहाङ मान्‍तालमकाय स्‍यान्‍‍‍सास्‍यावो खेतो!’

२७ “तर ओउइ फेरि तोतेनय,

‘ङाइ निङकाय तोनेनाङ्‍स,

निङ सु खेतेनय ङाइ दोङ्‌सिले तह्‍य्‌नेङसल,

र निङ गाहाङसय वाङो ओउमा ङाइ चिङल।

निङ जुदा दुस्‍‍त मान्‍तालम,

इहाङसय ग्‍ल्‍युह्‍ङ्‌ति पाह्‍य्‌न!’

२८ “जब निङइ अब्राहाम,

इसाक,

याकुब र जुदा अगमबक्‍तालमकाय परमेस्‍वरको राज्‍यभित्र च्‍यउतेनानि,

अनि निङ लयखे बाहिर वाइधार्‌ना सय्‍क हिक्‍धय र्‌यातेनय।

२९ अनि नातो मान्‍तालम ल्‍हाउदयबाङको जुदा थाउलम दाहन्‍याम,

ब्‍लकन्‍याम,

उत्‍तर र दखिनसय वाङ्‌ति परमेस्‍वरको राज्‍यहाङ मुति भोस जेनानि।

३० साइनु,

सुखे देङे मइतो महत्‍वको मुतेनय ओउखे लोन्‍हे ताह्‍ङ्‍तो महत्‍वको स्‍याउलेना,

र सुखे देङे ताह्‍ङ्‍तो महत्‍वको मुतेनय ओउखे लोन्‍हे मइतो महत्‍वको स्‍याउलेना।a”

यरुसलेमकाय येसुको रापमय

(मति २३:३७-३९)

३१ ओउबेलाहाङ केहि फरिसिलमइ येसुकहाङ वाङ्‌ति तोआकानि,

“इ थाउ फेति नाङ अरु कुनय थाउताङ पाह्‍य्‌सा स्‍याउपाना,

धइतिदाह्‍य्‌सा हेरोद एन्‍तिपासइ नाङकाय सात्‍सा बोङ्‍धय मुना।”

३२ येसुइ ओउमयकाय जवाफ बइसास्‍यावा,

“पाह्‍य्‌न र ओउ स्‍यालकाय तोनु— ‘तेन र स्‍याह्‍ङ ङाइ लानलमकाय रुन्‍ति ल्होको काम जाह्ङ्‍नाङ अनि मान्‍तालमकाय स्‍याक्‍ताक्‍नाङ,

र चितसयखे ङाइ लयको काम दपनाङ।’

३३ तर तेन,

स्‍याह्‍ङ र चितसय ङा लयको ल्‍यामहाङ वाह्‍साले परनाङ।

धइतिदाह्‍य्‌सा यरुसलेमबाहेक अरु थाउहाङ परमेस्‍वरको अगमबक्‍ताकाय सात्‍निलि।

३४ “अ यरुसलेमको मान्‍तालम!

निङइ अगमबक्‍तालम र परमेस्‍वरको खबरदुतलमकाय बाङइ आप्‍ति सात्‍तेनानि।

आइरोक वाःइ लयको चोलमकाय लयको पापइ बोम्‍ति ओमपाइति गमोलेखा ङाइ गच्‍युक पल्‍त निङकाय हुम्‍ति ओमपाइति गम्‍सा बोङालाङ,

तर निङइ ङाकाय ओउत हाइसा बइतेनिलि!

३५ ओउतझ्‍यान्‍ते सायु,

नाङको किमb त्‍यागओ मुना।

ङाइ नाङकाय तोनेनाङ,

‘प्रभु परमेस्‍वरको मय्‍ङहाङ वाङसास्‍यावो ओउ गच्‍युक धन्‍‍‍यको खेसास्‍याउना’ त दाह्‍य्‌ति तोमाच्‍युककाय नाङइ ङाकाय फेरि च्‍यउतेचिलि।”

a 

१३:३० केहि सङ्‍सकरनलमहाङ एतमा तोओ मुना, “योनु, देङे लोन्‍हे स्‍यावोलमखे ङ्‍हा स्‍याउलेना, र देङे ङ्‍हा स्‍यावोलमखे लोन्‍हे स्‍याउलेना।”

b 

१३:३५ किम किमको मानेखे यरुसलेमको मन्‍दिर अथबा परमेस्‍वरको मन्‍दिर, या यरुसलेमको सहर अथबा यहुदिको जुदा जातिलम त दाह्‍य्‌ति चिसा खाइना।

येसुइ यातचाक बिरामिकाय यहुदि धोओ दिनहाङ स्‍याक्‍ताक्‍सास्‍यावो

१४

१ यातज्‍यो यहुदि धोओ दिनहाङ येसु फरिसिलमको यातचाक अगुवाको किमहाङ जेगा जेलाङ आल्‍सास्‍यावा।

फरिसिलम र यहुदि नेम कानुन चिओ मान्‍तालम येसुइ ओउमयको नेम कानुनको बिरोतहाङ केहि जाह्‍ङ्‍नउ या त दाह्‍य्‌ति जुःति योतिमुओ खेइतो।

२ ओउ थाउहाङ क्रुत र दोम माङो रोगइ ङायो यातचाक मान्‍ता येसुको ङ्‍हा वाङा।

३ अनि येसुइ फरिसिलम र यहुदि नेम कानुन चिओ मान्‍तालमकाय ह्‍वत्‍सास्‍यावा,

“निको यहुदि नेम कानुन अनुसार धोओ दिनहाङ बिरामिकाय स्‍याक्‍ताक्‍सा उचित स्‍याउना या स्‍याउल या?”

४ तर फरिसिलम र यहुदि नेम कानुन चिओ मान्‍तालमइ जवाफ बइनिलि।

अनि येसुइ ओउ बिरामिकाय क्रुतइ धिन्‍ति स्‍याक्‍ताक्‍सास्‍यावा र ओउकाय किमताङ ल्‍होक्‍सास्‍यावा।

५ ओहाङसयको येसुइ ओउमयकाय तोसास्‍यावा,

“यदि निङमध्‍ये कुनय यातचाकको चोa अथबा स्‍या,

धोओ दिन इनारहाङ ज्‍युप्‍ना त खेया,

निङइ ओउकाय रेह्‍न्‌तोले त्‍याल्‍तेनिलि र?

पक्‍कामा त्‍याल्‍तेनानि!”

६ अनि ओउमय सुइमा इ कुराको जवाफ बइसा खाइनिलि।

लयकाय महत्‍वको जाह्‍ङ्‍लाम

७ ओहाङ वाङो केहि पाहुनालमइ मुख्‍य मान्‍तालम च्‍युङसाकाय दोक्‍तिगमो सम्‍मानित थाउहाङ च्‍युङसा बोङो च्‍यउति येसुइ ओउमयकाय सल्‍लाहको रुपहाङ यातज्‍यो ल्हाकराय तोसास्‍यावा—

८ “जब कुनय मान्‍ताइ बिह्‍याको भोसहाङ नाङकाय निम्‍तो जाह्ङ्‍तेना,

ताह्‍ङो मान्‍ताकाय च्‍युङसा दाह्‍य्‌ति दोक्‍तिगमो मुख्‍य थाउहाङ च्‍युङलाम।

ओहाङ नाङसय ताह्‍ङो मान्‍ताकायमा निम्‍तो बयो स्‍याउसा खाइनउ।

९ अनि निङ्‌जि निसचाककायमा निम्‍तो बयो मान्‍ता वाङ्‌ति ‘नाङ च्‍युङो थाउहाङ इकाय च्‍युङसा बयु!’

त तोतेना,

अनि नाङ लोन्‍हेको थाउहाङ च्‍युङसा परतेना,

र नाङ रासिसितो स्‍याउतेना।

१० तर जब नाङकाय भोसहाङ निम्‍तो जाह्ङ्‍तेना र नाङ आल्‍ति जुदासय लोन्‍हेको थाउहाङ च्‍युङ।

अनि जब भोसहाङ निम्‍तो बयो मान्‍ता वाङ्‌ति नाङकाय तोतेना,

‘होया,

ङ्‍हा वाङ्‌ति पेओ थाउहाङ च्‍युङ।’

ओउबेलाहाङ जुदाको ङ्‍हा नाङको ताह्‍ङ्‍तो इज्‍जत स्‍याउलेना।

११ धइतिदाह्‍य्‌सा सुलमइ लयमयकाय ताह्‍ङो मन्ःति च्‍युन्‍‍‍नानि ओउमयकाय परमेस्‍वरइ काःम्‍खा क्‍लासास्‍याउना,

र सुलमइ लयमयकाय मयो स्‍याउति काःम्‍खा गम्‍नानि परमेस्‍वरइ ओउमयकाय त्‍याःव च्‍युन्‍‍‍सास्‍याउना।”

१२ अनि येसुइ लयकाय निम्‍तो बयो ओउ मान्‍ताकाय तोसास्‍यावा,

“जब नाङइ हिदिङ अथबा राह्‍मको आह्‍म् जेलाङ मान्‍तालमकाय निम्‍तो बइतेनउ,

नाङको होयालम अथबा माचरलम अथबा अरु लयको मान्‍तालम अथबा नाङको धनि छिमेकिलमकाय निम्‍तो बइलाम।

धइतिदाह्‍य्‌सा ओउमयइ नाङकाय आह्‍म् जेसाकाय लोन्‍हे द्‍यान्‍ति निम्‍तो बइसा खाइतेना।

ओउतहाइति ओउमयइ नाङकाय पय्‍चो पाय्‍क्‌तेना।

१३ तर जब नाङइ भोस बइतेनउ,

गरिबलम,

अपाङ्‍गलम,

खोन्‍‍‍द्‍यालम,

र मिक लोकोलमकाय निम्‍तो बयु।

१४ अनि नाङ धन्‍‍‍यको स्‍याउतेना,

धइतिदाह्‍य्‌सा ओउमयइ नाङकाय पय्‍चो पाय्‍क्‌सा खाइतेल।

तर धर्‌मि मान्‍तालम सिआक्‍तिको उह्‍ति च्‍योको समयहाङ परमेस्‍वरइ नाङकाय इनाम बइसास्‍याउना।”

ताह्‍ङो भोसको ल्हाकराय

(मति २२:१-१०)

१५ जब ओहाङ च्‍युङ्‌तिमुओ पाहुनालममध्‍येको यातचाकइ इ कुरा सायाकान,

ओउइ येसुकाय तोआथय,

“परमेस्‍वरको राज्‍यहाङ च्‍युङ्‌ति भोस जेसा दोओ मान्‍ता गच्‍युक धन्‍‍‍यको खेना!”

१६ येसुइ ओउकाय तोसास्‍यावा,

“यातचाक मान्‍ताइ ताह्‍ङो भोसको तयारि जाह्‍ङाकान र नातो मान्‍तालमकाय निम्‍तो बयाकान।

१७ जब भोसको समय स्‍यावा,

‘द्‍याह वाङन,

धइतिदाह्‍य्‌सा भोसको जुदा थोकलम तयार स्‍यावा’ त दाह्‍य्‌ति पाहुनालमकाय गोत्‍लाङ लयको सेवककाय ल्‍होकाकान।

१८ तर ओउ पाहुनालमइ यातपछि अर्‌को बहाना जाह्‍ङ्‌ति वाङसा ग्‍याइलि।

ङ्‍हाको यातचाकइ ओउ सेवककाय तोआथय,

‘ङाइ राङ लेओ मुना र ङा ओउ योलाङ आल्‍सा परनाङ।

नाङको मालिककाय तोउ,

ङा वाङसा खाइङल,

ङाकाय छेमा बइपाताङ।’

१९ अर्‌कोइ तोआथय,

‘ङाइ पोङाहल स्‍या लेओ मुना,

र तेनले ओउमयकाय दाउति योलाङ आल्‍धय मुनाङ।

नाङको मालिककाय तोउ,

ङा वाङसा खाइङल,

ङाकाय छेमा बइपाताङ।’

२० अर्‌को मान्‍ताइमा तोआथय,

‘ङाइ भखरले बिह्‍या जाह्‍ङो खेनाङ,

ओउतझ्‍यान्‍ते ङा वाङसा खाइङल।’

२१ “ओहाङसय ओउ सेवक द्‍याह्‍न्‌ति दाहा अनि ओउमयइ तोओ जुदा कुरा मालिककाय ल्हाक्‍ति छ्‍यानाकान।

मालिक आन जोक्‍तो रिस वाङा अनि ओउकाय तोआथय,

‘सहरको ल्‍यामलम र गल्‍लिलमहाङ रेह्‍न्‌तो आल,

ओहाङसय गरिबलम,

अपाङ्‍गलम,

मिक लोकोलम,

र खोन्‍‍‍द्‍यालमकाय इहाङ ङाको किमहाङ लात्‍ति वानु।’

२२ ओहाङसय ओउ सेवक आला र मालिकइ तोओ अनुसार जाह्‍ङाक्‍तिको द्‍याह्‍न्‌ति पाह्‍य्‌तिवाङा र मालिककाय तोआथय,

‘मालिक,

नाङइ तोसास्‍यावोलेखाले ङाइ जुदाकाय गोत्‍ति वानालाङ,

तर अझले नातो कोथा खालि मुना।’

२३ अनि मालिकइ ओउ सेवककाय तोआथय,

‘सहरसय बाहिरताङ आल्‍ति मुलल्‍यामलम र गल्‍लिलमहाङ मान्‍तालमकाय बोङु।

ओहाङ मुओ जुदा मान्‍तालमकाय इहाङ वाङतो जाह्‍ङु,

ङाको किम मान्‍तालमइ ब्‍लिङो स्‍याउसा परना।

२४ धइतिदाह्‍य्‌सा ङाइ निङकाय तोनेनाङ्‍स,

निम्‍तो दोओलममध्‍ये सुइमा ङाको भोसको स्‍‍वाद याङसा दोलेइलि।’”

येसुइ लयको चेला स्‍याउधार्‌ना दुक्‍तोस्‍याउना त दाह्‍य्‌ति दर्‌कसास्‍यावो

(मति १०:३७-३८)

२५ यातदिन मान्‍तालमको ताह्‍ङो हुल येसुकुस आल्‍धय खेइतो।

येसुइ ओउमयकताङ द्‍याह्‍न्‌ति तोसास्‍यावा,

२६ “यदि सु खेयाकायमा ङाकहाङ वाङसा चाहनय,

तर लयको आपा,

आमा,

माचा,

चो-चोद्‍याङलम,

पुचोङलम,

नाचोङलम,

र लयको रुवाङकाय ङाकायसय न्‍‍‍हाङतो राप्‍नानि त खेया,

ङाको चेला स्‍याउसा खाइनिलि।

२७ लयको क्रुस लात्‍ति ङाको लोन्‍हे वाङमालोलम सुमा ङाको चेला स्‍याउसा खाइनिलि।

२८ “यदि निङमध्‍ये कुनय यातचाकइ यातज्‍यो धरहरा जाह्‍ङ्‍सा म्‍हर्‌ना त खेया,

ओउ धरहरा जाह्‍ङ्‌ति द्‍युम्‍साकाय थेपोइ दाह्‍नउ या दाहुलु या,

गुच्‍युक खर्‌च लागना,

जुदा हिसाब ङ्‍हाले जाह्‍ङ्‍सा परल र?

२९ यदि ओउइ धरहराको तोस काति द्‍युम्‍तो जाह्‍ङ्‍सा खायुलु त खेया,

ओउ च्‍यवो जुदा मान्‍तालमइ ओउकाय थ्‍‍‍‍याउनाथय।

३० ओउमय एत दाह्‍य्‌सा खाइनानि,

‘इ मान्‍ताइ धरहरा जाह्‍ङ्‍सापाय बोङाकान,

तर द्‍युम्‍तो जाह्‍ङ्‍सा खायुलु!’

३१ “अथबा यदि यातचाक राजाइ अर्‌को राजाकुस युद्‍ध जाह्‍ङ्‍लाङ आल्‍धार्‌ना ‘दसहजार सेना लात्‍ति बिसहजार सेना नाओकुस युद्‍ध जाह्‍ङ्‍सा खाइना या खाइल या’ त दाह्‍य्‌ति ङ्‍हाले लयको सल्‍लाहकारलमकुस मुति सल्‍लाह जाह्‍ङुलु र?

३२ यदि ओउइ लयको सेनालमइ ओउ सेनालमकुस युद्‍ध जाह्‍ङ्‍सा खाइनिलि त म्‍हर्‌ना त खेया,

ओउमय लोक्‍तो मुतोकहाङले ‘नाङको राज्‍यकुस मिलापहाङ मुसाकाय ङाइ दोह जाह्‍ङ्‍सा परनाङ?’

त दाह्‍य्‌ति लयको खबरदुतलमकाय खबर ल्‍होकुलु र?

३३ “ओउतले सुखेइ ङाको लागि लयको जुदा थोकलम फेउलु,

ओउइ ङाको चेला स्‍याउसा खायुलु।

३४ “छे पेओ थोक खेना,

तर छेको स्‍‍वाद आल्‍ना त खेया,

फेरि गतहाइति ओउकाय ल्हाम्‍ताक्‍सा र?b

३५ ओउखे नाङइ लयको राङहाङ मलको रुपहाङमा कासा खाइतेउलु,

धइतिदाह्‍य्‌सा ओउइ भुयारकाय पेतो जाह्‍ङुलु।

नाङइ ओउकाय तातिवाइसा मात्र ज्‍योना।

“सुको साइसा नो मुना,

ओउइ साइपनउ।”

a 

१४:५ चो कुनय सङ्‍सकरनलमइखे “गधा” त तोओ मुना।

b 

१४:३४ कुनय मान्‍ताइ येसुकाय गुह्‍ल्‌ति वाह्‍ना र लोन्‍हे येसुकाय फेति लोह्‍न्‌ताङ द्‍याह्‍न्‌ना त खेया ओउ ल्हाम्‍मालो छे लेखाले स्‍याउना। ओउतताह्‍ङो मान्‍ता परमेस्‍वरको लागि दोह कामकोमा लागल (योनु मति ५:१३ र मर्‌क ९:५०)।

मिह्‍ओ भेदाको ल्हाकराय

(मति १८:१२-१४)

१५

१ अनि तिरो लेओ नातो मान्‍तालम र अरु पापिलम येसुको स्‍यानराय साइलाङ येसुको द्‍याङ्‍तो वाङाकाय।

२ तर फरिसिलम र धर्‌मगुरुलमखे एतदाह्‍य्‌ति काथ्‍‍‍‍याउलाङ फाङाकानि,

“इ मान्‍ताइ पापिलमकाय स्‍वागत जाह्‍ङ्‍नउ र ओउमयकुस ब्रकले मुति जेनउ।”

३ ओउतझ्‍यान्‍ते येसुइ ओउमयकाय यातज्‍यो ल्हाकराय तोसास्‍यावा—

४ “जुगुलाङहाङ निङमध्‍ये यातचाकको यात सय गोता भेदा मुचाना।

यदि ओउ सय गोता भेदालममध्‍ये यातज्‍यो भेदा मिह्‍या त खेया,

नाङइ उनन्‍‍‍सय गोताकाय ह्रामोहाङले फेआक्‍तिको मिह्‍ओ भेदा ङाइमाच्‍युककाय बोङतेउलु र?

५ जब नाङइ ओउ मिह्‍ओ भेदा ङाइतेनउ,

ङायापछि नाङ आन आसति ओउकाय लयको कुमहाङ पास्‍ति लात्‍तेनउ।

६ अनि जब नाङ ओउकाय लात्‍ति किम दाह्‍तेना,

नाङइ लयको होयालम र छिमेकिलमकाय ब्रक्‍त गोत्‍ति तोतेनउ,

‘निङ ङाकुसि चोङाइजेन,

धइतिदाह्‍य्‌सा ङाइ ङाको मिह्‍ओ भेदा ङायालाङ!’

७ ओउतहाइतिले ङाइ निङकाय तोनेनाङ्‍स,

पस्‍‍ताप जाह्‍ङ्‍सा परमालो उनन्‍‍‍सय धर्‌मिलमको लागिभन्‍‍‍दा लयको पापकाय चिति पस्‍‍ताप जाह्‍ङो यातचाक पापिको लागि परमेस्‍वर आन नातो आससास्‍याउना।”

मिह्‍ओ चान्‍दिको ध्‍याकको ल्हाकराय

८ येसुइ फेरि तोसास्‍यावा,

“अथबा जुगुलाङहाङ यातचाक मोम्‍चोकुस आन महत्‍वको दस गोता चान्‍दिको ध्‍याक खेतो।

यदि ओउइ यातज्‍यो ध्‍याक मिह्‍ताकाकान त खेया,

दोह ओउइ दिप्‍फा थोङताकाक्‍तिको फेकइ सर्‌ति ओउ मिह्‍ओ ध्‍याक ङाइमाच्‍युकाय ध्‍यान बइति बोङुलु र?

९ जब ओउइ मिह्‍ओ ध्‍याक ङाइनउ,

ओउइ लयको होयालम र छिमेकिलमकाय ब्रक्‍त गोत्‍ति तोनउ,

‘निङ ङाकुसि चोङाइजेन,

धइतिदाह्‍य्‌सा ङाइ ङाको मिह्‍ओ ध्‍याक ङायालाङ!’

१० ओउतहाइतिले ङाइ निङकाय तोनेनाङ्‍स,

लयको पापकाय चिति पस्‍‍ताप जाह्‍ङो यातचाक पापिको लागि परमेस्‍वरको लाङकादुतलम लाङकाहाङ आन चोङाइति आसलेनय।”

मिह्‍ओ चोको ल्हाकराय

११ अनि येसुइ अर्‌को ल्हाकराय तोसास्‍यावा,

“कुनय यातचाक मान्‍ताको निसचाक चो खेचतो।

१२ यातदिन कान्‍‍‍छा चोइ लयको आपाकाय तोआथय,

‘आपा,

ङाइ दोसा परओ धन-सम्‍पतिको अङ्‍‍‍‍स नाङ सिओसय ङ्‍हा ङाकाय बइसास्‍याउपाना।’

ओउतझ्‍यान्‍ते आपाइमा लयको सम्‍पति निसपुचाकाय फाक्‍ति बयाकान।

१३ केहि दिनलोन्‍हे कान्‍‍‍छा चोइ लयको भाकको जुदा सम्‍पति विनाकान अनि थेपो लात्‍ति लयको किम फेति आन लोक्‍तो अर्‌को देसहाङ आला।

ओहाङ ओउइ मोज-मज्‍जाहाङ जुदा धन द्‍योकाकान।

१४ जब ओउकुस मुओ जुदा धन-सम्‍पति द्‍योका,

र ओउबेलाहाङले ओउ देसहाङ ताह्‍ङो अनिकाल स्‍यावा।

अनि ओउकुस जेसाकाय दोह्‍मा नाआक्‌ल।

१५ ओउतझ्‍यान्‍ते ओउ काम जाह्‍ङ्‍सा दोनाङ या त दाह्‍य्‌ति ओउ देसको यातचाक रयथाने मान्‍ताकहाङ काम तेलाङ आला।

ओउ मान्‍ताइ ओउकाय प्‍याक ह्राःमो काम बयाथय।a

१६ ओउ आन जोक्‍तो योङक्रायोझ्‍यान्‍‍‍ते,

ओउइ प्‍याकको आहारा जेति खेयाकायमा लयको तुक कोस्‍‍ताक्‍सा बोङुतो।

तर ओउकाय सुइमा जेओ थोक बयाक्‍थाल।

१७ “जब लोन्‍हे ओउ ह्‍वका लयइ जाह्‍ङो जुदा कुरा पेतो चिआकान अनि ओउइ लयकाय तोआकास,

‘ङाको आपाकहाङ काम जाह्‍ङ्‌ति मुओ जुदा नोकरलम तुक कोस्‍‍तो जेनानि।

ओउमयकुस जेसामा माक्‍मातो जेगालम मुना,

तर ङाखे इहाङ योङक्रायले सिखेतो स्‍यावालाङ।

१८ द्‍याह ङा इ थाउ फेति लयको आपाकहाङ द्‍याह्‍न्‌ति पाह्‍य्‌नाङ अनि आपाकाय एत तोनाङ,

“आपा,

ङाइ परमेस्‍वर र नाङको बिरोतहाङ पाप जाह्‍ङालाङ।

१९ ङापाय नाङको चो त तोसामा ज्‍योङल।

बरु नाङको काम जाह्‍ङो अरु नोकरलममध्‍ये यातज्‍योलेखा ङाकाय योन्‍ति गम्‍सास्‍याउपाना।”’

२० ओहाङसयको ओउ चिङ्‌ति आपाकताङ द्‍याह्‍न्‌ति पाह्‍या।

“तर ओउ किमसय लोक्‍तो दाह्‍तोकहाङले ओउ वाङ्‌ति मुओ ङाको चो ले खेना त दाह्‍य्‌ति ओउको आपाइ तह्‍याथय।

ओउको ल्‍हुङतुक आन योन्‍ति वाङा र ओउ लयको चोकाय क्रुसलाङ तन्‍ति आला अनि आसति चोकाय ग्रोम्‍ति तुमाकान।

२१ अनि चोइ तोआथय,

‘आपा,

ङाइ परमेस्‍वर र नाङको बिरोतहाङ पाप जाह्‍ङालाङ।

ङापाय नाङको चो त तोसामा ज्‍योङल।’

२२ “तर ओउको आपाइ नोकरलमकाय गोत्‍ति तोआकान,

‘रेह्‍न्‌तो आल्‍ति जुदासय पेओ नाय वान्‍ति ङाको चोकाय लावति बइनु।

ओउको क्रुतको ब्रह्‍य्‌हाङ अउथि र दोमहाङ जुत्‍ता लावति बइनु।

२३ अनि द्‍युनो बाछो स्‍या वान्‍ति सात्‍नु र खाङ्‌ति नि जुदाइ भोस जेति रमाइलो जाह्‍ङ्‌नि।

२४ धइतिदाह्‍य्‌सा ङाको इ चो सिओखेतो देङे स्‍याक्‍ति दाहा,

अनि इ मिह्‍ओ खेतो तर देङे ङाया!’

अनि ओउमय जुदाले आसति भोस जेलाङ फाङाकानि।

२५ “ओउबेलाहाङ ओउको जेथा चोखे खेतहाङ काम जाह्‍ङ्‌ति मुओ खेतो।

जब ओउ जेथा चो किम द्‍याङ्‍तो दाहा,

ओउइ लयको किमहाङ मान्‍तालम झिङ ताय्‍क्‌ति,

बाङसुरि म्‍हुत्‍ति स्‍याह्‌ति मुओ सायाकान।

२६ अनि ओउइ नोकरलममध्‍येको यातचाककाय गोत्‍ति ह्‍वताकान,

‘इहाङ दोह स्‍याउधय मुना?’

२७ “ओउ नोकरइ तोआथय,

‘नाङको हउ किम द्‍याह्‍न्‌ति पाह्‍य्‌तिवाङो मुना,

र ओउ सेलले पेतो दाहोझ्‍यान्‍‍‍ते नाङको आपाइ निकाय द्‍युनो बाछो स्‍या सात्‍ताकाताङ्‍सु।’

२८ “तर एत साइति ओउ पुखे आन रिस वाङा र किमभित्र पोक्‍सामा ग्‍याल।

ओउतझ्‍यान्‍ते ओउको आपा बाहिर ग्‍ल्‍युह्‍ङ्‌ति वाङा र ओउकाय होम्‍ति तोआकान,

‘ङाको चो,

किमभित्र पोक्‍च।’

२९ “तर ओउइ आपाकाय जवाफ बयाकान,

‘ङाको कुरा साइसास्‍याउपाना!

धइतिदाह्‍य्‌सा उच्‍युक बर्‌सहाङसय नोकरलेखा ङाइ नाङको सेवा जाह्‍ङालाङ,

अनि नाङको आग्‍यालम ङाइ गलमा इन्‍‍‍कार जाह्ङ्‍ङल।

तर ङाकायखे होयालमकुस मिलति भोस जेसाकाय यातज्‍यो मेछ्‍याको पाथोमा बइतेचिलि।

३० तर नाङको इ चोइ नाङइ भाक लावति बयो इको भाकको जुदा धन-सम्‍पति ल्हास्‍यालमकुस वाह्‌ति द्‍योकाकान।

जब ओउ चो किम पाह्‍य्‌तिवाङा,

नाङइ उच्‍युक ताह्‍ङो भोस ओउको लागि जाह्ङ्‍तेआकान।’

३१ “तर ओउको आपाइ ओउकाय तोआथय,

‘ङाको चो,

नाङपाय सधयभरि ङाकुसले मुतेना,

र ङाकुस मुओ जुदा सम्‍पति नाङकोले खेना।

३२ तर नि आन चोङाइति भोस जाह्‍ङ्‍सा परओ खेतो।

धइतिदाह्‍य्‌सा इ नाङको हउ सिओ खेतो तर देङे स्‍याका,

इ मिह्‍ओ खेतो तर देङे ङाया!’”

a 

१५:१५ प्‍याक ह्राःमो काम बयाथय। यहुदि नेम कानुन अनुसार प्‍याकखे असुद्‍ध पसु खेना, ओउतझ्‍यान्‍ते यहुदिलमइ प्‍याकको माइ जेसा स्‍यावाक्‌ल (योनु लेबि ११:७)। ओउतझ्‍यान्‍ते यहुदिलमइ प्‍याक र प्‍याककाय स्‍याहार जाह्‍ङो मान्‍तालमकाय हेला जाह्‍ङ्‌नितो। यदि यहुदि मान्‍ताइले ओउतताह्‍ङो प्‍याक स्‍याहारो काम जाह्ङ्‍ना त खेया ओउ झन माहा रासिसितो स्‍याउतो।

बेइमान नाइक्‍याको ल्हाकराय

१६

१ येसुइ लयको चेलालमकाय तोसास्‍यावा,

“कुनय यातचाक धनि मान्‍ता खेतो र ओउको काम जाह्‍ङो यातचाक नाइक्‍या खेतो।

यातदिन ओउ नाइक्‍याइ सम्‍पति हिनामिना जाह्‍ङो कुरा कुनय यातचाकइ ओउ धनि मान्‍ताकाय छ्‍यानाथय।

२ ओउतझ्‍यान्‍ते मालिकइ ओउ नाइक्‍याकाय गोत्‍ति तोआथय,

‘नाङको बारेहाङ ङाइ इ दोह साइधय मुनाङ?

नाङइ जिम्‍मा लेओ हिसाब-कितापलमको खाता ङाकाय बइचि,

धइतिदाह्‍य्‌सा द्‍याह ङाइ नाङकाय ङाको सम्‍पतिको नाइक्‍या गम्‍नेङल।’

३ “अनि नाइक्‍याइ लयकाय तोआकास,

‘ङाको मालिकइ ङाकाय नोकरिसय त्‍याःल्‍सा बोङाताङ,

द्‍याह ङाइ दोह हाइचाङ?

राङ तह्‍उति काम जाह्‍ङ्‍साकाय ङा बल नाङल,

र थेपो तेसामा ङा रास्‍‍लेनाङ।

४ द्‍याह दोह हाइसापरना त दाह्‍यो कुरा देङे ङाइ चिआलाङ!

ङाइ देङे होयालम जाह्‍ङ्‌ति गमालाङ त खेया,

ङाको नोकरि वाइयाकायमा लोन्‍हे ओउमयइ ङाकाय लयको किमहाङ स्‍वागत जाह्ङ्‍नाताङ्‍स।’

५ ओहाङसयको ओउइ लयको मालिकको रिन लागओ जुदा आसामिलमकाय गोताकान।

ओउइ ङ्‍हाकोकाय ह्‍वताकान,

‘ङाको मालिकको रिन नाङकाय गुच्‍युक मुना?’

६ “‘सुम हजार लितर जयतुनको साति’ त दाह्‍य्‌ति ओउ त्‍याङा।

“अनि नाइक्‍याइ ओउकाय तोआथय,

‘लउ,

नाङको तमसुक त्‍याकु,

र च्‍युङ्‌ति रेह्‍न्‌तोले पन्‍‍‍रसय मात्र लेखउ।’

७ “अनि ओउइ अर्‌को यातचाककाय ह्‍वताकान,

‘नाङ गुच्‍युक रिन लागओ मुना?’

“ओउ त्‍याङा,

‘यात हजार बोरा गहुङ।’

“नाइक्‍याइ ओउकाय तोआथय,

‘लउ,

नाङको तमसुक त्‍याकु,

र ओहाङ आथसय बोरा लेखउ।’

८ “जब नाइक्‍याइ ओउत जाह्‍ङो कुरा ओउको मालिकइ चिआकान,

ओउ बेइमान नाइक्‍याइ जाह्‍ङो चलाखि कामकाय लुङाकान।”

अनि येसुइ ओउमयकाय तोसास्‍यावा,

“इ ल्‍हाउदयबाङको मान्‍तालम लयको होयालमकुस ब्‍यबहार जाह्‍ङ्‍धार्‌ना थोङोको सन्‍‍‍‍तानलमसय नातो चलाख स्‍याउनय।

९ ओउतझ्‍यान्‍ते ङाइ निङकाय तोनेनाङ्‍स,

लयको लागि होया जाह्‍ङ्‍साकाय इ ल्‍हाउदयबाङको निङको धन-सम्‍पति गरिबलमकाय बइनु।

अनि जब निङ सितेनय र निङको सम्‍पति निङको लागि दोह काममा लागल,

र ओउबेलाहाङ निङकाय परमेस्‍वरइ अनन्‍तको किमहाङ स्‍वागत जाह्‍ङ्‍तेनय।

१० सुखे मयो कुराहाङ इमान्‍‍‍दार स्‍याउना ओउखे ताह्‍ङो कुराहाङमा इमान्‍‍‍दार स्‍याउलेना।

ओउतले सुखे मयो कुराहाङ बेइमान स्‍याउना ओउखे ताह्‍ङो कुराहाङमा बेइमान स्‍याउलेना।

११ ओउतझ्‍यान्‍ते यदि ल्‍हाउदयबाङको धन-सम्‍पतिहाङ बिस्‍वास जाह्‍ङ्‍सा ज्‍योतेइलि त खेया,

सत्‍यको धनको लागि गतहाइति बिस्‍वास जाह्‍ङ्‍सा खाइना र?

१२ र यदि निङ इ ल्‍हाउदयबाङहाङ मुधार्‌ना अर्‌काको धनहाङ इमान्‍‍‍दार स्‍याउतेइलि त खेया,

गतहाइति परमेस्‍वरइ निङकाय लाङकाहाङ निङइ दोसापरओ धन बइतेचय र?

१३ “सु सेवकइमा निसचाक मालिकको सेवा जाह्‍ङ्‍सा खाइल।

यदि ओउइ ओउत हाइसा बोङनउ त खेया,

ओउइ यातज्‍याङकाय हेला जाह्‍ङ्‍नउ र अर्‌कोकाय राप्‍नउ अथबा ओउइ यातज्‍याङइ तोओ ग्‍याना र अर्‌कोकाय ङ्‍हामुलु।

निङइ परमेस्‍वर र धन निसज्‍याङको सेवा जाह्‍ङ्‍सा खाइतेनिलि।”

येसुइ तोसास्‍यावो केहि कुरालम

(मति ११:१२-१३; ५:३१-३२; मर्‌कुस १०:११-१२)

१४ जब फरिसिलमइ येसुइ तोसास्‍यावो कुरा सायाकानि,

ओउमयइ येसुकाय थ्‍‍‍‍याउलाङ फाङाकानि,

धइतिदाह्‍य्‌सा ओउमयइ थेपोकाय आन राप्‍नितो।

१५ अनि येसुइ ओउमयकाय तोसास्‍यावा,

“निङ मान्‍तालमको ङ्‍हा धर्‌मि मन्‍‍‍सा बोङतेनानि,

तर परमेस्‍वरइ निङको ल्‍हुङतुकको कुरा चिसास्‍याउना।

धइतिदाह्‍य्‌सा मान्‍तालमको माझहाङ ताह्‍ङ्‍तो स्‍यावो थोकलम परमेस्‍वरको नजरहाङ ओउ मइतो स्‍याउलेना।

१६ “बप्‍तिस्‍मा बयो युहन्‍नाको बेलासम्‍म मोसाइ बयो नेम कानुन र अगमबक्‍तालमको स्‍यानराय प्रचार स्‍यावो खेतो।

ओउबेलाहाङसय इताङखे परमेस्‍वरको राज्‍यको पेओ समचार प्रचार जाह्‍ङो मुना,

अनि जुदाइ ओहाङ पोक्‍साकाय बल जाह्ङ्‍धय मुनय।

१७ तर परमेस्‍वरको नेम कानुनको यातज्‍यो मयो कुरा अलप्‍साभन्‍‍‍दापाय,

बरु फेलबाङ र ल्‍हाउदयबाङ अलप्‍सा सजिलो मुना।

१८ “यदि कुनय गोय्‍चोइ लयको माचाकाय भर्‌पाय बइनउ र अर्‌को मोम्‍चोकुस बिह्‍या जाह्‍ङ्‍नउ त खेया,

ओउइ ब्‍यभिचारको पाप जाह्‍ङ्‍नउ।

र यदि कुनय गोय्‍चोइ ओउ भर्‌पाय जाह्‍ङ्‌ति फेकायो मोम्‍चोकुस बिह्‍या जाह्‍ङ्‍नउ त खेया,

ओउइमा ब्‍यभिचारको पाप जाह्ङ्‍लेनउ।”

धनि मान्‍ता र गरिब लाजरसको ल्हाकराय

१९ येसुइ फेरि तोसास्‍यावा,

“यातबेला कुनय यातचाक धनि मान्‍ता खेतो र ओउ गलमा आन पेओ महङ्‍गो नायलम लावसतो।

अनि दिनमले न्‍युम्‍तो-न्‍हिक्‍तो जेति मोज-मज्‍जा जाह्‍ङुतो।

२० तर ओउ धनि मान्‍ताको किमको दह्‍य्‌लोहाङ जुदा आङहाङ चा नाओ कुनय यातचाक लाजरस त मय्‍ङ्‍ओ गरिब मान्‍ताकाय वान्‍ति गम्‍नितो।

२१ धनि मान्‍ताइ आह्‍म् जेधार्‌ना ओउको तेबुलसय ग्‍लेओ जुथा आह्‍म् जेसा दोनाङ या त म्‍हर्‌ति ओउ योति मुतो।

कुइलम वाङ्‌ति ओउको चालम लेह्‍म्‌नितो।

२२ “यातदिन ओउ गरिब लाजरस सिआ र लाङकादुतलमइ ओउकाय आःल्‍ति अब्राहामको छेउहाङ गमाथय।

अनि ओउ धनि मान्‍तामा सिआ र पाह्‍माथय।

२३ नरकहाङ आन दुख च्‍यवोझ्‍यान्‍‍‍ते ओउ धनि मान्‍ताइ त्‍याःउताङ त्‍याउति योआकान र लोक्‍तोसयले अब्राहामको छेउहाङ च्‍युङ्‌तिमुओ लाजरसकाय च्‍यवाकान।

२४ ओउतझ्‍यान्‍ते ओउइ हिह्‌ति गोआकान,

‘अब्राहाम आपा,

ङाकाय योन्‍ति योसास्‍याउपाना।

लाजरसकाय ओउको क्रुतसय यात त्‍योप तिः खेयामा ङाको म्‍होतोङहाङ त्‍योपोकताक्‍ति बइताक्‌लाङ ल्होक्सास्याउपा।

धइतिदाह्‍य्‌सा ङा इ म्‍हेको रापहाङ छतपत स्‍याउति मुनाङ।’

२५ “तर अब्राहामइ तोआथय,

‘चो य,

ल्‍हाउदयबाङखा स्‍याक्‍ति मुतोकहाङ न्‍युम्‍तो-न्‍हिक्‍तो जेति मोज-मज्‍जा जाह्‍ङो कुरा नाङइ म्‍हेलाम अनि लाजरसइखे ओउबेलाहाङ आन नातो दुख च्‍यवो खेतो।

तर देङेखे लाजरसइ इहाङ सुखकुस धोमाइतो मुना र नाङखे ओहाङ दुखहाङ मुतेना।

२६ इ जुदा कुरालमबाहेक,

इहाङसय निङकताङ सुमा आल्‍सा खाइलाम,

र ओहाङसय निकताङ सुमा वाङसा खाइलाम त दाह्‍य्‌ति नाङ र निको माझहाङ आन ज्‍युह्‍मो ल्हाङ मुना।

ओउत स्‍याउतोकहाङ सुइमा इताङ-उताङ वाङसा-पाह्‍य्‌सा झाक्‍तिमा खाइल।’

२७ “अनि ओउ धनि मान्‍ताइ तोआथय,

‘ओउतखेया,

अब्राहाम आपा,

ङाइ नाङकाय बिन्‍ति जाह्ङ्‍नेनाङ,

लाजरसकाय ङाको आपाको किमहाङ ल्होक्सास्याउपा।

२८ धइतिदाह्‍य्‌सा ओहाङ ङाको पोङा पुचोङ मुनय।

ओउइ आल्‍ति ङाको पोङा पुचोङलमकाय इहाङ दुख दोओ जुदाकुरा छ्‍यान्‍ति दर्‌कपउ र ओउमय इ नरकहाङ वाङसा परलाम।’

२९ “तर अब्राहामइ तोआथय,

‘ओउमयकुस मोसा र अगमबक्‍तालमको कितापलम मुना,

नाङको पुचोङलमइ ओउसयले साइपानि।’

३० “अनि धनि मान्‍ता त्‍याङा,

‘खेल अब्राहाम आपा,

ओउच्‍युकइ ओउमयकाय दाह्‍थासल।

तर कुनय सिओ मान्‍ता फेरि उह्‍ति च्‍योक्‍ति ओउमयकहाङ आल्‍ना त खेया,

ओउमयइ ल-लयको पापकाय चिति फेचानि खेतो।’

३१ “तर अब्राहामइ ओउकाय जवाफ बयाकान,

‘मोसा र अगमबक्‍तालमको कुरा साइमालोलमइखे सिओ मान्‍ता उह्‍ति च्‍योक्‍ति आल्‌याकायमा बिस्‍वास जाह्‍ङ्‌निलि।’”

पाप

(मति १८:६-७,२१-२२; मर्‌कुस ९:४२)

१७

१ येसुइ लयको चेलालमकाय तोसास्‍यावा,

“मान्‍तालमको बिस्‍वास मिह्‍ताको कुरालमपाय दोङ्‌सिले स्‍याउलेना।

तर धिक्‍कार ओउ मान्‍ताकाय,

सुकसय ओउतताह्‍ङो कुरा स्‍याउना!

२ सु मान्‍ताइ इ मयोलममध्‍ये यातज्‍योको बिस्‍वास मिह्‍ताक्‍नानि,

ओउकायपाय कय्कहाङ ग्राइबाङ योकोति ताह्‍ङो तिःहाङ तातिवाइसा पेतो स्‍याउना।

३ ओउतझ्‍यान्‍ते लय जाह्‍ङो कुराहाङ होसियार स्‍याउन!

“यदि नाङको बिस्‍वासि हउइ नाङको बिरोतहाङ पाप जाह्‍ङ्‍नउ त खेया,

ओउकाय थतु।

र यदि ओउइ लयको पाप चिति पस्‍‍ताप जाह्‍ङ्‌ति फेनउ त खेया,

ओउकाय छेमा बयु।

४ यदि ओउइ नाङको बिरोतहाङ यात दिनहाङ सातखेप पाप जाह्‍ङ्‍नउ,

अनि ओउ नाङकहाङ वाङ्‌ति ‘ङाइ जाह्‍ङो कुराहाङ ङाकाय पछुतो स्‍यावा,

ङाकाय छेमा बइचि’ त दाह्‍य्‌ना त खेया,

ओउकाय नाङइ छेमा बइसाले परना।”

बिस्‍वास

५ मुख्‍य चेलालमइ प्रभु येसुकाय तोआकानि,

“प्रभु,

निकाय आन नातोकुस परमेस्‍वरहाङ बिस्‍वास जाह्‍ङ्‍साकाय सहयोग जाह्‍ङ्‍सास्‍याउपाना।”

६ प्रभुइ तोसास्‍यावा,

“यदि निङकहाङ रायोको यातज्‍यो बियाच्‍युक मात्र बिस्‍वास मुना त खेया,

इ किम्‍बुको सिङकाय ‘लयले रुतदोहि च्‍योङस र ताह्‍ङो तिःहाङ दुङ!’

त तोयाकायमा,

नाङइ तोओ ओउइ ग्‍यालेना।

नोकरको कर्‌तब्‍य

७ “जुगुलाङहाङ निङमध्‍ये यातचाकको नोकर खेतराङहाङ काम जाह्‍ङ्‌ति अथबा भेदा ह्राम्ःति मुना।

जब ओउ राङसय द्‍याह्‍न्‌ति पाह्‍य्‌ति वाङना,

दोह नाङइ ओउकाय रेह्‍न्‌तो वाङ्‌ति जेसाकाय च्‍युङ त दाह्‍य्‌ति तोतेनउ र?

८ खेल,

नाङइ ओउत तोतेउलु!

बरु नाङइ ओउकाय एत तोतेनउ,

‘ङाको लागि केहि जेओ थोकलम तयार जाह्‍ङु।

ङाकाय जेगातुङ्‍गा बइचि र ङाइ जेतिभ्‍‍‍यामाच्‍युककाय ङाको सेवा जाह्‍ङ्‌चि,

अनि ओहाङसय मात्र नाङइ लय जेउ र तुङु।’

९ नाङइ तोओ ग्‍याति काम जाह्‍ङो नोकरकाय,

दोह नाङइ धनेबाद त तोतेनउ र?

जुगाङमा ओउत तोतेउलु।

१० ओउतले निङइमा लयकाय जाह्‍ङ्‍सा बयो काम जाह्‍ङ्‌ति द्‍योकापछि एतदाह्‍य्‌ति तोनु,

‘निपाय ज्‍योमालो नोकर खेनाङ्‍‍‍‍सु,

निइपाय लयको कर्‌तब्‍य मात्र पुरा जाह्‍ङो खेना।’”

येसुइ दसजना कोह्‍र्‌इ ङायो मान्‍तालमकाय स्‍याक्‍ताक्‍सास्‍यावो

११ यात दिन येसु र ओउको चेलालम सामरिया र गालिल छेत्रको सिमाना स्‍याउधय यरुसलेम सहरताङ आल्‍धय खेइतो।

१२ येसु लयको चेलालमकुस यातज्‍यो गाउहाङ पोक्‍सास्‍याउधय खेतो,

ओहाङ दसजना कोह्‍र्‌इ ङायो मान्‍तालम येसुकाय क्रुसलाङ वाङाकाय।

अनि ओउमय येसुसय बल लोक्‍तोहाङले चिङाकाय।a

१३ र ओउमयइ जोक्‍तो हिह्‌ति तोआकानि,

“अ येसु,

निको गुरु,

निकाय योन्‍ति स्‍याक्‍ताक्‍सा स्‍याउपाना!”

१४ जब येसुइ ओउमयकाय च्‍यउसास्‍यावा,

अनि ओउमयकाय तोसास्‍यावा,

“निङ पुजारिलमकहाङ आल्‍न र ओउमयइ निङकाय जाचति योतेपनय।”

ओउमय आलआलबाले ल्‍यामहाङले कोह्‍र्‌सय स्‍याक्‍माआकाय।

१५ अनि ओउमयमध्‍येको यातचाकइखे लय स्‍याको च्‍यवाकान,

र येसुकताङ द्‍याह्‍न्‌ति वाङा,

र ओउइ ताह्‍ङो हाउनयहाङ एतदाह्‍य्‌ति प्रसङ्‍सा जाह्‍ङ्‍सा फाङाकान,

“परमेस्‍वरको प्रसङ्‍सा स्‍याउपाना,

धइतिदाह्‍य्‌सा परमेस्‍वरइ ङाकाय ग्‍याह्‍ङ्‌सितो स्‍याक्‍ताक्‍सास्‍यावो मुना!”

१६ अनि ओउ येसुको दोमहाङ खुङा र येसुकाय धनेबाद त तोआकान।

अनि ओउ मान्‍ताखे यहुदि खेमात सामरि जातको खेतो।

१७ अनि येसुइ तोसास्‍यावा,

“दोह ङाइ स्‍याक्‍ताको मान्‍तालम दसजना खेइलि र?

अरु नउजनाखे गाहाङ मुनय त?

१८ इ सामरिबाहेक अरुखे परमेस्‍वरकाय धनेबाद त तोलाङ धइति वाङिलि?”

१९ अनि येसुइ ओउ सामरि मान्‍ताकाय तोसास्‍यावा,

“नाङ चिङ,

र लयको किम पाह्‍य।

धइतिदाह्‍य्‌सा नाङइ ङाकाय बिस्‍वास जाह्‍ङोझ्‍यान्‍‍‍ते परमेस्‍वरइ नाङकाय स्‍याक्‍ताक्‍तेआ।”

परमेस्‍वरको राज्‍य

(मति २४:२३-२८,३७-४१)

२० यातदिन फरिसिलमइ येसुकाय ह्‍वताकानि,

“परमेस्‍वर राजा स्‍याउति राज्‍य जाह्‍ङो दिन गल वाङना?”

येसुइ ओउमयकाय तोसास्‍यावा,

“परमेस्‍वरको राज्‍य मिकइ च्‍यउतो वाङल।

२१ सुइमा ‘परमेस्‍वरको राज्‍य इहाङ मुना!’

अथबा ‘ओहाङ मुना!’

त दाह्‍य्‌सा खाइनिलि।

धइतिदाह्‍य्‌सा योनु,

परमेस्‍वरको राज्‍यपाय इहाङ निङको ङ्‍हाले मुना।”

२२ अनि येसुइ लयको चेलालमकाय तोसास्‍यावा,

“ओउ दिनमा वाङना,

जब ङा,

मान्‍ताको चोइ राज्‍य जाह्‍ङो निङ आन योसा झाक्‍तेनय,

तर ओउ समय निङइ च्‍यउसा दोतेइलि।

२३ केहि मान्‍तालमइ निङकाय ‘योनु,

ख्रिस्‍‍त इहाङ मुना’ अथबा ‘ख्रिस्‍‍त ओहाङ मुना’ त तोतेनय,

तर ओउबेला निङइ ओउमयकाय बिस्‍वास जाह्‍ङ्‍लाम र ओउमयको लोन्‍हे गुह्‍ल्‌ति वाह्‍लाम।

२४ धइतिदाह्‍य्‌सा जब ङा,

मान्‍ताको चो राज्‍य जाह्‍ङ्‍लाङ वाङनाङ,

न्‍‍‍याम प्‍लिह्‍ङ्‍धार्‌ना फेलबाङको यात छेउहाङसय अर्‌को छेउसम्‍म थोङो लेखाले ल्‍हाउदयबाङको जुदा मान्‍तालमइ ङाकाय च्‍यउनाताङ्‍स।

२५ तर ओउत स्‍याउसासय ङ्‍हा,

ङा,

मान्‍ताको चोइ आन नातो दुख च्‍यउसा परनाङ र इ पुस्‍ताको मान्‍तालमइ ङाकाय इन्‍‍‍कार जाह्ङ्‍नाताङ्‍स।

२६ “नोआको पालाहाङ मान्‍तालमइ लयनमन्‍‍‍द जाह्‍ङ्‌ति मुओलेखाले,

ङा,

मान्‍ताको चो लाङकासय द्‍याह्‍न्‌ति वाङधार्‌नामा ओउतले जाह्‍ङ्‌ति मुनय।

२७ ओउबेलाहाङ नोआ र ओउको माचरलम ताह्‍ङो दोङगाहाङ पोक्‍माच्‍युक सम्‍ममा जुदा मान्‍तालम सादाकोलेखाले जेधय,

तुङधय र बिह्‍या जाह्ङ्‍धय खेइतो।

अनि आन ताह्‍ङो भल वाङ्‌ति दोङगा बाहिर मुओ जुदाकाय म्‍हेत्‍ताकाकान।

२८ जब ङा राज्‍य जाह्‍ङ्‍लाङ वाङनाङ,

लोत सदोम सहरहाङ याक्‍तोकहाङ ओउको पालाहाङ मान्‍तालमइ जाह्‍ङोलेखाले स्‍याउलेना।

जुदा मान्‍तालम सादाकोलेखाले जेधय र तुङधय,

मालताल लेधय र विन्‍‍‍धय,

अनि अन्‍न सुक्‍धय र किमलम जाह्ङ्‍धय खेइतो।

२९ तर लोत र ओउको माचरलमइ सदोम सहर फेओ दिनले लाङकासय म्‍हे र ल्‍युङो गन्‍‍‍धक वाङ्‌ति ओउ सहरहाङ मुओ जुदाकाय म्‍हेत्‍ताकाकान।

३० ओउतहाइतिले ङा,

मान्‍ताको चो लाङकासय ल्‍हाउदयबाङखा थालाङ वाङो बेलाहाङमा ओउतले स्‍याउना।

३१ “ओउ दिनहाङ,

किम बाहिर मुओलम लयको मालताल लेलाङ किमभित्र पोक्‍जेलाम,

ओउतले खेतराङहाङ काम जाह्‍ङ्‌ति मुओलम किमताङ द्‍याह्‍न्‌ति पाह्‍य्‌जेलाम।

३२ लोतको माचा गतहाइति सिआb त दाह्‍यो कुरा सम्‍झनु।

३३ सुइ लयको रुवाङ दल्‍ताक्‍सा बोङनउ ओउइ ओउ रुवाङ मिह्‍लेताक्‍नउ।

तर सुखेइ लयको रुवाङ मिह्‍ताक्‍नउ ओउइखे ओउ रुवाङ दल्‍ताक्‌लेनउ।c

३४ ङाइ निङकाय तोनेनाङ्‍स,

याह्‌दिङको बेला जब ङा द्‍याह्‍न्‌ति वाङनाङ,

ओउबेलाहाङ निसचाक मान्‍ता यातज्‍यो न्‍‍‍हापहाङ एन्‍तिमुओ स्‍याउना।

यातचाककायखे परमेस्‍वरइ लाङकाताङ आःल्‍सास्‍याउना र अर्‌कोकायखे फेलेना।

३५ निसचाक मोम्‍चो ब्रकले अन्‍न ग्राइति मुओस्‍याउना।

यातचाककायखे परमेस्‍वरइ लाङकाताङ आःल्‍सास्‍याउना र अर्‌कोकायखे फेलेना।

३६ [निसचाक गोय्‍चो ब्रकले खेतराङहाङ काम जाह्‍ङ्‌ति मुओस्‍याउना।

यातचाककायखे आःल्‍लेना र अर्‌कोकायखे फेलेना।]”d

३७ अनि चेलालमइ येसुकाय ह्‍वताकानि,

“प्रभु,

एत गाहाङ स्‍याउना र?”

येसुइ ओउमयकाय जवाफ बइसास्‍यावा,

“गतहाइति गिद्‍धलम हुमधार्‌ना ओहाङ द्‍याङ्‍तो सिनु मुना त दाह्‍य्‌ति चिना,

ओउतले इ चिनोलमइमा लोन्‍हेको दिन द्‍याङ्‍तोले मुना त दाह्‍य्‌ति चिलेना।”

a 

१७:१२ बल लोक्‍तोहाङले चिङाकाय। मोसाइ बयो नेम कानुन अनुसार कोह्‍र्‌इ ङायो मान्‍तालम अरु सेल मान्‍तालम द्‍याङ्‍तो आल्‍सा स्‍यावाक्‌ल (योनु लेबि १३:४६)।

b 

१७:३२ लोतको माचा गतहाइति सिआ परमेस्‍वरइ लोत र ओउको माचाकाय निङ्‌जि याको सहर फेति क्रउज र द्‍याह्‍न्‌ति योलाम त दाह्‍य्‌ति ङ्‍हाखाले तोसास्‍यावो खेतो। तर क्रउतोक बेलाहाङ लोतको माचाइ द्‍याह्‍न्‌ति योआकान, धइतिदाह्‍य्‌सा सहरहाङ फेतिगमो मालताललमहाङ ओउको ल्‍हुङतुक खेतो। ओउतस्‍याउधार्‌ना परमेस्‍वरइ ओउकाय छेको खाम्‍बा जाह्‍ङ्‌ति वायाथय (योनु उत १९:२६)।

c 

१७:३३ सुखेइ लयको रुवाङ मिह्‍ताक्‍नउ ओउइखे ओउ रुवाङ दल्‍ताक्‌लेनउ। लोतको माचाइ लयको मालतालको लागि सदोम सहरताङ द्‍याह्‍न्‌ति योधार्‌ना ओउ सिआ। येसुइ तोओको मानेखे “गलमा द्‍युम्‍मालो रुवाङ दोसाको लागि निकुस नाओ जुदा धन-सम्‍पति निइ फेसाले परना।”

d 

१७:३६ इ पदखे केहि पुरानो ग्रिक कितापलमहाङ लेखओ नाल।

राङ्‌गि मोम्‍चो र न्‍यायधिसको ल्हाकराय

१८

१ ओहाङसयको येसुइ लयको चेलालमकाय निरास स्‍याउमात सधय प्राथना जाह्‍ङ्‍सा परना त दाह्‍य्‌ति चिताक्‍साकाय यातज्‍याङ ल्हाकराय तोसास्‍यावा,

२ “कुनय यातज्‍यो सहरहाङ यातचाक न्‍यायधिस खेतो।

ओउ परमेस्‍वरकुसमा रयाक्‌ल र मान्‍तालमकायमा लायाकुलु।

३ ओउ सहरहाङ यातचाक राङ्‌गि मोम्‍चोमा खेतो।

ओउइ दिनमले न्‍यायधिसकहाङ आल्‍ति तोउतो,

‘ङाको बइरिको ङ्‍हा ङाकाय न्‍याय जाह्‍ङ्‌ति बइचि।’

४ गच्‍युक दिनसम्‍म ओउ न्‍यायधिसइ राङ्‌गि मोम्‍चोको कुराले सायुलु।

तर लोन्‍हे ओउइ लयकाय तोआकास,

‘खेसापाय ङा परमेस्‍वरकुसमा रइङल र मान्‍तालमकायमा लाइङल,

५ तर इ राङ्‌गि मोम्‍चोइ ङाकाय आन दुख बयाताङ।

ओउतझ्‍यान्‍ते ङाइ ओउकाय न्‍याय जाह्‍ङ्‌ति बइनाङ,

नत्र ओउइ वाङ्‌ति ङाकाय ल्‍हुङरु बइनाताङ र साउसितोले जाह्ङ्‍नाताङ।’”

६ अनि प्रभु येसुइ तोसास्‍यावा,

“खेसापाय ओउ न्‍यायधिस धर्‌मि मान्‍ता खेयाक्‌ल,

ओउइ दाह्‍यो कुराकाय निङइ घिःति सोचनु।

७ यदि इ अधर्‌मि न्‍यायधिसइ न्‍याय जाह्‍ङ्‌ति बइनउ त खेया,

हिदिङमा याह्‌दिङमा प्राथना जाह्‍ङो लयको मान्‍तालमकाय निको परमेस्‍वरइ दोङ्‌सिले न्‍याय जाह्‍ङ्‌ति बइसास्‍याउना।

दोह परमेस्‍वरइ लयको मान्‍तालमकाय सहयोग जाह्ङ्‍मात मुसास्‍याउना र?

खेल,

परमेस्‍वरइ ओउत हाइसास्‍याउल।

८ ङाइ निङकाय तोनेनाङ्‍स,

परमेस्‍वरइ लयको मान्‍तालमकाय रेह्‍न्‌तोले न्‍याय जाह्‍ङ्‌ति बइसास्‍याउना।

तर जब ङा,

मान्‍ताको चो लाङकासय द्‍याह्‍न्‌ति वाङनाङ,

दोह ङाइ इ ल्‍हाउदयबाङहाङ मुओ मान्‍तालमइ परमेस्‍वरकाय बिस्‍वास जाह्‍ङो ङाइचाङ र?”

फरिसि र तिरो लेओ मान्‍ताको ल्हाकराय

९ लयकायखे धर्‌मि मन्ःति अरुकायखे मइतो ताओ मान्‍तालमकाय येसुइ यातज्‍यो ल्हाकराय तोसास्‍यावा,

१० “निसचाक मान्‍ता परमेस्‍वरको मन्‍दिरताङ प्राथना जाह्‍ङ्‍लाङ आलाकाच।

यातचाकखे फरिसि खेतो र अर्‌कोखे तिरो लेओ मान्‍ता खेतो।

११ फरिसि चिङा र लयको बारेहाङ परमेस्‍वरकुसि एतदाह्‍य्‌ति प्राथना जाह्‍ङाकान,

‘परमेस्‍वर,

ङाइ नाङकाय धनेबाद त तोनेनाङ,

ङा अरु मान्‍तालमलेखा पापि खेङल।

धइतिदाह्‍य्‌सा ङा अरुलेखा लोभि र बेइमानिमा खेङल।

ङाइ ब्‍यभिचार जाह्‍ङो नाङल र ङा ओउ तिरो लेओ मान्‍तालेखामा खेङल।

१२ ङा यात साताहाङ निसखेप उपाङ मुनाङ र ङाको जुदा आम्‍दानिको दसङ्‍स ङाइ नाङकाय बइनेनाङ।’

१३ “तर तिरो लेओ मान्‍ताइखे लोक्‍तोखाले चिङ्‌ति लाङकाताङ त्‍याउति योमामात लयको छातिहाङ घान्‍‍‍धय तोआकान,

‘परमेस्‍वर,

ङा पापि मान्‍ता खेनाङ,

ङाकाय योन्‍‍‍सास्‍याउपाना र छेमा बइसास्‍याउपाना!’

१४ “अनि येसुइ कुरा द्‍युम्‍ताक्‍धय तोसास्‍यावा,

‘ङाइ निङकाय तोनेनाङ्‍स,

फरिसिखे खेल बरु पापि त दाह्‍य्‌ति चिओ ओउ तिरो लेओ मान्‍ताखे परमेस्‍वरको ङ्‍हा धर्‌मि स्‍याउति किम द्‍याह्‍ना।

धइतिदाह्‍य्‌सा सुइ लयमयकाय ताह्‍ङ्‍तो जाह्ङ्‍नाइसि,

परमेस्‍वरइ ओउमयकाय मइतो जाह्‍ङ्‍सास्‍याउना र सुइ लयमयकाय मइतो जाह्ङ्‍नाइसि,

परमेस्‍वरइ ओउमयकाय ताह्‍ङ्‍तो जाह्‍ङ्‍सास्‍याउना।’”

येसुइ मयो बालाखलमकाय आसिक बइसास्‍यावो

(मति १९:१३-१५; मर्‌कुस १०:१३-१६)

१५ यातदिन केहि मान्‍तालमइ लयको मयो बालाख चोलमकाय येसुइ लयको क्रुत झाम्ति आसिक बइसा स्‍याउपाना त दाह्‍य्‌ति येसुकहाङ वानाकानि।

तर जब येसुको चेलालमइ ओउ च्‍यवाकानि,

ओउमयइ ओउ मान्‍तालमकाय थताथास।

१६ तर येसुइ ओउ बालाखलमकाय लयकताङ गोत्‍ति तोसास्‍यावा,

“बालाखलमकाय ङाकहाङ वाङसा बइनु र ओउमयकाय पाङगलाम,

धइतिदाह्‍य्‌सा परमेस्‍वरको राज्‍य इ बालाखलमलेखा ताह्‍ङो मान्‍तालमको लागिले खेना।

१७ ङाइ निङकाय दोङ्‌सिले तोनेनाङ्‍स,

सुखेइ परमेस्‍वरको राज्‍यकाय मयो बालाखइलेखा ग्रहन जाह्‍ङुलु,

ओउ गलमा भित्र पोक्‍सा दोलेल।”

धनि मान्‍ता र परमेस्‍वरको राज्‍य

(मति १९:१६-३०; मर्‌कुस १०:१७-३१)

१८ कुनय यातचाक यहुदि धर्‌मगुरुइ येसुकाय ह्‍वताथय,

“अ पेओ गुरु,

गलमा द्‍युम्‍मालो रुवाङ दोसाकाय ङाइ दोह जाह्‍ङ्‍सा परनाङ?”

१९ येसुइ ओउकाय तोसास्‍यावा,

“नाङइ ङाकाय धइति पेओ त तोतेनाचि?

परमेस्‍वरबाहेक सुमा पेओ नाल।

२० परमेस्‍वरइ मोसाकाय बयो नेम कानुनको आग्‍यालमपाय नाङइ चितेनउ— ब्‍यभिचार जाह्‍ङ्‍लाम,

मान्‍ताकाय सात्‍लाम,

कुओ काम जाह्‍ङ्‍लाम,

लयइ च्‍यवो अथबा सायो कुराको स्‍याताहा गभाइ बइलाम अनि लयको आपा-आमाकाय मान जाह्‍ङ्‍नु।”

२१ ओउइ जवाफ बयाकान,

“इ जुदा आग्‍यालमपाय ङाइ मयोहाङसयले ग्‍याधय वाङो मुनाङ।”

२२ जब येसुइ इ कुरा सायाकान,

येसुइ ओउकाय तोसास्‍यावा,

“नाङइ अझले यातज्‍याङ काम जाह्‍ङ्‍सा बाकि मुना।

नाङकुस मुओ जुदा थोकलम विन्‍ति गरिबलमकाय वेःति बयु,

र नाङइ लाङकाहाङ धन दोतेना अनि नाङ ङाको लोन्‍हे गुह्‍ल्‌ति वाङ।”

२३ तर जब ओउ मान्‍ताइ इ कुरा सायाकान,

ओउ आन निरास स्‍यावा,

धइतिदाह्‍य्‌सा ओउ आन धनि खेतो र ओउ लयको धन-सम्‍पति अरुकाय बइसा झाकाक्‌ल।

२४ येसुइ ओउकाय योआकान र निरास स्‍यावो च्‍यउति ओउकाय तोसास्‍यावा,

“धनि मान्‍तालमकाय परमेस्‍वरको राज्‍यको मान्‍ता स्‍याउसा गच्‍युक दुक्‍तोस्‍याउना!

२५ धनि मान्‍ताकाय परमेस्‍वरको राज्‍यहाङ पोक्‍सा भन्‍‍‍दापाय बरु उतकाय ग्‍यापको घाङहाङ पोक्‍सा सजिलो स्‍याउना।”

२६ इ कुरा सायो मान्‍तालमइ येसुकाय ह्‍वताकानि,

“ओउतखेया सुखेइ मुक्‍ति दोसा खाइना त?”

२७ अनि येसुइ जवाफ बइसास्‍यावा,

“दोह कुरा जाह्‍ङ्‍साकाय मान्‍तालमको लागि असम्‍भब स्‍याउना,

ओउ कुरा जाह्‍ङ्‍साकाय परमेस्‍वरको लागि सम्‍भब स्‍याउलेना।”

२८ अनि पत्रुस त्‍याङा,

“योसास्‍याउपाना,

नाङको चेला स्‍याउसाको लागि निइ जुदाथोक फेति नाङको लोन्‍हे गुह्‍ल्‌ति वाहालाङ्‍सु।”

२९ अनि येसुइ ओउमयकाय तोसास्‍यावा,

“दोङ्‌सिले ङाइ निङकाय तोनेनाङ्‍स,

सुखेइ परमेस्‍वरको राज्‍यको मान्‍ता स्‍याउसाको लागि लयको किम,

माचा,

पुचोङ,

आपा-आमा अथबा चो-चोद्‍याङलमकाय फेनउ,

३० परमेस्‍वरइ ओउकाय इ ल्‍हाउदयबाङहाङ देङे मुतोकहाङले आन नातो थोकलम बइसास्‍याउना,

अनि वाङसाखेओ समयहाङ लाङकाहाङखे गलमा द्‍युम्‍मालो रुवाङमा बइनाथय।”

येसुइ लय सिसाखेओको बारेहाङ फेरि तोसास्‍यावो

(मति २०:१७-१९; मर्‌कुस १०:३२-३४)

३१ येसुइ बाह्रजना मुख्‍य चेलालमकाय यात्‍ताङ आःल्‍ति तोसास्‍यावा,

“घिःति साइनु,

नि त्‍याःव यरुसलेमताङ आल्‍धय मुनातहि र अगमबक्‍तालमइ ङा,

मान्‍ताको चोको बारेहाङ लेखओ जुदा कुरालम द्‍याह ओहाङ पुत्‍लेना।

३२ धइतिदाह्‍य्‌सा यरुसलेमहाङ केहि मान्‍तालमइ ङाकाय चुम्‍ति यहुदि खेमालो मान्‍तालमको क्रुतहाङ ल्हानाताङ्‍स र ओउमयइ ङाकाय थ्‍‍‍‍याउनाताङ्‍स,

बेइजत जाह्ङ्‍नाताङ्‍स,

र द्‍युर्‌नाताङ्‍स।

३३ ओउमयइ ङाकाय कोर्‌राइ स्राप्‍नाताङ्‍स अनि सात्‍नाताङ्‍स,

तर सुमदिनहाङ ङा फेरि सिओसय उह्‍ति च्‍योक्‌लेनाङ।”

३४ तर येसुको चेलालमइ येसुइ तोसास्‍यावो दोह कुरामा चिसा खाइनिलि।

ओउ कुराको मानेखे परमेस्‍वरइ ओउमयकाय चिताक्‍मातो गुप्‍तहाङ नुस्‍तिगमो खेतो,

ओउतझ्‍यान्‍ते येसुइ दोह कुराको बारेहाङ नोसास्‍यावो त दाह्‍य्‌ति ओउमयइ चिसा खाइनिलि।

येसुइ यातचाक मिकलोक तेरेउकाय च्‍यउताक्‍सास्‍यावो

(मति २०:२९-३४; मर्‌कुस १०:४६-५२)

३५ येसु यरिहो सहर द्‍याङ्‍तो दाह्‍सास्‍यावा,

र यातचाक मिकलोक मान्‍ता ल्‍यामको छेउहाङ च्‍युङ्‌ति थेपो र जेगातुङ्‍गा तेधय मुओ खेतो।

३६ जब ओउइ नातो मान्‍तालमको हुल आल्‍धयमुओ कुरा चिआकान,

अनि ओउइ मान्‍तालमकाय ह्‍वताकान,

“इहाङ दोह स्‍याउधय मुना?”

३७ केहि मान्‍तालमइ ओउकाय तोआकानि,

“नासरतको येसु इहाङसयले आल्‍सास्‍याउधय मुना।”

३८ ओउतसाइति ओउ मिकलोक मान्‍ताइ हिह्‌ति तोआकान,

“अ येसु,

नाङ राजा दाउदको सन्‍‍‍‍तान,

ङाकाय योन्‍‍‍सास्‍याउपाना!”

३९ येसुको ङ्‍हा वाहोलमइ ओउकाय ङइमात मुअ त दाह्‍य्‌ति थताथय।

तर ओउइ झन जोक्‍तो हिह्‌ति गोआकान,

“अ राजा दाउदको सन्‍‍‍‍तान,

ङाकाय योन्‍‍‍सास्‍याउपाना!”

४० जब येसुइ ओउको हाउनय सायाकान,

ओउ न्‍‍‍यासा र मिकलोक मान्‍ताकाय ङाकताङ वान्‍‍‍न त दाह्‍य्‌ति मान्‍तालमकाय तोसास्‍यावा।

ओउ मिकलोक मान्‍ता द्‍याङ्‍तो दाहापछि येसुइ ओउकाय ह्‍वत्‍सास्‍यावा,

४१ “नाङको लागि ङाइ दोह जाह्‍ङ्‌ति बयो नाङ चाहतेना?”

ओउ त्‍याङा,

“प्रभु,

ङाइ फेरि मिक च्‍यउसा दोपाङ!”

४२ येसुइ ओउकाय तोसास्‍यावा,

“नाङइ च्‍यउतो स्‍याउतेपा।

नाङको बिस्‍वासइ नाङकाय स्‍याक्‍ताक्‍तेआ।”

४३ अनि रेह्‍न्‌तोले ओउइ मिक च्‍यवाकान,

र परमेस्‍वरको प्रसङ्‍सा जाह्ङ्‍धय येसुको लोन्‍हे गुह्‍ल्‌ति वाहा।

जब मान्‍तालमइ ओउ कुरा च्‍यवाकानि,

ओउमयइमा परमेस्‍वरको प्रसङ्‍सा जाह्‍ङाकानि।

तिरो लेओ जखायस

१९

१ येसु यरिहो सहरहाङ दाह्‍सास्‍यावा र सहरको ल्‍याम स्‍याउधय आल्‍धय मुसास्‍यावो खेतो।

२ ओउ सहरहाङ जखायस त मय्‍ङ्‍ओ यातचाक धनि मान्‍ता मुतो।

ओउखे तिरो लेओलमको हाकिमि खेतो।

३ ओउइ येसु त तोओ सुखे खेचा त दाह्‍य्‌ति योसा बोङाकान,

तर ओउ त्‍युनो मान्‍ताझ्‍यान्‍‍‍ते र नातो मान्‍तालमको हुलइ जाह्‍ङ्‍धार्‌ना ओउइ येसुकाय च्‍यउसा खायुलु।

४ ओउतझ्‍यान्‍ते जखायस हुलसय ङ्‍हा तन्‍ति आला र येसुकाय योसाको लागि यातज्‍याङ ताह्‍ङो न्‍याम्‍सि सिङहाङ लह्‍ना धइतिदाह्‍य्‌सा येसु ओउ ल्‍याम स्‍याउधय आल्‍सास्‍याउधय खेतो।

५ जब येसु ओउ सिङ मुओ थाउहाङ दाह्‍सास्‍यावा,

येसुइ त्‍याःउताङ योति जखायसकाय तोसास्‍यावा,

“अ जखायस,

रेह्‍न्‌तोले काम्ःताङ ग्‍ल्‍युह्‍ङ्‌ति वाङ।

धइतिदाह्‍य्‌सा तेन ङा नाङको किमहाङ मुसा परओ मुना।”

६ ओउतझ्‍यान्‍ते जखायस रेह्‍न्‌तोले काम्ःताङ ग्‍ल्‍युह्‍ङ्‌ति वाङा र येसुकाय आसति स्‍वागत जाह्‍ङाकान।

७ जुदा मान्‍तालमइ ओउ च्‍यवाकानि,

अनि ओउमय एतदाह्‍य्‌ति काथ्‍‍‍‍याउलाङ फाङाकानि,

“इ मान्‍तापाय पापिको किमहाङ बास मुलाङ आल्‍धय मुना!”

८ केहि समय लोन्‍हे,

जखायसइ ङ्‍हा चिङ्‌ति प्रभुकाय तोआथय,

“प्रभु,

ङा लयको धन-सम्‍पतिको आधा भाक गरिबलमकाय वेःति बइनाङ,

र धोका बइति कुनय मान्‍ताकसय केहि थोक लेआलाङ त खेया,

ङाइ ओउकाय प्‍लय भाक द्‍यान्‍ति बइनाङ।”

९ अनि येसुइ ओउकाय तोसास्‍यावा,

“तेन इ किमको जुदा माचरलमइ मुक्‍ति दोओ मुना,

धइतिदाह्‍य्‌सा इ जखायसमा अब्राहामको सन्‍‍‍‍तानले खेना।a

१० धइतिदाह्‍य्‌सा ङा,

मान्‍ताको चो मिह्‍ओलमकाय बोङलाङ र स्‍याक्‍ताक्‌लाङले लाङकासय वाङो खेनाङ।”

सुनको ध्‍याकको ल्हाकराय

(मति २५:१४-३०)

११ ओउमयइ इ कुरा साइधय जाह्‍ङ्‍धार्‌ना,

येसुइ ओउमयकाय यातज्‍यो ल्हाकराय तोसास्‍यावा।

धइतिदाह्‍य्‌सा येसु यरुसलेमको द्‍याङ्‍तो दाह्‍सास्‍यावो खेतो,

अनि मान्‍तालमइ परमेस्‍वरको राज्‍य रेह्‍न्‌तोले थासा लागओ मुना त म्‍हरितो।

१२ ओउतझ्‍यान्‍ते येसुइ तोसास्‍यावा,

“कुनय यातचाक ताह्‍ङो मान्‍ताइ लोक्‍तो देसहाङ आल्‍ति लयको देसको राजा स्‍याउसा अधिकार लात्‍ति पाह्‍य्‌ति वाङसा योजना जाह्‍ङाकान।

१३ लय आल्‍सासय ङ्‍हा,

ओउइ लयको दसजना नोकरलमकाय ब्रकले गोताकान अनि या-यातज्‍यो सुनको ध्‍याकb बइधय तोआकान,

‘ङा द्‍याह्‍न्‌ति दाह्‍माच्‍युक इ सुनको ध्‍याकइ ब्‍यापार जाह्‍ङ्‌ति अरु नातो कमाइ जाह्‍ङ्‍नु।’

१४ तर लयको देसको मान्‍तालमइखे ओउकाय जुगाङमा झाकाकिलि।

ओउतझ्‍यान्‍ते ओउ आलापछि ओउमयइ खबरदुतकाय एतदाह्‍य्‌ति तोलाङ ल्‍होकाकानि,

‘इ मान्‍ता निको राजा स्‍यावो नि चाहङुसुलु।’

१५ “तर ओउ मान्‍ता राजा स्‍याउसा अधिकार दोतिले पाह्‍य्‌तिवाङा।

दाह्‍नातासले नोकरलमइ गुच्‍युक कमावाकानि त दाह्‍य्‌ति चिसाकाय,

ओउइ ओउमयकाय वाङसा हुकुम जाह्‍ङाकान।

१६ ङ्‍हाको यातचाक नोकर वाङ्‌ति दाह्‍या,

‘मालिक,

नाङइ बइसास्‍यावो यातज्‍याङ सुनको ध्‍याकसय ङाइ दस गोता सुनको ध्‍याक कमावालाङ।’

१७ राजाइ ओउकाय तोआथय,

‘स्‍याबास,

ङाको पेओ नोकर!

धइतिदाह्‍य्‌सा नाङ आन मयो कुराहाङमा बिस्‍वासिलो स्‍याउतेआ,

द्‍याह ङाइ नाङकाय दस सहरको हाकिमि जाह्ङ्‍नेनाङ।’

१८ अर्‌को नोकर वाङ्‌ति दाह्‍या,

‘मालिक,

नाङइ बइसास्‍यावो यातज्‍याङ सुनको ध्‍याकसय ङाइ पोङाज्‍यो सुनको ध्‍याक कमावालाङ।’

१९ राजाइ ओउकाय तोआथय,

‘नाङकाय ङाइ पोङाज्‍यो सहरको हाकिमि जाह्ङ्‍नेनाङ।’

२० अनि अर्‌को नोकर वाङ्‌ति दाह्‍या,

‘मालिक,

नाङइ बयो सुनको ध्‍याक इहाङ मुना।

ङाइ इ सुनको ध्‍याककाय पेतो हाइति रुमालहाङ तुय्‍क्‌ति नुस्‍तिगमो खेनाङ।

२१ ङा नाङकाय रयालाङ,

धइतिदाह्‍य्‌सा नाङ आन खरो मान्‍ता ते खेना।

नाङइपाय लयको खेमालोमा लेतेनउ,

र लयइ सुक्‍मालो अन्‍नमा राःतेनउ।’

२२ राजाइ ओउकाय तोआथय,

‘नाङ पेमालो नोकर!

नाङको म्‍होतोङको कुरासयले ङाइ नाङकाय गाल बइनेनाङ।

ङा खरो मान्‍ता खेनाङ,

ङाइ लयको खेमालोमा लेनाङ र लयइ सुक्‍मालो अन्‍नमा राःनाङ त दाह्‍यो कुरा नाङइ चिलेतेउतो।

२३ यदि ओउतखेया,

धइति नाङइ ङाको थेपो बेङहाङ काति गम्‍तेउलु त?

ङा द्‍याह्‍न्‌ति दाह्‍धार्‌ना ङाको थेपो केहि ब्‍याजकुसि दोचाङ खेतो।’

२४ अनि ओहाङ चिङ्‌ति मुओलमकाय ओउ राजाइ तोआकान,

‘इकुसि मुओ सुनको ध्‍याक लाति दस गोता ध्‍याक नाओ नोकरकाय बइनु।’

२५ तर ओउमय त्‍याङाकाय,

‘मालिक,

ओउकुसिपाय दस गोता सुनको ध्‍याक मुलेनाबा!’

२६ राजाइ ओउमयकाय तोआथास,

‘ङाइ निङकाय तोनेनाङ्‍स,

सुकुसि केहि थोक मुना,

ओउकाय अझ नातो बइलेना।

तर सुकुसि नाल,

ओउकुसि मइतो मुओमा ओउकसय लालेना।

२७ द्‍याह ङाकाय राजा स्‍यावो योसा झाक्‍मालो ङाको बइरिलमकाय,

इहाङ वान्‍ति ङाको ङ्‍हा सात्‍नु!’”

येसु यरुसलेमहाङ पोक्‍सास्‍यावो

(मति २१:१-११; मर्‌कुस ११:१-११; युहन्‍ना १२:१२-१९)

२८ येसुइ इ ल्हाकराय तोसास्‍यावापछि,

येसु ओउमयको ङ्‍हा यरुसलेमको ल्‍यामताङ वाह्‍सास्‍यावा।

२९ जब येसु बेथफागे र बेथानिया त तोओ गाउ द्‍याङ्‍तो जयतुन दान्‍‍‍दाहाङ दाह्‍सास्‍यावा,

येसुइ लयको चेलालममध्‍येको निसचाककाय एतदाह्‍य्‌ति ङ्‍हा ल्‍होक्‍सास्‍यावा,

३० “ओउ पारिको गाउहाङ आल्‍ज।

ओहाङ पोक्‍धार्‌ना निङ्‌जिइ देङेसम्‍म सुमा लह्‍न्‌मालो गधाको यातज्‍याङ चो पेह्‍न्‌तिगमो ङाइतेनाजु।

ओउकाय फान्‍ति इहाङ वान्‍‍‍जु।

३१ यदि कुनय मान्‍ताइ ‘इकाय धइति फानो?’

त दाह्‍य्‌ति ह्‍वत्‍तेनाज त खेया,

‘प्रभुकाय इ चाहओ मुना’ त दाह्‍य्‌ति तोजु।”

३२ ओउ निसचाक चेलानिस प्रभुइ तोसास्‍यावो गाउहाङ आलाकाच र येसुइ तोसास्‍यावोलेखाले गधाको चो ङायाकाचु।

३३ ओउनिसइ गधाको चो फान्‍‍‍धय जाह्‍ङ्‍धार्‌ना ओउको मालिकलमइ ओउनिसकाय ह्‍वताथाच,

“धइति निङ्‌जिइ इ गधाको चोकाय फान्‍‍‍धय मुतेनाज?”

३४ “प्रभुकाय इ चाहओ मुना” त दाह्‍य्‌ति ओउनिस त्‍याङाकाच।

३५ ओउनिसइ गधाको चोकाय येसुकहाङ वानाकाचु,

र लयनिसको क्रमनायइ गधाको चोकाय क्रमाक्‍तिको ओउको मल्‍ग येसुकाय च्‍युङताकाकाचु।

३६ अनि येसु गधाको चोको मल्‍ग च्‍युङ्‌ति ङ्‍हाताङ आल्‍सास्‍यावा,

र अरु मान्‍तालमइमा येसुको ङ्‍हा ल्‍यामहाङ लयमयको क्रमनायलम न्‍‍‍हापाकानि।

३७ जब येसु यरुसलेम द्‍याङ्‍तो जयतुन दान्‍‍‍दाको तोरहाङ दाह्‍सास्‍यावा,

येसुइ जाह्‍ङ्‍सास्‍यावो ग्‍याह्‍ङ्‌सिओ कामलमको लागि येसुको चेलालमको ताह्‍ङो हुललमइ आन चोङाइति,

ताह्‍ङो हाउनयहाङ परमेस्‍वरको प्रसङ्‍सा जाह्‍ङ्‍सा फाङाकानि—

३८ “प्रभु परमेस्‍वरको मय्‍ङहाङ वाङसास्‍यावो राजा धन्‍‍‍यको खेसास्‍याउना!

लाङकाहाङ धोमाइतो स्‍याउपाना,

र परमेस्‍वरको महिमा स्‍याउपाना!”

३९ केहि फरिसिलमइ मान्‍तालमको हुलसय येसुकाय तोआकानि,

“गुरु,

नाङको चेलालमकाय ङइमात मुन त दाह्‍य्‌ति आग्‍या बइसास्‍याउपाना!”

४० तर येसुइ जवाफ बइसास्‍यावा,

“ङाइ निङकाय तोनेनाङ्‍स,

यदि इ मान्‍तालम ङइमात मुनय त खेया,

बाङलमले हिह्‍सा फाङ्‍नानि।”

यरुसलेमकाय च्‍यउति येसु र्‌यासास्‍यावो

४१ जब येसु यरुसलेम द्‍याङ्‍तो दाह्‍सास्‍यावा अनि यरुसलेम सहरकाय लयको ङ्‍हा च्‍यउति सहर र ओहाङको मान्‍तालमको लागि येसु र्‌यासास्‍यावा,

४२ अनि दाह्‍य्‌सास्‍यावा,

“अ यरुसलेमको मान्‍तालम,

यदि तेनको दिन धोमायो दोसाको लागि दोह जाह्‍ङ्‍सा परना त दाह्‍य्‌ति चिया स्‍याउतेइतो!

तर द्‍याह अबेला स्‍याउतिभ्‍‍याआ,

ओउतझ्‍यान्‍ते निङइ धोमायोको बारेहाङ चिसा खाइतेनिलि।

४३ धइतिदाह्‍य्‌सा अ यरुसलेम,

द्‍याह नाङकहाङ एतताह्‍ङो दिनलम वाङना,

ओउबेलाहाङ नाङको बइरिलमइ यासो बल्‍यो पर्‌खाल लावति वेताङ-ङोइताङसय घेरतेना,

र आक्रमन जाह्ङ्‍तेना।

४४ ओउमयइ नाङ र नाङकहाङ याको मान्‍तालमकाय म्‍हेत्‍ताकनानि।

र ओउमयइ नाङको किमलम र पर्‌खाललम द्‍योक्‍तोले म्‍हेत्‍ताकनानि,

धइतिदाह्‍य्‌सा परमेस्‍वरइ नाङकाय स्‍याक्‍ताक्‌लाङ वाङो समयकाय नाङइ तह्‍य्‌सा खाइतेउलु!”

येसु परमेस्‍वरको मन्‍दिरहाङ

(मति २१:१२-१७; मर्‌कुस ११:१५-१९; युहन्‍ना २:१३-२२)

४५ जब येसु परमेस्‍वरको मन्‍दिरको आङगनहाङ पोक्‍सास्‍यावा,

अनि भोक बइसाको लागि पसुलम र अरु मालताललम विन्‍तिमुओ मान्‍तालमकाय ओहाङसय रुन्‍‍‍सास्‍यावा।

४६ येसुइ ओउमयकाय तोसास्‍यावा,

“धर्‌मसास्‍‍त्रहाङ लेखओ मुना,

‘ङाको मन्‍दिर प्राथनाको किम स्‍याउसा परलेना।’

तर निङइपाय इकाय ‘कुरेउलम नुको ल्‍युमपुक’ ते जाह्ङ्‍तेआकानि।”

४७ येसुइ दिनमले मन्‍दिरहाङ स्‍यान्‍सास्‍याउतो।

अनि मुख्‍य पुजारिलम,

धर्‌मगुरुलम र मान्‍तालमको अगुवालमइ येसुकाय सात्‍सा बोङ्‌नितो।

४८ तर येसुकाय गतहाइति सात्‍सा त दाह्‍यो कुरा ओउमयइ चिसा खाइनिलि,

धइतिदाह्‍य्‌सा जुदा मान्‍तालमइ येसुको स्‍यानराय साइसा आनले झाकितो।

a 

१९:९ लयको पुर्‌खा अब्राहामइ जाह्‍ङोलेखा परमेस्‍वरकाय बिस्‍वास जाह्‍ङ्‌ति जखायस स्‍याका। ओउखे अब्राहामको सन्‍‍‍‍तान स्‍यावोझ्‍यान्‍‍‍ते मात्र स्‍याको खेल।

b 

१९:१३ सुनको ध्‍याक यातज्‍यो सुनको ध्‍याक सुम महिनाको ज्‍याला सरह स्‍याउना।

येसुको अधिकारको बारेहाङ प्रस्‍‍न

(मति २१:२३-२७; मर्‌कुस ११:२७-३३)

२०

१ यातदिन परमेस्‍वरको मन्‍दिरहाङ येसुइ मान्‍तालमकाय स्‍यान्‍‍‍सास्‍याउधय खेतो,

र ओउमयकाय परमेस्‍वरको पेओ समचार प्रचार जाह्‍ङ्‍सास्‍याउधय खेतो।

मुख्‍य पुजारिलम,

धर्‌मगुरुलम र अरु अगुवालम येसुकहाङ वाङाकाय।

२ अनि ओउमयइ येसुकाय ह्‍वताकानि,

“निकाय तोताङि,

नाङइ गाहाङसय अधिकार दोति इ जुदा कामलम जाह्ङ्‍तेनउ?

अथबा इ अधिकार नाङकाय सुइ बइतेआ?”

३ येसुइ ओउमयकाय जवाफ बइसास्‍यावा,

“ङाइमा निङकाय यातज्‍यो कुरा ह्‍वत्‍नेनाङ्‍स,

ङाकाय जवाफ बइनाङ्‍स,

४ बप्‍तिस्‍मा बयो युहन्‍नाइ बप्‍तिस्‍मा बइसा अधिकार लाङकासय दोआ या मान्‍ताकसय?”

५ ओउमय लयमय नोकाइसा फाङाकानि,

“द्‍याह निइ दोह तोनि?

यदि निइ ‘लाङकासय’ त तोयाकाय,

‘निङइ धइति युहन्‍नाकाय बिस्‍वास जाह्ङ्‍तेनिलि?’

त दाह्‍य्‌ति येसुइ तोनातहि।

६ तर यदि निइ ‘मान्‍ताकसय’ त तोयाकाय,

इ जुदा मान्‍तालमइ निकाय बाङइ आप्‍नातहि,

धइतिदाह्‍य्‌सा युहन्‍ना अगमबक्‍ता खेना त दाह्‍य्‌ति ओउमयइ बिस्‍वास जाह्ङ्‍नानि।”

७ ओउतझ्‍यान्‍ते ओउमयइ येसुकाय तोआकानि,

“युहन्‍नाइ ओउ बप्‍तिस्‍मा बयो अधिकार गाहाङसय दोआ निइ चिङुसुलु।”

८ अनि येसुइ ओउमयकाय तोसास्‍यावा,

“ओउतखेया ङाइ गाहाङसय अधिकार दोति इ जुदा काम जाह्ङ्‍धय मुनाङ,

ङाइमा निङकाय तोनेङसल।”

धाक्‍सिराङ मेनो मोहिलमको ल्हाकराय

(मति २१:३३-४६; मर्‌कुस १२:१-१२)

९ अनि येसुइ मान्‍तालमकाय इ ल्हाकराय तोसास्‍यावा— “कुनय यातचाक मान्‍ताइ लयको राङहाङ धाक्‍सिको बोतलम सुकाकान र केहि मोहिलमकाय राङ मेन्‍‍‍सा जिम्‍मा बयाकान।

अनि ओउ लयखे नातो दिनको लागि परदेस आला।

१० जब धाक्‍सिको साय मिनो समय दाहा,

ओउइ यातचाक नोकरकाय लयको भाक लेलाङ ल्‍होकाकान।

तर ओउ मोहिलमइ ओउकाय घानाकानि र दोह्‍मा बइमात द्‍यान्‍ति ल्‍होकाकानि।

११ ओउतझ्‍यान्‍ते ओउइ अर्‌को नोकरकाय ल्‍होकाकान,

तर मोहिलमइ ओउकायमा घानाकानि र रासिसितो जाह्‍ङ्‌ति दोह्‍मा बइमात द्‍यान्‍ति ल्‍होकाकानि।

१२ अनि ओउ मान्‍ताइ सुमम् खेपहाङ अर्‌को यातचाक नोकरकाय ल्‍होकाकान।

ओउ नोकरकायमा मोहिलमइ चा स्‍याउतो घानाक्‍तिको धाक्‍सिराङ बाहिर तातिवायाकानि।

१३ अनि धाक्‍सिराङको मालिकइ दाह्‍या,

‘द्‍याह ङाइ दोह हाइचाङ?

ङाइ लयको राप्‍तो चोकाय ल्‍होक्‍नाङ।

ओउमयइ पक्‍कामा ङाको चोकायपाय मान जाह्ङ्‍चानि!’

१४ तर जब धाक्‍सिराङको मालिकको चोकाय मोहिलमइ च्‍यवाकानि,

ओउमय लयमय नोकायाकाय,

‘ओउपाय धाक्‍सिराङ मालिकको चो खेना।

निइ ओउकाय सात्‍नि र ओउको सम्‍पति निको स्‍याउलेना!’

१५ ओउतझ्‍यान्‍ते ओउमयइ धाक्‍सिराङको मालिकको चोकाय धाक्‍सिराङसय बाहिर आःल्‍ति साताकानि।”

येसुइ ह्‍वत्‍सास्‍यावा,

“द्‍याह ओउ धाक्‍सिराङको मालिकइ ओउ मोहिलमकाय दोह हाइचउ त?

१६ ङाइ निङकाय तोनेनाङ्‍स,

मालिक वाङ्‌ति ओउ मोहिलमकाय सात्‍नउ र लयको राङ अरु मोहिलमकाय मेन्‍‍‍सा बइनउ।”

जब येसुको कुरा साइतिमुओ मान्‍तालमइ ओउ कुरा सायाकानि,

ओउमय एत दाह्‍याकाय,

“ओउतपाय गलमा स्‍याउजेलाम!”

१७ तर येसुइ ओउमयकाय योति तोसास्‍यावा,

“ओउतखेया धर्‌मसास्‍‍त्रहाङ लेखओ इ कुराको माने दोह खेना त?

‘दकर्‌मिलमइ काम लागल त दाह्‍य्‌ति इन्‍‍‍कार जाह्‍ङो बाङले,

किम जाह्‍ङ्‍धार्‌ना कुनाको मुख्‍य बाङ स्‍याउलाङ वाङा।’

१८ ओउ बाङहाङ ग्लेओलम जुदाले पात्‍याहार्‌या त स्‍याउनय,

अनि सुखेकहाङ ओउ बाङ ग्लेना,

ओउखे बाङइ दाह्‍न्‌ति धाह्‍न्‌ स्‍याउतो न्‍‍‍यालेना।”

तिरो बयो बारेहाङ प्रस्‍‍न

(मति २२:१५-२२; मर्‌कुस १२:१३-१७)

१९ धर्‌मगुरु र मुख्‍य पुजारिलमइ इ ल्हाकराय लयमयको बिरोतहाङ तोओ त चिति ओउ बेलाहाङले येसुकाय चुम्‍सा बिचार जाह्‍ङाकानि,

तर ओउमय मान्‍तालमकाय रयाकाय।

२० ओउतझ्‍यान्‍ते ओउमयइ येसुकाय पेतोकुस चिवाइति योधयमुओ खेइतो।

ओउमयइ केहि सुराकि मान्‍तालमकाय येसुकहाङ पेओ मन्ःति दोङ प्रस्‍‍न ह्‍वत्‍लाङ ल्‍होकाकानि।

येसुइ केहि कुरा पेमातो नोयाकाय सुराकिलमइ दुक्‍तो जाह्ङ्‍नाथय त ओउमय म्‍हरितो।

ओउतस्‍याउधार्‌ना ओउमयइ येसुकाय रोमि हाकिमिको जिङ र अधिकारहाङ सुम्‍पति बइचानि खेतो।

२१ ओउतझ्‍यान्‍ते ओउ सुराकि मान्‍तालमइ येसुकाय ह्‍वताकानि,

“गुरुज्‍यु,

निइ चिनाङ्‍सु,

नाङ सत्‍य नोसास्‍याउना र पेतो स्‍यान्‍सास्‍याउना।

निइ चिनाङ्‍सु,

नाङइ जुदा मान्‍तालमकाय यातय खालको ब्‍यबहार जाह्‍ङ्‍सास्‍याउना र नाङइ मान्‍तालम गतहाइति याको परमेस्‍वर झाक्‍सास्‍याउना त दाह्‍यो सत्‍य कुरा स्‍यान्‍सास्‍याउना।

२२ ओउतझ्‍यान्‍ते दाह्‍य्‌सास्‍याउपा,

दोह निको नेम कानुनअनुसार रोम देसको माहाराजाकाय तिरो बइसा पेतो स्‍याउना या,

स्‍याउल या?”

२३ तर येसुइ ओउमयको ल्‍हुङतुकको दुस्‍‍त कुरा चिति तोसास्‍यावा,

२४ “ङाकाय रोमि चान्‍दिको यातज्‍यो ध्‍याक छ्‍यान्‍‍‍नाङ्‍स।

इहाङ सुको छाप र मय्‍ङ मुना?”

ओउमय त्‍याङाकाय,

“रोम देसको माहाराजाको।”

२५ अनि येसुइ ओउमयकाय तोसास्‍यावा,

“ओउतखेया,

दोह रोम देसको माहाराजाको खेना,

ओउ रोम देसको माहाराजाकाय बइनु,

र दोह परमेस्‍वरको खेना,

ओउ परमेस्‍वरकायले बइनु।”

२६ ओउ सुराकिलमइ मान्‍तालमको ङ्‍हा येसुइ तोसास्‍यावो कुरालमहाङ येसुकाय फसाउसा खाइनिलि,

र येसुको जवाफहाङ ग्‍याह्‍ङ्‌ति ङइमात मुआकाय।

सिओसय उह्‍ति च्‍योकोको बारेहाङ प्रस्‍‍न

(मति २२:२३-३३; मर्‌कुस १२:१८-२७)

२७ ओहाङसयको केहि सदुकिलम येसुकहाङ वाङाकाय।

(सदुकि त तोओ धार्‌मिक समुहको मान्‍तालमइखे मान्‍ता सिआपछि फेरि उह्‍ति च्‍योक्‍ना त दाह्‍यो कुराहाङ बिस्‍वास जाह्‍ङाक्‍निलि खेतो।)

२८ ओउमयइ येसुकाय ह्‍वताकानि,

“गुरुज्‍यु,

मोसाइ निकाय लेखतिबयो नेम कानुनअनुसार,

‘यदि यातचाक गोय्‍चो मान्‍ताइ बिह्‍या जाह्‍ङाकान,

तर चो नामातले सिआ त खेया,

पुको लागि सन्‍‍‍‍तान स्‍याउपा त दाह्‍य्‌ति ओउको हउइ ओउ राङ्‌गि पुकमाकुस बिह्‍या जाह्‍ङ्‍साले परना।’

२९ यातसमय यातज्‍यो माचरहाङ सात पुचोङ खेइतो।

जेथाइ बिह्‍या जाह्‍ङाकान,

तर ओउ चो-चोद्‍याङ नामाखाले सिआ।

३० ओउतले माइला हउइ ओउ राङ्‌गि पुकमाकुस बिह्‍या जाह्‍ङाकान,

तर ओउमा सन्‍‍‍‍तान नामाखाले सिआ।

३१ अनि साइला हउइमा ओउ राङ्‌गि पुकमाकुस बिह्‍या जाह्‍ङाकान,

ओउकायमा ओउतले स्‍यावा।

र ओउतले सात पुचोङइमा पालोकुसिले ओउ मोम्‍चोकुस बिह्‍या जाह्‍ङाकानि,

तर जुदाले सन्‍‍‍‍तान नामाखाले सिआकाय।

३२ अनि जुदासय लोन्‍हे ओउ मोम्‍चोमा सिआ।

३३ जब परमेस्‍वरइ मान्‍तालमकाय सिओसय उह्‍ति च्‍योक्‍ताक्‍सास्‍याउना,

ओउबेलाहाङ ओउ मोम्‍चो सुको माचा स्‍याउना?

धइतिदाह्‍य्‌सा ओउ मोम्‍चोकुसपाय सात पुचोङइले बिह्‍या जाह्‍ङो खेतो!”

३४ येसुइ ओउमयकाय जवाफ बइसास्‍यावा,

“इ ल्‍हाउदयबाङहाङ मुओ मान्‍तालमइ बिह्‍या जाह्ङ्‍नानि र जाह्‍ङ्‌ति बइनानि।

३५ तर सिओसय उह्‍ति लाङका पाह्‍य्‌साको लागि ज्‍योओ मान्‍तालमइखे न बिह्‍या जाह्ङ्‍नानि,

न बिह्‍या जाह्‍ङ्‌ति बइनानि।

३६ अनि ओउमय फेरि गलमा सिइलि,

धइतिदाह्‍य्‌सा ओउमय लाङकादुतलमलेखा स्‍याउलेनय।

ओउमय परमेस्‍वरको सन्‍‍‍‍तान खेनय,

धइतिदाह्‍य्‌सा ओउमय सिओसय उह्‍ति च्‍योकाकाय।

३७ तर ल्‍युङ्‍तिमुओ झ्‍युरको बारेहाङ लेखधार्‌ना,

मान्‍तालम सिओसय उह्‍ति च्‍योक्‌लेनय त दाह्‍य्‌ति मोसाइ पेतोकुसि प्रमान बयो मुना।

धइतिदाह्‍य्‌सा मोसाइ प्रभु परमेस्‍वरकाय ‘अब्राहामको परमेस्‍वर,

इसाकको परमेस्‍वर,

र याकुबको परमेस्‍वर’ त दाह्‍य्‌ति पुकाराकान।

३८ परमेस्‍वरपाय सिओ मान्‍तालमको खेल,

तर स्‍याको मान्‍तालमको परमेस्‍वर खेसास्‍याउना!

धइतिदाह्‍य्‌सा जुदा मान्‍तालम परमेस्‍वरको लागिले स्‍याक्‍ति मुनय।”

३९ अनि केहि धर्‌मगुरुलमइ येसुकाय तोआकानि,

“गुरुज्‍यु,

नाङइ पेओ जवाफ बइसास्‍यावा।”

४० ओहाङसयको ओउमयइ येसुकाय अरु नातो प्रस्‍‍न ह्‍वत्‍सा आतनिलि।

ख्रिस्‍‍तको बारेहाङ प्रस्‍‍न

(मति २२:४१-४६; मर्‌कुस १२:३५-३७)

४१ अनि येसुइ ओउमयकाय ह्‍वत्‍सास्‍यावा,

“मान्‍तालमइ मुक्‍ति बइसास्‍यावो ख्रिस्‍‍तकाय गतहाइति राजा दाउदको सन्‍‍‍‍तान त तोसा खाइनानि?

४२ धइतिदाह्‍य्‌सा भजनसङ्‍ग्रहको कितापहाङ राजा दाउद लयइले ख्रिस्‍‍तको बारेहाङ एतदाह्‍य्‌ति लेखआकान,

“प्रभु परमेस्‍वरइ ङाको प्रभुकाय तोसास्‍यावा—

‘ङाको ङोइसय च्‍युङ,

४३ जबसम्‍म ङाइ नाङको बइरिलमकाय नाङको दोमपाकताले गम्‍ङल।’

४४ राजा दाउद लयइले ख्रिस्‍‍तकाय ‘प्रभु’ त तोनउ त खेया,

ख्रिस्‍‍त गतहाइति राजा दाउदको सन्‍‍‍‍तान स्‍याउसा खाइनउ?”

येसुइ लयको चेलालमकाय धर्‌मगुरुलमको बारेहाङ दर्‌कसास्‍यावो

(मति २३:१-३६; मर्‌कुस १२:३८-४०; लुका ११:३७-५४)

४५ अनि जुदा मान्‍तालमइ साइति मुतोकहाङ येसुइ लयको चेलालमकाय तोसास्‍यावा,

४६ “धर्‌मगुरुलमकसय होसियार स्‍याउति मुन।

ओउमयपाय ब्रावो नाय लावति मान्‍तालमको वेताङ-ङोइताङ घुमसा झाक्‍नय,

र बजारहाङ मान्‍तालमइ लयकाय मान जाह्‍ङ्‌ति सेवपाताङ त म्‍हर्‌नय।

अनि ओउमय सभाकिमलम र भोसलमको सम्‍मानित थाउहाङ च्‍युङसा झाक्‍नय।

४७ ओउमयइ राङ्‌गि मोम्‍चोलमको किमलम लानानि र मान्‍तालमकाय छ्‍यान्‍‍‍साको लागि ग्‍याङतो प्राथना जाह्ङ्‍नानि।

परमेस्‍वरइ अरु मान्‍तालमकाय भन्‍‍‍दा ओउमयकाय माहा नातो दन्‍‍‍द बइसास्‍याउना।”

राङ्‌गि मोम्‍चोको भेति

(मर्‌कुस १२:४१-४४)

२१

१ येसुइ वेताङ-ङोइताङ योसास्‍यावा र मन्‍दिरको आङगनहाङ गमो दान काओ बकासहाङ धनि मान्‍तालमइ भेति काधय मुओ च्‍यउसास्‍यावा।

२ र येसुइ यातचाक गरिब राङ्‌गि मोम्‍चोइ आन मयो ताम्‍बको निसध्‍याक थेपो काधय मुओमा च्‍यउसास्‍यावा।

३ अनि येसुइ तोसास्‍यावा,

“दोङ्‌सिले ङाइ निङकाय तोनेनाङ्‍स,

इ गरिब राङ्‌गि मोम्‍चोइ अरु जुदासय नातो भेति काओ मुना।

४ धइतिदाह्‍य्‌सा अरुइपाय लयकुस मुओ नातो धनलमसय काआकानि,

तर इ गरिब राङ्‌गि मोम्‍चोइपाय लयकुस मुओ जुदाले काआकान।”

परमेस्‍वरको मन्‍दिर म्‍हेत्‍ति वाइना त दाह्‍य्‌ति येसुइ तोसास्‍यावो

(मति २४:१-२; मर्‌कुस १३:१-२)

५ येसुको केहि चेलालम मन्‍दिरको बारेहाङ नोधय खेइतो।

मन्‍दिर जाह्‍ङ्‍धार्‌ना काओ पे-पेओ बाङलम र मान्‍तालमइ बयो अरु सिङगारो थोकलमको बारेहाङ कुरा स्‍याउधय खेतो।

तर येसुइ तोसास्‍यावा,

६ “एतताह्‍ङो बिनासको समय वाङना,

देङे निङइ च्‍यवो मन्‍दिरको जुदा बाङलम साहाङ गादाबादा त स्‍याउना,

र यातज्‍याङ बाङको त्‍याउसय अर्‌को बाङमा चह्‍य्‌ङ्‌ति मुल।”

समस्‍या र सतावतलम

(मति २४:३-१४; मर्‌कुस १३:३-१३)

७ ओउमयइ येसुकाय ह्‍वताकानि,

“गुरुज्‍यु,

इ जुदा कुरालम गल स्‍याउना र?

अनि ओउत स्‍याउसा लागधार्‌ना दोह चिनो स्‍याउलाङ वाङना त?”

८ येसुइ तोसास्‍यावा,

“होसियार मुन,

निङ सुकसयमा धोका दोजेलाम।

धइतिदाह्‍य्‌सा नातो मान्‍तालमइ ङाको मय्‍ङ लेति ‘ख्रिस्‍‍त ङाले खेनाङ’ त दाह्‍य्‌ति वाङलेनय,

अनि ‘समय द्‍याङ्‍तोले दाहो मुना’ त तोलेनानि।

तर ओउमयकाय गुह्‍ल्‌ति वाह्‍जेलाम।

९ जब निङइ युद्‍ध र कायकायो कुरालम साइतेनानि,

निङ रइलाम।

धइतिदाह्‍य्‌सा द्‍युम्‍तो स्‍याउसासय ङ्‍हा ओउ कुरालम स्‍याउलाङ वाङसाले परना,

तर ओउच्‍युकले खेरखे ल्‍हाउदयबाङ द्‍युम्‍तो स्‍याउलेल।”

१० अनि येसुइ ओउमयकाय तोसास्‍यावा,

“यातज्‍यो जातिको बिरोत अर्‌को जातिइ जाह्ङ्‍लेनउ,

अनि यातज्‍यो राज्‍यको बिरोतहाङ अर्‌को राज्‍य चिङलेना।

११ आन रइसिओ ल्‍याङलम आल्‍लेना,

नातो थाउलमहाङ अनिकाल र माहामारि स्‍याउलेना।

अनि फेलबाङहाङ रइसिओ कुरालम र ताह्‍ङो-ताह्‍ङो चिनोलम च्‍यउलेना।

१२ तर इ जुदा कुरा स्‍याउसासय ङ्‍हा,

निङकाय मान्‍तालमइ चुम्‍तेनय र दुख बइतेनय,

र सभाकिमलमहाङ आःल्‍ति मुद्‍दा काति झेलकनहाङ कुङतेनय।

अनि ओउमयइ निङकाय ङाको मय्‍ङको कारनइ राजालम र हाकिमिलमको ङ्‍हा आःल्‍तेनय।

१३ अनि ओउ समयखे ओउमयकाय ङाको बारेहाङ तोसाकाय निङको लागि मउका स्‍याउलेना।

१४ तर ओउत स्‍याउसासय ङ्‍हा लयकाय गतहाइति दल्‍ताक्‍सा खेचा त दाह्‍य्‌ति लयको ल्‍हुङतुकहाङ जुगाङमा लिह्‍लाम।

१५ धइतिदाह्‍य्‌सा ङाइ निङकाय बुद्‌दि बइनेनाङ्‍स,

ओउतझ्‍यान्‍ते दोह नोसा परना त दाह्‍य्‌ति निङइ चितेनानि।

ओउतस्‍याउधार्‌ना निङको बइरिलमइ निङको कुराको जवाफ बइसा ज्‍योइलि अथबा निङकाय पेमातो तोसा खाइनिलि।

१६ निङको लयको आपा-आमालम,

पुचोङलम,

लयको मान्‍तालम र होयालमइमा निङकाय चुम्‍ताक्‍तेनय।

निङमध्‍ये गच्‍युककायपाय ओउमयइ सात्‍लेतेनय।

१७ ङाको मय्‍ङको कारनइ जुदा मान्‍तालमइ निङकाय हेला जाह्‍ङ्‍तेनय।

१८ तर परमेस्‍वरइ निङकाय गतताह्‍ङो दुखलमसय खेयाकायमा दलताक्‍सास्‍याउना,

ओउतझ्‍यान्‍ते यातज्‍यो म्‍याङमा निङको तालाङसय रह्‌तिवाइल।

१९ मधिम त मुन र निङइ गलमा द्‍युम्‍मालो रुवाङ दोलेतेनय।

यरुसलेम म्‍हेत्‍लेना त दाह्‍य्‌ति येसुइ तोसास्‍यावो

(मति २४:१५-२१; मर्‌कुस १३:१४-१९)

२० “तर जब यरुसलेम सहरकाय बइरिलमको सेनालमइ वेताङ-ङोइताङसय घेरओ च्‍यउतेनानि,

अनि सहर म्‍हेत्‍सा बेला द्‍याङ्‍तो दाहो मुना त दाह्‍यो कुरा निङइ चिनु।

२१ ओउबेलाहाङ यहुदिया छेत्रहाङ मुओलमखे यासो वारलमताङ क्रउपनय।

यरुसलेम सहरभित्र मुओलमखे रेह्‍न्‌तोले सहर फेति क्रउपनय,

र बाहिर गाउखा मुओलमखे सहरभित्र पोक्‍जेलाम।

२२ धइतिदाह्‍य्‌सा धर्‌मसास्‍‍त्रहाङ लेखओ जुदा कुरा पुत्‍साकाय ओउ समयखे दन्‍‍‍दको लागि खेलेना।

२३ तर ओउबेलाहाङ चोतुक मोम्‍चोलम र खोसहाङ दुतको बालाख नाओ आमालमकाय झन गच्‍युक दुक्‍तो स्‍याउना!

धइतिदाह्‍य्‌सा ल्‍हाउदयबाङहाङ आन रइसिओ दुख वाङलेना,

अनि परमेस्‍वरको दन्‍‍‍द इ जातिको मान्‍तालमकहाङ परलेना।

२४ ओउमयमध्‍ये केहिलमकाय नासुइइ पाल्‍ति सात्‍नाथास,

र अरुकायखे चुम्‍ति अरु जुदा देसहाङ आःल्‍नानि।

यहुदि खेमालो जातिलमइ यरुसलेमकाय लयको अधिनहाङ गम्‍नानि र ओउमयको राज्‍यको समय पुत्‍माच्‍युक ओउमयकाय आन नातो दुख बइनानि।”

ङा, मान्‍ताको चो वाङसाखेओ समय

(मति २४:२९-३१; मर्‌कुस १३:२४-२७)

२५ “न्‍‍‍याम,

लाह र तारालमहाङ ग्‍याह्‍ङ्‌सिओ चिनोलम च्‍यउलेना।

अनि ताह्‍ङो तिःको ङुह्‍रो र रइसिओ छल्‍कालमइ जाह्‍ङ्‍धार्‌ना ल्‍हाउदयबाङको जुदा मान्‍तालम आन रइति लिह्‌सितो स्‍याउलेनय।

२६ ल्‍हाउदयबाङहाङ स्‍याउलाङ वाङो कुरालमकाय रइति मान्‍तालम लिह्‌ति प्रात्‍तो स्‍याउलेनय,

धइतिदाह्‍य्‌सा फेलबाङको जुदा जिङलम रिह्‍ङ्‍लेनय।

२७ ओहाङसय जिङ र महान् महिमाकुस ङा,

मान्‍ताको चोकाय मुसहाङ वाङधयमुओ जुदा मान्‍तालमइ च्‍यउनानि।

२८ जब इ कुरालम स्‍याउलाङ वाङना,

चिङ्‍न र त्‍याःउताङ त्‍याउति योनु,

धइतिदाह्‍य्‌सा निङको छुत्‍कारा द्‍याङ्‍तोले वाङ्‌तिभ्‍‍‍याओ मुना।”

न्‍याम्‍सि सिङको ल्हाकराय

(मति २४:३२-३५; मर्‌कुस १३:२८-३१)

२९ अनि येसुइ ओउमयकाय यातज्‍यो ल्हाकराय तोसास्‍यावा,

“न्‍याम्‍सि सिङ र अरु सिङलमकाय योनु।

३० जब निङइ सिङको मात तुःरो च्‍यउतेनानि,

धाह्‍काले बेला द्‍याङ्‍तो दाहा त दाह्‍य्‌ति निङइ चितेनानि।

३१ ओउतहाइतिले,

जब निङइ ङाइ तोओ इ जुदा कुरालम स्‍याउधयमुओ च्‍यउतेनानि,

परमेस्‍वरको राज्‍य द्‍याङ्‍तो दाह्‍साले लागआ त दाह्‍य्‌ति निङइ चितेनानि।

३२ “दोङ्‌सिले ङाइ निङकाय तोनेनाङ्‍स,

इ जुदा कुरा पुत्‍माच्‍युकसम्‍म इ पुस्‍ताको जुदा मान्‍तालम पक्‍कामा सिलेइलि।

३३ फेलबाङ र ल्‍हाउदयबाङ अलप्‍ति ज्‍याल्‍लेना,

तर ङाको आखर गलमा अलप्‌लेल।

चनाखो स्‍याउति मुसा परना

३४ “होसियार स्‍याउति मुन,

निङको नातो समय भोग-बिलासहाङ जेतितुङ्‌ति र ङोति इ रुवाङको बारेहाङ लिह्‌ति द्‍योक्‍जेलाम,

नत्रपाय निङइ चिताउमालो बेलाहाङ अचानक ओउ दिन निङकहाङ धरापलेखा वाङजेचा।

३५ धइतिदाह्‍य्‌सा ओउ दिन इ ल्‍हाउदयबाङहाङ याको जुदा मान्‍तालमकहाङ वाङलेना।

३६ ओउतझ्‍यान्‍ते जुदा समय तयार स्‍याउति मुन,

र वाङसाखेओ इ जुदा कुरालमसय बेनसा र ङा,

मान्‍ताको चोको ङ्‍हा चिङसाकाय जिङ दोपाङ्‍सु त दाह्‍य्‌ति जुदा समय प्राथना जाह्‍ङ्‌ति जागराम मुन।”

३७ दिनमले येसुइ हिदिङखे परमेस्‍वरको मन्‍दिरहाङ आल्‍ति स्‍यान्‍सास्‍याउतो,

र याह्‌दिङखे सहरसय ग्‍ल्‍युह्‍ङ्‌ति जयतुन त तोओ दान्‍‍‍दाहाङ एन्‍‍‍लाङ आल्‍सास्‍याउतो।

३८ जुदा मान्‍तालम बिहान सइबर च्‍योक्‍ति येसुको स्‍यानराय साइलाङ मन्‍दिरहाङ वाङितो।

येसुकाय सात्‍सा जालसाजि

(मति २६:१-५; मर्‌कुस १४:१-२; युहन्‍ना ११:४५-५३)

२२

१ खमिर कामालो लाङको छ्‍यात द्‍याङ्‍तोले दाह्‍सा लागओ खेतो।

इकाय छुत्‍काराको छ्‍यात त मा तोना।

२ मुख्‍य पुजारिलम र धर्‌मगुरुलमइ येसुकाय सुइमा चिमातो सुतुक्‍त सात्‍साकाय मउका बोङ्‍धय खेइतो,

धइतिदाह्‍य्‌सा ओउमय मान्‍तालमकाय रयइतो।

येसुकाय धोका बइसा यहुदाको सहमत

(मति २६:१४-१६; मर्‌कुस १४:१०-११)

३ अनि ओउबेलाहाङ इस्‍‍करियोत त तोओ यहुदाको ल्‍हुङतुकहाङ सय्‍तान पोका,

ओउखे बाह्रजना मुख्‍य चेलालममध्‍येको यातचाक खेतो।

४ यहुदा मुख्‍य पुजारिलम र मन्‍दिरको कप्‍तानलमकहाङ आला र गतहाइति ओउइ येसुकाय चुम्‍ताक्‍सा ओउमयकाय सहयोग जाह्‍ङ्‍सा खाइनउ त दाह्‍योको बारेहाङ सल्‍लाह जाह्‍ङाकान।

५ ओउमय आन आसआकाय र ओउकाय थेपो बइसा बाचा जाह्‍ङाकानि।

६ ओउतझ्‍यान्‍ते यहुदा सहमत स्‍यावा,

र येसुकुस मइतो मान्‍तालम मात्र मुओ बेलाहाङ येसुकाय सुतुक्‍त चुम्‍ताक्‍सा मउका बोङसा फाङाकान।

येसुइ छुत्‍काराको छ्‍यातको भोस जेसाकाय तयार जाह्‍ङ्‍सास्‍यावो

(मति २६:१७-२५; मर्‌कुस १४:१२-२१; युहन्‍ना १३:२१-३०)

७ अनि खमिर कामालो लाङको छ्‍यातको दिन दाहा,

ओउबेलाहाङ भेदाको पाथो छुत्‍काराको छ्‍यातको लागि भोक बइसा परतो।

८ ओउतझ्‍यान्‍ते येसुइ पत्रुस र युहन्‍नाकाय “आल्‍ज र निको लागि छुत्‍काराको छ्‍यातको भोस जेसाकाय तयार जाह्ङ्‍जु” त दाह्‍य्‌ति ल्‍होक्‍सास्‍यावा।

९ ओउनिसइ येसुकाय ह्‍वताकाचु,

“निचिइ इ भोस गाहाङ आल्‍ति तयार जाह्‍ङो ते नाङ चाहतेना?”

१० येसुइ ओउनिसकाय तोसास्‍यावा,

“साइजु,

जब निङ्‌जि यरुसलेम सहरहाङ पोक्‍तेनाज,

पोमहाङ तिः लातो यातचाक मान्‍ताकाय क्रुस्‍‍तेनाजु।

ओउकाय गुह्‍ल्‌ति आल्‍ज,

र ओउ गाउ किमहाङ पोक्‍ना ओहाङले निङ्‌जिमा पोक्‍ज।

११ अनि ओउ किमको मालिककाय तोजु,

‘निको गुरुइ नाङकाय खबर ल्‍होक्‍सास्‍यावो मुना,

“ङाइ लयको चेलालमकुस मुति छुत्‍काराको छ्‍यातको भोस जेसाकाय पाहुना कोथा गाहाङ मुना?”’

१२ ओउइ निङ्‌जिकाय त्‍याःउको चोताहाङ ङ्‍हाले पेतोकुसि सजाउतिगमो ताह्‍ङो कोथा छ्‍यान्‍‍‍तेनाज।

ओहाङले निको लागि भोस तयार जाह्ङ्‍जु।”

१३ “ओहाङसयको ओउनिस सहरताङ आलाकाच र जुदा कुरा येसुइ तोसास्‍यावोलेखाले ङायाकाचु,

अनि ओउनिसइ छुत्‍काराको छ्‍यातको भोस ओहाङले तयार जाह्‍ङाकाचु।

प्रभु भोस

(मति २६:२६-३०; मर्‌कुस १४:२२-२६; १ कोरिन्‍थि ११:२३-२५)

१४ “जब भोस जेसा बेला स्‍यावा,

येसु र बाह्रजना मुख्‍य चेलालम भोस जेसाकाय ब्रकले च्‍युङाकाय।

१५ अनि येसुइ ओउमयकाय तोसास्‍यावा,

‘दुख दोसासय ङ्‍हा,

ङाइ निङकुसि इ छुत्‍काराको छ्‍यातको भोस जेसा ताह्‍ङो इच्‍छ्‍या जाह्‍ङो खेङतो।

१६ धइतिदाह्‍य्‌सा ङाइ निङकाय तोनेनाङ्‍स,

परमेस्‍वरको राज्‍यहाङ इ भोसको दोङ माने पुत्‍माच्‍युकसम्‍म ङाइ फेरि इ छुत्‍काराको छ्‍यातको भोस जेङल।’”

१७ ओहाङसयको येसुइ धाकसायको ङोओ तिःको यातज्‍यो कचउरा च्‍युन्‍‍‍सास्‍यावा र ओउको लागि परमेस्‍वरकाय धनेबाद बइसास्‍यावा।

अनि येसुइ तोसास्‍यावा,

“इ त्‍याक्‍नु,

र निङ जुदाइ वेःति तुङनु।

१८ धइतिदाह्‍य्‌सा ङाइ निङकाय तोनेनाङ्‍स,

परमेस्‍वरको राज्‍य वाङमाच्‍युकसम्‍म ङाइ फेरि धाकसायको ङोओ तिः तुङ्‍ङल।”

१९ ओहाङसयको येसुइ लाङ रोत्‍सास्‍यावा र परमेस्‍वरकाय धनेबाद बइति फह्‍न्‌सास्‍यावा र चेलालमकाय बइधय तोसास्‍यावा,

“इ लाङखे ङाको आङ खेना,

ओउ निङकाय बयो मुना।

ङाको सम्‍झनाहाङ निङइ एतहाइतिले जेधय जाह्‍ङ्‍नु।”

२० ओउतहाइति जेगा जेतिभ्‍‍‍याआक्‍तिको येसुइ अर्‌को ङोओ तिःको कचउरा च्‍युन्‍‍‍सास्‍यावा अनि तोसास्‍यावा,

“इ कचउराहाङ मुओ ङोओ तिःखे परमेस्‍वर र परमेस्‍वरको मान्‍तालमको माझहाङ गमो नया बाचा खेना,

ओउखे ङाको वुइहाङ निङको लागि होताको खेना।

२१ “तर योनु,

ङाकाय चुम्‍ताक्‍ति धोका बइसाबोङो मान्‍ता ङाकुसिले इ तेबुलहाङ जेधय मुना।

२२ धइतिदाह्‍य्‌सा ङा,

मान्‍ताको चोपाय परमेस्‍वरइ ङ्‍हाले दोक्‍सास्‍यावो अनुसार सिसाले परनाङ,

तर धिक्‍कार ओउ मान्‍ताकाय,

सुइ ङाकाय चुम्‍ताक्‍ति धोका बइनाताङ।”

२३ ओउ बाह्रजना मुख्‍य चेलालम “निमध्‍ये सुइ एतताह्‍ङो काम जाह्ङ्‍नातह्‍य्‌नि?”

त दाह्‍य्‌ति लयमय ह्‍वत्‍कायलाङ फाङाकानि।

महान् सु खेना?

(मति १९:२८; २०:२५-२८; मर्‌कुस १०:४२-४५)

२४ अनि बाह्रजना मुख्‍य चेलालम ओउमयमध्‍ये महान् सुखे खेना त दाह्‍य्‌ति लयमय नोकाइलाङ फाङाकानि।

२५ ओउतझ्‍यान्‍ते येसुइ ओउमयकाय तोसास्‍यावा,

“यहुदि खेमालो मान्‍तालमको राजालमइखे लयको मान्‍तालमकाय माहा पेमातो सासन जाह्ङ्‍नानि,

र ओउमयकहाङ अधिकार जाह्‍ङोलमइखे लयकाय उपकारि मन्‍‍‍नाइसि।

२६ तर निङखे ओउत स्‍याउजेलाम।

निङमध्‍ये सुखे ताह्‍ङो खेतेनय ओउखे मइतो स्‍याउलेपा,

र अगुवाखे नोकरलेखा स्‍याउसा परलेना।

२७ धइतिदाह्‍य्‌सा ताह्‍ङो सु खेना र,

ओउ जेगा जेसा च्‍युङो मान्‍ता या,

जेसा बइति सेवा जाह्‍ङो या?

पक्‍कामा ओउ जेगा जेसा च्‍युङो मान्‍ताले ताह्‍ङो खेना।

तर ङा निङको माझहाङ ओउ जेगा बइति सेवा जाह्‍ङो नोकरलेखाले सेवा जाह्‍ङ्‌ति मुनाङ।

२८ “निङ ङाको दुखको बेलाहाङ ङाकुसि ब्रक्‍तमुओ मान्‍तालम ते खेनय।

२९ र ङाको आपाइ ङाकाय राज्‍य जाह्‍ङ्‍सा अधिकार बयाताङ,

ओउतझ्‍यान्‍ते ङाइमा निङकाय ओउ अधिकार बइनेनाङ्‍स।

३० ङाको राज्‍यहाङ निङइ ङाकुस ब्रकले मुति जेतेनानि र तुङतेनानि,

अनि राजगद्‌दिलमहाङ च्‍युङ्‌ति इस्राएलको बाह्र बङ्‍सकाय राज्‍य जाह्‍ङ्‍तेनानि।”

पत्रुसको इन्‍‍‍कारको बारेहाङ येसुइ ङ्‍हाले तोसास्‍यावो

(मति २६:३१-३५; मर्‌कुस १४:२७-३१; युहन्‍ना १३:३६-३८)

३१ अनि येसुइ सिमोन पत्रुसकाय तोसास्‍यावा,

“सिमोन,

सिमोन,

पेतो घिःति सायु।

मान्‍तालमइ झलहाङ गहुङ योयोलेखा,

सय्‍तानइ निङकाय परिछ्‍याहाङ परताक्‍साकाय परमेस्‍वरकुस अनुमति तेओ मुना।

३२ तर सिमोन,

नाङको बिस्‍वास कमजोर स्‍याउलाम त दाह्‍य्‌ति,

ङाइ नाङको लागि प्राथना जाह्‍ङो मुना।

अनि जब नाङ पस्‍‍ताप जाह्‍ङ्‌ति ङाकहाङ द्‍याह्‍न्‌ति वाङतेना,

इ नाङको पुचोङलमकायमा इमयको बिस्‍वासहाङ बल्‍यो स्‍याउसा सहयोग जाह्‍ङु।”

३३ अनि पत्रुसइ येसुकाय तोआथय,

“प्रभु,

ङा नाङकुसि झेलकनहाङ आल्‍सा र सिसाकायमा तयार मुनाङ।”

३४ तर येसुइ तोसास्‍यावा,

“पत्रुस,

ङाइ नाङकाय तोनेनाङ,

स्‍याह्‍ङ बिहान भाल्‍या वाः गोसासय ङ्‍हा,

नाङइ ङाकाय तह्‍य्‌ङल त दाह्‍य्‌ति सुमखेप ते इन्‍‍‍कार जाह्ङ्‍तेनाचि।”

थइलि, जाबि र नासुइ

३५ अनि येसुइ लयको चेलालमकाय ह्‍वत्‍सास्‍यावा,

“जब ङाइ निङकाय थे-थे सहरलमहाङ परमेस्‍वरको पेओ समचार प्रचार जाह्‍ङ्‍लाङ थइलि,

जाबि,

र फेरसाकाय चपल लात्‍मात ल्‍होक्‍नेआलाङ्‍स,

दोह निङ कुनय कुरालम राह्‍तेआकाय र?”

ओउमय त्‍याङाकाय,

“अह,

नि दोह कुरामा राह्‍ङुसुलु।”

३६ येसुइ ओउमयकाय तोसास्‍यावा,

“तर द्‍याहखे सुकहाङ थेपो काओ थइलि मुना ओउइ थइलि लात्‍पनउ,

सुकहाङ जाबि मुना ओउइ जाबि लात्‍पनउ।

अनि यदि नासुइ नाल त खेया,

लयको क्रमनाय विन्‍ति खेयाकायमा नासुइ लेपनउ।

३७ धइतिदाह्‍य्‌सा ङाइ निङकाय तोनेनाङ्‍स,

‘ओउकाय अपराधिलमकुस थेङाकानि’ त दाह्‍य्‌ति धर्‌मसास्‍‍त्रहाङ लेखओ कुरा ङाकहाङ पुत्‍साले परना।

दोङ्‌सिले अगमबक्‍तालमइ ङाको बारेहाङ लेखओ कुरा पुत्‍धयले मुना।”

३८ अनि चेलालम त्‍याङाकाय,

“अ प्रभु,

योसास्‍याउपाना,

इहाङ निकुसि निसज्‍याङ नासुइ मुना।”

येसुइ ओउमयकाय जवाफ बइसास्‍यावा,

“ओउच्‍युक नाया दाह्‍नउ।”

जयतुन दान्‍‍‍दाहाङ येसुइ प्राथना जाह्‍ङ्‍सास्‍यावो

(मति २६:३६-४६; मर्‌कुस १४:३२-४२)

३९ अनि येसु सहर फेति सादाकोलेखा जयतुन दान्‍‍‍दाहाङ आल्‍सास्‍यावा,

र चेलालममा येसुकाय गुह्‍ल्‌ति आलाकाय।

४० र जब येसु ओउ थाउहाङ दाह्‍सास्‍यावा,

येसुइ चेलालमकाय तोसास्‍यावा,

“परिछ्‍याहाङ परमासाको लागि निङइ प्राथना जाह्‍ङ्‍नु।”

४१ ओहाङसयको येसु चेलालमकसय मइतो लोक्‍तो आल्‍ति क्र्योङ घ्रुस्‍ति प्राथना जाह्‍ङ्‍सास्‍यावा।

४२ येसुइ तोसास्‍यावा,

“अ आपा,

यदि नाङको इच्‍छ्‍या स्‍याउना त खेया,

ङाकाय इ दुखको कचउरासय दल्‍ताक्‍सास्‍याउपाना।

तर ङाको इच्‍छ्‍या खेल,

नाङको इच्‍छ्‍याखे पुत्‍तो स्‍याउपाना।”

४३ अनि लाङकासय यातचाक लाङकादुत येसुकाय बल बइलाङ येसुकहाङ थाआ।

४४ र ल्‍हुङतुकहाङ आन दुखि स्‍यावोझ्‍यान्‍‍‍ते येसुइ झन गम्‍भिर स्‍याउति अझ नातो प्राथना जाह्‍ङ्‍सास्‍यावा।

र येसुको ल्‍हप्‍रतिखे वुइको त्‍योपोकलेखा भुयारहाङ त्‍योपोक्‍धयमुओ खेतो।

४५ जब येसु प्राथना जाह्‍ङोसय चिङ्‌ति चेलालम मुओ थाउहाङ द्‍याह्‍न्‌ति वाङसास्‍यावा,

येसुइ ओउमयकाय लिह्‌तिझ्‍यान्‍‍‍ते ह्रयाम्‍ति एन्‍तिमुओ क्रुस्‍‍सास्‍यावा।

४६ येसुइ ओउमयकाय तोसास्‍यावा,

“निङ धइति एन्‍ति मुतेनय?

च्‍योक्‍न र वाङसाखेओ परिछ्‍याहाङ परमासाको लागि प्राथना जाह्‍ङ्‍नु।”

येसुकाय चुमो

(मति २६:४७-५६; मर्‌कुस १४:४३-५०; युहन्‍ना १८:३-११)

४७ येसुइ इ कुरा नोति मुतोकहाङले मान्‍तालमको यातज्‍यो हुल ओहाङ दाहाकाय।

येसुको बाह्रजना मुख्‍य चेलालममध्‍ये यहुदा त मय्‍ङ्‍ओ यातचाक चेलाखे ओउ मान्‍तालमको अगुवा स्‍याउति येसुकाय तुम्‍ति अभिबादन जाह्‍ङ्‍लाङ येसुको द्‍याङ्‍तो वाङा।

४८ तर येसुइ ओउकाय तोसास्‍यावा,

“यहुदा,

दोह नाङइ ङा,

मान्‍ताको चोकाय तुम्‍ति धोका बइसा चाहतेना?”

४९ जब येसुको चेलालमइ ओहाङ दोह स्‍याउसा लागधय मुना त दाह्‍य्‌ति चिआकानि,

ओउमय दाह्‍याकाय,

“प्रभु,

दोह निइ ओउमयकाय निको नासुइइ पाल्‍चाङ्‍सु?”

५० अनि ओउमयमध्‍येको यातचाक चेलाइखे ताह्‍ङो पुजारिको नोकरकाय पालाकान,

र ओउको ङोइसयको नो तात्‍ति बयाकान।

५१ तर येसुइ तोसास्‍यावा,

“स्‍यावा!

द्‍याह ओउत हाइलाम।

अनि येसुइ ओउ नोकरको नो धिन्‍‍‍सास्‍यावा र ओउकाय स्‍याक्‍ताक्‍सास्‍यावा।”

५२ अनि येसुइ लयकाय चुम्‌लाङ वाङो मुख्‍य पुजारिलम,

मन्‍दिरको कप्‍तानलम,

र यहुदि अगुवालमकाय तोसास्‍यावा,

“निङ धइति कुरेउकाय चुम्‌लाङ वाङोलेखा नासुइ र दाङ्‍ग लात्‍ति ङाकाय चुम्‌लाङ वाङतेआकाय?

५३ जब ङा दिनमले परमेस्‍वरको मन्‍दिरहाङ निङकुसि खेङतो,

ओउबेलाहाङ निङइ ङाकाय चुम्‍तेनाङ्‍सल।

तर द्‍याह निङको काम जाह्‍ङो बेला दाहो मुना र च्‍याकोको जिङ इले खेना।”

पत्रुसइ येसुकाय इन्‍‍‍कार जाह्‍ङो

(मति २६:५७-५८,६९-७५; मर्‌कुस १४:५३-५४,६६-७२; युहन्‍ना १८:१२-१८,२५-२७)

५४ अनि मन्‍दिरको पालेलमइ येसुकाय चुम्‍ति ताह्‍ङो पुजारिको किमहाङ आःलाकानि।

तर पत्रुसखे लोक्‍तोसयले ओउमयको लोन्‍हे गुह्‍ल्‌ति वाहा।

५५ जब ओउमयइ आङगनको माझहाङ म्‍हे म्‍हुताकानि,

ओउमय ब्रक्‍तले च्‍युङाकाय र पत्रुसमा वाङ्‌ति ओउमयकुसले च्‍युङा।

५६ कुनय यातचाक नोकर्‌निइ पत्रुसकाय म्‍हे गार्‌ति च्‍युङ्‌तिमुओ च्‍यवाकान र ओउकाय ताङ्‌ति योति तोआकान,

“इ मान्‍तामा येसुको चेलालममध्‍येको यातचाक खेतो!”

५७ तर पत्रुसइ येसुकाय इन्‍‍‍कार जाह्‍ङ्‌ति तोआकान,

“अ मोम्‍चो,

ङाइ ओउकाय तह्‍य्‌ङल!”

५८ यातछिन लोन्‍हे अर्‌को यातचाकइ ओउकाय च्‍यउति तोआथय,

“नाङमा ओउमयमध्‍येको यातचाक खेतेना।”

तर पत्रुसइ जवाफ बयाकान,

“अ हजुर,

ङापाय खेङल!”

५९ अनि लगभग यातघन्‍‍‍ता लोन्‍हे अर्‌को यातचाक मान्‍ताइ दोह्‍ङ्‍तिले तोआथय,

“इ मान्‍तामा पक्‍काले येसुकुस खेतो,

धइतिदाह्‍य्‌सा इमा गालिलिले खेना।”

६० तर पत्रुस त्‍याङा,

“अ हजुर,

नाङइ दोह कुरा दाह्‍य्‌सास्‍यावो,

ङाइपाय दोह्‍मा चिङल!”

पत्रुस एत नोनोबालेले भाल्‍या वाः गोमाआ।

६१ अनि प्रभु येसुइ द्‍याह्‍न्‌ति पत्रुसकाय योसास्‍यावा,

“स्‍याह्‍ङ बिहान भाल्‍या वाः गोसासय ङ्‍हा,

नाङइ ङाकाय तह्‍य्‌ङल त दाह्‍य्‌ति सुमखेप ते इन्‍‍‍कार जाह्ङ्‍तेनाचि” त तोओ कुरा पत्रुसइ सम्‍झआकान।

६२ अनि पत्रुस आङगन बाहिर आल्‍ति आन दुख साइति र्‌याआ।

पालेलमइ येसुकाय हेला जाह्‍ङो

(मति २६:६७-६८; मर्‌कुस १४:६५)

६३ येसुकाय योसामुओ मन्‍दिरको पालेलमइ येसुकाय हेला जाह्‍ङाकानि र घानाकानि।

६४ अनि ओउमयइ येसुकाय मिक बोमाक्‍तिको घान्‍‍‍धय ह्‍वताकानि,

“लउ,

अगमबानि जाह्‍ङु,

नाङकाय सुइते घान्‍‍‍तेआ?”

६५ र ओउमयइ येसुको बिरोतहाङ आन नातो अपमान जाह्‍ङो कुरालम नोआकाय।

येसुकाय यहुदि सभाको ङ्‍हा वानो

(मति २६:५९-६६; मर्‌कुस १४:५५-६४; युहन्‍ना १८:१९-२४)

६६ जब न्‍‍‍याम थोङा,

यहुदि अगुवालम,

मुख्‍य पुजारिलम र धर्‌मगुरुलम हुमाकाय,

र ओउमयइ येसुकाय यहुदि सभाको ङ्‍हा वानाकानि।

६७ र ओउमयइ येसुकाय तोआकानि,

“निकाय तोताङ्‍सु,

दोह नाङ मुक्‍ति बइसाखेओ ख्रिस्‍‍त खेतेना?”

तर येसुइ ओउमयकाय जवाफ बइसास्‍यावा,

“यदि ङाइ निङकाय तोनेनाङ्‍स त खेयाकायमा,

निङइ ङाकाय बिस्‍वास जाह्ङ्‍तेनिलि।

६८ र यदि ङाइ निङकाय प्रस्‍‍न ह्‍वत्‍नेनाङ्‍स त खेयाकायमा,

निङइ ङाकाय जवाफ बइतेनिलि।

६९ तर द्‍याह्‍हाङसय ङा,

मान्‍ताको चोखे जुदा जिङनाओ परमेस्‍वरको ङोइसय च्‍युङलेनाङ।”

७० अनि ओउमय जुदाइ तोआकानि,

“ओउतखेया,

दोह नाङ परमेस्‍वरको चो खेतेना त?”

येसुइ ओउमयकाय जवाफ बइसास्‍यावा,

“निङइ तोओलेखाले ङा ओउले खेनाङ।”

७१ अनि ओउमय दाह्‍याकाय,

“द्‍याह निकाय धइति अरु नातो प्रमान चाहचा र?

नि लयमयइले इको म्‍होतोङसय सायातह्‍य्‌नि!”

येसु पिलातस र हेरोदको ङ्‍हा

(मति २७:१-२,११-१४; मर्‌कुस १५:१-५; युहन्‍ना १८:२८-३८)

२३

१ ओहाङसयको यहुदि सभाको जुदा सदस्‍‍यलमइ येसुकाय पिलातस त मय्‍ङ्‍ओ रोमि हाकिमिकहाङ आःलाकानि।

२ ओउमयइ येसुकाय एतदाह्‍य्‌ति गाल बइसा फाङाकानि,

“इ मान्‍ताइ लयकाय ‘ङा मुक्‍ति बयो राजा ख्रिस्‍‍त खेनाङ त दाह्‍यो र रोम देसको माहाराजाकाय तिरो बइसा परल’ त दाह्‍य्‌ति निको देसको मान्‍तालमकाय भर्‌याउधयमुओ निइ ङायालाङ्‍सु।”

३ पिलातसइ येसुकाय ह्‍वताथय,

“दोह नाङ यहुदियाको राजा खेतेना?”

येसुइ जवाफ बइसास्‍यावा,

“ओउपाय नाङ लयले तोधय मुसास्‍याउना।”

४ अनि पिलातसइ मुख्‍य पुजारिलम र मान्‍तालमको हुलकाय तोआथास,

“ङाइ इ मान्‍ताकाय गाल बइसा दोह कारनमा च्‍यउङल।”

५ तर ओउमयइ फेरि तोआकानि,

“धइतिदाह्‍य्‌सा इ मान्‍ताको स्‍यानरायको कारनइ यहुदियाभरि समस्‍यालम वान्‍‍‍धय मुना।

र ओउइ लयको स्‍यानराय गालिलसय थाल्‍ति देङे इहाङमा वाङो मुना।”

६ जब पिलातसइ एतताह्‍ङो कुरा सायाकान अनि ओउइ ह्‍वताकान,

“दोह इ मान्‍ता गालिलि खेना र?”

७ येसु हेरोद एन्‍तिपासको छेत्रको मान्‍ता त चितिझ्‍यान्‍‍‍ते,

पिलातसइ येसुकाय हेरोद एन्‍तिपासकहाङ ल्‍होकाकान।

ओउबेलाहाङ हेरोदमा यरुसलेम सहरहाङले खेतो।

८ येसुकाय च्‍यउसा दोधार्‌ना हेरोद आन आसआ,

धइतिदाह्‍य्‌सा ओउइ येसुको बारेहाङ सायो खेतो र नातो दिनहाङसय येसुकाय योसा झाक्‍तिमुओ खेतो।

येसुइ केहि ग्‍याह्‍ङ्‌सिओ काम जाह्‍ङ्‍सास्‍यावो योसा दोनाङ त दाह्‍य्‌ति ओउइ आसा जाह्‍ङ्‌तिमुओ खेतो।

९ हेरोदइ येसुकाय नातो कुरा ह्‍वताकान,

तर येसुइ ओउको दोह कुराको जवाफमा बयुलु।

१० मुख्‍य पुजारिलम र धर्‌मगुरुलम चिङाकाय,

अनि ओउमय येसुइ नातो पेमालो काम जाह्‍ङो मुना त दाह्‍य्‌ति सोतो हिह्‍आकाय।

११ ओहाङसयको हेरोद र ओउको सिपाहिलमइ येसुकाय हेला र अपमान जाह्‍ङाकानि।

अनि ओउमयइ येसुकाय राजाइ लावओलेखा ताह्‍ङो नाय लावति पिलातसकहाङले द्‍यान्‍ति ल्‍होकाकानि।

१२ हेरोद र पिलातसखे ङ्‍हा बइरि खेकाइचतो,

तर ओउ दिनहाङसय ओउनिसको माझहाङ मिलाप स्‍यावा।

येसुकाय गाल बयो

(मति २७:१५-२६; मर्‌कुस १५:६-१५; युहन्‍ना १८:३९—१९:१६)

१३ पिलातसइ मुख्‍य पुजारिलम,

धर्‌मगुरुलम र अरु मान्‍तालमकाय ब्रकले गोआकान।

१४ अनि पिलातसइ ओउमयकाय तोआकान,

“इ मान्‍ताइ मान्‍तालमको माझहाङ समस्‍या वान्‍‍‍धय मुना त दाह्‍य्‌ति निङइ इ मान्‍ताकाय ङाको ङ्‍हा वान्‍‍‍तेआकानि।

देङे ङाइ इकाय निङ जुदाको ङ्‍हाले इ कुराको बारेहाङ ह्‍वतालाङ,

तर ङाइ इकहाङपाय निङइ बयो दोह गालमा ङाइङल।

१५ हेरोदइमा येसुको कामलमहाङ पेमालो दोह कुरामा ङायुलु,

ओउतझ्‍यान्‍ते इकाय निकताङ द्‍यान्‍ति ल्‍होकाकान।

इ मान्‍ताइ सिसाले परतोसम्‍म दोह पेमालो काममा जाह्‍ङो नाल।

१६ ओउतझ्‍यान्‍ते इकाय कोर्‌राइ स्राप्‍साको लागि ङाइ ङाको सिपाहिलमकाय तोनाङ,

अनि ङाइ ओउकाय फेति बइनाङ।”

१७ [ओउमयको चलनअनुसार झेलकनहाङ कुङ्‌तिगमो यहुदि मान्‍तालममध्‍ये ओउमयको लागि यातचाककाय पिलातसइ छुत्‍काराको छ्‍यातहाङ फेति बइसा परतो।]a

१८ तर जुदा मान्‍तालमको हुलइ ताह्‍ङो हाउनयहाङ हिह्‌ति तोआकानि,

“इ मान्‍ताकाय सात्‍साले परना,

र बारब्‍बाकायखे निको लागि फेतिबइसास्‍याउपाना!”

१९ (बारब्‍बाकायखे झेलकनहाङ कुङ्‌तिगमो खेतो,

धइतिदाह्‍य्‌सा ओउइ यरुसलेम सहरहाङ रोमि सरकारको बिरोतहाङ कायकायो खेतो र कुनय यातचाककाय सातो खेतो।)

२० पिलातसइ येसुकाय फेसा चाहतो,

ओउतझ्‍यान्‍ते ओउइ मान्‍तालमकाय फेरि अनुरोध जाह्‍ङाकान।

२१ तर ओउमयले एत दाह्‍य्‌ति हिह्‍आकाय,

“ओउकाय क्रुसहाङ योकोसास्‍याउपा!

ओउकाय क्रुसहाङ योकोसास्‍याउपा!”

२२ पिलातसइ सुमम् खेपहाङ फेरि ओउमयकाय तोआकान,

“तर इ मान्‍ताइ दोह दुस्‍‍त काम जाह्‍ङाकान र?

ङाइपाय इ मान्‍ताकाय सात्‍सा दोह कारनमा ङाइङल।

ओउतझ्‍यान्‍ते ङाइ ओउकाय कोर्‌राइ स्राप्‍सा आग्‍या बइनाङ,

ओहाङसयको ङाइ ओउकाय फेति बइनाङ।”

२३ तर ओउमयइ झनले ताह्‍ङो हाउनय त्‍याल्‍धय दाह्‍याकाय,

“ओउकाय योकोसाले परना!”

एतहाइति मान्‍तालम हिह्‌तिले जितआकाय।

२४ ओउतझ्‍यान्‍ते ओउमयइ तोओलेखाले येसुकाय क्रुसहाङ योकोसाकाय पिलातस सहमत स्‍यावा।

२५ पिलातसइ कायकाइति मान्‍ता सात्‍ति वाहो बारब्‍बाकायखे फेआकान र येसुकायखे ओउमय झाकोलेखाले जाह्‍ङ्‍सा फेति बयाकान।

मान्‍तालमइ येसुकाय क्रुसहाङ योकोति सातो

(मति २७:३२-४४; मर्‌कुस १५:२१-३२; युहन्‍ना १९:१७-२७)

२६ सिपाहिलमइ येसुकाय मान्‍तालमइ सात्‍सा चाहओ थाउताङले आःलाकानि।

जब ओउमय आल्‍धय खेइतो,

ओउमयइ कुरेनि गाउको यातचाक सिमोन त मय्‍ङ्‍ओ मान्‍ताकाय क्रुसाकानि।

ओउपाय गाउसय यरुसलेम सहरताङ वाङधयमुओ खेतो।

सिपाहिलमइ ओउकाय चुमाकानि र क्रुस लात्‍ति येसुको लोन्‍हे वाह्‍ताकाकानि।

२७ मान्‍तालमको ताह्‍ङो हुल येसुको लोन्‍हे आलो खेइतो।

मोम्‍चो मान्‍तालममा येसुकाय क्रेस्‍ति र्‌याधय गुह्‍ल्‌ति आलो खेइतो।

२८ ओउमयकताङ हिल्‍ति येसुइ तोसास्‍यावा,

“अ यरुसलेमको चोद्‍याङलम,

ङाको लागि र्‌यालाम,

तर निङ लयको र लयको चो-चोद्‍याङलमको लागि र्‌यान।

२९ धइतिदाह्‍य्‌सा साइनु,

एतताह्‍ङो दिन वाङलेना,

जब मान्‍तालमइ ‘चो नासा खाइमालो मोम्‍चोलम,

गलमा चो लात्‍मालो कोखलम र मयो चो-चोद्‍याङलमकाय दुध तुङताक्‍सा परमालो मोम्‍चोलम धन्‍‍‍यको खेनय!’

त दाह्‍य्‌लेनय।

३० ओउबेलाहाङ मान्‍तालमइ वारलमकाय,

‘निकहाङ ग्लेअ!’

र दान्‍‍‍दालमकाय,

‘निकाय पाह्‍म्‌ताङि!’

त दाह्‍य्‌ति तोलेनानि।

३१ धइतिदाह्‍य्‌सा सिङ प्‍लितो मुधार्‌नापाय मान्‍तालमइ इ कामलम जाह्ङ्‍नानि त खेया,

झन सिङ झ्‍यार्‌धार्‌ना ओउमयइ दोह हाइचानि?”

३२ सिपाहिलमइ पेमालो काम जाह्‍ङो निसचाक अपराधि मान्‍तानिसकायमा येसुकुस ब्रक्‍तले सात्‍लाङ आल्‍धय खेइतो।

३३ जब ओउमय “खप्‍परे” त तोओ थाउहाङ दाहाकाय,

ओहाङ ओउमयइ येसुकाय क्रुसहाङ योकोआकानि।

ओउमयइ निसचाक अपराधिनिसमध्‍ये यातज्‍याङकाय येसुको ङोइसय र अर्‌कोकायखे वेसयको क्रुसहाङ योकोआकानि।

३४ ओहाङसयको येसुइ परमेस्‍वरकाय तोसास्‍यावा,

“अ आपा,

इ मान्‍तालमकाय छेमा बइसास्‍याउपाना,

धइतिदाह्‍य्‌सा इमयइ दोह जाह्ङ्‍धय मुनय,

ओउ इमयइ चिनिलि।”

सिपाहिलमइ येसुको नायको लागि चित्‍था आपाकानि र लयमयको लागि वेकायाकाय।

३५ मान्‍तालम चिङ्‌ति येसुकाय योतिमुओ खेइतो,

र यहुदि अगुवालमइखे येसुकाय थ्‍‍‍‍याउधय तोआकानि,

“इ मान्‍ताइ अरु मान्‍तालमकायपाय स्‍याक्‍ताकाकान,

यदि इ दोङ्‌सिले परमेस्‍वरइ छ्‍युह्‍ङ्‍सास्‍यावो ख्रिस्‍‍तले खेना त खेया,

लयइ लयकायले स्‍याक्‍ताक्‍पास।”

३६ सिपाहिलममा वाङाकाय र स्रोको ङोओ तिः बइधय थ्‍‍‍‍याउसा फाङाकानि।

३७ ओउमयइ येसुकाय तोआकानि,

“यदि नाङ दोङ्‌सिले यहुदिलमको राजा खेतेना त खेया,

लयकाय स्‍याक्‍ताक्‍स।”

३८ येसुकाय योकोओ क्रुसहाङ येसुको तालाङ त्‍याउसय “इ मान्‍तापाय यहुदिलमको राजा खेना” त दाह्‍य्‌ति लेखओ यातज्‍यो चिनो योकोआकानि।

३९ येसुकुस योकोओ निसचाक अपराधिमध्‍ये यातज्‍याङइ येसुकाय अपमान जाह्ङ्‍धय तोआकान,

“दोह नाङ ख्रिस्‍‍त खेतेल र?

यदि नाङ ख्रिस्‍‍तले खेतेना त खेया,

लयकाय दल्‍ताक्‍सा र निचिकायमा दल्‍ताकु!”

४० तर अर्‌को अपराधिइ ओउकाय थत्‍ति तोआथय,

“दोह नाङ परमेस्‍वरकाय रइतेल?

नाङमा ता येसुइ दोओलेखाले दन्‍‍‍द दोति मुतेना।

४१ निचिइपाय पेमालो काम जाह्‍ङोझ्‍यान्‍‍‍ते सहि दन्‍‍‍द दोआतह्‍य्‌च,

तर योउ,

इ मान्‍ताइपाय दोह पेमालो काममा जाह्‍ङ्‍सास्‍यावो नाआक्‌ल।”

४२ ओहाङसयको ओउइ येसुकाय तोआकान,

“अ येसु,

जब नाङइ लयको राज्‍यहाङ राज्‍य जाह्‍ङ्‍सास्‍याउना,

ओउबेलाहाङ ङाकायमा सम्‍झसास्‍याउपाना!”

४३ येसुइ ओउकाय तोसास्‍यावा,

“दोङ्‌सिले ङाइ नाङकाय तोनेनाङ,

तेनले नाङ ङाकुसि लाङकाहाङ स्‍याउतेना।”

येसु सिसास्‍यावो

(मति २७:४५-५६; मर्‌कुस १५:३३-४१; युहन्‍ना १९:२८-३०)

४४ ओउबेलाहाङ हिदिङको लगभग बाह्र बजओ खेतो।

र हिदिङको सुम बजेसम्‍म देसको जुदा थाउहाङ च्‍याक्‍तो स्‍यावा।

४५ धइतिदाह्‍य्‌सा न्‍‍‍यामइ थोङसा फेआकान।

र परमेस्‍वरको मन्‍दिरको पर्‌दा क्रेत्‍ति निसभाक स्‍यावा।b

४६ अनि ताह्‍ङो हाउनयहाङ हिह्‌ति येसुइ तोसास्‍यावा,

“अ आपा,

ङाइ ङाको ग्‍वालाम नाङकायले सुम्‍पति बइनेनाङ।”

उच्‍युक नोबति येसु सिसास्‍यावा।

४७ जब ओहाङ स्‍यावो घतनालम रोमि सिपाहिलमको कप्‍तानइ च्‍यवाकान,

अनि ओउइ एतदाह्‍य्‌ति परमेस्‍वरको प्रसङ्‍सा जाह्‍ङाकान,

“दोङ्‌सिले इ मान्‍ता धर्‌मि खेसास्‍याउना।”

४८ मान्‍तालमकाय क्रुसहाङ योकोति सातो योलाङ वाङो जुदा मान्‍तालमइ ओहाङ स्‍यावो कुरा च्‍यवाकानि अनि ल्‍हुङतुकसयले आन दुखि स्‍याउति किम द्‍याह्‍नाकाय।

४९ येसुको जुदा होयालम,

र गालिल छेत्रसय वाङो येसुकाय गुह्‍ल्‌तिवाहो मोम्‍चोलमइ लोक्‍तोसयले चिङ्‌ति योतिमुओ खेइतो।

येसुकाय तेसराङहाङ गमो

(मति २७:५७-६१; मर्‌कुस १५:४२-४७; युहन्‍ना १९:३८-४२)

५० योसेफ त मय्‍ङ्‍ओ यातचाक इमान्‍‍‍दार र धार्‌मिक मान्‍ता खेतो,

र ओउखे यहुदि सभाको सदस्‍‍यमा खेतो।

५१ ओउ अरु अगुवालमको योजना र कामलमहाङ सहमत नाआक्‌ल।

ओउखे अरिमाथियाको यहुदिया त तोओ सहरको मान्‍ता खेतो।

अनि ओउ परमेस्‍वरको राज्‍यकाय ल्‍युह्‍ङ्‌तिमुओ खेतो।

५२ ओउ पिलातसको ङ्‍हा आला र येसुको आङ आःल्‍ति पाह्‍म्‌साको लागि अनुमति तेआ।

५३ अनि आःल्‍सा अनुमति दोआपछि ओउइ येसुको आङकाय क्रुससय काःम्‍खा क्लाआकान र ग्‍याङो सुतिको नायइ येसुको आङकाय पोतोलाकान अनि बल्‍यो चेनबाङकाय कुनति जाह्‍ङो नया तेसहाङ गमाकान।

५४ इ घतनाखे सुकुबार हिदिङ स्‍यावो खेतो,

अनि यहुदि धोओ दिन सुरु स्‍याउसाले लागओ खेतो।c

५५ गालिल छेत्रसय येसुकाय गुह्‍ल्‌ति वाङो मोम्‍चोलममा योसेफकुस आलाकाय र येसुको आङकाय तेसहाङ गतहाइति गम्‍नानि त दाह्‍यो कुरा ओउमयइ च्‍यवाकानि।

५६ अनि ओउमय किम द्‍याह्‍नाकाय र येसुको आङहाङ ल्‍यान्‍‍‍साकाय म्‍हक-म्‍हक त सय्‍ङ्‍ओ मलम र अत्‍तर तयार जाह्‍ङाकानि।

अनि ओउमय पबित्र धोओ दिनहाङ मोसाइ बयो कानुन अनुसार धोओ दिन मनावाकानि।

a 

२३:१७ इ पदखे केहि पुरानो ग्रिक कितापलमहाङ लेखओ नाल।

b 

२३:४५ र परमेस्‍वरको मन्‍दिरको पर्‌दा क्रेत्‍ति निसभाक स्‍यावा। मन्‍दिरको पर्‌दाखे मन्‍दिरभित्रको पबित्र थाउ र माहा पबित्र थाउको माझहाङ खेतो, ओउ माहा पबित्र थाउहाङ बर्‌सको यातखेप ताह्‍ङो पुजारि मात्र आल्‍सा दोतो (योनु प्रस २६:३१-३३)। परमेस्‍वरइ इ पर्‌दाखे द्‍याह ताह्‍ङो पुजारि मात्र खेल जुदा मान्‍तालमले परमेस्‍वरको ङ्‍हा आल्‍सा खाइना त दाह्‍य्‌ति छ्‍यान्‍‍‍साकाय क्रेत्‍सास्‍यावो खेना।

c 

२३:५४ यहुदि धोओ दिनखे सुकुबार राह्‍म न्‍‍‍याम ब्‍लकोहाङसय सुरु स्‍याउति सन्‍‍‍चबार राह्‍म न्‍‍‍याम ब्‍लकोहाङ द्‍युम्‍ना।

येसु सिओसय उह्‍ति च्‍योक्‍सास्‍यावो

(मति २८:१-१०; मर्‌कुस १६:१-११; युहन्‍ना २०:१-१०)

२४

१ साताको ङ्‍हा अइतबारको दिन सइबर च्‍योक्‍ति लयमयइ तयार जाह्‍ङ्‌तिगमो म्‍हक-म्‍हक त सय्‍ङ्‍ओ मलम र अत्‍तर लात्‍ति ओउ मोम्‍चोलम येसुको तेसहाङ आलाकाय।

२ जब ओउमय ओहाङ दाहाकाय,

तेसहाङ पोको दह्‍य्‌लो राक्‍तिगमो बाङ यात्‍ताङ सारतिगमो ओउमयइ च्‍यवाकानि।

३ ओउतझ्‍यान्‍ते ओउमय तेसभित्र पोकाकाय,

तर ओउमयइ प्रभु येसुको आङकाय च्‍यउनिलि।

४ जब ओउमय येसुको आङ च्‍यउमात अकमक्‍क स्‍याउति ग्‍याह्‍ङ्‌तिमुओ खेइतो,

अचानक प्‍लिह्‍ङो नाय लावओ निसचाक मान्‍ता ओउमयको छेउसय थाआकाच।

५ ओउ मोम्‍चोलम आन जोक्‍तो रइति खुङाकाय।

अनि ओउ निसचाक मान्‍ताइ तोआथास,

“निङइ धइति जिउदो मान्‍ताकाय सिओ मान्‍तालमको थाउहाङ बोङतेनानि?

६ येसु इ तेसहाङ मुसास्‍याउल।

येसु सिओसय उह्‍ति च्‍योक्‍सास्‍यावो मुना।

येसु निङकुस गालिलहाङ मुसास्‍याउधार्‌ना येसुइ निङकाय दोह तोसास्‍यावो खेतो ओउ निङइ सम्‍झनु—

७ ‘ङा,

मान्‍ताको चो पापि मान्‍तालमको क्रुतहाङ परलेनाङ,

र ओउमयइ ङाकाय क्रुसहाङ योकोनाताङ्‍स,

र सुमदिनहाङखे ङा सिओसय उह्‍ति च्‍योक्‌लेनाङ।’”

८ अनि ओउ मोम्‍चोलमइ येसुइ तोसास्‍यावो इ बचन सम्‍झआकानि।

९ ओहाङसयको ओउ मोम्‍चोलम तेसराङसय द्‍याह्‍नाकाय,

अनि जुदा कुरालम एघारजना मुख्‍य चेलालम र अरु जुदाकायमा ल्हाक्‍ति छ्‍यानाकानि।

१० ओउ मोम्‍चोलम मरियम मग्‍दलिनि,

योअन्‍ना,

याकुबको आमा मरियम,

र अरु मोम्‍चोलमइ ओहाङ स्‍यावो कुरा मुख्‍य चेलालममकाय ल्हाक्‍ति छ्‍यानाकानि।

११ तर ओउ मोम्‍चोलमइ तोओ कुराकाय मुख्‍य चेलालमइ बिस्‍वास जाह्‍ङ्‌निलि।

ओउ मोम्‍चोलमइ तोओखे गेमालो कुरा खेना त दाह्‍य्‌ति ओउमय म्‍हराकाय।

१२ तर पत्रुसखे क्र्‍यानोक्‍त चिङ्‌ति तेसताङ तन्‍ति आला।

जब ओउ तेसको दह्‍य्‌लोहाङ दाहा,

ओउइ खुङ्‌ति भित्रताङ योआकान,

अनि येसुको आङकाय पोतोलो सुतिको नाय मात्र च्‍यवाकान।

ओउत च्‍यउति ओउ ग्‍याह्‍ङ्‌ति किमताङ द्‍याह्‍ना।

येसु इम्‍माउसको ल्‍यामहाङ

(मर्‌कुस १६:१२-१३)

१३ ओउ अइतबारको दिनले येसुको निसचाक चेलानिस इम्‍माउस त तोओ गाउताङ आल्‍धय खेचतो।

ओउ गाउखे यरुसलेम सहरसय लगभग एघार किलोमितर च्‍युककाय लोक्‍तो खेतो।

१४ ओउनिस निसचाकले येसुको रुवाङहाङ स्‍यावो घतनाको बारेहाङ कुरा जाह्ङ्‍धय खेचतो।

१५ जब ओउनिस ओउतहाइति नोति वाह्‍धय खेचतो,

अचानक येसु ओउनिसको द्‍याङ्‍तो वाङसास्‍यावा अनि ब्रक्‍त वाह्‍सास्‍यावा।

१६ ओउनिसइ लयको मिकइ येसुकाय च्‍यवाकाचु,

तर ओउले येसु खेसास्‍याउना त दाह्‍य्‌ति तह्‍य्‌सा खाइचुलु।

१७ येसुइ ओउनिसकाय ह्‍वत्‍सास्‍यावा,

“निङ्‌जि दोह कुराको बारेहाङ नोधय वाह्‌ति मुतेनाज?”

ओउनिस न्‍‍‍यासाकाच,

र आन लिह्‌सिओ कुरा ओउनिसको खेनहाङ च्‍यउतो।

१८ ओउ निसचाकमध्‍येको क्‍लेओपास त तोओइ येसुकाय तोआथय,

“यरुसलेम सहर दुलति वाङ्‌तिमा केहि दिन ङ्‍हा स्‍यावो घतनाको बारेहाङ दोह कुरामा चिमालोपाय नाङ मात्र एकान खेसास्‍याउना खेचा।”

१९ येसुइ ह्‍वत्‍सास्‍यावा,

“दोह घतना घतआ र?”

ओउनिसइ जवाफ बयाकाचु,

“ओउ घतनाखे नासरतको येसुको रुवाङहाङ स्‍यावो खेतो।

येसु अगमबक्‍ताझ्‍यान्‍‍‍ते ग्‍याह्‍ङ्‌सिओ कुरालम जाह्‍ङ्‍सास्‍यावा अनि परमेस्‍वर र मान्‍तालमको नजरहाङ जिङनाओ गुरु स्‍याउसास्‍यावा।

२० मुख्‍य पुजारिलम र निको अरु अगुवालमइखे येसुकाय सात्‍साको लागि निर्‌नय जाह्‍ङ्‍साकाय रोमि सासकलमकाय सुम्‍पति बयाकानि।

अनि ओउमयइ येसुकाय क्रुसहाङ योकोति साताकानि।

२१ येसुइले नि इस्राएलिलमकाय छुत्‍कारा बइसास्‍याउना त दाह्‍य्‌ति निइ आसा जाह्‍ङो खेङसुतो।

र उच्‍युक मात्र खेल,

तर तेनखे इ घतना स्‍यावोमा सुमदिन स्‍यावा।

२२ अनि निको समुहहाङ येसुकाय गुह्‍ल्‌तिवाहो केहि मोम्‍चोलमइ निकाय ग्‍याह्‍ङ्‍ताकाताङ्‍सु।

ओउमय बिहान सइबर च्‍योक्‍ति तेसराङहाङ आलाकाय।

२३ तर ओउमयइ येसुको आङ तेसहाङ च्‍यउनिलि।

ओउमय द्‍याह्‍न्‌ति पाह्‍य्‌ति वाङाकाय र लाङकादुत च्‍यवालाङ्‍सु त दाह्‍याकाय।

अनि लाङकादुतनिसइ ओउमयकाय येसुपाय जिउदोले मुसास्‍याउना त दाह्‍य्‌ति तोआथास।

२४ ओहाङसयको निको केहि मान्‍तानिस तेस योलाङ आलाकाच,

र ओउनिसइमा जुदा थोक मोम्‍चोलमइ तोओलेखाले च्‍यवाकाचु।

तर ओउनिसइमा येसुकायखे च्‍यउचुलु।”

२५ अनि येसुइ ओउ निसचाक चेलानिसकाय तोसास्‍यावा,

“निङ्‌जि निसचाकमा गतताह्‍ङो मान्‍ताते खेतेनाज,

धइतिदाह्‍य्‌सा परमेस्‍वरको अगमबक्‍तालमइ तोओ कुरालमहाङ बिस्‍वास जाह्‍ङ्‍सा निङ्‌जिकाय गच्‍युक दुक्‍तो स्‍याउति मुना।

२६ ख्रिस्‍‍तइ लयको महिमाको राज्‍य जाह्‍ङ्‍सा थाल्‍सासय ङ्‍हा ओउइ इ जुदा कुरालमसय दुख च्‍यउसा परना त दाह्‍यो कुरा दोह निङ्‌जिइ चितेजुलु र?”

२७ अनि धर्‌मसास्‍‍त्रहाङ लयको बारेहाङ तोओ कुरा येसुइ ओउ निसचाककाय मोसाको कितापलमसय सुरु जाह्‍ङ्‌ति अरु जुदा अगमबक्‍तालमको कितापलमसय ल्हाक्‍ति छ्‍यान्‍‍‍सास्‍यावा।

२८ ओउ निसचाक लयनिस आल्‍साखेओ इम्‍माउस त तोओ गाउ द्‍याङ्‍तो दाहाकाच।

तर येसुखे अझले उताङ आल्‍सा झाकोलेखा हाइसास्‍यावा।

२९ तर ओउ निसचाक चेलानिसइ येसुकाय बिन्‍ति जाह्‍ङाकाचु,

“तेनको याह्‌दिङ निचिकुसि मुसास्‍याउपाना,

धइतिदाह्‍य्‌सा न्‍‍‍याम याह्‍साले लागआ र याह्‌दिङ स्‍याउसाले लागआ।”

ओहाङसयको येसु बास मुलाङ ओउनिसकुस आल्‍सास्‍यावा।

३० जब येसु ओउनिसकुस जेसाकाय च्‍युङसास्‍यावा,

येसुइ लाङ रोत्‍सास्‍यावा र परमेस्‍वरकाय धनेबाद बइसास्‍यावा।

अनि लाङ फह्‍न्‌ति ओउनिसकाय बइसास्‍यावा।

३१ ओहाङसयको परमेस्‍वरइ ओउपाय येसु खेसास्‍याउना त दाह्‍य्‌ति ओउनिसकाय चिताक्‍सास्‍यावा।

तर अचानकले येसु ओउनिसको नजरसय अलप्‍सास्‍यावा।

३२ ओउ निसचाक लयनिस नोकायाकाच,

“ओउ निचिकुस ल्‍यामहाङ नोधार्‌ना र धर्‌मसास्‍‍त्रको माने तोति बइधार्‌ना,

दोह निचिको ल्‍हुङतुक आसओ नाआक्‌ल र?”

३३ ओहाङसयको ओउनिस रेह्‍न्‌तोले चिङ्‌ति यरुसलेम सहरताङ द्‍याह्‍नाकाच।

ओहाङ दाह्‍धार्‌ना ओउनिसइ एघारजना मुख्‍य चेलालम र ओउमयकुस हुम्‍तिमुओ अरु मान्‍तालमकाय क्रुसाकाचु।

३४ र ओउमय एत दाह्‍य्‌धयमुओ खेइतो,

“प्रभु दोङ्‌सिले सिओसय उह्‍ति च्‍योक्‍सास्‍यावो मुना,

र सिमोन पत्रुसकहाङ थासास्‍यावो मुना!”

३५ अनि ओउ निसचाक चेलानिसइ इम्‍माउसको ल्‍यामहाङ स्‍यावो कुरा,

र येसुइ लाङ फह्‍न्‌सा स्‍याउधार्‌ना गतहाइति ओउनिसइ येसुकाय तह्‍याकाचु त दाह्‍यो कुरा ओउमयकाय ल्हाक्‍ति छ्‍यानाकाचु।

येसु चेलालमकहाङ थासास्‍यावो

(मति २८:१६-२०; मर्‌कुस १६:१४-१८; युहन्‍ना २०:१९-२३; प्रेरित १:४-८)

३६ जब ओउ निसचाक चेलानिस इ कुरालम ल्हाक्‍धय खेचतो,

अचानक ओउमयको माझहाङ येसु थासास्‍यावा र चिङसास्‍यावा अनि तोसास्‍यावा,

“निङकाय धोमाइतो स्‍याउपाना।”

३७ तर ओउमयखे सिओ मान्‍ताको ग्‍वालाम च्‍यवो त म्‍हर्‌ति आन जोक्‍तो रयाकाय।

३८ येसुइ ओउमयकाय तोसास्‍यावा,

“निङ धइति माहा जोक्‍तो रइतेनय?

र धइति निङको मनहाङ सङ्‍खा जाह्‍ङ्‍तेनानि?

३९ ङाको क्रुत-दोमकाय योनु अनि ङा दोङ्‌सिले सु खेनाङ त दाह्‍यो कुरा निङइ पेतो चितेनानि।

ङाकाय धिन्‍नाङ्‍स र ङा ग्‍वालाम खेङल त दाह्‍यो कुराहाङ निङ पक्‍का स्‍याउन,

धइतिदाह्‍य्‌सा निङइ चितेनानि ग्‍वालामको आङ स्‍याउल,

तर निङइ च्‍यउत्‍याकानि ङाकोपाय जुदाले मुना।”

४० एत तोतिभ्‍‍‍याआपछि,

येसुइ ओउमयकाय लयको क्रुत र दोम छ्‍यान्‍‍‍सास्‍यावा।

४१ चेलालम आन जोक्‍तो आसआकाय र ग्‍याह्‍ङाकाय,

ओउतझ्‍यान्‍ते अझले ओउमयइ ओउ कुराकाय बिस्‍वास जाह्‍ङ्‍सा खाइनिलि।

अनि येसुइ ओउमयकाय ह्‍वत्‍सास्‍यावा,

“दोह इहाङ निङकुसि केहि जेओथोक मुना या?”

४२ ओउमयइ येसुकाय यात चोक्‍ता खाङो ङाः बयाकानि।

४३ अनि येसुइ ओउ ङाः त्‍याक्‍ति ओउमयको ङ्‍हाले जेसास्‍यावा।

४४ अनि येसुइ ओउमयकाय तोसास्‍यावा,

“जब ङा निङकुसि ङ्‍हा ब्रकले खेङतो,

ङाइ ओउबेलाहाङ निङकाय तोओ कुरालम देङे पुत्‍लाङ वाङो मुना।

ङाको बारेहाङ मोसाको नेम कानुन,

अगमबक्‍ताको कितापलम र भजनसङ्‍ग्रहहाङ लेखओ जुदा कुरा पुत्‍साले परना त दाह्‍य्‌ति ङाइ निङकाय तोओ खेङतो।”

४५ अनि येसुइ ओउमयकाय धर्‌मसास्‍‍त्रहाङ लेखओ कुरालम चिसाकाय सहयोग जाह्‍ङ्‍सास्‍यावा।

४६ येसुइ ओउमयकाय तोसास्‍यावा,

“धर्‌मसास्‍‍त्रहाङ लेखओ मुना— ख्रिस्‍‍तइ दुख दोसा र सिसा,

अनि सुमदिनहाङ सिओसय उह्‍ति च्‍योक्‍सा परलेना।

४७ ख्रिस्‍‍तको मय्‍ङहाङ पस्‍‍ताप जाह्‍ङोलमकाय प्रभु परमेस्‍वरइ पापको छेमा बइसास्‍याउना त दाह्‍यो कुरा यरुसलेम सहरसय सुरु जाह्‍ङ्‌ति जुदा जातिको मान्‍तालमकाय प्रचार जाह्‍ङ्‍साले परना।

४८ ङाकहाङ स्‍यावो कुरा च्‍यवो मान्‍तालम निङले खेतेनय।

ओउतझ्‍यान्‍ते निङइले इ घतनाको बारेहाङ जुदाकाय तोसा परना।

४९ तर साइनु,

ङाको आपाइ जाह्‍ङ्‍सास्‍यावो बाचा अनुसार ङाइ निङकहाङ पबित्र ग्‍वालाम ल्‍होक्‍नेनाङ्‍स।

तर निङ लाङकासय वाङसाखेओ जिङइ भरपुर स्‍याउमाच्‍युककाय इ यरुसलेम सहरहाङले ल्‍युह्‍ङ्‌ति मुन।”

येसु लाङकाताङ द्‍याह्‍न्‌ति पाह्‍य्‌सास्‍यावो

(मर्‌कुस १६:१९-२०; प्रेरित १:९-११)

५० ओहाङसयको येसुइ चेलालमकाय यरुसलेम सहरसय बेथानिया त तोओ गाउताङ आःल्‍सास्‍यावा।

ओहाङ दाहापछि येसुइ लयको क्रुत च्‍युन्‍ति ओउमयकाय आसिक बइसास्‍यावा।

५१ जब येसुइ ओउमयकाय आसिक बइसास्‍याउधय खेतो,

प्रभु परमेस्‍वरइ येसुकाय ओउमयकसय वेङ्‍ति लाङकाताङ आःल्‍सास्‍यावा।

५२ अनि येसुको चेलालमइ खुङ्‌ति येसुकाय सेवआकानि,

र आन आसति यरुसलेम सहरताङ द्‍याह्‍नाकाय।

५३ र ओउमयइ लयको समय सधय परमेस्‍वरकाय प्रसङ्‍सा जाह्ङ्‍धय परमेस्‍वरको मन्‍दिरहाङ मुति हुताकानि।

येसुको खबरदुतलमको काम

कितापको परिचय

इ “येसुको खबरदुतलमको काम” त तोओ कितापखे लुकाइले लेखओ खेना। ओउइ लुकाको किताप लोन्‍हे इ कितापहाङ लयइ लेखओ परमेस्‍वरको पेओ समचारको बारेहाङ लगातारले लेखति आःलो मुना। इ किताप लेखओको मुख्‍य उदेस्‍यखे येसुको ङ्‍हाको चेलालमइ गतहाइति पबित्र ग्‍वालामको अगुवाय दोःआकाय र गतहाइति ओउमयइ “यरुसलेमहाङ, यहुदियाहाङ, सामरियाहाङ र ल्‍हाउदयबाङको जुदा थाउहाङ” १:८ परमेस्‍वरको पेओ समचार फइलावाकानि त दाह्‍यो कुरा तोसा खेना। इ ख्रिस्‍तियान बिस्‍वासको प्रचारखे यहुदिलमको माझसय सुरु स्‍याउति सङ्‍सारको जुदा मान्‍तालमको आसा-भरोसा स्‍यावो घतना खेना।

इ कितापकाय बिसेस जाह्‍ङ्‌ति सुम भाकहाङ योसा खाइना—

१) येसु लाङका पाह्‍य्‌सास्‍यावापछि यरुसलेमहाङ सुरु स्‍यावो ख्रिस्‍तियान हलचल।

२) यरुसलेम सहर बाहिरको अरु थाउलमहाङ प्रचार स्‍यावो।

३) अनि अरु देसलम र रोम सहर सम्‍मले प्रचार स्‍यावो।

इ कितापको मुख्‍य बिसयखे पबित्र ग्‍वालामइ जाह्‍ङ्‍सास्‍यावो काम खेना। पबित्र ग्‍वालाम पेन्‍तिकोसको दिन यरुसलेमहाङ बिस्‍वासिलमकहाङ जिःङदोहि वाङसास्‍याउना, र इ कितापभित्र स्‍यावो घतनालमहाङ मन्‍दलि र अगुवालमकाय लगातारले साहस बइधय अगुवाय जाह्‍ङ्‍सास्‍याउना। ङ्‍हाको ख्रिस्‍तियान समचारखे धार्‌मिक उपदेसलमहाङ बयो मुना, र इ कितापहाङ लेखओ घतनालमखे बिस्‍वासिलमको रुवाङ र मन्‍दलिलमको सेवा-सङ्‍गतिलमहाङ ओउ समचारको जिःङ गतताह्‍ङ्‍तो खेतो त दाह्‍यो कुरा छ्‍यानो मुना।

त्‍युनो बिसय-सुचि

गभाइ बइसाको लागि तयारि जाह्‍ङो १:१-२६

क) येसुको अन्‍तिम आग्‍या र बाचा १:१-११

ख) यहुदाको होन्‍त मतियासकाय छ्‍युह्‍ङो १:१२-२६

यरुसलेमहाङ गभाइ बयो २:१—८:३

यहुदिया र सामरियाहाङ गभाइ बयो ८:४—१२:२५

पावलको सेवाकाय १३:१—२८:३१

क) यातम् प्रचार यात्रा १३:१—१४:२८

ख) यरुसलेमहाङ स्‍यावो सम्‍मेलन १५:१-३५

ग) निसम् प्रचार यात्रा १५:३६—१८:२२

घ) सुमम् प्रचार यात्रा १८:२३—२१:१६

ङ) यरुसलेम, कयसरिया र रोमहाङ पावलकाय झेलकनहाङ काओ २१:१७—२८:३१

येसुको खबरदुतलमको काम

१

१ ङाको राप्‍तो होया थियोफिलस,

येसुइ लयको काम सुरु जाह्‍ङ्‍सास्‍यावो समयहाङसय लेःति लाङका पाह्‍य्‌सास्‍यावो बेलासम्‍म जाह्‍ङ्‍सा र स्‍यान्‍सास्‍यावो जुदा कुराको बारेहाङ ङाइ ङाको यातम् कितापaहाङ लेखतिखायो मुना।

२ येसुइ लाङका पाह्‍य्‌सासय ङ्‍हा लयइ छ्‍युह्‍ङ्‍सास्‍यावो मुख्‍य चेलालमकाय पबित्र ग्‍वालाम दुवारा आग्‍या जाह्‍ङ्‍सास्‍यावा।

३ दुख दोःति क्रुसहाङ सिओको लोन्‍हे चालिस दिनभित्रहाङ येसु लयको चेलालमको ङ्‍हा नाःतो पल्‍त थासास्‍यावा,

र लय दोङ्‌सिले स्‍याको कुरा ओउमयकाय नाःतो तरिकासय प्रमान बइसास्‍यावा।

र येसुइ ओउमयकाय परमेस्‍वरको राज्‍यको बारेहाङमा तोसास्‍यावा।

४ यात पल्‍त येसु मुख्‍य चेलालमकुस जेःसाकाय मुसास्‍याउधार्‌ना ओउमयकाय एतदाह्‍य्‌ति आग्‍या बइसास्‍यावा,

“ङाइ निङकाय ङ्‍हाले तोओ अनुसार ङाको आपाइ बाचा जाह्‍ङ्‍सास्‍यावो बरदान ल्‍होक्‍माच्‍युकसम्‍म निङ यरुसलेम फेति गाताङमा आल्‍लाम।

५ धइतिदाह्‍य्‌सा युहन्‍नाइ तिःको बप्‍तिस्‍मा बयाकान,

तर केहिदिन लोन्‍हे निङखे पबित्र ग्‍वालामको बप्‍तिस्‍मा दोःतेनय।”

परमेस्‍वरइ येसुकाय लाङकाताङ आःल्‌सास्‍यावो

६ जब मुख्‍य चेलालम येसुकुस ब्रक्‍त खेइतो,

ओउमयइ येसुकाय ह्‍वताकानि,

“अ प्रभु,

दोह नाङइ इ समयहाङले निकाय रोमिलमको बन्‍धनसय छुत्‍कारा बइति निको इस्राएल राज्‍य निकाय फेरि द्‍यान्‍ति बइसास्‍याउना या?”

७ येसुइ ओउमयकाय तोसास्‍यावा,

“ओउ दिन र समयलम दोक्‍सा अधिकार परमेस्‍वर आपाकहाङ मात्र मुना,

र ओउखे गल स्‍याउना त दाह्‍य्‌ति निङकाय चिःसाको लागि खेलेल।

८ तर जब पबित्र ग्‍वालाम निङकहाङ वाङसास्‍याउना,

निङ जिःङ दोःतेनय।

अनि जुदा मान्‍तालमकाय ङाको बारेहाङ तोति यरुसलेमहाङ,

यहुदियाको जुदा थाउहाङ,

सामरियाहाङ र ल्‍हाउदयबाङको जुदा थाउहाङमा निङ ङाको साछि स्‍याउतेनय।”

९ येसुइ इ कुरा तोति भ्‍याआपछि,

ओउमयइ योति मुतोकहाङले परमेस्‍वरइ येसुकाय लाङकाताङ आःल्‌सास्‍यावा,

र मुसइ बोःमोझ्‍यान्‍ते ओउमयइ येसुकाय च्‍यउसा खाइनिलि।

१० येसु पाह्‍य्‌सास्‍यावो लाङकाताङ ओउमय अझले त्‍याउति योधय खेइतो,

अनि अचानक भाम्‍तो प्‍लिह्‍ङो नाय लावओ निसचाक मान्‍ता ओउमयको द्‍याङ्‍तो चिङाकाच।

११ ओउनिसइ तोआकाचु,

“अ गालिलको मान्‍तालम,

निङ धइति इहाङ चिङ्‌ति फेलबाङताङ त्‍याउति योधय मुतेनय?

गतहाइति निङकसय परमेस्‍वरइ येसुकाय लाङकाताङ आःल्‌सास्‍यावो निङइ च्‍यउतेआकानि,

ओउतहाइतिले यात दिन ओउ येसु द्‍याह्‍न्‌ति वाङसास्‍याउना।”

यहुदाको होन्‍त मतियासकाय छ्‍युह्‍ङो

१२ ओहाङसयको मुख्‍य चेलालम जयतुन दान्‍दा त तोओ वारसय यरुसलेमताङ द्‍याह्‍नाकाय।

ओउ दान्‍दाखे सहरसय यात किलोमितरbच्‍युक लोक्‍तो खेतो।

१३ ओउमय यरुसलेम दाहाकाय,

अनि लयमय मुओ किमको त्‍याःव चोताहाङ लह्‍न्‌ति यातज्‍यो कोथाहाङ हुमाकाय।

ओहाङ हुमो मुख्‍य चेलालमखे पत्रुस,

युहन्‍ना,

याकुब,

अन्‍द्रियास,

फिलिप,

थोमा,

बारथोलोमय,

मति,

अल्‍फयसको चो याकुब,

देसभक्‍त त तोओ सिमोन र याकुबको चो यहुदा खेइतो।

१४ ओउ मुख्‍य चेलालमइखे येसुकाय गुह्‍ल्‌तिवाहो मोम्‍चोलम,

येसुको आमा मरियम,

र येसुको हउलमकुस हुमाक्‍तिको यातय मनको स्‍याउति प्राथना जाह्‍ङ्‌नितो।

१५ यात दिन बिस्‍वासिलम यात सय बिस जनाच्‍युक हुमो खेइतो,

र पत्रुसखे ओउमयको ङ्‍हा नोःसाको लागि चिङा,

१६ र एतदाह्‍य्‌ति तोआकान,

“ङाको बिस्‍वासि होयालम,

येसुकाय पक्रओ मान्‍तालमकाय अगुवाय जाह्‍ङो यहुदाको बारेहाङ तोओ धर्‌मसास्‍त्र पुत्‍साले परतो।

ओउखे उहिलेखा पबित्र ग्‍वालामइ राजा दाउदको म्‍होतोङसय ङ्‍हाले तोसास्‍यावो खेतो।

१७ यहुदामा निमध्‍येकोले यातचाक खेतो,

र निकुस ब्रक्‍त मुति परमेस्‍वरको सेवा जाह्‍ङ्‍साको लागि येसुइ ओउकायमा छ्‍युह्‍ङ्‍सास्‍यावो खेतो।”

१८ (ओउ यहुदाइ लयको अधर्‌मको कमायसय यातज्‍यो राङ दोःआ,

र ओउ राङहाङले सोःर्‌ताङ तालाङ जोन्‌ति ग्‍लेति सिआ अनि ओउको तुक पक्‍ति योङ्‌क्‍लि-तुकपुन स्रादाबादा त स्‍यावा।

१९ इ कुराखे यरुसलेमहाङ याको जुदा मान्‍तालमइ चिआकानि,

ओउतझ्‍यान्‍ते ओउमयइ ओउ खेतको मय्‍ङ लयको भासाहाङ “हाकेलदमा” त दाह्‍य्‌ति गमाकानि।

ओउको मानेखे “वुइको खेत” खेना।)c

२० पत्रुसइ एतमा तोआकान,

“भजनसङ्‍ग्रहको कितापहाङ राजा दाउदइ एत लेखओ मुना,

‘ओउको किम दोहमा नाःमातो स्‍याउपाना,

र ओहाङ याक्‍साकाय सुमा स्‍याउलाम।’

अनि एतमा लेखओ मुना,

‘ओउइ जाह्‍ङो कामको जिम्‍मेवारि अरुइले लेःपानानि।’

२१ ओउतझ्‍यान्‍ते द्‍याह निइ प्रभु येसु निकुस मुसास्‍याउधार्‌नाको जुदा समयहाङ निकुस ब्रकले मुओलममध्‍येको यातचाककाय यहुदाको होन्‍त छ्‍युह्‍ङ्‍सा परलेना।

२२ ओउखे येसुइ युहन्‍नाकसय बप्‍तिस्‍मा लेःओ समयहाङसय लेःति परमेस्‍वरइ येसुकाय निकसय लाङका आःल्‌सास्‍यावो बेलासम्‍म स्‍यावो खेसा परना।

धइतिदाह्‍य्‌सा ओउ मान्‍ताखे निकुस ब्रकले येसु उह्‍ति च्‍योक्‍सास्‍यावोको साछि स्‍याउसा परलेना।”

२३ ओहाङसयको ओहाङ हुमो बिस्‍वासिलमइ निसचाक मान्‍ताको मय्‍ङ ङ्‍हा वानाकानि।

यातचाकखे बारसाबास त तोओ योसेफ खेतो,

र मान्‍तालमइ ओउकाय युस्‍तस त दाह्‍य्‌तिमा चिनितो।

र अर्‌को मान्‍ताखे मतियास खेतो।

२४ अनि ओउमय जुदाइ एतदाह्‍य्‌ति प्राथना जाह्‍ङाकानि,

“अ प्रभु,

नाङइ जुदा मान्‍तालमको ल्‍हुङतुकहाङ मुओ कुरा चिसास्‍याउना।

ओउतझ्‍यान्‍ते इ निसचाकमध्‍ये सुखेकाय नाङइ छ्‍युह्‍ङ्‍सास्‍यावो मुना निकाय छ्‍यान्‍ति बइसास्‍याउपाना,

२५ ओउखे मुख्‍य चेला स्‍याउसा र लयको जिम्‍मेवारि फेति लयकाय ज्‍योओ थाउताङ पाह्‍यो यहुदाको जिम्‍मेवारि लेःति सेवाकाय जाह्‍ङ्‍सा खायो स्‍याउपाना।”

२६ ओहाङसयको ओउमयइ ओउ निसचाकको मय्‍ङहाङ चित्‍था आपाकानि।

अनि चित्‍थाखे मतियासको मय्‍ङहाङ परआ,

र एतहाइति मतियासकायमा अरु एघार जना मुख्‍य चेलालमकुस मुख्‍य चेला स्‍याउसाको लागि छ्‍युह्‍ङाकानि।

a 

१:१ यातम् किताप यातम् किताप त तोओखे लुकाइले लेखओ परमेस्‍वरको पेओ समचारको किताप “लुका” खेना।

b 

१:१२ यात किलोमितर ग्रिकहाङ इकाय यहुदि धोओ दिनको यात्रा त तोओ मुना।

c 

१:१८-१९ पद १८ र १९ खे थियोफिलसइ यहुदाको बारेहाङ घतओ घतनाको बारेहाङ अझ अरु नाःतो कुरा चिपनउ त दाह्‍य्‌ति लुकाइ लेखओ खेना।

पबित्र ग्‍वालाम र पेन्‍तिकोसको दिन

२

१ जब पेन्‍तिकोस त तोओ छ्‍यातa दाहा,

जुदा बिस्‍वासिलम यातज्‍यो थाउहाङ ब्रकले हुमाकाय।

२ अचानक लाङकासय ताह्‍ङो गाइध ङुह्‍रो लेखा सवास वाङा,

र ओउमय मुओ किमभरि ब्‍लिङा।

३ अनि ओउमयइ लेलम लेखाताह्‍ङो म्‍हेको लप्‍कालम ओहाङ थाओ च्‍यवाकानि।

र ओउ म्‍हेको लप्‍कालममखे वेङकाइति ओउमयकहाङ न्‍यासाकाय।

४ अनि ओउमय जुदा पबित्र ग्‍वालामइ भरपुर स्‍याउति अरु भासालमहाङ नोःसा फाङाकानि।

पबित्र ग्‍वालामको जिःङ दोःति ओउमय ओउत नोःओ खेइतो।

५ ओउ समयहाङ परमेस्‍वरको भक्‍ति जाह्‍ङो सङ्‍सारको नाःतो देसको धार्‌मिक यहुदिलम यरुसलेमहाङ याकितो।

६ जब ओउमयइ ओउ ताह्‍ङो गाइध ङुह्‍रो लेखा सवास सायाकानि,

ओहाङ मान्‍तालमको यातज्‍यो हुल हुमाकाय।

ओउमय जोक्‍तोले ग्‍याह्‍ङाकाय,

धइतिदाह्‍य्‌सा ओउमयइ लयमयको भासालमहाङ बिस्‍वासिलम नोःधयमुओ सायाकानि।

७ ओउमय आन जोक्‍तो ग्‍याह्‍ङ्‌ति एत दाह्‍याकाय,

“दोह इ नोःओ जुदा मान्‍तालम गालिलसय वाङो खेइलि र?

८ ओउतखेया गतहाइति ओउमयइ निको भासाहाङ नोःधयमुओ निइ साइधय मुनातहि?

९ निमध्‍ये कोयखे पार्‌थिया,

मेदिया,

एलाम,

मेसोपोतामिया,

यहुदिया,

कपादोकिया,

पोन्‍तस र एसियासय वाङो खेनातहि।

१० कोयखे फ्रिजिया,

पाम्‍फिलिया,

मिस्र,

कुरेनिको द्‍याङ्‍तो लिबिया छेत्रलम र रोमसय वाङो खेनातहि।

११ निमध्‍येको कोयखे क्रेत तापु र अरबिया छेत्रसय वाङो खेनातहि।

कोयखे यहुदि स्‍याउति नाःओलम मुनातहि,

र कोयखे यहुदि धर्‌म लेःओ यहुदि खेमालोलम मुनातहि।

तर परमेस्‍वरइ जाह्‍ङ्‍सास्‍यावो महान् कामको बारेहाङ ओउमयइ निको भासाहाङ नोःधयमुओ नि जुदाइ साइधयले मुनातहि।”

१२ ओउमय जुदाले ग्‍याह्‍ङ्‌ति अलमल्‍ल त स्‍यावाकाय।

“इको माने दोह खेना?”

त दाह्‍य्‌ति ओउमय लयमय ह्‍वत्‍कायाकाय।

१३ तर हुलको केहि मान्‍तालमइखे बिस्‍वासिलमकाय थ्‍याउधय एतदाह्‍य्‌ति तोआकानि,

“इमयपाय नाःतो ङोतिः तुङ्‌ति ङोआकाय।”

पेन्‍तिकोसको दिनहाङ पत्रुसको भासन

१४ अनि पत्रुस अरु एघार जना मुख्‍य चेलालमकुस ब्रक्‍त चिङा र ताह्‍ङो हाउनयहाङ मान्‍तालमको हुलकाय प्रचार जाह्‍ङ्‍सा फाङाकान—

“अ यहुदि होयालम र यरुसलेमहाङ याको जुदा पुःचोङलम,

इहाङ दोह स्‍यावो त दाह्‍यो कुरा ङाइ निङकाय तोनेनाङ्‍स,

र निङइ ङाको कुराकाय घिःति साइनु।

१५ निङमध्‍येको कुनयइ सम्‍झओ लेखा इमयखे ङोतिःइ ङोओ मान्‍तालमखे खेइलि।

धइतिदाह्‍य्‌सा देङेपाय बिहानको नउ मात्र बजओ मुना।

१६ ओउत खेल,

निङइ च्‍यवो इ कुराको बारेहाङपाय उहिलेखाले योएल अगमबक्‍ताइ एतदाह्‍य्‌ति तोओ मुना—

१७ परमेस्‍वर दाह्‍य्‌सास्‍याउना,

‘लोन्‍हेको दिनलमहाङ,

ङाइ ङाको पबित्र ग्‍वालाम जुदाकायb बइलेनाङ,

निङको चो-चोद्‍याङलमइ ङाको आखर नोःलेनय,

निङको जवान गोय्‍चोलमइ दर्‌सन च्‍यउनानि,

र निङको बुधापाकालमइखे सपना च्‍यउनानि।

१८ मा,

ओउबेलाहाङखे ङाको सेवक-सेविकालमकहाङमा,

ङाइ ङाको पबित्र ग्‍वालाम बइलेनाङ,

अनि ओउमयइ ङाको आखर प्रचार जाह्‍ङ्‍नानि।

१९ ङाइ त्‍याःव फेलबाङहाङ ग्‍याह्‍ङ्‌सिओ कामलम,

र काःम ल्‍हाउदयबाङहाङ चिनोलम छ्‍यान्‍लेनाङ।

ओहाङ वुइ,

म्‍हे,

र धुवाको मुस्‍लो थालेना।

२० प्रभु परमेस्‍वरको महान् अनि महिमाको दिन वाङसासय ङ्‍हा,

न्‍याम च्‍याक्‍तो स्‍याउलेना,

र लाहखे वुइ लेखा दुतो स्‍याउलेना।

२१ अनि सहयोगको लागि परमेस्‍वरकाय पुकार जाह्‍ङोलमखे जुदाले स्‍याक्‌लेनय।’

२२ द्‍याह,

ङाइ नासरतको येसुको बारेहाङ तोसाबोङो कुरा निङ इस्राएलको मान्‍तालमइ साइनु।

येसुइ निङको माझहाङ जाह्‍ङ्‍सास्‍यावो जिःङकालि ग्‍याह्‍ङ्‌सिओ कामलम र चिनोलमसयले,

परमेस्‍वरइ निङको लागि येसुकाय ल्‍होक्‍सास्‍यावो कुराको प्रमान बइसास्‍यावो मुना।

इ कुराखे निङ जुदाइ चिओले मुना।

२३ येसुकाय निङको क्रुतहाङले सुम्‍पति बइसा परना त दाह्‍य्‌ति परमेस्‍वरइ ङ्‍हाखाले योजना र निर्‌नय जाह्‍ङ्‍सास्‍यावो खेतो।

ओउतझ्‍यान्‍ते येसुकाय क्रुसहाङ योकोति सात्‍ताक्‍साको लागि निङइ येसुकाय दुस्‍त मान्‍तालमको क्रुतहाङ सुम्‍पति बइतेआकानि।

२४ तर परमेस्‍वरइ येसुकाय सिओसय छुत्‍कारा जाह्‍ङ्‍सास्‍यावा,

र रुवाङहाङ फेरि स्‍याक्‍ताक्‍सास्‍यावा।

धइतिदाह्‍य्‌सा येसुकाय सिमयको जिःङको अधिनहाङ स्‍याउति मुसाकाय सम्‍भब नाःआक्‌ल।

२५ राजा दाउदइ उहिलेखाले येसुको बारेहाङ एत तोसास्‍यावो खेतो—

‘ङाइ प्रभुकाय सधय ङाकुसले मुओ च्‍यउनाङ।

ङा रइङल,

धइतिदाह्‍य्‌सा प्रभु ङाको ङोइसय मुसास्‍याउना।

२६ ओउतझ्‍यान्‍ते ङाको ल्‍हुङतुक चोङाइजेना,

र ङाको म्‍होतोङइ प्रभुको प्रसङ्‍सा जाह्‍ङ्‍नउ।

ङा सिसाखेओ प्रानिले खेनाङ,

तर ङा आसा-भरोसाहाङ स्‍याक्‌लेनाङ।

२७ धइतिदाह्‍य्‌सा नाङइ ङाकाय सिओलमको माझहाङ फेतिवाइसा स्‍याउल,

र नाङइ लयको पबित्र सेवककाय तेसराङहाङ सय्‍ङ्‌तिवाइसा बइसास्‍याउल।

२८ नाङइ ङाकाय रुवाङको ल्‍याम छ्‍यान्‍ति बइसास्‍यावो मुना,

र नाङइ ङाकाय लयको उपस्‍थितिहाङ चोङाइति आससितो जाह्‍ङ्‍सास्‍याउना।’

२९ ङाको होयालम,

निको पुर्‌खा दाउदको बारेहाङ ङाइ पेतोकुसि तोसा खाइनाङ।

दाउद सिआ र ओउको म्‍हाङकाय तेसहाङ पाह्‍माकानि अनि ओउको तेस तेनको दिन सम्‍मले निको सहरहाङ मुलेना।

३० दाउदखे यातचाक अगमबक्‍ता खेतो,

र परमेस्‍वरइ ओउकुस बाचा जाह्‍ङ्‍सास्‍यावो कुरा ओउइ चिओ खेतो।

परमेस्‍वरइ दाउद राजा स्‍यावो लेखाले,

ओउको सन्‍तानलममध्‍येसयले यातचाककाय राजा जाह्‍ङ्‍लेनाङ त दाह्‍य्‌ति बाचा जाह्‍ङ्‍सास्‍यावो खेतो।

३१ परमेस्‍वरइ लोन्‍हेको दिनहाङ जाह्‍ङ्‍साखेओ कुरा दाउदइ चिआकान,

ओउतझ्‍यान्‍ते ओउइ ख्रिस्‍त सिओसय उह्‍तिच्‍योक्‍साखेओको बारेहाङ दाह्‍या।

परमेस्‍वरइ ख्रिस्‍तकाय सिओलमको माझहाङ फेतिवाइसा स्‍याउल,

र ख्रिस्‍तको ज्‍यानकाय तेसराङहाङ सय्‍ङ्‌ति वाइताक्‍सा स्‍याउलेल त दाह्‍य्‌ति ओउ दाह्‍या।

३२ परमेस्‍वरइ ओउ येसुकायले सिओसय उह्‍ति च्‍योक्‍ताक्‍सास्‍यावा,

र नि जुदाले इ कुराको साछि खेनातहि।

३३ परमेस्‍वर आपाइ येसुकाय च्‍युन्‍सास्‍यावा,

र लयको ङोइसय ताह्‍ङो सम्‍मानित थाउहाङ च्‍युङताक्‍सास्‍यावा।

अनि लयइ जाह्‍ङ्‍सास्‍यावो बाचा अनुसार पबित्र ग्‍वालाम येसुकाय बइसास्‍यावा,

र ओउ पबित्र ग्‍वालामले येसुइ निकाय बइसास्‍यावो मुना,

ओउखे देङे निङइ च्‍यउधय र साइधय मुतेनय।

३४ धइतिदाह्‍य्‌सा दाउदपाय लाङका पाह्‍यो नाःआक्‌ल,

तर ओउ एत दाह्‍या,

‘प्रभु परमेस्‍वरइ ङाको प्रभुकाय तोसास्‍यावा—

“ङाको ङोइसय च्‍युङ,c

३५ जबसम्‍म ङाइ नाङको बइरिलमकाय नाङको दोमपाकताले गम्‍ङल।”’

३६ ओउतझ्‍यान्‍ते इस्राएलको जुदा मान्‍तालमइ इ कुरा चिसाले परना— निङइ क्रुसहाङ योकोति सातो येसुकायले परमेस्‍वरइ प्रभु र मुक्‍ति बइसास्‍यावो ख्रिस्‍त निसज्‍योमा जाह्‍ङ्‍सास्‍यावो मुना।”

३७ जब पत्रुसइ तोओ कुरा मान्‍तालमको हुलइ सायाकानि,

ओउमय आन दुखि स्‍यावाकाय।

अनि ओउमयइ पत्रुस र अरु मुख्‍य चेलालमकाय ह्‍वताकानि,

“अ होयालम,

द्‍याह निइ दोह हाइसा परनाङ्‍सु त?”

३८ अनि पत्रुसइ मान्‍तालमको हुलकाय तोआकान,

“निङ जुदाले लयको पापको पस्‍ताप जाह्‍ङ्‌ति परमेस्‍वरकताङ द्‍याह्‍न्‌सा परतेनय,

र लयको पाप छेमाको लागि येसु ख्रिस्‍तको मय्‍ङहाङ बप्‍तिस्‍मा लेःसा परतेनय।

अनि निङइ परमेस्‍वरको बरदान पबित्र ग्‍वालाम दोःलेतेनय।

३९ धइतिदाह्‍य्‌सा परमेस्‍वरको बाचाखे निको प्रभु परमेस्‍वरइ गोत्‍सास्‍यावो जुदा मान्‍तालम,

निङ र निङको सन्‍तानलम,

र लोक्‍तो याक्‍तिमुओ अरु जातिको मान्‍तालमको लागिमा जाह्‍ङो खेना।”

४० अनि पत्रुसइ लयको कुरा सायो मान्‍तालमकाय बिन्‍ति जाह्‍ङ्‍धय ज्‍याङ्‍तो समयसम्‍म प्रचार जाह्‍ङाकान,

“इ दुस्‍त मान्‍तालमकहाङ दिह्‍लाङ वाङसाखेओ दन्‍दसय निङ लयमयले दल्‍ति मुन।”

४१ ओउ दिन पत्रुसको कुरा सायोलममध्‍ये नाःतो मान्‍तालमइ ओउको कुराहाङ बिस्‍वास जाह्‍ङाकानि,

र लगभग सुम हजार मान्‍तालमइ बप्‍तिस्‍मा लेःआकानि।

४२ ओउमयइ लयमयको समय मुख्‍य चेलालमकसय स्‍यान्‍धय,

यात अर्‌काकुस सङ्‍गति जाह्‍ङ्‍धय,

प्रभु भोस जेःधय र प्राथना जाह्‍ङ्‍धय हुताकानि।

बिस्‍वासिलमको चालचलन

४३ मुख्‍य चेलालमइ जाह्‍ङो नाःतो ग्‍याह्‍ङ्‌सिओ कामलम च्‍यउति जुदा मान्‍तालम ग्‍याह्‍ङाकाय।

४४ जुदा बिस्‍वासिलम यातय थाउहाङले हुमितो र लयमयकहाङ नाःओ जुदा थोकलम यात अर्‌काकुस वेकाइतो।

४५ ओउमयइ लयमयको सम्‍पति र मालताललम विन्‍नितो र खान्‍चोहाङ परओलमकाय थेपो बइनितो।

४६ दिनमले ओउमय परमेस्‍वरको मन्‍दिरको आङ्‍गनहाङ ब्रकले हुमितो।

ओउमय यात अर्‌काको किमहाङ आल्‍ति पेओ मनकुसि आसति जेःगा जेःनितो,

४७ र सधय परमेस्‍वरको प्रसङ्‍सा जाह्‍ङ्‌नितो।

अरु मान्‍तालमइमा ओउमयकाय झाकितो,

र दिनमले उदार दोःओ मान्‍तालमकाय प्रभुइ ओउमयको हुलहाङ पाःति बइसास्‍याउतो।

a 

२:१ पेन्‍तिकोस त तोओ छ्‍यात पेन्‍तिकोस त तोओ छ्‍यातखे छुत्‍काराको छ्‍यातको पचास दिन लोन्‍हे वाङना।

b 

२:१७ जुदाकाय इ सब्‍दइखे परमेस्‍वरको राज्‍यको जुदा मान्‍तालमकाय जनाउनउ। परमेस्‍वरहाङ बिस्‍वास जाह्‍ङ्‍मालो मान्‍तालमकायखे परमेस्‍वरइ पबित्र ग्‍वालाम बइसा स्‍याउलेल।

c 

२:३४ ङाको ङोइसय च्‍युङ, यहुदि रितिथिति अनुसार राजाको ङोइसयको थाउखे लोन्‍हेको राजा स्‍याउसाको लागि ज्‍योओ मान्‍ताकाय ताह्‍ङ्‌तो मान-सम्‍मान र अधिकारकुसि मुसाकाय गमो थाउ खेना।

यातचाक खोन्‍द्‍या भिकारि स्‍याको

३

१ यात दिन पत्रुस र युहन्‍ना हिदिङको सुम बजेताङ प्राथना जाह्‍ङ्‍साको लागि परमेस्‍वरको मन्‍दिरको आङ्‍गनहाङ आलाकाच।

२ मान्‍तालमइ आमाइ नाःओहाङसयले खोन्‍द्‍या स्‍यावो यातचाक मान्‍ताकाय मन्‍दिरको दह्‍य्‌लोहाङ लात्‍ति वान्‍ति गम्‍नितो,

र ओउ दह्‍य्‌लोकाय मान्‍तालमइ पेओ दह्‍य्‌लो त दाह्‍य्‌ति तोनितो।

मन्‍दिरभित्र पोको मान्‍तालमकुस थेपो तेसाको लागि ओउकाय दिनमले मन्‍दिरको पर्‌खालको दह्‍य्‌लो छेउहाङ गम्‍नितो।

३ जब ओउइ पत्रुस र युहन्‍नाकाय मन्‍दिरभित्र पोक्‍सा लागओ च्‍यवाकान,

ओउइ ओउनिसकुस केहि थेपो तेआ।

४ ओउनिसइ ओउकाय ताङ्‌ति योआकाचु,

अनि पत्रुसइ ओउकाय तोआकान,

“निचिकाय योउ।”

५ ओउतझ्‍यान्‍ते ओउइ केहि थेपो दोःनाङ या त म्‍हर्‌ति आसति ओउनिसकाय योआकान।

६ तर पत्रुसइ ओउकाय तोआथय,

“ङाकुसि सुन अथबा चान्‍दिको थेपोपाय नाःलेल,

तर ङाकुसि दोह मुना ओउले ङाइ नाङकाय बइनेनाङ— नासरतको येसु ख्रिस्‍तको मय्‍ङहाङ चिङ्‌ति वाह।”

७ ओहाङसयको पत्रुसइ ओउ खोन्‍द्‍याको ङोइसयको क्रुतहाङ चुम्‍ति चिङसाकाय सहयोग जाह्‍ङाकान,

अनि अचानक ओउ मान्‍ताको दोम र युःमिक बल्‍यो स्‍यावा।

८ ओउ क्र्‍यानोक्‍त चिङा अनि वाह्‍सा फाङाकान।

ओहाङसयको ओउ वाह्‍धय,

ज्‍योस्‍धय र परमेस्‍वरको प्रसङ्‍सा जाह्‍ङ्‍धय मन्‍दिरको आङ्‍गनहाङ पोका।

९ जुदा मान्‍तालमइ ओउकाय वाह्‍धय र परमेस्‍वरको प्रसङ्‍सा जाह्‍ङ्‍धय मुओ च्‍यवाकानि।

१० ओउखे पेओ दह्‍य्‌लोको छेउहाङ मुओ खोन्‍द्‍या भिकारि खेना त दाह्‍य्‌ति जुदा मान्‍तालमइ तह्‍याकानि,

र ओउत च्‍यउति जुदाले माहा जोक्‍तो ग्‍याह्‍ङाकाय।

ओउ मान्‍ताकाय गतहाइति ओउत स्‍यावो त दाह्‍योकुरा ओउमयइ चिसाले खाइनिलि।

मन्‍दिरहाङ पत्रुसको भासन

११ ओउ मान्‍ताइ पत्रुस र युहन्‍नाकाय चुम्‍ति मुतोकहाङ,

जुदा मान्‍तालमको हुल आन ग्‍याह्‍ङ्‌ति ओउमय मुओ सोलोमनको पिन्‍धि त तोओ थाउहाङ तन्‍ति वाङाकाय।

१२ पत्रुसइ ओहाङ हुमो मान्‍तालमको हुल च्‍यउति ओउमयकाय तोआकान,

“इस्राएलको मान्‍तालम,

निङ धइति इ कुराहाङ ग्‍याह्‍ङ्‌ति मुतेनय?

दोह निइ इ मान्‍ताकाय निको लयको जिःङ र भक्‍तिको कारनइ वाह्‍सा खाइतो जाह्‍ङालाङ्‍सु त निङ म्‍हर्‌तेनय?

१३ ओउत खेल!

निको पुर्‌खालम अब्राहाम,

इसाक र याकुबको परमेस्‍वरइले लयको सेवक येसुकाय महिमित जाह्‍ङ्‍सास्‍यावो खेना।

इखे पिलातसइ फेतिबइसा निर्‌नय जाह्‍ङ्‍धार्‌नामा निङइ ओउको ङ्‍हा इन्‍कार जाह्‍ङो र सात्‍साको लागि सुम्‍पओ येसुले खेसास्‍याउना।

१४ निङइ पबित्र र धर्‌मि येसुकायखे इन्‍कार जाह्‍ङ्‍तेआकानि,

र ओउको होन्‍त हत्‍याराकायखे फेताक्‍साको लागि तोतेआकानि।

१५ रुवाङ बइसास्‍यावोकाय निङइ सात्‍तेआकानि,

तर परमेस्‍वरइ ओउकाय सिओसय उह्‍ति च्‍योक्‍ताक्‍सास्‍यावा।

निचिखे इ सत्‍यताको साछि खेनाङ्‍च।

१६ येसुहाङ बिस्‍वास जाह्‍ङोझ्‍यान्‍ते निङइ च्‍यवो र चिओ इ मान्‍ता बल्‍यो स्‍यावा।

येसुको मय्‍ङहाङ जाह्‍ङो बिस्‍वासइले इ मान्‍ताकाय निङको मिकको ङ्‍हा स्‍याक्‍ताकाथय।

१७ ङाको होयालम,

ङाइ चिओ मुना,

निङ र निङको सासकलमइ येसु सु खेसास्‍याउना त दाह्‍य्‌ति चिःमातले सातो खेतेनय।

१८ लयको ख्रिस्‍तइ दुख च्‍यउसाले परना त दाह्‍यो कुरा उहिलेखाले जुदा अगमबक्‍तालम दुवारा परमेस्‍वरइ तोसास्‍यावो खेतो,

र लयको कुरा पुत्‍ताक्‍साकाय परमेस्‍वरइ एत जाह्‍ङ्‍सास्‍यावो खेना।

१९ द्‍याह निङइ लयको पापको पस्‍ताप जाह्‍ङ्‍नु र परमेस्‍वरकताङ द्‍याह्‍न्‌न,

ओउत स्‍याउधार्‌ना परमेस्‍वरइ निङको पाप छेमा जाह्‍ङ्‌ति बइसास्‍याउना।

२० अनि प्रभु परमेस्‍वरकसय आससिओ समय वाङ्‍लेना,

र परमेस्‍वरइ निङको लागि छ्‍युह्‍ङो ख्रिस्‍त ल्‍होक्‍सास्‍याउना,

ओउखे येसुले खेसास्‍याउना।

२१ तर परमेस्‍वरइ उहिलेखा लयको पबित्र अगमबक्‍तालमकसय तोसास्‍यावो अनुसार,

परमेस्‍वरइ जुदा कुरा नया जाह्‍ङ्‍माच्‍युककाय येसुखे लाङकाहाङले मुसा परना।

२२ मोसाइ तोओ मुना,

‘प्रभु निङको परमेस्‍वरइ ङाकाय छ्‍युह्‍ङ्‍सास्‍यावो लेखाले,

निङको लयको मान्‍तालममध्‍येसयले यातचाककाय अगमबक्‍ता स्‍याउसाको लागि छ्‍युह्‍ङ्‍सास्‍याउना।

ओउ अगमबक्‍ताइ तोओ जुदा कुरा निङइ साइसा परलेतेनय।

२३ ओउ अगमबक्‍ताइ तोओ कुरा पालन जाह्‍ङ्‍मालोलमखे परमेस्‍वरको मान्‍तालमकसय जुगाङले वेङलेनय र म्‍हेत्‍लेनय।’

२४ समुएल र ओउको लोन्‍हे वाङो जुदा अगमबक्‍तालमइमा तेनछ्‍याङको दिनलमहाङ स्‍याउधयमुओ कुरालमको बारेहाङ तोओ खेइतो।

२५ निङखे ओउ अगमबक्‍तालम र परमेस्‍वरइ निङको पुर्‌खालमकुस जाह्‍ङो बाचाको सन्‍तान खेतेनय।

धइतिदाह्‍य्‌सा परमेस्‍वरइ अब्राहामकाय तोसास्‍यावा,

‘नाङको सन्‍तानलमकसयले ल्‍हाउदयबाङको जुदा जातिलमइ आसिक दोःलेनय।’

२६ जब परमेस्‍वरइ लयको सेवक येसुकाय छ्‍युह्‍ङ्‍सास्‍यावा,

ङ्‍हाखे परमेस्‍वरइ येसुकाय निङ इस्राएलको मान्‍तालमकहाङले ल्‍होक्‍सास्‍यावा,

ओउतझ्‍यान्‍ते यदि निङइ लयको पापको पस्‍ताप जाह्‍ङ्‌ति प्रभुकताङ द्‍याह्‍न्‌तेनय त खेया परमेस्‍वरइ निङकाय आसिक बइसास्‍याउलेना।”

यहुदि अगुवालमइ पत्रुस र युहन्‍नाकाय पक्रओ

४

१ जब पत्रुस र युहन्‍ना मान्‍तालमकुस नोःधय खेचतो,

पुजारिलम,

मन्‍दिरको पालेलमको कप्‍तान र केहि सदुकिलम ओउनिसकहाङ वाङाकाय।

२ ओउ निसचाक मुख्‍य चेलानिसइ येसु सिओसय उह्‍ति च्‍योक्‍सास्‍यावो लेखाले सिओ मान्‍तालम फेरि उह्‍ति च्‍योक्‌लेनय त दाह्‍य्‌ति मान्‍तालमकाय स्‍यानोझ्‍यान्‍ते ओउ अगुवालम माहा जोक्‍तो रिस वाङाकाय।

३ ओउमयइ पत्रुस र युहन्‍नाकाय पक्रआकानि,

र ओउ दिन राह्‍म स्‍यावोझ्‍यान्‍ते स्‍याह्‍ङलो बिहानसम्‍म झेलकनहाङ काति गमाकानि।

४ तर ओउ मुख्‍य चेलानिसको समचार सायोलममध्‍ये नाःतो मान्‍तालमइखे ओउनिसको कुराहाङ बिस्‍वास जाह्‍ङाकानि,

ओउतझ्‍यान्‍ते मोम्‍चो मान्‍तालम र बालाखलम थेङ्‍मात जुदा गोय्‍चो मान्‍तालमको सङ्‍ख्‍या पोङा हजारच्‍युक स्‍यावा।

५ स्‍याह्‍ङलो बिहान सासकलम,

अगुवालम र धर्‌मगुरुलम यरुसलेमको मन्‍दिरको सभा कोथाहाङ हुमाकाय।

६ ओउमयइ हन्‍नास त मय्‍ङ्‍ओ ताह्‍ङो पुजारि,

कय्‍याफा,

युहन्‍ना,

अलेक्‍जेन्‍दर,

र ताह्‍ङो पुजारिको लयको मान्‍तालमकाय क्रुसाकानि।

७ ओउमयइ पत्रुस र युहन्‍नाकाय लयमयको ङ्‍हा चिङताकाकानि र ओउनिसकाय ह्‍वत्‍सा फाङाकानि,

“निङ्‌जिइ गाउ जिःङसय अथबा सुको मय्‍ङसय एतताह्‍ङो काम जाह्‍ङ्‍तेआकाजु?”

८ अनि पत्रुसइ पबित्र ग्‍वालामकसय जिःङ दोःति ओउमयकाय तोआकान,

“मान्‍तालमको सासकलम र अगुवालम,

९ दोह निचिइ खोन्‍द्‍या मान्‍ताकाय पेओ काम जाह्‍ङोझ्‍यान्‍ते,

निङइ ह्‍वतो खेतेनय?

दोह निङ इ गतहाइति स्‍याका त दाह्‍यो कुरा चिसा चाहतेनय?

१० निङ र इस्राएलको जुदा मान्‍तालमकाय निचिइ केहि कुरा तोसाले परना,

इ मान्‍ता नासरतको येसु ख्रिस्‍तको जिःङको कारनइ पेतोकुस स्‍याकाक्‍तिको निङको ङ्‍हा चिङ्‌ति मुना।

निङइ येसुकाय क्रुसहाङ योकोति सात्‍तेआकानि,

तर परमेस्‍वरइखे येसुकाय सिओसय उह्‍ति च्‍योक्‍ताक्‍सास्‍यावा।

११ धइतिदाह्‍य्‌सा येसुको बारेहाङले धर्‌मसास्‍त्रहाङ एतदाह्‍य्‌ति लेखओ मुना,

‘निङ दकर्‌मिलमइ काम लागल त दाह्‍य्‌ति इन्‍कार जाह्‍ङो बाङले,

देङे किमको कुनाको सुरबाङ स्‍यावा।’

१२ अरु सुइमा निकाय दल्‍ताक्‍सा खाइलेनिलि,

धइतिदाह्‍य्‌सा परमेस्‍वरइ येसुको मय्‍ङ दुवारा मात्र ल्‍हाउदयबाङको मान्‍तालमकाय दल्‍ताक्‍सा स्‍याउलेना।”

१३ जब यहुदि सभाको सदस्‍यलमइ पत्रुस र युहन्‍नाको साहस च्‍यवाकानि,

र इनिसपाय पह्राय-लेखाय नाःमालो साधरन मान्‍तानिस खेनाच त दाह्‍य्‌ति चिःति ओउमय माहा जोक्‍तो ग्‍याह्‍ङाकाय र ओउनिस येसुकुसले स्‍याउचतो त दाह्‍य्‌ति तह्‍याकानि।

१४ र ओउ स्‍याको खोन्‍द्‍या मान्‍ताकाय पत्रुस र युहन्‍नाकुस ब्रकले चिङ्‌तिमुओ च्‍यउति ओउमयइ ओउनिसको बिरोतहाङ दोह तोसामा खाइनिलि।

१५ ओउतझ्‍यान्‍ते ओउमयइ पत्रुस,

युहन्‍ना र ओउ स्‍याको खोन्‍द्‍या मान्‍ताकाय मन्‍दिरको सभा कोथासय बाहिर ग्‍ल्‍युन्‍साको लागि पालेलमकाय आग्‍या बयाकानि,

ओहाङसयको लयमय नोकाइसा फाङाकानि।

१६ “इ मान्‍तानिसकाय द्‍याह निइ दोह हाइनि?

निइ ओउनिसइ जाह्‍ङो ग्‍याह्‍ङ्‌सिओ कामकाय इन्‍कार जाह्‍ङ्‍सा खाइतह्‍य्‌निलि,

धइतिदाह्‍य्‌सा यरुसलेमको जुदा मान्‍तालमइ ओउ कुरा चिओ मुना।

१७ तर ओउ कुरा अझ नाःतो भयभय त स्‍याउताक्‍मासाको लागि,

येसुको मय्‍ङहाङ फेरि सुकायमा तोलाम त दाह्‍य्‌ति निइ ओउनिसकाय दर्‌कनि” त दाह्‍य्‌ति ओउमय लयमय नोःकायाकाय।

१८ ओहाङसयको ओउमयइ पत्रुस र युहन्‍नाकाय फेरि भित्र गोताक्‍तिको “निङ्‌जिइ येसुको मय्‍ङहाङ दोह कुरामा नोःलाम र स्‍यान्‍लाम” त दाह्‍य्‌ति आग्‍या जाह्‍ङाकानि।

१९ तर पत्रुस र युहन्‍नाइ ओउमयकाय जवाफ बयाकाचु,

“निङइले निर्‌नय जाह्‍ङ्‍नु,

निचिइ परमेस्‍वरकोसय निङको आग्‍या ग्‍याओले पेतो स्‍याउना त दाह्‍य्‌ति दोह परमेस्‍वर चाहसास्‍याउना र?

२० धइतिदाह्‍य्‌सा निचिइपाय लयनिसइ च्‍यवो र सायो दोह कुरामा तोमात मुसा खाइङचुलु।”

२१ ओउमयइ ओउनिसकाय नाःतोकुस दर्‌कति भ्‍याआपछि फेति ल्‍होकाकानि।

ओउनिसकाय गतहाइति दन्‍द बइसा त दाह्‍य्‌ति ओउमयइ निर्‌नय जाह्‍ङ्‍सा खाइनिलि,

धइतिदाह्‍य्‌सा ओउनिसइ जाह्‍ङो ग्‍याह्‍ङ्‌सिओ काम च्‍यउति जुदा मान्‍तालमइ परमेस्‍वरको प्रसङ्‍सा जाह्‍ङ्‍धय खेइतो।

२२ ओउ ग्‍याह्‍ङ्‌सितो प्रकारइ स्‍याको मान्‍ताको उमेरखे चालिस बर्‌ससयमा नाःतो स्‍यावो खेतो।

साहस दोःसाको लागि बिस्‍वासिलमको प्राथना

२३ जब पत्रुस र युहन्‍ना ओहाङसय छुत्‍कारा दोःआकाच,

ओउनिस लयको बिस्‍वासि होयालमकहाङ द्‍याह्‍नाकाच,

अनि मुख्‍य पुजारिलम र अगुवालमइ लयनिसकाय तोओ जुदा कुरा ल्‍हाक्‍ति छ्‍यानाकाचु।

२४ जब बिस्‍वासिलमइ इ कुरा सायाकानि,

अनि ओउमय जुदा मिलति परमेस्‍वरकाय प्राथना जाह्‍ङाकानि— “अ जुदासय जिःङ नाःओ प्रभु,

फेलबाङ र ल्‍हाउदयबाङ,

समुन्‍द्र र ओहाङ नाःओ जुदा थोकको स्रिस्‍ति नाङइले जाह्‍ङ्‍सास्‍यावो खेना।

२५ नाङइ पबित्र ग्‍वालामकसय नाङको नोकर निको पुर्‌खा राजा दाउदको म्‍होतोङ दुवारा एतदाह्‍य्‌ति तोसास्‍यावा—

‘धइति अरु जातिको मान्‍तालम माहा जोक्‍तो रिस वाङनय?

धइति यहुदिलमइ मुर्‌ख योजनालम जाह्‍ङ्‌ति लयको समय बर्‌बाद जाह्‍ङ्‍नानि?

२६ प्रभु परमेस्‍वर र परमेस्‍वरको ख्रिस्‍तको बिरोतहाङ,

ल्‍हाउदयबाङको राजालमइ युद्‍धको तयारि जाह्‍ङ्‍नानि,

र सासकलम ब्रक्‍त हुम्‍नय।’

२७ धइतिदाह्‍य्‌सा दोङ्‌सिले हेरोद एन्‍तिपास र पन्‍तियस पिलातस निसचाकमा अरु जातिको मान्‍तालम र इस्राएलको मान्‍तालमकुस नाङइ छ्‍युह्‍ङ्‍सास्‍यावो नाङको पबित्र सेवक येसुको बिरोतहाङ इ सहरहाङले हुमो खेइतो।

२८ ओउमयइखे नाङइ नाङको जिःङ र ग्‍यानहाङ एत जाह्‍ङ्‍सा त दाह्‍य्‌ति ङ्‍हाखाले निर्‌नय जाह्‍ङ्‍सास्‍यावो कुराले जाह्‍ङो खेनय।

२९ द्‍याह अ प्रभु,

ओउमयइ बयो दाङ्‍क साइसास्‍याउपाना,

र नाङको समचार प्रचार जाह्‍ङ्‍साको लागि नि नाङको सेवकलमकाय साहस बइसास्‍याउपाना।

३० नाङको स्‍याक्‍ताको जिःङ ल्‍होक्‍सास्‍याउपाना,

र नाङको पबित्र सेवक येसुको मय्‍ङहाङ ग्‍याह्‍ङ्‌सिओ चिनोलम स्‍याउपाना।”

३१ जब ओउमयइ प्राथना जाह्‍ङ्‌ति द्‍युमाकानि,

ओउमय हुम्‍तिमुओ थाउ रिह्‍ङा।

ओउमय जुदाले पबित्र ग्‍वालामइ भरपुर स्‍यावाकाय र साहसि स्‍याउति परमेस्‍वरको समचार प्रचार जाह्‍ङ्‍सा फाङाकानि।

बिस्‍वासिलमको साझा सम्‍पति

३२ जुदा बिस्‍वासिलम ल्‍हुङतुक र मनहाङ यातयज्‍योले स्‍यावाकाय।

र ओउमयइ लयमयको थोकलमकायमा इपाय ङाको मात्र सम्‍पति खेना त दाह्‍याकिलि,

ओउतझ्‍यान्‍ते लयमयकुस नाःओ जुदा थोकलम यात अर्‌काकुस वेःकायाकाय।

३३ प्रभु येसु सिओसय उह्‍ति च्‍योक्‍सास्‍यावो मुना त दाह्‍य्‌ति मुख्‍य चेलालमइ ताह्‍ङो जिःङकुसि गभाइ बयाकानि,

र परमेस्‍वरइ ओउमयकाय महान् आसिक बइसास्‍यावा।

३४ ओउमयको समुहहाङ खान्‍चोहाङ परओ मान्‍तालम सुमा नाआकिलि।

धइतिदाह्‍य्‌सा बेला-बेलाहाङ खेतराङ र किम नाःओलमइ विन्‍नितो,

र ओउसय वाङो जुदा थेपोलम लात्‍ति वान्‍नितो,

३५ अनि ओउ थेपो वान्‍ति मुख्‍य चेलालमकाय ल्‍हानितो,

र ओउमयइ खान्‍चोहाङ परओलमकाय वेःति बइनितो।

३६ साइप्रस तापुहाङ नाःओ यातचाक लेबि बङ्‍सको योसेफ त मय्‍ङ्‍ओ मान्‍ता खेतो।

मुख्‍य चेलालमइ ओउकाय बर्‌नबास त दाह्‍य्‌ति मय्‍ङ्‍आकानि,

ओउको मानेखे “अरुकाय हउसला बयो मान्‍ता” खेना।

३७ ओउइ लयको सम्‍पतिको भाक यातज्‍यो खेत विनाकान,

अनि थेपो वान्‍ति मुख्‍य चेलालमकाय ल्‍हाआकान।

हननिया र सफिरा

५

१ हननिया त मय्‍ङ्‍ओ अर्‌को यातचाक मान्‍ता खेतो,

ओउइ लयको माचा सफिराकुस मिलति लयको सम्‍पतिको यात भाक खेत विनाकान।

२ तर लयको माचाको सहमतिहाङले केहि थेपोखे लयको लागि गमाकान,

अनि अरु थेपोखे मुख्‍य चेलालमकाय आःल्‌ति ल्‍हाआकान।

३ अनि पत्रुसइ ओउकाय तोआकान,

“अ हननिया,

नाङइ लयकाय अधिनहाङ गम्‍ताक्‍साको लागि धइति सय्‍तानकाय अनुमति बइतेआकान?

नाङइ पबित्र ग्‍वालामकाय धइति माःतेआकान?

धइतिदाह्‍य्‌सा नाङइ लयको लागि केहि थेपो गमाक्‍तिको जुदा थेपो उच्‍युकले खेना त दाह्‍य्‌ति इहाङ वान्‍तेआकान।

४ दोह ओउ खेत विन्‍सासय ङ्‍हामा नाङकोले सम्‍पति खेआक्‌ल र?

अनि खेत विनाक्‍तिको वाङो थेपोमा नाङको अधिकारहाङले स्‍यावाक्‌ल र?

गतहाइति नाङइ एतताह्‍ङो कुरा लयको ल्‍हुङतुकहाङ सोचतेआकान?

नाङइ मान्‍तालमकायपाय खेलेल,

तर परमेस्‍वरकायले माःतेआकान!”

५ जब हननियाइ इ कुरा सायाकान,

ओउ साःहाङ प्‍लाहा,

र सिमाआ।

अनि इ घतनाको बारेहाङ सायो जुदा मान्‍तालमको ल्‍हुङतुकहाङ रइसितो स्‍यावा।

६ अनि केहि जवान गोय्‍चोलम ङ्‍हा वाङाकाय,

र ओउको म्‍हाङकाय नायइ पोतोलाकानि,

अनि बाहिर लात्‍ति आःलाक्‍तिको पाह्‍माकानि।

७ अनि लगभग सुम घन्‍त लोन्‍हे ओउको माचा सफिरामा पोक्‍तिवाङा,

तर ओउको पाचाको घतनाको बारेहाङ ओउइ दोहमा चिओ नाःआक्‌ल।

८ पत्रुसइ ओउकाय ह्‍वताथय,

“ङाकाय तोचि,

दोह नाङ र नाङको पाचाइ उच्‍युक थेपोहाङले निङ्‌जिको खेतराङ विनो खेतेनाज र?”

ओउ त्‍याङा,

“मा,

ओउच्‍युकहाङले विनालाङ्‍चु।”

९ पत्रुसइ ओउकाय तोआथय,

“प्रभुको ग्‍वालामको जाच जाह्‍ङ्‍साकाय निङ्‌जि गतहाइतिते सहमत स्‍याउतेआकाज?

योउ,

नाङको पाचाकाय पाह्‍मो मान्‍तालम देङे दह्‍य्‌लोहाङले दाहाकाय,

र ओउमयइ नाङकायमा ओउतहाइतिले पाह्‍म्‌लाङ लात्‍ति आःल्‍तेना।”

१० ओउतोक बेलाहाङले सफिरामा पत्रुसको ङ्‍हा प्‍लाहा र सिमाआ।

अनि जवान गोय्‍चोलम भित्र पोक्‍ति वाङाकाय,

र ओउकाय सिओ च्‍यउति ओउको म्‍हाङकाय बाहिरताङ लात्‍ति आःलाकानि र ओउकायमा ओउको पाचाकाय पाह्‍मो तेसहाङले ओउको छेउसय पाह्‍माकानि।

११ अनि मन्‍दलिaको जुदा बिस्‍वासिलम र इ घतनाको बारेहाङ सायो जुदा मान्‍तालम माहा जोक्‍तोले रयाकाय।

ग्‍याह्‍ङ्‌सिओ कामलम र चिनोलम

१२ मुख्‍य चेलालमइ मान्‍तालमको माझहाङ नाःतो ग्‍याह्‍ङ्‌सिओ कामलम र चिनोलम जाह्‍ङाकानि।

र जुदा बिस्‍वासिलम मन्‍दिरको सोलोमनको पिन्‍धि त तोओ थाउहाङ क्रुस्‍काइतो।

१३ बाहिरको अरु मान्‍तालमखे सुइमा ओउमयकुस मिललाङ वाङसा साहस जाह्‍ङ्‌निलि,

तर जुदा मान्‍तालमइ ओउमयकाय मान जाह्‍ङ्‌नितो।

१४ नाःतो गोय्‍चो र मोम्‍चोलमइ प्रभुहाङ बिस्‍वास जाह्‍ङाकानि,

र ओउमयमा बिस्‍वासिलमको समुहहाङ पाःआकाय।

१५ मान्‍तालमइ बिरामिलमकाय लात्‍ति वान्‍नितो र ल्‍यामहाङ न्‍हाप न्‍हापाक्‍तिको ओहाङ इस्‍नितो।

ओउखे पत्रुस वाह्‍धार्‌ना ओउको क्‍वालाङ बिरामिलमकहाङ परति बिरामिलम स्‍याक्‍पनय त दाह्‍य्‌ति गमो खेतो।

१६ यरुसलेम वरिपरिको गाउ-सहरलमसय नाःतो मान्‍तालमइ बिरामिलम र दुस्‍त ग्‍वालामइ ङायो मान्‍तालमकाय लात्‍ति वानाकानि,

र ओउमय जुदाले स्‍याकाकाय।

मुख्‍य चेलालमकाय सतावत वाङो

१७ ताह्‍ङो पुजारि र ओउको जुदा सदुकि होयालमइ मुख्‍य चेलालमकाय आन चोःर्‌सा फाङाकानि।

१८ ओउमयइ मुख्‍य चेलालमकाय पक्रआक्‍तिको झेलकनहाङ कुङाकानि।

१९ तर ओउ याह्‌दिङ प्रभुको यातज्‍यो दुत वाङ्‌ति झेलकनको दह्‍य्‌लो फोलाकान,

र ओउमयकाय बाहिरताङ ग्‍ल्‍युन्‍ति वानाकान।

अनि लाङकादुतइ ओउमयकाय तोआथास,

२० “आल्‍न,

र मन्‍दिरको आङ्‍गनहाङ चिङ्‍न,

अनि मान्‍तालमकाय इ नया रुवाङको बारेहाङ जुदाले तोतिबइनु।”

२१ जब ओउमयइ इ कुरा सायाकानि,

ओउमय बिहान सइबरले मन्‍दिरको आङ्‍गनहाङ पोकाकाय र मान्‍तालमकाय स्‍यान्‍सा फाङाकानि।

ताह्‍ङो पुजारि र ओउको होयालमइ इस्राएलको जुदा अगुवालमकाय ताह्‍ङो सभाहाङ गोताकानि।

अनि झेलकनहाङ कुङ्‌तिगमो मुख्‍य चेलालमकाय सभाहाङ वान्‍साको लागि ओउमयइ आग्‍या जाह्‍ङाकानि।

२२ तर जब मन्‍दिरको पालेलम झेलकनहाङ दाहाकाय,

ओउमयइ ओहाङ मुख्‍य चेलालमकाय च्‍यउनिलि।

ओउतझ्‍यान्‍ते ओउमय सभाहाङ दाहाकाय र एतदाह्‍य्‌ति तोआकानि,

२३ “जब नि झेलकनहाङ दाहालाङ्‍सु,

झेलकनहाङ पेतोकुस ताल्‍चा लावति गमो र पालेलम दह्‍य्‌लोहाङ चिङ्‌तिमुओ निइ ङायालाङ्‍सु।

तर जब निइ दह्‍य्‌लो फोलालाङ्‍सु,

निइ भित्र सुकायमा च्‍यउङसुलु!”

२४ जब मुख्‍य पुजारिलम,

र मन्‍दिरको पालेलमको कप्‍तानलमइ इ खबर सायाकानि,

द्‍याह दोह स्‍याउना खेचा त दाह्‍य्‌ति ओउमय माहा जोक्‍तो लिह्‍लाङ फाङाकानि।

२५ अनि कुनय यातचाक मान्‍ता भित्र पोक्‍ति वाङा र ओउमयकाय तोआथास,

“साइनु,

निङइ झेलकनहाङ कातिगमो मान्‍तालमपाय मन्‍दिरको आङ्‍गनहाङ चिङ्‌ति मान्‍तालमकाय स्‍यान्‍धय मुनय।”

२६ अनि कप्‍तानइ लयको मन्‍दिरको पालेलमकाय लात्‍ति मुख्‍य चेलालमकाय पक्रलाङ आला,

र दोह दुखमा बइमात पक्रति वानाकानि,

धइतिदाह्‍य्‌सा मान्‍तालमइ बाङइ आप्‍ति सात्‍सा खाइनानि त दाह्‍य्‌ति ओउमय रयितो।

२७ ओउमयइ मुख्‍य चेलालमकाय भित्र पोस्‍ति वानाकानि र ताह्‍ङो सभाको ङ्‍हा चिङताकाकानि,

र ताह्‍ङो पुजारिइ ओउमयकाय थत्‍ति तोआथास,

२८ “निइ येसुको मय्‍ङहाङ फेरि सुकायमा दोहमा स्‍यान्‍लाम त दाह्‍य्‌ति निङकाय आग्‍या जाह्‍ङ्‍नेआलाङ्‍सु,

तर योनु,

निङइ इ दोह हाइतेआकानि!

निङइपाय यरुसलेमभरिले लयको स्‍यानराय ब्‍लिङ्‍ताक्‍तेआकानि,

झन् येसुकाय सातो गालमा निकाय बइसा कोसिस ते जाह्‍ङ्‍तेआकानि।”

२९ तर पत्रुस र अरु मुख्‍य चेलालमइ जवाफ बयाकानि,

“मान्‍तालमइ तोओसयपाय परमेस्‍वरइ तोसास्‍यावोले निइ साइनाङ्‍सु।

३० निङइ क्रुसहाङ योकोति सातो येसुकाय निको पुर्‌खालमको परमेस्‍वरइ सिओसय उह्‍ति च्‍योक्‍ताक्‍सास्‍यावो मुना।

३१ अनि परमेस्‍वरइ येसुकाय राजकुमार र मुक्‍तिदाताको रुपहाङ लयको ङोइसयको सम्‍मानित थाउहाङ गम्‍सास्‍यावो मुना।

इस्राएलको मान्‍तालमइ लयको पापकाय चिःति पस्‍ताप जाह्‍ङाक्‍तिको पाप छेमा दोःपनय त दाह्‍य्‌ति परमेस्‍वरइ एत जाह्‍ङ्‍सास्‍यावो खेना।

३२ नि इ कुराको साछि खेनाङ्‍सु,

ओउतले लयको आग्‍या पालन जाह्‍ङोलमकाय परमेस्‍वरइ बइसास्‍यावो पबित्र ग्‍वालाममा इ कुराको साछि खेसास्‍याउना।”

३३ जब यहुदि सभाको सदस्‍यलमइ इ कुरा सायाकानि,

ओउमय आन रिस वाङाकाय र मुख्‍य चेलालमकाय सात्‍सा निर्‌नय जाह्‍ङाकानि।

३४ तर ओहाङ यातचाक गमलिएल त मय्‍ङ्‍ओ फरिसि खेतो र ओउ धर्‌मगुरु ताह्‍ङो सभाको सदस्‍यमा खेतो,

र ओउकाय जुदा मान्‍तालमइ मान जाह्‍ङ्‌नितो।

ओउ चिङा र केहि समयको लागि मुख्‍य चेलालमकाय बाहिर ग्‍ल्‍युन्‍सा आग्‍या बयाकान।

३५ ओहाङसयको ओउइ सभाको मान्‍तालमकाय तोआकान,

“अ इस्राएलि होयालम,

निङइ इ मान्‍तालमकाय दोह हाइसा बोःङ्‍धय मुतेनय,

ओउ कुराहाङ होसियार स्‍याउन।

३६ केहि समय ङ्‍हा थुदास त मय्‍ङ्‍ओ यातचाक मान्‍ताइ लयकाय ताह्‍ङो मान्‍ता त दाह्‍य्‌ति तोआकास,

र लगभग प्‍लय सय जनाच्‍युक मान्‍तालम ओउको समुहहाङ वाङाकाय।

तर ओउकाय साताथय,

र ओउको लोन्‍हे वाहोलममा छरपस्‍त स्‍यावाकाय,

अनि जुदा आन्‍दोलनले मिह्‍तिवाया।

३७ ओहाङसय मान्‍ता थेङो समयहाङ गालिलको यहुदा त तोओ मान्‍ता थालाङ वाङा,

र नाःतो मान्‍तालम ओउको लोन्‍हे गुह्‍ल्‌ति वाहाकाय।

तर ओउकायमा साताथय,

र ओउको लोन्‍हे गुह्‍ल्‌ति वाहोलममा छरपस्‍त स्‍यावाकाय।

३८ ओउतझ्‍यान्‍ते देङेको इ बिसयहाङखे ङाइ निङकाय सल्‍लाह बइनेनाङ्‍स,

इ मान्‍तालमको बिरोतहाङ दोहमा पेमातो हाइलाम,

बरु ओउमयकाय फेति बइनु।

यदि ओउमयइ लयमयको योजना अनुसारले इ काम जाह्‍ङो खेयाकाय,

ओउ लयले मिह्‍ति ज्‍याल्‍लेना।

३९ तर यदि इ काम जाह्‍ङ्‍साकाय परमेस्‍वरइले आग्‍या जाह्‍ङ्‍सास्‍यावो खेयापाय,

निङइ ओउमयकाय रोकसा खाइतेनिलि।

निङपाय परमेस्‍वरको बिरोत जाह्‍ङो लेखाले स्‍याउतेनय।”

यहुदि सभाको सदस्‍यलमइ गमलिएलको सल्‍लाह ग्‍याआकाय।

४० ओउमयइ मुख्‍य चेलालमकाय भित्र गोताकानि र ओउमयकाय कोर्‌राइ स्रापाकानि।

अनि द्‍याह निङइ येसुको मय्‍ङहाङ सुकायमा दोहमा तोलाम त दाह्‍य्‌ति आग्‍या जाह्‍ङाक्‍तिको फेति ल्‍होकाकानि।

४१ अनि मुख्‍य चेलालमखे “परमेस्‍वरइ निकाय येसुको मय्‍ङहाङ अपमान सहसा ज्‍योतो जाह्‍ङ्‍सास्‍यावा” त दाह्‍य्‌ति आन आसति सभासय बाहिर ग्‍ल्‍युह्‍ङ्‌ति पाह्‍याकाय।

४२ ओहाङसय ओउमयइ दिनमले मन्‍दिरहाङ र मान्‍तालमको किम-किमहाङ आल्‍ति येसुले मुक्‍ति बइसाखेओ ख्रिस्‍त खेसास्‍याउना त दाह्‍य्‌ति परमेस्‍वरको पेओ समचार प्रचार जाह्‍ङ्‍सा गलमा फेनिलि।

a 

५:११ मन्‍दलि ग्रिक भासाहाङ मन्‍दलिकाय “एकलेसिया” त दाह्‍य्‌ति तोना।

सेवाको लागि सात जना मान्‍तालमकाय छ्‍युह्‍ङो

६

१ ओउतोक बेलाहाङ प्रभुको चेलालम सङ्‍ख्‍याहाङ नाःधय आलाकाय।

तर ग्रिक भासा नोःओ केहि यहुदिलमइ हिब्रु भासा नोःओ यहुदिलमको बिरोतहाङ नोःसा फाङाकानि।

“हिब्रु भासा नोःओ यहुदिलमइ दिनमले वेःति बयो जेःगाहाङ निको राङ्‌गि मोम्‍चोलमकाय छति बयाकानि” त दाह्‍य्‌ति ग्रिक भासा नोःओ यहुदिलमइ गाल बयो खेइतो।

२ ओउतझ्‍यान्‍ते बाह्र जना मुख्‍य चेलालमइ जुदा बिस्‍वासिलमकाय ब्रक्‍त गोत्‍ति तोआकानि,

“परमेस्‍वरको आखर प्रचार जाह्‍ङ्‍सा फेति जेःगा-तुङ्‍गा वेःतिबयो काम जाह्‍ङ्‍साकाय निको लागि पेतो स्‍याउल।

३ ओउतझ्‍यान्‍ते होयालम,

निङमध्‍येसय जुदाइ मान-सम्‍मान जाह्‍ङो र पबित्र ग्‍वालामकसय दोःओ बुद्‍दिइ भरपुर स्‍यावो सात जना गोय्‍चो मान्‍तालमकाय छ्‍युह्‍ङ्‍नु।

निइ ओउमयकाय इ कामको लागि जिम्‍मेवारि बइनाङ्‍सु।

४ अनि निखे जुदा समय प्राथना र परमेस्‍वरको आखर प्रचार जाह्‍ङो कामहाङ लागनाङ्‍सु।”

५ मुख्‍य चेलालमको इ कुराकाय जुदाले झाकाकाय,

र ओउमयइ परमेस्‍वरकाय जोक्‍तो बिस्‍वास जाह्‍ङो र पबित्र ग्‍वालामइ भरपुर स्‍यावो स्‍तिफनस,

फिलिप,

प्रखरस,

निकनोर,

तिमोन,

पर्‌मिनास,

र लोन्‍हे यहुदि धर्‌म मानओ एन्‍तिओखियाको निकोलस त तोओ मान्‍ताकाय छ्‍युह्‍ङाकानि।

६ ओउमयइ ओउ सात जनाकाय मुख्‍य चेलालमको ङ्‍हा वानाकानि,

र मुख्‍य चेलालमइ ओउमयकाय प्राथना जाह्‍ङाकानि र ओउमयको तालाङहाङ क्रुत झाम्‍ति सेवा जाह्‍ङ्‍सा अधिकार बयाकानि।

७ ओहाङसयको परमेस्‍वरको आखर नाःतो थाउहाङ प्रचार स्‍यावा।

यरुसलेमहाङ बिस्‍वासिलमको सङ्‍ख्‍यामा नाःतो स्‍याउधय आला,

र नाःतो यहुदि पुजारिलमइ इ बिस्‍वासकाय सुइकार जाह्‍ङाकानि।

स्‍तिफनसकाय पक्रओ

८ परमेस्‍वरइ स्‍तिफनसकाय मान्‍तालमको माझहाङ ग्‍याह्‍ङ्‌सिओ काम र चिनोलम जाह्‍ङ्‍साको लागि जिःङ बइसास्‍यावा।

९ तर यात दिन नोकरिसय छुत्‍कारा दोःओ मान्‍तालमको यहुदि सभाकिमको केहि मान्‍तालमइ स्‍तिफनसकुस बहस जाह्‍ङ्‍सा फाङाकानि।

ओउमयखे कुरेनि र अलेक्‍जेन्‍द्रिया सहर,

र किलिकिया र एसिया इलाकासय वाङो मान्‍तालम खेइतो।

१० तर स्‍तिफनस पबित्र ग्‍वालामइ बयो बुद्‍दि अनुसार नोःओझ्‍यान्‍ते ओउमयइ स्‍तिफनसकुस बहस जाह्‍ङ्‍साले खाइनिलि।

११ ओउतझ्‍यान्‍ते ओउमयइ केहि मान्‍तालमकाय सुतुक्‍त घुस बइति “इ मान्‍ताइ मोसा र परमेस्‍वरको बिरोतहाङ नोःओ निइ सायालाङ्‍सु” त दाह्‍य्‌ति नोःताकाकानि।

१२ एतहाइति ओउमयइ मान्‍तालमको हुल र ओउमयको अगुवालम,

धर्‌मगुरुलमकायमा स्‍तिफनसको बिरोतहाङ उन्‍चो लावाकानि।

र ओउमयइ स्‍तिफनसकाय पक्रति ताह्‍ङो सभाको ङ्‍हा वानाकानि।

१३ अनि ओउमयइ केहि मान्‍तालमकाय स्‍तिफनसको बिरोतहाङ एतदाह्‍य्‌ति स्‍याताहा नोःताकाकानि,

“इ मान्‍ताइ इ पबित्र मन्‍दिर र मोसाइ बयो नेम-कानुनको बिरोतहाङ गलमा नोःसा फेउलु।

१४ धइतिदाह्‍य्‌सा नासरतको येसुइ इ मन्‍दिरकाय म्‍हेत्‍ताक्‍नउ र मोसाइ निकाय पालन जाह्‍ङ्‍सा बयो रितिथितिमा फेरना त दाह्‍य्‌ति नोःओ निइ सायालाङ्‍सु।”

१५ अनि ताह्‍ङो सभाको जुदा सदस्‍यलमइ स्‍तिफनसकाय ताङ्‌ति योआकानि र ओउमयइ ओउको रुप लाङकादुतको लेखा प्‍लिह्‍ङ्‌तिमुओ च्‍यवाकानि।

स्‍तिफनसको भासन

७

१ अनि ताह्‍ङो पुजारिइ स्‍तिफनसकाय ह्‍वताथय,

“दोह ओउमयइ नाङकाय गाल बयो कुरा सत्‍य खेना?”

२ स्‍तिफनसइ जवाफ बयाकान,

“अ हउचोङ-पुःचोङलम र आपालम,

ङाको कुरा साइनु।

निको पुर्‌खा अब्राहाम हारानहाङ याक्‌लाङ आल्‍सासय ङ्‍हा मेसोपोतामियाaहाङ याक्‍ति मुतोकहाङले निको महिमित परमेस्‍वर ओउकहाङ थासास्‍यावा।

३ परमेस्‍वरइ ओउकाय तोसास्‍यावा,

‘नाङको देस र लयको मान्‍तालमकाय फेउ,

र गाउखे देस ङाइ नाङकाय छ्‍यान्‍नेनाङ,

ओहाङले आल।’

४ ओउतझ्‍यान्‍ते अब्राहाम कल्‍दिलमको देस फेआक्‍तिको हारानहाङ याक्‌लाङ आला।

अब्राहामको आपा सिआपछि परमेस्‍वरइ ओउकाय देङे निङ याक्‍तिमुओ इ देसहाङले वान्‍सास्‍यावा।

५ परमेस्‍वरइ ओउकाय इ देसको यात तुकुरा भुयारमा लयको स्‍याउसा बइसास्‍याउल,

तर अब्राहामको चोले नाःमाखामा,

परमेस्‍वरइ इ देस ओउकाय र ओउको सन्‍तानलमकाय सधयको लागि बइनाङ त दाह्‍य्‌ति बाचा जाह्‍ङ्‍सास्‍यावा।

६ परमेस्‍वरइ अब्राहामकाय एत तोसास्‍यावा,

‘नाङको सन्‍तानलम बिदेसहाङ आल्‍ति याक्‍सा परलेनय,

अनि ओहाङको मान्‍तालमइ ओउमयकाय नोकर जाह्‍ङ्‍नानि र प्‍लय सय बर्‌ससम्‍म माहा पेमातो दुख बइनानि।’

७ तर परमेस्‍वरइ एतमा तोसास्‍यावा,

‘ओउमयकाय नोकर जाह्‍ङो मान्‍तालमकाय ङाइ दन्‍द बइलेनाङ।

ओहाङसयको ओउमय लोन्‍हे वाङ्‌ति इ थाउहाङले ङाको सेवा जाह्‍ङ्‍नानि।’

८ अनि परमेस्‍वरइ बाचाको चिनोको रुपहाङ खतना जाह्‍ङ्‍साको लागि अब्राहामकाय आग्‍या जाह्‍ङ्‍सास्‍यावा।

ओउतझ्‍यान्‍ते जब अब्राहाम इसाकको आपा स्‍यावा,

ओउइ लयको चो इसाक नाःओको आथम् दिनहाङ ओउको खतना जाह्‍ङाकान।

ओउतले इसाकइ लयको चो याकुबको खतना जाह्‍ङाकान,

र याकुबइमा लयको बाह्र जना चोलमको खतना जाह्‍ङाकान।

ओउमयले निको बाह्र बङ्‍सको पुर्‌खालम खेनय।

९ ओउ याकुबको चोलमइ लयको हउ योसेफकाय चोःर्‌सा फाङाकानि,

अनि ओउमयइ ओउकाय नोकरको रुपहाङ मिस्रताङ विन्‍ति ल्‍होकाकानि।

तर परमेस्‍वर ओउकुस मुसास्‍याउतो।

१० परमेस्‍वरइ ओउकाय जुदा दुखसय छुत्‍कारा बइसास्‍यावा र झन् नाःतो बुद्‍दिमानि जाह्‍ङ्‍सास्‍यावा।

ओउतझ्‍यान्‍ते मिस्रको राजा फारोbइ ओउकाय मान जाह्‍ङ्‌ति मिस्रको सासक र दरबारको हाकिमि जाह्‍ङाथय।

११ ओहाङसयको मिस्र र कनान देसभरि अनिकाल स्‍यावा।

ओहाङको मान्‍तालमइ आन दुख च्‍यउसा फाङाकानि,

र निको पुर्‌खालमइ जेःसाकाय अन्‍नले दोःइलि।

१२ तर जब याकुबइ मिस्रहाङ अन्‍न मुना त दाह्‍य्‌ति सायाकान,

यातम् पल्‍तखे ओउइ लयको चोलमकाय केहि अन्‍न लेःलाङ मिस्रताङ ल्‍होकाकान।

ओउमयले निको पुर्‌खालम खेनय।

१३ अनि जब ओउमय निसम् पल्‍त मिस्रताङ आलाकाय,

योसेफइ लय सु खेनाङ त दाह्‍यो कुरा लयको पुःचोङलमकाय चिताकाकान,

र मिस्रको राजा फारोइमा योसेफको माचरको बारेहाङ चिआकान।

१४ ओहाङसयको योसेफइ लयको आपा याकुबकाय,

लयको जुदा माचरलम लात्‍ति वाङ त दाह्‍य्‌ति खबर ल्‍होकाकान।

ओउतोक बेलाहाङ याकुबको माचरहाङ जुदा जाह्‍ङ्‌ति पचतर जना खेइतो।

१५ अनि याकुब मिस्रताङ आला,

र ओहाङले ओउ र ओउको चोलम,

अथबा निको पुर्‌खालम सिआकाय।

१६ ओहाङसयको अरु इस्राएलिलमइ ओउमयको म्‍हाःङकाय सेकेम त तोओ थाउताङ द्‍यान्‍ति वानाकानि,

र सेकेमहाङ अब्राहामइ केहि थेपो बइति हमोरको चोलमकसय लेःओ तेसराङहाङ पाह्‍माकानि।

१७ तर जब परमेस्‍वरइ अब्राहामकुस जाह्‍ङ्‍सास्‍यावो बाचा पुत्‍सा बेला द्‍याङ्‍तो दाहा,

मिस्रहाङ निको मान्‍तालम नाःतो सङ्‍ख्‍याहाङ ब्‍यावाकाय।

१८ तर लोन्‍हे योसेफको बारेहाङ दोह कुरामा चिःमालो यातचाक नया राजाइ मिस्र देसहाङ सासन जाह्‍ङ्‍सा फाङाकान।

१९ ओउ राजाइ निको पुर्‌खालमकुस माहा पेमातो बेबहार जाह्‍ङाकान,

र ओउमयको भखर नाःओ बालाखलम सिपय त म्‍हर्‌ति ओउमयको किम बाहिर गम्‍सा कर लागताकाकान।

२० ओउबेलाहाङ मोसामा नाःआ,

र ओउखे परमेस्‍वरको नजरहाङ माहा पेओ बालाख खेतो।

ओउको आपा-आमाइ ओउकाय सुम महिनासम्‍म लयको किमहाङले स्‍यासाकाचु।

२१ अनि जब ओउनिसइ ओउ बालाख चोकाय किम बाहिर फेसाले परआकाच,

ओउकाय फारो राजाको चोद्‍याङइ च्‍यउति आःलाकान र लयको चो लेखा जाह्‍ङ्‌तिले स्‍यासाकान।

२२ मोसाइ मिस्रहाङ आन पेओ स्‍यानराय दोःआ,

अनि ओउ बल्‍यो मान्‍ता र जिःङकालि बक्‍ता स्‍यावा।

२३ जब मोसा चालिस बर्‌सको स्‍यावा,

यात दिन ओउइ इस्राएलको लयको मान्‍तालमकाय क्रुस्‍सा बिचार जाह्‍ङ्‌ति ओउमय मुओ थाउताङ आला।

२४ जब मोसा ओउ थाउहाङ दाहा,

मिस्रको यातचाक मान्‍ताइ इस्राएलको यातचाक मान्‍ताकाय घान्‍धयमुओ ओउइ च्‍यवाकान।

ओउतझ्‍यान्‍ते मोसा ओउ इस्राएलि मान्‍ताकाय सहयोग जाह्‍ङ्‍लाङ आला,

र ओउ मिस्रि मान्‍ताकाय सात्‍ति बदला लेःआकान।

२५ परमेस्‍वरइ ओउमयकाय छुत्‍कारा बइसाको लागि ङाकाय ल्‍होक्‍सास्‍यावो खेना त दाह्‍य्‌ति लयको इस्राएलि मान्‍तालमइ चिनानि त ओउ म्‍हरो खेतो,

तर ओउमयइ ओउ कुरा चिनिलि।

२६ अर्‌को दिन निसचाक इस्राएलि मान्‍ता लयनिस कायकाइति मुओ मोसाइ च्‍यवाकान।

ओउनिसकाय मिलाप जाह्‍ङ्‍सा बिचारइ मोसाइ तोआकान,

‘अ होयानिस,

निङ्‌जि निसचाकमा इस्राएलि पुःचोङ खेतेनाज।

धइति निङ्‌जि लयनिसले कायकाइति मुतेनाज?’

२७ तर अर्‌को मान्‍ताकाय पेमातो जाह्‍ङ्‍धयमुओ मान्‍ताइ मोसाकाय लःम्‌धय एत तोआथय,

‘नाङकाय सुइ ते निको सासक र न्‍यायधिस जाह्‍ङ्‍तेआ?

२८ योह नाङइ मिस्रिकाय सातो लेखा,

दोह नाङ ङाकायमा सात्‍सा चाहतेना?’

२९ जब मोसाइ ओउ कुरा सायाकान,

ओउ मिस्रसय क्रउति मिद्‍यान त तोओ देसताङ याक्‌लाङ आला।

ओहाङ ओउ परदेसि स्‍याउति याका र निसज्‍यो चोको आपामा स्‍यावा।

३० चालिस बर्‌स लोन्‍हे,

सिनय पर्‌बत द्‍याङ्‍तो सुमा याक्‍मालो थाउहाङ ल्‍युङ्‌तिमुओ झ्‍युरको लप्‍काहाङ यातज्‍यो लाङकादुत थाआ।

३१ जब मोसाइ ओउ च्‍यवाकान,

ओउत च्‍यउति ओउ जोक्‍तो ग्‍याह्‍ङा,

र अझ पेतो च्‍यउसाकाय झ्‍युर द्‍याङ्‍तो आला।

तर ओउइ प्रभु परमेस्‍वरको हाउनय सायाकान—

३२ ‘ङा नाङको पुर्‌खालम अब्राहाम,

इसाक र याकुबको परमेस्‍वर खेनाङ।’

ओउत साइति मोसा जोक्‍तो रइति ल्‍याःउ-ल्‍याःउ त रिह्‍ङ्‍सा फाङाकान,

र योसा साहस जाह्‍ङ्‍सामा खायुलु।

३३ अनि प्रभु परमेस्‍वरइ ओउकाय तोसास्‍यावा,

‘नाङको दोमको जुता ल्‍ह्‍युनु,

धइतिदाह्‍य्‌सा नाङ चिङ्‌तिमुओ थाउ पबित्र खेना।

३४ ङाको मान्‍तालमइ मिस्रहाङ माहा दुख च्‍यवो कुरा ङाइ च्‍यवालाङ,

र ओउमय आन दुख साइति र्‌याओ ङाइ सायालाङ।

ओउतझ्‍यान्‍ते ङा ओउमयकाय छुत्‍कारा बइलाङ ग्‍ल्‍युह्‍ङ्‌ति वाङो खेनाङ।

द्‍याह वाङ,

ङाइ नाङकाय मिस्रताङ द्‍यान्‍ति ल्‍होक्‍नेनाङ।’

३५ इ मोसा ओउ मान्‍ताले खेना,

ओउकाय लयको इस्राएलि जातिलमइले ‘नाङकाय सुइ ते निको सासक र न्‍यायधिस जाह्‍ङ्‍तेआ?’

त दाह्‍य्‌ति इन्‍कार जाह्‍ङो खेतो।

तर ल्‍युङ्‌तिमुओ झ्‍युरहाङ परमेस्‍वरको दुत मोसाकुस नोःओ खेतो।

अनि मान्‍तालमकाय छुत्‍कारा बइसा र ओउमयको अगुवा स्‍याउसाको लागि मोसाकाय सहयोग जाह्‍ङ्‍लाङ परमेस्‍वरइ लाङकादुत ल्‍होक्‍सास्‍यावो खेतो।

३६ ओउइले मिस्रहाङ,

लाल समुन्‍द्रहाङ,

र सुमा याक्‍मालो थाउहाङ चालिस बर्‌ससम्‍म ग्‍याह्‍ङ्‌सिओ काम र चिनोलम छ्‍यान्‍धय,

मिस्रसय लयको मान्‍तालमकाय छुत्‍कारा जाह्‍ङ्‌ति वानाकान।

३७ ओउ मोसाइले इस्राएलिलमकाय तोओ खेतो,

‘परमेस्‍वरइ ङाकाय छ्‍युह्‍ङ्‍सास्‍यावो लेखाले,

निङको मान्‍तालमकसयले यातचाक अगमबक्‍ता छ्‍युह्‍ङ्‍सास्‍याउना।’

३८ सुमा याक्‍मालो थाउहाङ निको इस्राएलि मान्‍तालमकाय अगुवाय जाह्‍ङो इ मोसाले खेना।

सिनय पर्‌बतहाङ लाङकादुत ओउकुस नोधार्‌ना ओउ निको पुर्‌खालमकुसले खेतो,

र ओउइले निकाय बइसाको लागि रुवाङ बयो आखर दोःओ खेतो।

३९ तर निको पुर्‌खालमइ मोसाको स्‍यानराय पालन जाह्‍ङ्‍सा इन्‍कार जाह्‍ङाकानि।

ओउमयइ मोसाकाय इन्‍कार जाह्‍ङाकानि र मिस्रताङ द्‍याह्‍न्‌ति पाह्‍य्‌सा बोङाकानि।

४० ओउमयइ हारुनकाय तोआकानि,

‘निकाय अगुवाय जाह्‍ङ्‍साको लागि केहि देउतालम जाह्‍ङु।

धइतिदाह्‍य्‌सा निकाय मिस्रसय बाहिर ग्‍ल्‍युन्‍ति वानो मोसाकाय दोह स्‍यावा त दाह्‍यो कुरा निइ चिङसुलु।’

४१ ओहाङसयको ओउमयइ बाछो स्‍याको रुपहाङ यातज्‍यो मुर्‌ति जाह्‍ङाकानि,

र ओउकाय भोक बयाकानि।

अनि लयको क्रुतइ जाह्‍ङो मुर्‌तिकाय सेवआकानि र आसति भोस जाह्‍ङाकानि।

४२ ओउतझ्‍यान्‍ते परमेस्‍वरइ ओउमयकाय इन्‍कार जाह्‍ङ्‍सास्‍यावा,

र फेलबाङको न्‍याम,

लाह र कारलमकाय लयको देउतालमको रुपहाङ सेवा जाह्‍ङ्‍पानानि त दाह्‍य्‌ति फेतिबइसास्‍यावा।

इखे अगमबक्‍तालमको कितापहाङ एतदाह्‍य्‌ति लेखओ मुना—

‘अ इस्राएलको मान्‍तालम,

ओउ सुमा याक्‍मालो थाउहाङ चालिस बर्‌ससम्‍म

निङइ ङाकाय भोक र भेतिमा बइतेनाङ्‍सल।

४३ बरु निङइ मोलेख देउताको सेवा जाह्‍ङो पालकिम,

र निङको रेफन देउताको कार लात्‍तेआकानि।

निङइ ओउ मुर्‌तिलम जाह्‍ङ्‌ति सेवतेआकानि।

ओउतझ्‍यान्‍ते ङाइ निङकाय बेबिलोनसयमा माहा लोक्‍तो ल्‍होक्‍नेनाङ्‍स।’

४४ सुमा याक्‍मालो थाउहाङ ओउमयकुस निको पुर्‌खालमइ परमेस्‍वरकाय भक्‍ति जाह्‍ङो पालकिममा खेतो।

ओउखे परमेस्‍वरइ मोसाकाय छ्‍यानो नमुना अनुसारले जाह्‍ङो खेतो।

४५ परमेस्‍वरइ इ देसहाङ याको अरु जातिको मान्‍तालमकाय रुःन्‌सास्‍यावा र यहोसुइ इ देस जितधार्‌ना ओउमयइ ओउ पबित्र पालकिम इ देसहाङ वानाकानि।

ओहाङसयको राजा दाउदको पालासम्‍म ओउ पबित्र पालकिम ओउमयकुसले मुलेआ।

४६ राजा दाउदकुस परमेस्‍वर म्रोसास्‍याउतो,

र ओउइ याकुबcको परमेस्‍वरको लागि मन्‍दिर जाह्‍ङ्‍सा मउका बइचि त दाह्‍य्‌ति परमेस्‍वरकाय बिन्‍ति जाह्‍ङाकान।

४७ तर परमेस्‍वरको लागि मन्‍दिरखे राजा सोलोमनइ जाह्‍ङाकान।

४८ तर जुदासय ताह्‍ङो प्रभु परमेस्‍वरखे मान्‍ताको क्रुतइ जाह्‍ङो मन्‍दिरहाङ याक्‍सास्‍याउल।

धइतिदाह्‍य्‌सा अगमबक्‍ताइ एतदाह्‍य्‌ति तोओ मुना—

४९ ‘प्रभु परमेस्‍वर दाह्‍य्‌सास्‍याउना,

लाङका ङाको राजगद्‍दि खेना,

र ल्‍हाउदयबाङ ङाको दोमपाक न्‍यासो थाउ खेना।

निङइ ङाको लागि गतताह्‍ङो मन्‍दिर जाह्‍ङ्‍तेनानि?

ङा याक्‍सा थाउ गाहाङ मुना?

५० दोह लाङका र ल्‍हाउदयबाङको जुदा थोकलम ङा लयइले जाह्‍ङो खेङल र?’

५१ निङ जपसि मान्‍तालम!

परमेस्‍वरको कुरा पालन जाह्‍ङ्‍सा र साइसा इन्‍कार जाह्‍ङ्‍तेनानि।

निङको पुर्‌खालमइ जाह्‍ङो लेखाले निङइमा सधय पबित्र ग्‍वालामको बिरोत जाह्‍ङ्‍तेनानि।

५२ दोह निङको पुर्‌खालमइ सताउमालो कुनय अगमबक्‍ता मुनय र?

परमेस्‍वरको धर्‌मि सेवक वाङसास्‍याउधय मुना त दाह्‍य्‌ति अगमबानि जाह्‍ङो परमेस्‍वरको अगमबक्‍तालमकायमा निङको पुर्‌खालमइ साताकानि।

र देङे निङइखे ओउ वाङसास्‍यावो ख्रिस्‍तकायमा धोका बइति सात्‍तेआकानि।

५३ लाङकादुतलमइ निङकाय परमेस्‍वरको नेम-कानुन बइतेआकाय,

तर निङइ देङेसम्‍मले ओउको पालन जाह्‍ङ्‍तेनिलि।”

स्‍तिफनसकाय बाङइ आप्‍ति सातो

५४ जब सभाकिमको सदस्‍यलमइ स्‍तिफनसको कुरा सायाकानि,

ओउमय माहा जोक्‍तो रिस वाङ्‌ति सय्‍क हिक्‍सा फाङाकानि।

५५ तर स्‍तिफनस पबित्र ग्‍वालामइ भरपुर स्‍यावा।

ओउइ लाङकाताङ त्‍याउति योआकान,

अनि निको महिमित परमेस्‍वर र परमेस्‍वरको ङोइसय चिङ्‌ति मुसास्‍यावो येसुकाय च्‍यवाकान।

५६ अनि स्‍तिफनसइ ओउमयकाय तोआकान,

“योनु,

ङाइ लाङका फोलो,

र मान्‍ताको चोकाय परमेस्‍वरको ङोइसय सम्‍मानित थाउहाङ चिङ्‌ति मुसास्‍यावो च्‍यउनाङ!”

५७ अनि ओउमयइ ल-लयको नो बोःमाकानि र हिह्‍सा फाङाकानि,

र यातयचोति जुदाइले स्‍तिफनसकाय आक्रमन जाह्‍ङाकानि।

५८ ओउमयइ स्‍तिफनसकाय सहरसय बाहिरताङ ह्रयुत्‍ति ग्‍ल्‍युनाकानि र ओउकाय बाङइ आप्‍सा फाङाकानि।

स्‍तिफनसको बिरोत जाह्‍ङोलमइ ल-लयको लावनाय ल्‍ह्‍युन्‌ति सावल त मय्‍ङ्‍ओ यातचाक जवान मान्‍ताकाय ल्‍हाति गमाकानि।

५९ ओउमयइ स्‍तिफनसकाय बाङइ आप्‍धयले खेइतो,

ओउइ प्रभुकाय पुकाराकान,

“अ प्रभु येसु,

ङाको ग्‍वालामकाय ग्रहन जाह्‍ङ्‍सास्‍याउपाना।”

६० अनि ओउ घ्र्‍योका र हिह्‌ति दाह्‍या,

“अ प्रभु,

ओउमयइ जाह्‍ङो इ कामको गाल,

ओउमयकाय बइजेलाम।”

अनि उच्‍युक नोःति भ्‍याआपछि,

ओउ सिमाआ।

a 

७:२ मेसोपोतामिया त तोओ छेत्रकाय देङे “इराक” त तोना। हारान त तोओखे देङेको “सिरिया” त तोओ सहर खेना।

b 

७:१० मिस्रको राजा फारो मिस्र देसको जुदा राजालमकाय “फारो” त दाह्‍य्‌ति तोना। हरेक राजाको लयकोले मय्‍ङ स्‍याउना, तर राजाकाय मान जाह्‍ङ्‍साको लागि मान्‍तालमइ “राजा फारो” त दाह्‍य्‌ति तोनितो। फारो त तोओ सब्‍दखे मिस्रि भासाको सब्‍द खेना, र मिस्र देसको राजाकाय बयो उपाधि अथबा पदकायले फारो त दाह्‍य्‌ति तोना।

c 

७:४६ याकुब याकुबखे इस्राएलिलमको पुर्‌खा खेना।

सावलइ बिस्‍वासिलमकाय सतावो

८

१ मान्‍तालमइ स्‍तिफनसकाय बाङइ आप्‍ति सातो कुराहाङ सावलकोमा सहमति खेतो।

ओउ दिनहाङसय यरुसलेमहाङ मुओ मन्‍दलिकाय ताह्‍ङो दुख र सतावत सुरु स्‍यावा।

मुख्‍य चेलालमबाहेक अरु जुदा बिस्‍वासिलम यहुदिया र सामरियाको वरिपरि छरपस्‍त स्‍यावाकाय।

२ स्‍तिफनस सिआपछि,

परमेस्‍वरको भक्‍ति जाह्‍ङो केहि मान्‍तालमइ स्‍तिफनसको म्‍हाङकाय पाह्‍माकानि,

र ओउको लागि र्‌याति सोक जाह्‍ङाकानि।

३ तर सावलइखे जुदा थाउहाङ आल्‍ति मन्‍दलिकाय म्‍हेत्‍ताक्‍सा फाङाकान।

ओउइ किम-किमहाङ पोक्‍धय बिस्‍वासि गोय्‍चो-मोम्‍चोलमकाय ह्रयुत्‍ति आल्‍धय झेलकनहाङ काउतो।

फिलिपइ सामरियाहाङ प्रचार जाह्‍ङो

४ ओउ वरिपरि छरपस्‍त स्‍यावो बिस्‍वासिलमइ लयमय दाहो जुदा छेत्रहाङ येसुको पेओ समचार प्रचार जाह्‍ङाकानि।

५ फिलिप सामरियाको यातज्‍यो सहरहाङ आला र मान्‍तालमकाय ख्रिस्‍तको बारेहाङ प्रचार जाह्‍ङाकान।

६ जब मान्‍तालमको हुलइ फिलिपको कुरा सायाकानि र ओउइ जाह्‍ङो ग्‍याह्‍ङ्‌सिओ कामको चिनोलम च्‍यवाकानि,

अनि ओउमयइ ओउको कुराकाय माहा जोक्‍तो घिःति सायाकानि।

७ धइतिदाह्‍य्‌सा नाःतो मान्‍तालमकसय असुद्‍ध ग्‍वालामलम हिह्‌ति ग्‍ल्‍युह्‍ङ्‌ति पाह्‍याकाय,

र कुइच्‍या रोगइ ङायोलम र खोन्‍द्‍यालममा नाःतोले स्‍याकाकाय।

८ ओउतझ्‍यान्‍ते ओउ सहरको मान्‍तालम आन आसति चोङायाकाय।

९ ओउ सहरहाङ यातचाक सिमोन त मय्‍ङ्‍ओ मान्‍ता याक्‍तो।

ओउइ नाःतो बर्‌सहाङसयले चतक छ्‍यानो काम जाह्‍ङ्‍धय वाङो खेतो,

र ओउको चतक च्‍यउति सामरियाको जुदा मान्‍तालम ग्‍याह्‍ङितो।

ओउइ “ङा ताह्‍ङो मान्‍ता खेनाङ” त दाह्‍य्‌ति ङाःसतो।

१० ओउ सहरको साधरन र महत्‍वको जुदा मान्‍तालमइले “इ मान्‍ताखे परमेस्‍वरको महान् जिःङ खेना” त दाह्‍य्‌ति नोःइतो।

११ ओउमयइ सिमोनको कुराकाय घिःति साइनितो,

धइतिदाह्‍य्‌सा नाःतो समयहाङसयले ओउइ चतक छ्‍यान्‍ति ओउमयकाय ग्‍याह्‍ङ्‍ताकुतो।

१२ तर जब ओउमयइ फिलिपइ परमेस्‍वरको राज्‍यको पेओ समचार र येसु ख्रिस्‍तको बारेहाङ तोओ कुराहाङ बिस्‍वास जाह्‍ङाकानि,

ओउमय गोय्‍चो-मोम्‍चो जुदाइले बप्‍तिस्‍मा लेःआकानि।

१३ अनि सिमोन लयइमा बिस्‍वास जाह्‍ङाकान र बप्‍तिस्‍मामा लेःआकान।

फिलिप गाहाङले आल्‌याकायमा सिमोनमा ओउकाय गुह्‍ल्‌तिले आल्‍तो,

र फिलिपइ जाह्‍ङो ग्‍याह्‍ङ्‌सिओ काम र चिनोलम च्‍यउति ओउ आन ग्‍याह्‍ङ्‍तो।

१४ जब सामरियाको मान्‍तालमइ परमेस्‍वरको स्‍यानराय सुइकार जाह्‍ङाकानि त दाह्‍यो कुरा यरुसलेमहाङ मुओ मुख्‍य चेलालमइ सायाकानि,

ओउमयइ पत्रुस र युहन्‍नाकाय ओउमयकहाङ ल्‍होकाकानि।

१५ ओउनिस ओउमयकहाङ दाहापछि,

ओउ नया बिस्‍वासिलमइ पबित्र ग्‍वालाम दोःपनय त दाह्‍य्‌ति प्राथना जाह्‍ङाकाचु।

१६ धइतिदाह्‍य्‌सा ओउच्‍युक बेलासम्‍मले ओउमयकहाङ पबित्र ग्‍वालाम वाङसास्‍यावो नाःआक्‌ल।

ओउमयइ प्रभु येसुको मय्‍ङ्‍हाङ मात्र बप्‍तिस्‍मा लेःओ खेइतो।

१७ अनि पत्रुस र युहन्‍नाइ बिस्‍वासिलमको तालाङहाङ क्रुत झामाकाचु,

र ओउमय पबित्र ग्‍वालाम दोःआकाय।

१८ ओउ मुख्‍य चेलानिसइ बिस्‍वासिलमको तालाङहाङ क्रुत झाम्‍धार्‌ना ओउमयइ पबित्र ग्‍वालाम दोःओ कुरा सिमोनइ च्‍यवाकान।

ओउतझ्‍यान्‍ते ओउइ ओउ जिःङ दोःसाको लागि पत्रुस र युहन्‍नाकाय थेपो बइसा कुरा जाह्‍ङाकान।

१९ ओउ दाह्‍या,

“ङाकायमा एतताह्‍ङो जिःङ बइसास्‍याउपाना,

धइतिदाह्‍य्‌सा सु-सुकाय ङाइ क्रुत झाम्‍नाङ,

ओउमयइमा पबित्र ग्‍वालाम दोःसा खाइपानानि।”

२० तर पत्रुसइ ओउकाय जवाफ बयाथय,

“नाङको थेपो नाङकुसले म्‍हेत्‍पाना,

धइतिदाह्‍य्‌सा परमेस्‍वरको बरदानकाय थेपोइ लेःसा खाइना त नाङ म्‍हर्‌तेआ।

२१ इ सेवाको कामहाङ नाङको दोह भाकमा स्‍याउल,

धइतिदाह्‍य्‌सा परमेस्‍वरको नजरहाङ नाङको ल्‍हुङतुक पेतो नाःल।

२२ ओउतझ्‍यान्‍ते नाङको इ दुस्‍त बिचारकाय पस्‍ताप जाह्‍ङ्‌ति प्रभुकुस प्राथना जाह्‍ङु,

सायद प्रभुइ नाङको ल्‍हुङतुकको दुस्‍त बिचारकाय छेमा बइसास्‍याउना।

२३ धइतिदाह्‍य्‌सा ङाइ चिनाङ,

नाङ चोःरो ल्‍हुङतुकइ ब्‍लिङो र पापको बन्‍धनहाङ परओ मुतेना।”

२४ अनि सिमोन त्‍याङा,

“निङ्‌जिइ तोसास्‍यावो दोह कुरामा ङाकहाङ ताप्‍जेलाम त दाह्‍य्‌ति निङ्‌जिइले ङाको लागि प्राथना जाह्‍ङ्‌ति बइसास्‍याउपाना।”

२५ ओहाङसयको पत्रुस र युहन्‍नाइ प्रभु येसुको बारेहाङ मान्‍तालमकाय लयनिसइ च्‍यवो कुरालमको प्रचार जाह्‍ङ्‌ति र तोतिभ्‍यापछि,

ओउनिस यरुसलेमताङ द्‍याह्‍न्‌ति पाह्‍याकाच।

ओउनिस पाह्‍य्‌तोकहाङ ल्‍यामहाङ परओ सामरियाको नाःतो गाउलमहाङमा परमेस्‍वरको पेओ समचार प्रचार जाह्‍ङाकाचु।

फिलिपइ इथियोपियाको यातचाक हाकिमिकाय प्रचार जाह्‍ङो

२६ ओहाङसयको प्रभुको यातचाक लाङकादुतइ फिलिपकाय तोआथय,

“तयार स्‍याव,

र दखिनताङ आल्‍ति यरुसलेमसय गाजा सहरताङ आलो ल्‍यामहाङ आल,

ओउ ल्‍यामखे सुमा याक्‍मालो थाउ स्‍याउति आल्‍ना।”

२७ ओउतझ्‍यान्‍ते फिलिप तयार स्‍याउति आला।

ओउइ ल्‍यामहाङ इथियोपियाको यातचाक नपुङ्‍सककाय क्रुसाकान,

र ओउखे इथियोपिया देसको रानि कन्‍दाकिको थेपो गमो ताह्‍ङो हाकिमि खेतो।

ओउ हाकिमि यरुसलेम आल्‍ति परमेस्‍वरको आराधना जाह्‍ङाक्‍तिको किम द्‍याह्‍न्‌धय खेतो।

२८ र ओउ रथहाङ च्‍युङाक्‍तिको यसय्‍या अगमबक्‍ताको किताप पह्रधय मुओ खेतो।

२९ पबित्र ग्‍वालामइ फिलिपकाय तोसास्‍यावा,

“ओउ रथको द्‍याङ्‍तो आल्‍ति ओउको छेउसय वाह।”

३० अनि फिलिप ओउको द्‍याङ्‍तो तन्‍ति आला,

र ओउ हाकिमिइ यसय्‍या अगमबक्‍ताको कितापसय पह्रति मुओ फिलिपइ सायाकान,

र ओउइ ह्‍वताकान,

“दोह नाङइ लय पह्रधय मुओ कुराको माने चिसास्‍यावो मुना?”

३१ ओउ हाकिमि त्‍याङा,

“सुइमा तोमातो गतहाइति ङाइ इको माने चिसा खाइचाङ र?”

अनि ओउइ फिलिपकाय रथहाङ लह्‍न्‌ति लयकुस ब्रक्‍त च्‍युङसाकाय बिन्‍ति जाह्‍ङाथय।

३२ ओउइ पह्रधय मुओ धर्‌मसास्‍त्रको भाकखे एत खेतो—

“ओउखे सात्‍साको लागि लात्‍तिआःलो भेदा लेखा खेतो।

र ओउ लयको मेःन खुर्‌धार्‌ना ङइमामात मुओ भेदाको पाथो लेखा,

ओउइ लयको म्‍होतोङसय दोह कुरामा नोःलेल।

३३ मान्‍तालमइ ओउकाय अपमान जाह्‍ङाथय,

र स्‍याताहा गाल बइति दोसि जाह्‍ङाथय।

ओउको सन्‍तानलमको बारेहाङ सुइमा तोसा खाइलेनिलि,

धइतिदाह्‍य्‌सा मान्‍तालमइ इ ल्‍हाउदयबाङहाङले ओउकाय सात्‍ति वायाथय।”

३४ ओउ हाकिमिइ फिलिपकाय ह्‍वताथय,

“ङाकाय तोति बइसास्‍याउपा,

ओउ यसय्‍या अगमबक्‍ताइ इ कुरा लयको बारेहाङ तोओ या अरु कुनयको बारेहाङ तोओ खेना?”

३५ अनि फिलिपइ धर्‌मसास्‍त्रको ओउ भाकसयले सुरु जाह्‍ङ्‌ति ओउकाय येसुको बारेहाङ पेओ समचार तोआकान।

३६ रथहाङ लह्‍न्‌ति आल्‍धय मुतोकहाङ ओउनिस केहि तिः नाःओ थाउहाङ दाहाकाच।

ओउ हाकिमिइ फिलिपकाय तोआथय,

“योसास्‍याउपा,

इहाङ केहि तिः मुना।

द्‍याह ङाकाय बप्‍तिस्‍मा लेःसासय दोहइ रोकसा खाइनाताङ र?”

३७ [फिलिपइ तोआकान,

“यदि नाङइ लयको जुदा ल्‍हुङतुकसयले बिस्‍वास जाह्‍ङ्‍सास्‍याउना त खेया,

नाङइ बप्‍तिस्‍मा लेःसा खाइतेनउ।”

ओउ हाकिमि त्‍याङा,

“येसु ख्रिस्‍तले परमेस्‍वरको चो खेसास्‍याउना त दाह्‍य्‌ति ङाइ बिस्‍वास जाह्‍ङ्‍नाङ।”]a

३८ ओहाङसयको हाकिमिइ रथ चलावोकाय रथ न्‍यास्‍ताक्‍सा आग्‍या जाह्‍ङाकान।

अनि फिलिप र हाकिमि निसचाकमा तिःताङ आलाकाच,

र फिलिपइ ओउकाय बप्‍तिस्‍मा बयाकान।

३९ जब ओउनिस तिःसय बाहिर ग्‍ल्‍युह्‍ङ्‌ति वाङाकाच,

प्रभुको ग्‍वालामइ फिलिपकाय लात्‍ति आःलाथय,

र ओउइ फिलिपकाय फेरि च्‍यउसा खायुलु।

तर खेयाकायमा ओउ हाकिमि आन चोङाइति लयको ल्‍याम पाह्‍या।

४० लोन्‍हे फिलिप अस्‍दोद सहरहाङ थालाङ ज्‍याला।

ओउ कयसरिया सहरताङ आल्‍तोकहाङ ल्‍यामहाङ परओ जुदा सहरको मान्‍तालमकाय येसुको बारेहाङ पेओ समचार प्रचार जाह्‍ङाकान।

a 

८:३७ नया नेम ङ्‍हापाय ग्रिक भासाहाङ लेखओ खेतो र मान्‍तालमइ जुदा कितापलम क्रुतइ लेखति तयार जाह्‍ङो खेतो। मान्‍तालमइ क्रुतइ लेखओ ङ्‍हाको कितापलमहाङ ओउ ताह्‍ङो कोस्‍थभित्र मुओ कुरालम नाःआक्‌ल।

सावलको रुवाङ परिवर्‌तन स्‍यावो

(खबरदुत २२:६-१६; २६:१२-१८)

९

१ ओउतोक बेलासम्‍ममा सावलइ बिस्‍वासिलमकाय सात्‍साको लागि रइसितो दाङ्‍क बइधय वाह्‍धय खेतो।

ओउतझ्‍यान्‍ते ओउ ताह्‍ङो पुजारिकहाङ आला,

२ र लयको बारेहाङ परिचय खुलाउति दमस्‍कसको सभाकिमलमको अगुवालमकाय चिथि लेखति बइचि त दाह्‍य्‌ति बिन्‍ति जाह्‍ङाकान।

ओउइ इ कामखे प्रभुको ल्‍यामकाय सुइकार जाह्‍ङोa गोय्‍चो अथबा मोम्‍चोलमकाय पक्रति यरुसलेमहाङ वान्‍सा चाहओझ्‍यान्‍ते जाह्‍ङो खेतो।

३ सावल दमस्‍कसको सहर द्‍याङ्‍तो दाह्‍सा लागओ बेलाहाङ,

अचानक लाङकासय वाङो ज्‍योति ओउको वरिपरि प्‍लिह्‍ङा।

४ सावल साःहाङ तोना,

र ओउकाय एतदाह्‍य्‌ति तोधयमुओ यातज्‍यो हाउनय ओउइ सायाकान,

“सावल,

सावल,

नाङइ ङाकाय धइति ते सताउधय मुतेना?”

५ अनि ओउइ ह्‍वताकान,

“प्रभु,

नाङ सु खेसास्‍याउना र?”

अनि ओउ हाउनय त्‍याङा,

“ङा नाङइ सतावो येसु खेनाङ।

६ द्‍याह नाङ चिङ र सहरताङ आल,

ओहाङ नाङइ दोह हाइसा परतेना त दाह्‍यो कुरा नाङकाय तोलेना।”

७ सावलकुस ब्रक आलो मान्‍तालमखे ग्‍याह्‍ङ्‌ति चिङ्‌ति मुआकाय,

धइतिदाह्‍य्‌सा ओउमयइ हाउनयपाय सायाकानि तर सुकायमा च्‍यउसाले खाइनिलि।

८ सावल साःसय च्‍योका र लयको मिक फोलाकास,

तर ओउइ दोह थोकमा च्‍यउसा खायुलु।

ओउतझ्‍यान्‍ते ओउकुस वाङो मान्‍तालमइ ओउकाय क्रुतहाङ चुम्‍ति दमस्‍कसहाङ दाकाकानि।

९ अनि सुम दिनसम्‍म ओउ मिक च्‍यउमातो स्‍यावा,

र ओउतोक बेलाहाङ ओउइ दोहमा जेउलु र तुङुलु।

१० दमस्‍कसहाङ हननिया त मय्‍ङ्‍ओ यातचाक बिस्‍वासि खेतो।

प्रभुइ दर्‌सनहाङ ओउकाय एतदाह्‍य्‌ति तोसास्‍यावा,

“अ हननिया!”

ओउ त्‍याङा,

“प्रभु,

ङा साइधयले मुनाङ।”

११ अनि प्रभुइ ओउकाय तोसास्‍यावा,

“तयार स्‍याव र धेङो गल्‍लिहाङ आल,

ओहाङ यहुदाको किमहाङ आल्‍ति तार्‌सस सहरसय वाङो सावल त मय्‍ङ्‍ओ यातचाक मान्‍ताको बारेहाङ ह्‍वतु।

ओउ देङे ओहाङ प्राथना जाह्‍ङ्‍धय मुना।

१२ हननिया त मय्‍ङ्‍ओ यातचाक मान्‍ता ओउकहाङ वाङो र फेरि च्‍यउसा खाइपनउ त दाह्‍य्‌ति ओउकहाङ क्रुत झामो दर्‌सन ङाइ ओउकाय छ्‍यानो मुना।”

१३ हननियाइ जवाफ बयाकान,

“तर प्रभु,

ओउ मान्‍ता र ओउइ नाङको मान्‍तालमकाय यरुसलेमहाङ जाह्‍ङो माहा पेमालो दुस्‍त कामलमको बारेहाङ नाःतो मान्‍तालमइ ङाकाय तोओ मुना।

१४ अनि ओउ नाङकाय बिस्‍वास जाह्‍ङो जुदा मान्‍तालमकाय पक्रसाको लागि मुख्‍य पुजारिलमकसय अधिकार दोःति दमस्‍कसहाङ वाङो मुना।”

१५ तर प्रभुइ हननियाकाय तोसास्‍यावा,

“आल,

धइतिदाह्‍य्‌सा ङाको सेवा जाह्‍ङ्‍सा,

र अरु जातिको मान्‍तालम,

राजालम,

र इस्राएलको मान्‍तालमकाय ङाको मय्‍ङ प्रचार जाह्‍ङ्‍साको लागि ङाइ ओउकाय छ्‍युह्‍ङो खेनाङ।

१६ र ङाको मय्‍ङको कारनइ ओउइ गुच्‍युक दुख दोःसा परना त दाह्‍यो कुरा ङाइ ओउकाय छ्‍यान्‍लेनाङ।”

१७ ओउतझ्‍यान्‍ते सावल मुओ यहुदाको किमभित्र हननिया पोका।

हननियाइ सावलको तालाङहाङ क्रुत झाम्‍ति तोआकान,

“सावल हउ य,

नाङइ फेरि च्‍यउसा खाइतेपनउ,

र पबित्र ग्‍वालामइ भरपुर स्‍याउतेपाना त दाह्‍य्‌ति ल्‍यामहाङ नाङको ङ्‍हा थासास्‍यावो प्रभु येसुइ ङाकाय ल्‍होक्‍सास्‍यावो खेना।”

१८ हननियाइ ओउत तोनातासले सावलको मिकसय ङाःको काउ लेखाताह्‍ङो केहि थोक ग्‍लेआ,

र ओउइ फेरि च्‍यउसा खायाकान।

अनि ओउ चिङा र बप्‍तिस्‍मा लेःआकान।

१९ ओहाङसयको ओउइ केहि जेःगा जेःआकान र ओउ बल्‍यो स्‍यावा।

सावलइ दमस्‍कसहाङ प्रचार जाह्‍ङो

सावल बिस्‍वासिलमकुस केहि दिनच्‍युककाय दमस्‍कसहाङ मुआ।

२० ओहाङसयको ओउ रेह्‍न्‌तोले सभाकिमलमहाङ आल्‍ति “येसु परमेस्‍वरको चो खेसास्‍याउना” त दाह्‍य्‌ति प्रचार जाह्‍ङाकान।

२१ सावलको कुरा सायो जुदा मान्‍तालमइ ग्‍याह्‍ङ्‌ति एत दाह्‍याकाय,

“येसुको मय्‍ङहाङ बिस्‍वास जाह्‍ङो मान्‍तालमकाय यरुसलेमहाङ सतावत जाह्‍ङो दोह इ मान्‍ताले खेल र?

बिस्‍वासिलमकाय पक्रति मुख्‍य पुजारिलमकहाङ लात्‍ति आःल्‌साको लागि इहाङ वाङो दोह इले खेल र?”

२२ तर सावलको प्रचार झन्-झन् जिःङकालि स्‍याउधय आला।

येसुले ख्रिस्‍त खेसास्‍याउना त दाह्‍य्‌ति सावलइ प्रमान बयोझ्‍यान्‍ते दमस्‍कसहाङ याको यहुदिलमइ दोह जवाफमा बइसा खाइनिलि।

२३ नाःतो दिन लोन्‍हे,

केहि यहुदिलम मिलति सावलकाय सात्‍सा जालसाजि जाह्‍ङाकानि।

२४ तर ओउमयको जालसाजिको बारेहाङ सावलइ चिआकान।

ओउकाय सात्‍साको लागि ओउमय दिन-याह्‌दिङ सहरको मुल दह्‍य्‌लोहाङ चुह्‍ति मुइतो।

२५ तर याह्‌दिङको समयहाङ अरु केहि बिस्‍वासिलमइ ओउकाय ताह्‍ङो सोल्‍हेहाङ काआक्‍तिको सहरको पर्‌खालसय क्‍लाति ल्‍होकाकानि।

सावल यरुसलेम सहरहाङ

२६ जब सावल यरुसलेमहाङ दाहा,

ओउइ बिस्‍वासिलमकुस क्रुस्‍काइसा कोसिस जाह्‍ङाकान।

तर ओउमय सावलकुस रयाकाय,

धइतिदाह्‍य्‌सा ओउ दोङ्‌सिले प्रभुको चेला खेना त दाह्‍य्‌ति ओउमयइ बिस्‍वास जाह्‍ङ्‍साले खाइनिलि।

२७ अनि बर्‌नबासइ सावलकाय मुख्‍य चेलालमकहाङ लात्‍ति आलाकान।

र गतहाइति दमस्‍कसताङ आल्‍धय मुतोकहाङ ल्‍यामहाङ ओउइ प्रभुकाय च्‍यवाकान,

र प्रभुइ ओउकाय दोह त तोसास्‍यावा त दाह्‍यो कुरा बर्‌नबासइ ओउमयकाय तोआकान।

र दमस्‍कसहाङ सावलइ गतहाइति साहसि स्‍याउति येसुको मय्‍ङहाङ प्रचार जाह्‍ङाकान त दाह्‍यो कुरामा ओउइ तोति बयाकान।

२८ ओउतझ्‍यान्‍ते सावल मुख्‍य चेलालमकुस ब्रकले मुआ,

र साहसि स्‍याउति प्रभुको मय्‍ङहाङ प्रचार जाह्‍ङ्‍धय ओउमयकुस यरुसलेमभरि वाह्‍सा फाङाकान।

२९ ओउइ ग्रिक भासा नोःओ केहि यहुदिलमकुसमा बहस जाह्‍ङाकान,

तर ओउमयइखे सावलकाय सात्‍सा जालसाजि जाह्‍ङाकानि।

३० जब बिस्‍वासिलमइ ओउ कुरा चिआकानि,

ओउमयइ सावलकाय कयसरिया सहरहाङ आःलाकानि र ओहाङसय ओउको लयको गाउ तार्‌ससताङ ल्‍होकाकानि।

३१ ओउतोक बेलाहाङ जुदा यहुदिया,

गालिल र सामरिया छेत्रको मन्‍दलिलमहाङ सतावतलम स्‍याउसा फेओझ्‍यान्‍ते बिस्‍वासिलम धोमाइतो याकाकाय।

ओउमयइ परमेस्‍वरकाय मान-सम्‍मान जाह्‍ङाकानि,

अनि पबित्र ग्‍वालामकसय सान्‍तवना दोःति सङ्‍ख्‍याहाङ नाःधय आलाकाय।

पत्रुसइ एनियास र दोर्‌कासकाय स्‍याक्‍ताको

३२ पत्रुसइ वरिपरिको जुदा छेत्रहाङ यात्रा जाह्‍ङाकान,

र यात्रा जाह्‍ङ्‍तोकहाङ लुद्‍दा गाउहाङ याको बिस्‍वासिलमकहाङ दाहा।

३३ ओहाङ ओउइ एनियास त मय्‍ङ्‍ओ यातचाक मान्‍ताकाय क्रुसाकान,

ओउखे कुइच्‍या रोगइ ङायोझ्‍यान्‍ते आथ बर्‌सहाङसय न्‍हापसयले च्‍योक्‍सा खायो नाःआक्‌ल।

३४ पत्रुसइ ओउकाय तोआकान,

“एनियास,

येसु ख्रिस्‍तइ नाङकाय स्‍याक्‍ताक्‍सास्‍याउना।

च्‍योक अनि लयको न्‍हाप मिलाउ।”

ओउच्‍युक खेरले ओउ स्‍याक्‍ति चिङमाआ।

३५ अनि लुद्‍दा गाउ र सारोन त तोओ छेत्रहाङ याको नाःतो मान्‍तालमइ एनियासकाय इताङ-उताङ वाह्‍तिमुओ च्‍यवाकानि,

र ओउमयइ प्रभु येसुहाङ बिस्‍वास जाह्‍ङाकानि।

३६ योप्‍पा त तोओ सहरहाङ तबिता त मय्‍ङ्‍ओ यातचाक बिस्‍वासि हउद्‍याङ खेतो।

(ग्रिक भासाहाङ ओउको मय्‍ङ दोर्‌कास त खेतो,

र ओउको मानेखे “कस्‍या” खेना।)

ओउइ लयको जुदा समय पे-पेओ काम जाह्‍ङ्‌ति र गरिबलमकाय सहयोग जाह्‍ङ्‌ति हुतुतो।

३७ पत्रुस लुद्‍दाहाङ मुतोकहाङ ओउ मोम्‍चो बिरामि स्‍याउति सिआ।

र ओउको म्‍हाङकाय जेसाक्‍तिको पाह्‍म्‌साको लागि तयार जाह्‍ङ्‌ति चोताको कोथाहाङ गमाकानि।

३८ लुद्‍दा गाउखे योप्‍पा सहर द्‍याङ्‍तोले खेतो।

ओउतझ्‍यान्‍ते जब योप्‍पाको बिस्‍वासिलमइ पत्रुस लुद्‍दाहाङ मुना त दाह्‍य्‌ति चिआकानि,

ओउमयइ निसचाक मान्‍ताकाय “अ हजुर,

रेह्‍न्‌तोले निकहाङ वाङसास्‍याउपाना” त दाह्‍य्‌ति बिन्‍ति जाह्‍ङ्‍लाङ ल्‍होकाकानि।

३९ ओहाङसयको पत्रुस ओउनिसकुस आला,

र जब ओउ ओहाङ दाहा,

ओउकाय त्‍याःउको चोताहाङ आःलाथय।

ओहाङ नाःतो राङ्‌गि मोम्‍चोलम र्‌याधयमुओ खेइतो र दोर्‌कास स्‍याक्‍ति मुतोकहाङ लयमयको लागि ओउइ रुप्‍तिबयो लावनायलम पत्रुसकाय छ्‍यानाकानि।

४० पत्रुसइ ओउमय जुदाकाय कोथासय बाहिरताङ ल्‍होकाकान,

अनि क्र्‍योःङ घ्रुस्‍ति प्राथना जाह्‍ङाकान र म्‍हाङकताङ हिल्‍ति तोआकान,

“अ तबिता,

च्‍योक!”

ओउइ लयको मिक फोलाकान,

अनि जब ओउइ पत्रुसकाय च्‍यवाकान,

ओउ च्‍योक्‍ति च्‍युङ्‌तिमुआ।

४१ पत्रुसइ ओउको क्रुतहाङ चुम्‍ति ओउकाय चिङताकाकान।

अनि जुदा राङ्‌गि मोम्‍चोलम र बिस्‍वासिलमकाय भित्र गोताक्‍तिको तबिताकाय जिउदोले ओउमयको जिम्‍मा लावाकान।

४२ इ कुराखे योप्‍पा सहरहाङ याको जुदा मान्‍तालमइ चिआकानि,

र नाःतो मान्‍तालमइ प्रभुहाङ बिस्‍वास जाह्‍ङाकानि।

४३ पत्रुस नाःतो दिनसम्‍म योप्‍पाहाङले छालाको काम जाह्‍ङो सिमोन त मय्‍ङ्‍ओ मान्‍ताको किमहाङ मुआ।

a 

९:२ प्रभुको ल्‍यामकाय सुइकार जाह्‍ङो इ खबरदुतको कितापहाङ इको मानेखे प्रभु येसुको लोन्‍हे गुह्‍ल्‌ति वाहो मान्‍तालमकाय तोओ खेना।

पत्रुस र कर्‌नेलियस

१०

१ कयसरिया सहरहाङ कर्‌नेलियस त मय्‍ङ्‍ओ यातचाक मान्‍ता याक्‍तो।

ओउखे रोमि सेनाको इतालिया त तोओ पल्‍तनको कप्‍तान खेतो।

२ कर्‌नेलियस धर्‌मि मान्‍ता खेतो।

ओउ र ओउको जुदा माचरलमइ परमेस्‍वरको भक्‍ति जाह्‍ङ्‌नितो।

ओउइ म्रोतिले यहुदि गरिबलमकाय सहयोग जाह्‍ङुतो र परमेस्‍वरकाय सधय प्राथना जाह्‍ङुतो।

३ यात दिन हिदिङको सुम बजेताङ ओउइ यातज्‍यो दर्‌सन दोःआ।

ओउइ परमेस्‍वरको यातज्‍यो लाङकादुत लयकताङ वाङ्‌तिमुओ च्‍यवाकान,

र ओउकाय “कर्‌नेलियस” त दाह्‍य्‌ति गोःआथय।

४ कर्‌नेलियस जोक्‍तो ग्‍याह्‍ङा र लाङकादुतकाय योओको योओ स्‍यावा,

ओउइ ह्‍वताकान,

“प्रभु,

इ जुदा दोह खेना र?”

अनि लाङकादुतइ जवाफ बयाथय,

“परमेस्‍वरइ नाङको प्राथना साइसास्‍यावो मुना र नाङइ गरिबलमकाय सहयोग जाह्ङो कुरा चिसास्‍यावो मुना।

५ द्‍याह सिमोन पत्रुस त तोओ मान्‍ताकाय द्‍यान्‍ति लात्‍ति वान्‍साको लागि केहि मान्‍तालमकाय योप्‍पाताङ ल्‍होकु।

६ सिमोन पत्रुस छालाको काम जाह्‍ङो सिमोनको किमहाङ मुना,

ओउको किमखे समुन्‍द्रको किनारहाङ परना।”

७ जब कर्‌नेलियसकुस नोःओ लाङकादुत ओउकसय वेङ्‌ति पाह्‍या,

ओउइ लयको किमहाङ काम जाह्‍ङो निसचाक नोकर र लयको र परमेस्‍वरको सेवा जाह्‍ङो यातचाक सिपाहिकाय गोताकान।

८ कर्‌नेलियसइ ओउ सुम जनाकाय जुदा कुरा ल्‍हाक्‍ति छ्‍यानाक्‍तिको ओउमयकाय योप्‍पाताङ ल्‍होकाकान।

९ अर्‌को दिन,

हिदिङको समयहाङ ओउमय योप्‍पा सहर द्‍याङ्‍तो दाहाकाय।

ओउच्‍युक खेरले पत्रुस प्राथना जाह्‍ङ्‍साको लागि किमको त्‍याःव लेङो छानाहाङ लह्‍ना।

१० ओउ आन योङक्रायो खेतो र केहि थोक जेःसा चाहतो।

जब जेःगा-तुङ्‍गा तयार स्‍याउधयमुओ खेतो,

ओउइ यातज्‍यो दर्‌सन च्‍यवाकान।

११ ओउइ लाङका फोलो र प्‍लय गोता चोङहाङ लाइ पाःनो घोको न्‍हापनाय लेखाताह्‍ङो केहि थोक लाङकासय ल्‍हाउदयबाङताङ क्‍लाधयमुओ च्‍यवाकान।

१२ ओउ न्‍हापनायहाङ नाःतो खालको पसुलम,

जुदा खालको साःहाङ याको म-मयो प्रानिलम,

र फेलबाङहाङ स्‍युङो वाःलम खेइतो।

१३ अनि यातज्‍यो हाउनयइ ओउकाय तोआथय,

“अ पत्रुस,

चिङ!

इलमकाय सात्‍ति जेउ।”

१४ तर पत्रुसइ तोआकान,

“प्रभु,

ओउत हाइसापाय ङाइ जुगाङले खाइङल।

धइतिदाह्‍य्‌सा यहुदि नेम-कानुनइ अपबित्र अथबा असुद्‍ध त दाह्‍य्‌ति तोओ थोकलमपाय ङाइ गलमा जेःओ नाःल।”

१५ फेरिले हाउनयइ ओउकाय तोआथय,

“परमेस्‍वरइले सुद्‍ध जाह्‍ङ्‍सास्‍यावो दोह थोकलमकायमा असुद्‍ध त दाह्‍य्‌ति म्‍हर्‌लाम।”

१६ ओउइ यातज्‍यो दर्‌सनले सुम पल्‍त च्‍यवाकान।

ओहाङसयको ओउ न्‍हापनाय लाङकाताङ द्‍यान्‍ति आःल्‍लेआ।

१७ जब लयइ च्‍यवो दर्‌सनको माने दोह खेचा त दाह्‍य्‌ति पत्रुस ग्‍याह्‍ङ्‌तिमुओ खेतो,

ओउच्‍युक खेरले कर्‌नेलियसइ ल्‍होको मान्‍तालम छालाको काम जाह्‍ङो सिमोनको किम तह्‍य्‌ति दह्‍य्‌लो ङ्‍हा चिङाकाय।

१८ ओउमयइ ताह्‍ङो हाउनयहाङ हिह्‌ति गोःआकानि,

“दोह सिमोन पत्रुस त मय्‍ङ्‍ओ मान्‍ता इहाङ मुना या?”

१९ ओउच्‍युक खेरसम्‍मले पत्रुस इ दर्‌सनको माने दोह स्‍याउसा खाइनउ त दाह्‍य्‌ति सोचधय खेतो,

अनि ग्‍वालामइ ओउकाय तोसास्‍यावा,

“सायु,

सुम जना मान्‍तालम नाङकाय बोःङ्‍धय मुनय।

२० ओउतझ्‍यान्‍ते तयार स्‍याउति काःम ग्‍ल्‍युह्‍ङ,

र गतमा म्‍हर्‌मात ओउमयकुस आल,

धइतिदाह्‍य्‌सा ओउमयकाय ङाइले ल्‍होको खेनाङ।”

२१ ओहाङसयको पत्रुस काःम ग्‍ल्‍युह्‍ङा र ओउमयकाय तोआकान,

“निङइ बोङो मान्‍ता ङाले खेनाङ।

निङ धइति इहाङ वाङो खेतेनय?”

२२ ओउमय त्‍याङाकाय,

“यातचाक कर्‌नेलियस त मय्‍ङ्‍ओ रोमि हाकिमिइ निकाय ल्‍होकाताङ्‍सु।

ओउखे धर्‌मि मान्‍ता खेना र ओउइ परमेस्‍वरको भक्‍ति जाह्‍ङ्‍नउ,

र जुदा यहुदि मान्‍तालमइ ओउकाय मान जाह्‍ङ्‍नाथय।

कर्‌नेलियसइ नाङकसय खबर साइसा दोःपाना त दाह्‍य्‌ति परमेस्‍वरको पबित्र लाङकादुतइ ओउकाय लयको किमहाङ नाङकाय गोत्‍साको लागि तोसास्‍यावा।”

२३ ओउतझ्‍यान्‍ते पत्रुसइ ओउ सुम जनाकाय ओउ याह्‌दिङ ओहाङले बास मुसाको लागि तोआकान।

स्‍याह्‍ङलो दिन पत्रुस तयार स्‍याउति ओउमयकुस आला,

र योप्‍पाको केहि बिस्‍वासिलममा ओउकुस ब्रकले आलाकाय।

२४ चित्‍सयलो दिन ओउमय कयसरिया त तोओ सहरहाङ दाहाकाय।

कर्‌नेलियसखे लयइ गोतो लयको मान्‍तालम र लयकुस जोक्‍तो मिलओ होयालमकुस ब्रक्‍त मुति पत्रुसकाय ल्‍युह्‍ङ्‌तिमुओ खेतो।

२५ जब पत्रुस दाह्‍तिवाङा,

कर्‌नेलियसइ ओउकाय अभिबादन जाह्‍ङाकान,

र ओउको दोमहाङ खुःङ्‌ति ओउकाय सेवआकान।

२६ तर पत्रुसइ ओउकाय एत तोधय चिङसा लावाकान,

“चिङसास्‍याउपा,

ङामा नाङ लेखाताह्‍ङो मान्‍ताले खेनाङ।”

२७ पत्रुस कर्‌नेलियसकुस नोःधयले किमभित्र पोका,

र ओहाङ ओउइ नाःतो मान्‍तालम हुम्‍तिमुओ क्रुसाकान।

२८ पत्रुसइ ओहाङ हुम्‍तिमुओ मान्‍तालमकाय तोआकान,

“निङइ चिओले मुना,

यहुदि मान्‍तालमकाय अरु जातिको मान्‍तालमको किमहाङ पोक्‍सा र ओउमयकुस मिलसाकाय यहुदि नेम-कानुनइ अनुमति बयो नाःल।

तर सु मान्‍तालमकायमा अपबित्र अथबा असुद्‍ध मानसा स्‍याउल त दाह्‍यो कुरा परमेस्‍वरइ ङाकाय छ्‍यान्‍सास्‍यावो मुना।

२९ ओउतझ्‍यान्‍ते निङइ ङाकाय गोत्‍लाङ ल्‍होक्‍नातासले ङा गतमा म्‍हर्‌मात वाङालाङ।

द्‍याह दाह्‍य्‌न,

निङइ ङाकाय धइति गोत्‍लाङ ल्‍होको खेतेनय?”

३० कर्‌नेलियसइ तोआकान,

“प्‍लय दिन ङ्‍हा,

हिदिङको सुम बजेताङ ङा लयको किमहाङ प्राथना जाह्‍ङ्‍धय खेङतो।

अचानक प्‍लिह्‍ङो नाय लावओ यातचाक मान्‍ता ङाको ङ्‍हा चिङा।

३१ ओउइ ङाकाय तोआताङ,

‘अ कर्‌नेलियस,

परमेस्‍वरइ नाङको प्राथना साइसास्‍यावो मुना र नाङइ गरिबलमकाय सहयोग जाह्ङो कुरा चिसास्‍यावो मुना।

३२ द्‍याह सिमोन पत्रुस त तोओ मान्‍ताकाय गोत्‍लाङ केहि मान्‍तालमकाय योप्‍पाताङ ल्‍होकु।

सिमोन पत्रुस छालाको काम जाह्‍ङो सिमोनको किमहाङ मुना,

र ओउको किमखे समुन्‍द्रको किनारहाङ परना।’

३३ ओहाङसयको ङाइ रेह्‍न्‌तोले नाङकाय गोत्‍लाङ मान्‍तालम ल्‍होकालाङ,

र नाङमा पेतोकुसले वाङतेआ।

देङे नि इहाङ परमेस्‍वरको ङ्‍हा,

प्रभुइ नाङकाय बइसास्‍यावो आखर साइसाको लागि ल्‍युह्‍ङ्‌ति मुनाङ्‍सु।”

पत्रुसको भासन

३४ अनि पत्रुसइ ओउमयकाय तोआकान,

“दोङ्‌सिले ङाइ चिनाङ,

परमेस्‍वरइ जुदा मान्‍तालमकाय यातय खालको बेबहार जाह्‍ङ्‍सास्‍याउना।

३५ गाउखे जातिको मान्‍तालम खेयाकायमा परमेस्‍वरको सेवा जाह्‍ङो र पेओ काम जाह्‍ङोलमकुस परमेस्‍वर म्रोसा स्‍याउना।

३६ इखे परमेस्‍वरइ इस्राएलको मान्‍तालमकाय ल्‍होक्‍सास्‍यावो पेओ समचारको खबर खेना,

परमेस्‍वर र मान्‍तालमको माझहाङ येसु ख्रिस्‍त दुवारा मात्र धोमायो सम्‍भब स्‍याउलेना।

ओउले जुदा मान्‍तालमको प्रभु खेसास्‍याउना।

३७ युहन्‍नाइ मान्‍तालमकाय बप्‍तिस्‍मा लेःसाको लागि प्रचार जाह्‍ङापछि गालिल छेत्रसय सुरु स्‍याउति जुदा यहुदियाहाङ स्‍यावो घतनाको बारेहाङ निङइ चिओले मुना।

३८ परमेस्‍वरइ नासरतको येसुकाय गतहाइति पबित्र ग्‍वालाम र जिःङ बइति छ्‍युह्‍ङ्‍सास्‍यावो खेतो त दाह्‍यो कुरामा निङइ चिओले मुना।

अनि येसुइ जुदा थाउहाङ आल्‍ति पेओ कामलम जाह्‍ङ्‍सास्‍यावा र दुस्‍त सय्‍तानको अधिनहाङ परओलमकाय स्‍याक्‍ताक्‍सास्‍यावा,

धइतिदाह्‍य्‌सा परमेस्‍वर येसुकुस खेसास्‍याउतो।

३९ निखे येसुइ इस्राएल र यरुसलेमहाङ जाह्‍ङ्‍सास्‍यावो जुदा कामलमको साछि खेनाङ्‍सु।

अनि यरुसलेमको अगुवालमइ येसुकाय क्रुसहाङ योकोति साताकानि।

४० तर परमेस्‍वरइ येसुकाय सुमम् दिनहाङ सिओसय उह्‍ति च्‍योक्‍ताक्‍सास्‍यावा र केहि मान्‍तालमकहाङ थाताक्‍सास्‍यावा।

४१ जुदा मान्‍तालमइपाय येसुकाय च्‍यउनिलि,

तर येसुको बारेहाङ अरु मान्‍तालमकाय ल्‍हाक्‍ति छ्‍यान्‍साको लागि परमेस्‍वरइ छ्‍युह्‍ङ्‍सास्‍यावो निइखे येसुकाय च्‍यवालाङ्‍सु।

र येसु सिओसय उह्‍ति च्‍योक्‍सास्‍यावापछि नि ब्रक्‍त मुति जेःआलाङ्‍सु र तुङालाङ्‍सु।

४२ मान्‍तालमकाय परमेस्‍वरको पेओ समचार प्रचार जाह्‍ङ्‍सा,

अनि परमेस्‍वरइ येसुकाय सिओ र जिउदो मान्‍तालमको न्‍यायधिस जाह्‍ङ्‍सास्‍यावो मुना त दाह्‍य्‌ति साछि बइसाको लागि येसुइ निकाय आग्‍या जाह्‍ङ्‍सास्‍यावो मुना।

४३ सु-सुइ येसुकाय बिस्‍वास जाह्‍ङ्‍नानि,

ओउमयको पापलमखे येसुको मय्‍ङको जिःङसय छेमा स्‍याउलेना त दाह्‍य्‌ति जुदा अगमबक्‍तालमइ तोओ मुलेना।”

अरु जातिको मान्‍तालमइ पबित्र ग्‍वालाम दोःओ

४४ पत्रुस नोःति मुतोक बेलाहाङले ओउको कुरा साइतिमुओ जुदालमकहाङ पबित्र ग्‍वालाम वाङसास्‍यावा।

४५ अरु जातिको मान्‍तालमकायमा पबित्र ग्‍वालामको बरदान बयो च्‍यउति पत्रुसकुस वाङो यहुदि बिस्‍वासिलम ग्‍याह्‍ङाकाय।

४६ धइतिदाह्‍य्‌सा ओउ साइतिमुओलमइ अरु भासाहाङ नोःओ र परमेस्‍वरको प्रसङ्‍सा जाह्‍ङ्‍धयमुओ ओउमयइ सायो खेइतो।

अनि पत्रुसइ ह्‍वताकान,

४७ “निइ दोःओ लेखाले इ मान्‍तालमइमा पबित्र ग्‍वालाम दोःआकाय,

द्‍याह इ मान्‍तालमकाय तिःको बप्‍तिस्‍मा बइसाकाय सुइ रोकसा खाइनानि र?”

४८ ओउतझ्‍यान्‍ते पत्रुसइ ओउमयकाय येसु ख्रिस्‍तको मय्‍ङहाङ बप्‍तिस्‍मा लेःसाकाय आग्‍या जाह्‍ङाकान।

अनि ओउमयइ केहि दिनच्‍युककाय लयमयकुस मुसाको लागि पत्रुसकाय बिन्‍ति जाह्‍ङाकानि।

पत्रुसइ यरुसलेमको मन्‍दलिकाय बयान बयो

११

१ अरु जातिको मान्‍तालमइमा परमेस्‍वरको आखर सुइकार जाह्‍ङाकानि त दाह्‍यो कुरा यहुदियाहाङ मुओ मुख्‍य चेलालम र अरु बिस्‍वासिलमइ सायाकानि।

२ अनि जब लोन्‍हे पत्रुस यरुसलेमहाङ द्‍याह्‍न्‌ति दाहा,

खतना जाह्‍ङ्‍साले परना त दाह्‍यो कुराहाङ बिस्‍वास जाह्‍ङो केहि यहुदि बिस्‍वासिलमइ ओउको आलोचना जाह्‍ङ्‍सा फाङाकानि।

३ ओउमयइ तोआकानि,

“नाङ अरु जातिको मान्‍तालमको किमहाङ पोक्‍तेआ र ओउमयकुस जेःगामा जेःतेआकान।”

४ अनि पत्रुसइ ङ्‍हाहाङसय दोह-दोह स्‍यावो खेतो त दाह्‍यो जुदा कुरा ल्‍हाक्‍ति छ्‍यान्‍सा फाङाकान।

५ “जब ङा योप्‍पाको सहरहाङ प्राथना जाह्‍ङ्‍धय खेङतो,

ङाइ यातज्‍यो दर्‌सन च्‍यवालाङ।

यातज्‍यो ताह्‍ङो न्‍हापनाय प्‍लय गोता चोङहाङ चुम्‍ति लाङकासय काःम्‌ताङ क्‍लाधयमुओ ङाइ च्‍यवालाङ,

र ओउ ङा द्‍याङ्‍तो वाङ्‌ति न्‍यासा।

६ ङाइ ओउ न्‍हापनायहाङ ताङ्‌ति योआलाङ,

र ओहाङ ल्‍हाउदयबाङको प्‍लय दोम नाःओ बस्‍तुलम,

बन पसुलम,

जुदा खालको साःहाङ याको म-मयो प्रानिलम,

र स्‍युङो वाःलम च्‍यवालाङ।

७ अनि ङाकाय यातज्‍यो हाउनयइ एतदाह्‍य्‌ति तोओ ङाइ सायालाङ,

‘पत्रुस च्‍योक,

ओउमयकाय सातु र जेउ।’

८ तर ङाइ तोआलाङ,

‘ओउतपाय खेल प्रभु,

ङाइपाय यहुदि नेम-कानुनइ अपबित्र अथबा असुद्‍ध त तोओ दोह थोकमा जेःओ नाःङल।’

९ तर लाङकासय ओउ हाउनय फेरिले दाह्‍या,

‘परमेस्‍वरइले सुद्‍ध जाह्‍ङ्‍सास्‍यावो कुराकाय असुद्‍ध त म्‍हर्‌लाम।’

१० सुम पल्‍तसम्‍म ओउतले स्‍यावा,

अनि लोन्‍हे जुदा थोकले लाङकाताङ द्‍यान्‍ति आःल्‍लेआ।

११ ओउतोक बेलाहाङले कयसरियासय ङाकहाङ ल्‍होको सुम जना मान्‍तालम ङाa बास मुओ किमहाङ दाह्‍तिवाङाकाय।

१२ पबित्र ग्‍वालामइ ङाकाय गतमा म्‍हर्‌मात ओउमयकुस आल त दाह्‍य्‌ति तोआताङ।

योप्‍पा सहरसय वाङो इ छ जना बिस्‍वासि होयालममा ङाकुस कयसरियाहाङ वाङाकाय र नि जुदा कर्‌नेलियसको किमभित्र पोकालाङ्‍सु।

१३ कर्‌नेलियसइ लयको किमहाङ लयको ङ्‍हा यातचाक लाङकादुत थाओ कुरा निकाय तोआताङ्‍सु,

र ओउ लाङकादुतइ ओउकाय तोआथय,

‘केहि खबरदुतलमकाय योप्‍पा सहरहाङ ल्‍होकु,

र सिमोन पत्रुस त मय्‍ङ्‍ओ मान्‍ताकाय गोत्‍ति वान्‍ताकु।

१४ ओउइ नाङ र नाङको जुदा माचरलम गतहाइति स्‍याक्‍सा खाइनानि त दाह्‍यो कुरा तोति बइतेना।’

१५ जब ङा नोःसा फाङालाङ,

ङ्‍हाको समयहाङ निकहाङ वाङसास्‍यावो लेखाले ओउमयकहाङमा पबित्र ग्‍वालाम वाङसास्‍यावा।

१६ अनि प्रभुइ तोसास्‍यावो आखर ङाइ सम्‍झआलाङ,

‘युहन्‍नाइपाय तिःइ बप्‍तिस्‍मा बयाकान,

तर निङखे पबित्र ग्‍वालामको बप्‍तिस्‍मा दोःतेनय।’

१७ निइ प्रभु येसु ख्रिस्‍तहाङ बिस्‍वास जाह्‍ङ्‍धार्‌ना गाउखे बरदान परमेस्‍वरइ निकाय बयातहि,

ओउ बरदानले अरु जातिको मान्‍तालमकायमा बइसास्‍यावा।

अनि परमेस्‍वरकाय रोकसा ङाखे सु खेङतो र?”

१८ जब ओउमयइ इ कुरा सायाकानि,

ओउमयइ आलोचना जाह्‍ङ्‍सा फेआकानि र एतदाह्‍य्‌ति परमेस्‍वरको प्रसङ्‍सा जाह्‍ङ्‍सा फाङाकानि,

“अरु जातिको मान्‍तालमकायमा लयको पापको पस्‍ताप जाह्‍ङ्‍सा र अजम्‍बरि रुवाङ दोःसाको लागि परमेस्‍वरइ मउका बइसास्‍यावो मुना त दाह्‍यो कुरा देङे निइ चिनातह्‍य्‌नि।”

सिरिया इलाकाको एन्‍तिओखिया सहरहाङ मुओ मन्‍दलि

१९ स्‍तिफनसकाय सात्‍तोक बेलाहाङ ताह्‍ङो सतावत वाङोझ्‍यान्‍ते केहि बिस्‍वासिलम छरपस्‍त स्‍यावाकाय।

ओउमय यहुदिलमकाय मात्र प्रचार जाह्‍ङ्‍धय फोनिके छेत्र,

साइप्रस तापु र सिरियाको एन्‍तिओखिया सहरसम्‍मको यात्रा जाह्‍ङाकानि।

२० तर साइप्रस र कुरेनिसय वाङो केहि बिस्‍वासिलमखे एन्‍तिओखियाहाङ आल्‍ति अरु जातिको मान्‍तालमकायमा प्रभु येसुको बारेहाङ पेओ समचार प्रचार जाह्‍ङाकानि।

२१ प्रभु परमेस्‍वरको जिःङ ओउ बिस्‍वासिलमकुसि मुसास्‍याउतो,

अनि अरु जातिको नाःतो मान्‍तालमइ प्रभुहाङ बिस्‍वास जाह्‍ङाकानि र प्रभुको चेला स्‍यावाकाय।

२२ इ कुराको खबरखे यरुसलेमको मन्‍दलिहाङ दाहा,

ओउतझ्‍यान्‍ते ओउमयइ बर्‌नबासकाय एन्‍तिओखियाताङ ल्‍होकाकानि।

२३ जब ओउ ओहाङ दाहा,

परमेस्‍वरइ मान्‍तालमकाय आसिसित जाह्‍ङ्‍सास्‍यावो च्‍यउति ओउ आन आसआ,

र ल-लयको ल्‍हुङतुकसयले प्रभुहाङ दोङ बिस्‍वासि स्‍याउति मुन त दाह्‍य्‌ति ओउमयकाय हउसला बयाकान।

२४ बर्‌नबासखे पबित्र ग्‍वालाम र बिस्‍वासइ भरपुर स्‍यावो पेओ मान्‍ता खेतो,

र ओउको कारनइ नाःतो मान्‍तालमइ प्रभुहाङ बिस्‍वास जाह्‍ङो खेइतो।

२५ ओहाङसयको बर्‌नबास सावलकाय बोङलाङ तार्‌ससताङ आला।

२६ जब ओउइ सावलकाय क्रुसाकान,

ओउइ ओउकाय एन्‍तिओखियाहाङ वानाकान।

ओउनिस निसचाकमा नाःतो मान्‍तालमकाय स्‍यान्‍धय मन्‍दलिको मान्‍तालमकुस यात बर्‌सच्‍युककायले मुआकाच।

जुदासय ङ्‍हा एन्‍तिओखियाको बिस्‍वासिलमकायले ख्रिस्‍तियान त दाह्‍य्‌ति तोआकानि।

२७ ओउतोक बेलाहाङले केहि अगमबक्‍तालम यरुसलेमसय एन्‍तिओखियाहाङ वाङाकाय।

२८ ओउमयमध्‍येको यातचाक अगाबस त मय्‍ङ्‍ओ मान्‍ता चिङाक्‍तिको “ल्‍हाउदयबाङभरिले ताह्‍ङो अनिकाल स्‍याउसा लागओ मुना” त दाह्‍य्‌ति अगमबानि जाह्‍ङाकान।

(ओउ कुराखे लोन्‍हे रोम देसको माहाराजा क्‍लउदियसको पालाहाङ पुत्‍लाङ वाङा।)

२९ अगाबसको ओउ कुरा साइति भ्‍याआपछि,

एन्‍तिओखियाहाङ मुओ बिस्‍वासिलमइ यहुदियाहाङ मुओ बिस्‍वासि होयालमकाय ल-लयइ खायो सम्‍मको सहयोग ल्‍होकाकानि।

३० ओउतहाइति हुमो थेपो यरुसलेमको अगुवालमकाय आःल्‌ति बइसाको लागि बर्‌नबास र सावलकाय ल्‍हाआकानि।

a 

११:११ ङा कुनय-कुनय सङ्‍सकरनलमहाङखे “नि” त दाह्‍य्‌ति तोओ मुना।

राजा हेरोद अग्रिपासइ मन्‍दलिकाय सतावत जाह्‍ङो

१२

१ ओउतोक बेलाहाङ राजा हेरोद अग्रिपासaइ मन्‍दलिको केहि बिस्‍वासिलमकाय सतावत जाह्‍ङ्‍सा फाङाकान।

२ ओउइ सिपाहिलमकाय आग्‍या बइति युहन्‍नाको पुः याकुबकाय नासुइइ पाल्‍ति सात्‍ताकाकान।

३ ओउ कुराइ यहुदि अगुवालम आसओ च्‍यउति ओउइ पत्रुसकायमा पक्रआकान।

ओउ घतनाखे छुत्‍काराको छ्‍यातbको समयहाङ स्‍यावो खेतो।

४ हेरोदइ पत्रुसकाय पक्रआपछि झेलकनहाङ काआकान।

अनि ओउकाय योसाको लागि सिपाहिलमको प्‍लय गोता समुहकाय आग्‍या बयाकान,

र हरेक समुहहाङ प्‍लय जनाको दक्‍कालहाङ सिपाहिलम खेइतो।

छुत्‍काराको छ्‍यात द्‍योकापछि पत्रुसकाय यहुदिलमको ङ्‍हा वान्‍साकाय हेरोदइ बिचार जाह्‍ङो खेतो।

५ ओउतहाइति पत्रुसकाय झेलकनहाङ गमाकानि,

तर मन्‍दलिको बिस्‍वासिलमइखे पत्रुसको छुत्‍काराको लागि परमेस्‍वरकुस भुह्‍ङ्‌तिले प्राथना जाह्‍ङाकानि।

पत्रुसइ झेलकनसय छुत्‍कारा दोःओ

६ हेरोदइ पत्रुसकाय मान्‍तालमको ङ्‍हा वान्‍सा लागओ याह्‌दिङ,

पत्रुसखे निसचाक सिपाहिनिसको माझहाङ एःन्‌तिमुओ खेतो।

ओउकाय निसज्‍यो साङ्‍लाइ पाःन्‌तिगमो खेतो र अर्‌को निसचाक सिपाहिनिसमा झेलकनको दह्‍य्‌लोहाङ खेचतो।

७ अचानक प्रभुको लाङकादुत पत्रुसको ङ्‍हा थाआ र कोथाभरि ज्‍योति थोङा।

ओउ लाङकादुतइ पत्रुसकाय कुमहाङ लङ्‍घरधय “रेह्‍न्‌तो च्‍योक” त दाह्‍य्‌ति म्‍हाङाथय।

ओउच्‍युक खेरले पत्रुसको क्रुतसय साङ्‍ला फास्‍ति ग्‍लेआ।

८ लाङकादुतइ पत्रुसकाय तोआथय,

“जुता लावस र तयार स्‍याव,”

र लाङकादुतइ तोओ लेखाले पत्रुसइ हायाकान।

लाङकादुतइ फेरिले तोआथय,

“क्रमनाय क्रम्‍ति ङाको लोन्‍हे वाङ।”

९ ओहाङसयको पत्रुस झेलकनसय ग्‍ल्‍युह्‍ङ्‌ति लाङकादुतको लोन्‍हे-लोन्‍हे आला।

लाङकादुतइ जाह्‍ङो इ जुदा कुरा दोङ्‌सिले खेना त दाह्‍य्‌ति ओउइ चिओ नाःआक्‌ल,

धइतिदाह्‍य्‌सा ओउइपाय दर्‌सन च्‍यउधय मुनाङ त म्‍हरधय खेतो।

१० ओउनिस सिपाहि मुओ निसज्‍यो चउकि च्‍योःल्‌ति सहरको फलामको दह्‍य्‌लोहाङ दाहाकाच,

र ओउ फलामको दह्‍य्‌लो लयले ओउनिसको लागि फोल्‍माआ।

ओहाङसयको ओउनिस गल्‍लिहाङ वाह्‍धय मुतोकहाङले अचानक लाङकादुत पत्रुसकाय फेति पाह्‍या।

११ अनि पत्रुसइ दोह स्‍यावो खेतो त दाह्‍य्‌ति चिआकान,

अनि लयकाय तोआकास,

“देङे ङाइ दोङ्‌सिले चिआलाङ,

प्रभु परमेस्‍वरइ लयको दुत ल्‍होकाक्‍तिको हेरोद राजाको जिःङसय र यहुदि अगुवालमइ जाह्‍ङ्‍सा चाहओ जुदा कुरासय ङाकाय छुत्‍कारा बइसास्‍यावा।”

१२ ओउइ इ जुदा कुरा चिआपछि,

ओउ मर्‌कुस त तोओ युहन्‍नाको आमा मरियमको किमहाङ आला।

ओहाङ नाःतो मान्‍तालम हुम्‍ति प्राथना जाह्‍ङ्‍धय खेइतो।

१३ पत्रुसइ किमको पर्‌खालको दह्‍य्‌लोहाङ बाहिरसय ध्‍याक-ध्‍याक त हायाकान,

अनि रोदा त मय्‍ङ्‍ओ यातचाक नोकर्‌नि दह्‍य्‌लो फोल्‍लाङ वाङा।

१४ जब ओउइ पत्रुसको हाउनयकाय तह्‍याकान,

ओउ माहा जोक्‍तो आसओझ्‍यान्‍ते दह्‍य्‌लोमा फोल्‍मात द्‍याह्‍न्‌ति आलाक्‍तिको “पत्रुस पर्‌खालको दह्‍य्‌लोहाङ चिङ्‌तिमुओ मुना” त दाह्‍य्‌ति जुदाकाय तोआकान।

१५ अनि ओउमयइ ओउकाय तोआकानि,

“द्‍याह नाङ ब्रःतेआ रय्‍स।”

तर ओउ मोम्‍चोइ इ कुरा दोङ्‌सिले खेना त दाह्‍य्‌ति दाह्‍योको दाह्‍योझ्‍यान्‍ते ओउमयइ “ओउतखेया ओउखे पत्रुसको लाङकादुतc खेचा” त दाह्‍याकाय।

१६ तर पत्रुसइ पर्‌खालको दह्‍य्‌लोहाङ ध्‍याक-ध्‍याक त हाइतिले मुआ।

जब ओउमय आल्‍ति दह्‍य्‌लो फोलाकानि,

ओहाङ पत्रुसकाय च्‍यउति ओउमय माहा जोक्‍तो ग्‍याह्‍ङाकाय।

१७ पत्रुसइ क्रुतको इसाराहाङ ङइमात मुन त दाह्‍य्‌ति तोआकान,

अनि गतहाइति प्रभु परमेस्‍वरइ झेलकनसय बाहिर ग्‍ल्‍युन्‍ति वानाथय त दाह्‍यो कुरा ल्‍हाक्‍ति छ्‍यानाकान।

“इ कुराखे याकुब र अरु बिस्‍वासिलमकायमा तोनु” त दाह्‍य्‌ति ओउइ तोआकान।

ओहाङसयको ओउ अर्‌को थाउताङ आला।

१८ अर्‌को दिन बिहान पत्रुसकाय दोह स्‍यावा खेचा त दाह्‍य्‌ति सिपाहिलम माहा जोक्‍तो लिह्‍सा फाङाकानि।

१९ हेरोद अग्रिपासइ ओउकाय बोङ्‍साको लागि लयको सिपाहिलमकाय आग्‍या जाह्‍ङाकान,

तर ओउमयइ ङाइसाले खाइनिलि।

ओहाङसयको हेरोदइ योसाकाय मुओ सिपाहिलमकाय ह्‍वताकान,

तर दोह स्‍यावो खेतो त दाह्‍य्‌ति जवाफ ङाइमायापछि ओउमयकाय सात्‍सा अर्‌को सिपाहिलमकाय आग्‍या बयाकान।

ओहाङसयको लोन्‍हे हेरोदइ यहुदिया फेआक्‍तिको केहि समयको लागि कयसरियाहाङ आल्‍ति याका।

हेरोद अग्रिपास सिओ

२० हेरोद राजा तुरोस र सिदोन सहरको मान्‍तालमकुस आन रिस वाङो खेतो।

ओउतझ्‍यान्‍ते ओउमय फेरिले हेरोदकुस मिलति मुसाको लागि यातहुल स्‍याउति राजाकहाङ आलाकाय,

धइतिदाह्‍य्‌सा ओउ निसज्‍यो सहरको मान्‍तालम जेःगाको लागि हेरोद राजाको देसको भर परइतो।

ओउ यातहुल स्‍याउति आलो मान्‍तालमइ राजा हेरोदको दरबारको मुख्‍य हाकिमि बलस्‍तसको सहयोग दोःआकाय।

२१ क्रुस्‍काइसाको लागि दोको दिनखे राजाइ लावओ बिसेस खालको नाय लावाक्‍तिको हेरोद अग्रिपास राजगद्‍दिहाङ च्‍युङा,

र ओउमयको लागि भासन जाह्‍ङाकान।

२२ हेरोदको भासन साइति ओउ मान्‍तालम हिह्‍धय एत दाह्‍याकाय,

“इपाय मान्‍ताको हाउनय खेल,

तर देउताको हाउनय खेना।”

२३ ओउच्‍युक खेरले परमेस्‍वरइ दोःसा परओ मान-सम्‍मान हेरोद लयइले लेःओझ्‍यान्‍ते प्रभु परमेस्‍वरको लाङकादुतइ हेरोदकाय एङ्‍तोसम्‍म बिरामि जाह्‍ङाथय,

र केहि दिन लोन्‍हे ल्‍याह्‍उ-ल्‍याह्‍उ त पेः पोक्‍ति सिमाआ।

२४ तर परमेस्‍वरको आखरखे वेताङ-ङोइताङले प्रचार स्‍यावा र नया बिस्‍वासिलम झन्-झन् नाःधय आलाकाय।

२५ बर्‌नबास र सावलखे लयनिसको सेवाको काम द्‍योकापछि मर्‌कुस त तोओ युहन्‍नाकाय लात्‍ति एन्‍तिओखियाताङ द्‍याह्‍नाकाच।

a 

१२:१ राजा हेरोद अग्रिपास राजा हेरोद अग्रिपासखे मति २:१३-१८ हाङ येसुकाय सात्‍सा बोङो राजा हेरोदको प्‍लोम खेना।

b 

१२:३छुत्‍काराको छ्‍यात ग्रिक भासाहाङ इकाय खमिर कामालो लाङको छ्‍यात त दाह्‍य्‌ति लेखओ मुना। ओउ छ्‍यातखे यहुदिलमइ छुत्‍काराको छ्‍यात द्‍योक्‍नातासले यात साताको लागि माननानि। यहुदिलमइ ओउ निसज्‍यो छ्‍यातकायमा कुनय यातज्‍यो मय्‍ङइले तोनानि।

c 

१२:१५ पत्रुसको लाङकादुत परमेस्‍वरइ लयको मान्‍तालमकाय सुरछ्‍या जाह्‍ङ्‍साको लागि लाङकादुतलमकाय जिम्‍मा बइसास्‍याउना, र ओउ जिम्‍मेवार दोःओ लाङकदुतले मान्‍ताको रुपहाङ थालाङ वाङना त दाह्‍यो कुराहाङ ओउ बेलाको केहि यहुदिलमइ बिस्‍वास जाह्‍ङ्‌नितो। पत्रुस सितिखायो मुना त दाह्‍यो कुराको खबर बइलाङ ओउको लाङकादुत वाङो खेचा त दाह्‍य्‌ति ओहाङको बिस्‍वासिलम म्‍हरो खेइतो।

बर्‌नबास र सावलकाय छ्‍युह्‍ङ्‌ति ल्‍होको

१३

१ एन्‍तिओखियाको मन्‍दलिहाङ बर्‌नबास,

कलचन्‍द्‍या त तोओ सिमियोन,

कुरेनिको लुकियस,

राजा हेरोद एन्‍तिपासको बालाख कालको होया मनेन,

र सावल त तोओ अगमबक्‍तालम र गुरुलम खेइतो।

२ ओउमय उपाङ मुति प्रभुको सेवा जाह्‍ङ्‍धय मुतोक बेलाहाङ पबित्र ग्‍वालामइ ओउमयकाय तोसास्‍यावा,

“गाउ कामको लागि ङाइ ओउनिसकाय गोतो खेनाङ,

ओउ बिसेस काम जाह्‍ङ्‍साको लागि बर्‌नबास र सावलकाय छ्‍युह्‍ङ्‍नु।”

३ ओहाङसयको ओउमयइ झन् नाःतो उपाङ मुति प्राथना जाह्‍ङाकानि,

अनि ओउनिसको तालाङहाङ क्रुत झाम्‍ति कामको लागि ल्‍होकाथाच।

बर्‌नबास र सावल साइप्रस तापुहाङ

४ पबित्र ग्‍वालामइ ल्‍होक्‍सास्‍यावापछि बर्‌नबास र सावल सिलुकियाहाङ दाहाकाच।

ओहाङसयको ओउनिस तिः जहासहाङ लह्‍न्‌ति साइप्रस तापुताङ आलाकाच।

५ जब ओउनिस साइप्रस तापुको सलामिस सहरहाङ दाहाकाच,

ओउनिसइ यहुदि सभाकिमलमहाङ आल्‍ति प्रभुको आखर प्रचार जाह्‍ङाकाचु।

ओउनिसको कामहाङ सहयोग जाह्‍ङ्‍साकाय ओउनिसकुस मर्‌कुस त तोओ युहन्‍नामा खेतो।

६ जब ओउमय जुदा तापुको यात्रा जाह्‍ङ्‍धय पाफोस सहरहाङ दाहाकाय,

ओहाङ ओउमयइ बार-येसु त मय्‍ङ्‍ओ यातचाक स्‍याताहा यहुदि चतकवालाकाय क्रुसाकानि।

ओउइ लयकाय “ङा अगमबक्‍ता खेनाङ” त दाह्‍य्‌ति तोसतो।

७ ओउखे साइप्रस तापुको यातचाक बुद्‍दिमानि सासक सर्‌गियस पउलसको होया खेतो।

ओउ सासकइ बर्‌नबास र सावलकाय लयकहाङ गोताकान,

धइतिदाह्‍य्‌सा ओउइ परमेस्‍वरको आखर साइसा इच्‍छ्‍या जाह्‍ङो खेतो।

८ तर ग्रिक भासाहाङ एलुमास त मय्‍ङ्‍ओ यातचाक चतकवाला बार-येसुइ ओउनिसको बिरोत जाह्‍ङाकान।

ओउइ सासक सर्‌गियस पउलसकाय प्रभुहाङ बिस्‍वास जाह्‍ङ्‍सासय रोकसा कोसिस जाह्‍ङाकान।

९ अनि पावलa त दाह्‍य्‌ति तह्‍यो सावल पबित्र ग्‍वालामइ भरपुर स्‍यावा,

र ओउइ ओउ चतकवालाको मिकहाङ ताङ्‌ति योआकान।

१० अनि ओउइ तोआकान,

“नाङ दुस्‍त सय्‍तानको चो खेतेना,

र नाङ स्‍याताहा खेतेना।

र नाङ जुदा पेओ कुरालमको बइरि खेतेना।

दोह नाङइ प्रभुको सत्‍य ल्‍यामको बिरोत जाह्‍ङ्‍सा फेतेउलु?

११ द्‍याह प्रभुइ नाङकाय केहि समयको लागि तिकताक त ले मिक लोक्‍ताक्‍ति दन्‍द बइसास्‍याउलेना।”

ओउच्‍युक खेरले दोहमा च्‍यउमातोसम्‍म ओउको मिक लोक्‍तिवाया,

अनि कुनय मान्‍ताइ क्रुतहाङ चुम्‍ति लात्‍ति आःल्‍पाताङ त म्‍हर्‌ति वेताङ-ङोइताङ आल्‍सा फाङाकान।

१२ जब सासकइ ओहाङ स्‍यावो घतना च्‍यवाकान,

ओउ प्रभुको स्‍यानरायहाङ माहा जोक्‍तो ग्‍याह्‍ङा।

ओउतझ्‍यान्‍ते ओउइ प्रभु येसुहाङ बिस्‍वास जाह्‍ङाकान।

पावलइ पिसिदियाको एन्‍तिओखियाहाङ प्रचार जाह्‍ङो

१३ पावल र ओउको होयानिस पाफोस सहरसय तिः जहासहाङ लह्‍न्‌ति पामफिलिया इलाकाको यातज्‍यो पर्‌गा सहरहाङ दाहाकाय।

तर मर्‌कुस त तोओ युहन्‍नाखे ओउनिसकाय ओहाङले फेआक्‍तिको यरुसलेमताङ द्‍याह्‍ना।

१४ ओउनिसमा पर्‌गा सहर फेति पिसिदिया छेत्रको एन्‍तिओखियाbहाङ आलाकाच,

अनि यहुदि धोओ दिनहाङ ओउनिस सेवाको लागि सभाकिमहाङ आलाकाच।

१५ मोसाइ बयो नेम-कानुन र अगमबक्‍तालमको कितापसय पह्रति भ्‍याआपछि,

सभाकिमको अगुवालमइ ओउनिसकहाङ एतदाह्‍य्‌ति खबर ल्‍होकाकानि— “होयानिस,

यदि निङ्‌जिकुस मान्‍तालमको लागि केहि हउसलाको आखर मुना त खेया,

निङ्‌जिइ नोःसा खाइतेनाजु।”

१६ पावल चिङा र लयको ङोइसयको क्रुतइ इसारा जाह्‍ङाक्‍तिको नोःसा फाङाकान—

“अ इस्राएलको मान्‍तालम र परमेस्‍वरको भक्‍ति जाह्‍ङो अरु जातिको मान्‍तालम,

ङाको कुराकाय घिःति साइनु।

१७ इस्राएलको परमेस्‍वरइ निको पुर्‌खालमकाय छ्‍युह्‍ङ्‍सास्‍यावा र मिस्र देसहाङ परदेसि स्‍याउति याक्‍तोक बेलाहाङ ओउमयकाय महान् जाति जाह्‍ङ्‍सास्‍यावा।

अनि परमेस्‍वरइ लयको ताह्‍ङो जिःङइ मिस्र देससय ओउमयकाय बाहिर ग्‍ल्‍युन्‍ति वान्‍सास्‍यावा।

१८ र ओउमयइ परमेस्‍वरको आग्‍या पालन जाह्‍ङ्‍मायामा परमेस्‍वरइ ओउमयकाय चालिस बर्‌ससम्‍म सुमा याक्‍मालो थाउहाङ स्‍याहार जाह्‍ङ्‍सास्‍यावा।

१९ अनि परमेस्‍वरइ कनान देसहाङ याको सात गोता जातिको मान्‍तालमकाय म्‍हेत्‍ताक्‍सास्‍यावा र निको पुर्‌खालमकाय ओउ देसको मालिक जाह्‍ङ्‍सास्‍यावा।

२० इ जुदा घतनालमखे प्‍लय सय पचास बर्‌सभित्रहाङ स्‍यावो खेतो।

ओहाङसयको लोन्‍हे,

इस्राएलि मान्‍तालमकाय सासन जाह्‍ङ्‍साको लागि समुएल अगमबक्‍ताको पालासम्‍म परमेस्‍वरइ न्‍यायधिसलम बइसास्‍यावा।

२१ अनि जब ओउमयइ राजा तेआकाय,

परमेस्‍वरइ बेन्‍यामिन बङ्‍सको किसको चो सावलकाय चालिस बर्‌ससम्‍म ओउमयको राजा स्‍याउसाको लागि बइसास्‍यावा।

२२ सावलकाय राजासय वायापछि परमेस्‍वरइ दाउदकाय ओउमयको राजा जाह्‍ङ्‍सास्‍यावा।

परमेस्‍वरइ दाउदको बारेहाङ एतदाह्‍य्‌ति तोसास्‍यावो मुना— ‘ङाइ यिसयको चो दाउदकाय ङा लयइ झाको लेखाले ङायालाङ,

धइतिदाह्‍य्‌सा ओउइ ङाको इच्‍छ्‍या अनुसारले जुदा कामलम जाह्‍ङ्‍लेनउ।’

२३ परमेस्‍वरइ लयइ बाचा जाह्‍ङ्‍सास्‍यावो अनुसारले दाउदको बङ्‍ससय मुक्‍तिदाता येसु इस्राएलको लागि बइसास्‍यावा।

२४ तर येसुइ लयको सेवा सुरु जाह्‍ङ्‍सासय ङ्‍हा,

ल-लयको पापसय पस्‍ताप जाह्‍ङ्‌ति बप्‍तिस्‍मा लेःनु त दाह्‍य्‌ति इस्राएलको मान्‍तालमकाय युहन्‍नाइ प्रचार जाह्‍ङाकान।

२५ अनि युहन्‍नाइ लयको सेवाको काम द्‍युम्‍सा लागधार्‌ना मान्‍तालमकाय एतदाह्‍य्‌ति ह्‍वताकान,

‘दोह निङ ङाकाय ख्रिस्‍त त म्‍हर्‌तेनय?

अह,

ङा निङइ ल्‍युह्‍ङ्‌तिमुओ ख्रिस्‍त खेङल।

तर साइनु,

ख्रिस्‍तखे ङासय लोन्‍हे वाङसास्‍याउधय मुना,

र ङापाय ओउको जुताको तुनुला फान्‍सामा ज्‍योङल।’

२६ ङाको होयालम,

निङ अब्राहामको सन्‍तानलम,

र इहाङ परमेस्‍वरको भक्‍ति जाह्‍ङो अरु जातिको मान्‍तालमइ ङाको कुराकाय साइनु,

परमेस्‍वरइ नि जुदाको लागिले इ मुक्‍तिको खबर ल्‍होक्‍सास्‍यावो मुना।

२७ धइतिदाह्‍य्‌सा यरुसलेमको मान्‍तालम र ओउमयको अगुवालमइ येसु सु खेसास्‍याउतो त दाह्‍यो कुरा तह्‍य्‌सा खाइनिलि र ओउमयइ धोओ दिनलमहाङ पह्रओ अगमबक्‍तालमको आखरलममा चिसा खाइनिलि,

ओउतझ्‍यान्‍ते अगमबक्‍तालमइ तोओ लेखाले ओउमयइ येसुकाय गाल बयाकानि।

२८ ओउमयइ येसुकाय सात्‍सा सम्‍मको दोह कारनमा ङायो नाआकिलि,

तर ओउमयइ येसुकाय सात्‍साले परना त दाह्‍य्‌ति पिलातसकाय बिन्‍ति जाह्‍ङाकानि।

२९ अनि ओउमयइ धर्‌मसास्‍त्रहाङ येसुको बारेहाङ तोओ जुदा कुरा जाह्‍ङ्‌ति भ्‍याआपछि,

ओउमयइ येसुकाय क्रुससय क्‍लाआक्‍तिको तेसहाङ गमाकानि।

३० तर परमेस्‍वरइ येसुकाय सिओसय उह्‍ति च्‍योक्‍ताक्‍सास्‍यावा।

३१ अनि गालिलिहाङसय लेःति यरुसलेमसम्‍मको येसुको यात्राहाङ,

लयकाय गुह्‍ल्‌तिवाहो मान्‍तालमकहाङ येसु नाःतो दिनसम्‍म थासास्‍यावा,

र ओउमयले देङे इस्राएलको मान्‍तालमको लागि इ कुराको साछि खेनय।

३२ देङे निचिखे निङको लागि इ परमेस्‍वरको पेओ समचार तोलाङ वाङो खेनाङ्‍च।

इ बाचाखे परमेस्‍वरइ निको पुर्‌खालमकुस जाह्‍ङ्‍सास्‍यावो खेना,

३३ र परमेस्‍वरइ येसुकाय सिओसय उह्‍ति च्‍योक्‍ताक्‍ति,

ओउमयको सन्‍तानलम नाङ निको लागि इ बाचा पुत्‍ताक्‍सास्‍यावो खेना।

इ कुराखे भजनसङ्‍ग्रहको निसम् भजनहाङ एतदाह्‍य्‌ति लेखओ मुना—

‘नाङपाय ङाको चो खेतेना,

तेन ङा नाङको आपा स्‍यावो मुनाङ।’

३४ परमेस्‍वरइ येसु ख्रिस्‍तकाय फेरि गलमा सिसा परमातो हाइति सिओसय उह्‍ति च्‍योक्‍ताक्‍सा स्‍यावोको बारेहाङ एतदाह्‍य्‌ति तोसास्‍यावो मुना—

‘ङाइ दाउदकुस जाह्‍ङो बाचा अनुसारले,

ङाइ पक्‍काले निङकाय पबित्र आसिक बइनेनाङ्‍स।’

३५ भजनसङ्‍ग्रहको अर्‌को भजनहाङ एतदाह्‍य्‌तिमा तोओ मुना—

‘अ परमेस्‍वर,

नाङइ लयको पबित्र सेवककाय तेसहाङ सय्‍ङ्‌ति वाइताक्‍सा स्‍याउलेल।’

३६ इ कुराखे दाउदइ लयको बारेहाङ तोओ खेआक्‌ल,

धइतिदाह्‍य्‌सा दाउदइ लयको पालाहाङ परमेस्‍वरको इच्‍छ्‍या अनुसार काम जाह्‍ङ्‌ति भ्‍याआपछि,

ओउ सिआ र ओउकाय ओउको पुर्‌खालमकुस तेसहाङ पाह्‍म्‌लेःआ,

र ओउको ज्‍यानखे तेसहाङ सय्‍ङ्‌ति वाइलेआ।

३७ तर परमेस्‍वरइ येसुकाय सिओसय उह्‍ति च्‍योक्‍ताक्‍सास्‍यावा,

र येसुको ज्‍यानखे म्‍हेत्‍ति वाइलेल।

३८ ओउतझ्‍यान्‍ते ङाको होयालम,

येसुइले निङको पाप छेमा जाह्‍ङ्‍सास्‍याउना त दाह्‍यो कुरा निङइ चिओ ङा चाहनाङ।

३९ मोसाइ बयो नेम-कानुनइ पापको छुत्‍कारा बइसा खाइलेउलु,

तर येसुहाङ बिस्‍वास जाह्‍ङो मान्‍तालमखे जुदाले परमेस्‍वरको ङ्‍हा पेतो स्‍याउलेना।

४० ओउतझ्‍यान्‍ते अगमबक्‍तालमइ तोओ कुरा निङको रुवाङहाङ स्‍याउजेलाम त दाह्‍य्‌ति होसियार स्‍याउति मुन।

धइतिदाह्‍य्‌सा अगमबक्‍तालमइ एतदाह्‍य्‌ति तोओ मुना,

४१ ‘योनु,

निङ परमेस्‍वरकाय ख्‍याल-ख्‍याल ताःओलम,

ग्‍याह्‍ङ्‍न र सिति आल्‍न!

धइतिदाह्‍य्‌सा ङाइ निङको पालाहाङले केहि काम जाह्‍ङ्‍धय मुनाङ,

र कुनय मान्‍ताइ ओउ कामको बारेहाङ निङकाय तोतेनय त खेयाकायमा,

निङइखे ओउ कामको बारेहाङ गलमा बिस्‍वास जाह्‍ङ्‍लेतिनिलि।’”

४२ पावल र बर्‌नबास सभाकिमसय ग्‍ल्‍युह्‍ङ्‌ति पाह्‍य्‌धय मुतोकहाङ,

अर्‌को धोओ दिनमा वाङ्‌ति इ कुरालमखे नाःतोले तोति बइताङि त दाह्‍य्‌ति मान्‍तालमइ ओउनिसकाय बिन्‍ति जाह्‍ङाथाच।

४३ सभाकिमसय बाहिर ग्‍ल्‍युह्‍ङापछि,

यहुदिलम र लोन्‍हे यहुदि धर्‌म मानओ अरु जातिको मान्‍तालमइ पावल र बर्‌नबासकाय गुह्‍ल्‌ति वाह्‍सा फाङाकानि,

र ओउनिसइखे ओउ मान्‍तालमकाय परमेस्‍वरको अनुग्रहहाङ याक्‍ति मुन त दाह्‍य्‌ति हउसला बयाकाचु।

४४ अर्‌को साताको धोओ दिनहाङखे प्रभु येसुको बारेहाङ साइलाङ सहरको जुदा मान्‍तालमको हुलले वाङाकाय।

४५ र ओउ मान्‍तालमको हुलकाय च्‍यउति यहुदिलमखे चोःर्‌सा फाङाकानि,

र ओउमयइ पावलइ तोओ कुराहाङ बिबाद जाह्‍ङ्‌ति ओउको अपमान जाह्‍ङाकानि।

४६ तर पावल र बर्‌नबासखे झन् साहसि स्‍याउति नोःसा फाङाकाचु,

“परमेस्‍वरको आखरखे ङ्‍हा निङ यहुदिलमकायले तोसा आबस्‍यक खेतो।

तर निङइ इ आखरकाय इन्‍कार जाह्‍ङोझ्‍यान्‍ते र लयमयकाय अजम्‍बरि रुवाङको लागि ज्‍योतो ताःमालोझ्‍यान्‍ते,

द्‍याह निङकाय फेति नि अरु जातिको मान्‍तालमकहाङ आल्‍नाङ्‍सु।

४७ धइतिदाह्‍य्‌सा प्रभुइ निकाय बइसास्‍यावो आग्‍या इ ले खेना—

‘जुदा मान्‍तालमइ मुक्‍ति दोःपनय त दाह्‍य्‌ति,

ङाइ नाङकाय अरु जातिको मान्‍तालमको लागि ज्‍योति जाह्‍ङो खेनाङ।’”

४८ जब अरु जातिको मान्‍तालमइ इ कुरा सायाकानि,

ओउमय माहा जोक्‍तो आसति ओउ आखरको लागि प्रभुको प्रसङ्‍सा जाह्‍ङाकानि।

र परमेस्‍वरइ सु-सुकाय अजम्‍बरि रुवाङको लागि छ्‍युह्‍ङ्‍सास्‍यावा,

ओउमयइखे प्रभुहाङ बिस्‍वास जाह्‍ङाकानि।

४९ ओउ छेत्रभरिको जुदा मान्‍तालमइले प्रभु येसुको आखर साइसा दोःआकाय।

५० तर यहुदिलमइ सहरको अगुवालम र ताह्‍ङो ओहोदाको धार्‌मिक मोम्‍चोलमकायमा पावल र बर्‌नबासको बिरोतहाङ कुल काआकानि,

र ओउमयइ ओउनिसकाय सतावत जाह्‍ङ्‌ति ओउमयको छेत्रसय लगार्‌ति ल्‍होकाथाच।

५१ ओउतझ्‍यान्‍ते ओउनिसइ ओउमयको बिरोतहाङ लयनिसको दोमपाकको धाह्‍न् काहाकाचुc अनि आइकोनियन त तोओ सहरताङ आलाकाच।

५२ तर एन्‍तिओखियाको बिस्‍वासिलमखे पबित्र ग्‍वालामइ भरपुर स्‍याउति आन चोङायाकाय।

a 

१३:९ पावल ग्रिक भासाहाङ पावलकाय “पउलस” त दाह्‍य्‌ति तोना।

b 

१३:१४ पिसिदिया छेत्रको एन्‍तिओखिया एन्‍तिओखिया त तोओ सहरखे निसज्‍यो मुना। पावल र बर्‌नबासकायखे सिरिया छेत्रको एन्‍तिओखिया त तोओ सहरको मन्‍दलिसय प्रचारको लागि ल्‍होको खेना (१३:१-३)। देङेखे ओउनिस देङेको समयहाङ निइ तर्‌कि देस त दाह्‍य्‌ति चिओ पिसिदिया छेत्रको अर्‌को एन्‍तिओखिया सहरहाङ दाहो खेनाच।

c 

१३:५१लयनिसको दोमपाकको धाह्‍न् काहाकाचु यदि कुनय गाउ-थाउको मान्‍तालमइ प्रभुको आखरकाय सुइकार जाह्‍ङ्‌निलि त खेया, ओउत हाइसाको लागि येसुइ लयको चेलालमकाय आग्‍या जाह्‍ङ्‍सास्‍यावो खेतो। ओउतझ्‍यान्‍ते दोमपाकको धाह्‍न् काह्‍सा त तोओखे परमेस्‍वरइ न्‍याय जाह्‍ङ्‍तोकहाङ मुख्‍य चेलालम जिम्‍मेवारि नाःइलि त दाह्‍य्‌ति चिताक्‍साको लागि चिनो खेना। इको बारेहाङ मर्‌कुस ६:११ योसा खाइना।

पावल र बर्‌नबास आइकोनियन सहरहाङ

१४

१ पावल र बर्‌नबास आइकोनियन सहरहाङ दाहाक्‍तिको ओहाङको सभाकिमहाङ आल्‍ति प्रचार जाह्‍ङ्‍सा फाङाकाचु,

र ओहाङमा एन्‍तिओखिया सहरहाङ स्‍यावो लेखाले नाःतो यहुदि र अरु जातिको मान्‍तालमइ प्रभुहाङ बिस्‍वास जाह्‍ङाकानि।

२ तर प्रभुहाङ बिस्‍वास जाह्‍ङ्‍मालो यहुदिलमइखे अरु जातिको मान्‍तालमकाय कुल काति रिस वाङ्‍ताकाक्‍तिको बिस्‍वासिलमको बिरोत जाह्‍ङ्‍ताकाकानि।

३ पावल र बर्‌नबासखे प्रभुको अनुग्रहको बारेहाङ साहसकुसि प्रचार जाह्‍ङ्‍धय आइकोनियनहाङ,

नाःतो समयसम्‍म मुआकाच।

प्रभुइ ओउनिसकाय ग्‍याह्‍ङ्‌सिओ कामलम जाह्‍ङ्‍सा जिःङ बइति ओउनिसइ प्रचार जाह्‍ङो आखर सत्‍य खेना त दाह्‍य्‌ति प्रमानित जाह्‍ङ्‍सास्‍यावा।

४ तर आइकोनियनको मान्‍तालम निसभाकहाङ वेङाकाय।

केहि मान्‍तालम यहुदिलमको लोन्‍हे लागआकाय र केहि मान्‍तालमखे मुख्‍य चेलानिसको लोन्‍हे लागआकाय।

५ अनि केहि अरु जातिको मान्‍तालम र यहुदिलम लयमयको अगुवालमकुस मिलति पावल र बर्‌नबासकाय बाङइ आप्‍ति सात्‍सा निर्‌नय जाह्‍ङाकानि।

६ जब ओउनिसइ इ कुरा चिआकाचु,

ओउनिस आइकोनियन सहरसय रेह्‍न्‌तोले क्रउति लुकोनिया छेत्रको लुस्‍त्रा र दर्‌बि सहर र ओहाङको वरिपरिको छेत्रहाङ दाहाकाच।

७ र ओउनिसइ ओउ छेत्रलमहाङमा परमेस्‍वरको पेओ समचार प्रचार जाह्‍ङाकाचु।

पावल र बर्‌नबास लुस्‍त्रा र दर्‌बि सहरहाङ

८ लुस्‍त्रा सहरहाङ यातचाक खोन्‍द्‍या मान्‍ता खेतो,

र ओउखे आमाइ नाःओहाङसयले खोन्‍द्‍या स्‍यावोझ्‍यान्‍ते वाह्‍साले खायाकुलु।

९ ओउखे पावलको भासन साइधय च्‍युङ्‌तिमुओ खेतो।

पावलइ ओउकाय ताङ्‌ति योआकान,

र रोगसय स्‍याक्‍साको लागि ओउकुस बिस्‍वास मुना त दाह्‍य्‌ति पावलइ चिआकान।

१० ओउतझ्‍यान्‍ते पावलइ ताह्‍ङो हाउनयहाङ ओउकाय हिह्‌ति तोआथय,

“लयको दोमहाङ चिङ!”

अनि ओउ मान्‍ता क्र्‍यानोक्‍त चिङा र वाह्‍सा फाङाकान।

११ जब मान्‍तालमको हुलइ पावलइ जाह्‍ङो ओउ कुरा च्‍यवाकानि,

ओउमयइ लयमयको लुकोनियन भासाहाङ एतदाह्‍य्‌ति हिह्‍सा फाङाकानि,

“देउतालमपाय मान्‍ता स्‍याउति निकहाङ वाङाकाय।”

१२ ओउमयइ बर्‌नबासकाय जिउस देउता त दाह्‍य्‌ति मय्‍ङ्‍आकानि र पावलकायखे मुख्‍य बक्‍ताझ्‍यान्‍ते हर्‌मेस देउता त दाह्‍य्‌ति मय्‍ङ्‍आकानि।

१३ जिउस देउताको मन्‍दिरखे सहरको मुल दह्‍य्‌लो द्‍याङ्‍तो खेतो,

र ओउ मन्‍दिरको पुजारि र मान्‍तालमको हुलइ पावल र बर्‌नबासको लागि भोक बइसा चाहओ खेइतो।

ओउतझ्‍यान्‍ते पुजारिइ केहि बाछो स्‍याःलम र रोको मालालम लात्‍ति सहरको मुल दह्‍य्‌लोहाङ दाहा।

१४ जब ओउमयइ जाह्‍ङ्‍सा बोङो कुरा बर्‌नबास र पावलइ चिआकाचु,

ओउनिसइ ल-लयको लावनाय क्रेताक्‍तिकोa मान्‍तालमको हुलको माझहाङ तन्‍ति आल्‍ति एतदाह्‍य्‌ति हिह्‍आकाच,

१५ “होयालम,

निङइ धइति एतताह्‍ङो काम जाह्‍ङ्‍धय मुतेनय?

निचिमा निङ लेखाताह्‍ङो मान्‍ताले खेनाङ्‍च।

निचिपाय निङइ बेकारको कामलम फेति फेलबाङ,

ल्‍हाउदयबाङ,

समुन्‍द्र र ओउमयहाङ नाःओ जुदा थोकलम जाह्‍ङ्‍सास्‍यावो जिउदो परमेस्‍वरकताङ द्‍याह्‍न्‌न त दाह्‍य्‌ति परमेस्‍वरको पेओ समचारको घोसना जाह्‍ङ्‍लाङ इहाङ वाङो खेनाङ्‍च।

१६ ङ्‍हाको समयलमहाङपाय परमेस्‍वरइ जुदा जातिको मान्‍तालमकाय ल-लयको रितिथिति अनुसारले याक्‍सा बइसास्‍यावा,

१७ तर पे-पेओ कामलम जाह्‍ङ्‌ति खेयाकायमा ङा निङकहाङ मुनाङ त दाह्‍य्‌ति लयको प्रमान बइसास्‍यावा।

परमेस्‍वरइ लाङकासय तिः वाताक्‍ति निङकाय सहि समयहाङले उब्‍जनि बइसास्‍याउना,

र परमेस्‍वरइ जेःगा-तुङ्‍गा बइति निङको ल्‍हुङतुककाय आससितो जाह्‍ङ्‍सास्‍याउना।”

१८ इ कुरा तोआक्‍तिको लयनिसको लागि बइसा बोङो भोककाय पावल र बर्‌नबासइ बल्‍ल-तल्‍ल रोकसा खायाकाचु।

१९ ओहाङसयको पिसिदिया छेत्रको एन्‍तिओखिया र आइकोनियन सहरसय केहि यहुदिलम लुस्‍त्राहाङ दाह्‍तिवाङाकाय।

ओउ यहुदिलमइ लुस्‍त्राको मान्‍तालमकाय पावलको बिरोत जाह्‍ङ्‍सा र आक्रमन जाह्‍ङ्‍साकाय उन्‍चो लावाकानि।

ओउमयइ पावलकाय बाङइ आपाकानि र द्‍याहपाय सिआ त म्‍हर्‌ति सहरसय बाहिर ह्रयुत्‍ति क्‍लाआकानि।

२० तर जब बिस्‍वासिलम पावलको वरिपरि हुम्‌लाङ दाहाकाय,

पावल चिङा र सहरताङ द्‍याह्‍न्‌ति आला।

अनि ओउखे स्‍याह्‍ङलो पल्‍त बर्‌नबासकुस दर्‌बि सहरताङ आला।

पावल र बर्‌नबास सिरियाको एन्‍तिओखियाताङ द्‍याह्‍नो

२१ पावल र बर्‌नबासइ दर्‌बि सहरको मान्‍तालमकाय परमेस्‍वरको पेओ समचार प्रचार जाह्‍ङ्‌ति नाःतो मान्‍तालमकाय चेला जाह्‍ङाकाचु।

अनि ओउनिस ओहाङसय लुस्‍त्रा,

आइकोनियन स्‍याउधय पिसिदियाको एन्‍तिओखियाताङ द्‍याह्‍नाकाच।

२२ ओउनिसइ बिस्‍वासिलमकाय बिस्‍वासहाङ बल्‍यो स्‍याउति मुसाकाय हउसला बयाकाचु,

अनि ओउनिसइ ओउमयकाय “परमेस्‍वरको राज्‍यको मान्‍ता स्‍याउसाको लागि ङ्‍हा निइ नाःतो दुख-कस्‍तलम च्‍यउसाले परना” त दाह्‍य्‌ति स्‍यानाकाचु।

२३ पावल र बर्‌नबासइ हरेक मन्‍दलिको लागि केहि अगुवालम छ्‍युह्‍ङाकाचु,

र उपाङ मुति प्राथना जाह्‍ङाक्‍तिको ओउ अगुवालमकाय लयमयइ बिस्‍वास जाह्‍ङो प्रभुको चरनहाङ सुम्‍पआकाचु।

२४ ओहाङसयको ओउनिस पिसिदियाको छेत्र स्‍याउधय पामफिलिया इलाकाहाङ दाहाकाच।

२५ र पामफिलियाको पर्‌गा सहरहाङ प्रचार जाह्‍ङाक्‍तिको ओउनिस अतालिया सहरताङ आलाकाच।

२६ ओहाङसयको ओउनिस तिः जहासहाङ लह्‍न्‌ति लयनिसको यात्रा सुरु स्‍यावो सिरियाको एन्‍तिओखियाताङले द्‍याह्‍नाकाच।

ओउ सहरको बिस्‍वासिलमइले ओउनिसकाय परमेस्‍वरको अनुग्रहहाङ सुम्‍पति प्रचारको कामहाङ ल्‍होको खेतो,

र देङे ओउनिसइ ओउ काम पुरा जाह्‍ङाक्‍तिको द्‍याह्‍न्‌ति दाहाकाच।

२७ ओउनिस एन्‍तिओखियाहाङ द्‍याह्‍न्‌ति दाहापछि,

मन्‍दलिको जुदा बिस्‍वासिलमकाय गोत्‍ति यात थाउहाङ हुमाकाचु।

अनि परमेस्‍वरइ गतहाइति लयनिस दुवारा काम जाह्‍ङ्‍सास्‍यावा र गतहाइति अरु जातिको मान्‍तालमकाय येसुहाङ बिस्‍वास जाह्‍ङ्‍ताक्‍सास्‍यावा त दाह्‍यो जुदा कुरा ल्‍हाक्‍ति छ्‍यानाकाचु।

२८ ओहाङसयको ओउनिस नाःतो महिनासम्‍मले अरु बिस्‍वासिलमकुसि एन्‍तिओखियाहाङ मुआकाच।

a 

१४:१४ लावनाय क्रेताक्‍तिको यदि कुनय मान्‍ताइ परमेस्‍वरको अपमान जाह्‍ङ्‍नउ त खेया, ओउतताह्‍ङो बेलाहाङखे यहुदिलमइ लय दुखि स्‍यावो कुरा छ्‍यान्‍साको लागि एतहाइति लावनाय क्रेत्‍ति वाइनितो।

यरुसलेमको सभा

१५

१ पावल र बर्‌नबास सिरियाको एन्‍तिओखियाहाङ मुतोक बेलाहाङ,

केहि मान्‍तालम यहुदियासय ओहाङ वाङ्‌ति बिस्‍वासिलमकाय एतदाह्‍य्‌ति स्‍यान्‍सा फाङाकानि,

“मोसाइ बयो नेम-कानुनइ तोओ अनुसार खतना जाह्‍ङ्‍माच्‍युकसम्‍म निङइ मुक्‍ति दोःसाले खाइतेनिलि।”

२ ओउमयको एतताह्‍ङो स्‍यानराय साइति पावल र बर्‌नबास ओउमयको कुराहाङ सहमत स्‍याउचल,

र ओउमयकुस जोक्‍तो बहस जाह्‍ङाकाचु।

ओहाङसयको लोन्‍हे,

मुख्‍य चेलालम र अगुवालमकुसि इ बिसयहाङ कुरा जाह्‍ङ्‍साको लागि मन्‍दलिको बिस्‍वासिलमइ पावल र बर्‌नबासकाय ओहाङको केहि बिस्‍वासिलमकुस यरुसलेमताङ ल्‍होकाकानि।

३ गतहाइति अरु जातिको मान्‍तालमइ परमेस्‍वरकाय बिस्‍वास जाह्‍ङाकानि त दाह्‍यो कुरा ल्‍हाक्‍ति छ्‍यान्‍धय मन्‍दलिको बिस्‍वासिलमइ ल्‍होको मान्‍तालमखे फोनिके,

सामरिया छेत्र स्‍याउधय यरुसलेमताङ आलाकाय।

इ खबर सायो जुदा बिस्‍वासिलमखे आन जोक्‍तो आसआकाय।

४ जब ओउमय यरुसलेमहाङ दाहाकाय,

मन्‍दलिको बिस्‍वासिलम,

मुख्‍य चेलालम र अगुवालमइ ओउमयकाय स्‍वागत जाह्‍ङाथास।

अनि परमेस्‍वरइ लयनिस दुवारा जाह्‍ङ्‍सास्‍यावो जुदा कुरा पावल र बर्‌नबासइ ओउमयकाय ल्‍हाक्‍ति छ्‍यानाकाचु।

५ तर फरिसि समुहको केहि बिस्‍वासिलमखे चिङाक्‍तिको एत दाह्‍याकाय,

“बिस्‍वास जाह्‍ङो अरु जातिको मान्‍तालमइ खतना जाह्‍ङ्‍साले परना र मोसाइ बयो नेम-कानुन पालन जाह्‍ङ्‍ताक्‍साको लागि निइ तोसाले परना।”

६ इ समस्‍याको बिसयहाङ छलफल जाह्‍ङ्‍साको लागि मुख्‍य चेलालम र अगुवालम क्रुस्‍कायाकाय।

७ ज्‍याङ्‍तो छलफल स्‍यावापछि पत्रुस चिङाक्‍तिको एत दाह्‍या,

“ङाको होयालम,

अरु जातिको मान्‍तालमकाय परमेस्‍वरको पेओ समचार प्रचार जाह्‍ङ्‍साको लागि केहि समय ङ्‍हा निङमध्‍येसयले परमेस्‍वरइ ङाकाय छ्‍युह्‍ङ्‍सास्‍यावो कुरा निङइ चिओले मुना,

ओउतझ्‍यान्‍ते ओउमयइ साइसा र बिस्‍वास जाह्‍ङ्‍सा खायाकानि।

८ ल्‍हुङतुकको कुरा चिसास्‍यावो परमेस्‍वरइ ओउमयकायमा निकाय लेखाले पबित्र ग्‍वालाम बइति सुइकार जाह्‍ङ्‍सास्‍यावो पक्‍का कुरा छ्‍यान्‍सास्‍यावो मुना।

९ परमेस्‍वरइ यहुदि र अरु जातिको मान्‍तालमको माझहाङ छति बेबहार जाह्‍ङ्‍सास्‍यावो नाःल,

धइतिदाह्‍य्‌सा निइ येसुहाङ बिस्‍वास जाह्‍ङो कारनइले परमेस्‍वरइ निको ल्‍हुङतुक सुद्‍ध जाह्‍ङ्‍सास्‍यावा,

ओउतले परमेस्‍वरइ ओउमयको ल्‍हुङतुककायमा सुद्‍ध जाह्‍ङ्‍सास्‍यावा।

१० ओउतझ्‍यान्‍ते नि र निको पुर्‌खालमइमा च्‍युन्‍सा खाइमालो लिःओ भारि,

बिस्‍वास जाह्‍ङो अरु जातिको मान्‍तालमको कुमहाङ काआक्‍तिको निङ धइति ते परमेस्‍वरको परिछ्‍या जाह्‍ङ्‍धय मुतेनय?

११ ओउत खेल,

नि जुदाले परमेस्‍वरको बिसेस अनुग्रहसय स्‍याको कुरा निइ बिस्‍वास जाह्‍ङ्‍सा खाइनातह्‍य्‌नि।”

१२ अरु जातिको मान्‍तालमको माझहाङ नाःतो ग्‍याह्‍ङ्‌सिओ कामलम जाह्‍ङ्‍साको लागि परमेस्‍वरइ गतहाइति जिःङ बइसास्‍यावा त दाह्‍यो कुरा बर्‌नबास र पावलइ तोधय मुतोकहाङ जुदा मान्‍तालम ङइमात साइति मुआकाय।

१३ जब ओउनिस नोःति भ्‍याआकाच,

याकुब चिङ्‌ति एत दाह्‍या,

“ङाको होयालम,

ङाको कुराकाय साइनु।

१४ परमेस्‍वर गतहाइति यातम् पल्‍तहाङ अरु जातिको मान्‍तालमकहाङ वाङाक्‍तिको ओउमयमध्‍येसयले केहि मान्‍तालमकाय लयको मान्‍ता जाह्‍ङ्‍सास्‍यावा त दाह्‍यो कुरा सिमोन पत्रुसइ तोतिखायो मुना।

१५ अगमबक्‍तालमको आखरमा इ कुराकुस जुदाले मिलओ मुना।

धर्‌मसास्‍त्रहाङ एत लेखओ मुना,

१६ ‘ओहाङसयको लोन्‍हे ङा द्‍याह्‍न्‌ति वाङनाङ,

र अरुइ बर्‌बाद जाह्‍ङो दाउदको राज्‍यकाय ङाइ फेरि जाह्‍ङ्‍नाङ।

ङाइ ओउ राज्‍यकाय फेरि नया जाह्‍ङ्‍नाङ,

र ओउकाय जिःङकालि जाह्‍ङ्‍नाङ।

१७ अनि ङाइ ङाको मान्‍ता स्‍याउलाङ गोतो

अरु जातिको जुदा मान्‍तालम ङाकहाङ वाङलेनय।

१८ इ जुदा कुरालमखे उहिलेखाले ङाइ मान्‍तालमकाय चिताको खेनाङ त दाह्‍य्‌ति प्रभु परमेस्‍वर दाह्‍य्‌सास्‍याउना।’”

१९ “ओउतझ्‍यान्‍ते परमेस्‍वरकताङ वाङो अरु जातिको मान्‍तालमकाय निइ दुख बइसास्‍याउल त दाह्‍यो कुराखे ङाको तोराय खेना।

२० तर निइखे ‘मुर्‌तिलमकाय बयो जेःगालम जेःलाम,

बेभिचारसय दल्‍ति मुन,

वुइ जेःलाम,

अनि पाल्‍ति सात्‍मालो र वुइ वाइमालो पसुलमको माःय जेःलाम’ त दाह्‍य्‌ति ओउमयकाय चिथि लेखसा परनातहि।

२१ धइतिदाह्‍य्‌सा उहिलेको पालाहाङमा हरेक यहुदि धोओ दिन सभाकिमलमहाङ मोसाइ बयो नेम-कानुन पह्रइतो,

र हरेक सहरहाङ ओउको स्‍यानरायको प्रचार स्‍यावो खेतो।”

बिस्‍वास जाह्‍ङो अरु जातिको मान्‍तालमकाय लेखओ चिथि

२२ अनि मुख्‍य चेलालम,

अगुवालम र मन्‍दलिको जुदा बिस्‍वासिलम मिलति केहि मान्‍तालमकाय छ्‍युह्‍ङाक्‍तिको पावल र बर्‌नबासकुस एन्‍तिओखियाताङ ल्‍होक्‍सा निर्‌नय जाह्‍ङाकानि।

बिस्‍वासिलमइ जोक्‍तो मान-सम्‍मान जाह्‍ङो निसचाक मान्‍ता,

बर्‌सबास त मय्‍ङ्‍ओ यहुदा र सिलासकाय ओउमयइ छ्‍युह्‍ङाकानि।

२३ ओहाङसयको ओउमयइ एतदाह्‍य्‌ति चिथि लेखआक्‍तिको ल्‍होकाकानि—

“नि,

यरुसलेमको मुख्‍य चेलालम र अगुवालमकसय निङ एन्‍तिओखिया,

सिरिया र किलिकियाहाङ याको अरु जातिको बिस्‍वासिलमकाय अभिबादन ल्‍होको मुना।

२४ निको कोय-कोय मान्‍तालम निङकहाङ वाङाक्‍तिको ओउमयको स्‍यानरायसय निङकाय दुखि जाह्‍ङ्‍तेआकाय त दाह्‍यो कुरा निइ सायालाङ्‍सु,

तर ओउमयकाय निइ ल्‍होको खेआक्‍ङसुलु।

२५ ओउतझ्‍यान्‍ते नि क्रुस्‍कायालाङ्‍सु र केहि मान्‍ताकाय छ्‍युह्‍ङाक्‍तिको निको राप्‍तो होयानिस बर्‌नबास र पावलकुस निङकताङ ल्‍होक्‍साको लागि निर्‌नय जाह्‍ङालाङ्‍सु।

२६ इ मान्‍तानिसइ निको प्रभु येसु ख्रिस्‍तको सेवाको लागि लयनिसको रुवाङ धरापहाङ गमो मुनाच।

२७ निइ यहुदा र सिलासकाय निङकताङ ल्‍होको मुनाङ्‍सु,

निइ चिथिहाङ लेखओ जुदा कुरा ओउनिसइ लयको म्‍होतोङसयले निङकाय तोति बइतेनय।

२८ धइतिदाह्‍य्‌सा इ केहि आबस्‍यक कुरालमबाहेक अरु नाःतो भार निङकाय लात्‍ताक्‍सा स्‍याउल त दाह्‍यो कुरा पबित्र ग्‍वालाम र निको माझहाङ सहमति स्‍यावा।

२९ मुर्‌तिलमकाय बयो जेःगालम जेःलाम,

वुइ जेःलाम,

अनि पाल्‍ति सात्‍मालो र वुइ वाइमालो पसुलमको माःय जेःलाम,

र बेभिचारसय दल्‍ति मुन।

यदि निङइ इ कुरालम पेतोकुसि पालन जाह्‍ङ्‍तेनानि त खेयाकाय माहा पेतो स्‍याउलेना।

निङकाय निको सुभकामना मुना।”

३० पावल,

बर्‌नबास,

यहुदा र सिलास यरुसलेमसय एन्‍तिओखियाताङ आलाकाय।

अनि ओउमयइ मन्‍दलिको जुदा बिस्‍वासिलमकाय गोताक्‍तिको ओउमयकाय चिथि बयाकानि।

३१ जब ओउमय चिथि पह्रआकाय,

ओउमय हउसलाको खबर दोःति माहा जोक्‍तो आसआकाय।

३२ अनि यहुदा र सिलास लयनिसमा अगमबक्‍ता स्‍यावो कारनइ बिस्‍वासिलमकाय ज्‍याङ्‍तो समयसम्‍म हउसला र साहसको आखर बइति ओउमयको बिस्‍वासकाय बल्‍यो जाह्‍ङाकाचु।

३३ ओहाङ केहि समय मुति हुतापछि,

ओहाङको बिस्‍वासिलमइ ओउनिसकाय आरामकुसि यरुसलेमको मन्‍दलिताङ द्‍यान्‍ति ल्‍होकाथाच।

३४ [तर सिलासइखे एन्‍तिओखियाहाङले मुसा निर्‌नय जाह्‍ङाकान।]

३५ पावल र बर्‌नबासमा केहि समयको लागि एन्‍तिओखियाहाङले मुआकाच,

र ओहाङ ओउनिस र अरु नाःतो मान्‍तालमइ प्रभुको आखर स्‍यान्‍धय प्रचार जाह्‍ङाकानि।

पावल र बर्‌नबास थे-थे यात्राहाङ आलो

३६ केहि समय लोन्‍हे पावलइ बर्‌नबासकाय तोआकान,

“द्‍याह निचिइ ङ्‍हाखाले प्रभुको आखर प्रचार जाह्‍ङो सहरलमताङ द्‍याह्‍न्‌ति आल्‍च।

ओहाङको बिस्‍वासिलम दोह-दोह जाह्‍ङ्‍धय मुनय त दाह्‍यो कुराकाय योचु।”

३७ बर्‌नबास सहमत स्‍यावा र ओउखे मर्‌कुस त तोओ युहन्‍नाकाय ब्रकले आःल्‌सा झाको खेतो।

३८ तर ओउ कुराहाङखे पावलइ जुगाङले सहमत जाह्‍ङुलु,

धइतिदाह्‍य्‌सा मर्‌कुसइ ओउनिसकाय पामफिलियाहाङले फेआक्‍तिको काम पुरा जाह्‍ङ्‍मातले द्‍याह्‍न्‌ति पाह्‍यो खेतो।

३९ ओउ कुराकाय लेःति पावल र बर्‌नबास माहा जोक्‍तो बिबाद जाह्‍ङ्‍काइति यात अर्‌काकसय वेङकायाकाच।

बर्‌नबासखे मर्‌कुस त तोओ युहन्‍नाकाय लाताक्‍तिको तिः जहासहाङ लह्‍न्‌ति साइप्रसताङ आला।

४० तर पावलइखे लयकुस आःल्‌साको लागि सिलासकाय छ्‍युह्‍ङाकान।

ओहाङसयको बिस्‍वासिलमइ ओउनिसकाय परमेस्‍वरको अनुग्रहहाङ सुम्‍पआथाच र ओउनिस एन्‍तिओखियासय वाहाकाच।

४१ अनि ओउनिस मन्‍दलिलमकाय बिस्‍वासहाङ बल्‍यो जाह्‍ङ्‍धय सिरिया र किलिकियाको यात्रा जाह्‍ङाकाचु।

पावल र सिलासकुसि तिमोथि आलो

१६

१ पावल सिलासकुस दर्‌बि सहर स्‍याउधय फेरि लुस्‍त्राताङ आला,

र ओहाङ यातचाक तिमोथि त मय्‍ङ्‍ओ बिस्‍वासि खेतो।

ओउको आमा यहुदि बिस्‍वासि खेतो,

तर आपाखे ग्रिक खेतो।

२ लुस्‍त्रा र आइकोनियनको बिस्‍वासिलमइ तिमोथिको बारेहाङ पेओ कुरा जाह्‍ङ्‌नितो।

३ पावलइ लयको यात्राहाङ तिमोथिकायमा ब्रकले लात्‍ति आःल्‌सा चाहओ खेतो।

ओउतझ्‍यान्‍ते पावलइ तिमोथिकाय खतना जाह्‍ङाकान,

धइतिदाह्‍य्‌सा ओहाङको जुदा यहुदिलमइ ओउको आपा ग्रिक खेना त दाह्‍य्‌ति चिओ खेइतो।

४ अनि ओउमय अरु जातिको बिस्‍वासिलमइ पालन जाह्‍ङ्‍साको लागि यरुसलेमहाङ मुओ मुख्‍य चेलालम र अगुवालमइ निर्‌नय जाह्‍ङो कुरालम स्‍यान्‍धय सहर-सहरहाङ आलाकाय।

५ ओउतझ्‍यान्‍ते मन्‍दलिलम बिस्‍वासहाङ बल्‍यो स्‍याउधय आलाकाय र दिनमले माहा नाःतो मान्‍तालमइ प्रभु येसुहाङ बिस्‍वास जाह्‍ङाकानि।

त्रोआसहाङ पावलको दर्‌सन

६ पावल,

सिलास र तिमोथिखे एसिया इलाकाहाङ परमेस्‍वरको आखर प्रचार जाह्‍ङ्‍सा चाहओ खेइतो,

तर पबित्र ग्‍वालामइखे ओउमयकाय अनुमति बइसास्‍याउल।

ओउतझ्‍यान्‍ते ओउमय फ्रिगिया र गलातियाको छेत्र स्‍याउधय आलाकाय।

७ जब ओउमय माइसिया छेत्रको सानहाङ दाहाकाय,

ओउमयइ बेथानियाको इलाकाताङ आल्‍सा कोसिस जाह्‍ङाकानि,

तर येसुको ग्‍वालामaइ ओउमयकाय ओहाङ आल्‍सा अनुमति बइसास्‍याउल।

८ ओउतझ्‍यान्‍ते ओउमय माइसिया छेत्र स्‍याउधय समुन्‍द्रको किनारहाङ परओ त्रोआस सहरताङ आलाकाय।

९ ओउ याह्‌दिङ पावलइ यातज्‍यो दर्‌सन च्‍यवाकान।

ओउइ दर्‌सनहाङ माकेदोनिया इलाकाको यातचाक मान्‍ता चिङाक्‍तिको “माकेदोनियाहाङ वाङ्‌ति निकाय सहयोग जाह्‍ङ्‍सास्‍याउपाना” त दाह्‍य्‌ति बिन्‍ति जाह्‍ङ्‍धय मुओ च्‍यवाकान।

१० पावलइ ओउ दर्‌सन च्‍यउनातासले,

ओहाङको मान्‍तालमकाय परमेस्‍वरको पेओ समचार प्रचार जाह्‍ङ्‍साको लागि परमेस्‍वरइले निकाय गोत्‍सास्‍यावो खेना त दाह्‍य्‌ति चिःति निb माकेदोनियाताङ आल्‍सा निर्‌नय जाह्‍ङालाङ्‍सु।

फिलिप्‍पि सहरको लिदिया त तोओ मोम्‍चोइ येसुहाङ बिस्‍वास जाह्‍ङो

११ अनि नि तिः जहासहाङ लह्‍नाक्‍तिको त्रोआससय सामोथ्राकेको तापुताङ आलालाङ्‍सु,

र स्‍याह्‍ङलो पल्‍तखे नि नियापोलिस त तोओ सहरहाङ दाहालाङ्‍सु।

१२ ओहाङसयको नि रोमि सासकलमको अधिनहाङ मुओ माकेदोनिया इलाकाको मुख्‍य सहर फिलिप्‍पिताङ वाह्‍ति आलालाङ्‍सु।

अनि नि ओउ सहरहाङ केहि दिनच्‍युककाय मुआलाङ्‍सु।

१३ यहुदि धोओ दिनखे नि सहरको बाहिर नदिको किनारताङ आलालाङ्‍सु,

धइतिदाह्‍य्‌सा ओहाङ प्राथना जाह्‍ङ्‍साको लागि यहुदिलम हुमो थाउ मुना खेचा त दाह्‍य्‌ति नि म्‍हरो खेङसुतो।

नि ओहाङ च्‍युङालाङ्‍सु र ओहाङ हुम्‍तिमुओ केहि मोम्‍चोलमकुस नोःसा फाङालाङ्‍सु।

१४ निको कुरा सायोलममध्‍ये यातचाकको मय्‍ङ्‍खे लिदिया खेतो,

र ओउ थिआतिरा सहरसय फिलिप्‍पिहाङ वाङ्‌ति ङाःलो रङको नायलमको ब्‍यापार जाह्‍ङुतो।

ओउखे अरु जातिको मोम्‍चो खेतो र ओउइ परमेस्‍वरको भक्‍ति जाह्‍ङुतो।

अनि पावलको कुराकाय ध्‍यान बइति साइसा र बिस्‍वास जाह्‍ङ्‍साको लागि परमेस्‍वरइ ओउकाय सहयोग जाह्‍ङ्‍सास्‍यावा।

१५ जब ओउ र ओउको माचरलमइ बप्‍तिस्‍मा लेःआकानि,

अनि ओउइ निकाय एतदाह्‍य्‌ति बिन्‍ति जाह्‍ङाताङ्‍सु,

“यदि निङइ ङाकाय प्रभुहाङ दोङ्‌सिले बिस्‍वासि त म्‍हर्‌तेनय त खेया,

ङाको किमहाङ वाङ्‌ति मुसास्‍याउपाना।”

ओउइ माहा जोक्‍तो कर जाह्‍ङोझ्‍यान्‍ते ओउको कुराहाङ नि सहमत स्‍यावालाङ्‍सु।

पावल र सिलासकाय फिलिप्‍पि सहरको झेलकनहाङ काओ

१६ यात दिन नि प्राथना जाह्‍ङो थाउताङ आल्‍धय खेङसुतो,

निइ दुस्‍त ग्‍वालामइ ङायो यातचाक नोकर्‌नि मोम्‍चोकाय क्रुसालाङ्‍सु।

ओउइ दुस्‍त ग्‍वालामको जिःङइ मान्‍तालमको लोन्‍हे स्‍याउसाखेओ कुरा तोति बइति लयको मालिकलमको लागि नाःतो थेपो कमाउति बयुतो।

१७ ओउ मोम्‍चो पावल र निकाय गुह्‍ल्‌ति वाङा र एतदाह्‍य्‌ति हिह्‍आ,

“इ मान्‍तालमखे जुदासय ताह्‍ङो प्रभु परमेस्‍वरको सेवकलम खेनय,

र ओउमयइ निङकाय गतहाइति मुक्‍ति दोःना त दाह्‍योको बारेहाङ तोधय मुनय।”

१८ नाःतो दिनसम्‍मले ओउ मोम्‍चोइ ओउतताह्‍ङो बेबहार जाह्‍ङोझ्‍यान्‍ते पावल आन साःवाकास र द्‍याह्‍नाक्‍तिको ओउ मोम्‍चोकहाङ मुओ दुस्‍त ग्‍वालामकाय तोआकान,

“येसु ख्रिस्‍तको मय्‍ङहाङ ङाइ नाङकाय ओउकसय ग्‍ल्‍युह्‍ङ्‍सा आग्‍या बइनेनाङ।”

ओउच्‍युक खेरले ओउ दुस्‍त ग्‍वालाम ग्‍ल्‍युह्‍ङ्‌ति पाह्‍य्‌माआ।

१९ जब ओउ मोम्‍चोको मालिकलमइ ओउमयको नाःतो थेपो कमावो मउका वायो कुरा चिआकानि,

ओउमयइ पावल र सिलासकाय चुम्‍ति सासकलम मुओ बजारको चोकहाङ आःलाकानि।

२० ओउमयइ ओउनिसकाय सहरको हाकिमिलमको ङ्‍हा दाकाक्‍तिको एत दाह्‍याकाय,

“इ मान्‍तानिस यहुदि खेनाच,

र इनिसइ निको सहरहाङ ताह्‍ङो समस्‍या वान्‍धय मुनाच।

२१ इनिसइ निको नेम-कानुनको बिरोतहाङ रितिथितिलम स्‍यान्‍धय मुनाच,

र निखे रोमको मान्‍ता स्‍यावोझ्‍यान्‍ते इनिसइ स्‍यानो रितिथिति सुइकार जाह्‍ङ्‍सा खाइतह्‍य्‌निलि।”

२२ अनि मान्‍तालमको हुलइ पावल र सिलासकाय आक्रमन जाह्‍ङ्‍सा फाङाकानि।

ओहाङसयको हाकिमिलमइ पावल र सिलासको लावनाय क्रेत्‍ति वायाकानि र ओउनिसकाय सिङको दाङ्‍गइ घान्‍सा आग्‍या जाह्‍ङाकानि।

२३ दाह्‍तो घानाक्‍तिको ओउनिसकाय झेलकनहाङ काआथाच,

र इनिसकाय क्रउसा खाइमातोसम्‍म कुङ्‌ति गमु त दाह्‍य्‌ति झेलकनको हाकिमिकाय आग्‍या बयाथय।

२४ ओउतताह्‍ङो आग्‍या दोःआपछि हाकिमिइ ओउनिसकाय झेलकनको जुदासय भित्रको कोथाहाङ आःलाक्‍तिको सिङको ताह्‍ङो थिङ्‍गुराहाङ दोम काति गमाथाच।

२५ ल्‍हाक-याह्‌दिङहाङ पावल र सिलास प्राथना जाह्‍ङ्‍धय परमेस्‍वरको भजन मेधय खेचतो,

र कुङ्‌तिगमो अरु मान्‍तालमखे साइधयमुओ खेइतो।

२६ अचानक ओहाङ ताह्‍ङो रइसिओ ल्‍याङ वाङा,

र झेलकनको तोसलम रिह्‍ङ्‍सा फाङाकानि।

ओउच्‍युक खेरले जुदा दह्‍य्‌लोलम फोलाकाय,

र झेलकनहाङ कुङ्‌तिगमो जुदा मान्‍तालमको साङ्‍लालम फासाकाय।

२७ जब झेलकनको हाकिमि च्‍योका,

ओउइ झेलकनको दह्‍य्‌लोलम फोलो च्‍यवाकान।

झेलकनहाङ कुङ्‌तिगमो मान्‍तालम क्रवाकाय त म्‍हर्‌ति लयइ लयकायले सात्‍सा बिचार जाह्‍ङाक्‍तिको नासुइ त्‍युलाकान।

२८ तर पावलइ ओउकाय हिह्‌ति तोआकान,

“नाङइ लयकाय दोह पेमातोमा जाह्‍ङ्‍जेलाम,

धइतिदाह्‍य्‌सा नि जुदाले इहाङ मुनाङ्‍सु।”

२९ झेलकनको हाकिमि बत्‍ति तेआ र रेह्‍न्‌तोले तन्‍ति भित्रको कोथाहाङ पोका,

अनि रयोझ्‍यान्‍ते रिह्‍ङ्‍धय पावल र सिलासको दोमहाङ खुङा।

३० ओहाङसयको ओउइ ओउनिसकाय बाहिर ग्‍ल्‍युनाक्‍तिको ह्‍वताथाच,

“अ हजुरनिस,

मुक्‍ति दोःसाको लागि ङाइ दोह हाइसा परनाङ?”

३१ ओउनिसइ तोआकाचु,

“प्रभु येसुहाङ बिस्‍वास जाह्‍ङ्‍सास्‍याउपा,

नाङ र नाङको माचरलमइमा मुक्‍ति दोःतेनय।”

३२ ओहाङसयको ओउनिसइ झेलकनको हाकिमि र ओउको किमको जुदा माचरलमकायमा प्रभुको आखर तोआकाचु।

३३ ओउ ल्‍हाक-याह्‌दिङको समयहाङले झेलकनको हाकिमिइ ओउनिसकाय आःलाक्‍तिको ओउनिसको चालम हुर्‌ति बयाथाच।

अनि रेह्‍न्‌तोले ओउ र ओउको जुदा माचरलमइ बप्‍तिस्‍मा लेःआकानि।

३४ ओहाङसयको ओउइ पावल र सिलासकाय लयको किमहाङ आःलाक्‍तिको केहि जेःगालम बयाथाच।

अनि ओउ झेलकनको हाकिमि र ओउको जुदा माचरलम माहा जोक्‍तो आसआकाय,

धइतिदाह्‍य्‌सा ओउमयइ परमेस्‍वरहाङ बिस्‍वास जाह्‍ङो खेइतो।

३५ तर जब बिहान स्‍यावा,

ओउ मान्‍तानिसकाय फेति ल्‍होकु त दाह्‍य्‌ति सहरको हाकिमिलमइ केहि सिपाहिलमकाय आग्‍या बइति ल्‍होकाकानि।

३६ ओउतझ्‍यान्‍ते झेलकनको हाकिमिइ पावलकाय तोआथय,

“सहरको हाकिमिलमइ नाङ र सिलासकाय फेसाको लागि आग्‍या ल्‍होको मुना।

द्‍याह निङ्‌जि ल्‍हुङ धोमाइति पाह्‍य्‌ज।”

३७ तर पावलइ सिपाहिलमकाय तोआकान,

“निचिमा रोम देसको मान्‍ताले खेनाङ्‍च,

र निचिको दोह गल्‍ति नाःमाखामा सहरको हाकिमिलमइ निचिकाय मान्‍तालमको ङ्‍हा घान्‍ताकाक्‍तिको झेलकनहाङ काआताङ्‍च।

अनि देङेखे ओउमय निचिकाय गोप्‍पेहाङ फेसा चाहनय?

अह,

ओउत जुगाङमा स्‍याउल!

रोमि हाकिमिलम लयमयले इहाङ वाङाक्‍तिको निचिकाय त्‍याल्‍सा परना।”

३८ सिपाहिलमइ ओउ कुरा सहरको हाकिमिलमकाय ल्‍हाक्‍ति छ्‍यानाकानि।

अनि जब ओउमयइ पावल र सिलासमा रोमि मान्‍ताले खेनाच त दाह्‍यो कुरा सायाकानि,

ओउमय माहा जोक्‍तो रयाकाय।

३९ ओउतझ्‍यान्‍ते ओउ हाकिमिलम वाङाक्‍तिको ओउनिसकुस छेमा तेआकाय।

अनि ओउमयइ ओउनिसकाय झेलकनसय त्‍यालाक्‍तिको निको सहर फेति पाह्‍य्‌सास्‍याउपाना त दाह्‍य्‌ति बिन्‍ति जाह्‍ङाकानि।

४० पावल र सिलास झेलकनसय ग्‍ल्‍युह्‍ङापछि लिदियाको किमताङ आलाकाच।

ओहाङ ओउनिसइ बिस्‍वासिलमकाय क्रुसाकाचु,

र ओउमयकाय हउसलाको आखर स्‍यानाक्‍तिको सहर फेआकाचु।

a 

१६:७ येसुको ग्‍वालाम इ कुराइखे पबित्र ग्‍वालामकाय जनाउनउ।

b 

१६:१० नि इ पालाहाङखे पावल, सिलास र तिमोथिकुस लुकामा आलो खेतो। इ खबरदुतको किताप लुकाइ लेखओझ्‍यान्‍ते ओउइ इहाङसयको “नि” त दाह्‍य्‌ति लेखसा सुरु जाह्‍ङाकान।

पावल र सिलास थेसलोनिके सहरहाङ

१७

१ पावल र सिलास माकेदोनिया इलाकाको अम्‍फिपोलिस र अपोल्‍लोनिया सहर स्‍याउधय थेसलोनिके सहरहाङ दाहाकाच।

र ओहाङ यातज्‍यो यहुदि सभाकिम खेतो।

२ पावल सादाको लेखाले सभाकिमको सेवाहाङ आला।

ओहाङ ओउइ सुम सातासम्‍म धर्‌मसास्‍त्रको कितापसय मान्‍तालमकुस बहस जाह्‍ङाकान।

३ ख्रिस्‍तइ दुख दोःसा परना र सिओसय फेरि उह्‍ति च्‍योक्‍सा परना त दाह्‍य्‌ति अगमबानि जाह्‍ङो कुरा तोआक्‍तिको प्रमानित जाह्‍ङ्‌ति बयाकान।

ओउइ तोआकान,

“ङाइ कुरा जाह्‍ङोखे येसुको बारेहाङ खेना,

र ओउले ख्रिस्‍त खेसास्‍याउना।”

४ ओहाङ साइतिमुओ केहि यहुदिलमइ पावलको कुराहाङ बिस्‍वास जाह्‍ङाकानि,

र ओउतले परमेस्‍वरको भक्‍ति जाह्‍ङो अरु जातिको नाःतो मान्‍तालमa र केहि महत्‍वको मोम्‍चोलममा बिस्‍वास जाह्‍ङ्‌ति पावल र सिलासकहाङ पाःलाङ वाङाकाय।

५ तर केहि यहुदिलमइखे चोःर्‌सा फाङाकानि र बजारको गल्‍लिलमसय काम नाःमालो लफङ्‍गालमकाय वान्‍ति आतङ्‍क जाह्‍ङ्‍साकाय यातज्‍यो हुल हुमाकानि।

ओउमयइ पावल र सिलासकाय मान्‍तालमको ङ्‍हा वान्‍साको लागि यासोन त मय्‍ङ्‍ओ यातचाक बिस्‍वासिको किमहाङ आक्रमन जाह्‍ङाकानि।

६ तर जब ओउमयइ ओहाङ ओउनिसकाय ङाइनिलि,

ओउमयइ यासोन र अरु केहि बिस्‍वासिलमकाय ह्रयुत्‍ति ग्‍ल्‍युनाकानि।

ओउमयइ ओउमयकाय सहरको हाकिमिलमको ङ्‍हा आःलाक्‍तिको एतदाह्‍य्‌ति हिह्‍आकाय,

“पावल र सिलासइ सङ्‍सारbभरिले समस्‍यालम वान्‍धय मुनाच,

र देङेखे ओउनिस निको सहरहाङमा दाह्‍तिखायो मुनाच।

७ र ओउनिसकायखे पाहुनाको रुपहाङ यासोनइ लयको किमहाङ गमो मुना।

ओउमय जुदाइले येसु त मय्‍ङ्‍ओ अर्‌को राजा मुना त दाह्‍य्‌ति रोमि माहाराजाको नेम-कानुनको बिरोत जाह्‍ङो मुनय।”

८ इ कुरा साइति सहरको मान्‍तालम र सहरको हकिमिलम छक्‍कम त ताःआकाय।

९ ओउतझ्‍यान्‍ते हाकिमिलमइ यासोन र ओउको होयालमकाय धरउति तिरसा कर लागताकाकानि,

ओहाङसयको ओउमयइ ओउमयकाय फेति ल्‍होकाकानि।

पावल र सिलास बेरिया सहरहाङ

१० याह्‌दिङ स्‍याउनातासले बिस्‍वासिलमइ पावल र सिलासकाय बेरिया सहरताङ ल्‍होकाकानि।

जब ओउनिस ओहाङ दाहाकाच,

ओउनिस यहुदि सभाकिमहाङ आलाकाच।

११ थेसलोनिकेको मान्‍तालमकोसयपाय इहाङको मान्‍तालमको ल्‍हुङतुक पेतो खेतो,

धइतिदाह्‍य्‌सा इमयइ पावलको स्‍यानरायकाय माहा पेतोकुसि साइनितो।

पावल र सिलासइ स्‍यानो आखर सत्‍य मुना या मुल या त दाह्‍य्‌ति योसाको लागि ओउमयइ दिनमले धर्‌मसास्‍त्र पह्रओ काम जाह्‍ङ्‌नितो।

१२ ओउमयमध्‍ये नाःतो यहुदिलमइ प्रभुहाङ बिस्‍वास जाह्‍ङाकानि।

ओउतहाइतिले केहि महत्‍वको मोम्‍चोलम र अरु जातिको मान्‍तालमइमा बिस्‍वास जाह्‍ङाकानि।

१३ तर जब पावलइ बेरियाहाङमा परमेस्‍वरको आखर प्रचार जाह्‍ङ्‍धय मुना त दाह्‍यो कुरा थेसलोनिकेको केहि यहुदिलमइ सायाकानि,

ओउमय ओहाङमा आलाक्‍तिको पावलको बिरोतहाङ मान्‍तालमको हुलकाय उन्‍चो लावाकानि।

१४ अनि बिस्‍वासिलमइ रेह्‍न्‌तोले पावलकाय समुन्‍द्रको किनार छेउको सहरताङ ल्‍होकाकानि।

तर सिलास र तिमोथिखे बेरियाहाङले मुआकाच।

१५ पावलकाय लात्‍ति आःलो मान्‍तालममा ओउकुस एथेन्‍स सहरसम्‍मले आलाकाय।

ओहाङसयको ओउमय खाइच्‍युकसम्‍म रेह्‍न्‌तोले सिलास र तिमोथिमा ङाकहाङ वाङ्‍पाच त दाह्‍यो पावलको खबर लाताक्‍तिको बेरियाताङ द्‍याह्‍नाकाय।

एथेन्‍स सहरहाङ पावलको प्रचार

१६ पावल एथेन्‍सहाङ सिलास र तिमोथिकाय ल्‍युह्‍ङ्‌ति मुतोकहाङ,

सहरको जुदा थाउहाङ नाःतो मुर्‌तिलम च्‍यउति ओउ माहा जोक्‍तो निरास स्‍यावा।

१७ ओउतझ्‍यान्‍ते ओउइ यहुदि सभाकिमहाङ आल्‍ति यहुदिलम र परमेस्‍वरको भक्‍ति जाह्‍ङो अरु जातिको मान्‍तालमकुस बहस जाह्‍ङाकान।

अनि ओउ दिनमले बजारताङ आल्‍ति ओहाङ क्रुसो मान्‍तालमकुस ओउइ नोःसा फाङाकान।

१८ केहि इपिक्‍युरि र स्‍तोइकि दर्‌सन मानओ गुरुलमइमा पावलकुस बहस जाह्‍ङाकानि।

ओउमयमध्‍ये कुनयखे एत दाह्‍याकाय,

“इ मान्‍ताइ दोह कुराको बारेहाङ नोःधय मुनाङ त दाह्‍यो कुराले चिउलु।

इ मान्‍ता दोह दाह्‍य्‌सा बोःङ्‍धय मुना?”

अनि अरु मान्‍तालमखे एत दाह्‍याकाय,

“इ मान्‍ताइ निकाय अरु केहि बिदेसि देउतालमको बारेहाङ तोओ लेखा मुना।”

ओउमयइ इ कुराखे पावलइ येसु र उह्‍ति च्‍योकोcको बारेहाङ प्रचार जाह्‍ङोझ्‍यान्‍ते तोओ खेइतो।

१९ ओहाङसयको ओउमयइ पावलकाय अरियोपागस त तोओ सभाहाङ आःलाक्‍तिको एतदाह्‍य्‌ति तोआकानि,

“नाङइ प्रचार जाह्‍ङो इ नया स्‍यानरायको बारेहाङ निकाय तोताङि।

२० नाङइ निकाय तोओ केहि कुरालम नि नउलो ताःआलाङ्‍सु,

र ओउ कुराको माने दोह खेना त दाह्‍यो कुरा नि चिसा चाहनाङ्‍सु।”

२१ (धइतिदाह्‍य्‌सा एथेन्‍सको जुदा मान्‍तालम र ओहाङ याको बिदेसिलम नया कुरा तोसा र साइसाको लागि लयमयको जुदा समय बइसा चाहओ कुरा ओउ मान्‍तालमइ पावलकाय तोआकानि।)

२२ ओहाङसयको पावल अरियोपागस त तोओ सभाको ङ्‍हा चिङाक्‍तिको ओउमयकाय एतदाह्‍य्‌ति तोआकान,

“अ एथेन्‍सको मान्‍तालम,

निङ माहा जोक्‍तो धार्‌मिक मान्‍तालम ते खेतेनय त दाह्‍यो कुरा ङाइ चिनाङ।

२३ धइतिदाह्‍य्‌सा ङा निङको सहरहाङ आल्‍तोक बेलाहाङ निङइ पुजा जाह्‍ङो नाःतो थाउलम च्‍यवालाङ,

र निङइ पुजा जाह्‍ङो यातज्‍यो बेदिहाङखे ‘इ बेदिखे निइ तह्‍य्‌मालो नउलो देउताको सम्‍मानको लागि’ त दाह्‍य्‌ति लेखओ च्‍यवालाङ।

निङइ तह्‍य्‌मातले पुजा जाह्‍ङ्‍धयमुओ ओउ परमेस्‍वरको बारेहाङले ङाइ निङकाय प्रचार जाह्‍ङो खेनाङ।

२४ इ परमेस्‍वरइले जुदा सङ्‍सार र इहाङ नाःओ जुदा थोकलम जाह्‍ङ्‍सास्‍यावो खेना।

ओउ परमेस्‍वरखे लाङका र ल्‍हाउदयबाङको मालिक खेसास्‍याउना,

र मान्‍तालमको क्रुतइ जाह्‍ङो मन्‍दिरलमहाङ याक्‍सास्‍याउल।

२५ इ परमेस्‍वरइले मान्‍तालमकाय रुवाङ,

सास,

र जुदा थोकलम बइसास्‍याउना।

परमेस्‍वरकाय सु मान्‍तालमको सहयोगको खान्‍चोमा परल,

धइतिदाह्‍य्‌सा लयकाय चाहओ जुदा कुरा परमेस्‍वरकुसिले मुना।

२६ परमेस्‍वरइले यातयज्‍यो मान्‍ताकसय ल्‍हाउदयबाङभरिको जुदा जातिलम जाह्‍ङ्‍सास्‍यावा।

ओउमय स्‍याक्‍साखेओ समय र याक्‍साखेओ थाउ परमेस्‍वरइ ङ्‍हाखाले दोक्‍ति बइसास्‍यावो मुना।

२७ निइ परमेस्‍वरकाय पेतोकुसि बोङ्‍सा खाइपातह्‍य्‌नि त दाह्‍य्‌तिले परमेस्‍वरइ इ जुदा कुरालम जाह्‍ङ्‍सास्‍यावा।

तर खेयाकायमा दोङ्‌सिले परमेस्‍वरखे निसय लोक्‍तो मुसा स्‍याउलेल।

२८ धइतिदाह्‍य्‌सा कुनय यातचाकइ एतदाह्‍य्‌ति तोओ मुना,

‘नि ओउकहाङ स्‍याक्‍नातहि,

साह्‍ङ्‍नातहि र थानातहि।’

निङको कबिलम मध्‍येको यातचाकइ एतदाह्‍य्‌तिमा तोओ मुना,

‘नि दोङ्‌सिले ओउको सन्‍तानले खेनातहि।’

२९ धइतिदाह्‍य्‌सा नि परमेस्‍वरको सन्‍तान स्‍यावो कारनइ,

निइ परमेस्‍वरकाय मान्‍तालमको कल्‍पना र सिपसय जाह्‍ङो सुन,

चान्‍दि अथबा बाङको मुर्‌तिको रुपहाङ सम्‍झसास्‍याउल।

३० उहिलेको समयहाङ मान्‍तालमइ परमेस्‍वरको बारेहाङ चिःमालोझ्‍यान्‍ते परमेस्‍वरइ ओउमयको पेमालो कामकाय छेमा जाह्‍ङ्‍सास्‍यावा।

तर देङेखे ल-लयको पेमालो कामकाय फेति ङाकताङ द्‍याह्‍न्‌ति वाङपनय त दाह्‍य्‌ति ल्‍हाउदयबाङको जुदा मान्‍तालमकाय परमेस्‍वरइ आग्‍या जाह्‍ङ्‍सास्‍यावो मुना।

३१ धइतिदाह्‍य्‌सा परमेस्‍वरइ इ सङ्‍सारको जुदा मान्‍तालमकाय धार्‌मिक्‍ताहाङ न्‍याय जाह्‍ङ्‍साको लागि दिन दोक्‍तिखायो मुना।

र परमेस्‍वरइ लयको लागि ओउ काम जाह्‍ङ्‍साकाय यातचाक मान्‍ता येसुकाय छ्‍युह्‍ङ्‍सास्‍यावो मुना।

परमेस्‍वरइ येसुकाय सिओसय उह्‍ति च्‍योक्‍ताक्‍ति जुदा मान्‍तालमकाय इ कुराको प्रमान बइसास्‍यावो मुना।”

३२ जब पावलइ सिओसय उह्‍ति च्‍योकोको बारेहाङ तोओ कुरा ओउमयइ सायाकानि,

केहि मान्‍तालमइखे ओउकाय थ्‍याउति निसा फाङाकानि,

तर अरुखे एत दाह्‍याकाय,

“नाङइ इ कुराको बारेहाङ अझ नाःतो तोओ नि चाहनाङ्‍सु।”

३३ ओहाङसयको पावल सभासय ग्‍ल्‍युह्‍ङ्‌ति पाह्‍या।

३४ तर केहि मान्‍तालमइखे प्रभुहाङ बिस्‍वास जाह्‍ङाकानि र पावलकुस ब्रक आलाकाय,

र ओउमयमध्‍ये दियनुसियस त मय्‍ङ्‍ओखे सभाको सदस्‍य खेतो।

अनि दामारिस त मय्‍ङ्‍ओ मोम्‍चो र अरुलमइमा प्रभुहाङ बिस्‍वास जाह्‍ङाकानि।

a 

१७:४ अरु जातिको नाःतो मान्‍तालम नया नेमहाङ इ सब्‍दखे यहुदि खेमालो अरु जातिको मान्‍तालमकाय तोओ खेना। इहाङ प्राय मान्‍तालमखे ग्रिकलम खेनय, तर ओहाङ केहि रोमि मान्‍तालम र अरु जातिको मान्‍तालममा खेइतो।

b 

१७:६ सङ्‍सार इहाङखे सङ्‍सार त तोओ सब्‍दइ रोमको जुदा राज्‍यलमकाय जनाउनउ। पावल र सिलासखे रोमको नाःतो राज्‍यलम मध्‍येको यातज्‍यो राज्‍यको केहि सहरलमहाङ स्‍याउचतो। तर मान्‍तालमइखे पावल र सिलासपाय सङ्‍सारभरिले स्‍याउनाच त दाह्‍यो सालाङ्‍खाको कुरा जाह्‍ङ्‌नितो।

c 

१७:१८ येसु र उह्‍ति च्‍योको ग्रिक भासाको “एनस्‍तासि” त तोओ सब्‍दको मानेखे सिओसय उह्‍ति च्‍योको त स्‍याउना। इखे मोम्‍चोको मय्‍ङ लेखा साइना, ओउतझ्‍यान्‍ते ओउमय येसुखे बिदेसि देउता र एनस्‍तासिखे देबि त म्‍हरो खेइतो।

पावलइ अकिलास र प्रिस्‍किलाकाय कोरिन्‍थहाङ क्रुसो

१८

१ ओहाङसयको पावल एथेन्‍स सहर फेआक्‍तिको कोरिन्‍थ सहरताङ आला।

२ ओहाङ दाहापछि ओउइ पोन्‍तस छेत्रको अकिलास त मय्‍ङ्‍ओ यातचाक यहुदिकाय क्रुसाकान।

रोमि माहाराजा क्‍लउदियसइ जुदा यहुदिलमकाय रोम सहर फेति पाह्‍य्‌साको लागि हुकुम जाह्‍ङोझ्‍यान्‍ते ओउखे भखरले लयको माचा प्रिस्‍किलाकुसि इतालिया देससय ओहाङ दाह्‍तिवाङो खेतो।

पावल ओउनिसकाय क्रुसलाङ आला।

३ पावलइमा ङ्‍हा ओउनिस लेखाले पाल जाह्‍ङो काम जाह्‍ङुतो,

ओउतझ्‍यान्‍ते पावलमा ओउनिसकुस काम जाह्‍ङ्‌ति ओहाङले मुआ।

४ हरेक यहुदि धोओ दिनहाङ पावल सभाकिमहाङ आल्‍तो,

अनि यहुदि र अरु जातिको मान्‍तालमकायमा येसुको बारेहाङ चिताक्‍सा कोसिस जाह्‍ङुतो।

५ जब सिलास र तिमोथि माकेदोनिया इलाकासय दाह्‍तिवाङाकाच,

पावलइ लयको जुदा समय येसुले ख्रिस्‍त खेसास्‍याउना त दाह्‍य्‌ति यहुदिलमकाय प्रचार जाह्‍ङ्‌ति हुताकान।

६ तर यहुदिलमइ पावलको स्‍यानरायकाय सुइकार जाह्‍ङ्‌निलि र ओउमय पावलको बिरोतहाङ पेमालो कुरा नोःआकाय।

ओउतझ्‍यान्‍ते ओउइ लयको लावनायको धाह्‍न् काहाक्‍तिको ओउमयकाय तोआकान,

“निङइ दोःसाखेओ दन्‍दको जिम्‍मेवारिखे निङ लयले स्‍याउतेनय।

ङाइपाय लय खाइच्‍युककाय जुदाले जाह्‍ङालाङ।

द्‍याहखे ङा अरु जातिको मान्‍तालमकहाङ आल्‍नाङ।”

७ ओहाङसयको पावल ओउमयकाय फेआक्‍तिको परमेस्‍वरको भक्‍ति जाह्‍ङो तितस युस्‍तस त मय्‍ङ्‍ओ अरु जातिको मान्‍ताको किमहाङ याक्‌लाङ आला।

ओउको किमखे यहुदि सभाकिमको छेउसयले खेतो।

८ यहुदि सभाकिमको हाकिमि क्रिस्‍पस र ओउको किमको जुदा माचरलमइले प्रभुहाङ बिस्‍वास जाह्‍ङाकानि।

र कोरिन्‍थको अरु नाःतो मान्‍तालमइमा पावलको स्‍यानराय साइति बिस्‍वास जाह्‍ङाकानि र बप्‍तिस्‍मा लेःआकानि।

९ याह्‌दिङको बेलाहाङ पावलइ यातज्‍यो दर्‌सन च्‍यवाकान र प्रभुइ ओउकाय तोसास्‍यावा,

“नाङको बिरोत जाह्‍ङोलमकुस नाङ रइलाम,

प्रचारको काम जाह्‍ङ्‌तिले मुअ र ङइमात मुलाम,

१० धइतिदाह्‍य्‌सा ङा नाङकुसिले मुनाङ।

सुइमा नाङकाय आक्रमन जाह्‍ङ्‍सा र दुख बइसा खाइतेल,

धइतिदाह्‍य्‌सा इ सहरहाङ ङाको मान्‍तालम नाःतोले मुलेनय।”

११ ओउतझ्‍यान्‍ते पावल ओहाङको मान्‍तालमकाय परमेस्‍वरको आखर प्रचार जाह्‍ङ्‍धय ओहाङ यात बर्‌स छ महिनाच्‍युककाय मुआ।

१२ जब गलियोन त तोओ मान्‍ता अखइया इलाकाको सासक स्‍यावा,

अनि केहि यहुदि अगुवालम मिलति पावलकाय आक्रमन जाह्‍ङाकानि र चुम्‍ति अदालतहाङ वानाकानि।

१३ अनि एतदाह्‍य्‌ति दाह्‍याकाय,

“इ मान्‍ताइ निको नेम-कानुनको बिरोतहाङ आल्‍ति परमेस्‍वरको भक्‍ति जाह्‍ङ्‍सा परना त दाह्‍य्‌ति मान्‍तालमकाय स्‍यान्‍धय मुना।”

१४ पावलइ तोसाले बोङो बेलाहाङ गलियोनइ यहुदिलमकाय तोआकान,

“यहुदिलम,

निङइ साइनु,

यदि निङइ इ मान्‍ताकाय अपराध अथबा कुनय गल्‍ति जाह्‍ङो कारनइ चुम्‍ति वानो खेयाकाय,

ङाइ निङको कुराकाय साइसा परङतो।

१५ तर इ बहसखेपाय निङको सब्‍दलम,

मय्‍ङलम र नेम-कानुनको बारेहाङ मात्र खेना,

ओउतझ्‍यान्‍ते निङ लयमयइले इ कुराको न्‍याय जाह्‍ङ्‍नु।

ङा एतताह्‍ङो कुराको न्‍याय जाह्‍ङ्‍सा चाहङल।”

१६ ओहाङसयको ओउइ ओउ यहुदि अगुवालमकाय अदालतसय रुःन्‌ति ल्‍होकाकान।

१७ अनि मान्‍तालमको हुलइ यहुदि सभाकिमको अगुवा सोस्‍थेनेसकाय अदालतको ङ्‍हाहाङले चुम्‍ति घानाकानि।

तर गलियोनइ ओउ घतनाकाय मइतोमा वास्‍ता जाह्‍ङुलु।

पावल सिरियाको एन्‍तिओखियाताङ द्‍याह्‍नो

१८ पावल कोरिन्‍थ सहरहाङ बिस्‍वासिलमकुस नाःतो दिनसम्‍म मुआ,

ओहाङसयको पावल बिस्‍वासिलमकाय फेआक्‍तिको किङ्‍क्रिया सहरताङ आला।

यहुदि चलन अनुसार ङ्‍हाखाले भाकल जाह्‍ङोझ्‍यान्‍ते ओउइ लयको म्‍याङ खुर्‌ति वायाकान।

अनि ओउ सिरियाताङ आल्‍साको लागि तिःजहासहाङ लह्‍ना,

र ओउ तिःजहासहाङ ओउकुस प्रिस्‍किला र अकिलासमा खेचतो।

१९ जब ओउमय एफिससहाङ दाहाकाय,

पावलइ प्रिस्‍किला र अकिलासकाय ओहाङले फेति गमाकान।

तर लयमा ओहाङ मुतोकहाङखे पावल यहुदि सभाकिमहाङ आल्‍ति यहुदिलमकुस बहस जाह्‍ङाकान।

२० मान्‍तालमइ ओउकाय अझले केहि दिनच्‍युककाय मुसाको लागि बिन्‍ति जाह्‍ङाथय,

तर ओउ जुगाङमा ग्‍याल।

२१ बरु ओउइ “यदि परमेस्‍वरको इच्‍छ्‍या स्‍याउना त खेयाकाय,

ङा फेरि निङकहाङ द्‍याह्‍न्‌ति वाङ्‍लेनाङ” त दाह्‍य्‌ति तोआक्‍तिको ओहाङसय तिः जहासहाङ लह्‍न्‌ति पाह्‍या।

२२ जब पावल कयसरिया सहरहाङ दाहा,

ओउइ यरुसलेमहाङ आल्‍ति मन्‍दलिको मान्‍तालमकाय क्रुसाकान,

ओहाङसयको ओउ एन्‍तिओखिया सहरताङ आला।

२३ ओहाङ मुओ केहि समय लोन्‍हे,

ओउ सहर फेआक्‍तिको गलातिया र फ्रिगिया छेत्र स्‍याउधय बिस्‍वासिलमकाय हउसला बइधय थाउ-थाउताङ आला।

अपोल्‍लोस एफिसस र कोरिन्‍थ सहरहाङ

२४ ओउतोक बेलाहाङ अलेक्‍जेन्‍द्रिया सहरहाङ नाःओ अपोल्‍लोस त मय्‍ङ्‍ओ यातचाक यहुदि एफिससहाङ वाङा।

ओउखे माहा पेतो नोःसा चिओ र धर्‌मसास्‍त्रको पेतो ग्‍यान नाःओ मान्‍ता खेतो।

२५ ओउइ गतहाइति प्रभुको इच्‍छ्‍या अनुसार याक्‍सा परना त दाह्‍योको बारेहाङ पेओ स्‍यानराय दोःओ खेतो,

र मान्‍तालमकाय आन चोङाइति येसुको बारेहाङ सत्‍य कुरा स्‍यानुतो।

तर ओउइखे युहन्‍नाको बप्‍तिस्‍माको बारेहाङ मात्र चिउतो।

२६ अपोल्‍लोसइ यहुदि सभाकिमहाङ साहसकुसि नोःसा फाङाकान।

जब प्रिस्‍किला र अकिलासइ ओउको कुरा सायाकाचु,

ओउनिसइ अपोल्‍लोसकाय लयनिसको किमताङ लात्‍ति आःलाकाचु अनि गतहाइति प्रभुको इच्‍छ्‍या अनुसार याक्‍सा परना त दाह्‍योको बारेहाङ झन् नाःतोकुसि तोति बयाकाचु।

२७ ओहाङसयको अपोल्‍लोसइ अखइया इलाकाताङ आल्‍सा इच्‍छ्‍या जाह्‍ङाकान,

र एफिससको बिस्‍वासिलमइ ओहाङ आल्‍साको लागि ओउकाय हउसला बयाथय।

अनि ओउमयइ ओउकाय स्‍वागत जाह्‍ङ्‍ताक्‍साको लागि अखइयाको बिस्‍वासिलमकाय चिथि लेखआकानि।

जब ओउ अखइयाहाङ दाहा,

परमेस्‍वरको अनुग्रह दुवारा प्रभु येसुहाङ बिस्‍वास जाह्‍ङोलमकाय ओउइ नाःतो सहयोग जाह्‍ङाकान।

२८ ओउइ येसुले ख्रिस्‍त खेसास्‍याउना त दाह्‍य्‌ति धर्‌मसास्‍त्रसय पेतोकुसि प्रमान बइति जुदा मान्‍तालमको ङ्‍हाहाङले यहुदिलमकुस जोक्‍तोले बहस जाह्‍ङाकान।

पावल एफिसस सहरहाङ

१९

१ जब अपोल्‍लोस कोरिन्‍थ सहरहाङ खेतो,

पावलखे वारको भेक स्‍याउधय एफिससहाङ दाहा।

ओहाङ दाहापछि ओउइ केहि बिस्‍वासिलमकाय क्रुसाकान।

२ अनि ओउइ ओउमयकाय ह्‍वताकान,

“निङइ प्रभु येसुहाङ बिस्‍वास जाह्‍ङ्‍तोक बेलाहाङ,

दोह निङइ पबित्र ग्‍वालाम दोःतेआकाय?”

ओउमय त्‍याङाकाय,

“पबित्र ग्‍वालाम मुसास्‍याउना त दाह्‍यो कुरापाय निइ सायोमा नाःङसुलु।”

३ अनि पावलइ ह्‍वताकान,

“ओउतखेया निङइ गतताह्‍ङो बप्‍तिस्‍मा ते लेःतेआकानि त?”

ओउमय त्‍याङाकाय,

“निइपाय युहन्‍नाको बप्‍तिस्‍मा लेःआलाङ्‍सु।”

४ पावलइ तोआकान,

“युहन्‍नाको बप्‍तिस्‍माखे पापको पस्‍तापको लागि खेना।

तर युहन्‍ना लयइले लयसय लोन्‍हे वाङसाखेओ यातचाककाय बिस्‍वास जाह्‍ङ्‍नु त दाह्‍य्‌ति तोओ मुना,

ओउखे येसु खेसास्‍याउना।”

५ जब ओउमयइ ओउ कुरा सायाकानि,

ओउमयइ प्रभु येसुको मय्‍ङहाङ बप्‍तिस्‍मा लेःआकानि।

६ अनि पावलइ हरेक बिस्‍वासिलमको तालाङहाङ क्रुत झाम्‍ति प्राथना जाह्‍ङाकान,

र ओउमयकहाङ पबित्र ग्‍वालाम वाङसास्‍यावा।

ओहाङसयको ओउमयइ अरु नउलो भासालमहाङ नोःसा र परमेस्‍वरको आखर प्रचार जाह्‍ङ्‍सा फाङाकानि।

७ ओउमय जुदा जाह्‍ङ्‌ति लगभग बाह्र जनाच्‍युककाय खेइतो।

८ पावल यहुदि सभाकिमहाङ आल्‍ति मान्‍तालमकाय सुम महिनासम्‍म परमेस्‍वरको राज्‍यको बारेहाङ साहसकुसि प्रचार जाह्‍ङ्‍धय ओउमयकाय चिताक्‍सा कोसिस जाह्‍ङाकान।

९ तर ओउमयमध्‍येको केहिलमखे चाको मनकोझ्‍यान्‍ते बिस्‍वास जाह्‍ङ्‌निलि,

र ओउमयइ मान्‍तालमको ङ्‍हाहाङले प्रभुको ल्‍यामको बारेहाङ दुस्‍त कुरा नोःआकाय।

ओउतझ्‍यान्‍ते पावलइ यहुदि सभाकिम आल्‍साले फेआकान र बिस्‍वासिलमकायमा लयकुसिले लात्‍ति आःलाकान,

अनि ओउइ दिनमले तुरान्‍नस त तोओ मान्‍ताको पाथसालाहाङ आल्‍ति बहस जाह्‍ङ्‍सा फाङाकान।

१० पावलइ ओहाङ निस बर्‌ससम्‍मले स्‍यानो काम जाह्‍ङाकान,

ओउतझ्‍यान्‍ते एसिया इलाकाहाङ याको यहुदिलम र अरु जातिको जुदा मान्‍तालमइ प्रभुको आखर सायाकानि।

स्‍केवासको चोलम

११ परमेस्‍वरइ पावलकाय माहा ग्‍याह्‍ङ्‌सिओ कामलम जाह्‍ङ्‍साको लागि जिःङ बइसास्‍यावा।

१२ मान्‍तालमइ पावलइ प्रयोग जाह्‍ङो रुमाल अथबा पछेउरालम लात्‍ति आःल्‌ति बिरामिलमकहाङ झाम्‍नितो।

अनि जुदा बिरामिलम ल-लयको रोगसय स्‍याकितो र ओउमयकहाङ मुओ दुस्‍त ग्‍वालामलममा ओउमयकसय ग्‍ल्‍युह्‍ङ्‌ति पाहितो।

१३ केहि यहुदिलमइमा वरिपरिको थाउलमताङ आल्‍ति प्रभु येसुको मय्‍ङ लेःति दुस्‍त ग्‍वालामलमकाय रुःन्‌ति ल्‍होक्‍सा कोसिस जाह्‍ङ्‌नितो।

ओउमयइ दुस्‍त ग्‍वालामकाय “ङाइ नाङकाय पावलइ प्रचार जाह्‍ङो येसुको मय्‍ङहाङ ग्‍ल्‍युह्‍ङ्‌ति पाह्‍य्‌सा आग्‍या जाह्‍ङ्‍नेनाङ” त दाह्‍य्‌ति तोनितो।

१४ एतताह्‍ङो कामखे स्‍केवास त मय्‍ङ्‍ओ यहुदि मुख्‍य पुजारिको सात जना चोलमइ जाह्‍ङ्‌नितो।

१५ तर दुस्‍त ग्‍वालामइ ओउमयकाय तोआथास,

“ङाइ येसुकाय तह्‍य्‌नाङ,

र पावलको बारेहाङमा चिओ मुनाङ,

तर निङखे सु खेतेनय?”

१६ अनि ओउ दुस्‍त ग्‍वालामइ ङायो मान्‍ता ज्‍योस्‍ति आलाक्‍तिको ओउमयकाय आक्रमन जाह्‍ङाकान,

र ओउमयको लावनाय क्रेत्‍ति वायाकान।

अनि ओउमयखे ज्‍यानभरि चा लात्‍ति ओउ किमसय सोहले तन्‍ति क्रवाकाय।

१७ ओउ घतनाखे एफिससहाङ याको यहुदि र अरु जातिको मान्‍तालमइमा चिआकानि।

अनि ओउमय जुदाले रइसा फाङाकानि,

र प्रभु येसुको मय्‍ङको प्रसङ्‍सा जाह्‍ङाकानि।

१८ बिस्‍वास जाह्‍ङो नाःतो मान्‍तालम वाङ्‌ति जुदा मान्‍तालमको ङ्‍हाहाङले ल-लयइ जाह्‍ङो पेमालो कामलमको पस्‍ताप जाह्‍ङाकानि।

१९ तुनामुना जाह्‍ङो नाःतो मान्‍तालमइ ल-लयको चतकि कितापलम वान्‍ति जुदा मान्‍तालमको ङ्‍हाहाङले म्‍हेहाङ फुःति वायाकानि।

ओउतहाइति फुःति वायो कितापको मोल हिसाब जाह्‍ङ्‍धार्‌ना पचास हजार चान्‍दिको ध्‍याकच्‍युक स्‍यावो खेतो।

२० एतहाइति प्रभुको आखर ताह्‍ङो जिःङकुसि वेताङ-ङोइताङ फइलिधय आला।

देमेत्रियसइ पावलको बिरोतहाङ आतङ्‍क जाह्‍ङो

२१ लोन्‍हे इ जुदा कुरालम स्‍याउति भ्‍याआपछि,

पावलइ यरुसलेम आल्‍सासय ङ्‍हा माकेदोनिया र अखइया इलाकाताङ आल्‍सा इच्‍छ्‍या जाह्‍ङाकान।

ओउ दाह्‍या,

“यरुसलेम आलापछि,

ङा रोम सहरमा आल्‍साले परनाङ।”

२२ ओउतझ्‍यान्‍ते ओउइ लयको सहयोगि होयानिस तिमोथि र इरास्‍तसकाय माकेदोनियाताङ ल्‍होकाकान।

तर लयखे केहि दिनको लागि एसिया इलाकाको एफिसस सहरहाङले मुआ।

२३ ओउतोक बेलाहाङ प्रभुको ल्‍यामको बिसयकाय लेःति एफिससहाङ ताह्‍ङो समस्‍या स्‍याउलाङ वाङा।

२४ यातचाक देमेत्रियस त मय्‍ङ्‍ओ चान्‍दिको काम जाह्‍ङो मान्‍ताइ आर्‌तेमिस देबिको मन्‍दिरको मुर्‌ति जाह्‍ङो काम जाह्‍ङुतो।

ओउइ नाःतो कामदारलमकाय काम जाह्‍ङ्‍सा बइतिगमो खेतो।

२५ ओउतझ्‍यान्‍ते ओउइ ओउ कामदारलम र ओउतताह्‍ङो काम जाह्‍ङो अरु मान्‍तालमकायमा गोताक्‍तिको एतदाह्‍य्‌ति तोआकान,

“होयालम,

निइ जाह्‍ङो इ कामसयले निइ नाःतो थेपो कमाउनातह्‍य्‌नि।

२६ तर पावलइ एफिससहाङ मात्र खेमात एसिया इलाकाभरिले,

मान्‍ताको क्रुतइ जाह्‍ङो देउतालमखे देउताले खेल त दाह्‍य्‌ति गतहाइति नाःतो मान्‍तालमकाय होम्‍ति द्‍यानाकान त दाह्‍यो कुरा निङइ च्‍यवो र सायोले मुतेनय।

२७ इखे निको ब्‍यापार पेमातो स्‍याउना त दाह्‍य्‌ति मात्र खेल,

तर महान् देबि आर्‌तेमिसको मन्‍दिरमा बेकामको स्‍याउना र जुदा एसिया र सङ्‍सारको मान्‍तालमइ मानधय वाङो आर्‌तेमिस देबिको महानतामा म्‍हेत्‍ति वाइना त दाह्‍यो कुराको समस्‍या खेना।”

२८ जब कामदारलमइ इ कुरा सायाकानि,

ओउमय जोक्‍तो रिस वाङ्‌ति एतदाह्‍य्‌ति हिह्‍सा फाङाकानि,

“एफिसिलमको देबि आर्‌तेमिस महान् खेसास्‍याउना।”

२९ अनि रेह्‍न्‌तोले एफिसस सहरभरि आतङ्‍क स्‍यावा।

नाःतो मान्‍तालम यातजुत स्‍याउति वाङाकाय र माकेदोनियाहाङ याको पावलको निसचाक होयानिस गायस र अरिस्‍तार्‌खसकाय चुम्‍ति सहरको सभा जाह्‍ङो ताह्‍ङो थाउaताङ लात्‍ति आःलाकानि।

३० पावल लयले मान्‍तालमको हुलको ङ्‍हा आल्‍सा बोङाकान,

तर बिस्‍वासिलमइ ओउकाय आल्‍सा बइथाल।

३१ एसिया इलाकाको केहि अगुवालमखे पावलको होया खेइतो।

ओउमयइमा पावलकाय “मान्‍तालमको हुलको ङ्‍हा जुगाङमा आल्‍लाम” त दाह्‍य्‌ति बिन्‍ति जाह्‍ङो खबर ल्‍होकाथय।

३२ सहरको ताह्‍ङो सभाहाङ वाङो केहि मान्‍तालम यातज्‍यो कुरा जाह्‍ङ्‌ति हिह्‍आकाय,

र अर्‌को मान्‍तालमखे अर्‌कोले कुरा जाह्‍ङ्‌ति हिह्‍आकाय,

र ओहाङ वाङो गच्‍युक मान्‍तालइखे दोह कारनइ वाङो त दाह्‍य्‌तिले चिओ नाआकिलि।

३३ मान्‍तालमको हुलसय केहि यहुदिलमइखे अलेक्‍जेन्‍दरकाय ङ्‍हा ल्‍होकाक्‍तिको घतनाको बारेहाङ केहि कुरा नोःसाको लागि तोआकानि।

अनि ङइमात मुताक्‍साको लागि ओउइ क्रुतइ इसारा जाह्‍ङाक्‍तिको नोःसा कोसिस जाह्‍ङाकान।

३४ तर जब मान्‍तालमको हुलइ ओउपाय यहुदि खेना त दाह्‍य्‌ति चिआकानि,

ओउमय निस घन्‍तच्‍युककाय “एफिसिलमको देबि आर्‌तेमिस महान् खेसास्‍याउना” त दाह्‍य्‌ति हिह्‌तिले मुआकाय।

३५ अनि लोन्‍हे सहरको हाकिमि वाङाक्‍तिको मान्‍तालमको हुलकाय ङइमात मुताकाकान।

ओउ दाह्‍या,

“एफिससको मान्‍तालम,

एफिसिलमको सहरखे महान् देबि आर्‌तेमिसको मन्‍दिर र लाङकासय वाङो ओउको मुर्‌तिको सुरछ्‍या जाह्‍ङो सहर खेना त दाह्‍यो कुरा निङ जुदाइ चिओले मुना।

३६ सु मान्‍तालमइमा इ कुराको इन्‍कार जाह्‍ङ्‍सा खाइनिलि।

ओउतझ्‍यान्‍ते निङ जुदा ङइमातले मुसा परना र मुर्‌ख कामलम जाह्‍ङ्‍सा स्‍याउलेल।

३७ निङइ इहाङ वानो इ मान्‍तालमइ निको मन्‍दिरलम कुःओमा नाःइलि र निको देबिको बिरोतहाङ दोह पेमातो नोःओमा नाःइलि।

३८ यदि देमेत्रियस र ओउको कामदारलमकुस कुनय मान्‍ताको बिरोतहाङ उजुरि मुना त खेया,

निकुसि अदालत मुना र न्‍यायधिसलममा मुलेनय,

ओहाङले आल्‍ति ओउमय गाल बइकायपनय।

३९ तर ओउसयमा अझले नाःतो केहि कुरा निङ चाहतेनय त खेया,

ओउ कुराखे निङइ सहरको सभाहाङले वान्‍ति छलफल जाह्‍ङ्‍सा परना।

४० धइतिदाह्‍य्‌सा तेन आतङ्‍क सुरु जाह्‍ङोको गालखे रोमि सरकारइ निकायले बइचातहि खेतो।

दोह कारन नाःमाखामा निइ जाह्‍ङो इ कामको बारेहाङ रोमि सरकारकाय निइ दोह कुरामा तोसा खायाक्‍तह्‍य्‌निलि खेतो।”

४१ इ कुरा तोति भ्‍याआपछि ओउइ ओहाङ हुमो जुदा मान्‍तालमकाय बिदाइ जाह्‍ङ्‌ति ल्‍होकाकान।

a 

१९:२९ सभा जाह्‍ङो ताह्‍ङो थाउ इ सभा जाह्‍ङो ताह्‍ङो थाउ त तोओ सब्‍दसयखे कुनय यातचाक मान्‍ताइ नोःतोक बेलाहाङ हजारउ मान्‍तालम यात थाउहाङ हुमाक्‍तिको साइसा खायो ताह्‍ङो थाउ त दाह्‍य्‌ति चिसा खाइना।

पावल माकेदोनिया र ग्रिसताङ आलो

२०

१ मान्‍तालमइ आतङ्‍क जाह्‍ङ्‍सा फेआपछि,

पावलइ बिस्‍वासिलमकाय गोताक्‍तिको हउसला बयाकान।

अनि पावल ओउमयकसय बिदा लेःआक्‍तिको माकेदोनियाताङ आला।

२ ओहाङ दाहापछि पावलइ थाउ-थाउहाङ आल्‍ति बिस्‍वासिलमकाय हउसलाको स्‍यानराय बयाकान।

ओहाङसयको ओउ ग्रिस छेत्रaहाङ आला।

३ र ओहाङ ओउ सुम महिनासम्‍म मुआ।

ओहाङसय ओउ तिः जहासहाङ लह्‍न्‌ति सिरियाताङ आल्‍सा तयार स्‍याउधय मुतोकहाङ केहि यहुदिलमइ लयको बिरोतहाङ जालसाजि जाह्‍ङो कुरा ओउइ चिआकान,

ओउतझ्‍यान्‍ते ओउइ माकेदोनिया स्‍याउधयले सिरियाताङ आल्‍सा निर्‌नय जाह्‍ङाकान।

४ केहि मान्‍तालममा ओउको यात्राहाङ ओउकुसि ब्रकले आलाकाय।

ओउमयखे बेरिया सहरको पुरसको चो सोपात्रोस,

थेसलोनिके सहरको अरिस्‍तार्‌खस र सिकन्‍दस,

दर्‌बि सहरको गायस,

अनि तिमोथि,

र एसिया इलाकासय वाङो तुखिकस र त्रोफिमस खेइतो।

५ ओउमयखे ङ्‍हाले आलाक्‍तिको त्रोआस सहरहाङ निकाय ल्‍युह्‍ङ्‌ति मुओ खेइतो।

६ छुत्‍काराको छ्‍यात मानति द्‍योकापछि निखे फिलिप्‍पि सहरसय तिः जहासहाङ लह्‍न्‌ति आलालाङ्‍सु,

पोङा दिन लोन्‍हे त्रोआसहाङ दाहापछि नि ओउमयकुस क्रुस्‍कायालाङ्‍सु,

र ओहाङ नि यात साता मुआलाङ्‍सु।

त्रोआस सहरहाङ पावलको अन्‍तिम यात्रा

७ साताको यातम् दिनहाङ राह्‍मसय नि प्रभु भोस जेःसाको लागि ओहाङको रइथाने बिस्‍वासिलमकुसि ब्रक्‍त हुमालाङ्‍सु।

पावलइ ओउमयको ङ्‍हा नोःसा फाङाकान,

र स्‍याह्‍ङलो पल्‍त ओहाङसय वाह्‍सा परओझ्‍यान्‍ते ल्‍हाक-याह्‌दिङ सम्‍मले नोःति मुआ।

८ नि क्रुस्‍कायो त्‍याःउको चोताहाङ नाःतो बत्‍तिलम थोङ्‌तिमुओ खेतो।

९ यातचाक युतिकस त मय्‍ङ्‍ओ जवान गोय्‍चो झ्‍यालहाङ च्‍युङ्‌तिमुओ खेतो।

पावल ज्‍याङ्‍तोसम्‍म नोःतिमुओझ्‍यान्‍ते ओउ एनबुस्‍सा फाङाकान,

र लोन्‍हे एःन्‌तिखायोझ्‍यान्‍ते ओउ सुमम् चोतासय साःहाङ ग्‍लेआ।

ओउमय आल्‍ति ओउ गोय्‍चोकाय च्‍योक्‍तोक बेलाहाङ ओउ सितिखायो खेतो।

१० पावल काःम्‌ताङ ग्‍ल्‍युह्‍ङा,

र खुःङाक्‍तिको ओउकाय ग्रोम्‍ति एत दाह्‍या,

“निङ लिह्‍लाम,

इ गोय्‍चो जिउदोले मुना।”

११ ओहाङसयको ओउमय द्‍याह्‍न्‌ति त्‍याःउको चोताहाङ लह्‍नाक्‍तिको ब्रकले प्रभु भोस जेःआकानि।

अनि न्‍याम थोङ्‍माच्‍युकसम्‍म पावल नोःतिले मुआ,

ओहाङसयको ओउ ओउमयकसय वेङ्‌ति पाह्‍या।

१२ अनि ओउमयइ ओउ जवान गोय्‍चोकाय जिउदोले किमताङ लात्‍ति आःलाकानि र ओउमय जोक्‍तोले आसआकाय।

पावलको त्रोआसहाङसय मिलेतससम्‍मको यात्रा

१३ पावलइ अस्‍सोसताङ वाह्‍तिले आल्‍सा निर्‌नय जाह्‍ङाकान।

ओउकाय अस्‍सोससय मात्र तिः जहासहाङ लह्‍न्‌ताक्‍साकाय बन्‍दोबस्‍त जाह्‍ङ्‌ति,

निखे तिः जहासहाङ लह्‍न्‌ति ओउसय ङ्‍हाले अस्‍सोसताङ आलालाङ्‍सु।

१४ जब पावलइ निकाय अस्‍सोसहाङ क्रुसाताङ्‍सु,

निइ ओउकाय तिः जहासहाङ लह्‍न्‌ताकाक्‍तिको मितिलेनेताङ आलालाङ्‍सु।

१५ नि ओहाङसयमा आल्‍ति स्‍याह्‍ङलो पल्‍तखे खियस तापु द्‍याङ्‍तो दाहालाङ्‍सु,

र चित्‍सयलोखे सामोस तापुहाङ दाहालाङ्‍सु।

अनि क्‍याम्‍सयलोहाङखे नि मिलेतस सहरहाङ दाहालाङ्‍सु।

१६ एसियाको इलाकाहाङ नाःतो समय मुसा चाहमालोझ्‍यान्‍ते पावलइ एफिससहाङ आल्‍मातले पाह्‍य्‌सा बिचार जाह्‍ङाकान।

धइतिदाह्‍य्‌सा खाइच्‍युकसम्‍म पेन्‍तिकोसको छ्‍यात मानसाको लागि समयहाङले यरुसलेम दाह्‍सा ओउइ आन हतार जाह्‍ङो खेतो।

एफिससको अगुवालमको लागि पावलको खबर

१७ तर जब नि मिलेतसहाङ दाहालाङ्‍सु,

पावलइ एफिससको मन्‍दलिको अगुवालमकाय निङ वाङ्‌ति ङाकाय क्रुसनाङ्‍स त दाह्‍य्‌ति यातज्‍यो खबर ल्‍होकाकान।

१८ जब ओउमय पावलकाय क्रुसलाङ वाङाकाय,

ओउइ ओउमयकाय एतदाह्‍य्‌ति तोआकान,

“एसियाको इलाकाहाङ वाङो यातम् दिनहाङसयले ङा निङकुस मुतोक बेलाहाङ गतहाइति ङाइ निङकुस मुति हुतालाङ त दाह्‍यो कुरापाय निङइ चिओले मुना।

१९ केहि यहुदिलमइ ङाको बिरोतहाङ जालसाजि जाह्‍ङोझ्‍यान्‍ते ङाइ आन दुख च्‍यवालाङ।

ओउतोक बेलाहाङमा गतहाइति ङाइ सधय नम्र स्‍याउति प्रभुको सेवा जाह्‍ङालाङ,

र र्‌याति हुतालाङ त दाह्‍यो कुरामा निङइ चिओले मुना।

२० निङइ चिओले मुना,

निङकाय पेतो स्‍याउपा त दाह्‍य्‌ति निङकाय स्‍यानराय बइसा ङाइ गलमा इन्‍कार जाह्‍ङ्‍ङल,

बरु जुदा मान्‍तालमको ङ्‍हा अथबा किम-किमहाङ आल्‍ति ङाइ स्‍यान्‍नेआलाङ्‍स।

२१ ङाइ यहुदिलम र अरु जातिको जुदा मान्‍तालमकाय पस्‍ताप जाह्‍ङ्‌ति परमेस्‍वरकताङ वाङन,

र निको प्रभु येसुहाङ बिस्‍वास जाह्‍ङ्‍नु त दाह्‍य्‌ति तोआलाङ।

२२ र देङेखे पबित्र ग्‍वालामइ तोओ कुराकाय ग्‍याति ङा यरुसलेमताङ आल्‍धय मुनाङ,

र ओहाङ ङाकाय दोह स्‍याउना त दाह्‍यो कुरा ङाइ चिओ नाःङल।

२३ तर हरेक सहरहाङ आल्‍तोकहाङ पबित्र ग्‍वालामइ ङाकाय दर्‌कसास्‍यावो मुना,

यरुसलेमको झेलकनहाङ ङाकाय कुङनाताङ्‍स र ङाइ दुख दोःलेनाङ त दाह्‍यो कुरा मात्र ङाइ चिओ मुनाङ।

२४ तर ङाइ लयको रुवाङको बारेहाङ लिह्‍ङल।

धइतिदाह्‍य्‌सा ङाको लागि महत्‍वखे ङाको रुवाङ खेल,

तर येसुइ ङाकाय बइसास्‍यावो परमेस्‍वरको अनुग्रहको पेओ समचार पेतोकुसि प्रचार जाह्‍ङ्‍साखे ङाको रुवाङसयमा महत्‍व खेना।

२५ देङे ङाइ चिनाङ,

ङाइ परमेस्‍वरको राज्‍यको बारेहाङ प्रचार जाह्‍ङो निङलममध्‍ये सुइमा ङाकाय फेरि च्‍यउसा दोःतेइलि।

२६ ओउतझ्‍यान्‍ते तेनको दिन ङाइ निङकाय पेतोकुसि तोनेनाङ्‍स,

यदि निङलममध्‍ये सु खेयाकायमा जुगाङको लागि म्‍हेत्‍ति वाइतेनय त खेया,

ओउखे ङाको गल्‍ति स्‍याउलेल।

२७ धइतिदाह्‍य्‌सा निङइ दोह कुरा चिओ परमेस्‍वर चाहसास्‍याउना,

ओउ जुदा कुरा निङकाय तोसाको लागि ङाइ गलमा इन्‍कार जाह्‍ङ्‍ङल।

२८ परमेस्‍वरइ लयको भेदालम लेखाताह्‍ङो लयको मान्‍तालमको गोथालो स्‍याउसाको लागि निङकाय छ्‍युह्‍ङ्‍सास्‍यावो मुना।

ओउतझ्‍यान्‍ते निङ लयइ लयकाय र निङको पासहाङ पबित्र ग्‍वालामइ गम्‍सास्‍यावो जुदा बथानलमकाय वास्‍ता जाह्‍ङ्‍नु।

परमेस्‍वरइ लयको चोको वुइसय लयको जाह्‍ङ्‍सास्‍यावो परमेस्‍वरको मन्‍दलिको निङ गोथालोलम स्‍याउन।

२९ ङाइ चिनाङ,

ङाइ निङकाय फेति पाह्‍यापछि रइसिओ बन पसु पारकुइ लेखाताह्‍ङो स्‍याताहा गुरुलम वाङ्‌ति निङकाय आक्रमन जाह्‍ङ्‍तेनय।

३० निङ लयमयको मान्‍तालम मध्‍येसयले केहि मान्‍तालमइ स्‍याताहा स्‍यानराय बइति प्रभुको मान्‍तालमकाय लयको लोन्‍हे लात्‍ति आःल्‍लेनानि।

३१ ओउतझ्‍यान्‍ते होसियार स्‍याउति मुन,

र ङाइ सुम बर्‌ससम्‍म दिन-याह्‌दिङ त मा दाह्‍य्‌मात र्‌याति-र्‌याति निङकाय स्‍यानो कुराकाय निङइ जुगाङमा म्‍हेलाम।

३२ द्‍याह ङाइ निङकाय परमेस्‍वरको चरनहाङ र परमेस्‍वरको अनुग्रहको आखरहाङ सुम्‍पनेनाङ्‍स।

इ आखरइखे निङकाय बिस्‍वासहाङ बल्‍यो जाह्‍ङ्‍तेनय र परमेस्‍वरइ लयको लागि छ्‍युह्‍ङ्‍सास्‍यावोलम मध्‍येहाङ लयको मान्‍ता स्‍याउसाकाय अधिकार बइतेनय।

३३ ङाइ कुनय मान्‍तालमको सुन,

चान्‍दि अथबा पेओ नायलमको गलमा इच्‍छ्‍या जाह्‍ङ्‍ङल।

३४ निङइ चिओले मुना,

ङाइ ङाको इ क्रुतइले ङा,

लयकाय र ङाको होयालमकाय चाहओ जुदा थोकलम जुर्‌यावालाङ।

३५ खान्‍चोहाङ परओलमकाय गतहाइति माहा जोक्‍तो मेहेनत जाह्‍ङ्‌ति निङइ सहयोग जाह्‍ङ्‍सा खाइतेनानि त दाह्‍यो कुराको उदाहरन ङाइ निङकाय छ्‍यान्‍नेआलाङ्‍स।

निङइखे ‘लेःओ मान्‍तासयपाय बयो मान्‍ता नाःतो आसिसित स्‍याउना’ त दाह्‍य्‌ति प्रभु येसुइ तोसास्‍यावो कुराकाय सम्‍झसा परतेनय।”

३६ पावलइ इ कुरालम नोःति भ्‍याआपछि,

ओउइ क्र्‍योःङ घ्रुस्‍ति ओउमयकुस ब्रकले प्राथना जाह्‍ङाकान।

३७ ओउमय जुदाले आन जोक्‍तो र्‌याआकाय,

अनि ओउमयइ पावलकाय ग्रोम्‍ति तुःमाक्‍तिको बिदाइ जाह्‍ङाकानि।

३८ द्‍याह फेरि निङइ ङाकाय च्‍यउसा दोःतेइलि त दाह्‍य्‌ति पावलइ तोओझ्‍यान्‍ते ओउमय जुदाले आन दुखि स्‍यावो खेइतो।

ओउतझ्‍यान्‍ते ओउमयइ पावलकाय तिः जहास सम्‍मले साहाकानि।

a 

२०:२ ग्रिस छेत्र इ “ग्रिस” त तोओखे ग्रिक सहरलमको कुनय यातज्‍यो छेत्रको मय्‍ङ खेना, र रोमिलमइ ओउकाय अखइया इलाकाको यातज्‍यो छेत्र त दाह्‍य्‌तिमा तोनितो।

पावल यरुसलेमताङ आलो

२१

१ एफिससको अगुवालमकाय बिदाइ जाह्‍ङ्‌ति भ्‍याआपछि,

तिः जहासहाङ लह्‍न्‌ति नि कोस त तोओ तापुहाङ दाहालाङ्‍सु।

स्‍याह्‍ङलो पल्‍तखे नि रोदस तापुहाङ दाहालाङ्‍सु,

अनि ओहाङसय नि पतारा सहरताङ आलालाङ्‍सु।

२ ओहाङ निइ फोनिकेताङ आलो यातज्‍यो तिः जहास ङायालाङ्‍सु,

ओउतझ्‍यान्‍ते नि ओहाङले लह्‍नाक्‍तिको आलालाङ्‍सु।

३ जब नि साइप्रस तापु च्‍यवो थाउहाङ दाहालाङ्‍सु,

ओउको दखिनसय स्‍याउति नि सिरियाताङ आलालाङ्‍सु।

नि तुरोस सहरहाङ न्‍यासालाङ्‍सु,

धइतिदाह्‍य्‌सा तिःजहासइ लातो मालताललम ओहाङ क्‍लासा परओ खेतो।

४ ओहाङ निइ केहि बिस्‍वासिलमकाय क्रुसालाङ्‍सु अनि यात सातासम्‍म ओउमयकुसले मुआलाङ्‍सु।

ओउ बिस्‍वासिलमइ पबित्र ग्‍वालामको जिःङ दोःति पावलकाय यरुसलेमताङ आल्‍लाम त दाह्‍य्‌ति बिन्‍ति जाह्‍ङाथय।

५ तर जब निको ओहाङ मुसा परओ समय द्‍योका,

ओउमयकसय वेङकायाक्‍तिको नि लयको ल्‍यामताङ वाहालाङ्‍सु।

ओउमय ल-लयको माचालम,

चो-चोद्‍याङलम लात्‍ति निकुसि सहरको बाहिर तिःको किनारसम्‍मले वाङाकाय,

ओहाङ निइ क्र्‍योःङ घ्रुस्‍ति प्राथना जाह्‍ङालाङ्‍सु।

६ ओहाङसयको नि यात अर्‌काकुस बिदाइ जाह्‍ङ्‍कायाक्‍तिको तिः जहासहाङ लह्‍नालाङ्‍सु,

अनि ओउमयखे ल-लयको किमताङ द्‍याह्‍नाकाय।

७ तुरोससय तिः जहासको यात्रा जाह्‍ङ्‌ति नि तोलेमाइस त तोओ सहरहाङ दाहालाङ्‍सु।

ओहाङ निइ बिस्‍वासिलमकाय अभिबादन जाह्‍ङाक्‍तिको ओउमयकुस यात दिन मुआलाङ्‍सु।

८ अनि स्‍याह्‍ङलो पल्‍तखे ओहाङसय बिदाइ जाह्‍ङ्‌ति नि कयसरिया सहरहाङ दाहालाङ्‍सु।

ओहाङ नि फिलिप त मय्‍ङ्‍ओ यातचाक प्रचारकको किमहाङ मुआलाङ्‍सु,

ओउखे यरुसलेमहाङ सहयोगिको रुपहाङ छ्‍युह्‍ङो सात जनालममध्‍येको यातचाक खेतो।

९ ओउको प्‍लय जना बिह्‍या जाह्‍ङ्‍धाङ्‍मालो चोद्‍याङलम खेइतो,

र ओउमय परमेस्‍वरको आखर नोःइतो।

१० ओहाङ नि केहि दिनसम्‍म मुतोक बेलाहाङ,

अगाबस त मय्‍ङ्‍ओ यातचाक अगमबक्‍ता यहुदियासय ओहाङ दाह्‍तिवाङा।

११ ओउ निकहाङ वाङ्‌ति पावलको तोःङनाय आःलाक्‍तिको लयको दोम-क्रुत पाःनाकास।

अनि ओउ एत दाह्‍या,

“पबित्र ग्‍वालाम एत दाह्‍य्‌सास्‍याउना— ‘इ तोःङनायको मालिककायखे यरुसलेमहाङ यहुदिलमइ एतहाइतिले पाःन्‌नानि,

र अरु जातिको मान्‍तालमको क्रुतहाङ सुम्‍पति बइनानि।’”

१२ जब निइ इ कुरा सायालाङ्‍सु,

नि र ओहाङ मुओ अरु मान्‍तालमइमा पावलकाय यरुसलेमताङ आल्‍लाम त दाह्‍य्‌ति बिन्‍ति जाह्‍ङालाङ्‍सु।

१३ तर ओउ दाह्‍या,

“निङ एतहाइति र्‌याति धइति ते ङाकाय ल्‍हुङतुकहाङ दुखि जाह्‍ङ्‍तेनानाङ्‍स?

ङा यरुसलेमहाङ आल्‍ति झेलकनहाङ परसा मात्र खेल,

प्रभु येसुको लागि सिसामा तयार मुनाङ।”

१४ निइ पावलकाय सम्‍झाउति ओउको मन परिवर्‌तन जाह्‍ङ्‍सा खाइङसुलु,

ओउतझ्‍यान्‍ते निइ “प्रभुको इच्‍छ्‍या पुरा स्‍याउपाना” त दाह्‍य्‌ति ङइमात मुआलाङ्‍सु।

१५ ओहाङ केहि समय मुति हुतापछि,

नि लयमयको मालताल तयार जाह्‍ङाक्‍तिको यरुसलेमताङ आलालाङ्‍सु।

१६ कयसरियाको केहि बिस्‍वासिलममा निकुसले वाङाकाय,

र ओउमयइ निकाय साइप्रससय वाङो मनासोन त मय्‍ङ्‍ओ पुरानो बिस्‍वासिको किमहाङ बास मुलाङ लात्‍ति आःलाताङ्‍सु।

पावलइ याकुबकाय क्रुसो

१७ जब नि यरुसलेमहाङ दाहालाङ्‍सु,

बिस्‍वासिलमइ निकाय म्रोतिले स्‍वागत जाह्‍ङाताङ्‍सु।

१८ स्‍याह्‍ङलो पल्‍तखे पावल निकुसिले याकुबकाय क्रुसलाङ आला।

ओहाङ यरुसलेमको मन्‍दलिको जुदा अगुवालममा वाङाकाय।

१९ पावलइ ओउमयकाय अभिबादन जाह्‍ङाकान,

अनि परमेस्‍वरइ लयको सेवाको काम दुवारा गतहाइति अरु जातिको मान्‍तालमको माझहाङ काम जाह्‍ङ्‍सास्‍यावा त दाह्‍योको बारेहाङ ओउमयकाय जुदा ल्‍हाक्‍ति छ्‍यानाकान।

२० ओउको कुरा सायापछि ओउमय जुदाइले परमेस्‍वरको प्रसङ्‍सा जाह्‍ङाकानि।

अनि ओउमय दाह्‍याकाय,

“पावल हउ य,

गच्‍युक हजारउ यहुदिलमइ प्रभुहाङ बिस्‍वास जाह्‍ङो मुना त दाह्‍यो कुरा नाङइ योसा खाइतेनउ,

र ओउमयइ मोसाइ बयो नेम-कानुनकायमा पेतोकुसि पालन जाह्‍ङ्‍नानि।

२१ अरु जातिको मान्‍तालमको देसहाङ याको यहुदिलमकाय ‘मोसाइ बयो नेम-कानुन पालन जाह्‍ङ्‍सा परल,

बालाख चोलमको खतना जाह्‍ङ्‍सा परल,

र यहुदि रितिथितिमा मानसा परल’ त दाह्‍य्‌तिताङ नाङइ स्‍यान्‍तेनउ त दाह्‍यो कुरा ओउमयइमा सायो मुनय।

२२ द्‍याह निइ दोह हाइसा परनातहि?

नाङ इहाङ दाह्‍तिवाङो मुना त दाह्‍यो कुरा ओउमयइ चिलेनानि।

२३ ओउतझ्‍यान्‍ते नाङइ दोह जाह्‍ङ्‍सा परना त दाह्‍यो कुरा निइ तोनाङ्‍सु।

परमेस्‍वरकुसि बाचा जाह्‍ङो प्‍लय जना मान्‍तालम इहाङ निकुसले मुनय।

२४ नाङ इमयकुस मन्‍दिर आल्‍ति सुद्‍ध स्‍यावो कामहाङ भाक लेःउ,

र नाङइ ओउमयकाय बइसा परओ थेपो बइति ओउमयको म्‍याङ खुर्‌ताकु।

एतहाइति नाङइ यहुदि नेम-कानुन पालन जाह्‍ङो च्‍यउति नाङकाय गाल बयो दोह कुरामा सत्‍य खेल त दाह्‍य्‌ति ओउ गाल बयो बिस्‍वासिलमइ चिपानानि।

२५ तर प्रभुहाङ बिस्‍वास जाह्‍ङो अरु जातिको मान्‍तालमकायखे ‘निइ निर्‌नय जाह्‍ङालाङ्‍सु,

मुर्‌तिलमकाय बयो जेःगालम जेःलाम,

बेभिचारसय दल्‍ति मुन,

वुइ जेःलाम,

अनि पाल्‍ति सात्‍मालो र वुइ वाइमालो पसुलमको माःय जेःलाम’ त दाह्‍य्‌ति चिथि लेखति ल्‍होको खेनातहि।”

२६ ओउतझ्‍यान्‍ते ओउमयइ तोओ कुराकाय ग्‍याति स्‍याह्‍ङलो पल्‍त पावलइ ओउ प्‍लय जना मान्‍तालमकुस सुद्‍ध स्‍यावो कामहाङ भाक लेःआकान।

ओहाङसयको ओउइ सुद्‍ध स्‍यावो दिन गल पुत्‍ना,

र ओउमयको लागि बइसा परओ भोक गल स्‍याउना त दाह्‍यो कुरा मन्‍दिरहाङ आल्‍ति पुजारिलमकाय तोआकान।

पावलकाय मन्‍दिरहाङ पक्रओ

२७ भाकल जाह्‍ङो सात दिन पुत्‍साले लागओ खेतो,

एसिया इलाकासय वाङो केहि यहुदिलमइ पावलकाय मन्‍दिरहाङ च्‍यवाथय।

ओउमयइ मान्‍तालमको हुल हुमाक्‍तिको पावलकाय चुमाकानि।

२८ ओउमय जोक्‍तो हिह्‌ति एत दाह्‍याकाय,

“इस्राएलको मान्‍तालम,

निकाय सहयोग जाह्‍ङ्‍ताङ्‍सु।

जुदा थाउको निको यहुदि मान्‍तालम,

मोसाइ बयो नेम-कानुन,

र निको मन्‍दिरको बिरोतहाङ नोःओ इ मान्‍ताले खेना।

उच्‍युक मात्र खेल,

इ मान्‍ताइ बाहिरसय अरु जातिको मान्‍तालमकाय मन्‍दिरहाङ वान्‍ति इ पबित्र थाउकायमा असुद्‍ध जाह्‍ङो मुना।”

२९ (धइतिदाह्‍य्‌सा ओउमयइ एफिसस सहरसय वाङो त्रोफिमसकाय पावलकुसि यरुसलेम सहरहाङ च्‍यवाकानि।

र पावलइ ओउकाय निको मन्‍दिरभित्र पोसाकान त म्‍हर्‌ति ओउमय एत दाह्‍यो खेइतो।)

३० अनि इ कुराइ जुदा सहरभरिले हलचल स्‍यावा,

र जुदा थाउसय मान्‍तालम वाङ्‌ति नाःतो हुमाकाय।

ओउमयइ पावलकाय पक्रआक्‍तिको मन्‍दिरको आङ्‍गनसय बाहिर तानति ग्‍ल्‍युनाकानि।

अनि ओउच्‍युक खेरले मन्‍दिरको पालेलमइ दह्‍य्‌लो राकाकानि।

३१ मान्‍तालमको हुलइ पावलकाय सात्‍साले लागओ खेइतो,

ओउबेलाहाङले यरुसलेम सहरहाङ हलचल स्‍यावो मुना त दाह्‍यो कुराको खबर रोमि सेनाको हाकिमिकहाङ दाहा।

३२ ओउ रेह्‍न्‌तोले सेनालम र कप्‍तानलमकाय लाताक्‍तिको मान्‍तालमको हुलताङ आला।

जब मान्‍तालमको हुलइ सेनाको हाकिमिकाय लयको सेनालम लात्‍ति लयमयकताङ वाङधयमुओ च्‍यवाकानि,

अनि ओउमयइ पावलकाय घान्‍सा फेआकानि।

३३ ओउ सेनाको हाकिमि पावलको द्‍याङ्‍तो आलाक्‍तिको पावलकाय पक्रआकान,

अनि ओउकाय निसज्‍यो साङ्‍लाइ पाःन्‌साको लागि लयको सेनालमकाय आग्‍या जाह्‍ङाकान।

अनि ओउइ मान्‍तालमको हुलकाय ह्‍वताकान,

“इ मान्‍ता सु खेना,

र इ मान्‍ताइ दोह जाह्‍ङाकान?”

३४ मान्‍तालमको हुलको केहि मान्‍तालम यातज्‍यो कुरा अनि अरु मान्‍तालमखे अर्‌कोले कुरा जाह्‍ङ्‌ति हिह्‍आकाय।

ओहाङ ओउतताह्‍ङो कुरा स्‍यावोझ्‍यान्‍ते खासहाङ दोह स्‍यावो खेतो त दाह्‍यो कुराले सेनाको हाकिमिइ चिसा खायुलु,

ओउतझ्‍यान्‍ते ओउइ पावलकाय ब्‍यारेकताङ लात्‍ति आःल्‌नु त दाह्‍य्‌ति लयको सेनालमकाय आग्‍या जाह्‍ङाकान।

३५ जब पावल ब्‍यारेकको तेकनहाङ दाहा,

मान्‍तालमको हुल माहा जोक्‍तो रिस वाङोझ्‍यान्‍ते सेनालमइ पावलकाय च्‍युन्‍ति आःलाकानि।

३६ ओउ मान्‍तालमको हुलखे “ओउकाय सात्‍साले परना” त दाह्‍य्‌ति हिह्‍धय पावलको लोन्‍हे-लोन्‍हे वाङाकाय।

पावलइ मान्‍तालमको हुलकाय लयको हक लेःति तोओ

३७ सेनालमइ पावलकाय ब्‍यारेकभित्र लात्‍ति आःल्‌सा लागओ बेलाहाङ,

ओउइ सेनाको हाकिमिकाय ग्रिक भासाहाङ तोआकान,

“दोह ङाइ नाङकाय केहि कुरा तोसा खाइनेनाङ‌?”

सेनाको हाकिमिइ ग्‍याह्‍ङ्‌ति ओउकाय तोआथय,

“ए!

नाङइ गतहाइति ग्रिक भासा नोःसा चितेआकान?

३८ दोह नाङ केहि समय ङ्‍हा आतङ्‍क जाह्‍ङ्‍सा सुरु जाह्‍ङो,

र प्‍लय हजार आतङ्‍ककारिलमaकाय अगुवाय जाह्‍ङ्‌ति सुमा याक्‍मालो थाउताङ लात्‍ति आःलो मिस्रि अगुवा खेतेल र?”

३९ पावल त्‍याङा,

“खेल,

ङा ओउ मान्‍ता खेङल।

तर ङाखे किलिकिया इलाकाको बिसेस सहर तार्‌ससहाङ नाःओ यहुदि मान्‍ता खेनाङ।

ङाको बिन्‍ति मुना,

इ मान्‍तालमकाय केहि कुरा तोसाको लागि ङाकाय अनुमति बइसास्‍याउपा।”

४० अनि सेनाको हाकिमिइ ओउकाय नोःसा अनुमति बयाथय,

ओहाङसयको पावलइ ब्‍यारेकको तेकनहाङ चिङाक्‍तिको मान्‍तालमकाय ङइमात मुन त दाह्‍य्‌ति क्रुतइ इसारा जाह्‍ङाकान।

जब ओउमय ङइमात मुआकाय,

अनि पावलइ ओउमयकाय ओउमयको लयको आर्‌मेइक भासाbहाङले तोसा फाङाकान।

a 

२१:३८ आतङ्‍ककारिलम रोमि सासकलमइ यहुदिलमकाय सासन जाह्‍ङोको बारेहाङ बिरोत जाह्‍ङो र ओउ रोमि सासनकाय समर्‌थन जाह्‍ङो यहुदिलमकाय सातो यहुदिलमको समुहको मय्‍ङ “सिकरि” खेना। ओउतझ्‍यान्‍ते इ समुहको मान्‍तालमकाय सासकलमइ आतङ्‍कबादि समुह त दाह्‍य्‌ति चिनितो। ओउ आतङ्‍कबादि समुहको “सिकरि” मय्‍ङको मानेखे “सिका त तोओ च्‍युपिको मान्‍तालम” त दाह्‍यो स्‍याउना। ओउ सिका च्‍युपिको आकारखे केहि मइतोकाय गोःङ्‍तो स्‍याउतो र ओउको धारखे लगभग यात क्रुच्‍युककाय ग्‍याङ्‍तो स्‍याउतो।

b 

२१:४० आर्‌मेइक भासा उहिलेको पालाहाङ यहुदिलम हिब्रु भासा नोःइतो। येसुको पालाहाङखे नाःतो मान्‍तालम आर्‌मेइक भासा नोःइतो, तर धर्‌मसास्‍त्र पह्रतोक बेलाहाङखे ओउमयइ हिब्रु भासाले प्रयोग जाह्‍ङ्‌नितो। ग्रिक भासाहाङखे इकाय हिब्रु भासा त दाह्‍य्‌ति तोओ मुना, तर ओउको मानेखे हिब्रु अथबा आर्‌मेइक भासा निसज्‍योमा स्‍याउसा खाइनउ। पावलइखे जुदा मान्‍तालमइ चिसा खाइपानानि त दाह्‍य्‌ति ओउमयइ चिओ भासाहाङ नोःओ खेतो।

२२

१ “ङाको यहुदि होयालम र आपालम,

ङाइ लयको हक लेःति निङको ङ्‍हा तोसा बोङो कुरा निङइ साइनु।”

२ जब ओउमयइ लयमयको आर्‌मेइक भासाहाङ पावलइ नोःओ सायाकानि,

ओउमय झन् ङइमात मुआकाय।

अनि पावल नोःआ—

३ “ङा,

किलिकिया इलाकाको तार्‌सस सहरहाङ नाःओ यहुदि मान्‍ता खेनाङ,

तर इ यरुसलेम सहरहाङखे ङा गमलिएलको स्‍यानराय दोःति हुर्‌कओ खेनाङ।

ङाइ यहुदि नेम-कानुन र रितिथिति ओउको चरनहाङ मुतिले स्‍यानो खेनाङ।

तेन निङ परमेस्‍वरको सेवा जाह्‍ङ्‍सा गच्‍युक ते म्रोतेआकाय,

ङामा ओउच्‍युकले म्रोओ खेङतो।

४ ङाइ प्रभुको ल्‍यामकाय सुइकार जाह्‍ङो जुदा मान्‍तालमकाय सिच्‍युक सम्‍मले सतावत जाह्‍ङालाङ।

ङाइ गोय्‍चोलम र मोम्‍चोलमकाय पक्रति झेलकनहाङ काआलाङ।

५ ङाइ तोओ इ कुरालम सत्‍य खेना त दाह्‍य्‌ति ताह्‍ङो पुजारि र ताह्‍ङो सभाको सदस्‍यलमइमा तोसा खाइनानि।

ङाइ ओउमयकसयले दमस्‍कसहाङ मुओ यहुदि होयालमकाय पक्रसा चिथि दोःआलाङ,

ओउतझ्‍यान्‍ते ओउमयकाय पक्रआक्‍तिको यरुसलेमहाङ वान्‍ति सजाय बइसाको लागि ङा दमस्‍कस आलो खेङतो।

६ ङा यात्रा जाह्‍ङ्‍धय दमस्‍कस द्‍याङ्‍तो दाहो खेङतो,

हिदिङको बेलाहाङ अचानक लाङकासय वाङो ज्‍योति ङाको वरिपरि प्‍लिह्‍ङा।

७ ङा साःहाङ तोनालाङ र ङाकाय एतदाह्‍य्‌ति तोधयमुओ यातज्‍यो हाउनय ङाइ सायालाङ,

‘सावल,

सावल,

नाङइ ङाकाय धइति ते सताउधय मुतेना?’

८ ङाइ ह्‍वतालाङ,

‘प्रभु,

नाङ सु खेसास्‍याउना र?’

अनि ओउ हाउनयइ जवाफ बयाताङ,

‘ङा नाङइ सतावो नासरतको येसु खेनाङ।’

९ ङाकुस मुओ मान्‍तालमइ ज्‍योतिपाय च्‍यवाकानि,

तर ङाकुस नोःधयमुओ हाउनयखे ओउमयइ चिसाले खाइनिलि।

१० ङाइ ह्‍वतालाङ,

‘प्रभु,

ङाइ दोह हाइसा परनाङ?’

अनि प्रभुइ ङाकाय तोसास्‍यावा,

‘च्‍योक अनि दमस्‍कसताङ आल।

ओहाङ नाङइ दोह जाह्‍ङ्‍सा परना त दाह्‍यो जुदा कुरा नाङकाय तोलेना।’

११ ओउ प्‍लिह्‍ङो ज्‍योतिको कारनइ ङाइ च्‍यउसाले खाइङल,

ओउतझ्‍यान्‍ते ङाको होयालमइ ङाकाय क्रुतहाङ चुम्‍ति दमस्‍कसहाङ वानाताङ।

१२ ओउ सहरहाङ निको यहुदि नेम-कानुन पालन जाह्‍ङो र ओहाङको यहुदिलमइ जोक्‍तो मान जाह्‍ङो यातचाक हननिया त मय्‍ङ्‍ओ धार्‌मिक मान्‍ता खेतो।

१३ ओउ ङाकहाङ वाङ्‌ति ङाको छेउसय चिङाक्‍तिको ङाकाय एत तोआताङ,

‘सावल हउ य,

नाङइ फेरि च्‍यउसा खाइतेपनउ।’

ओउच्‍युक खेरले ङाइ ओउकाय च्‍यउसा खायालाङ।

१४ ओहाङसयको हननियाइ ङाकाय तोआताङ,

‘निको पुर्‌खालमको परमेस्‍वरइ लयको इच्‍छ्‍या चिताक्‍साको लागि,

र लयको धर्‌मि सेवक च्‍यउताक्‍सा र ओउको म्‍होतोङसय नोःओ हाउनय साइताक्‍साको लागि नाङकाय छ्‍युह्‍ङ्‍सास्‍यावो मुना।

१५ धइतिदाह्‍य्‌सा जुदा मान्‍तालमकाय नाङइ च्‍यवो र सायो कुरा तोसाकाय नाङ येसुको लागि साछि स्‍याउतेना।

१६ ओउतझ्‍यान्‍ते द्‍याह नाङइ दोहको लागि ल्‍युह्‍ङ्‍तेनउ र?

च्‍योक र बप्‍तिस्‍मा लेःउ अनि प्रभुको मय्‍ङहाङ प्राथना जाह्‍ङ्‌ति लयको पापलमसय सुद्‍ध स्‍याव।’

१७ ओहाङसयको ङा द्‍याह्‍न्‌ति यरुसलेमताङ आलालाङ,

अनि जब ङा मन्‍दिरहाङ प्राथना जाह्‍ङ्‍धय खेङतो,

ङाइ यातज्‍यो दर्‌सन च्‍यवालाङ।

१८ ओउ दर्‌सनहाङ प्रभु येसुइ ङाकाय एत तोआताङ,

‘रेह्‍न्‌तोले यरुसलेम फेउ,

धइतिदाह्‍य्‌सा इहाङको मान्‍तालमइ नाङइ ङाको बारेहाङ बयो गभाइकाय सुइकार जाह्‍ङ्‌निलि।’

१९ ङाइ तोआलाङ,

‘प्रभु,

ङाइ सभाकिमलमहाङ आल्‍ति नाङकाय बिस्‍वास जाह्‍ङो मान्‍तालमकाय पक्रति झेलकनहाङ काओ र घानो कुरापाय ओउमयइ पेतोले चिओ मुनय।

२० नाङको साछि स्‍तिफनसकाय सात्‍तोक बेलाहाङ ङाकोमा सहमत खेलेतो,

र ओउकाय सातो मान्‍तालमको क्रमनाय ल्‍युह्‍ङ्‌ति ङाले मुओ खेङतो।’

२१ तर प्रभुइ ङाकाय तोसास्‍यावा,

‘आल,

धइतिदाह्‍य्‌सा ङाइ नाङकाय अरु जातिको मान्‍तालमकहाङ माहा लोक्‍तोले ल्‍होक्‍नेनाङ।’ ”

पावल र रोमि सिपाहिलमको हाकिमि

२२ मान्‍तालमइ पावलको कुराकाय उच्‍युकसम्‍म मात्र सायाकानि।

अनि ओउमय हिह्‌ति एत दाह्‍य्‌सा फाङाकानि,

“इ मान्‍ताकाय सात्‍ति वाइनु!

इखे स्‍याक्‍ति मुसा ज्‍योओ मान्‍ता खेल।”

२३ ओउमय लयमयको क्रमनायलम हल्‍लाउधय र साः भुङ्‍ताक्‍धय हिह्‌तिले मुआकाय।

२४ रोमि सेनाको हाकिमिइ पावलकाय ब्‍यारेकभित्र आःल्‌नु त दाह्‍य्‌ति लयको सेनालमकाय आग्‍या जाह्‍ङाकान।

अनि यहुदिलम धइति ओउको बिरोतहाङ हिह्‍ओ त दाह्‍य्‌ति चिःसाको लागि पावलकाय कोर्‌राइ स्राप्‍नु त दाह्‍य्‌ति तोआकान।

२५ जब ओउमयइ पावलकाय कोर्‌राइ स्राप्‍साको लागि पानाकानि,

अनि पावलइ ओहाङ चिङ्‌तिमुओ यातचाक कप्‍तानकाय तोआकान,

“कुनय अपराधहाङमा दोसि त दाह्‍य्‌ति प्रमानले स्‍याउधाङमालो यातचाक रोमि मान्‍ताकाय कोर्‌राइ स्राप्‍साको लागि,

दोह निङको लागि कानुनइ अनुमति बइनउ र?”

२६ जब कप्‍तानइ इ कुरा सायाकान,

ओउ सेनाको हाकिमिकहाङ आला र ओउकाय ह्‍वताकान,

“नाङ दोह हाइसा बोःङ्‍धय ते मुना?

धइतिदाह्‍य्‌सा ओउ मान्‍तापाय रोमि मान्‍ता खेना!”

२७ ओउतझ्‍यान्‍ते सेनाको हाकिमि वाङ्‌ति पावलकाय ह्‍वताथय,

“ङाकाय तोचि,

दोह नाङ रोमि मान्‍ता खेतेना र?”

पावल त्‍याङा,

“मा,

ङा रोमि मान्‍ताले खेनाङ।”

२८ अनि सेनाको हाकिमि दाह्‍या,

“ङापाय नाःतो थेपो बइति रोमि मान्‍ता स्‍यावो खेनाङ।”

पावल त्‍याङा,

“तर ङाखेपाय आमाको कोखसय नाःओहाङसयले रोमि मान्‍ता स्‍यावो खेनाङ।”

२९ ओउत साइनातासले पावलकाय घान्‍लाङ वाङो सिपाहिलम ओउकसय लोह्‍न्‌ताङ द्‍याह्‍नाकाय।

अनि पावलपाय रोमि मान्‍ता खेना त दाह्‍य्‌ति चिःति सेनाको हाकिमिमा रया,

धइतिदाह्‍य्‌सा ओउइले पावलकाय पाःन्‌सा र कोर्‌राइ स्राप्‍साको लागि आग्‍या जाह्‍ङो खेतो।

पावल यहुदि ताह्‍ङो सभाको ङ्‍हा

३० यहुदिलमइ पावलकाय दोह कारनइ गाल बयाकानि त दाह्‍यो कुरा रोमि सेनाको हाकिमिइ चिसाकाय इच्‍छ्‍या जाह्‍ङाकान।

ओउतझ्‍यान्‍ते स्‍याह्‍ङलो पल्‍त ओउइ पावलकाय पाःनो साङ्‍ला फान्‍ताकाकान,

अनि मुख्‍य पुजारिलम र ताह्‍ङो सभाको जुदा सदस्‍यलमकाय क्रुस्‍काइसाको लागि आग्‍या जाह्‍ङाकान।

ओहाङसयको ओउइ पावलकाय लात्‍ति आःल्‌ति ओउमयको ङ्‍हा चिङताकाकान।

२३

१ पावलइ ताह्‍ङो सभाको मान्‍तालमकाय जुःति योआक्‍तिको तोआकान,

“ङाको इस्राएलि हउचोङ-पुःचोङलम,

तेनको दिनसम्‍म परमेस्‍वरको ङ्‍हा ङाइ लयको रुवाङ सुद्‍ध बिचारकुसिले हुतो खेनाङ।”

२ ओउत साइति ताह्‍ङो पुजारि हननियाaइ पावलको छेउसय चिङ्‌तिमुओ मान्‍तालमकाय ओउको म्‍होतोङहाङ घान्‍साकाय आग्‍या जाह्‍ङाकान।

३ अनि पावलइ ओउकाय तोआकान,

“नाङ भ्रस्‍त गनमार्‌या,

नाङकायमा परमेस्‍वरइ घान्‍सा स्‍याउलेना।

नाङ नेम-कानुन अनुसार ङाको न्‍याय जाह्‍ङ्‍साकाय ओहाङ मुतेना,

र ङाकाय घान्‍साकाय आग्‍या बइति नाङ लयले नेम-कानुनको बिरोतहाङ आल्‍तेना।”

४ पावलको छेउसय चिङ्‌तिमुओ मान्‍तालमइ ओउकाय तोआथय,

“दोह नाङ परमेस्‍वरको ताह्‍ङो पुजारिको अपमान जाह्‍ङ्‍तेनउ?”

५ पावल त्‍याङा,

“ए!

ङाको हउचोङ-पुःचोङलम,

ओउपाय ताह्‍ङो पुजारि खेसास्‍याउना त दाह्‍यो कुरा ङाइ चिओले नाःआक्‍ङल।

धइतिदाह्‍य्‌सा धर्‌मसास्‍त्रहाङ लेखओ मुना,

‘नाङको मान्‍तालमको सासकको बिरोतहाङ नाङइ दुस्‍त कुरा नोःसा स्‍याउल।’”

६ जब पावलइ ओहाङ ताह्‍ङो सभाको केहि सदस्‍यलम सदुकि समुहको र केहि सदस्‍यलमखे फरिसि समुहको मुनय त दाह्‍यो कुरा चिआकान,

अनि ओउ हिह्‌ति एत दाह्‍या,

“इस्राएलि हउचोङ-पुःचोङलम,

ङाको पुर्‌खालम फरिसि स्‍यावोझ्‍यान्‍ते ङामा फरिसिले खेनाङ।

सिओ मान्‍ता फेरि उह्‍ति च्‍योक्‌लेना त दाह्‍यो कुराहाङ ङाइ बिस्‍वास जाह्‍ङोझ्‍यान्‍ते देङे निङइ ङाको न्‍याय जाह्‍ङ्‍धय मुतेनय।”

७ पावलइ उच्‍युक तोनातासले फरिसि र सदुकिको माझहाङ बिबाद सुरु स्‍यावा,

र ओउमय निस भाकहाङ वेङकायाकाय।

८ (धइतिदाह्‍य्‌सा सदुकिलमइ मान्‍ता सिओसय उह्‍ति च्‍योक्‍ना,

अनि लाङकादुत र ग्‍वालाममा स्‍याउना त दाह्‍यो कुराहाङ बिस्‍वास जाह्‍ङाक्‍निलि,

तर फरिसिलमइखे इ सुमज्‍यो कुराहाङमा बिस्‍वास जाह्‍ङ्‌नितो।)

९ ओउमय माहा जोक्‍तो हिह्‍सा फाङाकानि,

र फरिसि समुहको केहि धार्‌मिक गुरुलमइखे पावलकाय पाराङ्‍धय चिङ्‌ति एत दाह्‍याकाय,

“निइपाय इ मान्‍ताइ दोह गल्‍ति जाह्‍ङोमा च्‍यउङसुलु।

सायद पक्‍कामा ग्‍वालाम अथबा लाङकादुतइ ओउकुस नोःओ स्‍याउसा परना।”

१० ओउमयको बिबाद झन्-झन् नाःतो स्‍याउधय आलोझ्‍यान्‍ते ओउमयइ पावलकाय प्रुह्‍न्‌ति सात्‍चाथय त म्‍हर्‌ति सेनाको हाकिमि रया।

ओउतझ्‍यान्‍ते ओउमयकहाङ आल्‍ति पावलकाय लात्‍ति वानाक्‍तिको ओउकाय ब्‍यारेकभित्र लात्‍ति आःल्‌नु त दाह्‍य्‌ति सेनाको हाकिमिइ लयको सेनालमकाय आग्‍या जाह्‍ङाकान।

११ ओउ याह्‌दिङ प्रभुइ पावलको छेउसय चिङ्‌ति तोसास्‍यावा,

“पावल,

साहस जाह्‍ङु।

नाङइ गतहाइति इ यरुसलेमहाङ ङाको बारेहाङ गभाइ बइतेआकान,

ओउतहाइतिले रोमहाङमा गभाइ बइसा परतेना।”

केहि यहुदिलमइ पावलकाय सात्‍सा जालसाजि जाह्‍ङो

१२ स्‍याह्‍ङलो बिहान केहि यहुदिलम गोप्‍पेहाङ क्रुस्‍कायाक्‍तिको यातज्‍यो योजना जाह्‍ङाकानि।

पावलकाय सात्‍माच्‍युकसम्‍म निइ दोहमा जेःलाम र तुङ्‍लाम त दाह्‍य्‌ति ओउमयइ बाचा जाह्‍ङाकानि।

१३ एतताह्‍ङो जालसाजि जाह्‍ङो मान्‍तालमखे चालिस जनासयमा नाःतो खेइतो।

१४ ओहाङसयको ओउमयइ मुख्‍य पुजारिलम र अगुवालमकहाङ आलाक्‍तिको एत तोआकानि,

“निइ पावलकाय सात्‍माच्‍युकसम्‍म दोहमा जेःङसुलु त दाह्‍य्‌ति पक्‍का बाचा जाह्‍ङालाङ्‍सु।

१५ ओउतझ्‍यान्‍ते निङ र ताह्‍ङो सभाको सदस्‍यलम मिलति रोमि सेनाको हाकिमिकाय तोनु,

र ओउको मुद्‍दाको बारेहाङ निइ सहि कुरा चिसा चाहओ मुना त दाह्‍य्‌ति बहाना जाह्‍ङ्‌ति ओउकाय ताह्‍ङो सभाहाङ लात्‍ति वान्‍ताक्‍नु।

तर ओउकाय इहाङ लात्‍ति वान्‍तोकहाङ निइखे ओउकाय ल्‍यामहाङले सात्‍नाङ्‍सु।”

१६ तर पावलको भानिसइ ओउमयको जालसाजिको बारेहाङ चिआकान,

अनि ओउ ब्‍यारेकभित्र आल्‍ति पावलकाय ल्‍हाक्‍ति छ्‍यानाकान।

१७ अनि पावलइ कप्‍तानलममध्‍येको यातचाककाय गोताक्‍तिको तोआकान,

“इ जवान गोय्‍चोकाय सेनाको हाकिमिकहाङ लात्‍ति आःलु,

धइतिदाह्‍य्‌सा इ गोय्‍चोइ केहि कुरा ओउकाय तोसा परओ मुना।”

१८ ओहाङसयको कप्‍तानइ ओउकाय सेनाको हाकिमिकहाङ दाकाक्‍तिको तोआकान,

“झेलकनहाङ मुओ पावलइ ङाकाय गोताक्‍तिको इ गोय्‍चोकाय नाङकहाङ लात्‍ति आःलु त दाह्‍य्‌ति तोआताङ,

धइतिदाह्‍य्‌सा इ गोय्‍चोइ नाङकाय केहि कुराताङ तोसा परओ मुना।”

१९ सेनाको हाकिमिइ ओउ गोय्‍चोकाय क्रुतहाङ चुम्‍ति मइतोकाय यातताङ आःलाक्‍तिको ओउकाय ह्‍वताथय,

“नाङ ङाकाय दोह कुरा तोसा चाहतेना?”

२० ओउ गोय्‍चोइ तोआकान,

“केहि यहुदिलमइ निइ पावलको मुद्‍दाको बारेहाङ सहि कुरा चिसा चाहओ मुनाङ्‍सु त दाह्‍य्‌ति बहाना जाह्‍ङाक्‍तिको स्‍याह्‍ङ ताह्‍ङो सभाहाङ पावलकाय लात्‍ति वान त दाह्‍य्‌ति नाङकाय तोसा बोङो मुनय।

२१ तर ओउमयको कुरा साइलाम,

धइतिदाह्‍य्‌सा चालिस जनासयमा नाःतो मान्‍तालम मिलति ल्‍यामहाङ नुक्‍ति मुआक्‍तिको ओउमयइ पावलकाय सात्‍सा जालसाजि जाह्‍ङो मुनय।

ओउकाय सात्‍माच्‍युकसम्‍म निइ दोहमा जेःलाम र तुङ्‍लाम त दाह्‍य्‌ति ओउमयइ बाचा जाह्‍ङो मुनय।

देङेखे ओउमय इ काम जाह्‍ङ्‍सा तयार स्‍याउति नाङको निर्‌नयकाय ल्‍युह्‍ङ्‌ति मुनय।”

२२ इ कुरा सायापछि सेनाको हाकिमिइ ओउ गोय्‍चोकाय “नाङइ इ कुरा ङाकाय तोओ मुना त दाह्‍य्‌ति सुकायमा चिताक्‌लाम” त दाह्‍य्‌ति दर्‌कति तोआक्‍तिको ल्‍होकाथय।

पावलकाय कयसरियाताङ फेलिक्‍सकहाङ ल्‍होको

२३ ओहाङसयको सेनाको हाकिमिइ लयको निसचाक कप्‍तानकाय गोत्‍ति तोआकान,

“राह्‍मको नउ बजे कयसरियाताङ आल्‍साको लागि निस सय जना सिपाहिलम,

सतरि जना घोदाहाङ लह्‍नो सेनालम,

र निस सय जना भाला लातो सेनालमकाय तयार जाह्‍ङ्‍जु।

२४ र पावलको लागिमा केहि घोदालमको बन्‍दोबस्‍त जाह्‍ङ्‍जु,

र ओउकाय पेतो सुरछ्‍या बइति ताह्‍ङो हाकिमि फेलिक्‍सकहाङ पुर्‌याउजु।”

२५ ओहाङसयको सेनाको हाकिमिइ एतदाह्‍य्‌ति चिथि लेखआकान—

२६ “माननिय ताह्‍ङो हाकिमि फेलिक्‍स,

ङा क्‍लउदियस लुसियसको तर्‌फसय नाङकाय अभिबादन,

झोरालाङ।

२७ केहि यहुदिलमइ इ मान्‍ताकाय पक्रआक्‍तिको सात्‍सा बोङो खेइतो।

तर ङाइ इ मान्‍तापाय रोमि मान्‍ता खेना त दाह्‍यो कुरा चिआलाङ,

ओउतझ्‍यान्‍ते केहि सेनालम लात्‍ति आलाक्‍तिको ङाइ ओउकाय दल्‍ताक्‍ति वानालाङ।

२८ यहुदिलमइ ओउकाय दोह कारनइ गाल बयो त दाह्‍य्‌ति ङाइ चिसा चाहओझ्‍यान्‍ते,

ङाइ ओउकाय ओउमयको ताह्‍ङो सभाहाङ लात्‍ति आलालाङ।

२९ तर ओउकायपाय ओउमयको धार्‌मिक नेम-कानुनको बिसयहाङ मात्र गाल बयो खेना,

र ओउइपाय सिसासम्‍म अथबा झेलकनहाङ पोक्‍सासम्‍मको दोह पेमातोमा जाह्‍ङो नाःल त दाह्‍यो कुरा ङाइ चिआलाङ।

३० तर जब केहि यहुदिलमइ ओउकाय सात्‍सा जालसाजि जाह्‍ङो मुना त दाह्‍यो कुरा ङाइ चिआलाङ,

अनि रेह्‍न्‌तोले ङाइ ओउकाय नाङकताङ ल्‍होक्‍सा निर्‌नय जाह्‍ङालाङ।

र ओउकाय गाल बयो मान्‍तालमकायमा नाङकहाङ आल्‍तिले ओउकाय मुद्‍दा बइनु त दाह्‍य्‌ति आग्‍या जाह्‍ङालाङ।”

३१ ओहाङसयको सिपाहिलमइ सेनाको हाकिमिको आग्‍या अनुसार ओउ राह्‍मसयले पावलकाय एन्‍तिप्‍यात्रिस सहरसम्‍म लात्‍ति आःलाकानि।

३२ स्‍याह्‍ङलो पल्‍तखे पावलकुस कयसरियाताङ आल्‍साको लागि घोदाहाङ लह्‍नो सेनालमकाय ओहाङले फेआक्‍तिको दोमइ वाहो अरु सेनालमखे लयको ब्‍यारेकताङ द्‍याह्‍नाकाय।

३३ जब ओउमय कयसरियाहाङ दाहाकाय,

अनि ओउमयइ ताह्‍ङो हाकिमि फेलिक्‍सकाय पावल र चिथि सुम्‍पति बयाकानि।

३४ ओउ ताह्‍ङो हाकिमिइ चिथि पह्रति भ्‍याआपछि,

पावलकाय “नाङ गाउ इलाकाको ते खेना?”

त दाह्‍य्‌ति ह्‍वताथय।

पावल त्‍याङा,

“ङा किलिकियाको खेनाङ।”

३५ अनि ताह्‍ङो हाकिमिइ ओउकाय तोआथय,

“नाङकाय गाल बयो मान्‍तालम वाङापछि ङाइले नाङको मुद्‍दा योनाङ।”

ओहाङसयको ओउइ पावलकाय हेरोदइ जाह्‍ङो दरबारहाङ गम्‍नु त दाह्‍य्‌ति लयको सिपाहिलमकाय आग्‍या जाह्‍ङाकान।

a 

२३:२ हननिया इ हननिया त तोओ मान्‍ताखे इस्‍बि सम्‍बत् ४७ हाङसय ५९ सम्‍म ताह्‍ङो पुजारि स्‍यावो खेतो। ओउतले इ खबरदुतको कितापहाङ हननिया त मय्‍ङ्‍ओ अर्‌को निसचाक मान्‍तानिस खेचतो। यातचाकको मय्‍ङखे ५ अध्‍यायहाङ मुना र अर्‌कोको मय्‍ङ्‍खे ९ र २२ अध्‍यायहाङ मुना।

फेलिक्‍सको अदालतहाङ पावलकाय गाल बयो

२४

१ पोङा दिन लोन्‍हे ताह्‍ङो पुजारि हननिया केहि यहुदि अगुवालम र तर्‌तुल्‍लस त मय्‍ङ्‍ओ वकिल लात्‍ति कयसरियाहाङ दाहा।

ओउमय ताह्‍ङो हाकिमि फेलिक्‍सकहाङ आलाक्‍तिको पावलको बिरोतहाङ मुद्‍दा बयाकानि।

२ जब पावलकाय अदालतहाङ वानाकानि,

अनि तर्‌तुल्‍लसइ पावलको बिरोतहाङ फेलिक्‍सको ङ्‍हा एत दाह्‍य्‌ति नोःसा फाङाकान—

“माननिय फेलिक्‍स,

नाङइ बुद्‍दिमानि स्‍याउति निकाय सासन जाह्‍ङ्‍सास्‍यावोझ्‍यान्‍ते,

निमा धोमाइतोकुसि स्‍याक्‍सा दोःओ मुनाङ्‍सु,

र नाङइ नाःतो पेओ कामलम जाह्‍ङ्‌ति निको देसकाय सहयोग जाह्‍ङ्‍सास्‍यावो मुना।

३ निइ इ कुराको गल खेयाकायमा गाहाङ खेयाकायमा स्‍वागत जाह्‍ङ्‍नाङ्‍सु,

र नाङकाय धनेबाद बइसामा चाहनाङ्‍सु।

४ ङा नाङको नाःतो समय लेःसा चाहङल,

ओउतझ्‍यान्‍ते निको केहि कुरालम साइति बइसास्‍याउपा त दाह्‍य्‌ति ङा नाङकाय बिन्‍ति जाह्‍ङ्‍सा चाहनाङ।

५ निइ इ मान्‍ताकाय समस्‍या वानो मान्‍ता,

र सङ्‍सारभरिको यहुदिलमको माझहाङ उपद्र जाह्‍ङो मान्‍ताको रुपहाङ ङायालाङ्‍सु।

इखे नासरि त तोओ समुहको अगुवामा खेना,

ओउमयइखे मान्‍तालमकाय स्‍याताहा स्‍यानराय स्‍यान्‍नितो।

६ इ मान्‍ताइ मन्‍दिरकाय अपबित्र जाह्‍ङ्‍सा बोःङ्‍धय खेतो,

ओउतझ्‍यान्‍ते निइ इकाय पक्रआलाङ्‍सु।

निइ इकाय निको नेम-कानुन अनुसारले न्‍याय जाह्‍ङ्‍सा बोङो खेङसुतो,

७ तर सेनाको हाकिमि लुसियस वाङ्‌ति ओउकाय जबरजस्‍तिले निकसय लाति आःल्‌सास्‍यावा,

र ओउको बिरोतहाङ गाल बयोलमकाय नाङकहाङ वाङसा आग्‍या जाह्‍ङ्‍सास्‍यावा।

८ यदि नाङइ इकाय ह्‍वत्‍सास्‍याउना त खेयाकायमा,

निइ इकाय गाल बयो जुदा कुरालम सत्‍य खेना त दाह्‍य्‌ति नाङ लयइले चिसास्‍याउलेना।”

९ तर्‌तुल्‍लसइ तोओ जुदा कुरा सत्‍यले खेना त दाह्‍य्‌ति यहुदि अगुवालमइमा सहमत जाह्‍ङाकानि।

पावलइ लयको हक लेःति फेलिक्‍सकाय तोओ

१० ताह्‍ङो हाकिमि फेलिक्‍सइ पावलकाय क्रुतइ इसारा जाह्‍ङ्‌ति नोःअ त तोआकान,

अनि पावल दाह्‍या,

“अ हजुर,

नाःतो समयहाङसय नाङइ इ देसको यहुदिलमको लागि न्‍याय जाह्‍ङ्‍धय वाङसास्‍यावो मुना त दाह्‍यो कुरा ङाइ चिओ मुनाङ,

ओउतझ्‍यान्‍ते ङाइ लयको बारेहाङ नाङकाय म्रोतिले तोनेनाङ।

११ ङा यरुसलेमको मन्‍दिरहाङ भक्‍ति जाह्‍ङ्‍लाङ आलो बाह्र दिनभन्‍दा नाःतो स्‍यावो नाःल त दाह्‍यो कुरा नाङ लयइले चिसा खाइसास्‍याउना।

१२ ङाकाय गाल बयो सु यहुदिलमइमा ङाइ मन्‍दिरहाङ कुनय मान्‍ताकुसि बिबाद जाह्‍ङो च्‍यवो नाःइलि,

न ता ङाइ सभाकिमलमहाङ अथबा सहरको कुनय थाउहाङ मान्‍तालम हुम्‍ति उपद्र जाह्‍ङोले ओउमयइ च्‍यवाकानि।

१३ ओउमयइपाय देङे ङाकाय गाल बयो कुराको प्रमान बइसामा खाइनिलि।

१४ तर इ कुराकोखे ङाइ सुइकार जाह्‍ङ्‍नाङ,

ओउमयइ स्‍याताहा स्‍यानराय त दाह्‍य्‌ति तोओ स्‍यानरायको पालन जाह्‍ङ्‌तिले ङाइ निको पुर्‌खालमको परमेस्‍वरको सेवा जाह्‍ङ्‍नाङ।

अनि ङाइ मोसाइ बयो नेम-कानुनहाङ लेखओ जुदा कुरालमहाङ र अगमबक्‍तालमको कितापलमहाङमा बिस्‍वास जाह्‍ङ्‍नाङ।

१५ परमेस्‍वरइ धर्‌मि र अधर्‌मि जुदाकायले सिओसय उह्‍ति च्‍योक्‍ताक्‍सास्‍याउना त दाह्‍यो कुराहाङ इमयइ बिस्‍वास जाह्‍ङो लेखाले ङाइमा परमेस्‍वरहाङ ओउ कुराको बिस्‍वास जाह्‍ङ्‍नाङ।

१६ ओउतझ्‍यान्‍ते ङाइ परमेस्‍वर र मान्‍तालमको ङ्‍हा सधय सुद्‍ध मनको स्‍याउसा कोसिस जाह्‍ङ्‍नाङ।

१७ यरुसलेम फेति बाहिर मुओ नाःतो बर्‌स लोन्‍हे,

ङा लयको मान्‍तालमको लागि केहि थेपो बइलाङ र परमेस्‍वरको लागि भोकलम बइलाङ ङा यरुसलेम आलो खेङतो।

१८ सुद्‍ध स्‍यावो काम द्‍योकाक्‍तिको ङाइ इ कामलम जाह्‍ङ्‌ति मुतोकबेलाहाङ ङाकाय गाल बयो यहुदिलमइ मन्‍दिरहाङ ङायाताङ्‍स।

ओहाङ ङाको वरिपरि दोह मान्‍तालमको हुलमा नाआकिलि र दोह उपद्र स्‍यावोमा नाःआक्‌ल।

१९ ओउ बेलाहाङ ओहाङ एसिया इलाकासय वाङो केहि यहुदिलममा खेइतो,

यदि ङाको बिरोतहाङ ओउमयकुस केहि कुरा खेयाकायपाय ओउमयमा इहाङ स्‍याउचय खेतो।

२० अथबा इहाङ मुओ मान्‍तालमकायले ह्‍वत्‍सास्‍याउपाना,

ओउमयको ताह्‍ङो सभाहाङ ङाको जाच जाह्‍ङ्‍धार्‌ना ङाको दोह गल्‍तिमा ओउमयइ च्‍यउनिलि त दाह्‍यो कुरा ओउमयइ तोसा खाइनानि।

२१ ङाइ अदालतहाङ हिह्‌ति ‘सिओ मान्‍ता फेरि उह्‍ति च्‍योक्‌लेना त दाह्‍यो कुराहाङ ङाइ बिस्‍वास जाह्‍ङोझ्‍यान्‍ते देङे निङइ ङाको न्‍याय जाह्‍ङ्‍धय मुतेनय’ त दाह्‍य्‌ति तोओ कुराहाङ मात्र ओउमयइ ङाकाय गाल बइसा खाइनानि।”

२२ फेलिक्‍सइ प्रभुको ल्‍यामको बारेहाङ पेतोकुस चिउतो,

ओउतझ्‍यान्‍ते ओउइ ओउदिनको मुद्‍दा द्‍युम्‍ताक्‍धय एत दाह्‍या,

“जब रोमि सेनाको हाकिमि लुसियस इहाङ वाङना,

अनि ङाइ निङको इ मुद्‍दाको छिनोफानो जाह्‍ङ्‌ति बइनेनाङ्‍स।”

२३ ओहाङसयको ताह्‍ङो हाकिमि फेलिक्‍सइ “पावलकाय सुरछ्‍या बइति गमु,

तर ओउकाय केहि कुरा जाह्‍ङ्‍सा र ओउको होयालमकाय ओउको स्‍याहार जाह्‍ङ्‍सा अनुमति बयु” त दाह्‍य्‌ति कप्‍तानकाय आग्‍या बयाकान।

पावल फेलिक्‍स र ओउको माचा द्रुसिल्‍लाको ङ्‍हा

२४ केहि दिन लोन्‍हे ताह्‍ङो हाकिमि फेलिक्‍स लयको यहुदि माचा द्रुसिल्‍लाकाय लात्‍ति वाङा।

अनि ओउइ पावलकाय गोताक्‍तिको ओउइ ख्रिस्‍त येसुको बारेहाङ तोओ कुरालम सायाकान।

२५ जब पावलइ ओउनिसकाय “निखे परमेस्‍वरको नजरहाङ पेतो स्‍याउति याक्‍सा परना,

निइ लयको मनकाय अनुसासनहाङ गम्‍सा परना,

र परमेस्‍वरइ न्‍याय जाह्‍ङ्‍साखेओ दिन वाङधय मुना” त दाह्‍य्‌ति तोआकान,

अनि फेलिक्‍स रइतिझ्‍यान्‍ते पावलकाय एत तोआकान,

“देङेकाय इच्‍युकले स्‍यावा,

नाङ देङे इहाङसय पाह्‍य।

जब मउका मिलना,

ङाइ नाङकाय फेरि गोत्‍नेनाङ।”

२६ पावलइ घुस बइनाताङ या त म्‍हर्‌ति फेलिक्‍सइ आसा जाह्‍ङो खेतो,

ओउतझ्‍यान्‍ते ओउइ बेला-बेलाहाङ पावलकाय गोत्‍ति कुरा जाह्‍ङुतो।

२७ निस बर्‌स लोन्‍हे फेलिक्‍सको होन्‍त पर्‌किअस फेस्‍तस ताह्‍ङो हाकिमि स्‍याउलाङ वाङा।

तर फेलिक्‍सइखे यहुदिलमकाय आसताक्‍साको लागि पावलकाय झेलकनहाङले कुङ्‌ति गमाकान।

पावल फेस्‍तसको ङ्‍हा

२५

१ फेस्‍तस ताह्‍ङो हाकिमि स्‍याउति कयसरियाहाङ वाङोको सुम दिन लोन्‍हे,

ओहाङसय ओउ यरुसलेमताङ आला।

२ ओहाङ मुख्‍य पुजारिलम र केहि यहुदि अगुवालमइ लयमयइ पावलको बिरोतहाङ काओ मुद्‍दाको बारेहाङ ओउकाय तोआथय।

३ ओउमयइ पावलकाय ल्‍यामहाङले आक्रमन जाह्‍ङ्‌ति सात्‍सा जालसाजि जाह्‍ङोझ्‍यान्‍ते पावलकाय यरुसलेमताङ ल्‍होक्‍ति बइसास्‍याउपा त दाह्‍य्‌ति फेस्‍तसकाय बिन्‍ति जाह्‍ङाकानि।

४ तर फेस्‍तसइ तोआकान,

“पावलकायपाय कयसरियाको झेलकनहाङ कुङ्‌तिगमो मुना,

र ङामा रेह्‍न्‌तोले ओताङ आल्‍धय मुनाङ।

५ ओउतझ्‍यान्‍ते निङलममध्‍येको केहि अगुवालम ङाकुसले कयसरियाताङ आलि,

र यदि पावलइ केहि गल्‍ति काम जाह्‍ङो मुना त खेयाकाय निङइ ओउकाय गाल बइसा खाइतेनानि।”

६ यरुसलेमहाङ मुओ लगभग आथ-दस दिन लोन्‍हे फेस्‍तस कयसरियाताङ द्‍याह्‍ना,

र स्‍याह्‍ङलो पल्‍त ओउइ न्‍याय जाह्‍ङो अदालतहाङ च्‍युङाक्‍तिको पावलकाय अदालतभित्र वान्‍सा आग्‍या जाह्‍ङाकान।

७ जब पावल भित्र पोक्‍तिवाङा,

यरुसलेमसय वाङो यहुदि अगुवालम ओउको वरिपरि चिङाकाय र ओउको बिरोतहाङ माहा पेमातो गाल बयाकानि।

तर लयमयइ बयो गालको दोह प्रमानमा ओउमयइ बइसा खाइनिलि।

८ तर पावलइ लयको हक लेःति एत दाह्‍या,

“ङाइ यहुदि नेम-कानुनको बिरोतहाङ,

मन्‍दिरको बिरोतहाङ,

र रोमि माहाराजाको बिरोतहाङ दोह गल्‍तिमा जाह्‍ङो नाःङल।”

९ तर फेस्‍तसइ यहुदिलमकाय आसताक्‍साको लागि पावलकाय एतदाह्‍य्‌ति ह्‍वताकान,

“दोह नाङ यरुसलेम आल्‍ति ओहाङले ङाको ङ्‍हा नाङको मुद्‍दाको न्‍याय स्‍याउपाना त म्‍हर्‌तेना?”

१० पावल त्‍याङा,

“अह,

ङा रोमि माहाराजाको न्‍याय जाह्‍ङो अदालतको ङ्‍हा चिङ्‌ति मुनाङ,

इहाङले ङाको मुद्‍दाको न्‍याय स्‍याउसा परना।

नाङइमा चिओले मुना,

ङाइ यहुदिलमको बिरोतहाङ दोह गल्‍तिमा जाह्‍ङो नाःङल।

११ यदि ङाइ सिसा सम्‍मको सजाय दोःसा कुनय अपराध जाह्‍ङालाङ त खेया,

ङाइ सिसाकाय इन्‍कार जाह्‍ङ्‍ङल।

तर यदि यहुदिलमइ ङाकाय गाल बयो कुराहाङ दोह सत्‍यतामा नाःल त खेया,

सुइमा ङाकाय इमयकहाङ सुम्‍पसा खाइताङ्‍सल।

द्‍याह ङाइ ङाको मुद्‍दा छिनोफानो जाह्‍ङ्‌ति बइसाको लागि माहाराजाकायले बिन्‍ति जाह्‍ङ्‍नाङ।”

१२ अनि फेस्‍तसइ इ बिसयहाङ लयको सल्‍लाहकारलमकुस कुरा जाह्‍ङाक्‍तिको पावलकाय तोआकान,

“नाङइ लयको मुद्‍दा छिनोफानो जाह्‍ङ्‌ति बइसाको लागि रोमि माहाराजाकाय बिन्‍ति जाह्‍ङोझ्‍यान्‍ते,

नाङ माहाराजाकहाङले आल्‍सा खाइतेनउ।”

पावल राजा अग्रिपास र बर्‌निकिको ङ्‍हा

१३ केहि दिन लोन्‍हे राजा अग्रिपासa बर्‌निकि त मय्‍ङ्‍ओ लयको हउद्‍याङकाय लाताक्‍तिको ताह्‍ङो हाकिमि फेस्‍तसकाय स्‍वागत जाह्‍ङ्‍लाङ कयसरियाहाङ दाह्‍तिवाङा।

१४ ओउनिस ओहाङ मुओ केहि दिन लोन्‍हे,

फेस्‍तसइ पावलको मुद्‍दाको बारेहाङ राजाकाय एतदाह्‍य्‌ति तोआकान,

“फेलिक्‍सइ यातचाक मान्‍ताकाय झेलकनहाङ काति गमो मुना।

१५ जब ङा यरुसलेमहाङ आलालाङ,

मुख्‍य पुजारिलम र यहुदि अगुवालमइ पावलको बिरोतहाङ मुद्‍दा काआकानि,

र ओउकाय दन्‍द बइसाको लागि ङाकाय बिन्‍ति जाह्‍ङाताङ्‍स।

१६ तर ङाइ ओउमयकाय ‘नि रोमिलमको रितिथिति अनुसार,

गाल दोःओ र गाल बयो मान्‍तालमकाय क्रुस्‍काइताक्‍मातो र गाल दोःओ मान्‍ताकाय लयको हक लेःति नोःताक्‍मातो,

सु मान्‍ताकायमा दन्‍द बयो चलन नाःल’ त दाह्‍य्‌ति तोआलाङ।

१७ जब ओउमय इहाङ वाङाकाय,

ङाइ समय खेरो वाइमात स्‍याह्‍ङलो पल्‍तले न्‍याय जाह्‍ङो अदालतहाङ च्‍युङाक्‍तिको गाल दोःओ मान्‍ताकाय भित्र लात्‍ति वान्‍साको लागि आग्‍या जाह्‍ङालाङ।

१८ तर जब पावलकाय गाल बइसाको लागि ओउमय चिङाकाय,

ङाइ म्‍हरो लेखा ताह्‍ङ्‍तो ओउमयइ दोह पेमातो गाल बइसामा खाइनिलि।

१९ ओउमयको बिबादखे ओउमयको धर्‌मको बारेहाङ र सितिखायो येसुकाय पावलइ जिउदोले मुना त दाह्‍य्‌ति तोओको बारेहाङ खेतो।

२० इ बिसयहाङ गतहाइसा खेचा त दाह्‍य्‌ति ङाइ निर्‌नय जाह्‍ङ्‍सा खाइमालोझ्‍यान्‍ते,

इ मुद्‍दाको बारेहाङ छलफल जाह्‍ङ्‍साको लागि यरुसलेम आल्‍सा नाङको इच्‍छ्‍या मुना या मुल या त दाह्‍य्‌ति ङाइ ओउकाय ह्‍वतालाङ।

२१ तर ओउइ ङाको मुद्‍दा रोमि माहाराजाइले न्‍याय जाह्‍ङ्‌ति बइपाताङ त दाह्‍य्‌ति बिन्‍ति जाह्‍ङोझ्‍यान्‍ते,

ओउकाय माहाराजाकहाङ ल्‍होक्‍सा बन्‍दोबस्‍त जाह्‍ङ्‍सा खाइमाच्‍युकसम्‍म झेलकनहाङले सुरछ्‍या बइति गम्‍साकाय आग्‍या जाह्‍ङो मुनाङ।”

२२ अनि राजा अग्रिपासइ फेस्‍तसकाय तोआकान,

“ङा लयइले इ मान्‍ताइ नोःओ साइसा चाहनाङ।”

ओउ त्‍याङा,

“स्‍याह्‍ङले नाङइ ओउको कुरा साइसा खाइतेनउ।”

२३ स्‍याह्‍ङलो पल्‍त राजा अग्रिपास र बर्‌निकि ताह्‍ङ्‍तो सम्‍मानकुस दाह्‍तिवाङाकाच र सेनाको हाकिमिलम र सहरको मुख्‍य मान्‍तालमकुसि सभा कोथाहाङ पोकाकाच।

अनि फेस्‍तसइ आग्‍या जाह्‍ङापछि पावलकाय भित्र पोस्‍ति वानाथय।

२४ ओहाङसयको फेस्‍तस दाह्‍या,

“राजा अग्रिपास र इहाङ हुमो भलाद्‌मिलम,

निङइ इ मान्‍ताकाय योसा खाइतेनानि,

जुदा यहुदिलमइ इकाय सात्‍साले परना त दाह्‍य्‌ति यरुसलेमहाङमा इहाङमा ङाकाय बिन्‍ति जाह्‍ङो खेइतो।

२५ तर इ मान्‍ताइ सिसा सम्‍मको दन्‍द दोःसाकाय दोह पेमातो गल्‍ति जाह्‍ङोमा ङाइ च्‍यउङल।

र इ लयइले ङाको मुद्‍दा योसाकाय ङाइ माहाराजाकायले बिन्‍ति जाह्‍ङ्‍नाङ त दाह्‍य्‌ति दाह्‍योझ्‍यान्‍ते ङाइ इकाय माहाराजाकहाङले ल्‍होक्‍सा निर्‌नय जाह्‍ङालाङ।

२६ तर इ मान्‍ताको बारेहाङ माहाराजाकाय लेखति ल्‍होक्‍साकाय ङाकुसि दोह बिसेस कुरामा नाःल।

ओउतझ्‍यान्‍ते ङाइ ओउकाय निङ भलाद्‌मिलम र बिसेस जाह्‍ङ्‌ति नाङ राजा अग्रिपासको ङ्‍हा वानो खेनाङ।

निङइ इको मुद्‍दाको जाच जाह्‍ङापछि लेखसाको लागि ङाइ केहि कुरालम दोःनाङ या त दाह्‍य्‌ति ङाइ आसा गमो मुनाङ।

२७ धइतिदाह्‍य्‌सा झेलकनहाङ परओ मान्‍ताको मुद्‍दाको बारेहाङ पेतोकुसि तुसलम तह्‍य्‌मातो माहाराजाको ङ्‍हा ल्‍होक्‍साकाय पेतो स्‍याउना त ङा म्‍हर्‌ङल।”

a 

२५:१३ राजा अग्रिपास इ राजा अग्रिपासखे १२ अध्‍यायको राजा हेरोद अग्रिपासको चो खेना।

पावलइ राजा अग्रिपासको ङ्‍हा लयको हक लेःति नोःओ

२६

१ राजा अग्रिपासइ पावलकाय तोआथय,

“नाङकाय लयको हक लेःति नोःसाकाय अनुमति मुना।”

अनि पावलइ लयको क्रुत च्‍युनाक्‍तिको एतदाह्‍य्‌ति नोःसा फाङाकान—

२ “अ राजा अग्रिपास,

ङाको लयको यहुदि मान्‍तालमइले ङाकाय गाल बयो जुदा कुराको बारेहाङ नाङको ङ्‍हा लयको हक लेःति नोःसा दोःधार्‌ना ङा माहा जोक्‍तो आसओ मुनाङ।

३ यहुदिलमको जुदा रितिथिति र बिबादलमको बारेहाङ नाङइ पेतोकुस चिओझ्‍यान्‍ते,

ङाको बयान ध्‍यान बइति साइसास्‍याउपाना त दाह्‍य्‌ति ङा नाङकाय बिन्‍ति जाह्‍ङ्‍सा चाहनाङ।

४ ङाइ लयको जुदा रुवाङ ङ्‍हा लय नाःओ थाउहाङ अनि लोन्‍हे यरुसलेमहाङ गतहाइति हुतालाङ त दाह्‍यो कुरा जुदा यहुदिलमइ चिओले मुनय।

५ ओउमयइ ङाको बारेहाङ नाःतो बर्‌सहाङसयले चिओ मुनय।

यदि ओउमय चाहनय त खेया,

ङा फरिसि समुहको सदस्‍य खेङतो त दाह्‍यो कुरा नाङकाय तोसा खाइतेना,

र अरु धार्‌मिक समुहलमसय फरिसिलमइखे निको रितिथितिको नेम-कानुन माहा पेतोकुसि पालन जाह्‍ङ्‍नानि।

६ र देङेखे परमेस्‍वरइ निको पुर्‌खालमकुस बाचा जाह्‍ङ्‍सास्‍यावो कुराहाङ ङाइ आसा-भरोसा गमोझ्‍यान्‍ते ङाको इहाङ जाच स्‍याउधय मुना।

७ निको बाह्र बङ्‍सलमइ परमेस्‍वरइ बाचा जाह्‍ङ्‍सास्‍यावो आसिकको लागि दिन-याह्‌दिङ त मा दाह्‍य्‌मात म्रोतिले परमेस्‍वरको सेवा जाह्‍ङाकानि।

अ राजा अग्रिपास,

इ आसा-भरोसाको कारनइले निको केहि यहुदि अगुवालमइ ङाकाय गाल बयो खेनय।

८ परमेस्‍वरइ सिओसय फेरि उह्‍ति च्‍योक्‍ताक्‍सास्‍याउना त दाह्‍यो कुराहाङ बिस्‍वास जाह्‍ङ्‍सा निङलममध्‍ये केहिखे धइति असम्‍भब तातेनय?

९ खेसापाय नासरतको येसुको बारेहाङ खाइच्‍युकसम्‍म जोक्‍तोले बिरोत जाह्‍ङ्‍सा परना त दाह्‍य्‌ति ङा लयले म्‍हरो खेङतो।

१० ङाइ बिरोतको काम यरुसलेमसय सुरु जाह्‍ङालाङ।

ङाइ मुख्‍य पुजारिलमकसय अधिकार दोःति प्रभुहाङ बिस्‍वास जाह्‍ङो नाःतो मान्‍तालमकाय झेलकनहाङ काआलाङ,

र ओउमयकाय सात्‍तोक बेलाहाङ ङाइमा ओउमयको बिरोतहाङ सहमत जाह्‍ङालाङ।

११ सभाकिमलमहाङ आल्‍ति नाःतो पल्‍त ङाइ ओउमयकाय सजाय बयालाङ,

र ओउमयइ जाह्‍ङो बिस्‍वासकाय इन्‍कार जाह्‍ङ्‍ताक्‍सामा कोसिस जाह्‍ङालाङ।

ङा माहा जोक्‍तो रिस वाङोझ्‍यान्‍ते अरु देसको सहरलमहाङमा आल्‍ति ओउमयकाय सतावालाङ।

१२ यात दिन ङा एतताह्‍ङो योजना अनुसार मुख्‍य पुजारिलमको अधिकार र आग्‍या दोःति दमस्‍कसताङ आल्‍धय खेङतो।

१३ अ राजा अग्रिपास,

ओउ दिन हिदिङको बेला ल्‍यामहाङ आल्‍धय मुतोकहाङ,

ङाइ यातज्‍यो ज्‍योति लाङकासय वाङो च्‍यवालाङ।

ओउ ज्‍योतिखे ङा र ङाको होयालमकहाङ न्‍यामको थोङोसयमा माहा जोक्‍तो प्‍लिह्‍ङा।

१४ नि जुदा साःहाङ तोनालाङ्‍सु,

र आर्‌मेइक भासाहाङ ङाकाय एतदाह्‍य्‌ति तोधयमुओ ङाइ यातज्‍यो हाउनय सायालाङ,

‘सावल,

सावल,

नाङ ङाकाय धइति ते सताउधय मुतेना?

योउ,

नाङइ ङाको बिरोत जाह्‍ङ्‌ति लयकायले दुख बइधय मुतेना।’

१५ ङाइ ह्‍वतालाङ,

‘प्रभु,

नाङ सु खेसास्‍याउना र?’

अनि प्रभुइ जवाफ बयाताङ,

‘ङा नाङइ सतावो येसु खेनाङ।

१६ द्‍याह नाङ चिङ,

धइतिदाह्‍य्‌सा नाङकाय ङाको सेवक र साछि जाह्‍ङ्‍साको लागि ङा नाङकहाङ थाओ खेनाङ।

तेन नाङइ ङाको बारेहाङ च्‍यवो र लोन्‍हे ङाइ नाङकाय छ्‍यान्‍साखेओ कुरालम नाङइ अरु मान्‍तालमकाय तोसा परतेना।

१७ ङाइ नाङकाय नाङको यहुदिलम र अरु जातिको मान्‍तालमकसय दल्‍ताक्‍नेनाङ।

ङाइ नाङकाय ओउमयकहाङले ल्‍होक्‍नेनाङ,

१८ र नाङइ ओउमयको मिक फोल्‍ताक्‍ति ओउमयकाय च्‍याकोसय थोङोताङ र सय्‍तानको जिःङसय परमेस्‍वरकताङ द्‍यान्‍सा परतेना।

ओउत स्‍याउधार्‌ना ओउमयइ ङाकहाङ जाह्‍ङो बिस्‍वास दुवारा लयमयको पापको छेमा र परमेस्‍वरको छ्‍युह्‍ङो मान्‍तालमको थाउ ओउमयइ दोःलेनय।’

१९ ओउतझ्‍यान्‍ते,

अ राजा अग्रिपास,

ङाइ लाङकासय दोःओ ओउ दर्‌सनको आग्‍या पालन जाह्‍ङो खेनाङ।

२० ङ्‍हाखे ङाइ दमस्‍कसको मान्‍तालमकाय,

अनि यरुसलेम र जुदा यहुदियाभरिको मान्‍तालमकाय प्रचार जाह्‍ङालाङ।

ओहाङसयको लोन्‍हे,

अरु जातिको मान्‍तालमकहाङ आलाक्‍तिको लयको पापको पस्‍ताप जाह्‍ङ्‌ति परमेस्‍वरकताङ द्‍याह्‍न्‌न,

र लयइ जाह्‍ङो पेओ कामलम दुवारा लय परिवर्‌तन स्‍यावोको प्रमान बइनु त दाह्‍य्‌ति तोआलाङ।

२१ इ कारनलमइ जाह्‍ङ्‍धार्‌ना केहि यहुदिलमइ ङाकाय मन्‍दिरहाङ पक्रआताङ्‍स,

र सात्‍सा बोङाताङ्‍स।

२२ तर तेनको दिनसम्‍म परमेस्‍वरइ ङाकाय सहयोग जाह्‍ङ्‍सास्‍यावो मुना,

ओउतझ्‍यान्‍ते ङाइ मयो अथबा ताह्‍ङो महत्‍वको मान्‍तालमकायमा लयको गभाइ बइसा खाइनाङ।

ङाइ ओउमयकाय अगमबक्‍तालम र मोसाइ स्‍याउलाङ वाङसाखेओको बारेहाङ तोओ कुरालम मात्र तोओ खेनाङ।

२३ ओउमयइखे ‘ख्रिस्‍तइ दुख दोःति सिसाले परना,

र निको यहुदिलमको लागि र अरु जातिको मान्‍तालमको लागिमा मुक्‍तिको थोङो घोसना जाह्‍ङ्‍साकाय ओउखे जुदासय ङ्‍हा सिओसय च्‍योको स्‍याउसा परना’ त दाह्‍य्‌ति तोओ खेइतो।”

२४ पावलइ लयको हक लेःति इ तरिकासय नोःओझ्‍यान्‍ते फेस्‍तसइ ओउकाय हिह्‌ति तोआथय,

“पावल,

द्‍याह नाङ ब्रतेआ।

नाङको नाःतो ग्‍यानइ नाङकाय ब्रताक्‍तेआ।”

२५ तर पावल त्‍याङा,

“माननिय फेस्‍तस,

ङा ब्रओ नाःङल।

ङाइ तोओ कुराखे सोचसा ज्‍योओ सत्‍य कुराले खेना।

२६ राजा अग्रिपासइ इ जुदा कुरालम चिसास्‍यावो मुना,

ओउतझ्‍यान्‍ते ङा साहसकुसि नोःधय मुनाङ।

ङा नोःधय मुओ जुदा कुरालम राजाइ चिसास्‍यावो मुना त दाह्‍यो कुराहाङ ङा पक्‍का मुनाङ,

धइतिदाह्‍य्‌सा इ जुदा कुरालमखे कुनय यातज्‍यो थाउको कुनाहाङ मात्र स्‍यावो खेल।”

२७ ओहाङसयको पावलइ राजा अग्रिपासकाय तोआकान,

“अ राजा अग्रिपास,

दोह नाङइ अगमबक्‍तालमकाय बिस्‍वास जाह्‍ङ्‍सास्‍याउना या?

ङाइ चिनाङ,

नाङइ बिस्‍वास जाह्‍ङ्‍सास्‍याउना।”

२८ अनि राजा अग्रिपासइ पावलकाय तोआथय,

“दोह इच्‍युक मइतो समयहाङले नाङइ ङाकाय ख्रिस्‍तियान जाह्‍ङ्‍सा खाइनेनाङ त म्‍हर्‌तेना?”

२९ पावलइ जवाफ बयाकान,

“मइतो समयहाङ खेयामा नाःतो समयहाङ खेयामा,

नाङ र इहाङ ङाको कुरा सायो जुदा मान्‍तालम,

ङा लेखाले मुक्‍ति दोःतेपनय त दाह्‍य्‌ति ङाइ परमेस्‍वरकुसि प्राथना जाह्‍ङ्‍नाङ।

तर निङ सु खेयाकायमा ङा लेखाले साङ्‍लाको बन्‍धनहाङ परओ ङा चाहङल।”

३० ओहाङसयको राजा अग्रिपास,

ताह्‍ङो हाकिमि फेस्‍तस,

राजाको हउद्‍याङ बर्‌निकि र ओहाङ मुओ जुदा मान्‍तालम चिङाकाय।

३१ तर ओउमय ओहाङसय ग्‍ल्‍युह्‍ङ्‌ति पाह्‍यापछि,

“इ मान्‍ताइपाय सिसासम्‍मको र झेलकनहाङ मुसासम्‍मको दोह पेमातो गल्‍तिमा जाह्‍ङो नाःलेल” त दाह्‍य्‌ति ओउमय दाह्‍याकाय।

३२ अनि राजा अग्रिपासइ फेस्‍तसकाय तोआकान,

“यदि इ मान्‍ताइ लयको मुद्‍दा छिनोफानो जाह्‍ङ्‌ति बइसाको लागि माहाराजाकाय बिन्‍ति जाह्‍ङ्‍मालो खेयापाय,

इकाय फेति ल्‍होक्‌यामा स्‍याउचा खेतो।”

पावलकाय इतालिया देसको रोम सहरताङ लात्‍ति आःलो

२७

१ जब हाकिमिलमइ निकाय तिः जहासहाङ लह्‍न्‌ताक्‍ति इतालिया देसताङ आःल्‌सा निर्‌नय जाह्‍ङाकानि,

अनि ओउमयइ पावल र झेलकनहाङ कुङ्‌तिगमो अरु मान्‍तालमकाय “माहाराजाको पल्‍तन” त तोओ रोमि सेनाको पल्‍तनको कप्‍तान युलियसको जिम्‍माहाङ सुम्‍पआकानि।

२ नि एद्रामितेनोस सहरसय एसिया इलाकाको तिः जहास न्‍यासो समुन्‍द्रको घातलम स्‍याउधय आल्‍साखेओ तिः जहासहाङ लह्‍न्‌ति आलालाङ्‍सु।

माकेदोनिया इलाकाको थेसलोनिके सहरसय वाङो अरिस्‍तार्‌खस त तोओ मान्‍तामा निकुसि खेतो।

३ स्‍याह्‍ङलो पल्‍त नि सिदोन सहरहाङ दाहालाङ्‍सु।

युलियसइखे पावलकाय योःनुतो,

ओउतझ्‍यान्‍ते ओउइ पावलकाय होयालमकुस क्रुस्‍काइसा र लयकाय चाहओ सहयोग लेःसा अनुमति बयाथय।

४ जब निइ सिदोन सहर फेति तिःको यात्राहाङ ङ्‍हाताङ वाहालाङ्‍सु,

ङ्‍हासयले माःरु निकताङ वाङोझ्‍यान्‍ते नि साइप्रस तापुको छेउ स्‍याउधय विखोल्‍ति आलालाङ्‍सु।

५ अनि नि किलिकिया र पामफिलिया इलाकाको समुन्‍द्र स्‍याउधय लुकिया छेत्रको माइरा सहरहाङ दाहालाङ्‍सु।

६ ओहाङ कप्‍तान युलियसइ अलेक्‍जेन्‍द्रिया सहरसय इतालिया देसताङ आल्‍धयमुओ यातज्‍यो तिः जहास ङायाकान,

अनि निकायमा ओउ जहासहाङले लह्‍न्‌ताकाताङ्‍सु।

७ माःरु ङ्‍हासय निकताङले वाङोझ्‍यान्‍ते नि नाःतो दिनसम्‍म गुःनि-गुःनिले माहा दुक्‍तोकुसि तिः जहासको यात्रा जाह्‍ङ्‌ति केनिदस सहर द्‍याङ्‍तो दाहालाङ्‍सु।

माःरुखे नि आल्‍साखेओ थाउसयले वाङ्‍धयमुओ खेतो,

ओउतझ्‍यान्‍ते ओताङ आल्‍मात नि दखिनको क्रेत तापुताङ आलालाङ्‍सु।

ओहाङ दाहापछि क्रेत तापुको सालमोने त तोओ सहर द्‍याङ्‍तो स्‍याउधय ङ्‍हाताङ आलालाङ्‍सु।

८ माःरु जोक्‍तोले वाङोझ्‍यान्‍ते नि गुःनि-गुःनिले समुन्‍द्रको किनार स्‍याउधय आल्‍ति तिः जहास न्‍यासो “समुन्‍द्रको पेओ घात” त तोओ थाउहाङ दाहालाङ्‍सु।

ओहाङसय लासिया सहर द्‍याङ्‍तोले खेतो।

९ ओउ समुन्‍द्रको यात्राहाङ निको नाःतो समय खेरो वाया।

ओउतोक बेलाहाङ तिः जहासहाङ लह्‍न्‌ति समुन्‍द्रको यात्रा जाह्‍ङ्‍साकाय मउसम माहाले रइसितो स्‍यावो खेतो,

धइतिदाह्‍य्‌सा यहुदिलमको उपाङ मुओ पबित्र दिनaमा द्‍योक्‍तिले भ्‍याओ खेतो।

ओउतझ्‍यान्‍ते पावलइ तिः जहासको मान्‍तालमकाय सल्‍लाह बइधय तोआकान—

१० “अ होयालम,

यदि नि इहाङसय तिः जहासहाङ ङ्‍हा आल्‍नातहि त खेया,

तिः जहास र मालताललम मात्र खेल,

निको रुवाङमा म्‍हेत्‍ति वाइलेना।”

११ तर सेनाको कप्‍तानइ पावलइ तोओ कुराकाय ग्‍यामात,

तिः जहासको कप्‍तान र मालिकइ तोओ कुराकाय ग्‍याआ।

१२ झ्‍युङकाले समय ओउ तिः जहास न्‍यासो समुन्‍द्रको घातहाङ मुसाकाय पेतो स्‍यावाक्‌ल।

ओउतझ्‍यान्‍ते जुदा मान्‍तालम ओहाङसय तिः जहासहाङ लह्‍न्‌ति आल्‍सा,

र झ्‍युङकाले समय फोनिक्‍स सहरहाङले मुति हुत्‍सा त दाह्‍य्‌ति निर्‌नय जाह्‍ङाकानि।

ओउ फोनिक्‍स सहरखे दखिन-ब्‍लकन्‍याम र उत्‍तर-ब्‍लकन्‍यामताङ हिल्‍तिमुओ तिः जहास न्‍यासो समुन्‍द्रको घात खेतो।

समुन्‍द्रहाङ ताह्‍ङो गाइध वाङो

१३ जब दखिनसय पेओ माःरु वाङसा फाङाकान,

तिः जहासहाङ मुओ मान्‍तालमइ लयमयइ योजना जाह्‍ङो काम जाह्‍ङ्‍साकाय इखे पेओ समय खेना त म्‍हराकाय।

ओउतझ्‍यान्‍ते ओउमयइ तिः जहास न्‍यास्‍ताक्‍साकाय समुन्‍द्रभित्र क्‍लातिगमो फलामको लिःओ लङ्‍गरb तानति ग्‍ल्‍युनाकानि,

अनि नि क्रेत तापुको छेउ स्‍याउधय यात्रा जाह्‍ङालाङ्‍सु।

१४ तर यातयछिनहाङले “उत्‍तर-दाहन्‍यामको माःरु” त तोओ ताह्‍ङो गाइध क्रेतको तापु स्‍याउधय वाङा।

१५ निको तिः जहासकाय ओउ गाइधइ आपोझ्‍यान्‍ते नि आल्‍साखेओ थाउताङ निइ आल्‍साले खाइङसुलु।

ओउतझ्‍यान्‍ते गाइधइ तिः जहासकाय गाताङ आःल्‌यामा आःल्‌पनउ त दाह्‍य्‌ति फेआलाङ्‍सु।

१६ निइ तिः जहासकाय कउदा त मय्‍ङ्‍ओ यातज्‍यो मयो तापुको काह्‍ल्‍यामसय आःलालाङ्‍सु।

अनि निइ तिः जहासको लोन्‍हे पेह्‍न्‌ति गमो मयो दोङगाकाय माहा दुख जाह्‍ङ्‌ति दल्‍ताक्‍सा खायालाङ्‍सु।

१७ ओउमयइ दोङगाकाय तिः जहासभित्र तानति वानापछि तिः जहास क्‍लह्‍य्‌लाम त दाह्‍य्‌ति तिः जहासकाय बोःनो लालमइ बल्‍योकुसि पानाकानि।

अनि ओउमय लिबियाको किनारको सिर्‌तिस त तोओ बलुवाखानिहाङ तिः जहास ल्‍युप्‍ना या त म्‍हर्‌ति रयो खेइतो,

ओउतझ्‍यान्‍ते माःरुइले तिः जहासकाय गाताङ आःल्‌यामा आःल्‌पनउ त दाह्‍य्‌ति र तिः जहासकाय गुःनि वाह्‍ताक्‍साको लागि ओउमयइ तिः जहासको नायको पालcकाय समुन्‍द्रहाङ क्‍लाति ल्‍होकाकानि।

१८ ओउ रइसिओ गाइध वाङ्‌तिले मुआ,

ओउतझ्‍यान्‍ते स्‍याह्‍ङलो पल्‍त ओउमयइ तिः जहासहाङ काति लात्‍ति वानो केहि मालताललम तातिवाइसा फाङाकानि।

१९ अनि चित्‍सयलोखे ओउमयइ तिः जहासहाङ प्रयोग जाह्‍ङो तिः जहासको मालताललममा ताति वायाकानि।

२० नाःतो दिनसम्‍मले निइ न्‍याम र कारलम च्‍यउसा दोःङसुलु,

र ताह्‍ङो माःरु वाङ्‌तिले मुओझ्‍यान्‍ते नि स्‍याक्‍नाङ्‍सु त दाह्‍यो आसामा मिह्‍तिवाया।

२१ नाःतो दिनसम्‍म सुइमा जेःगा जेःओ नाःआक्‌ल,

ओउतझ्‍यान्‍ते पावल ओउमयको ङ्‍हा चिङाक्‍तिको एत दाह्‍या,

“अ होयालम,

निङइ ङाइ तोओ कुरा ग्‍याति क्रेत त तोओ तापुसय तिः जहासको यात्रा जाह्‍ङ्‍मालो खेयाकाय,

देङे निइ एतताह्‍ङो दुखलम दोःआक्‍तहिलि र मालताललम वाइसामा परआक्‍तहिलि।

२२ तर द्‍याह ङाइ निङकाय बिन्‍ति जाह्‍ङ्‍नेनाङ्‍स,

आत्‍तिलाम!

नि सुमा सितहिलि,

तर तिः जहासखे म्‍हेत्‍ति वाइलेना।

२३ ङाइ सेवा जाह्‍ङो र ङाइ आराधना जाह्‍ङो परमेस्‍वरको यातज्‍यो दुत योहको याह्‌दिङहाङ ङाकहाङ वाङा,

२४ र ङाकाय एतदाह्‍य्‌ति तोआताङ,

‘पावल,

नाङ रइलाम!

नाङ रोमि माहाराजाको ङ्‍हा लयको मुद्‍दाको छिनोफानो जाह्‍ङ्‍साको लागि चिङसाले परतेना।

अनि सायु,

नाङको कारनइले इ तिः जहासहाङ मुओ जुदा मान्‍तालमकाय परमेस्‍वरइ दल्‍ताक्‍सा स्‍याउलेना।’

२५ ओउतझ्‍यान्‍ते होयालम,

निङ रइलाम!

परमेस्‍वरइ लयइ तोसास्‍यावो अनुसारले जाह्‍ङ्‍सा स्‍याउना त दाह्‍यो कुराहाङ ङाइ बिस्‍वास जाह्‍ङ्‍नाङ।

२६ तर निखे कुनय यातज्‍यो तापुहाङले प्‍लाह्‍लाङ ज्‍याल्‍नातहि।”

२७ चउधम् याह्‌दिङको समयहाङ नि लह्‍नो तिः जहासखे एद्रियास त तोओ समुन्‍द्रहाङले वाह्‍धयमुओ खेतो,

र ल्‍हाक-याह्‌दिङको समयहाङ निको तिः जहासखे कुनय भुयार द्‍याङ्‍तो आल्‍धय मुना त दाह्‍य्‌ति तिः जहासको कामदारलम म्‍हराकाय।

२८ ओउतझ्‍यान्‍ते ओउमयइ समुन्‍द्रको तिःको नाप लेःधार्‌ना यात सय क्रुच्‍युककाय ज्‍युह्‍म्‌तो च्‍यवाकानि।

अनि यातछिन लोन्‍हे बल मइतोकाय उताङ नापधार्‌ना पचहतर क्रुच्‍युककाय मात्र ज्‍युह्‍म्‌तो त दाह्‍य्‌ति चिआकानि।

२९ अनि ओउमय समुन्‍द्रको किनारको सिलाङबाङहाङ तिः जहास थुङ्‍ना या त म्‍हर्‌ति रयाकाय,

ओउतझ्‍यान्‍ते ओउमयइ तिः जहासको काह्‍सय प्‍लय गोता लङ्‍गरलम क्‍लाआकानि र न्‍याम थोङ्‍पाना त दाह्‍य्‌ति प्राथना जाह्‍ङाकानि।

३० अनि तिः जहासको कामदारलमइ दोङगाकाय समुन्‍द्रहाङ क्‍लाआकानि र तिः जहासको ङ्‍हासयको लङ्‍गरलममा क्‍लासा परना त दाह्‍य्‌ति माः जाह्‍ङाक्‍तिको ओउमयइ तिः जहाससय ग्‍ल्‍युह्‍ङ्‌ति क्रउसा कोसिस जाह्‍ङाकानि।

३१ तर पावलइ सेनाको कप्‍तान र सिपाहिलमकाय तोआकान,

“यदि तिः जहासको कप्‍तानलम तिः जहासभित्र मुइलि त खेयाकाय,

निङ सुमा स्‍याक्‌लेतिइलि।”

३२ ओउ कुरा साइति सिपाहिलमइ तिः जहासहाङ पाःन्‌तिगमो दोङगाको ला तात्‍ति बगाउति ल्‍होकाकानि।

३३ बिहानको रमरम त स्‍याउतोक बेलाहाङ,

पावलइ ओउमय जुदाकाय केहि जेःगालम जेःसाको लागि बिन्‍ति जाह्‍ङाकान— “निङइ आन लिह्‍ओझ्‍यान्‍ते दोहमा जेःमालो चउध दिन स्‍याउतेआकाय।

३४ ओउतझ्‍यान्‍ते केहि थोक जेःसाको लागि ङाइ निङकाय बिन्‍ति जाह्‍ङ्‍नेनाङ्‍स,

र निङइ लय स्‍याक्‍साको लागि खेयाकायमा जेःसाले परतेनय।

निङपाय सुमा सिलेतेइलि र निङको यातज्‍यो म्‍याङमा म्‍हेत्‍ति वाइलेल।d”

३५ इच्‍युक तोति भ्‍याआपछि पावलइ केहि लाङ रोताकान र ओउमयको ङ्‍हाहाङ परमेस्‍वरकाय धनेबाद बयाक्‍तिको जेःसा फाङाकान।

३६ अनि ओउमयइमा हउसला दोःआकाय र जुदाइले जेःसा फाङाकानि।

३७ निखे तिः जहासहाङ जुदा जाह्‍ङ्‌ति निस सय छयतर जना खेङसुतो।

३८ जुदा मान्‍तालमइ कोस्‍तो जेःति भ्‍याआपछि,

ओउमयइ तिः जहासकाय हाःतो जाह्‍ङ्‍साको लागि ओहाङ मुओ गहुङको नाःतो बोरालम समुन्‍द्रहाङ ताति वायाकानि।

तिः जहास क्‍लह्‍य्‌ति तुकुरा-तुकुरा स्‍यावो

३९ न्‍याम थोङापछि समुन्‍द्रको किनार च्‍यवा तर तिः जहासको कामदारलमइ ओउ थाउकाय तह्‍य्‌साले खाइनिलि।

ओउमयइ समुन्‍द्रको किनारहाङ यातज्‍यो बलुवाखानिको दनि च्‍यवाकानि र सम्‍भब स्‍याउच्‍युक ओहाङले तिः जहासकाय न्‍यास्‍ताक्‍सा निर्‌नय जाह्‍ङाकानि।

४० ओउतझ्‍यान्‍ते ओउमयइ ला तात्‍ति लङ्‍गरलमकाय समुन्‍द्रहाङ फेति ल्‍होकाकानि,

र ओउ बेलाहाङले पतवारलमकाय पाःन्‌तिगमो लालमकायमा फानाकानि।

ओहाङसयको ओउमयइ तिः जहासको ङ्‍हासयको पालकायमा त्‍याःव च्‍युन्‍ति बयाकानि,

र तिः जहास किनारताङ आला।

४१ तर समुन्‍द्रको किनार दाह्‍सासय ङ्‍हा,

तिः जहासको ङ्‍हाको भाकखे तिःको ताल्‍गेको बलुवाखानिहाङ थुङ्‌ति ल्‍युपोझ्‍यान्‍ते साह्‍ङ्‍साले खायुलु।

अनि लोन्‍हेसयको भाकखे तिःको छल्‍काइ आपोझ्‍यान्‍ते क्‍लह्‍य्‌ति तुकुरा-तुकुरा स्‍यावा।

४२ सिपाहिलमइखे झेलकनहाङ परओ मान्‍तालम तिः लाःति क्रउचनय त म्‍हर्‌ति ओउमय जुदाकायले सात्‍सा योजना जाह्‍ङाकानि।

४३ तर सेनाको कप्‍तानइखे पावलकाय दल्‍ताक्‍सा चाहतो,

ओउतझ्‍यान्‍ते ओउत जाह्‍ङ्‍साको लागि ओउइ सिपाहिलमकाय अनुमति बयुलु।

बरु तिः लाःसा खायोलमखे ङ्‍हाले ज्‍योस्‍ति पाखाताङ आल्‍न त दाह्‍य्‌ति ओउइ जुदाकाय आग्‍या जाह्‍ङाकान।

४४ अनि अरुलमकायखे सिङको फल्‍याक र तिः जहासको तुकुरा स्‍यावो भाकलमकाय चुम्‍ति पाखाताङ आल्‍न त दाह्‍य्‌ति तोआकान।

एतहाइति ओउमय जुदाले पेतोकुसि पाखाहाङ दाहाकाय।

a 

२७:९ यहुदिलमको उपाङ मुओ पबित्र दिन यहुदिलमको उपाङ मुओ दिनखे परमेस्‍वरकुस छेमा तेओ दिन खेना। ओउ दिनखे बर्‌सको अन्‍तिम समयहाङ स्‍याउतो र ओहाङसयको लोन्‍हेखे मउसम पेमातो स्‍यावोझ्‍यान्‍ते तिः जहासहाङ लह्‍न्‌ति समुन्‍द्रको यात्रा जाह्‍ङ्‍साकाय रइसितो स्‍याउतो।

b 

२७:१३ फलामको लिःओ लङ्‍गर ला अथबा साङ्‍लाइ तिः जहासकाय पाःन्‌साको लागि फलामसय जाह्‍ङो यात किसिमको थोककाय लङ्‍गर त तोना। तिः जहासकाय कुनय यातज्‍यो थाउहाङ न्‍यास्‍ताक्‍सा परओ बेलाहाङ ओउ लङ्‍गरकाय समुन्‍द्रभित्र क्‍लाति ल्‍होक्‍सा परतो। र तिः जहासकाय यात्राको लागि ङ्‍हाताङ लात्‍सा परओ बेलाहाङखे ओउ क्‍लाति गमो लङ्‍गरकाय समुन्‍द्रसय तानति ग्‍ल्‍युन्‍सा परतो।

c 

२७:१७नायको पाल तिः जहासको कामदारलमइ जोक्‍तो वाह्‍तिमुओ तिः जहासकाय गुःनि वाह्‍ताक्‍साको लागि यातज्‍यो नायको पालकाय तिः जहासको लोन्‍हे लाइ पानाक्‍तिको समुन्‍द्रहाङ क्‍लाति ल्‍होक्‍नितो। एतहाइति नायको पालकाय समुन्‍द्रहाङ क्‍लाति ल्‍होक्‍तोकहाङ तिः जहासमा माःरु वाङो अनुसार सिधा वाह्‍तो। यदि ओउमयइ ओउत हाइनिलि त खेया तिः जहासखे पल्‍तिसा खाइचउ खेतो र समुन्‍द्रको ताह्‍ङो छल्‍काइ तिः जहासकाय समुन्‍द्रहाङ क्‍ल्‍युम्‍चाथय खेतो।

d 

२७:३४ निङको यातज्‍यो म्‍याङमा म्‍हेत्‍ति वाइलेल। एत तोओको मानेखे सु खेयाकायमा ओउमय तिः लाःति आल्‍तोकहाङ दोह चोतमा स्‍याविलि र दोह दुखमा दोःइलि त दाह्‍यो स्‍याउना।

पावलकुस नि माल्‍ताको तापुहाङ मुओ

२८

१ नि पेतोकुसिले पाखाहाङ दाहापछि ओउ तापुखे माल्‍ता खेना त दाह्‍य्‌ति निइ तह्‍य्‌सा खायालाङ्‍सु।

२ ओउ तापुको रइथाने मान्‍तालमइ निकाय योन्‍ति बेबहार जाह्‍ङाताङ्‍सु।

ओउबेलाहाङ तिः वाङ्‌ति न्‍यामझ्‍युङतो स्‍यावोझ्‍यान्‍ते म्‍हे म्‍हुत्‍ति बयाताङ्‍सु,

र स्‍वागत जाह्‍ङाताङ्‍सु।

३ पावलइ गोसिङ हुम्‍ति यात तोक जाह्‍ङाकान र ओउ वान्‍ति म्‍हेहाङ काआकान,

र म्‍हेको धाहोको कारनइ ओहाङसय यातज्‍यो बिखालु रु ग्‍ल्‍युह्‍ङ्‌ति वाङ्‌ति ओउको क्रुतहाङ पोःलोआथय।

४ ओहाङको रइथाने मान्‍तालमइ पावलको क्रुतहाङ बिखालु रुइ पोःलोति गमो च्‍यउति लयमय एतदाह्‍य्‌ति तोकायाकाय,

“इ मान्‍ताखे पक्‍कामा ज्‍यानमारा स्‍याउसा परना,

समुन्‍द्रसयपाय दल्‍तिले वाङा तर न्‍यायको देउताइखे इकाय सातोले स्‍यावा।”

५ तर पावलइखे ओउ रुकाय म्‍हेहाङ ह्राह्‍न्‌ति काआकान,

र ओउकाय दोह पेमातोमा स्‍याउलेल।

६ ओउ मान्‍तालमइखे पावलको क्रुत माङ्‌ति अचानकले कोह्‍न्‌ति सिलेना या त म्‍हर्‌ति ल्‍युह्‍ङ्‌ति मुआकाय।

तर ज्‍याःङ्‍तो समयसम्‍म ल्‍युह्‍ङ्‌तिमा ओउकाय दोह पेमातोमा स्‍याउमालो च्‍यउति,

“इ मान्‍तापाय देउताले खेना” त दाह्‍य्‌ति ओउमय दाह्‍याकाय।

७ ओहाङ नि मुओ थाउ द्‍याङ्‍तो पब्‌लियस त मय्‍ङ्‍ओ ओउ तापुको यातचाक मुखियाको राङलम खेतो।

ओउइ निकाय म्रोतिले लयको किमहाङ स्‍वागत जाह्‍ङाताङ्‍सु,

र सुम दिनसम्‍म नि ओउको पाहुना स्‍याउति मुआलाङ्‍सु।

८ पब्‌लियसको आपाखे अयो र न्‍योल-क्‍लि ओत्‍ति बिरामि स्‍यावोझ्‍यान्‍ते न्‍हापहाङ एङ्‌तिमुओ खेतो।

पावल ओउको कोथाहाङ पोकाक्‍तिको ओउकाय प्राथना जाह्‍ङाकान,

र ओउको तालाङहाङ लयको क्रुत झाम्‍ति ओउकाय स्‍याक्‍ताकाकान।

९ एतहाइति स्‍याको चिःति ओउ तापुहाङ याको जुदा बिरामिलम वाङाकाय र पावलइ ओउमयकायमा स्‍याक्‍ताकाकान।

१० ओउमयइ निकाय नाःतो थोकलम बइति मान जाह्‍ङाताङ्‍सु,

र जब नि ओउ थाउकाय फेति तिः जहासहाङ लह्‍न्‌ति वाह्‍सा तयार स्‍यावालाङ्‍सु,

ओउमयइ निको लागि ल्‍यामहाङ चाहओ थोकलममा तिः जहासहाङ काति ल्‍होकाताङ्‍सु।

पावलकुसि नि माल्‍ताको तापुसय रोम सहरताङ आलो

११ माल्‍ता तापुहाङ मुओ सुम महिना लोन्‍हे,

अलेक्‍जेन्‍द्रिया सहरसय वाङ्‌ति झ्‍युङकाले समयसम्‍म माल्‍ताहाङले मुओ यातज्‍यो तिः जहासहाङ नि लह्‍नालाङ्‍सु।

ओउ तिः जहासको ङ्‍हाहाङखे जिउस देउताको जउल्‍या चोनिस क्‍यास्‍तर र पोलक्‍स पुचाको अङ्‌सि खोपओ खेतो।

१२ निखे यात्रा जाह्‍ङ्‌ति सुराकुसाय त तोओ मयो सहरहाङ दाह्‍ति सुम दिनसम्‍म ओहाङले मुआलाङ्‍सु।

१३ अनि ओहाङसय आल्‍ति नि रेगियन त तोओ सहरहाङ दाहालाङ्‍सु।

र स्‍याह्‍ङलो पल्‍तखे दखिनसय माःरु वाङोझ्‍यान्‍ते चित्‍सयलोखे नि पतिओलि सहरहाङ दाहालाङ्‍सु।

१४ ओहाङ निइ प्रभुहाङ बिस्‍वास जाह्‍ङो केहि हउचोङ-पुःचोङलमकाय क्रुसालाङ्‍सु,

र ओउमयइ निकाय यात साताच्‍युककाय लयमयकुस मुसाको लागि बिन्‍ति जाह्‍ङाताङ्‍सु।

अनि यात सातालोन्‍हे नि रोमताङ वाङालाङ्‍सु।

१५ अनि प्रभुहाङ बिस्‍वास जाह्‍ङो केहि हउचोङ-पुःचोङलमखे नि वाङधयमुओ चिःति निकाय क्रुसलाङ अप्‍पियसको बजारसम्‍म वाङाकाय र अरुखे सुम भत्‍ति-पसल त तोओ बजारसम्‍म वाङाकाय।

पावलइ ओउमयकाय च्‍यवापछि परमेस्‍वरकाय धनेबाद बयाकान र नाःतो साहस दोःआ।

पावल रोम सहरहाङ

१६ जब नि रोमहाङ दाहालाङ्‍सु,

पावलकाय यातचाक सिपाहिको वास्‍ताहाङ एकानले मुसा अनुमति बयाथय।

१७ सुम दिन लोन्‍हे पावलइ ओहाङको रइथाने यहुदि अगुवालमकाय क्रुस्‍काइसाको लागि गोताकान।

ओउमय यात थाउहाङ हुमापछि पावलइ ओउमयकाय तोआकान,

“ङाको इस्राएलि होयालम,

ङाइ निको मान्‍तालमको बिरोतहाङ अथबा निको पुर्‌खालमकसय दोःओ रितिथितिको बिरोतहाङ दोह पेमातोमा जाह्‍ङो नाःङल।

तर ङाकाय यरुसलेमहाङ पक्रआक्‍तिको रोमि सासकलमकहाङ सुम्‍पआताङ्‍स।

१८ केरकार जाह्‍ङ्‌ति भ्‍याआपछि ओउमयइ ङाकाय फेतिल्‍होक्‍सा बोङो खेइतो,

धइतिदाह्‍य्‌सा ङाइ सिसा सम्‍मको दोह पेमातो जाह्‍ङोमा ओउमयइ ङाइसा खाइनिलि।

१९ तर रोमि सासकलमइ ङाकाय फेओ यहुदि अगुवालमइ चाहआकिलि,

ओउतझ्‍यान्‍ते ङाइ लयको मुद्‍दा छिनोफानो जाह्‍ङ्‌ति बइसाको लागि रोमि माहाराजाकाय बिन्‍ति जाह्‍ङ्‍सा कर लागआलाङ,

र ङा लयको मान्‍तालमकाय दोह गाल बइसामा चाहओ नाःआक्‍ङल खेतो।

२० ओउतझ्‍यान्‍ते ङाइ निङकाय क्रुस्‍सा र इ कुरा तोसाको लागि निङकाय गोतो खेनाङ।

नि इस्राएलिलमइ आसा-भरोसा जाह्‍ङो वाङसाखेओ ख्रिस्‍तकहाङ ङाइ बिस्‍वास जाह्‍ङोझ्‍यान्‍ते देङे ङा इ साङ्‍लाहाङ पाःन्‌तिमुओ मुनाङ।”

२१ ओउमयइ पावलकाय तोआथय,

“निइपाय नाङको बारेहाङ यहुदियासय दोह चिथिमा दोःओ नाःङसुलु,

र इहाङ दाह्‍तिवाङो निको सु मान्‍तालमइमा नाङको बिरोतहाङ दोह पेमातोमा नोःओ नाःइलि।

२२ तर निखे नाङको बिचारलम साइसा चाहनाङ्‍सु,

धइतिदाह्‍य्‌सा जुदा थाउलमहाङ मान्‍तालमइ नाङको इ नया समुहको बिरोतहाङ नोःओ कुराखे निइ चिओ मुनाङ्‍सु।”

२३ ओहाङसयको ओउमयइ पावलको कुरा साइसाको लागि दिन दोकाकानि,

र ओउ दिनहाङ ओउको कुरा साइलाङ नाःतो यहुदिलम ओउ मुओ थाउहाङले वाङाकाय।

ओउइ बिहानहाङसय राह्‍मसम्‍मले परमेस्‍वरको राज्‍यको बारेहाङ ओउमयकाय स्‍यानराय बयाकान,

अनि मोसाइ बयो नेम-कानुनसय र अगमबक्‍तालमको कितापलमसय तोति येसुको बारेहाङ ओउमयकाय चिताक्‍सा कोसिस जाह्‍ङाकान।

२४ ओउइ तोओ कुराहाङ गच्‍युक मान्‍तालमइ बिस्‍वास जाह्‍ङाकानि,

तर गच्‍युक मान्‍तालमइखे बिस्‍वास जाह्‍ङ्‌निलि।

२५ ओउमय यात अर्‌काको कुराहाङ सहमत स्‍याउसा खाइनिलि,

ओउतझ्‍यान्‍ते ओउमय ओहाङसय ग्‍ल्‍युह्‍ङ्‌ति पाह्‍य्‌धय मुतोकहाङ पावलइ ओउमयकाय अन्‍तिम कुरा तोआथास— “पबित्र ग्‍वालामइ यसय्‍या अगमबक्‍ता दुवारा निङको पुर्‌खालमकाय तोसास्‍यावो कुरा दोङ्‌सिले सत्‍य खेना।

२६ धइतिदाह्‍य्‌सा एतदाह्‍य्‌ति तोओ मुना,

‘आल,

र इ मान्‍तालमकाय तोउ—

निङइ साइसापाय साइतेनानि,

तर गलमा चितेनिलि।

निङइ योसापाय योतेनानि,

तर गलमा च्‍यउतेनिलि।

२७ धइतिदाह्‍य्‌सा इ मान्‍तालमको ल्‍हुङतुक चाक्‍तो स्‍यावो मुना,

र ओउमयको नो साइसा खाइमातो दुन्‍तो स्‍यावो मुना,

र ओउमयको मिक च्‍यउसा खाइमातो राक्‍तिगमो मुना।

ओउत खेमाया,

ओउमयको मिकइ च्‍यउचानि खेतो,

र ओउमयको नोइ साइचानि खेतो,

र ओउमयको ल्‍हुङतुकइ चिचानि खेतो।

अनि ओउमय ङाकताङ द्‍याह्‍न्‌चय खेतो,

र ङाइ ओउमयकाय स्‍याक्‍ताक्‍चाङ खेतो।’”

२८ अनि पावलइ एतदाह्‍य्‌ति द्‍युमाकान— “ओउतझ्‍यान्‍ते निङइ इ कुरा चिःति गम्‍नु,

द्‍याह परमेस्‍वरको मुक्‍तिको आखर अरु जातिको मान्‍तालमकहाङ ल्‍होको मुना,

र ओउमयइले साइनानि।”

२९ [पावलइ इ कुरा तोति भ्‍याआपछि,

यहुदिलम लयमयले बिबाद जाह्‍ङ्‍कायधय ग्‍ल्‍युह्‍ङ्‌ति पाह्‍याकाय।]

३० पावल रोमहाङ निस बर्‌ससम्‍म लयको थेपो खर्‌च जाह्‍ङ्‌तिले मुआ,

अनि ओउइ ओहाङ लयकाय क्रुसलाङ वाङो जुदा मान्‍तालमकाय स्‍वागत जाह्‍ङुतो।

३१ ओउइ परमेस्‍वरको राज्‍यको बारेहाङ साहसकुसि प्रचार जाह्‍ङुतो र प्रभु येसु ख्रिस्‍तको बारेहाङ स्‍यानुतो,

तर सुइमा ओउकाय रोकसा कोसिस जाह्‍ङाक्‍निलि खेतो।